
Riónak, 

ki  velem  s  értem  szenvedte  át  e  tragikus  időket , 
küldöm  ezeket  a  följegyzéseket. 

És  Mariónak  is. 


\ 


\ 


Előszó 


Három  hónapig  tartott  -  1944.  június  22-ig  mire 
a  merevgörcs,  mely  a  márciusi  német  megszállás  óta  az 
egész  valómat  megülte,  valamit  engedett  merevségéből, 
s  én  tollat  foghattam,  hogy  jegyezzem  az  eseményeket 

-  a  magam  konvulzióit,  egy  ország  konvulzióit  -,  úgy, 
ahogy  azokat  búvóhelyemről,  a  lichthofra  nyíló  cseléd¬ 
szoba  ablakából  láttam,  vagy  inkább  tán  idegeimmel 
kitapogattam. 

Június  22-én  kezdtem  a  följegyzéseket,  s  folytattam 

-  sokszor  szenvedélyesen,  sokszor  ernyedten  -  1945. 
január  19-ig,  amikor  felmerészkedtünk  a  légópincéből, 
hogy  megízleljük  -  csak  úgy  a  nyelvünk  hegyével,  mint 
a  tenger  vizét  -  a  szabadság  levegőjét.  „És  az  utca  jobb 
oldalán  hulla  és  bal  oldalán  hulla  -  jegyeztem  a  zárósoro¬ 
kat  -,  és  Budapest  hulla  és  az  egész  ország  hulla. 
A  náciförtelem  égbekiáltó  bűnténye.  A  legyilkolt  or¬ 
szág.” 

Akkor  így  láttam.  Igen,  ahogy  az  utcára  léptem, 
mindenféle  kibontakozási,  újraépítési,  átnevelési  terv 
önérzetével  tarsolyomban,  szörnyűséges  hullaszag, 
dögszag  szédített  vissza  a  rettenetes  valóságba.  Lovak 
hullái,  emberi  hullák,  épületcsontvázak,  kibelezett, 
kiégett  boltok,  hátukra  fordított  gépmasztodonok  és 
megint  hullák,  öt  egymás  mellett,  tíz  egymás  mellett, 
ezer  egymás  mellett,  meztelenre  rongyoltan,  szederje¬ 
sen,  fekete- véresen,  megalázottan.  Gyükosság  történt, 
ki  tette  ezt?  S  az  volt  az  érzésem,  hogy  nekem  mint  egy 
jó  szimatú  detektívriporternek,  ki  kell  bogoznom  e  tra¬ 
gédia  titkát,  ki  kell  nyomoznom  a  gyilkosság  szerzőjét, 
s  Európa  -  jó-Európa,  és  nem  új -Európa  -  ítélőszéke  elé 
cibálnom... 

S  akkor  megdöbbentem,  hogy  talán  nem  is  történt 
gyilkosság...  talán  öngyilkosság  volt,  az  áldozat  maga 
végzett  magával?  Vajon  a  vád,  mit  a  nácizmus  ellen 
emeltek,  nem  pattan-e  vissza  bumerángként  a  magyar¬ 
ságra,  azokra,  kiket  a  sors,  vagy  mondjuk  a  történelmi 
fejlődés  ezekben  a  válságos  évtizedekben  az  ország  veze- 
tésére  elhívott?  Es  azokra  -  „félrevezetett  tömegek” 
-  mondja  ilyenkor  a  politikus,  ki  a  tömeget  a  maga 
törekvései  szolgálatába  szeretné  állítani  -,  kik  hitvány 
vezetőiket  szorították  tovább  a  katasztrófapolitika 
meredekjén?  És  azokra,  kik  a  legaljasabb  szenvedé¬ 
lyekre  spekulálva,  a  nácizmus  gyilkos  szólamait  hívőb- 

✓  •• 

ben  vallották,  mint  az  Ujtestámentum  igéit?  Öngyilkos 
ország. 

1934  őszén,  Hitler  antikrisztusi  uralmának  első  évfor¬ 
dulóján,  tanulmányom  jelent  meg  a  német  végzetnek, 
a  magyar  végzetnek  erről  az  inferno  borzalmaira  emlé¬ 
keztető  alakjáról.  Hogy  ezt  a  tanulmányfüzetet  ma 
lapozgatom,  szégyenkezve  konstatálom  a  hideg  tárgyi¬ 
lagosságot,  mellyel  a  sorsúinak  fordulóit  szinte  geomé- 
ter  módjára  próbálom  kicövekelni,  melyen  ez  a  tébo¬ 
lyult  hazáját  s  a  mi  szegény  hazánkat  páncélos  Mercede- 
sén  vonszolta  sírja  felé.  Sok  mindent  láttam  és  megjósol¬ 
tam  már  akkor  is,  egyesztendős  uralma  után,  de  -  s  ez 
az,  amit  ma  is  szégyellek  -  nem  tárgyaltam  elég  szenve¬ 
déllyel,  viharzó  haraggal  a  témát,  nem  írtam  róla,  hogy 
Antikrisztus,  nem  állapítottam  meg,  hogy  tébolyult, 
nem  mondtam  embereiről  és  embereinek  embereiről, 
hogy  gonosztevők.  „Egy  baráti  ország  államfőjének 
kijáró  tisztelet”  üres  frázisa  (pláne,  hogy  akkor  törvény¬ 
hozó  is  voltam)  arra  kötelezett,  hogy  a  távolság  hűvössé¬ 
géből  úgy  írjam  meg  alakját,  mintha  Caliguláról  vagy 
Cesare  Borgiáról  elmélkednék. 

De  volt  ennek  a  tanulmányomnak  egy  passzusa, 
melyet  hivalkodva  idézek.  Egy  új  világháború  lehetősé- 

géről  beszélek,  s  azt  mondom:  „Es  most  Magyarország 
a  maga  megtépett  sorsát  kapcsolja  Németországéhoz? 
Miért?  Csak  azért,  mert  egy  szörnyű  háborúban, 
melybe  a  magyarságot  akarata  ellen  bele  vitték,  Né¬ 
metországgal  közös  balsors  érte?  Ami  azonban  közösen 
sohasem  reparálható,  ezt  jól  jegyezze  meg  magának 
a  hivatalos  magyar  külpolitika!  S  minél  messzebb  tud¬ 
juk  vinni  Trianont  Versailles- tói,  annál  inkább  erősbö- 
dik  az  ésszerű  revízió  lehetősége.  Vagy  tán  abból  a  meg¬ 
fontolásból,  amit  vezető  politikusoktól  is  gyakran  hal¬ 
lunk,  hogy  az  Anschluss  elkerülhetetlen  lévén,  nekünk 
minden  okunk  megvan,  hogy  a  Sopronig  előretolt 
Németországgal  jó  viszonyban  legyünk?  De  tudniok 
kellene,  hogy  Wotan  Sopronnál  meg  nem  áll,  hanem 
a  Dunántúl  mindinkább  erősbödő  német  szigetein  mind 
hódítóbban  folytatná  útját  a  tengerek  felé.  Folytatná,  ha 
az  Anschluss  egyáltalán  lehetséges  volna.  De  nem  lehet¬ 
séges,  mert  a  legelső  komoly  gleichschaltungos  mozdu¬ 
lat  -  s  most  újra  ott  vagyunk,  ahonnan  kiindultunk, 
a  logikának  csak  egy  útja  van  -  Európa  felvonulását 
jelentené  Németország  ellen.  ,Jsten  óvja  Magyarorszá¬ 
got ,  hogy  ez  a  felvonulás  még  egyszer  Németország  oldalán 
találja  ”  (Ezt  a  mondatot  most  húztam  alá,  holott  akkor 
kellett  volna  háromszor  aláhúzni,  öles  plakátbetűkkel 
a  falakra  írni,  reflektorokkal  az  ég  bakacsinjára  vetí¬ 
teni  I) 

„Isten  óvja  Magyarországot”  -  hát  nem  óvta,  mert  az 
Isten  csak  olyanokat  óv,  kik  maguk  is  óvni  igyekeznek 
magukat.  Isten  nem  mentett  meg  bennünket,  mert  mi 
magunk  a  kisujj  unkát  sem  mozdítottuk  megmenté¬ 
sünkre.  Vagy  éppen  csak  hogy  a  kisujjunkat,  s  azt  is 
későn. 

„Öngyilkos  ország”  -  kegyetlen  cím  lett  volna,  s  talán 
nem  egészen  jogosult.  Most,  hogy  visszafelé  néző  prófé¬ 
taként  szemlélem  a  dolgokat,  azt  kell  mondanom,  hogy 

semmi  jussom  ilyen  könnyelműen  pontot  tenni,  „nincs 
tovább  !”-ot  kiáltani  egy  ezeréves  nemzet  történelmének 
bármilyen  tragikus  fázisa  után.  Földrengés  volt,  a  vizek 
kiáradtak  medreikből,  szenvedélyek  és  szenvedések 
sodorták  el  a  magyar  földet:  félig  megbékülten  azt 
kellene  címül  írnom  naplóm  fölé:  „Az  elsodort  ország.” 

Persze  más  fogyatkozásokra  is  akadtam  napló  jegyze¬ 
teimben,  amelyeket  ma  szívesen  helyesbítenék,  ha  ez 
lényegében  nem  volna  meghamisítása  naplómnak. 
Némelyik  esemény  híre  csak  tökéletlenül  jutott  el  hoz¬ 
zám,  ma  már  tudom,  hogy  nem  egészen  úgy  történt, 
ahogy  megírtam.  Némely  gaztett  másképp  volt  gaztett, 
mint  ahogy  én  hírét  vettem.  Az  is  előfordulhatott,  hogy 
egy-egy  részlet  másképp  játszódott  le,  bár  ma,  így  visz- 
szatekintve,  megállapíthatom,  hogy  a  tényekben  téved¬ 
hettem,  emberekben  aligha.  Az  aljasságokat  aljasságok¬ 
nak  láttam. 

Egy  ilyen  tévedésemet  mégis  helyesbítenem  kell,  ha 
nem  is  a  naplóban,  de  itt  a  bevezetésben,  s  ezek  a  Svájcra 
vonatkozó  megállapításaim.  Mondom,  ezeket  szívesen 
tenném  meg  nem  történtté,  ha  ezt  a  hamisítás  önvádja 
nélkül  cselekedhetném.  Svájc  viselkedése  az  üldözöt¬ 
tekkel  szemben  több  mint  korrekt  volt,  százados  hagyo¬ 
mányok  követésében  emberséges,  áldozatos,  bátor, 
s  hiszem,  hogy  lesz  még  az  életben  alkalmam,  hogy 
tévedésemet  beszédesebben  tegyem  jóvá.  S  talán  a  klé¬ 
rus  ellen  emelt  vádjaim  sem  egészen  igazságosak.  A  leg¬ 
vadabb  üldözések  idején  sok  derék  pap  ébredt  tudatára 
a  krisztusi  tanításoknak.  Némelyek  már  előbb  is.  Hálá¬ 
val  gondolok  rájuk.  A  pápa  példája  nem  egészen  maradt 
hatás  nélkül.  Általában  szeretném,  ha  jobb  volnék,  mint 
amilyennek  ezek  az  írások  engem  mutatnak.  De  nem 
való,  hogy  a  kozmetika  kedvéért  utólag  változtassak 
rajtuk. 

Naplóm  írása  közben  gyakran  gondoltam  arra,  hogy 

azok  az  események,  melyeket  itt  följegyzek,  igazán  csak 
akkor  válnának  érthetőkké,  ha  nem  március  19-ével 
kezdem  seregszámlájukat,  hanem  messzebbre  nyúlok 
vissza,  talán  egészen  a  múlt  háború  földindulásáig.  De 
végül  is  nem  történelmet  írtam,  s  én  is  joggal  hivatkoz¬ 
hattam  arra,  amire  Roland  asszony  a  Sainte-Pélagie 
börtönben  írott  memoárjaiban:  „A  közügyek  és  az  én 
személyes  érzéseim  elegendő  anyagot  szolgáltatnak,  két 
hónap  óta  tartó  fogság  után,  a  gondolkodásra  és  írásra, 
anélkül  hogy  távolabbi  idők  dolgaira  vetném  maga¬ 
mat.”  Hát  igen,  ezeken  a  följegyzéseken  nem  volt  sza¬ 
bad  semmit  sem  változtatnom,  még  a  történelmi  igazság 
kedvéért  sem,  mert  nem  is  az  enyémek  ezek,  hanem 
minden  üldözötté,  kik  abban  a  rettenetes  tíz  hónapban 
vállukat,  szívüket  nekifeszítették  a  vékony  dongájú 
ajtónak,  melyet  a  gyilkosok  tömege  puskatussal  dönge¬ 
tett.  Ezek  az  én  feljegyzéseim  mindazoké,  kiket  a  náciz¬ 
mus  vezérének  parancsára  és  a  német  felsőbbrendűség 
bizonyítására  gázkamrákba  hurcoltak,  hogy  végezzenek 
velük  politikai  meggyőződésükért,  mely  a  Mein  Kampf 
tételei  közé  nem  volt  beilleszthető,  hitükért,  melyben 
nem  jutott  hely  Hitler  istensége  számára,  fajukért, 
melynek  kipusztítása  a  nácizmus  kategorikus  imperatí- 
vusa  volt  -  „érzelmi  kihangsúlyozása  a  nemzetiszocializ¬ 
mus  cselekedeteinek”,  ahogy  Alfréd  Rosenberg  mon¬ 
dotta  -,  és  vagyonukért,  mely  szempontot  a  nácizmus 
sohasem  tévesztette  szem  elől. 

S  most  még  egy  szót.  Talán  nem  is  olyan  reménytelen 
a  magyarság  helyzete,  mint  ahogy  ezeknek  az  írásoknak 
jajkiáltása  elhitetni  próbálja.  Renan  írja  -  nem  is  tudom, 
hol,  de  gondolom,  1872-ben:  „La  Francé  se  meurt,  ne 
troublez  pás  són  agonie.  Franciaország  haldoklik,  ne 
zavard  agonizálását.”  Ne  szépítsük  a  magunk  sorsát: 
a  mi  helyzetünk  sokkal  kétségbeejtőbb,  mint  Franciaor¬ 
szágé  volt  1871-ben.  Franciaország  gazdag  ország  volt, 

veresége  feléje  fordította  az  egész  világ  rokonszenvét; 
Franciaországban  -  ha  szenvedett  is  presztízse  -  hitt  az 
egész  világ.  Mi  a  koldusnál  koldusabbak  vagyunk,  és 
senki  sem  bízik  bennünk,  mi  magunk  legkevésbé,  s  ha 
azokban  a  tárgyalásokban,  melyeket  a  világ  hatalmasai 
a  világ  jövője  érdekében  folytatnak  -  hogy  megteremt¬ 
sék  a  roosevelti  world  without  fear-t,  a  világot,  melyben 
a  jó  szándékú  embernek  nincs  mitől  félni  -,  mondom, 
ha  ezekben  a  tárgyalásokban  még  a  nevünket  sem  ejtik 
ki,  lehetetlen,  hogy  mi  magunk  nem  mondjuk  magunk¬ 
nak:  kell,  hogy  a  Medúza-kép  mellett,  mely  e  sorokból 
ránk  mered,  legyen  a  magyar  nemzetnek  más  arculatja 
is,  szebb,  időállóbb,  igazibb,  az  Atlantic-Charterrel 
rokonabb.  Mert  ha  nem  így  volna,  ha  az  volna  a  magyar¬ 
ság  igazi  képe,  amivel  az  elmúlt  esztendőkben  legjobb¬ 
jaink  példáját  megcsúfolta,  akkor  így,  testvértelenül 
Európában,  a  népek  véres  országútján  már  régen  el 
kellett  volna  pusztulnia. 

Van  a  magyarságban  valami  erkölcs,  erő,  érték,  mely 
nem  engedte  ezt,  s  a  magyar  író  feladata  meggyőzni 
erről  a  világot.  Petőfinek  kell  kiállania  értünk  és  Vörös- 
martynak,  Aranynak,  Adynak  kell  kiállania  értünk  és 
Móricznak,  Babitsnak,  Ignotusnak,  az  írástudóknak 
(kiknek  különben  is  sok  jóvátennivalójuk  van),  és  hir¬ 
detni  azt,  ami  nekem  ezekben  a  naplójegyzetekben 
aligha  sikerült:  a  magyar  jövőt.  A  győzőnek  is  szeretnék 
üzenni,  de  hát  hogy  is  jut  el  dadogásom  hozzájuk. 
Üzenni  szeretném  Ady  megrázó  versét: 

Ne  tapossatok  rajta  nagyon , 

Ne  tiporjatok  rajta  nagyon , 

Vér-vesztes,  szegény  szép  szivünkön, 

Ki,  íme  száguldani  akar. 

Baljóslatú ,  bús  nép  a  magyar. 
Forradalomban  élt  s  ránk  hozták 
Gyógyítónak  a  Háborút,  a  Rémet 
Sírjukban  is  megátkozott  gazok. 

Tompán  zúgnak  a  kaszárnyáink, 
Óh,  mennyi  vérrel  emlékezők, 

Óh,  szörnyű  gyászoló  kripták, 
Ravatal  előttetek,  ravatal. 

Mi  voltunk  a  földnek  bolondja, 
Elhasznált  szegény  magyarok, 

És  most  jöjjetek,  győztesek: 
Üdvözlet  a  győzőnek. 


Jegyzet.  Barátaim  biztattak,  magam  is  gondoltam  rá,  hogy  a  napi 
feljegyzésekhez,  ahol  a  dolgok  másként  történtek,  mint  azt  búvóhe¬ 
lyemről  látni  véltem,  vagy  másként  alakultak,  mint  ahogy  én  -  nyilván 
vágyálomnak  engedve  -  megjósoltam,  magyarázó  jegyzeteket  fűzök. 
Elállottam  ettől:  élményeket  jegyeztem  föl,  s  nem  történelmet  írtam. 

Június  24. 

Ha  arra  gondolok,  hogy  milyen  szívósan  ragaszkodók 
ahhoz,  hogy  életemet  megmentsem,  hogyan  bujkálok 
március  19-e  óta,  mikor  otthonomat  elhagytam,  hogyan 
próbálok  hamis  okmányokat  szerezni,  hogyan  biztatom 
magamat  a  csüggedés  óráiban,  hogy  „ne  engedj”, 
hogyan  tartom  magától  értetődőnek,  hogy  angol  és 
orosz  katonák  hekatombái  segítsenek  az  én  életemet 
megmenteni,  akkor  meg  tudom  érteni,  hogy  Hitler  és 
bűntársai,  le  egészen  vitéz  Imrédy  Béláig  és  vitéz  Raj- 
niss  Ferencig,  a  végsőkig  ki  akarnak  tartani,  az  utolsó 
német  gránátosig,  az  utolsó  magyar  bakáig,  csak  hogy 
nyomorult  életük  számára  néhány  hónap  reménységét 
biztosítsák. 

Tegnap,  a  német-orosz  küzdelem  harmadik  évfordu¬ 
lóján,  vitéz  Imrédy  Béla  beszélt  a  Tattersalban, 
a  magyar  középosztály  válogatott  söpredéke  előtt. 
„Vitéz  Imrédy  Béla  hatalmas  beszéde  a  Tattersalban 
a  bátorságról,  a  munkáról  és  a  győzelemről”  -  írja  címül 
ökölnyi  betűkkel  az  egyik  lap.  A  másik  is,  mind,  mert 
soha  még  ilyen  egybeforrott  a  magyar  nemzet  nem  volt. 
Vitéz  Imrédy  Béla  egybeforrt  Horthy val,  Horthy  egy¬ 
beforrt  Hitler  csatlósaival,  Hitler  csatlósai  az  újvidéki 
gyilkosokkal...  szégyellem  folytatni,  magam  előtt  szé¬ 
gyellem,  hogy  ki  mindenki  forrt  itt  egybe  a  gonosz 
szolgálatában.  Ez  a  beszéd  -  a  Keleti  Arcvonal  Bajtársi 
Szövetsége  előtt  mondotta  el,  melyet  a  voronyezsi  dicső¬ 
séges  harcok  emlékére  alapítottak  -  valahogy  a  mély¬ 
pontját  jelzi  süllyedésünknek.  Ami  hazugságba,  kép¬ 
mutatásba,  aljasságba  a  nácikkal  való  paktálás  egy  évti- 

zed  folyamán  bennünket  belekényszerített  -  néha  kény¬ 
szerűéit,  néha  örömmel  vállaltuk  -,  az  ebben  a  beszéd¬ 
ben  mind  lupuszos  vérbaj  módjára  ütközött  ki.  „Három 
esztendeje  annak,  hogy  Hitler  Adolf  gránátosai  megin¬ 
dultak  a  Kelet  végtelen  pusztái  felé,  s  a  felettük  elzúgó 
gépmadarak  ezreinek  irányát  követve,  megkezdték  fen¬ 
ségesen  nagyszerű  férfimunkájukat,  hogy  népük  és 
Európa  feje  felől  elhárítsák  a  keleti  rém  fenyegetését.” 

A 

így  vitéz  Imrédy  Béla,  1944.  június  23-án.  Egy  szót  sem 
arról,  hogy  a  német  gépmadarak  ezrei  százakra  olvadtak 
össze,  hogy  a  „fenséges,  nagyszerű  férfimunka”  másfél 
esztendő  óta  gyászos  visszavonulássá  alacsonyodott  le, 
hogy  a  „keleti  rém”  egyik  csapást  a  másik  után  méri  erre 
a  férfimunkára,  s  hogy  abban  az  órában,  mikor  a  Führer 
eszméinek  magyar  letéteményese  ezeket  az  önképző¬ 
körbeli  frázisokat  kivágta,  az  orosz  csapatok  Finnország 
fővárosa  felé  masíroztak,  s  Vityebszknél  -  azon  az 
utolsó  területen,  ahol  a  németek  még  orosz  talajon 
állnak  -,  ha  úgy  tetszik,  „fenséges,  nagyszerű”  offenzí- 
vát  indítottak  a  német  vonalak  ellen.  Hogy  délen,  Itáliá¬ 
ban  az  angolszászok  szorítják  őket  a  pisa-anconai 
vonalra  (három  hét  alatt  Anziótól,  Monté  Cassinótól  és 
Ortonától  indulva),  s  nyugaton,  az  atlanti  fal  áttörése 
után,  Normandiában  hatalmas  hídfőállást  építettek 
maguknak,  és  északról,  délről,  keletről  a  gépmadarak 
ezreit  meg  ezreit  röpítik  Németország  fölé,  erről  egy 
szót  sem  szól  vitézünk.  Ellenben,  úgymond:  „Mintha 
a  pokol  ördögei  ideszabadultak  volna,  hogy  szövetkezve 
gonoszsággal,  irigységgel,  kegyetlenséggel:  a  tagadás 
világát  valósítsák  meg  mindazzal  szemben,  ami  jóság, 
szépség,  igazság.”  Jóság:  a  békés  Dánia,  a  békés  Hollan¬ 
dia,  a  békés  Norvégia  megtámadása,  melyekkel  Hitler 
csak  kevéssel  támadása  előtt  kötött  megnemtámadási 
szerződést.  És  szépség  kétmillió  lengyel  legyilkolása 
s  nem  is  tudom,  hány  millió  zsidó  elgázosítása,  éhen 

halatása,  maguk  ásta  sírgödör  szélén  való  legéppuská- 
zása.  És  igazság ,  hogy  néhány  hónappal  azután,  hogy 
barátsági  szerződést  kötöttünk  Jugoszláviával,  a  néme¬ 
tek  oldalán  fölvonulunk  ellenük,  és  hadat  üzenünk 
Amerikának,  és  bűntárssá  szegődünk  ahhoz  a  gyaláza¬ 
tos  játékhoz,  melyet  a  németek  rendeztek  Kassa  bombá¬ 
zásával.  Ez  az  igazság  melyért  Imrédyék  hajlandók 

a  magyarságot  vágóhídra  vinni.  És  az  újvidéki  tömeg- 

* 

gyilkosság:  az  a  szépség!  Es  amit  napok  óta  Budapest 
utcái  produkálnak:  riadt,  agyonfélemlített  zsidók  tízez¬ 
rei,  szalmazsákjaikat  cipelve  -  mert  hisz  mindazt 
a  drága,  kedves  holmit,  amit  az  ember  egy  életen  át 
maga  köré  gyűjt,  s  ami  fölöslegességében  is  életéhez 
tartozik,  kénytelen  elhagyni,  mert  hogy  is  helyezze  el 
egy  szobában,  ahová  negyedmagával  beszorították  -, 
ahogy  ezek  a  zsidók  új  szállásaikra  vonulnak,  abban 
a  biztos  tudatban,  hogy  végül  is  kiirtják  őket,  ha  nem 
itt,  hát  Ausztriában,  Lengyelországban,  vagy  az  úton 
odamenet.  Szépség,  jóság,  igazság.  „Nagy  dolgok  vér¬ 
ben  születnek”  -  olvassuk  vitéz  Imrédy  Béla  frázistöm¬ 
kelegében.  Nagy,  igen  nagy  dolgok  születtek  vér  nél¬ 
kül;  de  ha  el  is  fogadjuk  ezt  a  tételt,  semmi  esetre  sem 
értelmezhetjük  úgy,  hogy  „a  gyilkosok  által  kiontott 
vérben”.  De  ebből  elég  ennyi.  Három  hónap,  s  az 
ember,  ha  valamely  szerencsés  sors  életben  tartja,  újra 
felépíti  otthonát,  melyet  a  „szépség,  jóság,  igazság” 
korszaka  romba  döntött,  és  csak  legyint  kezével,  ha  ezt 
a  beszédet  említik  előtte.  Egyébiránt  ugyanazok 
a  körök,  melyek  Imrédy  beszédét  megtapsolták, 
sugárzó  arccal  terjesztették  a  hírt,  hogy  „megvan  az 
orosz-német  különbéke”.  Mindaddig,  míg  a  vityebszki 
offenzíva  jobb  belátásra  nem  bírta  őket. 

Több  mint  ötven  napja,  hogy  nem  láttam  Mariót,  aki 
éppúgy  bujdokol,  mint  én.  A  németek  s  magyar  pribék¬ 
jeik  könyörtelenül  elfognák,  hogy  engem  jelentkezésre 

kényszerítsenek;  minden  fényképét  magukkal  vitték, 
orvosánál  is  jártak,  hogy  tőle  lakását  kitudják.  Mérgező 

idők  egy  nyolcéves  gyerek  számára  is.  Amerre  néz, 

✓ 

gazságot,  kegyetlenséget  lát.  Levelet  kaptam  tőle.  így 
szól: 

„Szerbusz  Dady,  remélem  jól  vagy,  mert  én  jól 
vagyok,  csak  rúzsozd  magad,  nehogy  hamar  megöre¬ 
gedj,  mert  múltkor  is  az  volt  a  baj!  Most  Pamacska 
könyvet  olvasom,  sokat  sakkozom,  festő  és  szobrász 
szenvedélyem  van.  Sokat  gondolok  Rád,  Váj  Dini, 
esztergom,  lajos-út  4,  apája  tisztviselő  (meghalt,  anyja  is 
ráktól).” 

így  szólt  a  levél.  Mario  akkor  Lukács  Dénes  álnéven 
volt  elbújtatva,  nyolcéves,  apátián,  anyátlan  árva.  Buj- 
dosásra  és  alakoskodásra  kioktatva. 

Június  25. 

„Szépség,  jóság,  igazság”  hármas  acélparancsa  nevében 
ma  új  zsidórendelet  jelent  meg.  Mire  éjfélig  a  zsidók 
begyömöszölték  magukat  gettószállásaikba,  reggelre 
kijött  a  parancs,  hogy  itt  hogyan  kell  viselkedniök. 
A  csillagos  házakat  zsidók  csak  14-17  óra  között  hagy¬ 
hatják  el,  de  akkor  is  kizárólag  gyógykezelés,  tisztálko¬ 
dás,  bevásárlás  céljából.  Négyen-öten  vannak  összezsú¬ 
folva  egy  szobában,  egy-egy  lakás  konyháját,  WC-jét 
tizenöt-húsz  ember  használja.  Tétlenségre  kárhoztatva 
szenvedik  a  nyár  rekkenő  melegét,  sétára  szobáikból  ki 
nem  mehetnek,  parkokban  és  sétatereken  nem  tartóz¬ 
kodhatnak.  Viszont:  „lakásukat  a  közegészségügyi 
követelményeknek  megfelelő  módon  tisztán  tartani 
kötelesek.”  Látogatókat  nem  fogadhatnak,  villamoson 
csak  a  pótkocsira  szállhatnak,  keresztények  lakásába  be 
nem  léphetnek.  Az  óvóhelyekre  csak  keresztények 
(értsd:  árják)  után  menekülhetnek,  s  csak  amennyiben 
ott  még  hely  van. 

Az  óvóhelyek  dolga  úgy  áll,  hogy  házakban,  melyek¬ 
nek  óvóhelye  negyven-ötven  ember  számára  elég,  most, 
hogy  a  ház  csillagos  lett,  százötven-kétszáz  ember  tolak¬ 
szik  oda.  A  hatóság  -  szépség,  jóság,  igazság  csillagzata 
alatt  élvén  -  megengedi,  hogy  ilyen  házakban  a  zsidók 
saját  költségükön  a  pincét  kibővíthessék.  De  cement 
nincs,  legfeljebb  katonai  célokra,  és  nincs  munkás,  és 
a  zsidóknak  nincs  pénzük.  (Még  akinek  van  is  valami 
pénze  a  bankban,  az  sem  juthat  hozzá,  mert  2-5-ig, 
mikor  a  zsidó  kiteheti  a  lábát  az  utcára,  a  pénztárak 
zárva  vannak.)  Gyerekek  egyáltalán  nem  juthatnak 
levegőhöz;  minthogy  sétatereken,  parkokban  zsidók 
nem  mutatkozhatnak,  a  gyerekek  az  agyonzsúfolt  laká¬ 
sok  romlott  levegőjében  dögölhetnek  meg.  Mint  lát¬ 
ható,  a  gyilkolásnak  bizonyos  rituáléja  alakul  ki,  leg¬ 
alább  itt  a  fővárosban.  Mert  hiszen  elbánhatnának  a  zsi- 

✓ 

dókkal  úgy,  ahogy  Újvidéken  vagy  Nagyváradon  elbán¬ 
tak.  Legéppuskázhatnák,  vagy  vasúti  teherkocsikba 
gyömöszölhetnék  őket,  melyekben  a  fele  már  az  úton 
elpusztulna,  a  másik  felét  a  nácik  vennék  gondozá¬ 
sukba.  Nem,  itt  Budapesten  kell  átesniök  a  pusztulás 
megállapított  stációin,  mielőtt  gyilkos  kezek  végleg 
lecsapnak  rájuk.  E  rituálé  kialakulásában,  a  szépségen, 
jóságon,  igazságon  kívül,  annak  a  buzgó  elgondolásnak 
is  lehetett  valami  szerepe,  hogy  tán  az  angolszászok 
addig  nem  intéznek  hamburgi  vagy  berlini  méretű 
támadást  Budapest  ellen,  míg  a  városnak  zsidó  lakos¬ 
sága  is  van.  Tehát  a  fokozatos  kipusztulás  lehetőségeit 
kell  megteremteni,  őket  éhséggel,  betegséggel,  a  testi  és 
szellemi  kínzás  válogatott  fajtáival  pusztítani,  egy-egy 
tízezres  csoportot  gázkipróbálási  célokra  a  németek  ren¬ 
delkezésére  bocsátani,  s  akik  e  válságok  dacára  megma¬ 
radnak,  azokkal  német  győzelem  esetén  végezni.  De 
orosz-angol  győzelem  esetén  is,  mert  tanácsos  a  tanúkat 
láb  alól  eltenni.  Most  aztán  nyilván  jön  a  razziázás, 

a  város  átfésülése,  hogy  vajon  nem  akadt-e  olyan  elvete¬ 
mült  keresztény  ember,  aki  zsidót  rejteget  a  lakásán? 
Ezt  aligha  fogom  megúszni. 

A  zsidók  által  hátrahagyott  bútorokat  -  s  jó,  ha  ágya 
mellé  még  egy  szekrényt  vihetett  magával  a  kigettózott 
zsidó  -  a  németek  kapják.  A  lovagias  magyarok  aján- 

a 

déka  a  német  kibombázottaknak.  Es  az  ember  fülel, 
kinyitja  a  rádiót,  s  meghallgatja  a  vasárnapi  hitszónokla¬ 
tokat:  hátha  kicsendül  azokból  -  ha  halkan  is,  a  sorok 
közé  rejtve  -  egy  emberi  hang,  keresztényi  intés.  Nem 
mintha  ez  meg  tudná  fordítani  a  pusztítás  útját,  hanem 
mert  hittel  töltené  el  az  embert,  valami  bizalommal  az 
ember  ember  volta  iránt.  De  egyetlen  vigasztaló  hang 
nem  sugárzott  felénk  templomainkból.  Téma  ez  is. 

a 

Es  téma  valami  Jaross  nevű  -  persze  „vitéz”,  mert  hát 
mind  hősök  ők,  mind  férfiak  -  miniszter  rádiószózata  az 
amerikai  magyarokhoz.  Felvilágosítja  őket,  hogy  nem 
igaz,  hogy  a  német  birodalom  háborús  gépezete  ráfe¬ 
küdt  Magyarországra.  Mi  magunk  határoztunk  állás¬ 
pontunkról.  És  nem  igaz,  hogy  „mi  már  nem  teszünk 
egyebet,  mint  beletörődött  szívvel  várjuk  az  angolszász 
-bolsevista  szövetség  haderejének  bekövetkező  győzel¬ 
mét”.  Ellenkezőleg:  „Megdönthetetlen  igazság  az,  hogy 
Magyarországon  tökéletes  nyugalommal,  végtelen  biz¬ 
tonsággal  és  a  győzelmi  tudat  megingathatatlanságával 
figyeljük  a  háború  jelenlegi  eseményeit.  A  nyugati  invá¬ 
ziót  már  hónapok  óta  vártuk;  aggódva  gondoltunk  arra, 
hogy  megkísérlésétől  el  fognak  tekinteni  az  angolszász 
hadvezérek  és  politikusok,  mert  ez  a  körülmény 
a  háború  idejét  csak  meghosszabbította  volna.  Csak  az 
invázió  ad  lehetőséget  a  német  birodalom  és  szövetsége¬ 
sei  hadseregének,  hogy  az  ellenség  a  szárazföldön  döntő 
vereséget  szenvedjen,  és  az  Európától  téridegen 
(Raumfremd)  hatalmak  lemondjanak  arról  a  törekvés¬ 
ről,  hogy  a  jövő  európai  rendet  önző  okokból  ők  diktál- 

ják.”  S  miután  erről  ily  szépen  s  még  szebben  felvilágo¬ 
sítja  az  amerikai  magyarságot,  néhány  rekvizítumot 
szed  elő  a  göbbelsi  propaganda  kelléktárából,  melyeket 
Amerikában  untig  ismernek,  lévén,  hogy  ott  meg  van 
engedve  az  ellenséges  államok  rádiójának  hallgatása. 
Angolszász,  zsidó  és  néger  pilóták  terrormunkájáról 
beszél,  az  angolszászok  spekulációjáról,  melyet  arra 
építettek,  hogy  Keleten  az  oroszok  és  németek  nehéz 
harcokban  kölcsönösen  legyöngítik  egymást,  s  így 
tovább,  méltó  kiegészítéseképp  a  tegnapi  Imrédy-be- 
szédnek. 

Viszont  az  amerikaiak  Cherbourg  utcáin  harcolnak, 
s  a  német  hadsereg  Vityebszk-Mogiljovnál,  mintegy 
200  kilométeres  vonalon,  débácle-szerűen  vonul  vissza. 
A  német  hadijelentés  maga  beismeri. 

Barátaimról,  kiket  Németországba  hurcoltak,  semmi 
hír.  Azzal  próbálom  megnyugtatni  magamat,  hogy 
a  keresztény  politikusoknak  -  Rassaynak,  Sigraynak, 
Gratznak,  Baranyainak,  Apponyinak,  Zsilinszkynek 
-  nem  lesz  bántódásuk;  őket  arra  tartogatják,  hogy 
révükön  Hitler  itteni  gyilkos  bandája  majd  salvus  con- 
ductushoz  jusson.  De  mi  lesz  zsidószármazású  baráta¬ 
immal:  Ch. -ékkai,  G.  Leóval,  K. -ékkel,  W.-ékkel,  va¬ 
jon  ezeknek  van-e  lehetőségük  a  menekülésre?  És  A. 
M. -ékkai?  Maga  betegen,  felesége,  anyósa  Csepelen 
internálva. 

Rólam  a  következő  hírek  vannak  elterjedve:  1.  Nem 

bántanak,  mert  elárultam  nekik  egy  magyar  politikus 

✓ 

összeesküvő  terveit.  2.  Átadtam  egész  részvényvagyo- 
nomat  a  Gestapónak,  mire  az  szabadon  engedett.  3.  G. 
L.  barátom,  akivel  együtt  vagyok  Ausztriába  inter¬ 
nálva,  több  százezer  frankkal  megváltotta  magát,  de 
kikötötte,  hogy  vele  együtt  engem  is  vigyenek  ki 
Svájcba. 

Megjelent  a  máglyára  ítélt  könyvek  jegyzéke.  Prous- 

tót  is  tűzhalálra  ítélték.  Az  én  Hitler-könyvemet  is. 

Kolosvári  Borcsa.  Kolosvári  Borcsa  Proustot.  Mért  ne, 

✓ 

ha  Bárdossy  hadat  üzent  az  Amerikai  Egyesült  Álla¬ 
moknak? 


Június  26. 

Az  éjjel  légitámadás  volt  Budapest  ellen.  A  gettó  premi¬ 
erjén.  Persze  meg  vannak  győződve,  hogy  az  angolok 
felelete  ez  a  gettóintézkedésre.  Nem  baj,  ha  ezt  hiszik. 
Persze  fenn  töltöttem  búvóhelyemen;  a  légoltalmi  pin¬ 
cébe  nem  mehettem  le,  aminthogy  eddig  egyetlenegy¬ 
szer  sem  volt  lehetőségem  arra,  hogy  a  bombatámadás 
ellen  védelmet  keressek.  A  legtöbbször  a  legfelső  eme¬ 
letről  néztem  végig  a  támadásokat,  melyek,  különösen 
éjszaka,  döbbenetes  látványt  nyújtottak.  A  ma  éjjeli 
pusztításokról  még  nem  kaptam  hírt,  állítólag  a  Belvá¬ 
rost  is  bombázták,  viszont  tudom,  hogy  mit  írnak  majd 
a  lapok.  Angolszász,  zsidó,  néger  terroristákról  írnak, 
akik  a  szépség,  jóság,  igazság  ideáljaira  zúdítják  tüzü- 


ket.  „Körös-körül  csupa  rom,  a  házak  százai  tűntek  el, 
megsemmisült  polgári  munka,  polgári  élet,  polgári 
józanság’’  -  szedeti  kurzív  betűkkel  egy  lap  tudósítója, 
ugyanaz,  aki  humoros  képeket  szokott  rajzolni  a  zsidók 
feldúlt  otthonáról,  a  vagonokba  gyömöszölt  zsidók  jaj¬ 
veszékeléséről.  Milyen  boldogan  regisztrálja  riportjá¬ 
ban,  hogy  állomáson  hagyott  poggyásza  megkerült. 
„Megmaradt  minden”  -  állapítja  meg  megkönnyebbül¬ 
ten,  holott  milyen  vicces  dolog,  mikor  lakásaikból  ki- 
akolbólított  zsidók  kénytelenek  ott  hagyni  mindent, 
amit  egy  egész  élet  keserves  munkájával  összehordtak, 
polgári  munkával,  polgári  józansággal,  s  most  néhány 
vánkoscihával  hátukon  menetelnek  a  biztos  halál  felé. 
Kész  humoreszk,  a  szépség,  jóság,  igazság  szemszögé¬ 
ből  nézve.  (S  milyen  humoros  az  a  cikk  is,  melyet 
ugyanez  a  lap  ír  egy  magyar  grófról  -  A.  Mihályról  -, 


22 


akit  a  németek  internáltak,  mert  környékbeli  zsidókkal 
ember  módra  érintkezett,  s  a  birtokára  utalt  angol 
hadifoglyokkal  emberségesen  bánt.) 

A  belügyi  államtitkár  -  vitéz  Endre  László  -  beszélt 
a  rádióban  „a  zsidókérdés  világnézeti  szempontjairól”. 
„Az  első  világháborút  -  mondotta  -  a  zsidó  Princip 
golyója  indította  el,  a  belgrádi  szabadkőművesek  utasí¬ 
tására.  Az  orosz  forradalmat  is  Amerika  zsidó  bankárjai 
finanszírozták.  A  belső  front  megbomlasztását  is  a  zsidó 

Northcliffe-sajtó  és  a  magyarországi  zsidó  sajtópropa- 

* 

ganda  hadjárata  végezte.”  A  Magyar  Elet  Pártjában 
bizonyára  nagy  sikere  volt  vitéz  Endre  Lászlónak  ezek¬ 
kel  a  megállapításokkal.  Eszes  betyár  ez  a  Laci  -  mon¬ 
dották  -,  miket  ki  nem  talál,  de  így  kell  dolgozni,  ha 
a  tömegeket  meg  akarjuk  győzni  a  zsidó  veszélyről. 
Egyébként  a  hitleri  recept  szerint  dolgozik:  propagan¬ 
daszempontból  a  nagy  hazugság  hasznosabb,  mint 
a  kicsi.  Talán  ugyanez  áll  a  nagy  butaságra  is,  szemben 
a  szerényebb  stulticiával.  Még  egy  mondatát  idézzük: 
„Egy  tőlünk  kivándorolt,  Kaufmann  nevű  amerikai 
zsidó  a  német  népnek  sterüizáció  útján  való  lassú,  kiirtá¬ 
sát  ajánlotta  a  demokrata  hatalmaknak  -  győzelmük 
esetére.  Vajon  a  »kifinomodott  lelkiségű«  zsidóság 
ugyanezt  a  sorsot  szánja-e  önmagának  -  a  mi  győzel¬ 
münk  esetére?  Egy  bizonyos,  elsősorban  a  zsidóságnak 
kell  arra  törekednie,  hogy  a  zsidókérdés  megoldása 
megtörténjék,  mert  különben  rajtunk  kívül  álló  okok¬ 
ból  visszavonhatatlanul  és  kérlelhetetlenül  bekövetke¬ 
zik  a  zsidóságot  nagyon  komolyan  fenyegető,  végső  veszély, 
amelyet  pedig  egyetlen  európai  kultúrember  sem  helye¬ 
sel.”  így  a  szépség,  jóság,  igazság  birodalmának  állam¬ 
titkára,  úgy  is  mint  európai  kultúrember.  Hogy  mi  az, 
amit  most  őszerinte  a  magyar  zsidóságnak  tenni  kéne, 
nem  mondja  meg;  a  sterüizáció  kockázatát  -  német 
győzelem  esetére  -  a  zsidóság  nyugodtan  vállalhatja. 

Az  orosz  áttörés  Vityebszk-Orsa-Mogiljovnál,  úgy 
látszik,  teljes  sikerű.  Talán  döntő  is.  Már  Bobruisk 
magasságáig  terjed.  S  Hitler  hallgat.  Hitlernek  nyoma 
veszett  Sztálingrád  óta;  ő  a  nagy  hallgató,  s  nem  Moltke. 
Sztálingrád  óta,  amikor  kijelentette,  hogy  „wir  werden 
Stalingrad  nehmen”,  és  katonai  idiótáknak  bélyegezte 
az  angolszász  hadvezéreket,  mi  minden  történt!  Az 
oroszok  Poroszország  kapui  előtt  állanak,  az  angolszá¬ 
szok  kiverték  a  németeket  Afrikából,  Szicíliából,  Korzi¬ 
kából,  Szardíniából,  kikötöttek  Nápolyban,  s  kergetik 

őket  észak  felé.  (E  pillanatban  Livorno,  Siena,  Ancona 

alatt  állanak.)  Es  kiszálltak  Normandiában,  áttörték  az 
atlanti  falat,  elfoglalták  Cherbourgot,  s  ezrével  rakják 
tankjaikat,  ágyúikat  a  francia  partokra.  Légi  fölényük 
elvitathatatlanná  vált,  a  német  tengeralattjárókat  ártal¬ 
matlanná  tették,  a  japánokat  lépésről  lépésre  szorítják 
hátra.  Hitler  minderről  nem  tud,  alszik  Kyfhaüser  bar¬ 
langjában,  Barbarossa  Frigyes  mellett.  Nagyobb  baj, 
hogy  nálunk  sem  tudnak  erről,  hitvány  frázisokkal  véük 
a  katasztrófa  folyamát  megállítani.  Közben,  hogy  önér¬ 
zetüket  öregbítsék,  legyőzik  a  zsidókat.  Bárdossy  is 
beszélt.  „Újból  vérünkkel  váltjuk  meg  jogunkat  egy 
jobb  életre”  -  mondotta.  Azt  nem  árulta  el,  hogy  ez 
a  megváltás  nem  az  ő,  sem  a  cinkostársai  vérével  törté¬ 
nik  -  legalább  egyelőre  nem  -,  hanem  derék  magyar 
parasztfiúk  vérével,  harctérre  kényszerített  magyar 
ifjak  vérével,  tízezerszámra  legyilkolt  magyar  zsidók 
vérével.  S  ha  Imrédy  hirdette:  „szépség,  jóság,  igaz¬ 
ság”,  Bárdossy  vallja,  hogy  „köz-  és  magándolgaink 
intézésénél  mindenkor  az  erkölcs,  becsület  és  tisztesség 
legyen  irányadó”. 


Június  21 ' . 

Ma  délelőtt  amerikai  gépek  bombázták  Budapestet. 
Pannival,  aki  a  gettó  elől  bujdokol,  persze  búvóhelyün¬ 
kön  maradtunk,  a  második  emeleten.  Három  hullámot 


-  másfél  óra  hosszat  -  szorongtunk  végig.  Mert,  valljuk 
be,  bár  már  húsz  ilyen  támadást  éltem  át,  sokszor 
a  legfelső  emeleten  és  a  becsapódó  bombák  barátságta¬ 
lan  szomszédságában,  nem  könnyű  dolog  ezekhez 
a  támadásokhoz  hozzáedződni.  Az  ember  szíve  rendet- 
lenebbül  ver,  s  hiába  parancsoltam  magamra  minden 
mindegy  nyugalmat,  meg  „engem  nem  érhet  baj” 
érzést,  hiába  csináltam  végig  a  borotválkozás  műveletét, 
a  beleim  függetlenítették  magukat  elszántságomtól, 
s  idegesen  reagáltak  a  bombák  zuhanására.  (Különösen, 
ha  zanzaraszerű  zúgásukat  hallottam,  és  sehol  szúnyog¬ 
háló,  mely  megvédett  volna.)  De  hát  megúsztuk.  Persze 
megint  pusztulás,  ártadan  életek  kiontása.  Plectun- 
tur  Achivi.  S  büntetésül,  teheteden  dühükben,  majd 
valami  zsidóellenes  intézkedés.  (Azt  hallom,  hogy 
Monoron  szigorú  vizsgálat  indult  meg,  mert  egy  út 
menti  kereszten  Krisztus  mellére  valaki  sárga  csillagot 
festett.  A  zsidókat  már  Monorról  rég  elhurcolták,  ott 
hát  nehéz  pogromot  csinálni;  talán  budapestivel  lehetne 
ezt  kompenzálni.) 

Cherbourg  elesett.  Három  héttel  az  angolszászok 

partraszállása  után.  Keleten  az  orosz  offenzíva  három- 

négyszáz  kilométer  szélességben  tör  előre.  Északon 
Vityebszk,  délen  Zlobin  elesett. 

Móricz  Zsigmond  erdélyi  trilógiáját  olvasom. 
Remekmű.  Azonban  arra  nem  alkalmas,  hogy  elvonja 
figyelmemet  napjaink  szörnyűségeiről.  Ellenkezőleg, 
a  korszak,  amit  megír  -  Báthory  Gábor  erdélyi  fejede¬ 
lemsége  -,  Móricz  kísérteties  emberábrázoló  tudása, 
stílusának  elevenítő  varázsossága  révén,  mintha  három¬ 
száz  év  távolságán  át  a  jelenbe  világítana.  Báthory  Gábor 
a  szászok  vagyonát  akarja  prédául  ejteni;  Nagyszeben, 
a  szászok  gazdag  városa,  vendégül  látja,  s  Báthory 
beszöktetett  hajdúival  megszállja  a  várost.  „Nagysze¬ 
ben  városa  e  perctől  fogva  az  ország  fővárosa  lön,  elvé- 

tetvén  a  szász  nemzettől,  a  magyarságnak  adatik. 
Kívánjuk  kancellárunktól  -  mondja  a  fejedelem  hogy 
ennek  okát  megmagyarázza,  s  a  törvénycikkelyt  előtárni 
s  terjeszteni  ne  halassza.”  S  most  jön  vitéz  Imrédy  Béla, 
illetőleg  a  kancellár.  „A  kancellár  szörnyű  vádakat  hord 
fel  az  egész  szász  nemzet  ellen.  Rájuk  hárítja  a  Ken- 
dy-Kornis-összeesküvést,  megvannak  az  iratok,  hogy 
Szeben  tanácsa  harmincezer  forintot  ígért,  ha  a  vállalat 
beüt...  Rájuk  fordítja  az  oláh  vajdával  való  régi  és  új 
szövetkezést,  az  orosz  nemzettel  való  kötésüket  is  fel¬ 
fedi,  mert  a  szászok  a  távoli  Moszvába  is  elküldték 
küldöttjeiket,  s  részük  van  a  lengyel-orosz  háborúk 

A 

kitörésében...  Nem  rajtuk  múlt,  hogy  az  Úristen 
őszentfelsége,  a  maga  kiszámíthatatlan  bölcsességében, 
mindezeket  éppen  ellenük  fordította.  Mindent  rájuk 
hárít,  még  a  szárazságot  s  döghalált  is.”  „Szászokra, 
csak  hogy  szászok  legyenek,  szükségünk  nincs!  Szá¬ 
szokra  csak  addig  van  szükségünk,  míg  azok,  meg¬ 
ismervén  jogaik  és  rendeltetésük  határát,  alázattal 
s  hűséggel  minékünk  dolgoznak,  s  iparbeli  s  kereske¬ 
désbeli  tudományukat  a  közhaza  javára  fordítják,  de 
abban  a  percben,  mikor  ezt  ellene  fordítják  a  hazának, 
mikor  éket  vernek  a  megromlott  haza  és  külső  szövetsé¬ 
gesei  közé,  mikor  belső  ellenségekké  váltak  a  haza 
közepén,  s  pedig  birtokában  lévén  minden  vagyonnak, 
amit  ez  a  haza  adott,  minden  eszköznek,  amely  a  haza 
oltalmára  kellene,  s  ellenben  a  haza  legfőbb  romlására 
leend  szánva:  akkor  a  fejedelemnek  egy  kötelessége  van, 
az,  hogy  bátran  kitörje  nyakukat.”  Aztán  jön  az  Endre 
László-féle  kultúrmegoldás;  147  leggazdagabb  szász 
polgár  vagyonára  a  fejedelem  teszi  rá  kezét,  s  a  többiekét 
a  várát  vívó  hajdúság  kapja  szabad  prédául.  Az  ország- 
gyűlés  pedig  megszavazta  a  törvényt  Szebenért,  és  elha¬ 
tározta,  „hogy  a  fejedelemnek  nagy  köszönetét  mond 
a  Szeben  dolgáért  s  ez  újabb  kegyelmességeért  a  megtor- 

lásban,  hogy  csupán  száműzetésre  ítéli  a  tolvajfajzatot, 
ki  soha  meghálálni  ez  nagy  fejedelmi  irgalmasságot  nem 
fogja,  hogy  kezében  lévén,  életével  s  szabadságával 
megajándékozva  bocsátja  el,  kéri  azonban  őfelségét, 
hogy  a  tömlőében  tartott  száznegyvenhetet  szabaddá  ne 
tegye,  mert  ezeknek  külső  országokban  annyi  és  oly 
erejük  vagyon,  hogy  az  ország  ellen  praktikálhat- 
nának.” 


Június  28. 

Mára  egy  kissé  észbe  kaptak;  a  zsidók  mozgási  korláto¬ 
zásán  valamit  enyhítettek;  1 1  órától  délután  5-ig  mutat¬ 
kozhatnak  az  utcán.  „Már  kedvükben  járnak  -  hallotta 
Ria  a  villamoson  -,  holnap  majd  további  kedvezések 
jönnek.”  „Egy  rendőr  lefogott  egy  zsidót,  aki  öt  után  is 
flangérozni  akart.”  „Mit  keres  maga  egy  csillagos  ház¬ 
ban?”  -  szólt  rá  egy  munkáskülsejű  ember  egy  idősebb 

nőre,  akin  nem  vette  észre  a  csillagot.  „En  itt  lakok” 

-  felelte  a  nő.  „Hát  akkor  mit  mászkál  öt  óra  után,  majd 

feljelentem,  s  internáltaim  fogom.”  Iveket  lehetne  meg¬ 
tölteni  apróbb-nagyobb,  főleg  nagyobb  emberi  gonosz¬ 
ságok  példáival.  De  akadnak  példák  az  emberiességre 
is.  Iván  beszéli,  hogy  Jászberényből  jövet,  ahol  munka- 
táboros  sorozáson  volt,  a  harmadik  osztályú  vasúti 
kocsiba  beszállt  valami  vasutasféle.  „A  zsidó  álljon  fel, 
fáradt  vagyok,  le  akarok  ülni.”  Iván  felállt,  átadta 
helyét.  Szemben  egy  paraszt  házaspár  rosszallóan  rázta 
a  fejét,  és  félhangosan,  de  úgy,  hogy  a  vasutas  meghall¬ 
hatta,  mormolta:  „Hát  így  is  lehet!”  A  vasutas  restellte 
a  dolgot:  „No,  üljön  le,  én  már  kipihentem  magam”  -  és 
kiállt  a  folyosóra.  Az  öreg  paraszt  Ivánhoz:  „S  most  én 
mondom  magának,  senkinek  se  álljon  fel.”  Akárhány 
keresztény  kereskedő  akad,  aki  most,  mióta  a  zsidók 
bajban  vannak,  szívesebben  szolgálja  ki  őket,  mint 
annak  előtte,  anélkül  hogy  ebben  anyagi  előnyét 

keresné.  Egy-egy  rég  szolgált  cseléd  jelentkezik  zsidó 
gazdájánál  megtudakolni,  hogy  miben  lehetne  segítsé¬ 
gére.  De  persze  a  gonoszság  hangosabb,  kérkedőbb, 
szemérmetlenebb,  mint  a  jó  hajlandóság.  A  gonoszság 
a  hatalom  részesének  érzi  magát.  „Die  Macht  an  sich  ist 
bőse”  -  olvasom  Burckhardtban.  Az  a  házmester,  aki 
kifogásolja,  hogy  a  zsidó  öt  után  „flangéroz”,  az  a  mun¬ 
kás,  aki  följelenteni  készül  az  öt  óra  után  hazatért 
csillagos  nőt,  az  a  Volksbund-ember,  aki  felhívja  a  rend¬ 
őr  figyelmét  a  zsidó  külsejű,  de  csillagtalan  férfira,  az 
mind  fölényét  éli  ki,  győzedelmeskedik  valaki  fölött, 
a  hatalomban  való  részesedés  mákonyát  élvezi.  A  jóság 
különben  is  csendesebb  valami,  és  a  terror  gondoskodik 
arról,  hogy  a  halk  szavú  jóság  egészen  elnémuljon. 
Nincs  nap,  hogy  felelős  állásban  lévő  férfiú  spicliske- 
désre,  denunciációra  ne  szólítaná  föl  a  lakosságot,  s  nem 
fenyegetné  meg  a  legkegyetlenebb  büntetéssel  azt 
a  keresztény  embert,  aki  keresztény  mer  lenni. 

Az  üldözöttek  pedig  napról  napra  igényesebbek  lesz¬ 
nek.  Az  üldözött  ember  azt  várta  volna,  hogy  a  felsőház 
első  ülésén,  melyen  a  németek  által  dezignált  miniszter- 
elnök  bemutatkozott,  egy  főpap  feláll,  s  néhány  monda¬ 
tot  mond  -  a  pápa  szellemében,  német,  hollandi,  francia 
egyháznagyok  szellemében  és  példáján  -  a  keresztény 
kategorikus  imperatívusról.  Azt  kell  gondolnom,  hogy 
megfeledkeztek  Pál  apostolnak  a  rómabeliekhez  írt 
leveléről,  melyben  írva  áll:  „Mert  nem  szégyellem 
a  Krisztus  evangéliumát;  mert  Istennek  hatalma  min¬ 
den  hívőnek  idvességére,  zsidónak  először,  azután 
görögnek  is.”  Mert  hogy  „nincsen  különbség  vagy 
zsidó,  vagy  görög  között;  mert  mindeneknek  ugyan¬ 
azon  egy  Urok,  aki  gazdag  mindenekhez,  akik  őtet 
segítségül  hívják”.  Azt  írja  a  nyilas  lap,  hogy  a  herceg- 
prímás  odasietett  a  miniszterelnökhöz,  s  őt  melegen 
üdvözölte  abból  az  alkalomból,  hogy  Hitler  őt  miniszter- 

elnöknek  nevezte  ki.  Aki,  ha  győzne  -  már  ti.  Hitler 
radikálisabban  végezne  a  katolikus  egyházzal,  mint 
VIII.  Henrik  tette.  (De  vajon  igazat  írt-e  a  nyilas  lap? 
Lehetséges  az,  hogy  az  esztergomi  érsek,  Magyarország 
hercegprímása  üdvözölje  Hitler  segédjét?  Nem  tudom 
elhinni.) 

És  néma  maradt  R.  L.  református  püspök,  a  nagy 
szónok,  holott  milyen  magisztrális,  eredeti  hasonlatok¬ 
ban  gazdag  beszédet  vágott  ki  a  felsőházban  a  zsidótör¬ 
vény  tárgyalásakor.  Talán  a  háború  után  még  előkerül 
az  írásom,  melyet  „A  főinkvizítor”  címen  írtam  róla. 
Téma  ez,  melyről  illik  elgondolkodni. 

Június  29. 

Egy  pillanatig  sem  gondolom  azt,  hogy  bármily  rendű  és 
rangú  felszólalás  javítani  tudott  volna  azoknak  a  helyze¬ 
tén,  akiket  Hitler  kívánságára  magyar  pribékjei  most 
gázkamrákba  liferálnak.  Nem,  ezt  nem  gondoltam.  De 
valahogy  ebben  a  szörnyű  sötétségben,  melyben  most  az 
ember  emészti  magát  -  ahhoz,  hogy  valamennyire  bíz¬ 
zon,  és  ereje  legyen  a  kitartáshoz  -,  szükséges,  hogy 
néha  egy  emberi  gesztust  lásson,  egy  keresztényi  érzés 
világossága  lobbanjon  fel  szeme  előtt.  X.  Y.-nak,  kinek 

írásművészetét  igen  értékelem,  üzentem  ezt  egy  esz- 

// 

tendő  előtt  egyik  polémiámban.  O  olyasmit  mondott, 
hogy  ő  nem  liberális,  hanem  fajvédő,  s  mondotta  ezt 
akkor,  mikor  a  fajvédelem  a  zsidók  kirablását,  legyilko- 
lását  jelentette.  Hogyan  is  lehetne  az  ő  művészete  „pro¬ 
testáló  hit  és  küldetéses  vétó”,  mikor  rája  a  magyar 
irodalomtörténet  géniusza  azt  a  nagy  feladatot  bízta, 
hogy  elsimítsa  az  ellentéteket,  melyek  az  urbánus  írókat 
a  villanus  íróktól  elválasztják,  s  őket  a  fajvédelem  jegyé¬ 
ben  egyesítse!  Akkor  üzentem  neki  -  valami  esetlenül 
gúnyolódó  írására,  hogy  nekem  nem  azért  kell  az  író 
vétója,  emberségének  kiállása,  mintha  én  ettől  menek- 

vést  várnék;  nem,  ilyen  naivnak  engem  ne  gondoljon, 
ha  szép  tehetsége  mellett  megannyi  körültekintő  okos¬ 
sággal  is  áldotta  meg  az  Isten.  Nem,  én  az  írót  kívántam 
e  szép  szereppel  megtisztelni,  őt  az  áruló  írástudók 
-  s  még  inkább  írástudatlanok  -  sokaságában  magas 
erkölcsi  ranghoz  juttatni,  s  a  magam  számára  az  ember¬ 
ben  való  hitet  megmenteni.  Erre  kellett  volna  nékem  X. 
Y.  kiállása  -  olyan  időben,  mikor  ez  még  veszéllyel  nem 
is  járt  -,  s  erre  kellett  volna  -  az  emberben  való  hitem 
megerősítéséhez  -  az  egyház  nagyjainak  kiállása.  Faul- 
haber  bíbornokra  gondolok,  aki  a  Braunes  Haus  közvet¬ 
len  szomszédságából  hirdette  a  szeretet  igéit,  s  ítélte  el 
kemény  szavakkal  az  üldözés  politikáját.  És  a  hollandi 
papokra  -  katolikusokra  és  protestánsokra  -,  akik  a  szó¬ 
székről  vállaltak  szolidaritást  az  üldözöttekkel;  a  lyoni 
érsekre  -  vagy  talán  a  montpellieri  volt,  nem  szép,  hogy 
elfelejtettem  -,  aki  azt  mondotta,  hogy  végtelenül  saj¬ 
nálja,  hogy  az  egyház  elvesztette  az  asylumjogát,  mert 
ha  ez  a  joga  ma  is  megvolna,  kitárná  templomai  kapuit 
az  üldözött  zsidók  előtt. 

Ria  valamivel  nyugodtabban  járhat  az  utcán;  leányne- 

vére  bejelentett  lakása  van.  En  nem  mozdulhatok; 
negyedik  hónapja,  hogy  vadállat  módjára  keringek 
ketrecemben. 

Az  orosz  előnyomulás  egy  pillanatra  sem  áll  meg: 
Vityebszk,  Zlobin  után  Orsa  és  Mogilev  is  orosz  kézre 
jutott.  Mennek  előre  Minszk  és  Polock  felé.  „A  háború 
ezen  a  nyáron  befejeződik”  -  vigasztalja  a  Wilhelm- 
strasse  a  német  népet.  Hosszú  idő  óta  az  egyetlen  német 
prófécia,  mely  alighanem  beválik. 

Vichyben  megölték  a  francia  propagandaügyi  minisz-  * 
tért.  Pétain  koncepciója  összeomlóban.  Haig  angol 
fővezér  azt  írta  a  műit  háborúban  naplójába:  „Foche 
józan  és  értelmes  ember  benyomását  keltette,  de  Pétain 
borzasztóan  hatott.  Olyan  volt,  mint  egy  parancsnok. 

kinek  idegei  felmondták  a  szolgálatot.”  Es  Clémenceau: 
„Pétain  nagyon  ideges  ember,  s  nem  mindig  tudja 
keresztülvinni  azt,  amit  megígért.”  (Ezúttal  biztos, 
hogy  nem.)  És  ugyancsak  Clémenceau,  Poincaré  föl¬ 
jegyzései  szerint:  „Clémenceau...  félrevon,  és  azt 
mondja  nekem:  »Pétain  bosszantó  az  ő  pesszimizmusá¬ 
val.  Képzelje  el,  mondott  nekem  valamit,  amit  senki 
mással  nem  mernék  közölni,  csak  önnel.  Éspedig  azt 
mondotta:  a  németek  megverik  az  angolokat  nyüt 
mezőn,  s  azután  minket  vernek  meg.  Szabad  egy  tábor- 
noknak  így  beszélni,  vagy  akár  csak  így  gondolkozni?«” 

(Hozzám  került  irataimból  szedem  ezeket  az  idézete- 

két.)  Es  Pétainnek  úgy  lesz  igaza  most,  mint  volt  1917- 
ben.  Sőt  már  úgy  van. 


Június  30. 

Riasztás  van.  A  gépek  még  nem  jelentkeztek.  Halotti 
csend.  Ria  lement  a  várbeli  óvóhelyre,  mi  Pannival  itt 
fenn  az  emeleten  várjuk  a  veszedelmet.  Az  a  kétszázezer 
halálra  ítélt  zsidó  itt  Budapesten  direkt  várja  a  bombatá¬ 
madást.  Istenítéletet  lát  benne,  nem  baj,  ha  ő  is  bele¬ 
pusztul.  Elvették  kórházukat:  a  bombák  tegnapelőtt  ott 
csapódtak  le  körülötte.  Piarista  pap  uszító  cikket  írt 
valamelyik  szennylapban:  a  piaristák  épületének  egy 

s 

részét  lesodorta  a  bomba.  Óvóhelyeikről  kiparancsolták 
őket:  ami  óvóhelyre  bomba  csapott  be,  zsidómentes 
volt.  S  így  tovább.  Izráel  Istene  bosszúálló  Isten:  így 
tanulták,  s  egy  részük  így  vallja  kétségbeesésében. 
Viszont,  milyen  boldogan  újságolják,  ha  az  emberség¬ 
nek  legszerényebb  jelével  találkoznak.  Valaki  átadta 
helyét  egy  öreg  zsidóasszonynak  a  villamoson.  Egy 
keresztény  orvos  nem  fogadta  el  régi  zsidó  páciensétől 
a  neki  járó  tiszteletdíjat.  Egy  parasztember  azt  mondta 
a  vonaton  a  másiknak:  „Mér,  mi  bajunk  volt  nekünk 
a  zsidóval?  Terményeinkért  megadta  a  rendes  árat;  ha 


31 


pénzre  volt  szükségünk,  hitelezett  nekünk,  s  interes 
nélkül;  ha  a  kislányom  beteg  volt,  a  Grünemé  küldött 
húslevest  meg  szép  sárga  tortát.,,  S  a  zsidók,  ha  üyen 
sugarak  villannak  meg,  megenyhülnek,  bizalom  kél 
bennük  az  emberek  iránt  s  reménység  a  jövő  iránt.  Míg 
új  förtelmek  le  nem  rántják  őket  illúzióik  egéből.  4 

S  a  förtelmek  csőstül  hullanak.  Barátnőnk,  aki  rejte¬ 
get  bennünket,  a  Balatonról  jövet  egy  tehervonattal 
találkozott,  melynek  marhakocsijai  tele  voltak  gyömö¬ 
szölve  zsidókkal.  A  vonat  első  és  utolsó  kocsijában 
csendőrök  ültek,  nehogy  egy  zsidó  is  meglógjon  az 
elgázosítás  elől.  A  sárvári  intemálótáborban  ezernél 
több  zsidót  tereltek  össze;  tizennégyen  feküsznek  egy 
priccsen.  Négy-öt  haláleset  naponta. 

Egy  óra  múlt  el  a  riasztás  óta;  most  indult  meg 
a  bombázás.  A  kezem  a  szokottnál  jobban  reszket,  hiába 
parancsolok  nyugalmat  magamra. 

Téma:  a  parlamentarizmus.  E  pillanatban  nem  a  par¬ 
lamentarizmusra  gondolok  általában  -  ez  is  téma,  ezzel 
is  kell  majd  foglalkoznunk  a  háború  után.  Hanem 
a  magyar  parlamentre  gondolok,  jelesül  pedig  a  felső¬ 
házra,  a  felsőház  hitvány  viselkedésére  március  19-e  óta. 
Mert  mi  egyéb  létjogosultsága  van  a  felsőháznak,  ha 
nem  az  a  fikció,  hogy  magasabb  erkölcsi  erőt  jelent, 
mint  az  általános,  egyenlő,  titkos  szavazás  alapján 
választott  képviselőház?  A  felsőházban  a  klérus  színe- 
java,  a  főnemesség  virága,  a  tudomány  nagyjai,  a  gazda¬ 
sági  élet  korifeusai,  a  megyék  díszruhásai  (e  pillanatban 
sűrűn  hullanak  az  amerikaiak  bombái),  mindenki,  aki¬ 
ben  a  kollektív  felelősség  mellett  az  egyéni  felelősségnek 
is  élnie  kellene.  És  ez  a  felsőház  összeül,  hogy  fogadja 
a  Hitler  kinevezte  kormány  bemutatkozását,  s  egy  szava 
sincs...  mihez?  Arról  nem  is  beszélek,  hogy  egy  szava 
sincs  az  országon  esett  erőszakhoz...  vitathatja,  hogy 
a  politikai  okosság  parancsolja  tartózkodásukat.  Hogy 

nincs  szava  a  zsidókkal  elkövetett  szörnyűségekhez... 
elvégre  a  felsőház  nagy  többséggel  támogatta  az  előző 
kormányok  zsidóellenes  politikáját.  De  hogy  ahhoz 
sincs  szava,  hogy  egy  idegen  hatalom,  magyar  segédlet¬ 
tel,  elhurcolta  a  magyar  törvényhozás  számos  tagját, 
képviselőket  és  felsőházi  tagokat,  hogy  a  parlament 
csonka  parlament,  melynek  nincs  joga  dönteni  semmi¬ 
ről  és  senkiről  -  hogy  ezt  a  felsőházban  senki  szóvá  nem 
tette,  sem  polgár,  sem  pap,  sem  világi. . .  a  felsőház  maga 
ítélt  önmagáról.  Vagy,  ha  már  nem  volt  szava,  mondott 
volna  le  az  elnök,  maradt  volna  távol  a  prímás  -  a  puri¬ 
tán  K.  Gy.-ről  nem  is  beszélek,  ő  az  országot  védi,  s  ha 
nem  is  az  egészet,  de  legalábbis  20  000  hold  jó  magyar 
földet  -,  mind  ott  voltak,  éljeneztek  és  ünnepeltek,  tán 
még  egy  kissé  örültek  is  annak,  hogy  a  rendbontóktól 
a  német  az  országot  megszabadította.  Azt  hallom  -  Kn. 
S.  újságolta  -,  hogy  a  két  ház  elnöksége  egy  alibi 
komédiát  játszott  meg:  a  miniszterelnökkel  történt  elő¬ 
zetes  megállapodás  alapján  levelet  írtak  a  miniszterel¬ 
nöknek,  melyben  kifejtették,  hogy  a  törvényhozók 

elhurcolása  bizony  szabálytalan  cselekedet.  Es  a  minisz¬ 
terelnök  megnyugtató  választ  adott:  hogy  minden  jóra 
fordul.  Az  elnökök  elzárták  a  levélváltást  fiókjukba;  ha 
jön  a  felelősségrevonás  ideje,  íme,  ők  megtették  köteles¬ 
ségüket. 

✓ 

Es  a  képviselőház?  Hát  ott  felemelte  valaki  a  szavát? 
Az  elnök,  alelnök  vagy  valamelyik  pártvezér?  A  képvi¬ 
selőház  nem  ítélt  maga  fölött?  A  képviselőház  mentheti 
magát  az  erkölcsi  felelősség  kisebb  fokával?  Mikor  Clé- 
menceau  elnöknek  jelöltette  magát,  és  jelöltsége  meg¬ 
bukott  a  kamara  ellenállásán,  titkára  felháborodottan 
bélyegezte  meg  a  parlamentáris  alkotmányt.  „Tud  ön 
jobbat?”  -  kérdezte  a  tigris  mogorván.  Nem  tudok 
jobbat.  A  képviselőház  a  liberális  demokrácia  egyetlen 
lehető  megjelenési  formája.  Arról  lehet  vitatkozni,  hogy 

milyen  reformokra  szorul  a  parlamentáris  alkotmány, 
hogy  ki  legyen  választó  és  ki  legyen  választható;  az  is 
elképzelhető  (de  nagyon  is),  hogy  a  jövőben  azok,  kik 
a  mostani  országgyűlésen  a  náci  szellem  fullajtárjai  vol¬ 
tak,  sem  aktív,  sem  passzív  választói  joggal  nem  bírhat¬ 
nak,  de  magát  az  elvet  -  a  parlamentáris  alkotmány  elvét 
-  nem  érheti  sérelem.  A  felsőház  ítélt  maga  fölött; 
a  képviselőházban  csak  a  képviselők  ítéltek  maguk 
fölött. 

Bobrujszkot  megszállták  az  oroszok,  s  nagyban  és 
egészben  az  orosz  vonal  a  harminckilences  lengyel  határ 
mentén  húzódik  el.  De  világosan  látni,  hogy  az  orosz 
offenzíva  távolról  sem  állott  meg. 

Förtelmek.  Tegnap  deportálták  Rákospalota,  Pestúj- 

hely,  Erzsébetfalva  zsidóságát.  Ma  Újpest  van  soron. 
Hogy  holnap  mi  következik,  nem  jó  gondolni  rá.  Gyil¬ 
kosság,  gyilkosság,  gyilkosság.  Hitler,  akit  az  egész 
vonalon  vernek,  győzedelmeskedik  a  zsidóság  fölött. 
S  most  már  sietni  kell,  ha  ezt  a  művét  be  akarja  fejezni. 
S  a  magyar  kormány  hűségesen  végzi  a  pribék  munká¬ 
ját.  Újpesten  két-két  csendőr  áll  minden  csillagos  ház 
előtt,  nehogy  egy  is  elmeneküljön  Hitler  áldozatai 
közül.  A  szívem  elszorul  e  rémségek  hallatára.  Hol 
a  segítség? 


Július  1. 

Március  19-én  kezdődött;  azt  gondoltam,  három  hóna¬ 
pig  kell  kitartani,  s  a  gazság  uralma  megbukik.  S  ma 
már  július  elseje,  a  megszállás  negyedik  hónapját  szen¬ 
vedjük,  s  újra  minden  reményünk,  hogy  három  hónap 
múlva  valóban  vége  lesz,  és  semmi  reményünk,  vagy 
nagyon  is  csekély,  hogy  ezt  a  három  hónapot  megérjük. 
„Ha  pedig  a  németek  engem  és  a  hozzám  tartozókat 
elpusztítják  -  mondotta  egy  szegény  csillagos  nő  -, 
akkor  az  én  szememben  a  németek  nyerték  meg  a  há¬ 
borút.” 

Az  ember  veszi  a  mércét,  és  számítgatja:  az  oroszok 
Minszk  előtt  állanak,  onnan  a  porosz  határ  alig  négyszáz 
kilométer.  Ha  az  oroszok  porosz  területen  állanak, 
akkor  tán  itt  nálunk  megszűnik  a  német  nyomás,  és 
talán  Hitler  magyar  pribékjeiben  is  elgyávul  a  mai  nagy 
bátorságuk.  Talán.  Vagy  pedig  -  s  ez  sokkal  valószí¬ 
nűbb  -  a  végső  leszámolás  előtt,  melynek  eljövetelét  kell 
hogy  érezzék,  előbb  ők  számolnak  le  a  Zsidósággal  és 
minden  becsületes  magyarral.  Még  egyszer  kiélvezik 
győzedelmes  voltukat,  eltüntetik  a  vádlókat,  a  terhelő 
tanúkat,  s  megakadályozzák,  hogy  letörésükön  bárki  is 
örömet  érezhessen.  Nincsen  remény!  Nincsen  remény! 

Némi  megvetést  érzek  magammal  szemben,  hogy 
e  szörnyűségek  láttára  itt  ülök  a  papír  előtt,  s  jegyzem  az 
eseményeket,  mint  a  fásult  ápolónő  betege  láztábláját. 
Figyelek,  megfigyelek,  mondatokat  formázok,  hasonla¬ 
tokkal  ékesítem  jegyzeteimet,  ahelyett  hogy  meredten 
a  mérges  gázoktól,  miket  embertársaim  árasztanak 
embertársaikra,  befelé  fordított  szemmel  várnám 
a  véget.  De  hát  valóban  várom  a  véget?  Valóban  lemon¬ 
dottam  volna  arról,  amit  Goethe  Egmontja  az  élet  ked- 
vés  megszokásának  nevez?  Úgy  látszik,  hogy  nem.  Ezek 
a  jegyzetek  nem  a  Déli-sark  fagyában  elpusztuló,  a  biz¬ 
tos  halállal  megbékélt  Scott  kapitánynak  megrázó,  de 
egyúttal  fölemelő  följegyzései  -  nem,  ezek  az  én  jegyze¬ 
teim  vad  tiltakozás  a  gazság  ellen,  mely  a  nácizmus 
képében  az  emberiségre  tört,  s  milliók  kiirtásával  hódol 
egy  tébolyult  gazember  szennyes  becsvágyának.  Hogy 
szánom  azt  a  százezer  meg  százezer  embert,  kiket  Hitler 
pribékjei  vad  lelkesedéssel  legyilkolnak,  s  mennyire 
szégyellem,  mennyire  sajnálom,  hogy  a  magyarság  ilyen 
buzgalommal  vonszolja  az  áldozatokat  egy  tébolyult 
trónja  elé.  „Férfias”  -  ezzel  a  jelzővel  díszítette  Imrédy 
Béla.  Ha  a  férfiasságot  a  legyilkolt  embertömegek  nagy¬ 
ságán  mérjük,  akkor  aligha  szerepelt  még  a  világtörté- 

nelemben  ilyen  férfias  alak.  Végtelenül  sajnálom,  hogy 
a  magyarság  erre  a  szerepre  lett  kárhoztatva;  milyen 
nehéz  lesz  majd  a  derék,  szimpatikus  Zsilinszky  Bandi¬ 
nak  -  ha  ugyan  megéri  -  a  külföld  előtt  megmagyarázni, 
hogy  a  magyarságnak  ebben  semmi  része. 

Egy  bűnügyi  hír  a  szépség,  jóság,  igazság  korszaká¬ 
ból:  Treitl  János,  Treitl  Ambrus,  Antal  József  és  Prím 
János,  Kovács  Magda  nevű  felhajtójuk  segítségével 
(ideírom  nevüket,  ha  már  Hitler  nevét  is  ideírtam)  több 
zsidó  nőt  lakásukra  csaltak  azzal,  hogy  megfelelő  fizet¬ 
ség  ellenében  elbújtatják,  vidékre  szöktetik  őket.  Aztán 
elszedték  pénzüket,  a  nőket  agyonütötték,  s  feldara¬ 
bolva,  ládába  rakták.  A  dolog  kitudódott,  és  a  szeren¬ 
csétleneket  nyilván  halálra  ítélik.  Ahelyett  hogy  sig- 
num  laudist  kapnának.  Emberek,  kik  ilyen  logikusan, 
bátran,  megértőn  vonták  le  a  tanítások  konzekvenciáit, 
melyekben  március  19-e  óta,  de  már  azelőtt  is  a  fő-fő 
hatóságoktól  és  méltóságoktól  részesültek.  Ha  ezeket 
halálra  ítélik,  justizmord  lesz,  hacsak  nem  akad  egy 
Voltaire  vagy  Zola,  aki  kiáll  érettük.  Mert  szomorú,  de 
úgy  néz  ki,  hogy  halállal  lakóinak  cselekményükért . 
A  rituálé  szabályait,  melyek  megállapítják,  hogy  a  zsidó 
milyen  szenvedésfokon  jut  el  meggyilkoltatásáig,  meg¬ 
sértették.  Annak  a  három  szerencséden  zsidó  nőnek 
előbb  még  csendőrkézre  kellett  volna  kerülnie,  aztán 
internálótáborba,  aztán  marhavagonba,  s  ha  ott  el  nem 
pusztulnak,  akkor  valahol  Ausztriában  vagy  Lengyelor¬ 
szágban  egy  maguk  által  ásott  gödör  partján  legéppus- 
káztatnia  vagy  gázkamrában  megfulladnia.  S  most  ezek 
a  Treitlek  mindent  elrontottak.  Azonkívül  elvontak 
Hider  elől  három,  őt  jogosan  megillető  áldozatot. 

A  harctereken  mindenütt  nagy  siker;  de  milyen 
kicsinynek  látszik  ez  a  bennünket  közvedenül  fenye¬ 
gető  veszélyek  távlatából. 

Július  2. 

Hallali.  Valamelyik  pályaudvaron,  ahol  a  zsidókat  vago¬ 
nokba  rakták,  szörnyű  jelenetek.  Akik  nem  akartak 
beszállni,  vagy  kétségbeesetten  ordítottak,  azokat 

a  csendőrök  lelőtték.  Ott  feküdtek  a  pályaudvaron, 

✓ 

ponyvával  letakarva.  így  hozta  hírül  nekem  egy  szem¬ 
tanú. 

Légitámadás  volt  az  éjjel,  és  légitámadás  folyik  most 
délelőtt  is.  Mi  itt  Panni val  fenn  az  emeleten.  A  szokott 
tünetek:  szívem  erősebben  dobog,  kezem  jobban  resz¬ 
ket.  De  ha  nagyon  megvizsgálom  magamat,  nem  bánom 
a  támadást.  Valami  igazságtevést  érzek  benne.  Hatal¬ 
masaink  érezzék,  hogy  vannak  náluknál  is  hatalmasabb 
erők.  Ostobaság.  Mert  a  hatalmasak  biztos  óvóhelyeken 
bújnak  meg,  de  a  perifériák  munkássága,  az  internálótá¬ 
borok  sokezernyi  zsidósága  hova  meneküljön?  A  papok 
tovább  miséznek  a  légoltalmi  pincékben.  A  katakom¬ 
bákban  az  őskeresztényeknek  ott  hirdetik  az  igét. 

A  bombázás  már  huszonöt  perce  tart  szakadatlanul; 
az  az  érzésem,  hogy  ezt  a  házat  vették  célba,  egy  pilla¬ 
nat,  és  eltalálják.  Most  újabb  hullám  ontja  bombáit; 
mintha  sose  szűnne  meg.  Hány  gép  lehet?  Ötszáz  nehéz¬ 
bombázó,  vagy  még  több?  Lehasalunk  a  padlóra,  s  vár¬ 
juk  a  végét.  Vagy  végünket.  Nem  szeretnék  elpusztulni, 
annyi  sok  mindent  kellene  itthagynom.  De  azért  helyes¬ 
lem  a  bombázást,  csak  azokat  ne  érje  baj . . .  kiket?  Ha  ezt 
én  válogathatnám  ki.  Ha  én  tehetnék  igazságot.  De  hát 
akkor  mivel  vagyok  én  jobb,  mint  azok  a  gazok,  akik 
ellen  lázadozok?  Milyen  csekély  is  a  különbség  gazság  és 
igazság  között. 

Külön  gyűlölöm  őket  azért,  hogy  ilyen  komisz  érzése¬ 
ket  váltanak  ki  belőlem.  Háromnegyed  óra  múlt  már  el 
a  bombázás  kezdete  óta...  mintha  most  eltávolodna. 
Már  vége  is.  Hitler  magyar  pribékjei  folytathatják  mun¬ 
kájukat. 

Beszélgetések  a  légvédelmi  pincében,  ahol  Ria  volt. 
„Én  gyűlölöm  a  zsidókat,  de  az  mégis  túlzás,  amit  velük 
elkövetnek.  S  aztán  majd  jönnek  az  oroszok,  s  bosszút 

állnak  rajtunk.  Szerencsére,  addig  a  zsidók  mind  ki 

lesznek  irtva.  En  felköttetném  azokat  a  keresztényeket, 
akik  pártolják  őket.,,  Egy  „úrinő”  mondotta  ezeket. 
Egy  másik:  „Sokan,  akiket  elcepeltek,  öngyilkosságot 
követtek  el.  Mérget  vettek  be,  vagy  gyorsan  ölő  injek¬ 
ciót  adtak  maguknak.  Bevallom,  ha  zsidó  volnék,  én  is 
öngyilkosságot  követnék  el.” 

A  mai  bombatámadás  pusztításai  -  az  hallatszik 

-  rendkívül  nagyok.  A  belső  Váci  út,  Angyalföld, 
a  Nyugati  pályaudvar  környéke,  a  Keleti  pályaudvar 
környéke,  gyárak,  lakóházak,  középületek.  Emberélet¬ 
ben  állítólag  nem  esett  nagy  kár.  Kivéve,  hogy  a  kibom¬ 
bázott  zsidókat  deportálják;  lakás  számukra  nem  jut. 
De  úgy  kell  nekik,  miért  hozták  nyakunkra  az  angolo¬ 
kat!  S  ha  már  Hitler  férfiassága  nem  véd  meg  bennün¬ 
ket,  legalább  dagassza  önérzetünket  a  tudat,  hogy  a  zsi¬ 
dókkal  végzünk.  Merthogy  hősök  vagyunk.  De  hogy  is 
mondta  Ady?  „Ma  belül  és  hősön  élnek  a  hősök...” 
Hány  ember  él  ebben  az  országban,  aki  megérti  ezt 
a  mondatot?  Hőskultusz,  az  ma  egyértelmű  a  propagan¬ 
dával;  nap  nap  után  olvashatjuk  lapjaink  harctéri  tudó- 
sításaiban,  hogy  a  magyar  katona  hogyan  gyűri  maga  alá 

-  „ésszel,  erővel”  -  fölényesen  a  muszkát,  hogyan  csalja 
ki  a  „vörös  patkányokat”  lyukaikból.  Hőskultusz.  És 
senkinek  eszébe  nem  jut,  ami  változást  a  Vörös  Hadse¬ 
reg  -  melyet  náci  haditudósítók  így  két  vállra  fektetnek 

-  két  esztendő  alatt  művelt.  Két  év  előtt  Szevasztopolt 
vették  be  a  németek  ostrommal,  középső  hadseregük 
a  Volga  partjáig  nyomult,  Marsa-Matrut,  Tobrukot 
foglalták  el,  és  csapataik  éle  Alexandriát  fenyegette, 
Mussolini  fehér  lovát  külön  hadihajó  szállította  Afri¬ 
kába.  S  mi  lett  mindebből  két  esztendő  alatt?  S  hogy  az 

lett,  ami  lett,  nagyrészt  az  orosz  hadsereg  cselekedte 
meg.  S  mivé  zsugorodott  a  mi  hősiességünk?  Ártatlan, 
fegyvertelen  zsidók  kifosztásává,  legyilkolásává. 

Hogy  előbb  az  Ady-idézetet  kerestem,  akadtam  erre  is: 

Halál  kaszál  gazos  kertünknek  alján , 

Úri  sírásók  s  zsebrákok  dúlnak  itt  bent , 

Kövér  papok  árusítják  az  Istent. 

Ria  elment  Mariót  meglátogatni.  „Jól  nézzen  meg 
-  mondotta  elköszönéskor  -,  mert  ki  tudja,  lát-e  még 
valaha?”  Tréfásan  mondotta,  és  én  nem  tudok  szaba¬ 
dulni  a  gondolattól,  hogy  hátha  valóban  nem  látom 
többet. 

Mára  elég  volt  a  sirámokból. 


Július  3. 

A  tegnapi  bombázás  a  legpusztítóbb  volt.  A  főváros 
sűrűn  lakott  területein  szántott  végig,  egész  utcasorokat 
döntött  le,  száz  meg  száz  ember  halálát  okozva.  Március 
19-e  előtt  ez  nem  volt.  Nem  kétséges,  az  amerikai 
bombázók  nem  véletlenül  dobták  bombáikat  gyáraktól, 
vasúttól  távol  eső,  lakott  területekre.  Az  a  kegyetlen 
számítás  játszhatott  közre,  hogy  bizonyos  mennyiségű 
bomba  lezúdítása,  bárhol  esik  az  le,  és  bárhol  pusztít,  egy 
bizonyos  számú  munkaóra  kiesését,  tehát  a  termelés 
megzavarását  jelenti.  De  ha  ezt  -  totális  háborúról  és  az 
erkölcsi  világ  totális  fölborulásáról  lévén  szó  -  kegyetlen 
magyarázatul  el  is  fogadjuk,  mivel  magyarázzuk  meg  ma¬ 
gunknak  a  gépfegyveres  támadásokat,  melyekkel  a  mene¬ 
külő  polgári  lakosságra  törnek,  még  csak  nem  is  gyárak 
közelében,  hanem  -  így  hozták  nekem  hírül  -  a  Széche¬ 
nyi  strandfürdőben.*  Hogy  magyarázzam  meg  magam- 

*  Azóta  meggyőződtem,  hogy  ez  a  hír  nem  volt  igaz. 

nak,  hogy  az  a  hadsereg,  melytől  én  a  világnak  a  német 
brigantizmustól  való  megváltását  várom,  így  csúfolja 
meg  az  ideált,  melyet  róla  magamnak  alkottam,  s  mely¬ 
nek  páncélzatában  önmagának  és  a  világnak  tetszeleg? 
Beérjem  azzal  a  szimpla  magyarázattal,  hogy  a  németek 
is  így  csinálták  Franciaországban,  Lengyelországban, 
Oroszországban,  sőt  Itáliában  is,  így  csinálták  minde¬ 
nütt  a  zsidók  ellen,  vagy  még  becstelenebbül,  hiszen 
a  magyar  föld  szülötteit,  akik  magyaroknak  érezték 
magukat,  és  magyar  törvények  szerint  magyarok  vol¬ 
tak,  pusztítják  bestiálisán.  Menti  ez  az  angolszász  eljá¬ 
rást?  Nem.  Várhatnék  valamit  tőlük  a  világ  jövőjét 
illetően,  ha  a  náci  mértéket  kellene  alkalmaznom  rájuk? 
(Hányszor  pellengérezték  ki  az  angolok  Brúnó  Mussoli¬ 
nit,  aki  könyvében  vigyorogva  számolt  be  arról,  hogy 
a  repülőgépről  puskázott  abesszíniaiak  milyen  állati 
rémülettel  menekültek  előle?)  Nem,  ezzel  az  angolszász 
cselekedettel  nem  tudok  megbékülni,  s  mert  az  ő  győ¬ 
zelmüket  tiszta  szívből  kívánom,  s  változatlanul  az  övék 
a  rokonszenvem,  magam  előtt  szégyellem  magam. 

A  lapok  közléseit  érdemes  elolvasni.  (Dehogy  érde¬ 
mes!)  „Egy  milliós  város  menekült  a  föld  alá,  s  az 
óvóhelyeken  közel  három  órán  át  elmélkedtek  arról, 
hogy  a  Nyugat  nagy  kultúrnépeinek  lelkében  a  gyűlölet 
és  vakság  milyen  mérhetetlen  arányokat  ölt.”  Vajon 
ennek  a  szánni  való  újságírónak  eszébe  jutott-e,  mikor 
e  sorokat  írta,  az  a  „mérhetetlen  gyűlölet  és  vakság”, 
mellyel  a  zsidókra  törnek,  a  szocialistákat  tapossák, 
a  szabad  és  humánus  gondolat  híveit  irtják?  „Az  elsza¬ 
badult  ösztönök  a  primitívség  ősi  állapotába  zuhantak 
vissza,  ahol  elv  a  gyilkolás,  erény  a  bűn,  és  dicsőség 
a  kioltott  élet”  -  folytatja.  De  milyen  szemérmetlenség 
ezzel  a  váddal  előhozakodni,  ahol  a  zsidók  tízezreit 
pusztítják  el  gyilkosán  -  passzióval  és  szakavatottan  -, 
mert  ezzel  megváltják  a  magyarság  jogát  arra,  hogy  fiai 

az  orosz  harctereken  a  németek  szolgálatában  vesszenek 
el.  „Templomok  pusztulnak  el,  és  a  tudás,  a  kultúra 
hajlékai.”  De  mit  ér  a  tudás  és  a  kultúra,  mely  nem  tudta 
emlékezetébe  idézni  a  magyarságnak,  hogy  soha  ezer¬ 
éves  története  során  ilyen  szégyenteljes  cselekedetre 
nem  vetemedett,  s  milyen  ihlet  töltheti  el  templomait, 
s  mit  jelenthetnek  a  templomok  egy  nemzet  erkölcse 
szempontjából,  ha  ugyanazok,  akik  ott  térdet  hajtanak 
az  oltár  előtt,  tűrik,  megértik,  sőt  helyeslik,  hogy  tízez¬ 
rek  ártatlanul  kiontott  vérén  kell  átlábalniok,  míg  temp¬ 
lomuk  kapujához  érnek?  (Tízezrek,  mondom,  holott  az 
áldozatok  száma  ma  már  minden  valószínűség  szerint 
százezrekre  megy.  S  ez  a  szám  nőttön  nő;  az  öngyilkos¬ 
ságok  száma  rettenetes,  s  a  csendőrgolyók  dicsőséggel 

folytatják  azt,  amit  Újvidéken  nem  egész  dicstelenül 
kezdettek.)  Kétségbe  kell  esnünk,  ha  felvetjük  a  kér¬ 
dést:  hogy  épül  fel  ez  a  nemzet  az  elvetemült  propa¬ 
ganda  rombolásából,  mellyel  esztendők  óta,  de  különö¬ 
sen  most,  lelkét  mérgezik.  „Én  sajnálom  a  zsidókat 
-  mondta  egy  újpesti  munkásasszony  egy  barátnőmnek, 
akivel  a  bombázás  alatt  egy  pincébe  került  -,  de  meg  kell 
értenünk  a  hatóságok  eljárását.  Mikor  itt  Újpesten 
a  csendőrök  a  vasútra  kísérték  őket,  akkor  akárhány 
közrefogott  zsidó,  tükröt  tartva  a  kezében,  adott  fényje¬ 
leket  az  amerikai  bombázóknak.” 

Mára  új  rendelet:  a  polgármester  felhívja  a  sárgacsil¬ 
lagosokat,  akik  1941.  augusztus  1-ig  bezáróan  Budapes¬ 
ten  államjogilag  érvényesen  megkeresztelkedtek,  hogy 
okirataikkal,  nyilvántartásba  vétel  végett,  jelentkezze¬ 
nek  annál  a  budapesti  lelkészi  hivatalnál,  ahol  kereszte¬ 
lésük  megtörtént.  Mit  jelent  ez?  Vajon  azt  jelenti-e, 
hogy  ezeket  nem  deportálják,  hanem  csak  hadimunkára 
osztják  be?  De  a  többieket,  a  ki  nem  keresztelkedetteket 
deportálják,  értsd,  kivégzik? 

Július  4. 

A  következő,  hitelesnek  látszó  hírt  hozzák:  a  németek 
megállapodást  kötöttek  a  cionista  világszervezettel, 
melynek  értelmében  háromezer-ötszáz  zsidót  á  1000 
font  kiszállítanak  az  országból,  s  Madridban  átadnak  az 
ottani  angol  konzulnak,  aki  továbbszállításukról  gon¬ 
doskodik.  Az  első  transzport  már  el  is  indult,  állítólag  az 
vitte  a  zsidóság  nagyjait,  azokat,  akik  helyeiket  az  inté¬ 
zőbizottságban  nagy  pénzekért  meg  tudták  váltani. 
Hogy  ezek  a  részletek  hitelesek-e,  nem  tudom,  annyi 
bizonyosnak  látszik,  hogy  a  németek  egy  zsidóvonatot 
már  útnak  indítottak  kifelé,  éspedig  ezúttal  nem  het- 
ven-nyolcvan  embert  zsúfolva  egy  kocsiba,  étel-ital  nél¬ 
kül,  hanem  állítólag  csak  ötvenet,  olyan  feltételek  mel¬ 
lett,  ahogy  katonákat  szállítanak.  Kétségtelen,  hogy 
emögött  valami  Gestapo-üzlet  van,  vagy  más  náci 
gazság.  Lehet,  hogy  az  1000  font  eltörli  az  árja  és 
szemita  közötti  fajdifferenciákat?  (De  vajon  elhihető, 
hogy  Anglia  a  németeket  fontokhoz  segítse?)  Szóval 
háromezer-ötszáz  ember  megmentheti  életét!  Persze 
a  szegény  zsidók  között  nagy  az  elkeseredés,  mindenki 
szörnyű  igazságtalannak  tartja,  hogy  a  gazdagabbak 
(gazdag  alatt  értsd,  aki  százezer  pengőt  el  tudott  rej¬ 
teni),  a  befolyásosabbak,  az  összeköttetéssel  bírók  meg¬ 
menthetik  életüket,  s  ők  halálra  vannak  ítélve.  De  hát 
bármely  más  szempont  szerint  állították  volna  össze  ezt 
a  háromezer-ötszázas  csoportot,  az  itt  maradt  félmillió 
zsidó  szörnyű  igazságtalanságnak  érezte  volna.  Én  örü¬ 
lök,  ha  néhány  ezer  ember  így  vagy  másképp  meg  tudja 
menteni  életét.  Elvégre  az  én  bujkálásom  is  bizonyos 
mértékben  az  emberi  szolidaritás  megtagadása.  Aztán 
ennek  a  cionista  mentésnek  az  aktái  még  nincsenek  is 
lezárva. 

Mondom,  a  magyar  kormányt  kihagyták  ebből  az 
üzletből,  aminthogy  általában  a  zsidó  zsákmányban, 

úgy  látszik,  nemigen  szándékoznak  őket  részesíteni. 
A  magyar  csendőrnek  joga  van  a  zsidót  agyonütni, 
s  ezzel  a  jogával  kiadósán  él,  de  ami  aranya,  ezüstje, 
ingósága  a  zsidónak  marad,  ahhoz  elsősorban  a  német¬ 
nek  van  joga.  Az  én  villámból  -  így  jelentették  nekem 
-  előbb  magyar  detektívek  vitték  el  az  ezüstöt  és  Ria 
szép  kéküveggyűjteményét  azzal,  hogy  elviszik, 
„nehogy  a  büdös  svábok  vigyék  el”,  azután  jöttek 
a  németek,  megszállták  a  villát,  az  összes  élelmiszereket 
elvitték,  a  ruhaneműket,  Mario  ruháit  és  játékszereit, 
a  szőnyegeket,  s  végül  letelepedtek  a  villában,  Gestapo- 
őrállomást  csináltak  belőle,  s  még  ma  is  ott  ülnek.  Ez 
nem  érdekes;  az  ezüsttel,  ruhával,  szőnyeggel  keveset 
törődöm;  a  könyveimet  sajnálom,  gazdag  Ady-kézirat- 
gyűjteményemet,  Ria  kékjeit  és  a  Rippl-képeket. 

Minszk  elesett;  a  németek  fejvesztetten  vonulnak 
vissza  Vilna  és  Breszt-Litovszk  felé;  remélem,  hogy 
egyhamar  nem  is  tudnak  majd  megállni. 

Téma:  Horthy.  „Mit  szól  mindehhez  Horthy?”  „Egy 
Gestapo-ember  áll  éjjel-nappal  töltött  revolverrel  mel¬ 
lette,  és  kényszeríti,  hogy  a  sorozatos  gálád  cselekedete¬ 
ket  fedezze.”  „A  március  19-ét  csak  azért  vállalta,  hogy 
Budapestet  megkímélje  a  német  bombázóktól.”  Érde¬ 
mes  egy  kissé  elgondolkozni  ezen  az  embertípuson: 
ahogy  a  véletlen  ennek  az  intellektuális  és  erkölcsi 
középszerűségnek  egy  ország  sorsát  a  kezébe  adta. 
Indulását  a  siófoki  környezetből,  beérkezését  a  várbeli 
palotába,  egy  letört,  nagybeteg  ország  vezetésének  vál¬ 
lalását,  minden  arra  való  tehetség,  tudás,  tapasztalás 
nélkül.  Kezdetben  két  ellenséggel:  az  Alliance  Israelite- 
tal  és  a  bolsevizmussal  folytatott  szélmalomharcot. 
Hogy  itt  belül  mi  van,  milyen  súlyos  gazdasági  és 
szociális  problémák,  abból  semmit  sem  vesz  észre.  Az¬ 
után  -  Bethlen  hatása  alatt  -  összebékül  a  zsidósággal, 
imponál  neki  a  zsidó  vezetés  alatt  naggyá  fejlődött 

gyáripar,  valahogy  úgy  érzi,  hogy  az  ebben  megnyilvá¬ 
nuló  teremtőerőnek  titka  kizárólagos  zsidó  tulajdon, 
békét  köt  az  Alliance  Israelite-tal.  Ha  1933-ban  nem 
szakad  a  világra  a  náci  szerencsétlenség,  Horthy  a  maga 
jelentéktelenségében  talán  minden  nagyobb  baj  nélkül 
viszi  tovább  az  ország  dolgát.  De  Hitler  győzelme 

-  Bethlen  bukása  után  -  végleg  Németország  mellé 
állítja.  Németország  segítsége  meghozza  Trianon  reví¬ 
zióját,  s  ő,  „az  országgyarapító” ,  fehér  lovon  lovagol  be 
a  visszacsatolt  területekre.  A  háborútól  megpróbál  távol 
maradni,  vagy  csak  annyi  áldozatot  hozni,  amennyit 
éppen  muszáj.  De  akaraterő,  elszántság  híján  -  s  a  né¬ 
metek  hamar  kiismerik  gyöngeségét  -  mind  jobban  és 
jobban  elkötelezi  a  magyart  a  nácizmusnak,  s  aztán, 
különösen  Jugoszlávia  megtámadása  óta,  már  nincs 
megállás.  (Teleki  öngyilkossága  alighanem  az  ő  lelkén 
szárad.)  Tisztában  van  vele,  hogy  a  kassai  bombatáma¬ 
dás  a  németek  műve,  s  mégis  tűri,  hogy  kormánya 
vállalja:  orosz  gépek  támadtak  az  országra.  Hadat  üzen 
Oroszországnak,  hadat  üzen  az  USA-nak,  és  egy  ne¬ 
gyedmillió  magyar  fiút  küld  pusztulni  az  orosz  mezők¬ 
re;  saját  derék  fiát  is.  „A  németek  legyőzik  az  oroszokat, 
és  akkor  az  angolszászok  egyezményes  békét  kötnek 
Németországgal”,  ezzel  a  formulával  próbálja  meg¬ 
nyugtatni  nyugtalankodó  lelkiismeretét,  s  angolbarát 
hívei  előtt  elfogadható  magyarázatát  adni  politikájának. 
De  az  is  lehet,  hogy  hitte  ezt;  nálánál  jobb  judíciumúak 
is  hangoztattak  ilyesfélét.  „Amerikában  becsülnek 
engem  -  mondotta  fél  esztendő  előtt  egy  barátomnak  -, 
itt  van  a  fiókomban  Roosevelt  saját  kezű  levele,  melyet 
mint  tengerész  írt  a  tengerésznek  -  nem  tudom,  miért 
tartja  magát  tengerésznek?  -  tette  maliciózusan  hozzá. 

-  Ez  a  levél  dokumentuma  annak  a  megbecsülésnek, 
melyben  odaát  részesítenek,  s  melynek  a  békekötésnél 
Magyarország  hasznát  fogja  látni.”  Hogy  ez  a  levél 

éppen  azt  célozta,  hogy  ne  kötelezze  el  magát  a  nácik¬ 
nak,  s  jóval  az  előtt  kelt,  hogy  a  magyar  kormány 
szemérmetlenül  hadat  üzent  az  USA-nak,  arra  nem 
gondolt.  (És  arra  sem,  hogy  Roosevelt  a  világ  leghatal¬ 
masabb  hajóhadának  a  parancsnoka,  s  neki,  Horthynak 
két  ócska  dunai  ágyúnaszádja  van,  meg  egy  yachtja, 
amit  Hitlertől  kapott  ajándékba.  Dicséretére  legyen 
mondva,  nem  örült  az  ajándéknak.  Lopott  holmi  volt.) 

S  azután  jött  március  19.  Ha  valamirevaló  ember  lett 
volna,  most  megmutathatta  volna.  A  dán  királyt  nem 
tudták  a  nácik  kényszeríteni,  hogy  melléjük  álljon, 
a  belga  királyt  sem.  Csak  a  leghitványabbakat:  Hachát 
és  a  bolgár  királyt.  Ha  Horthy  március  19-én  azt 
mondja:  tegyetek,  amit  jónak  láttok,  rám  azonban  ne 
számítsatok,  akkor  két  eset  volt  lehetséges:  vagy  tudo¬ 
másul  veszik  ezt  a  németek,  őt  Kenderesen  internálják, 
s  csinálják  Magyarországon  azt  a  gaz  politikát,  amit  ma 
Horthyval  egyetértésben,  az  ő  nevében  folytatnak.  De 
ez  esetben  Horthy  félreállása  egy  csomó  magyar  szemét 
nyitotta  volna  ki,  s  a  szövetségeseknél  rokonszenvet 
ébresztett  volna  Magyarország  iránt.  Vagy  a  németek 
súlyt  helyeztek  volna  arra,  hogy  maradjon,  akkor  tár¬ 
gyalásokat  kezdtek  volna  vele,  s  Horthy  feltételeket 
szabhatott  volna.  Meg  nem  ölték  volna:  a  dán  királyt, 
a  belga  királyt  sem  ölték  meg,  a  franciák  vezérpolitiku¬ 
sait  sem  ölték  meg,  Horthynak  sem  esett  volna  bántó- 
dása.  Elvégre,  aki  1919-ben  olyan  magától  értetődőnek 
találta,  hogy  a  Habsburgok  trónjára  üljön  (szét  akarta 
kergetni  a  kormányzóválasztó  nemzetgyűlést,  mert 
valamelyik  felségjogot  nem  akarta  neki  megadni),  aki 
szemrebbenés  nélkül  vitte  ezt  a  kis  országot  háborúba 
a  világ  legnagyobb  hatalma,  Oroszország  ellen  anélkül, 
hogy  orosz  részről  a  legkisebb  provokáció  is  történt 
volna,  abban  legyen  annyi  férfiasság,  hogy  amikor  a  dol¬ 
gok  balra  fordulnak,  vállalja  saját  személyében  is  a  sze- 

rencsétlen  helyzet  kockázatát.  Horthy  nem  vállalta. 
Kinevezte  Hitler  magyar  kormányát,  engedte,  hogy 
leghűbb  embereit  elhurcolják  a  németek,  hogy  Kállay 
egy  idegen  hatalom  védelme  alá  helyezze  magát,  megke¬ 
gyelmez  az  újvidéki  gyilkosoknak,  visszaadja  katonai 
rangjukat,  engedi,  hogy  rászabaduljon  az  országra 
a  Gestapo  gyilkos  bandája,  és  tűri,  hogy  segítőtársakul 
magyar  pribékeket  rendelnek  melléjük.  Lehet,  hogy 
Horthy  nem  gonosz  ember,  de  annyi  bizonyos,  hogy 
nem  férfiember. 

Délelőtt  két  szobát  felvikszeltem.  Délután  diót  há¬ 
moztam.  A  vikszelés  jobban  tetszett. 

Július  5. 

Az  angol  rádió  jelenti:  Gusztáv  svéd  király  követe  útján 
üzenetet  küldött  Horthynak,  melyben  az  emberiesség 
parancsára  hivatkozva  kéri,  hogy  vegye  védelmébe  az 
üldözött  zsidókat.  Hogy  Horthy  mit  válaszolt,  nem 
tudjuk;  bizonyosra  veszem,  hogy  nem  mondott  igazat. 
A  demars  tegnapelőtt  történt  meg;  tegnap  délután 
csendőrbandák  szedték  össze  a  Síp  utca  és  a  Dob  utca 
környékén  a  zsidókat. 

Ria  végre  leánynevére  szóló,  hamisítatlan  ki-  és  beje¬ 
lentőlapot  tudott  szerezni.  A  bejelentőlapon  „tisztvi¬ 
selődként  szerepelt.  Amikor  a  fiatal  nő,  akinél  egypár 
napig  lakott,  s  aki  Ria  ügyébe  csak  tökéletlenül  volt 
beavatva,  bár  tudatában,  hogy  valami  mentésről  van 
szó,  azt  kérdezte  tőle,  hogy  te  tulajdonképpen  hol  vagy 
tisztviselő?  Ria  a  Fanto  Műveket  említette,  mert  ezekről 
tudta,  hogy  szétbombázták.  „A  Fanto  Művek?  -  mon¬ 
dotta  a  nő  csodálkozva  -  hisz  annak  a  tisztviselője  én 
vagyok.” 

Mario  nem  maradhat  tovább  búvóhelyén;  új  szállást 
kell  számára  keresnünk.  Ria  agyonsírja  magát.  Külön 
szerencsétlenség  számára,  hogy  nehezen  érintkezhet 

zsidó  barátaival;  állandóan  kapja  a  híreket  olyan  keresz¬ 
tények  internálásáról,  kik  zsidókkal  érintkezést  tartot¬ 
tak  fenn. 

Panni  kimehetne  a  cionista  vonattal  Madridba,  illető¬ 
leg  Palesztinába.  Húszezer  pengő  kellene  ehhez.  Tízez¬ 
ret  én  vállalnék;  a  másik  tízet  nem  tudjuk  előteremteni. 
Nincs  senki,  akihez  fordulhatnánk.  Valaki,  akihez 
Panni  fordult,  megtagadta;  nyilván  komoly  oka  van  rá. 
Viszont  halálos  mérget  a  hozzája  fordulóknak  jó  szívvel 
ajánlott  fel.  Lehet,  hogy  igaza  van:  ez  látszik  ma 
a  legemberségesebb  megoldásnak. 

Ria  késik;  már  háromnegyed  kettő,  és  még  nincsen 
itthon.  Ilyenkor  hiába  próbálom  megnyugtatni  magam, 
rémeket  látok.  Sárga  csillagos  barátait  látogatta  meg, 
s  valamelyik  gazember  -  hány  százezren  vannak?  -  fel¬ 
hívta  rá  a  rendőr  figyelmét,  neki  igazolnia  kell  magát, 
idegességében  nem  képes  erre...  Csak  már  jönne,  nyu- 

A 

godtabb  vagyok,  ha  mellettem  van.  így  minden  zajra, 
csöngetésre  riadtan  figyelek  föl: 

Ha  zörren  egy  levél, 

Poroszlót  jöni  vél... 

Ria  megjött.  Nem  tudjuk,  hova  helyezzük  el  Mariót. 
A  városban  tovább  folyik  a  deportáció;  ma  a  XI.  kerü¬ 
letre  törtek,  de  hogy  a  hajtóvadászat  mulatságosabb 
legyen,  a  csendőrök  a  Lipót  körúton  megállították  a  vü- 
lamosokat,  leszedték  róluk  a  sárgacsülagosokat,  és  zsák¬ 
mányukkal  elrobogtak.  Vajon  mit  mert  válaszolni 
Horthy  a  svéd  királynak? 

Július  6. 

Az  angol  rádión  hallom:  Edén  angol  külügyminiszter 
felszólalt  az  angol  alsóházban,  és  közölte,  hogy  Lengyel- 
országból  érkezett,  megbízható  jelentések  szerint  oda 

vonatszámra  szállítanak  magyar  zsidókat,  akiket  a 
németek  gázkamrákban  elpusztítanak.  Az  angol  kor¬ 
mány  borzadással  és  utálattal  nézi  a  magyar  kormány 
eljárását,  s  mindent  megtesz,  hogy  e  szörnyűségek 
abbahagyására  bírja.  „A  pápa  őszentsége  és  a  svéd  király 
interveniáltak,  de  sajnos  éppolyan  eredmény  nélkül, 
mint  amilyen  eredménytelenek  maradnak  az  angol  és 
amerikai  kormány  kérései  és  fenyegetései.” 

Magyarországnak  a  békekötésben  mostoha  sors  jut 
osztályrészül.  Szerbia  megtámadása,  az  Amerikának 
küldött  hadüzenet  és  Oroszország  megtámadása  után 
megértő  elbánásra  nehezen  számíthat.  Az  egyetlen, 
amit  maga  mellett  felvonultatni  tudott  volna,  hogy 
keresztényien  emberséges  volt.  Ezt  a  lehetőséget  most 
szégyenletesen  eljátszotta.  Minden  ellenállás,  lelkiisme¬ 
retének  megmoccanása  nélkül  vállalta  a  legaljasabb  pri¬ 
békszerepet  Hitler  mellett,  s  a  magyar  nép  többségé¬ 
nek  jobb  érzése  ellenére.  Komoly  katonai  segítséget 
a  magyar  kormány  nem  tud  adni:  csapatai  nincsenek 
kellően  felfegyverkezve,  s  még  kevésbé  van  kedvük 
orosz  földön  elpusztulni;  viszont  vállalta  és  buzgón  és 
leleményességgel  végzi  a  bérgyilkosszerepet.  És  ebben 
a  szenvedélyében  sem  a  pápa  imája,  sem  a  becsületes 
emberek  megvetése  nem  tudja  megállítani. 

Mariót  eddig  még  nem  tudtuk  elhelyezni.  Ria  H. 
nagytiszteletűnél  próbálta  meg.  Minden  jogcím  nélkül, 
csak  azon  a  címen,  hogy  Mario  együtt  járt  iskolába  az 
ő  kislányával.  Nem  vállalta.  B.-né,  akitől  azt  kérte  Ria, 
hogy  egy  hétig  tartsa  magánál,  nem  vállalta.  Nem  meri; 
Mario  nem  volna  nála  biztonságban.  Igaza  van.  Min¬ 
denkinek  igaza  van.  A  gazembereknek,  a  közönyösök¬ 
nek,  az  ijedt  jóknak,  mindenkinek.  Míg  el  nem  jön  a 
félelem  nélkül  való  világ,  a  „world  without  fear”. 

Ria  a  következő  beszélgetést  hallotta  a  kofánál:  „A  ma 
éjjeli  szállítmányt  a  Dunába  dobták.”  „Kit,  a  zsidókat?” 

„Hát  persze.”  „De  hát  akkor  azok  kiúsznak.”  „Dehogy, 
a  zsidó  nem  tud  úszni.”  „Már  hogyne  tudnának,  hát 
akkor  mit  csináltak  mindig  a  strandon?” 

Az  hírlik,  hogy  vitéz  Imrédy  Béla  lesz  a  miniszterel¬ 
nök,  csak  megvárja,  míg  a  csendőrök  végeztek  a  zsidók¬ 
kal.  Nem  akarja,  hogy  ez  az  ő  lelkiismeretét  terhelje. 
Kényes  ízlésű  ember. 

A  bíróság  ma  megkezdte  a  Treitl  János-féle  rablógyil¬ 
kosság  tárgyalását.  Treitl  és  öt  társa  állt  gyilkossággal 
vádolva  a  bíróság  előtt,  mert  két  zsidó  nőt,  akiket  azzal 
csaltak  lakásukra,  hogy  őket  40  000  pengő  lefizetése 
ellenében  külföldre  szöktetik,  agyonvertek.  „Borzal¬ 
mas  bűncselekmény”  -  mondotta  az  ügyész.  Vajon 
mennyiben  borzalmasabb,  mint  amelynek  elkövetésére 
a  magyar  kormány  elkötelezte  magát.  Nyolcvanan, 
napokig,  hetekig  egy  lezárt  vagonban,  étlen-szomjan, 
s  azok  számára,  kik  ezt  túlélik:  gázkamra.  Treitlt  halálra 
ítélték,  s  az  a  száz  meg  száz  Treitl,  ki  hatalma  tudatában 
tízezrével  gyilkolja  le  a  zsidókat  -  fényes  állásban  kér¬ 
kedhet  gyilkosságaival. 


Július  7. 

1944.  július  7-én  írom  a  sorokat.  Szirénáznak  (de.  fél 
tíz,  az  amerikai  gépek  jönnek);  megpróbálom  röviden 
összefogni  az  eseményeket,  melyek  március  19-étől, 
tehát  a  német  megszállástól  addig  a  napig  -  június  22-ig 
-  történtek,  amikor  én  élményeimet  jegyezni  kezdtem. 
Hát  persze,  ezen  az  összefoglaláson  kissé  érződni  fog  az 
emlékezés  halkító  fakultsága. 

Március  19-én,  vasárnap  reggel  kilenc  óra  előtt  -  még 
ágyban  voltam  -,  G.  Leó  barátom  szólít  a  telefonhoz. 
„Hallottad?”  „Mit?”  „Bevonultak.”  „Kik?”  „A  szom¬ 
széd.  Gyere  ide  hozzám,  mások  is  vannak  itt!”  „Nem 
tudok  most  odamenni,  hívj  fel  később  újra.”  Alig 
teszem  le  a  kagylót,  Ch.  Feri  szól  oda.  „Tudod?” 

„Tudom?”  „Tudom.”  „Mit  fogsz  csinálni,  elmész?” 
„Hova  menjek,  nekem  nincs  hova  mennem.”  „Várj 
-  mondja  -,  B.  Jusztin  kíván  veled  beszélni.”  B.  J., 
akiről  tudom,  hogy  emberséges  ember  s  a  szó  igazi 
értelmében  humanista,  tehát  nyilván  jó  pap,  azt 
mondja:  „Maxikám,  csak  azt  akarom  mondani,  ha  bár¬ 
miben  segítségedre  lehetek,  rendelkezz  velem.”  Meg¬ 
köszöntem,  meg  voltam  hatva.  (Később  hallottam, 
hogy  ő  próbálta  menteni  Ch.-ékat,  de  sajnos  mentési 
kísérlete  nem  sikerült.)  Újabb  telefoncsöngetés.  G. 
Leó:  „Elküldöm  érted  a  kocsimat,  gyere  hozzám.”  „Jó, 
megyek!”  -  mondom,  Ria  ijedt  tiltakozása  ellenére. 

Tisztában  voltam  vele,  hogy  én  semmin  nem  változ¬ 
tathatok,  senkin  nem  segíthetek,  még  csak  értelmes 
tanácsot  sem  adhatok,  de  ha  egy  jó  barátom,  aki  biza¬ 
lommal  van  hozzám,  úgy  érzi,  hogy  én  e  nehéz  helyzet¬ 
ben  ki  tudok  agyalni  valamit,  akkor  mellette  a  helyem. 
Gyuri  szól  oda:  „Apa,  ma  ne  mozdulj  el  hazulról.” 
Zsilinszky  Bandihoz  is  el  kellene  mennem,  aki  már 
tegnap  ideszólt  hozzám:  gyere  azonnal,  nagy  dolgok 
vannak  készülőben.  Vasárnap  délelőttre  ígértem,  s  most 
izgatott  telefonüzenetek  során  világosan  láttam,  hogy 
egyhamar  nem  fogom  őt  látni,  talán  soha.  Lili  telefo¬ 
noz:  azt  hallja,  K.-ékat  lefogta  a  Gestapo.  Vajon  Manó 
bújjon-e  el?  „Van  hova  bújnia?”  „Hát  úgy-úgy.” 
„Akkor  bújjon  el!”  Leó  autójáért  azonban  hiába  tekint- 
getek  ki;  nem  jön.  Ellenben  Anti  fia  szól  hozzánk 
telefonon:  „Apámat  elvitte  a  Gestapo.  Nem  tudnál 
beszélni  Rassayval?”  „Azonnal  felhívom,  de  ha  apádat 
elvitték,  akkor  már  ő  is  hatalmukban  van,  s  nemsokára 
én  is.”  Ria  rémülten:  „Most  mi  lesz?”  Én:  „Minden¬ 
esetre  elmegyek  hazulról,  Pannihoz  megyek.  Ha  keres¬ 
nek,  mondja,  hogy  reggel  Leó  hívására  odamentem 
a  lakására.  Megcsókoltam  Mariót  is,  ki  éppen  térké¬ 
pet  rajzolt,  s  észre  se  vette  néma  búcsúzkodásomat. 

S  elmentem.  A  sírás  szorongatta  torkomat,  de  lebírtam. 
Az  utcáról  visszanéztem  a  házra;  vajon  viszontlátom-e 
valaha.  (Ma,  július  7-én  ugyanezt  kérdezem.) 

Elindultam.  Kerülő  úton  mentem,  amerre  autók 
nemigen  járnak.  Útközben  betértem  egy  festő  barátom¬ 
hoz;  elmondottam,  hogy  menekülök,  s  aztán  tovább¬ 
mentem.  Nem  is  tudom,  miért  tettem  ezt?  Talán  tetsze¬ 
legtem  magamnak  az  üldözött  pózában,  vagy  öntudatla¬ 
nul  is  segítséget  vártam  tőle;  akkor  sem  tudtam,  ma  sem 
tudom,  miért.  Egy  közigazgatási  bíró  barátommal, 
a  református  egyház  külügyminiszterével  találkoztam. 
„Hallottad?  -  mondottam  remegő  hangon  -  bevonul¬ 
tak.  Nyakunkon  vannak,  már  érzem  a  markuk  szorítá¬ 
sát.  K.-ékat,  G.  Leót  már  le  is  fogták”  -  mondottam 
neki.  Az  volt  az  érzésem,  hogy  ezt  feltétlenül  közölnöm 
kell  vele,  s  megütődve  láttam,  hogy  nem  érdekli  eléggé 
a  dolog;  közönyösen  hallgatta  híreimet.  De  az  is  lehet, 
hogy  nem  volt  igazam;  az  ember  mindenkivel  szemben 
gyanakodóvá  válik,  aki  nem  hajlandó  érte  egy  moria- 
murjelenetet  eljátszani.  „No,  jön  a  villamosom”  -  mon¬ 
dotta.  Felszállt,  a  villamos  elrobogott,  én  továbbmen- 

a 

tem.  Egy  tábornok  ismerősömmel  találkoztam.  Úgy 
ragyogott  az  egész  ember  a  szép  tavaszi  napsütésben. 
Szeme,  piros  arca,  piros  hajtókája,  gombjai,  minden 
ragyogott  rajta.  „Hogy  vagy  -  hogy  vagy!”  -  szólított 
meg  igen  barátságosan.  „E  pülanatban  nagyon  rosszul” 
-  feleltem.  Kissé  elképedve  nézett  rám,  majd  mintha 
megértette  volna:  „Hát  akkor  szerbusz”  -  mondotta, 
s  kezét  nyújtotta.  Végre  Pannihoz  értem,  a  külvilággal 
való  közvetlen  kapcsolatom  megszűnt;  azóta  csak  Ria, 
néhány  rokon,  néhány  barát,  na  meg  a  rádió  hozza  el 
hozzám  a  világégés  híreit. 

Miért  írom  le  ilyen  bőven  ezeket  a  dolgokat?  Kit 
érdekelnek  ezek  Rián,  esetleg  Marión  kívül.  És  mégis 
rovom  a  betűket,  „ha  későn,  ha  csonkán,  ha  senkinek” 

-  magamnak,  Riának,  Mariónak.  Olyan  nehéz  elhinni, 
hogy  ami  velem  történik,  az  ne  érdekelje  az  egész 
világot.  Bizonnyal  érdekli;  mindent  pontosan  fel  kell 
jegyeznem.  Forrásmunka. 

Hányszor  vetettem  fel  magamban  a  kérdést:  hogy  van 
az,  hogy  barátaim  és  én  is,  mindannyian  éreztük,  sőt 
tudtuk,  hogy  a  náci  gazság  egy  nap  Magyarországra  is 
lesújt,  s  itt  éppen  úgy  gyilkolja  majd  le  a  zsidókat, 
liberálisokat,  munkás  vezéreket,  mint  mindenütt  Euró¬ 
pában,  ahová  a  Gestapo  véres  keze  elért  -  hogy  van  az, 
hogy  nem  menekültünk  innen,  nem  kerestünk  menedé¬ 
ket  Svájcban,  Törökországban,  vagy  ahol  lehetett?  Jó, 
a  liberális  politikusok  nem  hagyhatták  el  őrhelyüket 

-  bár  ki  tudja,  Rassay,  Gratz,  Apponyi,  Peyer  mennyi¬ 
vel  hasznosabb  dolgot  művelhettek  volna  odakünn!  -, 
de  gyárosok,  bankárok,  vagyonos  kereskedők,  kiknek 
megvolt  erre  a  módjuk,  s  kik,  mondom,  világosan  látták 
a  borzalmak  elkövetkezését,  hogyan  történt,  hogy  itt 
érte  őket  Hitler  gyilkos  bandája?  Nehéz  erre  válaszolni, 
annyi  mindenfajta  érzés,  érdek,  hit  összebonyolódott 
bilincse  kötötte  meg  kezüket,  lelkűket:  az,  amit  e  szó, 
„haza”  jelent  -  az  itthont,  a  magyar  eget,  a  magyar 
talajt,  a  magyar  szót,  a  házat,  melyben  lakunk,  a  társa¬ 
dalmat,  melyben  helyet  töltünk  be,  a  megszokott  társa¬ 
ságot,  akár  becsüljük  azt,  akár  nem,  a  munkakört, 
melyet  ellátunk,  s  melyben  nélkülözhetetlennek  érez¬ 
zük  magunkat,  a  jövedelmet,  melyet  a  munkából  vagy 
munka  nélkül  húzunk,  a  vagyont,  melyet  itt  bírunk 

-  gyárat,  pénzt,  részvényeket,  vagy  mint  én,  egy  meg¬ 
hitt  lakást  -  a  törekvéseket,  melyekkel  az  ország  ügyét 
(igen  gyakran  a  magunk  ügyét)  szolgálni  véljük,  és 
ismétlem:  a  nyelvet,  az  anyanyelvet,  melyen  magunkat 
adjuk,  s  még  annyi  sok  mást:  emlékeket,  baráti  kapcso¬ 
latokat,  politikai  és  társadalmi  összeköttetéseket,  egye¬ 
dül  itthon  kielégíthető,  nemes  és  kevésbé  nemes  hiúsá- 

gokat,  egyszóval  mindazt,  amit  e  fogalom,  „haza”, 
jelent  -  hogyan  is  lökhettük  volna  ezt  el  magunktól!  Ma, 
hogy  visszanézünk  a  borzalmak  völgyéből,  nehezen 
tudjuk  megérteni,  hogy  mindez  hogyan  láncolhatott 

bennünket  ehhez  a  vulkanikus  talajhoz,  melynek  lávája 

✓ 

-  biztosan  tudjuk  -  bennünket  eltemetni  készül.  En 
annak  idején  megpróbáltam  beutazási  engedélyt  sze¬ 
rezni  Svájcba,  de  Svájc  nem  adta  meg;  általában  köny- 

nyebb  volt  akkor  német  átutazási  vízumot  szerezni, 

✓ 

mint  svájci  beutazásit.  Úgy  gondoltam,  ha  kijutok 
Svájcba,  akkor  ott  majd  meg  tudom  csinálni,  hogy  Ria 
is,  Mario  is  utánam  jöjjön.  Ha  pedig  nem,  hát  akkor 
hazajövök.  De,  valljuk  be,  lagymatagul  csináltam;  nem 
vettem  igénybe  a  szükséges  összeköttetéseket,  melyek 
segítségével  mégiscsak  meg  tudtam  volna  szerezni 
a  svájci  beutazást;  akartam  is  a  menekülést,  nem  is. 
Valahogy  a  tudatom  alatt  élhetett  az  érzés,  s  nyilván 
barátaimban  is,  hogy  talán  úgy  fordul  majd  az  esemé¬ 
nyek  sora,  hogy  a  háború  befejeződik  anélkül,  hogy 
a  náci  gazság  Magyarországra  tenné  kezét.  S  akkor 
milyen  restellni  való  lesz,  ha  e  szép  befejezés  híre  az 
emigrációban  éri  az  embert. 

Most,  így  visszatekintve  az  eseményekre,  szemrehá¬ 
nyásokat  teszek  magamnak,  hogy  nem  alarmíroztam 
barátaimat,  nem  mondottam  nekik  mindennap  és  min¬ 
den  órában:  meneküljetek!  Vajon,  ha  így  jártam  volna 
el,  hallgattak  volna  rám?  Azt  hiszem,  hogy  nem.  Ahhoz, 
hogy  menekülésre  szánják  el  magukat,  ahhoz  nem  lett 
volna  elég  az  én  lamentációm.  Ahhoz  az  kellett  volna, 
hogy  minden  hozzátartozójukkal  menekülhessenek, 
ami  az  utolsó  évben  már  nem  is  volt  könnyű  dolog,  főleg 
pedig,  hogy  előre  lássák,  több-kevesebb  bizonyosság¬ 
gal,  a  külföldre  menekülés  tartamát,  nehogy,  ha  soká 
tart,  és  itt  a  vélt  katasztrófa  még  nem  következett  be, 
szégyenszemre  kullogjanak  haza.  Aztán  az  is  kétséges 

volt,  hogy  hosszabb  idő  után  így  visszatérve,  elfoglal¬ 
hatják-e  azokat  a  pozíciókat,  melyek  életük  tartalma 
volt;  a  bankvezérséget,  felsőházi  tagságot,  politikai 
jelentőséget,  gyári  bürót  s  ami  egyéb  bálványt  még 
magunknak  felállítottunk. 

Én  nem  vertem  félre  a  vészharangot,  s  ők  nem  men¬ 
tek;  s  nem  mentem  én  sem,  akinek  erre  egyébként  sem 
voltak  külföldi  anyagi  lehetőségeim.  Leó  barátom  egy¬ 
szer,  nem  is  olyan  régen,  azt  kérdezte  tőlem:  „Menjek  ki 
Törökországba?”  „Menj  ki!”  -  mondottam.  ”De  nem 
hagyhatom  itt  a  családomat”  -  mondotta.  „A  családodat 
itt  hagynád,  mert  kiutazásukat  ott  esetleg  elő  tudnád 
készíteni,  de  nem  hagyod  itt  a  gyáradat,  nem  hagyod  itt 
a  munkádat,  s  nem  hagyod  itt  a  pozíciót,  melyet  magad¬ 
nak  ebben  az  országban  kiküzdöttél,  s  -  ha  lerongyoltan 
is  -  máig  valahogy  megóvtál.  S  talán  mindezt  itt  hagy¬ 
nád,  ha  bizton  tudnád,  hogy  rövid  idő  kérdése  az  egész, 
s  a  német  katasztrófa  pont  a  te  távolléted  alatt  szakadna 
az  országra.  De  esetleg  künn  ülni  hónapokig,  anélkül 
hogy  a  veszély,  mely  elől  menekültél,  bekövetkezne,  és 
szégyenkezve  visszakullogni,  ezt  nem  bírnád  el.”  „Iga¬ 
zad  van”  -  mondotta  és  maradt.  Most  tudom,  nekem  azt 
kellett  volna  mondanom:  Menekülj!  Menekülj!  Olyan 
borzalmak  következnek  itt  el,  mikhez  Dante  fantáziája 

sem  tud  fölérni.  Menekülj!  Talán  akkor  elment  volna; 

✓ 

talán  A.  M.  barátom  is  elment  volna.  Ch.  Ferinek 
mondottam  -  egy  év  előtt  lehetett  -,  menj  ki  Svájcba. 
„Nem  mehetek  családom  nélkül  -  mondotta  -,  ha  pedig 

családomat  is  viszem,  akkor  alarmírozom  az  egész 

✓ 

országot.  Nem  tehetem.  Itthon  a  helyem.”  Es  neki  se 
mondottam:  az  Istenre  kérlek,  menekülj.  (Róla  és  csa¬ 
ládjáról  az  a  hír  járja,  hogy  valami  mód  ki  tudták  váltani 
magukat  a  Gestapo  karmaiból,  és  Portugáliában  van¬ 
nak.  Bár  így  volna!) 

Aztán  valahogy  a  vészharang  kongatása  nem  is  termé- 

szetem.  Azok  közé  a  kezem  ujjain  megszámlálható 
néhány  ember  közé  tartoztam,  aki  -  Hitler  legnagyobb 
győzelmei  idején  is  -  szilárdul  meg  voltam  győződve 
Anglia  győzelméről.  Dunkerque  után,  Franciaország 
letörése  idején  sem  kételkedtem  egy  pillanatig  sem 
abban,  hogy  Anglia  folytatja  és  megnyeri  a  háborút. 

S  világosan  láttam:  ha  folytatja,  akkor  az  Egyesült 

✓ 

Államok  melléje  állanak,  s  az  orosz-német  konfliktus 
előbb-utóbb  elkerülhetetlen.  (Dunkerque  után  ezt  egy 
nagyobb  tanulmányban:  „After  Hitler’s  defeat.  The 
new  Peace-treaty”  „Hitler  leverése  után.  Az  új  béke- 
szerződés’ ’  meg  is  írtam.  A  kéziratot  kiküldtem  Ameri¬ 
kába,  hogy  mi  lett  belőle,  nem  tudom.  Roosevelt  és 
Churchill  alighanem  ebből  vették  az  Atlantic-charta 
pontozatait.)  Az  angolszász  győzelemben  biztos  voltam, 
állandóan  hirdettem  is,  lelket  öntöttem  a  nyugtalanko- 
dókba,  a  kétségbeesettekbe,  s  ha  azt  kérdezték,  hogy 
mikor:  biztos  dátumot  mondottam.  Amilyen  biztos  vol¬ 
tam  az  angolszász  győzelemben,  természetesen  olyan 
kevéssé  tudtam,  hogy  ez  a  győzelem  mikor  következik 
be.  Kombináltam  mindenféléből  -  a  német  veszteségek¬ 
ből,  nyersolajuk  kifogyásából,  szállítóeszközeik  tönkre- 
menéséből  -,  s  valóban  rövidebbnek  is  gondoltam 
a  háború  tartamát  -  de  tudni  hogy  is  tudhattam  volna! 
De  az  emberek  hittek  bennem,  jólesett  hinniük,  hogy 
szeptemberre  megyünk  Itáliába  (már  béreltem  is  bará¬ 
taim  számára  egy  társas  autóbuszt  -  szoktam  mondani), 
s  ha  a  szeptember  eljött,  nyugodtan  ígértem  a  tavaszi 
utazást  s  tavasszal  a  lídói  nyaralást.  Ha  pedig  azt  kérdez¬ 
ték  tőlem,  hogy  itt  belül  az  országban  mi  lesz,  rendsze¬ 
rint  azzal  a  tréfával  ütöttem  el  kérdésüket,  hjah,  én  csak 
a  külpolitikát  intézem;  a  belpolitika  nem  az  én  reszor¬ 
tom.  Ahelyett,  hogy  ordítottam  volna:  meneküljetek, 
s  ölnyi  betűkkel  írtam  volna  a  falakra  a  mene  tekelt.  De 
tőlem  mindenki  biztatást  várt,  hogyan  is  engedhettem 

volna,  hogy  csalódjanak  bennem.  „Maga  a  legfeleslege¬ 
sebb  ember  Budapesten”  -  mondotta  egy  eszes  ügyvéd 
ismerősöm  1943  elején.  Hogyan?  -  kérdeztem. 

-  Hogyan?  „Mert  ma  már  mindenki  tudja  azt,  amit 
maga  a  háború  kitörése  óta  hirdet.”  De  miért  nem 
hirdettem,  hogy  meneküljetek! 

Március  19-én  leültem  Panninál,  s  ott  ültem  hat  hétig 
mozdulatlanul.  Ha  nappali  bombázók  jöttek,  én  az 
óvóhelyre  nem  mehettem  le,  két  ízben  a  Nagyboldog¬ 
asszony  úti  ház  közvetlen  közelében  csapódtak  le  a  bom¬ 
bák.  Eleinte  éjjeli  bombázáskor  is  fenn  maradtam;  fe¬ 
lejthetetlen  látvány  volt;  az  infemó  Szent  István-napi 
tűzijátéka.  Később  a  házfelügyelőnő  segítségével 

-  Mario  egykori  dajkája  -  lelopództam  földszinti  laká¬ 
sába,  s  annak  ablakából  néztem  végig  a  támadásokat, 

✓ 

melyek  elég  közel  zajlottak  le.  Imi-olvasni  nem  voltam 
képes,  valami  lelki  merevgörcs  bénította  meg  egész 
lényemet;  viszont  állandóan  jókedvet  szimuláltam,  bi¬ 
zakodó  arcot  mutattam,  nehogy  Ria  idegességét  nö¬ 
veljem,  és  gyermekeimet,  kikre  súlyosan  nehezedett 
a  fenyegető  katasztrófák  réme,  kétségbe  ejtsem.  Három 
hónap  -  mondottam  nekik  -,  s  ennek  a  gengszterizmus¬ 
nak  vége  lesz.  Talán  nem  lesz  gyönyörűség  az  élet,  de 
előbújhatunk,  lélegzetet  vehetünk.  Bevallom,  hittem  is 
ezt.  Az  oroszok  a  Kárpátok  túlsó  lejtőin  álltak,  az 
invázió  kezdett  kibontakozni  a  puszta  fenyegetések 
ködéből  -  mi  az,  amit  a  németek  ezzel  szembe  tudnak 
állítani!  A  legnagyobb  gaztettek  elkövetéséhez  Hitler 
magyar  pribékjeinek  már  nem  lesz  elég  idejük.  Elveszik 
a  zsidók  telefonjait,  boltját,  oklevelét,  őket  szűkebb 
élelmiszer-rációra  szorítják,  megtiltják  az  utazást  nekik, 
elégetik  könyveiket,  azt  a  néhány  százalék  magántiszt¬ 
viselőt,  aki  még  a  vállalatoknál  van,  kiteszik  állásukból, 
a  zsidókat  sárga  csillag  viselésére  kötelezik,  vagyonukat 
lefoglalják,  a  cselédtartástól,  a  villamos,  a  taxi  használa- 

tától  eltiltják  őket,  mindez  s  ami  még  ehhez  hasonló, 
valahogy  elviselhető.  Három  hónapig,  négyig  kibírja  az 
ember.  Sokan  ezt  sem  bírták  ki.  Megindult  az  öngyil¬ 
kosságok  egész  sora;  ismerősök,  hírükből  ismertek, 
ismeretlenek. 

Elek  Artúr,  drága  jó  barátom,  golyót  röpített  agyába. 
A  legtisztább,  a  legemberibb  ember,  ezt  a  körülötte 
csapdosó  piszokfergeteget  nem  bírta  ki.  Nálánál  tisz¬ 
tább  életű,  emelkedettebb  szellemű,  keresztényebb 
ember  nem  is  él  ebben  az  országban.  Most  biztosan 
nem.  Ady,  aki  Rómában  barátkozott  vele  össze,  azt 
mondotta  róla:  Rómában  ismerkedtem  meg  a  legfehé¬ 
rebb  emberrel.  Igazi  hazája  Itália  volt.  Róma.  Ott  keres¬ 
tem  föl  a  Via  di  Ripetta-beli  szállásán,  mikor  először 
utaztam  Rómába,  onnan  indultunk  közös  kirándulása¬ 
inkra  a  Palazióra,  a  Via  Appia  antiquára,  Tasso  tölgyé¬ 
hez,  az  Aventino  templomaihoz,  a  San  Clementébe  és 

* 

még  milyen  csodákhoz.  Es  Róma  környékére:  Frasca- 
tiba,  Albanóba,  a  Villa  Adrianába,  Tivoliba,  Braccia- 
nóba,  Viterbóba,  s  ami  szépséggel  ez  a  nemes  barát  az 
ő  áldott  bőkezűségében  engem  megajándékozni  tudott. 
És  ezt  az  embert  gaz  gyilkosok  a  halálba  kergették.  És 

azóta  még  hányat,  köztük  olyanokat,  kik  mint  ember  és 

✓ 

tudós  jelentettek  valamit,  hány  embert,  istenem!  Es  az 
ország  hangulata  egyre  romlott,  vagy  mondjuk  magya¬ 
rul:  erkölcsi  nívója  egyre  süllyedt.  Míg  eleinte  az  erősza¬ 
kos  német  megszállás  hírére  volt  valami  ellenállás  -  nem 
éppen  tettekben  megnyilatkozó,  hanem  inkább  lelki 
ellenállás  -,  a  zsidóellenes  intézkedések  mind  több  és 
több  embert  nyertek  meg  a  világnézlet  számára,  mely¬ 
nek  egyetlen  dogmája  a  zsidóüldözés  .volt.  (A  többi 
dogmán  a  szükséghez  képest  változtattak.)  Az  ügyvéd, 
orvos,  mérnök,  boltos  megszabadult  versenytársától, 
hogyne  volna  méltányos  a  törvény,  mely  az  ő  kalácsrá¬ 
cióját  ilyen  tekintélyesen  megnövesztette!  A  zsidó  bol- 

tok  árukészletét  lefoglalták;  milyen  felemelő  gondolat, 
hogy  ebben  az  áruhiányos  időben  ilyen  olcsó  áruforrás¬ 
ról  gondoskodik  a  törvény.  Mert  a  törvénynek  mindent 
szabad.  Az  az  úriember,  aki  elképedt  volna  még  a  gon¬ 
dolatára  is  annak,  hogy  ő  valakinek  a  zsebéből  kiemelje 
a  tárcát,  magától  értetődő  gesztussal  és  gyönyörrel 
műveli  ezt,  mióta  a  törvény  erre  módot  ad,  valamely 
kollektív  erkölcs  erre  felbiztatja.  S  ha  nekilendül  ezen  az 
úton,  ha  egyszer  túlteszi  magát  a  tanításokon,  melyeket 
a  kereszténység  és  több  száz  esztendő  humanizmusa 
belénevelni  próbált  -  ha  egyszer  ezen  túlteszi  magát, 
s  láttuk,  könnyű  szívvel  tette  túl  magát  -,  akkor  rabló 
vágyában,  szadista  örömök  hajszolásában  már  nem 
ismer  határt.  Milyen  kínosan  vigyázott  arra,  hogy  telje¬ 
sen  letarolja,  maradék  nélkül,  azt  az  egész  területet, 
melyet  zsidó  tudás,  szorgalom,  leleményesség  művelt 
meg.  Soha  ilyen  tiszta  munkát  nem  végzett;  nem  pihent 
meg  egy  pillanatra  sem,  míg  a  csontok  tisztára  rágva 
lábainál  nem  hevertek.  És  a  rablótámadásokon  keresz¬ 
tül  logikusan  és  következetesen  jutott  el  a  zsidók 

>» 

kipusztításának  gondolatáig.  Úgy,  ahogy  azt  az  ő  hős¬ 
ideálja,  Hitler,  az  ő  vallásának  kategorikus  imperativu- 
sává  avatta.  Elvégre,  ha  elszedték  vagyonukat,  kizár¬ 
ták  őket  foglalkozásuk  köréből,  minden  haszonhajtó 
munka,  még  a  testi  munka  lehetőségétől  is  megfosztot¬ 
ták  őket,  akkor  a  zsidók  számára  nem  marad  más  hátra, 
mint  az  éhhalál.  Ennél  pedig  emberségesebb,  ha  agyon¬ 
ütjük  őket.  Hitlernek  is  kedves  ajándékkal  szolgálhat¬ 
nak.  (Igen  sokan  voltak  nálunk,  és  vannak  ma  is,  kiknek 
Hitler  neve  többet  jelent,  mint  Jézus  Krisztusé.  „A 
pápa  egy  kicsit  sokat  fecseg”  -  jegyezte  meg  a  pápa 
magas  szellemű,  a  zsidóüldözést  elítélő  nyüatkozatára 
egy  keresztény  úriasszony,  aki  minden  vasárnap  misét 
hallgat  a  belvárosi  templomban.) 

Megbízható  emberek  hozták  a  hírt,  hogy  a  Gestapo, 

azonnal  a  város  megszállása  után,  miután  az  Astoriában 
felütötte  tanyáját  -  később  a  Svábhegyre  költözött 
hívatta  a  zsidó  hitközség  vezetőségét,  és  közölte  velük, 
hogy  a  magyar  kormány  a  zsidókérdés  elintézését 
Magyarországon  teljhatalommal  rájuk  ruházta,  és  ők  ezt 
nemzetiszocialista  módra  és  eszközökkel  meg  is  fogják 
oldani.  A  zsidók  érdeke,  hogy  őket  ebben  az  ő  eljárásuk¬ 
ban  a  tőlük  vett  parancsok  feltétlen  végrehajtásával 
támogassák.  E  végből  a  zsidók  alakítsanak  egy  nagyta¬ 
nácsot,  ennek  listáját  jóváhagyás  végett  terjesszék  elé¬ 
jük,  s  ez  a  nagytanács  lesz  hivatva  a  Gestapótól  átvett 
utasításokat  maradéktalanul  végrehajtani,  ha  másképp 
nem  tudja,  a  Gestapo  asszisztenciájával.  Hogy  mit  felel¬ 
tek  a  zsidóság  vezetői,  mit  vállaltak,  mit  nem,  önérzete¬ 
sek  voltak-e  vagy  begyulladtak,  okosak  vagy  zavarodot¬ 
tak,  nem  tudom,  annyi  tény,  hogy  vállalták  a  kiosztott 
szerepet,  nemigen  tehettek  mást  -  római  jellemmel 
kellett  volna  bírniok  megtagadásához  -,  meg  nyilván 
azért  is,  mert  azt  remélték,  hogy  e  közbenső  szerep 
vállalása  lehetővé  teszi  a  német  parancsnok  kegyetlensé¬ 
geinek  letompítását.  A  német  cél  nyilvánvaló  volt. 
Elvégre  ők  gazságaikat  tökéletesen  végre  tudták  volna 
hajtani  a  zsidó  nagytanács  segítsége  nélkül  is,  egyedül 
a  Gestapo  igénybevételével,  de  nekik  az  kellett,  hogy 
gazságaikhoz  bűntársakat  szerezzenek,  ahogy  minde¬ 
nütt  a  megszállt  vagy  meghódított  országokban  bűntár¬ 
sak  segítségével  igyekeztek  uralmukat  megerősíteni. 
Nekik  az  kellett,  hogy  zsidót  uszítsanak  zsidóra,  zsidó 
legyen  a  zsidó  feljelentője,  hóhéra;  piszokba,  gazságba 
akarták  fullasztani  piszkos  gazságaikat.  S  valóban,  a  zsi¬ 
dók  nagy  része,  mely  nem  tudta,  hogy  a  nagytanács 
rendelkezései  mögött,  melyekkel  a  zsidót  kidobja  laká¬ 
sából,  kényszermunkára  viszi  el,  toloncházba,  interná¬ 
lótáborba  hurcolja,  részletekbe  menő  Gestapo-paran- 
csok  állanak,  vad  gyűlölettel  gondolt  a  zsidó  nagytanács 

tevékenységére.  Jellemző  anekdotát  kolportáltak:  éjjel 
dörömbölnek  a  zsidó  ajtaján.  „Ki  az?”  -  kérdi  az  megré¬ 
mülve.  „A  Gestapo”.  „Hála  Istennek,  már  azt  hittem, 
hogy  a  zsidó  nagytanács.” 

És  múltak  a  napok,  múltak  a  hetek,  az  orosz  előnyo¬ 
mulás  megállt  a  Kárpátok  szorosainál,  és  az  angol  invá¬ 
zióban  már  senki  sem  hitt.  „A  háború  kétféle  módon 
fejeződhet  be  -  mondották.  -  Természetes  úton  vagy 
csoda  révén.  Természetes  úton,  hogy  az  oroszok  a  keleti 
fronton  megverik  a  német  hadsereget,  és  erre  a  németek 
kapitulálnak.  Csoda  révén:  hogy  az  angolok  megcsinál¬ 
ják  az  inváziót.”  Hasztalan  vitatkoztam,  magyaráztam, 
hogy  az  invázió  meglesz,  senki  nem  hitt  benne.  Azt 
mondottam:  Teheránban  Roosevelt,  Churchill,  Sztálin 
megegyeztek,  hogy  az  angolszászok  ekkor  és  ekkor,  itt 
és  itt,  ennyi  és  ennyi  csapattal  nagyszabású  inváziós 
tervet  hajtanak  végre.  Nem  veszitek  észre  -  mondottam 
-,  hogy  áz  orosz  lapok  hónapok  óta  nem  sürgetik 
a  második  frontot?  Ami  azt  jelenti,  hogy  az  arra  hivatot¬ 
tak  pontosan  tudják  az  erre  vonatkozó  angolszász  szán¬ 
dékokat,  tudják  a  helyét,  méreteit,  időpontját,  és  értel¬ 
metlenségnek  tartják  a  sürgetést.  „Igen,  igen  -  mondot¬ 
ták  -,  ez  mind  igaz,  de  az  angolszászok  mégsem  jönnek, 
mert  azt  akarják,  hogy  a  szovjet  vérezzen.”  Ami  bizo¬ 
nyítja,  hogy  Göbbels  propagandájának  milyen  hatása 
volt  még  a  zsidókra  is!  „És  nem  jönnek,  mert  az  angol¬ 
szászok  nagyon  is  kímélik  embereiket.”  Ami  azt 
mutatja,  hogy  mindenki,  akinek  élete  veszélyben  volt, 
milyen  könnyen  lemondott  sok  ezer  angol  katona  életé¬ 
ről  csak  azért,  hogy  magát  és  övéit  biztonságban  tudja. 
Nehezen  értették  meg,  hogy  az  angolszászok  számára 
van  olyan  fontos  saját  fiaik  életének  kímélése,  mint 

néhány  százezer  magyar  zsidó  életének  megmentése. 

✓ 

Általában  a  háború  folvamán  állandóan  küzdenem 
kellett  a  zsidóknak  Angliával  való  elégedetlensége  ellen. 

„Miért  tudott  Hitler  készülni  a  háborúra,  s  90  milliárd 
márkát  fegyverkezésre  elkölteni?  Miért  tudja  Hitler 
egész  országát  munkába  állítani,  holott  Angliában 
a  sztrájkok  napirenden  vannak?  Miért  tűri  Anglia,  hogy 
állandó  bírálatok  sajtóban,  parlamentben  rontsák  a  köz¬ 
hangulatot,  holott  Németországban  egyetlen  bíráló  szó 
nem  bénítja  a  Vezér  győzelemakarását.”  Stb.  stb.  „Hát 
éppen  ez  az  -  próbáltam  vitába  szállni  velük  -,  ti  azt 
kívánjátok,  hogy  Angliát  ugyanaz  a  szellem  hassa  át, 
mint  Németországot,  csak  éppen  a  zsidókkal  bánjon 
másképp.  De  hát  akkor  miért  kívánjam  én  az  angol 
fegyverek  győzelmét,  ha  Anglia  semmivel  sem  volna 
különb,  mint  az  a  náci  portré,  mely  a  Mein  Kampf- ból 

mered  ránk.” 

* 

így  telt  el,  ezekkel  a  problémákkal  küzdve-küsz- 
ködve,  az  a  hat  hét,  melyet  Panninál  töltöttem.  Olvasni 
már  tudtam;  Ria,  aki  nem  mert  otthon  lakni,  hanem 
Marióval  Gyuriékhoz  költözött,  ugyanabban  a  házban, 
ahol  én  megbújtam  -  szóval  Ria,  aki  nem  mert  otthon 
lakni,  mert  ha  a  Gestapo  a  férjet  hiába  keresi,  akkor 
elviszi  az  asszonyt,  és  addig  tartja  ott,  míg  a  férj  nem 
jelentkezik,  néha  hazanézett  a  villába,  s  onnan  hozott 
számomra  egy-egy  Revue  des  deux  Mondes  kötetet 
(1871-től  1906-ig  teljes  sorozatom  van  ebből.  Vagy 
volt.)  De  mit  értem  vele?  A  revue  köteteinek  lapozga¬ 
tása  csak  még  fokozta,  néha  az  elviselhetetlenségig, 
bennem  a  vágyat  könyveim  és  rózsafáim  után.  (Vajon 
lesz-e  még  ebben  részem  valaha?)  írni  pedig  egyáltalán 
nem  voltam  képes.  Fel  kellene  jegyeznem  e  napok 
eseményeit,  mondottam  magamban.  De  hát  mit  jegyez¬ 
zek?  Mi  feljegyezni  való  van  azon,  hogy  elbújtam 
a  hóhérok  elől,  s  minden  pillanatban  szívdobogva 
várom  megjelenésüket.  Hogyha  autó  áll  meg  a  ház  előtt, 
a  Gestapo  pecérkocsijának  zaját  véljük  hallani.  Panni 
lakásával  szemben,  egy  üres  telken,  egy  Gestapo-cso- 

port  telepedett  meg  egy  fabarakkban.  Délelőtt  embe¬ 
rekre  pecérkedtek;  délután  kertészkedtek.  „Mert,  ki 
a  virágot  szereti,  rossz  ember  nem  lehet.” 

És  jegyezzem  fel,  hogy  éjjel  álmomban  nagy  utazáso¬ 
kat  teszek;  Berlin  utcáin  járok,  tudom,  hogy  a  Gestapo 
keres,  de  félelem  nélkül  megyek  el  Riával  a  Casanova 
bárba.  (Egyszer  azt  álmodtam,  hogy  Rassayval  ülök 
a  Duna-parton;  éjfél  után  egy  órakor  R.  az  órájára  néz, 
neki  most  már  vissza  kell  menni  az  internálótáborba, 
mert  ha  nagyon  későn  jön,  nem  kap  többet  kimenőt.) 

Érdemes  ilyen  monomániás  dolgokról  írni?  És  még 
ha  őszintén  jegyezhetné  fel  az  ember  érzéseit,  nagy 
sebészek  készségével  boncolhatná  lelki  élményeit. 
Talán  ez  még  érne  valamit,  anyagul  szolgálhatna  az 
írónak,  ki  korrajzot  ír  napjainkról.  Quis  enim  sibi 
verum  dicere  ausus  est?  -  kérdi  Seneca.  Mihelyt  az 
ember  tollat  vesz  kezébe,  már  egy  bizonyos  pózba 
helyezkedik.  Már  szelektálnia  kell,  az  egyik  gondolatot 
elvetnie,  mondanivalójának  hatásfokát  mérlegelnie:  az 
írás  hazug  dolog.  Csak  addig  vagyunk  őszinték,  míg 
ellenőrizhetetlennek  tartjuk  magunkat;  aki  ír,  az  módot 
ad  az  ellenőrzésre,  az  már  nem  tud  őszinte  lenni. 

Hat  hétig  a  kutya  sem  keresett;  már  kezdtem  azt 
hinni,  hogy  kifelejtettek  a  Gestapo-nyilvántartásból, 
kissé  meg  is  voltam  bántva.  Hiába  írtam  volna  meg 
Hiüer-könyvemet,  melynek  az  a  bibliográfiai  érdekes¬ 
sége,  hogy  -  tudomásom  szerint  -  az  első  Hitler-ellenes 
könyv  volt,  uralomra  jutása  első  évfordulójára  jelent 
meg!  Hiába  tartottam  volna  a  képviselőházban  nácielle¬ 
nes  beszédeket,  s  tettem  le  a  Ház  asztalára  a  magyarelle¬ 
nes  német  Lebensraum-tervek  térképeit!  Május  elsején 
detektívek  jelentek  meg  -  magyarok  -,  a  politikai  osz¬ 
tály  megbízottai,  villámban,  a  szobalánytól  engem  tuda¬ 
koltak.  A  szobalány:  „Március  19-én  reggel  elment  G. 
L.  Öméltóságához,  azóta  nem  jelentkezett.”  „Szóval 

megszökött  -  mondta  a  magyar  Sherlock  Holmes.  -  Es 
a  nagyságos  asszony?”  „Az  sincs  itthon,  mert  nincs  jó 
óvóhelyünk;  de  az  haza  szokott  járni.”  „Holnap  tízkor 
jelentkezzen  a  Majesticben,  a  Sváb-hegyen.”  (Ez 
a  német  és  magyar  Gestapo  főhadiszállása.)  Mária  szo¬ 
balányunk  azonnal  jelentette  Riának  a  dolgot  (az  én 
hollétemről  nem  tudott);  Pannitől  menekülnünk  kel¬ 
lett. 

Május  2-án  elbúcsúztam  Mariótól,  kit  azóta  sem  lát¬ 
tam;  Ria  és  Mario  B.  Béláékhoz  költöztek,  kik  szívesen 

fogadták  őket,  bár  a  maguk  feje  fölött  is  gyűlni  látták 

* 

a  vészes  fellegeket.  En  pedig  Tersánszky  Józsi  Jenő  író 
barátomhoz  menekültem,  s  tőle  még  aznap  -  merthogy 
az  ő  lakásuk  búvóhelynek  teljesen  alkalmatlan  volt  -  V. 
D.  unokaöcsémhez,  aki  nejével  együtt  szeretettel  foga¬ 
dott,  bár  az  ő  helyzete  -  a  férj  kikeresztelkedett  zsidó,  az 
asszony,  mint  ma  mondják:  őskeresztény  -  sem  látszott 
egészen  tisztázottnak. 

Minthogy  pedig  Ria  a  Majesticben  nem  jelentkezett, 
megindult  a  hallali.  Másnap  a  német  és  magyar  Gestapo 
együtt  jelent  meg  a  villában,  kihallgatták  cselédeinket  és 
a  házmesteréket,  akik  -  bár  könnyűszerrel  nyomra 
tudták  volna  vezetni  őket  -  hűségesen  és  okosan  visel¬ 
kedtek.  A  rendőrök  magukhoz  vették  fényképeinket 
(Marióét  is),  fogadkoztak,  hogy  a  föld  alól  is  előteremte¬ 
nek  bennünket,  s  azután  lezárták  az  éléskamrát,  s  eltá¬ 
voztak.  Másnap  aztán  megkezdték  a  villa  kifosztását; 
legelőbb  az  italokat  vitték  el,  azután  az  ezüstöt,  ruhane¬ 
műket,  néhány  otthon  felejtett  kéziratomat  -  hogy 
e  percben  hol  tartanak  a  fosztogatásban,  nem  tudom. 
Május  tizedikén  Riával  együtt  idejöttem  D.  Paliékhoz, 
akik,  hogy  búvóhelyem  biztonságos  legyen,  elküldték 
cselédjüket,  s  az  asszony,  ki  tehetséges  és  ambiciózus 
orvos,  most  Riával  együtt  a  cselédmunkát  is  végzi. 

Mit  jegyezzek  még  fel?  Hogy  Pannit  is,  ki  a  gettó  elől 

menekült,  befogadták  D.  Paliék.  Hogy  Mariót  idegbe¬ 
teggé  tette  az  otthontalan  állapot.  Orvosa  azzal  biztat 
bennünket,  hogy  mihelyt  túlleszünk  az  üldöztetésen, 
a  gyerek  kigyógyul.  Ma  minden,  amit  lát,  amit  hall,  ami 
vele  történik,  kell  hogy  lelki  egyensúlyát  megbillentse. 
Egy  ideig  más  nevet  kellett  viselnie:  Lukács  Dénes  volt. 
Nem  volt  szabad  rólam  beszélnie;  ha  csengettek,  el 
kellett  bújnia.  Alakoskodnia  kellett,  holott  mindig  csak 
azt  tanulta,  hogy  őszintének  kell  lennie.  Ahol  volt, 
Panninál,  Béláéknál,  Bözsiéknél,  egyebet  nem  hallott, 
mint  a  zsidók  ellen  elkövetett  vagy  ellenük  készülő 
szörnyűségeket,  menekülési  terveket,  elbújásokat,  fel¬ 
fedeztetéseket.  Hozzá  még  a  bombázások  -  a  Sas¬ 
hegyen  egy  elhárítóüteg  közvetlen  közelében  lakott  -, 
Marióénál  erősebb  szervezet  sem  bírta  volna  el. 

Vagy  jegyezzem  fel  azt,  hogy  néha  az  volt  az  érzésem: 
jelentkeznem  kellene.  Együtt  lenni  internált  barátaim- 
mai,  tartani  bennük  a  lelket.  (Ki  tudja,  milyen  össze¬ 
tört,  vigasztalásra  szoruló  alak  volnék  az  internáltság- 
ban!)  Vagy  nagy  titkon  elhagyni  búvóhelyemet,  felke¬ 
resni  Manó  barátomat  kórházi  szobájában,  F.  Pált 
búvóhelyén,  megszorítani  kezüket,  mondván:  nincs 

A 

semmi  baj,  minden  jóra  fordul.  Úgy  kifestettem  e  képet 
magamnak,  megveregettem  vállamat  e  nemes  elhatáro¬ 
zásokért,  s  aztán  maradtam  nagy  csendesen  búvóhelye¬ 
men.  Naponta  kétezer  lépést  róttam  magamra  ketre¬ 
cemben;  annyi  akaraterőm  sem  volt,  hogy  ezt  megtet¬ 
tem  volna,  nemhogy  hőstetteket.  Egy  névtelen  levél 
írására  -  az  elsőre  életemben  -  végre  el  tudtam  szánni 
magamat.  A  svájci  követséghez  intéztem:  nem  gon¬ 
dolja-e,  hogy  a  Svájcban  székelő  Nemzetközi  Vöröske¬ 
resztnek  kötelessége  volna  némi  érdeklődést  tanúsítani 
az  internáltak  sorsa  iránt,  különösen  pedig  azok  iránt, 
kiket  Csepelen,  a  legnagyobb  magyar  hadiszergyár 
szomszédságában  helyeztek  el.  Hogy  megmozdítottam- 
e  Svájc  lelkiismeretét,  nem  tudom. 


Július  7. 

Az  a  hír  járja,  hogy  a  pápa  és  a  svéd  király  közbelépése 
mégsem  volt  hatálytalan.  A  deportálásokat  állítólag 
megállították.  Minthogy  attól  lehetett  tartani,  hogy 
a  Belügyminisztérium,  mely  a  gyilkosságok  fő  kiterve- 
lője  és  végrehajtója  volt,  nem  fog  engedelmeskedni 
a  letiltó  parancsnak,  és  az  iderendelt  ezerhatszáz  csend¬ 
őre  segítségével  folytatni  fogja  hóhérmunkáját,  vagy 
más  zavart  támaszt,  katonaság  vonult  fel,  tankokkal  és 
gépfegyverekkel.  Hogy  igaz-e  ez,  illetőleg,  hogy  meny¬ 
nyi  igaz  ebből,  nem  tudom.  A  következendők  talán 
majd  rávilágítanak  a  történtekre. 

Az  oroszok  Köveiben  vannak;  északon  Vilna  felé 
menetelnek,  még  ötven  kilométer,  és  ott  vannak. 
A  vilna-dünaburgi  vasutat  huszonöt  kilométerre  közelí¬ 
tették  meg  és  Kelet-Poroszországot  kétszáztíz  kilomé¬ 
terre.  A  tegnap  esti  kormánylap  a  német  katonai  hírma¬ 
gyarázó  fejtegetéseit  azzal  a  címmel  hozta:  Németország 
keleti  hadserege  nem  áll  összeomlás  előtt. 

Július  8. 

Meddő  dolog  s  magam  előtt  is  szégyellni  való,  hogy 
olykor  azokkal  a  cikkekkel,  nyilatkozatokkal  foglalko¬ 
zom,  melyek  időnként  politikusok  tollából  a  lapokban 
megjelennek.  Ezek  az  emberek  -  Hitler  rajongói  és 
Hitler  pribékjei  -  itt  állanak  előttem  gazságuk,  hitvány¬ 
ságuk,  butaságuk  díszmagyarjában,  a  lelkiismeretlen¬ 
ség  és  felelőtlenség  kitenyésztett  példányai,  akár  szem¬ 
forgató  önképzőköri  frázisaik  ködruhájában  jelentkez¬ 
zenek,  mint  vitéz  Imrédy  Béla,  akár  a  kérkedő  gonosz¬ 
ság  vigyorgása  üljön  arcukon,  mint  vitéz  Rajniss  arcán, 
akár  egy  kifinomult  kultúra  selyemköpenyébe  takarják 
uszításaikat,  mint  Milotay  István,  vagy  a  butaság  röhe- 
jével  heccel jék  áldozataikat  halálra,  mint  Treitl  és 
Endre  László.  (Amely  egymás  mellé  állításért  a  boldog 

emlékezetű  Treitltől  bocsánatot  kell  kérnem.)  Látom, 
ismerem  őket,  írásaik,  nyilatkozataik  sem  tehetik  már 
teljesebbé  a  képet,  mely  róluk  bennem  él.  S  ha  egyik¬ 
másik  nyilatkozatokkal  mégis  foglalkozom,  teszem  ezt 
azért,  mert  olykor  rémülten  vetem  föl  a  kérdést  (nem 
azt,  hogyan  beszélhet  így  ember?),  hogy  hogyan  lehet 
az,  hogy  nem  akad  egyetlen  ember,  egyetlen  férfiú 
ebben  az  országban,  aki  erre  a  nyilatkozatra  felhábo¬ 
rodna,  és  ennek  valami  módon  kifejezést  is  adna.  Teg¬ 
nap  Rajniss  F.  cikket  írt  lapjában,  ezen  a  címen:  „Mese 
százezer  felkoncolt  zsidóról.”  Ide  kellene  írnom  az  egé¬ 
szet;  ennek  a  kornak  képét  különben  aligha  rajzolhat¬ 
nám  meg.  Felsorol  egy  csomó  angol  képviselőt,  akik  az 
alsóházban  felháborodva  beszéltek  a  magyarországi  zsi¬ 
dóüldözésről,  százezer  magyar  zsidó  legyilkolásáról. 
Rajniss  ezen  nem  is  csodálkozik,  hiszen  a  felszólaló 
angol  képviselők  mindannyian  zsidók.  De  csodálkozik 
azon,  hogy  Róbert  Anthony  Edén  (mert  R.  ilyen  igen 
művelt  ember,  pontosan  tudja  az  angol  külügyminiszter 
nevét),  a  volt  etoni  és  oxfordi  diák  (ezt  is  tudja,  holott 
Hubay,  Rajnissunk  egyenrangú  ellenfele  ezt  nem  is 
tudja),  szóval,  hogy  Edén,  akivel  annak  idején  Rajniss 
Genfben  annyi  magánbeszélgetést  folytatott,  az  angol 
zsidó  képviselők  „komisz  hazugságait  és  Izráel  törzsé¬ 
nek  nemzetközi  összeesküvését”  alátámasztotta.  És 
ebben  alighanem  Rajnissnak  van  igaza.  Róbert  An¬ 
thony  Edent  a  lengyel  hazafiak  informálták,  akik  tudták, 
hogy  ennyi  és  ennyi  lezárt  vasúti  kocsi  érkezett,  magyar 
zsidókkal  megrakva,  Hitler  gázkamra  városába,  de  mit 
tudták  azt,  hogy  egy  vagonba  hány  zsidó  van  beszorítva 
-  hetven  vagy  hetvenöt,  vagy  nyolcvan?  -,  s  főleg,  hogy 
ezek  közül  az  utazás  folyamán  hányán  pusztultak  el,  ami 
természetesen  már  nem  sorozható  a  „felkoncolás” 
fogalma  alá.  Szóval  Róbert  Anthony  Edén,  akin  annak 
idején  a  Rajniss-sal  folytatott  „magánbeszélgetések” 

sem  fogtak,  mert  makacsul  megmaradt  a  nácizmus 
ellenségének,  rosszul  tudja  a  magyar  zsidók  dolgait. 
Rajniss  jobban  tudja,  jobban  is  tudhatja,  együtt  ül 
azokkat,  akik  a  gyükosságokat  kieszelik  és  végrehajtják. 
Végrehajtják?  Hát  éppen  ez  az,  hogy  nem  hajtják  végre, 
nem  ők,  nem  magyarok  hajtják  végre.  Valóban,  akiket 
a  magyar  csendőrök  itthon  agyonlőnek,  mert  vonakod¬ 
tak  a  vagonba  szállni,  azoknak  a  száma  aligha  lehet 
százezer,  még  ha  az  öngyilkosokat  is  hozzászámítjuk. 
Akiket  pedig  deportáltak,  azoknak  elgázosítását  a 
németek  végzik;  súlyos  hiba  ezeket  a  magyarok  ter¬ 
hére  felróni.  Amint  tehát  látható,  Rajniss  a  Róbert 
Anthony  Edennel  folytatott  vitában  felülmaradt,  s  nyil¬ 
vánvaló,  hogy  Róbert  Anthony  Edén  „rosszul  szolgálja 
a  politikailag  hallatlanul  buta,  korlátolt  és  ösztönhiá¬ 
nyos  zsidóságot”,  amikor  „vakon  követi  a  segítségért 
üvöltő  zsidók  tanácsait”.  A  vidéki  magyar  városok  zsi¬ 
dóságát  nagyrészt  deportálták.  Budapest  környéke  zsi¬ 
dóságának  egy  részét  deportálták,  s  már  hozzáláttak 
a  fővárosi  zsidóság  összeszedéséhez,  amikor  a  pápa  és 
a  svéd  király  közbelépése  a  „tisztogatási”  akciót  pilla¬ 
natnyilag  megállította.  Rajniss  úr  és  eszmetársai  nem 
„koncolták  fel”  ezeket  a  zsidókat,  csak  vonatra  ültették 
őket;  a  „százezres  mesét  senki  sem  hiszi  el”.  (Hogy 
Róbert  Anthony  Edén  „mélységes  undornak  és  megve¬ 
tésnek”  adott  kifejezést,  éspedig  nem  „magánbeszélge¬ 
tésben”,  amellyel  Anglia  a  magyarországi  zsidődolgokat 
nézi,  erről  R.  úr  cikke  egy  árva  szót  sem  szól.) 

De  mindez  nem  túlságosan  érdekes;  érdekesebb  az, 

* 

ami  R.  cikkének  a  sorai  közé  van  rejtve.  Es  ez  a  követ¬ 
kező:  megindult  a  küzdelem  azok  között,  kik  az  egész 
zsidóságot  kívánják  diadalmenetben  Berchtesgadenba 
vinni,  hogy  legyen,  akin  a  Führer  igazán  győzedelmes¬ 
kedik,  és  azok  között,  kik  a  pápa  intésére  és  a  svéd  király 
üzenetére  megdöbbentek,  megelégelték  a  zsidók  felál- 

dozását,  s  a  megmaradtakat  -  nem  emberségből,  hanem 
az  ország  érdekében  -  megmenteni  szeretnék.  Amott 
Rajnissék,  Jarossék,  Endre  Lászlóék,  Bakyék  s  még 
számos  hasonló  kaliberű  ember,  itt  Horthy,  Csatay 
s  nem  lehetetlen,  hogy  Sztójay  is.  (Bár  a  csoportosítás 
helyességéért  nem  vállalok  garanciát.)  Rajniss  már  nyil¬ 
ván  ismeri  a  Herr  Veesenmayer  budapesti  német  Ges- 
tapo-főnök  álláspontját,  mert  cikkében  felállítja  a  felté¬ 
teleket,  melyek  mellett  a  magyar  zsidóság  megmentheti 
életét.  A  zsidóság  intézze  el  az  angolszászoknál,  hogy 
hagyják  abba  Magyarország  bombázását,  és  intézze  el  az 
oroszoknál,  hogy  ne  szállják  meg  Magyarországot.  „Az 
angolszász  világ  sok  millió  zsidaja  számoljon  a  rideg 
tényekkel,  a  dolgok  logikájával,  s  vegye  végre  tudomá¬ 
sul,  hogy  a  megmaradt  európai  zsidóságot  a  légi  háború 
könyörtelensége  és  a  szovjetorosz  Vörös  Hadsereg  előnyomu¬ 
lása  fenyegeti  halálos  veszedelemmel.  A  létükért  harcoló 
európai  népek  nem  engednek  át  sehol  óriás  zsidó  töme¬ 
geket  a  szovjetnek  -  az  olyan  biztos,  mint  a  kétszer  kettő 
négy;  a  zsidóellenes  szenvedélyek  fellángolását  pedig, 
hosszabb-rövidebb  idő  után,  csak  a  légi  terror  beszünte¬ 
tése  akadályozhatja  meg”  Hát  ezt  értjük,  ez  világos 
beszéd,  s  most  már  Róbert  Anthony  Edenen  a  sor,  hogy 
Rajniss  feltételeire  nyilatkozzék.  Egyet  azonban  nem 
értünk  fejtegetésében:  mért,  hogy  a  létükért  harcoló 
európai  népek  nem  engednek  át  nagy  zsidó  tömegeket 
a  szovjetnek?  Más  tömegeket  átengednek  -  a  balti  tarto¬ 
mányok  tömegeit,  román  tömegeket,  sőt  esetleg  kelet- 
poroszországi  tömegeket  is,  csak  éppen  zsidó  tömegeket 
nem?  (Nóta  bene  Franciaországot,  Hollandiát,  Itáliát, 
Németországot  nem  fenyegette  szovjet  előnyomulás, 
s  Rajniss  német  mesterei  mégis  kivégezték  az  ottani 
zsidóságot.)  Ha  a  zsidóság  „politikailag  oly  hallatlanul 
buta,  korlátolt  és  ösztönhiányos,,5  mit  R.  állítja,  milyen 
erőgyarapodást  jelent  ez  Oroszország  számára?  (Milyen 

undorító  viszonyok,  melyek  engem  Rajniss-sal  való 
polémiára  kényszerítenek.  Hogy  megvetem  ezért  ezt 
a  kort,  magamat  is.) 

Egyébként  a  londoni  lengyel  kormány  a  magyar  zsi¬ 
dók  sorsáról  másképp  van  informálva,  mint  R.  Az  ő  meg¬ 
bízhatónak  jelzett  értesülésük  szerint  Hitler  magyar 
udvara  eddig  négyszázezer  magyar  zsidóval  kedveske¬ 
dett  a  Führernek.  Ennek  egy  kis  részét  -  az  igazán 
munkabírókat  munkába  állították,  nagyobb  részüket 
a  gázkamraterületre  vitték,  ahol  naponta  hatezer  zsidót 
gázosítanak  el.  (Tehát  nem  „felkoncolnak”.  Rajnissnak 
igaza  van,  ha  a  precizitás  ilyen  hiánya  bosszantja.) 

Az  angol  rádió  állandóan  foglalkozik  Rundstedtnek, 
a  nyugati  front  főparancsnokának  lemondásával.  Angol 
hírek  szerint  Rundstedtnek  azért  kellett  mennie,  mert 
Hitler  előtt  kifejtette,  hogy  Németország  elvesztette 
a  háborút,  s  minden  további  küzdelem  csak  német 
százezrek  feláldozását  jelenti,  a  győzelem  minden  remé¬ 
nye  nélkül.  Hitler  elcsapta. 

Az  orosz  offenzíva  újabb  száz  kilométerre  terjedt  ki; 
most  már  Tamopoltól  egész  Vilnáig  terjed.  Az  angolok 
is  új  offenzívát  kezdtek  Caennél.  Göbbels  e  heti  cikké¬ 
ben  azt  a  tételt  bizonyítja:  „a  jelenlegi  hadihelyzet 
inkább  abszurd,  mint  értelmes  és  logikus.”  Éspedig 
főleg  azért,  „mert  a  bolsevizmust  az  általa  elfoglalt  terü¬ 
letekről  csak  fegyveres  erővel  lehet  megint  kiverni. . .  Ha 
ma  a  bolsevizmus  pl.  az  Elbánál  vagy  a  Rajnánál  állana, 
akkor  az  angol-amerikaiakkal  való  leszámolás  gyerekjá¬ 
ték  volna.”  Szóval  az  angolszászok  még  ma,  ebben 
a  minutában  kössenek  békét  Németországgal,  és  együtt 
vonuljanak  Oroszország  ellen.  Mert  különben  veszve 
vannak;  az  orosz  az  Elbáig,  a  Rajnáig  tör  előre,  s  vége  az 

a 

Uj-Európának.  S  különbéke  és  fegyveres  szövetség  az 
angolszászokkal:  egyetlen  reménye  náci-Németország- 
nak.  Göbbels  kevésbé  hisz  a  német  győzelemben,  mint 
Rajniss,  viszont  sokkal  tehetségesebb,  már  ti.  Göbbels. 


Július  9. 

A  nap  gyorsan  múlik,  az  idő  nehezen  telik.  („Olcsó 
időnek  hasztalan  soka.”)  Néhány  mozdulat  -  rádió, 
étkezés,  körséta  a  szobában,  jegyzetek,  semmittevés  -, 
s  a  nap  máris  elmúlt.  De  az  idő  nem  akar  múlni:  az,  ami 
pontot  tenne  a  végére,  ami  jelezné,  hogy  lezárult,  s  most 
új  szaka  következik,  ma  éppen  olyan  távolinak  látszik, 
mint  tegnap,  tegnapelőtt,  vagy  akár  a  múlt  hónapban. 
A  gengszterek  gyorsabban  lovagolnak.  Az  ember  ül 
a  térkép  előtt,  s  úgy  vonultatja  fel  a  különböző  irányból 
előretörő  hadseregeket,  hogy  abból  feltétlen  az  ő  életé¬ 
nek  megmentése,  vagyonának,  társadalmi  elhelyezke¬ 
désének  épségben  való  megóvása  következik  be.  Ül 
a  térkép  előtt,  s  az  orosz  hadsereget,  mely  Vilna-Düna- 
burg-Kovel-vonalon  áll,  előrenyomultat  ja  Lemberg- 
-Varsó-Kelet-Poroszország  felé.  Ez  aztán  kényszerí¬ 
tené  a  németeket,  hogy  megkezdjék  a  tiszántúli  terüle¬ 
tek  kiürítését.  De  a  német  visszavonulás  tempóját  hirte¬ 
len  meggyorsítja  az  itáliai  angol  hadsereg  előretörése  és 

✓ 

Tito  hadseregével  való  egyesülése.  Es  végső  vereséggé 
nyomorítaná  Montgomery  hadseregének  előretörése 
Párizs  felé.  A  német  hadsereg  kapitulálni  kénytelen.  (És 
nem  lesz  ideje  tovább  öldökölni,  és  nem  lesz  ideje 
szőnyegeimet,  bútoraimat  és  könyveimet  teherautóra 
rakni.)  Ilyeneket  ígérek  magamnak. 

De  ahhoz,  hogy  az  „idő  múljon”,  mindezeknek  már 
holnap,  holnapután  kellene  bekövetkezniök.  „Kitar¬ 
tás!”  -  mondja  az  ember  magának  nyilas  nyelven 

-  bekövetkezik!  Montgomery  csapatai  Caen  utcáin,  az 
orosz  csapatok  Vilna  utcáin  verekednek,  a  németek 
számára  nincs  megállás.  Kitartás!  Még  két  hét,  s  látni 
fogod,  minden  idegszáladban  érezni  fogod,  hogy  az  idő 
múlik.  S  ha  nem  két  hét,  hát  két  hónap.  Vagy  legrosz- 
szabb  esetben,  mire  a  falevelek  lehullanak.  De  az  idő 

-  a  legvilágosabb  logika  ellenére  -  nem  múlik.  Az 

üldözők  kőhaj ításnyira  vannak,  s  a  gyilkosok  gyilkol¬ 
nak.  (Aki  zsidó  behívás  folytán  valamely  vidéki  munka- 
táborba  vonul,  útközben  lefogják  a  csendőrök,  s  többet 
nem  kerül  elő.  Gyakori  eset.)  Azt  beszélik,  hogy  a 
csendőrség,  Bakyval,  Endre  Lászlóval  és  Hubayval  az 
élén,  valami  parancsot  készül  végrehajtani,  és  erre  kel¬ 
lett  a  napokban  a  nagy  katonai  készültség.  Budapesten 
hatvanezer  főnyi  katonaságot  vontak  össze,  Bakyt, 
Hubayt  és  Endrét  lefogták,  Sztójay  lemondott,  Hor- 
thy-Csatay  a  helyzet  ura.  Hogy  mi  igaz  ebből,  mi  nem, 
nem  tudom;  bizonyos,  hogy  a  gazságok  túlterjednek 
a  zsidók  legyilkolásán,  sőt  mintha  már  ebben  sem 
lehetne  egységes  nemzeti  akaratot  kialakítani.  Míg 
aztán  Veesenmayer  úr,  a  Gestapo-főnök,  sarkára  nem 
áll,  s  rendet  nem  csinál.  Tovább  gyilkolni!  A  Führernek 
legalább  ezen  a  ponton  győznie  kell.  Vajon,  ha  valóban 
hatvanezer  főnyi  katonaság  van  Pesten,  s  Horthy  vala¬ 
mennyire  úr  akar  maradni  a  maga  házában,  vajon  van-e 
a  nemzetnek  elég  ereje  ahhoz,  hogy  itt  harcba  szálljon 
velük?  A  keleti  fronton  elszenvedett  súlyos  vereségeket 
a  német  tartalékok  teljes  hiányának  köszönheti;  egy 
német  ezredes  rádióelőadását  hallgattam  végig,  mely¬ 
ben  azt  fejtegette,  hogy  milyen  kitűnően  beválnak 
a  német  páncélosokon  a  tizenhat  évesek.  De  vajon 
Horthy  kitart-e?  Máris  beszélik,  hogy  Sztójayval  együtt 
Berchtesgadenbe  utazott.  Semmit  sem  tudunk,  s  az  idő 
nem  múlik. 

,  -  ó,  Istenem,  ha  valamennyien 

együvé  ülhetnénk  még  egyszer,  akik  szeret¬ 
jük  egymást,  szegény  de  nyugodt 
házakba,  kiki  maga  szeretteivel  együvé 
ülhetne  élni  nyugodt 
halálig  mint  jámbor  állatok... 

(Babits) 

Valamelyik  újságcikk  panaszolja,  hogy  mind  többen 
támadják  a  rezsimet,  hogy  az  elmúlt  közel  négy  hónap 
alatt  -  a  zsidókérdésen  kívül  -  egyetlen  nemzeti  problé¬ 
mát  nem  oldott  meg.  Nem  történt  meg  a  nemzetiszocia¬ 
lista  átállítás,  a  társadalom  szociális  szerkezetében 
semmi  változás  nem  állott  be,  a  fizetések  és  jövedelmek 
terén  fennálló  aránytalanságokat  nem  tüntették  el,  poli¬ 
tikai  és  alkotmányjogi  reformoknak  még  nyomuk  sincs, 
„a  nemzetszervezet  egyelőre  még  csak  papíron  van 
meg”  stb.  stb.  Cikkíró  e  vádak  ellen  védelmébe  veszi 
a  rezsimet,  s  a  nagyszabású  reformok  késlekedését  az 
erők  széthúzásával,  pártviszállyal,  „pártok  és  frakciók 
gyilkos  versenyével”  magyarázza.  (Mely  magyarázatból 
egyedül  a  „gyilkos”  jelző  találó.)  Mi  tudnánk  egyéb 
magyarázatot  is.  Tehetségtelenségüket,  sőt  butaságu¬ 
kat;  közöttük  a  legtehetségesebb  sem  jut  túl  néhány 
csizmadia-  és  kéjgázfrázison.  Ami  problémát  a  háború 
fölidézett,  s  ami  problémát  az  országra  szakasztottak, 
a  legnagyobb  zavarodottsággal  állnak  velük  szemben. 
A  parlamentáris  alkotmánnyal  nem  tudnak  mit  kez¬ 
deni,  de  fenn  kell  tartaniok,  mert  egyikükben  sincs  meg 
a  bátorság:  néhány  száz  ember  ingyen  jövedelmét  s  még 
jövedelmezőbb  képviselői  befolyását  elvenni.  És  mit  is 
tegyenek  helyébe!  Senki  közülük  nem  érez  magában 
tehetséget  a  diktatúrára;  illetőleg,  hogy  precízek 
legyünk:  mindannyian  éreznek,  de  egyikük  sem  tudja, 
hogyan  szerezze  meg.  Hátha  a  másik  erősebb?  S  mi  lesz 
vele,  ha  kísérlete  nem  sikerül? 

És  ez  egyik  fő  oka  a  rezsim  tehetetlenségének:  mind¬ 
annyian  tudják  -  még  a  legbutábbak  is,  pedig  ezek 
többségben  vannak  közöttük  -,  hogy  énnek  a  farsangi 
királyságnak  néhány  hónap  alatt  vége  szakad.  Minek 
a  reform,  mely  úgyis  csak  esztendők  alatt  érlelődhet 
meg,  ha  az  orosz  vagy  angol  bevonulás  huszonnégy  óra 
alatt  végez  az  ő  nagyszerűségeikkel.  A  zsidókat  érdemes 

legyilkolni,  mert  a  gyilkosságok  befejezett  tényén  az 
angolok  sem  tudnak  változtatni,  de  minden  egyéb  visz- 
szacsinálható.  Kár  is  hozzáfogni.  S  ott  ülnek  terített 
asztalaiknál  az  urak,  de  a  falat  nem  megy  le  a  torkukon, 
mert  folyton  az  ajtót  nézik,  hogy  vajon  mikor  lép  ott  be 
„dér  steineme  Gast”. 

Milyen  nagy  baj,  hogy  az  a  négy-öt  magyar,  aki  ma 
összehajolhatna,  hogy  -  nem  is  a  magyar  jövőt,  de 
a  fegyverletétel  után  szükséges  intézkedéseket  meg- 
háuyja-vesse,  hogy  ez  a  néhány  magyar  ma  bujdosni 
kénytelen,  vagy  még  szerencsétlenebb  körülmények 
-  az  internáltság  keservei  -  akadályozzák  abban,  hogy 
ezekről  a  problémákról  elgondolkozzanak. 

A  németek  föléük  az  országot;  az  elkövetkező  meg¬ 
szállás  szükségképpen  föléli  az  országot  -  hogyan  fogjuk 
tudni  ellátni  munkásainkat,  tisztviselőinket  élelmiszer¬ 
rel,  fűtőanyaggal,  ruhaneművel?  Mert  a  munkanélküli¬ 
ség  nagy  méretet  fog  ölteni:  a  gyárak  egy  része  szétbom¬ 
bázva,  a  hadiszergyárak  üzeme  leáll,  a  béketermelésre 
való  áttérést  a  nyersanyaghiány  késlelteti...  hol  itt  a  se¬ 
gítség? 

A  középosztálykérdés  nehezebb  lesz,  sokkal  nehe¬ 
zebb,  mint  a  múlt  háború  után,  mert  akkor  jórészt  csak 
materiális  probléma  volt,  most  azonban  súlyos  lelki 
válsággal  lesz  tetézve.  A  katasztrófában,  ami  reánk 
szakadt,  a  magyar  középosztályt  súlyos  felelősség  ter¬ 
heli.  (Persze  hogy  az  ilyen  általánosításban  mindig  van 
egy  nagy  adag  igazságtalanság.)  A  magyar  középosztály 
a  maga  létét,  jövőjét,  az  ország  létét  és  jövőjét  náci- 
Németországban  való  törhetetlen  hitére  tette  föl.  Ebben 
nem  ismert  kérdőjelet,  fenntartást,  kritikát.  A  német  faj 
fensőbbrendűségének,  világuralomra  hivatottságának 
pusztító  tételét  fenntartás  nélkül  fogadta  el,  nem 
törődve  azzal,  hogy  ez  a  maga  fajtájának  lealacsonyítását 
jelenti.  (És  nem  törődve  azzal  a  mélységes  megvetéssel, 


mellyel  a  németek  a  magyarokat  kezelték.  Lásd  La- 
garde.)  És  fenntartás  nélkül,  sőt  passzióval  fogadta  el 
a  német  fajőrület  leggyilkosabb  dogmáját:  a  zsidók 
kipusztításának  szükségességét  mint  a  magyarság  meg¬ 
erősödésének,  Európa  újjászületésének  előfeltételét. 
S  most  a  nácizmus,  melynek  hitéért  könnyű  szívvel 
cserébe  adta  keresztény  hitét,  jó  magyar  tradícióját, 
letört,  Hitler  mindenhatósága  megszűnt,  a  rendszer, 
mely  a  magyar  középosztálynak  vagy  mondjuk:  a 
magyar  középosztály  egy  részének  munka,  rátermett¬ 
ség,  tudás,  tapasztalat  nélkül  különb  anyagi  lehetősége¬ 
ket,  vezető  állásokat,  kulcspozíciókat,  textilboltokat, 
központi  monopóliumokat,  szépen  instruált  gyümöl¬ 
csösöket,  jól  művelt  földeket  stb.  stb.  ígért,  visszavon¬ 
hatatlanul  összeomlott...  mi  reménye  lehet  ennek  az 
osztálynak  ebben  a  szegény,  legyőzött,  kifosztott,  meg¬ 
szállt,  háborús  bűnösként  elítélt  országban.  De  vegyük 
még  ehhez  a  következőket:  Magyarország  kénytelen 
lesz  visszaadni  azokat  a  területeket,  melyeket  1938  óta 
visszaszerzett,  még  ha  volt  is  szerzeményének  etikai 
alapja.  Az  odaküldött  magyar  tisztviselők  visszaözönle- 
nek,  de  idemenekülnek  majd  azok  a  nem  tisztviselő 
középosztálybeliek  is,  kiken  a  súlyosan  bántalmazott 
lakosság  -  gondoljunk  csak  Újvidékre  -  elégtételt  akar 
venni,  nem  nagyon  keresvén,  hogy  ki  felelős,  ki  nem  az 
ő  bántalmazásáért.  Ezek  mind  idemenekülnek  majd, 
vagonlakóknak,  mert  hol  lesz  lakás  számukra  a  szét¬ 
bombázott  Budapesten?  Magyar  hadsereg  nem  lesz, 
a  tiszteket  szélnek  eresztik  -  mi  lesz  velük,  mihez 
fogjanak?  Megszűnnek  a  központok,  az  anyagelosztó, 
az  áruelosztó  intézmények,  az  értelmiségi  kormánybiz¬ 
tosság,  tízezer  meg  tízezer  tisztviselő  marad  állás  nélkül. 
Es  elbocsátják  tisztviselőiket  a  szünetelő  gyárak;  tőkéi¬ 
ket,  melyekből  még  egy  ideig  tarthatnák  őket,  a  rezsim 
gazdálkodása  fölélte,  kitűnő  vezetőik,  ki  tudja,  élnek-e, 
halnak-e? 

A  zsidókérdés,  ha  a  rezsim  nem  tántorodik  meg, 
hanem  principiis  obsta,  esetleg  megszűnik  probléma 
lenni.  Nem  lesz  kit  visszahelyezni  jogaiba.  De  ha 
a  rezsim  megtántorodik  a  kereszténység  és  humanizmus 
mákonyától,  akkor  súlyos  problémaként  jelentkezik 
majd  az  in  integrum  restitutio  kérdése.  A  házak,  földek 
visszaadása  a  könnyebb  része  a  dolognak;  de  az  elkob¬ 
zott  ingók,  részvények,  üzletek,  nemesfém  értékek  és 
egyéb  vagyontárgyak  visszajuttatása  már  nehezebb  fel¬ 
adat. 

És  jelentkezni  fog  a  földkérdés  olyan  követelőén, 
mint  tán  még  soha.  Ez  megszűnt  logika  kérdése  lenni; 
itt  már  nem  lehet  arról  vitázni,  hogy  mi  termel  többet, 
a  nagybirtok  vagy  a  kisbirtok,  és  nem  lehet  a  pénzügyi 
nehézségekre  való  hivatkozással  a  megoldást  kitolni,  itt 
cselekedni  kell.  Ha  nem  akarjuk,  hogy  az  ország  köny- 
nyű  zsákmányává  váljon  minden  felforgató  törekvés¬ 
nek,  akkor  a  szociális  és  gazdasági  reformok  sorát  itt  kell 

a 

megkezdeni.  Es  folytatni  egy  okos,  becsületes  magyar 
Beveridge-terv  megszerkesztésével  és  következetes  vég¬ 
rehajtásával. 

És  a  négy-öt  magyar  kormányának  gondoskodnia  kell 
majd  a  barátságtalan  fegyverszüneti  feltételek  végrehajtá¬ 
sáról,  a  háborús  bűnösök  kiszolgáltatásáról,  a  szadista 
gazemberek  megbüntetéséről  s  mindazoknak  a  kirekesz¬ 
téséről  a  magyar  közéletből,  akiket  az  elkövetkezett 
katasztrófáért  felelősség  terhel.  Isten  ments,  hogy  az  új 
kormány  intézkedéseinek  tengelyében  az  üldözés  politi¬ 
kája  álljon,  de  egy  megfontolt,  méltányosságra,  belátásra 
törekvő  tisztogatási  akciónak  el  kell  következnie.  Nem 
lehet  az,  hogy  azok,  kiket  felelősség  terhel  az  ország  ka¬ 
tasztrófájáért,  a  polgári  jogok  teljességében  esedeg  már 
egy  fél  év  múlva  bírálatot  gyakoroljanak  az  új  rezsim  em¬ 
berei  fölött,  őket  felelősségre  vonják  a  fegyverszüneti 
feltételekért,  az  országra  szakadt  nyomorúságért  s  min- 

denért,  ami  szükségképpen  következik  majd  az  ő  náci 
politikájukból.  Nem,  ezek  az  urak  többet  törvényeket 
nem  hozhatnak,  képviselőt  az  ország  házába  nem  küld¬ 
hetnek;  sem  aktív,  sem  passzív  választási  jog  őket  nem 
illeti  meg.  Egyébként  pedig  járhatnak  polgári  foglalko¬ 
zásuk  után,  ha  van  vagyonuk  vagy  jövedelmük,  azt 
tőlük  senki  el  nem  vitathatja,  taxihasználathoz  joguk 
van,  a  villamoson  az  első  kocsira  is  felszállhatnak, 
s  a  boltokban  addig  vásárolhatnak,  míg  csak  a  boltot  be 
nem  zárják.  Es  miért  üldözni  K.  államtitkár  urat,  aki 
semmi  egyebet  nem  tett,  mint  hogy  a  mindenkori 
rezsim  szolgalelkű  kiszolgálója  volt,  kínosan  vigyázva 
arra,  hogy  miniszterének  a  reakcióban  való  fogyatékos¬ 
ságot  senki  szemére  ne  vethessen.  Ez  az  ember  egy 
liberális  miniszter  mellett  liberálisabb  volna  -  kit  is 
mondjak  hirtelen?  -  nálam,  és  szocialistább  volna  Marx¬ 
nál,  vagy  mint  K.  államtitkár  idejében  mondani  szok¬ 
ták:  Mardochájnál.  Mi  üldözni  való  van  rajta  vagy  a  vele 
hasonszőrűeken?  Az  új  rezsim  megtartja  őket,  ha  köz- 
igazgatási  tapasztalatukat  nem  nélkülözheti,  vagy  nyug¬ 
díjazza  őket,  ha  tudásukat  éppolyan  kevésre  tartja,  mint 
karakterüket.  Más  a  szadista  bűnösök  fölött  való  ítélke¬ 
zés  kérdése.  Azok,  kik  a  munkatáboros  ifjak  ezreit 
kergették  embertelen  kínzásokkal  a  halálba,  azok,  kik 
értelmi  szerzői  és  végrehajtói  az  újvidéki  gyilkosságok¬ 
nak,  azok,  kik  a  zsidókat  a  náci  gengszterek  gázkamrá¬ 
iba  vitték,  azok  fölött  törvényt  kell  ülni.  És  azok  fölött 
is,  kik  az  országot,  a  nácizmus  szolgálatában,  háborúba 
vitték.  A  gyöngeség,  a  hitványság,  a  jellemtelenség  még 
csak  számíthat  elnézésre,  mit  is  kezdhetne  az  új  rezsim 
ezek  tömegeivel?  A  bűn  azonban  ne  terpeszkedhessen. 

Nehéz  gondja  lesz  ez  az  új  rezsimnek,  és  nehéz  gondja 
lesz  a  nevelésügy  radikális  átszervezése.  Új  tanterv  kell, 
az  emberiesség  szellemével  telítve,  s  jórészt  új  tanárok 
kellenek.  A  magyar  közoktatásügy  az  utolsó  esztendők- 

ben  nem  tudást  adott,  nem  emelkedett  humanista  szel¬ 
lemben  próbálta  nevelni  az  ifjúságot,  nem  is  kemény 
munkára  az  életért  való  küzdelemben,  hanem  gyűlö¬ 
letre,  melyet,  ha  igazán  átérez  s  kiadósán  gyakorol, 
akkor  -  így  tanították  -  egzisztenciájának  biztos  alapját 
teremti  meg.  Az  új  rezsimnek  -  bármi  sok  legyen  egyéb 
s  fontosabbnak  látszó  gondja  -  ezen  a  téren  is  haladékta¬ 
lanul  hozzá  kell  látnia  a  reformmunkához. 

Az  állami  pénzügyek  kérdése.  A  pengő  elértéktelene¬ 
dik;  az  ország  ezzel  mentesül  belső  adósságterhétől. 
Hadikiadásai  megszűnnek,  az  ország  területének  meg¬ 
fogyatkozásával  s  bizonyos  intézmények  leépítésével 
közigazgatási  kiadásai  is  csökkennek.  Viszont  mérhe¬ 
tetlenül  megduzzadnak  szociális  kiadásai.  A  munkanél¬ 
küliség  leküzdésére,  de  ettől  függetlenül  is  nagyarányú 
közmunkákhoz  kell  látnia.  A  magyar  Beveridge-terv 
végrehajtása,  melynek  a  mezőgazdaságra  is  ki  kell  ter¬ 
jednie,  nagy  összegeket  fog  igényelni.  A  földbirtokre¬ 
form  megoldása,  melynél  nem  szabad  beérni  egy  puszta 
darab  föld  odavetésével,  hanem  arról  is  gondoskodni 
kell,  hogy  a  parasztnak  módja  legyen  a  juttatott  föld 
minél  eredményesebb  megművelésére,  sok-sok  millió¬ 
ba  fog  kerülni.  A  lakáskérdés  megoldása  állami  kezde¬ 
ményezés  és  támogatás  nélkül  el  sem  képzelhető.  A  fe¬ 
dezet  kérdése  sok  gondot  fog  okozni  az  új  rezsimnek. 

* 

Es  gondot  fog  okozni  az  alkotmányjogi  kérdések 
megoldása.  Bár  itt  többé-kevésbé  a  győző  államok  szava 
döntő  súllyal  fog  bírni,  akik  -  minden  fogadkozásuk 
dacára  -  beleszólnak  ebbe,  mégis,  az  a  körülmény,  hogy 
a  kérdésekben  ők  maguk  sem  egységesek,  lehetőséget 
ad  az  új  kormánynak,  hogy  okossággal,  tapintattal 
s  diszkrét  egyenességgel  (mert  ravasz  diplomatizálással 
nem  sokra  megyünk)  elősegítse  annak  a  megoldásnak 
érvényesülését,  melyet  az  ország  érdekében  valónak 
tart.  Valamely  formában  ide  tartozik  a  dunai  konfóderá- 

ció  gondolata  is,  ha  ugyan  fel  nem  borítja  ezt  Benes 
törekvése  a  hegemóniára  (much  less  sagacious  and  more 
short-sighted  mán,  mondja  róla  Lloyd  George,  emlék¬ 
irataiban). 

Lesz  min  elgondolkoznia  a  négy-öt  magyarnak. 

Július  10. 

Roger  Martin  du  Gard  Jean  Barois-ját  olvasom.  Egy 
kissé  úgy  hat,  mintha  anyaggyűjtés  volna,  vázlatsoro¬ 
zat,  tanulmányrajz  a  nagyszerű  Thibault-regényhez.  De 
nem  erről  akarok  most  beszélni,  hanem  a  regény  Drey- 
fus-részletéről,  mely  a  regény  hősét  egyszerre  küldeté¬ 
sére,  élete  céljára  eszmélted.  A  regény  egyik  alakja  így 
szól:  „Mindig  azt  mondják:  az  emberiség  java...  Hiszen 
olyan  könnyű  érdeklődést  mutatni  az  emberiség  iránt 
általában,  a  névtelen  tömeg  iránt,  amelynek  szenvedését 
sohasem  fogjuk  látni.  Csakhogy  ez  semmi.  Tessék  sze¬ 
retni  azokat,  akiknek  a  szenvedése  egy  napon  itt  van  az 
orrunk  előtt...”  Zsilinszky  Bandiban  mindig  nagyrabe- 
csültem,  hogy  minden  pillanatban  így  volt  hajlandó 
kiállni,  egész  mellel,  mindenkiért,  akivel  igazságtalan¬ 
ság  esett.  A  regény  egy  másik  alakja  írja  levelében: 
„Nem  lehet  elképzelni  rémület  nélkül,  hogy  a  szemünk 
láttára  ilyen  irtózatos  igazságtalanságot  követnek  el. 

Nem  tudnék  tovább  élni  ehhez  fogható  aggodalommal 

* 

szívemben.”  Es  Zola  J’accuse  cikkének  gépfegyverropo¬ 
gása:  Vádolom...  vádolom...  vádolom.  Egy  emberért, 
egy  étién  deportált  emberért.  (Amikor  a  deportálás  még 
nem  volt  egyértelmű  a  gázkamrával.) 

Es  ma?  Százezreket  pusztítanak  el,  minden  törvényes 
forma  mellőzésével,  csak  azért,  mert  egy  hatalomra 
jutott  tébolyult  ebben  leli  örömét,  s  magyar  pribékjei 
így  kívánnak  hódolni  szenvedélyének.  S  a  maguk  szen¬ 
vedélyének.  S  itt  már  nincs  is  meg  a  revízió  lehetősége 
-  azokon,  kiket  a  munkatáborokban  halálra  kínoztak, 

kiket  Újvidéken  a  Duna  jegén  halomra  lőttek,  kiket 
Hitler  gázkamráiba  deportáltak,  azokat  már  fel  nem 
támasztja  a  legfényesebb  revíziós  ítélet  sem.  (Egy  szem¬ 
tanú,  aki  jelen  volt  a  balassagyarmati  zsidók  bevagoní- 
rozásánál,  beszéli,  hogy  épeszű  ember  el  sem  tudja 
képzelni  azt  az  állatiasságot,  ahogy  a  csendőrök  ezt 
lebonyolították.  Puskatussal  verték  bele  az  embereket 
a  szorongásig  megrakott  marhakocsikba,  melyekben 
csak  állva  fértek  el,  egymáshoz  szorulva.  Egy  öreg 
zsidóasszony  visszeres  lábával  valamivel  lassabban  ment 
a  vagonhoz,  a  csendőr  bajonettjével  a  lábába  szúrt  úgy, 
hogy  csak  úgy  dőlt  a  vér  belőle.  Az  egyik  vagonba 
beszorítottak  egy  haldoklót,  aki  ott  rögtön  meg  is  halt. 
Hat  óra  hosszat  benn  hagyták  a  hullát  a  kocsiban,  hogy 
a  gyerekek  -  mert  egy  tucat  gyerek  is  be  volt  ott  szorítva 
-  megszokják  a  hullaszagot.  Ez  is  egyik  megkapó  rész¬ 
lete  a  „jóság,  szépség,  igazság”- víziónak.) 

Az  igazi  Blitzkrieg  a  keleti  fronton  most  van  kifejlő¬ 
dőben.  Az  oroszok  tíz  nap  alatt  vagy  háromszáz  kilomé¬ 
terrel  szorították  vissza  Hitler  verhetetlen  seregét. 
Montgomery  csapatai  elfoglalták  Caent,  és  a  németeket 
mind  több  tartalékuk  felhasználására  kényszerítették. 
Az  amerikaiak  elfoglalták  Saipan  szigetét,  mely  Tokió¬ 
tól  ezernyolcszáz  kilométerre  van,  s  ezzel  megszerezték 
a  csendes-óceáni  hajózás  kontrolljának  lehetőségét. 
Tizenkét  óra  öt  perc. . .  Hitler  megfogadta,  hogy  ő  akkor 
is  ki  fog  tartani.  Tizenkét  óra  öt  perc,  ki  tudja,  milyen 
közel  van  a  szabadulás  órája.  (Ria  nem  helyeselné,  hogy 
ezt  leírtam,  szerinte  minden  ilyen  bízó  megnyilatkozás 
csak  arra  jó,  hogy  kitolja,  ismeretlen  messzeségbe  űzze 
a  szabadulás  óráját.) 

Szabadulás?  Vajon  az  a  körülmény,  hogy  nem  kell 
majd  bujdosnom,  életemért  remegnem,  már  szabadu¬ 
lást,  szabadságot  jelent?  Bizonnyal  nem.  A  lelki  kény¬ 
szer  levegőjében,  amit  egy  megszállás  szükségképpen 

jelent,  éppúgy  fuldokolni  fogok,  ahogy  ma  fuldoklóm 
ketrecemben;  a  kritika  jogának,  az  ellentmondás  jogá¬ 
nak  elkobzása  már  maga  is  lelki  börtön,  melynek  leve¬ 
gője  számomra  elviselhetetlen.  Hogy  van,  hogy  mégis 
türelmetlenül  várom  az  orosz  inváziót?  Felelhetném  azt 
is,  hogy  a  nácizmus  annyi  epémet  emésztette  meg,  hogy 
a  bolsevizmus  számára  már  nem  maradt  epém.  De  nem 
ilyen  lírai  szempontból  mérlegelem  az  orosz  invázió 
jelentőségét.  A  német  megszállás  a  magyarság  harctérre 
kényszerítését  jelenti,  a  magyar  nép  fiainak  pusztulását 
célokért,  melyekhez  sem  az  értelmének,  sem  érzelmei¬ 
nek  semmi  köze.  A  német  megszállás  a  szabadelvű 
politika  és  a  szociáldemokrácia  vezető  embereinek 
elhurcolását  jelenti.  A  német  megszállás  a  magyar  zsidó¬ 
ság  kipusztítását  jelenti,  s  annak  az  erkölcsnek  törvé- 
nyesítését,  dogmává  erősítését,  mely  a  magyart  e  ki¬ 
végzések  foganatosítására,  pribéksorba  kényszeríti. 
(„Kényszeríti,,  -  nem  a  legpregnánsabb  kifejezés.) 
Viszont  az  orosz  megszállás  a  háború  befejezését  jelenti 
a  magyarság  számára,  magyar  életek  megkímélését, 
a  magyar  zsidóságnak  a  végpusztulástól  való  megmenté¬ 
sét.  Az  orosz  invázió  internált  barátaimnak,  java  magya¬ 
roknak  a  hazatérését  is  jelentheti.  Számomra  ez  elég  ok, 
hogy  függetlenül  a  bolsevizmussal  szemben  való  beállí¬ 
tottságomtól,  megértőn  várjam  az  orosz  inváziót  -  arról 
nem  is  szólva,  hogy  mennyire  szimpatikusabb  nekem  az 
orosz,  mint  a  porosz.  Mármost,  ami  az  én  attitűdömet 
a  bolsevizmussal  szemben  illeti,  fentebb  már  elmondot¬ 
tam:  a  lelki  kényszer  levegőjében  nekem  meg  kell  ful¬ 
ladnom.  Bizonnyal  ebben  az  én  tiltakozó  magatartásom¬ 
ban  része  van  annak  is,  hogy  a  bolsevista  rendszer  az  én 
társadalmi  elhelyezkedésemnek  alábbszállítását,  gazda¬ 
sági  lehetőségeimnek  alapos  lecsökkenését  jelenti. 
A  hatvanon  túl  ebbe  már  nemigen  törődik  bele  az 
ember;  hatvanon  innen  is  nehezen.  De  ugyanakkor 

kénytelen  vagyok  beismerni,  hogy  ez  az  érzés  csak 
a  társadalom  egy  kis  rétegét  tölti  el;  a  társadalom  túl¬ 
nyomó  része  még  a  diktatúrát  sem  érzi  fojtogatónak, 
s  amit  szociálisan  jelenthet  számára,  azt,  mai  helyzeté¬ 
hez  képest,  inkább  javulásnak  érzi,  semmi  esetre  sem 
rosszabbodásnak.  Persze,  hogy  ez  a  javulás  bekövetkez¬ 
zen,  ahhoz  nincs  szükség  egy  forradalom  megrázkódta¬ 
tására,  mely  a  vesztett  háborúban  megviselt  szervezetre 
pusztító  lehet,  nincs  szükség  diktatúrára,  melyből  az 
utolsó  hét  évben  már  kaptunk  némi  ízelítőt  -  vestigia 
terrent  egy  kormányzat,  mely  a  liberális  demokrácia 
eszmekörében  viszi  az  ország  dolgát,  szövetségben 
a  szociáldemokráciával  és  a  becsületes  szándékú  konzer¬ 
vatív  elemekkel,  olyan  szociális  átalakuláson  viheti 
keresztül  az  országot,  melynek,  éspedig  minden  meg¬ 
rázkódtatás  nélkül,  eredményei  különbek  lehetnek 
annál,  mint  amit  parancsszóval  lehetne  meghozni. 
Lásd:  Svédország  és  a  német  megszállás  előtti  Norvégia, 
Dánia,  Hollandia.  De  hát  attól  félek,  hogy  a  dolgok 
logikájának  nagyobb  lesz  az  ereje,  mint  az  értelem 
logikájának.  (Egyébként  attól  egy  pillanatig  sem  tartok, 
hogy  az  orosz  megszállás  olyan  kegyetlen  lesz,  mint 
amilyent  a  német  Lengyelországban,  de  nálunk  is  pro¬ 
dukált.  Senkire  ez  a  megszállás  nem  fogja  a  szenvedé¬ 
seknek  azt  a  mértékét  jelenteni,  mint  amilyenben 
a  németek  liberális  és  szociális  politikusainkat  és  a  zsi¬ 
dókat  részesítették.  A  „háborús  bűnösök”  ügye  más 
lapra  tartozik.) 


Július  11. 

A  tataházi  Emerson,  vitéz  Imrédy  Béla  megint  beszédet 
mondott.  Nem  ad  részletes  programot,  mondotta 
(minek  is?  a  viszonyok  már  másnap  rácáfolnak!),  de 
három  elvet,  három  hűséget  állít  fel,  melyeknek  jegyé¬ 
ben  munkához  kell  látnunk.  „Híveknek  kell  lenni 

magyarságunkhoz.”  „Híveknek  Horthy  Miklóshoz.” 
És  a  harmadik  hűség,  a  harmadik  „lojalitás,  az  új  Euró¬ 
pával  és  az  új  Európa  harcát  vívó  nagy  szövetségesünk¬ 
kel  szemben.” 

„Híveknek  lenni  magyarságunkhoz.”  Van  ennek 
a  frázisnak  valami  értelme?  Hűséget  jelent  ez  a  reform¬ 
korszak  nagy  magyarjaink  eszméihez?  Hűséget  a  sza¬ 
badságharc  eszméihez?  Kossuthnak  vagy  Eötvösnek, 
vagy  Deáknak  magyarságához  és  a  magyarság  elhivatá- 
sáról  alkotott  eszméihez?  Vagy  hűséget  a  kiegyezés 
korának  magyarságához?  Mihez?  Nem  hallottuk  ugyan¬ 
ezt  a  szólamot  tíz  esztendő  óta  a  legkülönbözőbb  kor¬ 
mányférfiak  szájából?  Mindig  csak  a  hozzájuk  való 
hűséget  jelentette.  Semmihez,  vagy  inkább  senkihez, 
akiknek  egy  idegen  hatalom  a  kormányt  kezére  ját¬ 
szotta,  s  akiknek  magyarsága  ma  ez  idegen  hatalom 
buzgó  kiszolgálásában  nyilvánul.  (Lásd  harmadik  loja¬ 
litás!) 

A 

Es  hűség  Horthyhoz.  Melyik  Horthyhoz?  Ahhoz 
a  Horthyhoz,  aki  a  múlt  háború  után  az  ország  újjáépíté¬ 
sét  az  új  rezsim  által  halálra  keresett  Bethlen  Istvánra 
bízta?  Vagy  ahhoz  a  Horthyhoz,  aki  éveken  át  meggyő¬ 
ződéssel  vallotta  az  angolszászok  győzelmét,  mert  „aki 
a  tengerek  ura,  az  Európa  ura”?  Vagy  ahhoz  a  Horthy¬ 
hoz,  aki  elcsapta  Imrédyt,  mert  letagadta  zsidó 
nagyanyját?  Vagy  ahhoz  a  Horthyhoz,  aki  Kállay  Mik¬ 
lós  révén  próbálta  a  magyar  függetlenség  néminemű 
roncsait  megóvni,  az  orosz  frontról  a  magyar  csapatokat 
hazamenteni,  a  zsidókérdésben  a  német  bestialitástól 
óvakodni  -  melyik  Horthyhoz?  Itt  nem  is  nehéz  a  fele¬ 
let.  Ahhoz  a  Horthyhoz,  aki  megjuhászodva  vállalta 
a  Quisling-szerepet,  százezerszámra  küldi  vagy  engedi 
küldeni  a  magyar  fiúkat  meghalni  a  keleti  frontra, 
kegyelmet  és  rangot  ad  az  újvidéki  gyilkosoknak;  tűri, 
hogy  magyar  főrendeket,  képviselőket  internáljanak, 

közöttük  leghívebb  embereit,  akik  esztendőkön  át  iga¬ 
zán  lojálisán  szolgálták  személyét  és  politikáját;  tűri, 
hogy  a  zsidók  százezreit  német  gázkamrákba  szállít¬ 
sák...  Ez  az  az  egyéniség,  akihez  való  hűséget  hirdeti 

a 

most  Imrédy.  Es  helyesen,  mert  most  aztán  méltón  és 
igazán  egymásra  találtak. 

Hűség  Európához  és  ennek  férfias  építőmesteréhez, 
Hitler  Adolfhoz.  Hát  hol  az  az  új  Európa?  Hol  az  a  nép, 
amelyik  erről  tudni  akar.  Svájc  nem  veszi  tudomásul, 
akárhogy  is  fenyegetik.  Svédország  nem  veszi  tudomá¬ 
sul.  Dánia  naponta  föllázad  az  új -Európa  törekvés  ellen. 
Franciaországban  -  függetlenül  a  normandiai  harcoktól 
-  tíz  divíziót  kell  a  náciknak  tartaniok,  hogy  a  franciákat 
az  új -Európa  móresére  tanítsák.  Szerbia  kemény  harco¬ 
kat  folytat  új -Európa  ellen.  Norvégia  inkább  elvérzik, 
mint  hogy  besoroztassa  magát  új-Európába.  Ki  az,  aki 
ezt  a  hitleri  új-Európát  akarja?  Pavelic  Horvátországa  és 
Tiso  Szlovákiája.  Nem  látják,  a  sok  itthoni  szépség- 
jóság-igazságtól  nem  veszik  észre,  hogy  milyen  társa¬ 
ságba  juttatták  Magyarországot? 

„Hűség  a  magyarsághoz.”  Valóban,  ha  magyarnak 
lenni  azt  jelenti,  mint  szolgálni  azokat  a  törekvéseket, 
melyeknek  szolgálatát  ők  meggyőződéssel  vállalták, 
akkor  -  igazuk  van  -  én  nem  vagyok  magyar.  És  itt  aztán 
nem  ér  semmit,  ha  Ady  káromkodását  idézem: 

5  az  álmosaknak ,  piszkosaknak , 

Korcsoknak  és  cifrálkodóknak, 

Félig-élőknek,  habzószájúaknak, 
Magyarkodóknak,  ködevőknek, 

Svábokról  jött  magyaroknak 

A 

En  nem  vagyok  magyar? 

Nem,  ezt  hiába  idézem,  törvény  kimondotta,  közvéle¬ 
mény  megerősítette,  hogy  én  nem  vagyok  magyar;  mit 
tudok  én  ezzel  az  ítélettel  szembeszögezni?  (Különösen, 
ha  magyarnak  lenni  azt  jelenti,  hogy  úgy  érezni,  mint 
vitéz  Rajniss  Ferenc  érez  vagy  vitéz  Baky,  vagy  vitéz 
Endre  László.)  (Kik  ezek?  -  fogjuk  néhány  hónap 
múlva  kérdezni,  ha  fogjuk.)  Hiába  teregetem  ki  érzései¬ 
met,  hiába  egész  múltamat,  gondolataimat  és  cselekede¬ 
teimet,  hiába  idézem,  amit  erről  egyszer  a  magam  sorsá¬ 
tól  meghatódva  írtam  (talán  ezt  az  írásomat  egyszer  elő 
tudom  keríteni),  ők  elvégezték:  én  nem  vagyok  magyar. 
S  ezzel  a  végzéssel  szemben  nincs  fellebbezés,  mert  itt 
nem  érvek,  bizonyítékok  döntenek,  itt  Lessing  Bölcs 
Náthánkénak  a  verdiktje  dönt:  „Es  tűt  nichts,  dér  Jude 
wird  verbrannt.,, 

Meglágyítja  szívüket,  felvilágosítja  elméjüket,  ha  azt 
mondom,  amit  egy  zsidó  író  regényének  a  hőse?  „Ott¬ 
hon  érzem  magamat  a  talajon,  mely  táplál,  a  magyar  nép 
baja,  boldogsága  kötelez  engem,  legjobbjait  szívembe 
zártam,  nyelvük,  eszméik,  ideáljaik  alakították  ki  egyé- 

niségemet.,, 

* 

Es  mi  lesz,  ha  innen  kiverik  a  németeket,  és  a  meg¬ 
szálló  hadsereg  főparancsnoka  vagy  akár  az  akkori 
magyar  kormány  eltörli  a  differenciális  törvényeket,  és 
én  újra  teljes  jogú,  független  polgár  leszek?  Akkor  már 
újra  magyar  leszek,  akit  minden  magyar  testvérnek, 
vagy  mondjuk:  a  közvélemény  magyarnak  fogad  el? 
Attól  félek,  hogy  nem.  Attól  félek,  hogy  az  ifjúság, 
melyet  gyűlölni  tanítottak,  s  amelyben  a  zsidóság  iránt 
táplált  megvetés  a  fensőbbrendűség  érzését  fejlesztette 
nagyra,  a  háború  és  a  háború  elvesztése  által  gyökeret 
vesztett  rétegek,  a  hatalmi  pozíciójuktól  megfosztott 
náci  pribékek,  az  új  versenytársak  által  üzleti  érdekeik¬ 
ben  veszélyeztetett  textilkereskedők,  egyszóval  a  meg¬ 
mételyezett  közvélemény  nehezen  lesz  kapható  verdikt- 

jének  megváltoztatására,  s  rögtön  alakul  majd  politikai 
párt,  nyüt  vagy  titkos  szervezet,  mely  majd  erre  a  közvé¬ 
leményre  próbálja  fölépíteni  a  maga  politikai  befolyását. 
S  mit  tehetek  én  ezzel  szemben?  Nem  tudok  más  lenni, 
mint  magyar;  amit  érzek,  amit  gondolok,  nem  tudom 
más  nyelven  kifejezni,  mint  magyar  nyelven,  nem 
tudom  a  magam  munkáját  -  azt,  mit  értek  és  művelek 

-  más  nép  feladatkörébe  beilleszteni...  mitévő  legyek? 
Annak  a  néhány  okos  és  becsületes  magyarnak  a  dolga 
lesz,  kikre  az  ország  újjáépítésének  áldozatos  munkája 
hárul  -  az  ő  feladatuk  lesz  ezt  a  nehéz  problémát  megol¬ 
dani.  Nekik  kell  az  én  magyarságomat  visszaszerezniök. 
Meggyőződéssel  állítom,  hogy  az  erkölcsi  romhalmaz, 
mely  minden  újjáépítésnek  útjában  áll,  akkor  lesz  iga¬ 
zán  eltakarítva,  mikor  a  magyar  engem  újra  magyarnak 
érez. 

Most  már  bizonyos,  hogy  a  puccskísérletről  elterjedt 
hírek  nem  alaptalanok,  s  hogy  abban  a  zsidógyilkolásra 
a  fővárosba  rendelt  csendőrségnek  is  volt  vagy  lett  volna 
szerepe.  Jaross,  Baky,  Endre  László  -  így  mondják 

-  akarták  a  csendőrséggel  a  Várat,  a  telefonközpontot, 
a  Rádiót  megszállni,  Horthyt  elfogni,  eltávolítani, 
a  kormányt  átvenni,  s  a  németek  kiszolgálásában  Sztó- 
jayékat  szégyenben  marasztalni.  A  puccstervnek  híre 
ment,  a  puccsistákat  letartóztatták,  a  csendőrséget  eltá¬ 
volították  a  fővárosból.  A  budapesti  hadtestparancsnok 
(megint  csak  állítólag)  a  puccsvezéreket  agyon  akarta 
lövetni,  de  Horthy  ragaszkodott  a  törvényes  formák¬ 
hoz.  Az  ő  rezsimjéhez  -  mondotta  -  ne  tapadjon  vér. 

✓ 

Azért  kegyelmezett  meg  az  újvidéki  gyilkosoknak  is. 

Sokat  és  aggódón  gondolok  R.  Károlyra.  Ha  testileg 
bírja,  lelkileg  bizonnyal  állja.  Nem  tudom,  mivel  tölti 
idejét;  nem  tartozik  azok  közé  a  spintizáló  lelkek  közé, 
akik  azon  rágódnak,  hogy  a  múltban  mit  kellett  volna 
csinálni,  vagy  hogyan  kellett  volna  másképp  csinálni. 

Azt  sem  gondolom,  hogy  az  ismeretlen  jövő  fövenyére 
légvárakat  tervei  ki.  Az  ő  realista  szelleme  ragaszkodik 
a  konkrétumokhoz,  neki  ismernie  kell  belső  viszonyain¬ 
kat,  ahogy  azok  a  fegyverletételkor  adódnak,  ismernie 
kell  az  akkori  világpolitikai  konstellációt  -  s  világos 
látása  egy  nap  alatt  képessé  teszi  a  helyzet  áttekintésére, 
kitűnő  judíciuma  megmutatja  az  utat,  melyen  elindul¬ 
nia  kell,  s  energiája  nekilendíti  az  építés  munkájának. 

Zsilinszky  Bandira  gondolok.  Mi  minden  nyugtala¬ 
nítja  lelkét  -  ha  ugyan  a  Gestapo  pisztolya  nem  végzett 
vele?  Mit  szól  ahhoz,  milyen  keserű  csalódás  számára, 
hogy  sem  március  19-én,  sem  azóta,  sem  katona,  sem 
civil  a  német  gazság  ellen  fel  nem  lázadt,  sőt  a  magyar 
hadsereg  régi  gráciával  hajtotta  fejét  a  német  igába.  Az 
ő  golyója  -  Zsilinszkyé  -  volt  az  egész  idő  alatt  az 
egyetlen  tiltakozás.  Eljut-e  hozzá  a  zsidókkal  elkövetett 
szörnyűségek  híre?  Gondol-e  -  ó,  biztosan  gondol 

-  azoknak  a  területeknek  a  sorsára,  melyeket  1938  óta 

vettünk  vissza?  Erdély  sorsára,  melyet  vajon  megtartha- 

✓ 

tunk-e?  Es  arra  a  csapásra,  hogy  az  erdélyi  képviselők 
nyilván  megmaradnak  számunkra?  Jugoszláviával  ki¬ 
alakítandó  viszonyunkra?  A  magyarság  szerepére  a 
Duna  medencéjében? 

És  Ch.  F.-re  gondolok,  építő  terveire  s  arra  a  varázsla¬ 
tos  képességére,  melynek  szuggesztiójára  a  romok 

-  mint  a  Chladni-idomok  -  szinte  maguktól  tömörülnek 
ép  formákba,  szép  koncepciókba. 

S  egy  hívő  barátomra  gondolok,  kit  e  szörnyű  özönvíz 
messze  sodort  tőlem.  Vajon  katolicizmusa  átsegíti-e 
a  válságon,  melyen  minden  igaz  kereszténynek  át  kell 
esnie,  ha  az  egyház  nem  nyújtja  segítő  kezét.  „Aki 
szomjazik,  jöjjön  énhozzám”  -  ez  Jézus  invitációja, 
s  ahhoz,  hogy  hozzá  törjük  át  magunkat,  nagyobb 
lelkierő  kell,  mint  az  egyház  szolgálatához.  Mert  nem 
igazi  hívő  az  -  K.  M.  ezt  nálamnál  bölcsebben  tudja  -, 

aki,  mert  bajokban  van,  azt  várja,  hogy  Jézus  vállalja  az 
ő  sorsát;  az  igazi  hívő  az,  aki  Jézus  sorsát  próbálja 
vállalni.  (Most,  hogy  sokat  gondolkozom  ezekről  a  dol¬ 
gokról,  nagyon  hiányzik  nekem,  hogy  Pascalban  és 

✓ 

Ágostonban  nem  lapozgathatok.  Montaigne  nem  hiány¬ 
zik.  Kérdőjelem  Montaigne  nélkül  is  elég  van.) 

Viszont  Kempis  Tamásban  olvasom  -  Platz  Bonifác 
fordításában  (sajnos  Pázmány  Péter  érdesebb,  de  meg- 
ragadóbb  fordítása  nincs  kezemnél): 

„Sokan  szeretik  Jézus  mennyei  országát,  de  kevesen 
járják  keresztjének  útját. 

Sokan  kívánják  vigasztalását,  de  kevesen  szenve¬ 
dését. 

✓ 

Az  Ur  Jézus  sok  társat  talál  asztalához,  de  keveset 
megtartóztatásához . 

Sokan  kívánnak  vele  örvendeni,  de  kevesen  akarná¬ 
nak  érette  vagy  vele  valamit  szenvedni. 

Sokan  követik  Jézust  a  kenyértörésig,  de  kevesen 
a  szenvedés  kelyhének  kiürítéséig.” 


Július  12. 

A  svéd  király  üzenetéről  a  következő  hír  terjedt  el. 
A  király  hivatkozott  Horthy  emberségére,  keresztény¬ 
ségére,  a  magyar  nemzet  hagyományos  lovagiasságára. 

✓ 

Es  elmondotta  azt  a  mértékadó  helyről  vett  információ¬ 
ját,  hogy  amennyiben  folytatják  a  zsidók  üldözését, 
Budapesten  és  a  magyar  városokban  kő  kövön  nem 
marad.  A  múlt  vasárnapi  bombázás  csak  ízelítőt  adott 
abból,  ami  bekövetkezni  fog.  A  pápa  üzenete  is  megér¬ 
kezett;  állítólag  az  interdiktummal  való  fenyegetés  is 
benne  volt.  Ezekre  a  komolyan  aláhúzott  üzenetekre 
eszmélt  rá  Horthy  az  emberiesség,  a  keresztényiesség, 
a  lovagiasság  parancsára.  A  nácik  magyar  pribékjeivel 
szemben  nyilván  még  így  sem  volt  könnyű  dolga. 
Persze  az  ilyen  hírek,  kapcsolatban  a  csendőrség 

kitelepítésével  s  némely  bérgyilkos  bukásával,  az  opti¬ 
mizmus  golfáramát  indították  el  a  gettóházakban.  Hogy 
az  1919  előtt  kikeresztelkedettek  letehetik  a  csillagot, 
visszatérhetnek  lakásaikba;  az  1919  után  kikeresztelke¬ 
dettek  sárga  alapon  fehér  keresztet  viselnek;  a  ki  nem 
keresztelkedettek  is  fokozatosan  az  enyhítések  egész 
sorában  részesülnek.  Milyen  keserves  csalódások  fogják 
a  szerencsétleneket  ebből  az  optimizmusból  kiábrándí¬ 
tani?  Felejtik,  hogy  ez  az  egyetlen  front,  ahol  a  nácik 
győzedelmeskedhetnek  -  itt  fél  sikerrel  nehezen  érik  be. 
Felejtik,  hogy  milyen  kevés  a  bukott  bérgyilkosok 
száma,  hányán  ülnek  még  magas  hivatalokban,  melyet 
csak  úgy  szolgálhatnak  meg,  ha  folytatják  a  bérgyilkos¬ 
ságot.  Edén  azt  mondotta  az  angol  alsóházban,  hogy 
a  zsidókat  csak  a  szövetségesek  győzelme  mentheti  meg. 
Ez  igaz,  de  csak  azokra  a  zsidókra  áll  ez,  akik  menekülni 
tudnak.  De  hányán  tudnak?  Denn  das  Auge  des  Ge- 
setzes  wacht. 

Mario  nem  maradhat  mostani  helyén,  viszont  elhe¬ 
lyezése  a  legnagyobb  nehézségekbe  ütközik.  Vidéken 
keresünk  helyet  számára,  ahol  nem  kell  állandóan  búj¬ 
nia  a  bombák  elől,  s  nem  kell  állandóan  zsidókon  elkö¬ 
vetett  rémtettekről,  menekülési  tervekről  hallania,  nem 
hallja  a  kétségbeesésnek  jajkiáltását,  a  felháborodásnak 
bosszúfogadkozását.  Ami  mind  máris  aggasztóan 
támadta  meg  a  gyerek  idegrendszerét.  Mit  csináljunk 
vele? 

A  Vörös  Hadsereg  teljesítménye  óriási.  A  csapások 
alatt,  melyeket  a  németekre  mér,  ezeknek  rövidesen 
össze  kell  omolniok.  Három  tényezőnek  tulajdonítható 
az  orosz  siker:  számbelileg  jelentősen  túlszárnyalják 
a  német  hadsereget,  éppen  így  hadifelszerelés  dolgában; 
katonai  vezetésük  különb  (vaknak  kell  lennie  annak,  aki 
ezt  nem  látja).  Június  23-án,  mikor  Vityebszknél  a  nyári 
offenzívát  megkezdették,  ötszáz  kilométerre  voltak 

Kelet-Poroszországtól;  ma  százra  vannak.  Rosenberg 
Alfréd  balti  királysága  likvidálva  van;  ez  a  koncepció 
már  Mythos  des  XX.  Jahrhunderts. 

Dittmar  altábornagy,  a  németek  legelismertebb  hír- 
magyarázója  megállapítja,  hogy  „a  szovjet  hadvezetőség 
ügyesen  működik,  és  hogy  bizonyos  német  vezetési 
elveket  sikerült  már  elsajátítaniok”. 

V.  Rajniss  F.  mai  vezércikkében  a  canterburyi  érsek 
szemébe  mondja  az  igazat,  a  szokott  keménységgel. 
Tegnap  Edennek  mondott  oda,  ma  a  canterburyi  érsek¬ 
nek.  Az  utóbbi  mentségére  meg  kell  mondanunk,  hogy 
Rheinisch  nem  folytatott  vele  „magánbeszélgetést”, 
s  így  a  canterburyi  érsek  nem  tudhatta,  hogy  az  európai 
civilizációt  egyedül  náci-Németország  mentheti  meg, 
néhány  millió  zsidó,  lengyel,  marxista  s  más  szemét  nép 
kivégzése  árán.  Egyébként  el  kell  ismerni,  hogy  R. 
megint  csak  hatalmas  műveltségről  tesz  tanúságot.  Ilye¬ 
neket  tud,  hogy  „a  londoni  Lambeth-palotában  él 
a  church  of  England,  az  anglikán  egyház  feje”.  (Vajon 
a  canterburyi  érsek  tudja-e,  hogy  R.  hol  él?)  Tudja  azt 
is,  hogy  Canterbury  nincs  messze  Londontól,  és  „az 
érsek  Rolls-Royce  gépkocsija  ebédre  is  kifut  gazdájával 
az  érseki  székhelyre”.  (Én  mindmáig  megesküdtem 
volna,  hogy  az  érseknek  Daimler  kocsija  van.)  És  ez  az 
érsek,  a  hagyományok  őrzője,  egy  rádióbeszédben  azt 
mondotta,  hogy  Magyarországon  „a  legkegyetlenebb 
eszközökkel  kínozzák  a  zsidóságot”,  és  felszólítja 
a  magyarokat,  hogy  „a  keresztény  vallás  becsülete  nevé¬ 
ben”  tegyenek  meg  mindent  a  zsidók  megmentésére. 
A  vétel  nem  volt  a  legjobb,  s  így  R.  nem  tudja  biztosan, 
hogy  jól  értette-e  az  érsek  szavait,  hihet-e  a  füleinek,  de 
mi  megnyugtathatjuk,  az  érsek  valóban  ezt  mondotta, 
és  R.-nak  minden  oka  megvan  a  felháborodásra.  No  de 
ilyet!  És  R.  fölveti  a  kérdést,  hogy  amikor  Magyarorszá¬ 
gon  jól  ment  a  dolga  a  zsidóságnak,  hogyan  lehet  az, 

„hogy  még  a  canterburyi  érsek  úrnak  sem  jutott  eszébe 
megdicsérni  rádión  Magyarországot”.  S  ebben  a  R.-féle 
etikában  van  valami;  a  canterburyi  érseknek  kötelessége 
lett  volna  azt  mondani:  derék  nép  vagy,  nem  fosztod 
meg  a  zsidót  emberi  jogaitól,  nem  veszed  el  a  kenyerét, 
nem  rablód  el  a  vagyonát,  nem  lököd  ki  őt  lakásából, 
nem  gyilkolod  meg,  nem  is  szegődsz  bűntársnak  a  nácik 
mellé,  mikor  ott  német  rendszerességgel  és  tudomá¬ 
nyossággal  gázkamrákban  irtják  a  zsidókat...  mindezt 
nem  teszed,  magaviseletből  egyest  érdemelsz.  Miért 
nem  mondta  ezt  az  érsek  úr,  mikor  pedig  egy  időben 
minden  igaz  volt?  Mi  jogon  gondolja  az  érsek  úr,  hogy 
ezekért  a  negatívumokért  -  nem  fosztogatott,  nem  alá¬ 
zott  meg  embereket,  nem  rabolt,  nem  gyilkolt  -  nem 
dukál  elismerés?  Hogy  Kossuth,  Petőfi,  Deák  népénél 
ez  magától  értetődő  dolog?  R.-nak  igaza  van,  ha  fel  van 
háborodva. 

Néhány  napja  szünetelnek  a  tömeggyilkosság-hírek. 
A  csendőrök  ugyan  leszedik  néha  a  vonatokról  azokat 
a  sárga  csillagos  férfiakat,  akik  katonai  behívóval  Jász¬ 
berénybe  -  a  munkatáborközpontba  -  igyekeznek, 
s  többet  ezekről  a  férfiakról  szülők,  feleségek  nem 
hallanak,  de  hát  elég,  ha  a  csendőrségtől  Budapesten 
elvették  a  tömeggyilkosság  jogát,  a  vidéken  módot  kell 
adni  nekik  tehetségük  kifejtésére. 

Július  13. 

Az  angol  rádió  új  orosz  offenzíváról  ad  hírt.  Novoszo- 
kolnyiki  felől,  a  Pejpusz-tó  és  a  Düna  között,  százötven 
kilométer  hosszú  fronton,  harminchat  kilométer  mély¬ 
ségben  törtek  előre  az  orosz  csapatok  Riga  felé,  mindé- 

A 

nütt  letörve  a  gyönge  német  ellenállást.  Es  mindenütt 
úgy  nyomulnak  előre,  olyan  „ügyesen”  (hogy  Dittmar 
szavával  éljünk),  hogy  német  ellenoffenzívának  minden 
lehetősége  ki  van  zárva.  De  úgy  látszik,  a  hatásosabb 

védekezésnek  is.  Kelet-Poroszország,  a  fenyegetőn 
a  szlávság  felé  nyúló  teuton  kar,  aláhanyatlóban.  Hitler 
mondta:  „Ich  spreche  es  erst  heute  aus,  weil  ich  es  heute 
aussprechen  darf,  dass  dieser  Feind  bereits  gebrochen 
ist  und  sich  nie  wieder  erheben  wird.”  Es  a  letört 
ellenség  most  végigtipor  rajta;  nem  a  német  népen,  ez 
nem  fájna  Hitlernek,  hanem  az  ő  tébolyult  gőgjén, 
melynek  hány  millió  németet  áldozott  fel?  Négymilliót, 
ötmilliót,  tizet? 

V.  Rajniss  ma  újra  föl  van  háborodva.  Nem  múlik  el 
nap,  hogy  a  világesemények  fel  nem  dúlnák  ennek  az 
érzékeny  embernek  a  lelkét.  Azt  írja:  „Stockholmból 
érkezett  a  hír,  hogy  Magyarország  új  svédországi  ügyvi¬ 
vőjét  igen  hűvös,  sőt  ellenséges  fogadtatásban  (az  aláhú¬ 
zás  Rajnisstól  való)  részesítette  a  svéd  sajtó.  Az  egyik  lap 
azt  írta,  hogy  ha  meg  is  tűrik  a  magyar  ügyvivőt  Stock¬ 
holmban,  ez  még  nem  jelenti  azt,  hogy  szívesen  látják. . . 
Egy  másik  reggeli  újság  kijelentette  haragos  írásában, 
hogy  a  magyar  diplomata  fogadása  csak  gyakorlati  indo¬ 
kokkal  magyarázható,  s  egy  délutáni  sajtóorgánum 
pedig,  sajátságos  megtorlásnak,  a  »csehszlovák«  kor¬ 
mány  képviselőinek  hivatalos  elismerését  követelte.” 
Ezeket  jelenti  Rajniss,  és  mértéktelenül  felháborodik, 
merthogy  „a  durva  hang  és  a  személyeskedés  sohasem 
volt  divat  az  európai  államok  diplomáciai  viszonylatá¬ 
ban”.  Hát  arról  nem  beszélek,  hogy  a  R.  leikéből  lelke- 
zett  sajtó  hogyan  írt  Amerikáról,  Rooseveltről,  az  angol 
államférfiakról,  orosz  államférfiakról,  hogy  zsidózta, 
plutokratázta  őket,  amikor  még  nem  is  voltunk  hadiál¬ 
lapotban  sem  Amerikával,  sem  Angliával.  Erről,  mon¬ 
dom,  nem  szólok,  mert  nagyobb  bántás  a  svéd  sajtóra  el 
sem  képzelhető,  mint  ha  tükörként  R.  sajtóját  tartom 
elébe.  Tehát  ismerjük  el  igaznak  R.  megállapítását, 
hogy  a  személyeskedés  diplomáciai  viszonylatban  soha¬ 
sem  volt  divatban.  De  az  sem  volt  divatban,  hogy  egy 

ország  kormánya  saját  polgárainak  egy  jelentős  rétegét 
-  pusztán,  hogy  egy  idegen  államfő  tébolyult  kívánsá¬ 
gait  kielégítse  -  legyilkolja,  vagy  egy  másik  államnak 
legyilkolás  céljából  kiszolgáltassa.  Nem,  ez  sem  volt 
divatban,  és  szánalmas  volna  a  svéd  sajtó  szerepe,  ha 
szabadságát  nem  arra  használná  fel,  hogy  e  fölött  érzett 
megvetésének  kifejezést  adjon.  De  függetlenül  attól, 
hogy  ez  az  eljárás  szokásos-e  vagy  sem,  és  a  finom  lelkű 
Rheinisch  fölháborodik  ezen  vagy  sem,  ettől  függetle¬ 
nül  a  svéd  sajtó  állásfoglalásából  következtethetünk  arra 
az  ellenséges  indulatra,  arra  a  mélységes  megvetésre, 
mellyel  a  magyar  ügyet,  a  háborúvesztett  Magyarország 
ügyét  a  fegyverletétel  után  kezelni  fogják.  Egyetlen 
baráti  hangra  sem  számíthatunk  Európában;  senki 
a  kisujját  érdekünkben  megmozdítani  nem  fogja.  Már¬ 
cius  19-én,  amikor  még  úgy  látszott,  hogy  a  brutális 
német  kényszer  feküdt  rá  Magyarországra,  némi  szim¬ 
pátiák  nyilatkoztak  meg  irántunk  a  semleges  országok¬ 
ban,  az  ellenségesekben  is.  Ami  azóta  történt,  ahogy 
a  magyar  kormány  Hitler-Himmler  pribékjévé  alacso- 
nyította  le  magát,  ahogy  üldözik  a  liberális  demokráciát 
és  a  szociáldemokráciát,  irtják  a  zsidókat,  ez  nemzetközi 
hitelünk  teljes  aláásását  jelenti.  Pedig  Kállay  Miklós 
ügyessége,  sőt  mondhatni  jövőbe  látása  ezt  a  hitelt 
valamennyire  meg  tudta  erősíteni.  Némi  kezdeti  inga¬ 
dozások  után,  hitvány  elődei  politikájával  szakítva, 
igyekezett  gátat  vetni  a  zsidóüldözésnek,  senki  zsidó 
élete  itt  fenyegetve  nem  volt  (sajnos  azoké  igen,  akik 
a  hadsereg  hatalmába  kerültek),  sőt  -  ha  erősen  korlá¬ 
tozva  is  -  egzisztenciális  lehetősége  is  megmaradt. 
A  külföldről  idemenekült  zsidókat  most  már  nem  szol¬ 
gáltatták  ki  a  náciknak.  A  szociáldemokráciát  nem 
üldözték;  számukra  és  a  liberálisok  számára  Kállay 
meghagyta  küzdőtérül  a  sajtót  és  a  parlamentet.  A  Bár- 
dossy-kormány  tudtával  történt  újvidéki  tömeggyilkos- 

ság  bírói  megfenyítését  kierőszakolta.  Gondoskodott 
arról,  hogy  a  sajtó  hangja  ellenségeinkkel  szemben  kon- 
ciliánsabb  legyen.  Kímélni  próbálta  a  magyar  vért, 
s  vonakodott  újabb  csapatokat  küldeni  a  keleti  frontra. 
Mindezt  észrevették  és  értékelték  odaát,  s  most  ez 
a  nehezen  gyűjtött  kis  tőke  is  veszendőbe  ment,  sőt  az 
üldözésnek,  a  gyilkolásnak  politikájával  végleg  kiprovo¬ 
káltuk  a  világ  megvetését.  Hogyan  lehet  ezt  majd  jóvá¬ 
tenni,  s  milyen  szenvedéseket  kell  ezért  majd  az  egész 
országnak  elszenvedni,  a  jóravalóknak,  a  becsületesek¬ 
nek  is! 


Július  14. 

Szirénázás.  Nagy  dolog  készülhet,  mert  minden  oldal¬ 
ról  jelzik  jövetelüket.  Rossz  előérzetem  van;  Ria  tegnap¬ 
előtt  este  elment  nővéréhez,  azóta  nem  láttam,  el  sem 
búcsúztunk.  Mariót  harmadfél  hónapja  nem  láttam. 
Folytassuk  a  naplót.  La  séance  continue,  írom  tetsze- 

A 

legve,  de  remegő  kézzel.  Uj  rendelet:  ezentúl  a  kikeresz- 
,  telkedett  zsidók  nem  tartoznak  a  Magyarországi  Zsidók 
Szövetségébe;  külön  érdekképviseletet  kaptak.  A  Ma¬ 
gyarországi  Keresztény  Zsidók  Szövetségét.  Hogy  ez 
mit  jelent,  nem  tudom,  emberséget  semmi  esetre  sem. 

A 

Minthogy  az  Úristen  és  a  csendőrség  előtt  mindannyian 
egyenlők  vagyunk,  a  csendőr  a  vonatról  leszedi  a  zsidót, 
akármelyik  szövetség  tagja  is,  és  agyonüti  az  erdőben;  az 

A 

Úristen  sem  nagyon  disztingvál,  egyformán  tűri.  (Azért 
lenn  a  légvédelmi  pincében  nyilván  kevésbé  remegne 
a  kezem,  mint  itt  fenn,  a  II.  emelet  rabicfalai  között. 
Kissé  abbahagyom.) 

Az  első  hullám  elvonult;  huszonöt  percig  tartott. 
Hány  ártatlan  életen  statuált  példát?  Hány  ember  lesz 
egyszerre  emberré,  aki  tegnap  még  attól  tartott,  hogy 
a  vízbe  dobott  zsidók  kiúsznak  a  partra?  Nagyon  lehet 
sajnálni  az  embereket  emberségükben  is,  embertelensé- 

gükben  is.  Es  sohasem  lesz  másképp.  Talán  csak  arra 
lehet  számítani,  hogy  a  németek  letörésével  jön  egy 
korszak,  melyben  a  hatalom,  a  múltak  példáin  okulva, 
megparancsolja  az  embereknek,  hogy  legyenek  tisztes¬ 
ségesek,  neminem  laedere,  suum  cuique  tribuere 
(milyen  okosak  is  voltak  a  rómaiak!),  ennél  többet  az 
embertől  megkövetelni  nem  is  lehet.  A  honeste  vivere 
megkövetelése  már  túlzás.  Azt  nem  lehet  megkövetelni 
tőle,  hogy  emberséges  ember  legyen.  Az  evangéliumok 
és  kétezer  esztendő  kereszténysége  sem  tudta  megmű¬ 
velni  ezt,  hogyan  tudnák  kormányok,  bármilyen  igaz¬ 
ságra  törekvők  is  legyenek.  De  parancsolni  tudhatnak, 
s  bár  tisztességet  parancsolni  nyilván  nehezebb,  mint 
gazságot,  bestialitást,  mégis  hiszem,  hogy  eljön  -  mert 
a  győzők  érdeke  is  ez,  akik  békességet  akarnak  -  a  nemi¬ 
nem  laedere,  suum  cuique  tribuere  korszaka.  De  jöjjön 
már,  az  istenit,  az  ember  idegei  ezt  a  végtelen  mát 
nehezen  bírják. 

Bár  még  nem  szirénáztak  le,  nagy  csend  van  a  város 
felett.  A  bombaszünetet  arra  használom,  hogy  egy  „köz¬ 
játék”  vázlatát  vetem  papírra.  Egy  közjátékét,  mely 
a  háború  elején  írt  színművembe  -  melytől  ma  is  el 
vagyok  ragadtatva  -  lesz  beiktatandó.  S  külön  öröm, 
hogy  a  közjáték  színhelye  a  Vüla  Adriana.  Ha  akarom, 
egy  félóra  alatt  Róma  kapujánál  vagyok,  egy  negyedóra 
alatt  Tivoliban.  S  hogyne  akarnám. 

A  bombázás  szerényebb  méretű  volt;  úgy  hallatszik, 
hogy  Kelenföldet  bombázták;  lakott  részeket  ezúttal 
nem  szőnyegeztek.  Van  valami  valószínűsége  annak, 
hogy  a  svéd  király  Horthynál  nemcsak  a  humanizmus  és 
kereszténység  parancsára  hivatkozott,  hanem  az  angol¬ 
szász  légiílotta  parancsaira  is,  közölvén  vele,  hogy 
amennyiben  a  zsidógyilkolást  abba  nem  hagyják,  Buda¬ 
pesten  kő  kövön  nem  marad.  Viszont,  ha  abbahagyják, 
akkor  az  angolszász  bombák  csak  katonai  célpontokat 

fognak  támadni.  Mondom,  van  ennek  valami  valószínű¬ 
sége,  mert  a  július  2-i  szörnyű  bombázás  óta,  egyáltalán 
nem  volt  támadás;  a  mai  támadás  pedig  kisebb  méretű 
volt,  és  láthatóan  katonai  célpontokat  keresett. 

A  rádió  Vilna  elfoglalását  adja  hírül.  A  tébolyult 
„utolsó  emberig!”  parancsa  megint  tízezer  német  éle¬ 
tébe  került.  Valaki,  aki  így  áldozza  fel,  ilyen  generozi- 
tással  a  maga  felsőbbrendű  fajtáját,  miért  kímélné 
a  megvetett  zsidót  vagy  lengyelt?  Vagy  akár  a  zsidó 
zsoldban  álló  angolt,  vagy  bármely  más  nációt.  Mert 
most  ez  a  szörnyűség  foglalkoztatja  és  háborítja  fel  az 
angol  közvéleményt:  hetvenöt  angol  repülő  szökni  pró¬ 
bált  egy  német  fogolytáborból;  szökésük  nem  sikerült, 
elfogták,  átadták  őket  a  Gestapónak.  A  Gestapo  ötven 
angol  repülőt  kivégzett.  Tegnap  Vansittart  intézett 
erről  kérdést  az  angol  kormányhoz.  Amit  erre  Cran- 
borne  lord  az  angol  kormány  nevében  válaszolt,  megfa¬ 
gyasztja  az  ember  ereiben  a  vért.  „Ha  a  németek  feltétel 
nélkül  megadják  magukat,  és  meg  fogják  adni  magukat 
-  mondotta  a  lord  -,  akkor  a  Gestapo  minden  rendű  és 
rangú  emberének  kiirtása  következik  el  és  a  német  nép 
felelősségre  vonása,  mely  tűri  kormányának  gaztetteit.” 
Nem,  ennek  az  ötven  angol  ifjúnak  a  kivégzését  a  néme¬ 
tek  aligha  ússzák  meg  Hitler  vagy  Himmler,  vagy 
Göring  kiszolgáltatásával.  (Megint  egy  esete  Hitler  fér¬ 
fiasságának,  melyet  a  magyarság  ez  idő  szerinti  nevelői 
követendő  példaként  tárhatnak  a  magyar  ifjúság  elé.) 

Pinszk  elesett.  Grodnóban  -  huszonöt  kilométerre 
a  porosz  határtól  -  utcai  harcok.  Június  23-a  óta  az 
oroszok  átlag  naponta  húsz  kilométert  mentek  előre.  „A 
szovjet  hadvezetésnek  sikerült  bizonyos  német  vezetési 
elveket  elsajátítani”  -  mondotta  Dittmar  altábornagy, 
a  németek  hírmagyarázója. 

Július  16. 

Egyik  vezércikkírójuk  a  parlamentarizmusról  elmélke¬ 
dik.  Zavaros  megállapításaiból  a  lényeget  körülbelül 
a  következőkben  lehet  kihámozni.  Az  elmúlt  tíz  eszten¬ 
dőben  „filléres  politikát”  folytattunk,  „amely  anyagi  és 
szellemi  önvédelmünk  kiépítését  az  ajándékba  kapott 
esztendőkben  megakadályozta” .  „A  csáklyások,  e  kor¬ 
szak  urai,  visszavonultak,  és  hűvös  gúnnyal  bírálták 
csáklyás  környezetükben  azokat,  akiknek  nyakába  zú¬ 
dult  az  ő  mulasztásaik  minden  átkos  és  véres  következ¬ 
ménye.”  „Sokat  a  szónoklatban,  keveset  a  cselekvés¬ 
ben:  ez  a  parlamentarizmus  lényege.”  „A  törvényhozó 
és  a  végrehajtó  hatalom  egyaránt  világosan  feüsmerhető 
célok,  munkakörök  és  uralmi  rendszerek  szolgálatába 
merevedik  a  parlamentarizmus  korszakában,  s  bizto¬ 
sítja  a  rendet  és  az  igen  lassú  haladást,  de  ha  bármely  ok 
miatt  az  államalkotó  nép,  vagy  maga  az  állam  kerül 
történelmi  válságba,  akkor  a  kormányzat  és  a  közigazga¬ 
tás  régi  szervei  szükségképpen  inkább  akadályozzák, 
mint  elősegítik  a  kibontakozást.  Háborúk  és  forradal¬ 
mak  korában  az  öncélúságukba  csontosodott  állami, 
gazdasági  és  társadalmi  szervezeteket  úgy  kell  átfor¬ 
málni  és  új  értékrendszerbe  foglalni,  hogy  a  megnöve¬ 
kedett  és  kölcsönhatásaiban  is  megváltozott  feladato¬ 
kat,  rugalmas  alkalmazkodóképességgel,  elvégezhes¬ 
sék.  A  néhány  hónappal  ezelőtt  megbukott  magyar 
politikai  rendszernek  az  volt  a  legnagyobb  bűne,  hogy 
1939  szeptemberétől  1944  márciusáig  csökönyösen 
ragaszkodott  az  új  világháború  első  napján  csődbe 
került  szervezeti  formájához,  a  mai  kormányzatnak 
pedig  az  a  legnagyobb  nehézsége,  hogy  ezt  az  elavult 
gépezetet  kénytelen  volt  átvenni  terhes  örökségnek  egy 
olyan  program  megvalósítására,  amelyet  ez  a  primitív 
gépezet  sohasem  tud  a  célba  húzni,  és  nem  is  akar.” 

Szó  szerint  idéztem  a  zavaros  fejtegetések  lényegét, 

nem  vitatkozom  vele,  legfeljebb  arra  kívánok  néhány 
megjegyzést  tenni,  amit  szociális  elmaradottságunkról 
mond.  Ami  ezt  illeti  -  s  itt  elsősorban  egy  radikális 
földbirtokreformra  és  a  mezőgazdasági  munkások  jobb 
szociális  ellátására  gondolok  -,  nem  a  parlamentarizmus 
hibája,  hogy  igazi  reform  itt  nem  következett  be,  hanem 
a  kormányzaté,  mely  a  magyar  középosztály  vezető 

rétegének,  a  földbirtokos  osztálynak  meggyöngülésé- 

✓ 

ben  országos  veszedelmet  látott.  Állítom,  ha  az  akkori 
kormányok  e  téren  radikálisabb  javaslatokkal  jöttek 
volna,  olyanokkal,  melyek  a  földbirtoktól  nagyobb 
áldozatokat  igényeltek  volna,  a  parlament,  bár  erős 
kapcsolatok  fűzték  a  földbirtokos  osztályhoz,  vállalta 
volna.  Azt  vethetnék  ezzel  szembe,  hogy  miért  nem 
követelte  a  parlament  a  radikálisabb  reformokat?  Egy¬ 
szerűen  azért,  mert  összetételénél  fogva  erre  nem  volt 
alkalmas.  Az  akkor  érvényben  volt  választójog,  főleg 
pedig  a  választási  porcedúra  meghamisította  a  parla¬ 
mentet;  az  akkori  választói  jog  a  parlamentet  a  végre¬ 
hajtó  hatalom  lélek  nélküli  eszközévé  tette,  vagyis  nem 
a  parlamentarizmus  volt  a  hibás,  hanem  ellenkezőleg,  az 
igazi  parlamentarizmus  hiánya.  Arról  nem  is  szólok, 
hogy  1931-ben  -  ha  jól  tudom,  akkor  volt  -  ez  a  tökélet¬ 
len  parlament  lemondott  törvényalkotási  jogáról,  ezt, 
sub  titulo  „kivételes  hatalom”,  a  kormányzatra  ruházta, 
s  bár  az  ellenőrzés  jogát  fenntartotta  magának,  ezt  nagy 
többségében  a  kormányzatnak  kedvező  szellemben  gya¬ 
korolta,  megint  csak  nem  a  parlamentarizmus  hibájá¬ 
ból,  annak  eredendő  betegségeként,  hanem,  mert 
a  választói  jog  tökéletlenségénél  fogva,  a  megválasztot¬ 
tak  nagy  többségének  függő  volta  miatt  a  magyar  parla¬ 
ment  nem  volt  igazi  parlament.  „A  parlamentáris  rendszer 
nem  kedvez  a  háborúra  és  forradalomra  való  fölkészü¬ 
lésnek.”  Hát  ez  igaz.  Egy  diktatúra  valóban  inkább 
alkalmas  erre,  bár  Mussolini  Itáliája  éppen  nem  szolgál 

erősítő  például.  De  hát  Hitler  valóban  kitűnően  felké¬ 
szült  a  maga  rablóhadjáratára,  öt  év  alatt  kilencvenmilli- 
árd  márkát  fektetett  fegyverkezésbe,  népe  egész  „szel- 
lemi,,  attitűdjét  erre  állította  be,  Ausztria  bekebelezé¬ 
sére,  Csehország  lenyelésére,  Lengyelország  tönkresilá- 
nyítására,  a  balti  tartományok  és  Ukrajna  megszállá¬ 
sára,  a  zsidók  lemészárlására,  s  mindebben  az  igazi 
parlamentarizmus  (s  a  weimari  az  volt)  kétségtelenül 
megakadályozta  volna.  Inkább  filléres  politika,  mon¬ 
dotta  volna,  mint  kilencvenmilliárd  hadi  készülődésre. 
Hát  egy  szegény  kis  ország  ezt  a  hitleri  pózt  vegye 
példaképül?  Horthy,  vagy,  ha  jobban  tetszik,  vitéz 
Imrédy  Béla  végig  vasban?  Egy  tízmilliós  ország  végig 
vasban,  hódításra  felkészülten,  isten  ostorának...  ez 
hiba,  a  parlamentarizmus  hibája,  hogy  nem  történt 
meg? 

A  magyar  parlamentarizmus  problémája  azonban, 
függetlenül  a  cikkíró  megállapításaitól,  komoly  prob¬ 
léma  marad,  mely  sok  gondot  okoz  majd  az  eljövendő 
kormányzatoknak.  Amíg  azzal  tisztába  nem  jön,  hogy 
ezt  a  problémát  hogyan  oldja  meg,  addig  nem  is  tehet 
egyebet,  mint  hogy  francia  mintára  egy  tanácsadó  testü¬ 
letet  szervez  maga  mellé,  melynek  véleményét  a  lehető¬ 
séghez  képest  meghallgatja  és  követi.  Idegen  megszállás 
alatt  nehezen  is  tudok  parlamenti  választásokat  és  tár¬ 
gyalásokat  elképzelni.  De  ha  a  békekötéssel  a  megszál¬ 
lás  megszűnik,  vagy  magában  a  békekötésben  szabá- 
lyoztatik,  elérkezett  a  parlamentáris  alkotmány  ideje, 
annál  is  inkább,  mert  azt  a  győzők  -  már  csak  a  békekö¬ 
tés  alkotmányos  ratifikációja  végett  is  -  követelni  fog¬ 
ják.  Alkotmányozó  nemzetgyűlés  lesz  ez,  mint  1920- 
ban  volt;  az  általános,  egyenlő,  titkos  alapján.  Ez  a  nem¬ 
zetgyűlés  dönt  majd  a  továbbiakról.  Nevezetesen  arról, 
hogy  kétkamarás  rendszer  vagy  egykamarás?  A  felsőház 
viselkedése  a  március  19-e  utáni  kritikus  napokban  igen 

szánalmas  volt;  ha  ezt  a  viselkedését  értékének  mérté¬ 
kéül  fogadom  el,  akkor  esse  delendam.  De  éppen,  mert 
az  új  korszak  nyilván  az  új  intézmények  egész  sorát 
hozza,  melyeknek  funkcionálásáról  csak  a  tapasztalat 
fog  kioktatni  bennünket,  a  felsőház,  vagy  mondjuk, 
szenátus  intézményét  fenntartanám.  (Részben  államfői 
kinevezés,  részben  választás,  részben  érdekképviseleti 
kiküldetés  alapján.)  De  hát  ez  későbbi  gond.  Az  alsó 
korhatárnak  itt  negyven  évnek  kell  lenni.  Az  arisztokrá¬ 
cia  külön  választójoga  elavult,  a  főhercegek  joga  (füg¬ 
getlenül  a  tapasztalatoktól,  melyeket  velük  tettünk) 
összeférhetetlen  egy  modern  alkotmány  gondolatával, 
a  megyék  kiküldési  joga,  a  megyék  reakciós  természeté¬ 
nél  fogva,  nem  kívánatos.  Megfontolandó  volna,  hogy 
a  parlamenti  pártoknak  ne  adassék-e  meg  a  jog,  hogy  az 
általános  választáson  elnyert  szavazataik  arányában 
küldjenek  bizonyos  számú  tagot  a  felsőházba. 

A  képviselőház  reformja  -  már  egy  előző  feljegyzé¬ 
semben  mondottam  -  egy  negatívummal  kezdődne. 
Nem  lehetnek  választók,  de  nem  is  lehetnek  tagjai  már 
az  alkotmányozó  nemzetgyűlésnek  sem,  akiket  a  nem¬ 
zetre  szakadt  katasztrófában  felelősség  terhel.  Ezeknek 
névsorát  a  kormány  mellé  rendelt  tanácskozótestület 
állítaná  össze.  De  mi  legyen  a  pozitívum?  Hogyan  gon¬ 
doskodni  arról,  hogy  az  új  képviselőház  erkölcsi  és 
szellemi  szintje  különb  legyen  (bár  oly  alacsony  nem 
lehet,  mint  az  utolsó  képviselőház  volt),  mint  a  régieké 
volt,  a  képviselő  függetlenebb,  mint  eddig,  nagyobb 
felelősségérzettel,  nagyobb  felkészültséggel?  Milyen 
könnyű  is  ezeket  a  feltételeket  megszabni,  és  miiyen 
nehéz  azokat  a  kritériumokat  törvény  által  is  megfogha- 
tóan  felállítani,  hogy  némi  garanciát  adjanak  arra,  hogy 
ez  a  függetlenség,  ez  a  felelősségérzet,  ez  a  különb 
felkészültség  a  képviselőben  meg  is  van.  Alighanem  itt 
is  kénytelenek  leszünk  negatívumokkal  beérni,  vagyis 

annak  a  felsorolásával,  hogy  melyek  azok  a  kritériumok, 
melyek  az  illetőt  alkalmatlanná  teszik  a  képviselői  tiszt¬ 
ség  gyakorlására. 

Lista  választás.  Kevesebb  teret  enged  a  demagógiá¬ 
nak,  többet  a  pártzsarnokságnak.  Az  utóbbi  tán  még 
félelmetesebb. 

Cordel  Hull  nyilatkozott  a  magyarországi  zsidóüldö¬ 
zésről.  Minden  szava  egy-egy  korbácsütés  volt.  Csodá¬ 
lom,  hogy  ezt  Rajniss  így  eltűri. 

A  svájci  református  Landeskirche  ma  Svájc  reformá¬ 
tus  templomaiban  imát  mondatott,  a  katolikus  egyház 
is,  az  üldözött  magyar  zsidókért  és  az  üldözők  lelkének 
megvilágosításáért.  Az  üldözöttnek  illik  ezt  alázatos 
szívvel  fogadnia,  de  lehetetlen  arra  nem  gondolnia, 
hogy  hány  zsidó  menekült  volna  meg  a  gázkamrától,  ha 
Svájc  kevésbé  szűkkeblűén  bánik  a  beutazási  vízum¬ 
mal.  Mégis  hála  és  köszönet. 

Az  oroszok  föl  vonultak  a  Nyemen  folyó  mentén: 
napokon  belül  nagy  események  várhatók. 

Július  17. 

Az  oroszok  Kelet-Poroszországot  hetven  kilométer¬ 
nyire  közelítették  meg;  előcsapataik  ennél  jóval  köze¬ 
lebb  vannak.  Isten  malmai  lassan  őrölnek.  De  lassan. 
Holnapután  már  négy  hónapja  lesz,  hogy  hazulról 
menekülnöm  kellett,  és  élek  derék,  áldozatkész  embe¬ 
rek  nyakán,  kiket  azelőtt  alig  ismertem,  és  rettegve 
gondolok  arra,  hogy  őket  is  milyen  bajba  dönthetem. 

Ordo  est  anima  rerum.  Rend  a  dolgok  lelke.  Ilyen 
laposságokat,  nagybetűseket  fogok  kifüggeszteni  szo¬ 
bám  falára,  Ady  és  Babits  portréja  mellé,  ha  még  egy¬ 
szer  visszatérhetek  otthonomba.  S  ha  a  portrékat  ott 
találom.  Rend  a  dolgok  lelke.  Mely  lehetővé  teszi,  hogy 
életem  kockáztatása  nélkül  kiléphetek  az  utcára,  föl- 
szállhatok  a  duplakocsis  villamos  első  kocsijára,  leülhe- 

tek  a  kocsi  belsejében,  vagy  állhatok  a  peronon,  haza¬ 
mehetek,  rózsát  metszhetek  kertemben,  Arabic  tale-t 
olvashatok  fel  Mariónak,  egy  orariót  lapozgatva,  itáliai 
útiterveket  állíthatok  össze,  egy  Proust-kötetet  olvasha¬ 
tok,  melyet  délután  vettem  meg  egy  könyvkereskedés¬ 
ben,  paradicsomsalátámra  olajat  önthetek,  írásaimat 
nyíltan  az  íróasztalomon  hevertethetem...  hittem  volna 
valaha,  hogy  mindez  majdan  mint  eldorádói  lehetőség, 
ezeregyéjszakái  mese  csillan  meg  szemem  előtt.  Egy 
világ,  melyben  gúnyosan  lekicsinyelt  polgári  rend,  nem 
bánom:  a  nyárspolgárok  rendje  uralkodik.  Vivere  peri- 
colosamente:  milyen  becstelen  szó.  A  world  without 
fear,  egy  világ,  melyben  nincs  ok  a  félelemre;  milyen 
áhított  nagyszerűség. 

Mariónak  volt  kisasszonya  tegnap  ott  járt  a  villánk¬ 
ban.  A  házmesternével  beszélt,  aki  elmondotta  neki, 
hogy  mi  mindnyájan  eltűntünk.  Nagyon  sajnál  bennün¬ 
ket,  de  hát  benne  voltam  egy  puccsban,  és  a  detektívek 
egy  leadóállomást  találtak  lakásomon.  (Egy  apáca  mon- 

a 

dotta  D.  P.  barátomnak:  „En  sajnálom  a  zsidókat,  de 
mégis  borzasztó,  hogy  mindegyikük  leadóállomást  sze¬ 
relt  föl  lakásán!”)  Nehéz  elképzelni,  hogy  a  gonosz 
emberek  tisztességesekké,  a  buták  értelmesekké  változ¬ 
zanak,  de  ha  rend  lesz,  akkor  a  rendőrségnek,  csendőr¬ 
ségnek  újra  az  lesz  a  feladata,  hogy  a  polgári  rend 
fenntartására  ügyeljen  (bár  ez  távolról  sem  lesz  olyan 
hősies  cselekedet,  mint  a  zsidók  legyilkolása).  És  talán 
a  buták  butaságát  is  ártalmatlanná  lehet  tenni,  immuni¬ 
zálni,  bár,  mint  Ignotus  mondja,  nem  szabad  elfelejteni, 
hogy  az  ostobáknak  is  van  osztályharcuk.  Szóval  rend 
a  dolgok  lelke.  De  ma  még  a  szerencsétlen  Mussolinival 
mondom:  Óra  basta!  Most  aztán  elég! 

A  „Don  oroszlánja”,  ezen  a  címen  ír  egyik  lap  valami 
vitéz  Haynal  Alajosról,  az  új  lakáskormánybiztosról. 
Ebből  megtudjuk,  hogy  a  Don  oroszlánja  a  Felvidék 

felszabadítása  előtt  Kisvárdán  oroszlánkodott.  Kisvár¬ 
dán,  ahol  „az  imaházakban  a  honvédség  bevonulásakor 
azt  hirdették  a  rabbik,  hogy  idejöttek  a  mi  ellenségeink; 
nehéz  időket  kell  most  átélnetek;  kérjétek  Istent,  hogy 
mielőbb  átsegítsen  bennünket  ezeken  a  nehéz  napo¬ 
kon”.  „íme,  így  fogadták  a  zsidók  a  Felvidék  felszabadí¬ 
tására  készen  álló  honvédséget”  -  mondja  méltatlan¬ 
kodva  a  cikk.  Viszont,  amit  vitéz  Haynal  kisvárdai 
működéséről  ír  a  lap,  abból  kitűnik,  hogy  a  rabbik 
aggodalma  nem  is  volt  olyan  alaptalan.  „A  legszigorúbb 
megtorlást  alkalmazta  a  rémhírterjesztőkkel  szemben. 
Pár  nap  alatt  négyszázötven  gazdag  zsidó  szökött  meg 
(?)  (a  kérdőjel  tőlem  való)  Kisvárdáról.”  „A  zsidóság 
pénzt  gyűjtött  a  cseheknek,  és  két  repülőgépet  akartak 
megvenni.”  Vitéz  Haynal  alezredes  kinyomozta  a  gyűj¬ 
tőket,  és  hamarosan  lefogta  a  főkolomposokat.  „A  leghí¬ 
resebb  esete  az  volt,  amikor  rájött,  hogy  a  zsidók  titkos 
leadón  állandóan  összeköttetésben  vannak  a  csehekkel, 
és  minden  hírt  közölnek  velük.  A  leadót  az  egyik  zsina¬ 
góga  padlásán  találták  meg. . .  Egyik  este,  mikor  az  egész 
rádiózó  társaság  együtt  volt,  az  alezredes  magához  vett 
néhány  szabadcsapatost,  és  meglepte  a  zsidókat  leadás 
közben.  Egy  sem  tudott  elmenekülni.  Az  alezredes  úr 
bizony  nem  sokat  kukoricázott  velük.”  Az  ember  nem 
érti,  hogy  miért  a  Don  oroszlánja,  és  miért  nem  Kis- 
várda  oroszlánja.  De  aztán,  ha  tovább  olvassa,  és  meg¬ 
tudja,  hogyan  irtotta  ki  Zentán  az  összes  csetnikeket, 
hogyan  törte  át  az  orosz  frontot,  kergette  az  oroszokat 
a  Donig,  ahova  ő  ért  elsőnek,  akkor  megérti  a  Don 
oroszlánja  epitheton  ornansát.  Csak  azt  nem  érti  meg, 
hogy  amikor  ilyen  oroszlánokra  a  németeknek  olyan 
nagy  szükségük  van  a  Memel-fronton,  hogy  van  az, 
hogy  rettenthetetlenségét  ez  a  vitéz  most  a  lakásügyi 
fronton  érvényesíti. 

Július  18. 

Tegnap  óta  új  rémület.  Nagyszámú  német  csapat  szállta 
meg  a  várost.  Megszállta-e,  vagy  csak  átvonulnak,  hogy 
valamelyik  szorongatott  frontra  (éppen  három  van)  sies¬ 
senek,  ma  még  senki  sem  tudja.  SS-csapatok,  Gestapo- 
őrség  táborozásáról  jönnek  hírek,  melyek  hivatva  volná¬ 
nak  teljes  dicsőséggel  befejezni  azt,  amit  a  magyar 
csendőrség  nem  egészen  dicstelenül  kezdett.  Az  egyet¬ 
len  front,  melyen  a  Führer  győzelemre  viheti  csapatait; 
hogyan  mulasztaná  ezt  el!  Breszt-Litovszk  előtt  az  oro¬ 
szok  tegnap  áttörték  védelmi  vonalát,  a  Nyemen  men¬ 
tén  a  német  hadsereg  utolsó  kétségbeesett  harcát  foly¬ 
tatja  Kelet-Poroszországért,  melynek  határát  Suwalki- 
nál  orosz  előőrsök  már  megközelítették,  a  Kreml  előtt 
tegnap  ötvenhétezer  német  fogoly  vonult  el,  húsz  német 
tábornokkal  az  élükön.  Normandiában  kemény  guerre 
d’usure  folyik,  melyben  az  marad  felül,  akinek  több 
embere,  ágyúja,  páncélosa,  repülőgépe  van.  Itáliában  az 
angolszászok  egész  hosszában  elérték  az  Amót,  a  japán 
szövetséges  egyik  csendes-óceáni  pozícióját  a  másik 
után  veszti  el  -  ki  az,  akin  Hitler  győzedelmeskedhet,  ha 
nem  a  zsidókon.  Hogy  az  oroszok  megverjék,  azt  még 
elbírja  (nehezen),  hogy  az  angolszászok  felülmaradja¬ 
nak,  ezzel  a  gondolattal  ki  kell  békülnie,  de  hogy  Euró¬ 
pában  zsidók  maradjanak,  akik  végignézik,  amint  a  szö¬ 
vetséges  csapatok  átvonulnak  a  brandenburgi  kapun,  ez 
a  gondolat  tébolyító  a  tébolyult  számára. 

„Mi  lenne  rövid  idő  alatt  a  világból,  ha  a  háború  az 
ellenség  győzelmével  végződne?  -  veti  fel  a  kérdést 
Göbbels.  -  Már  a  versailles-i  szégyenteljes  szerződésben 
történt  kísérlet  a  német  nép  életképességének  elfojtá¬ 
sára  nemcsak  a  Birodalmat,  hanem  Európát,  sőt  az  egész 
világot  egy  húsz  évig  tartó  káoszba  sodorta,  amelyből 
a  szenvedő  emberiség  nem  talált  más  kiutat,  mint 
a  háború  megismétlését  és  ezzel  az  általános  nyomorú- 

ság  okát.  Mi  következne  be  tehát,  ha  ezt  a  szörnyű 
kísérletet  másodszor  is,  és  ezúttal  groteszk  túlzással 
véghez  akarnák  vinni?  Ennek  a  kérdésnek  a  feltevése 
egyben  válasz  is.”  ,JDeutschlands  Sache  ist  heute  dieSache 
dér  ganzen  gesitteten  Welt”  (Az  aláhúzás  tőlem  való.) 
„Szilárdan  meg  vagyunk  győződve  arról,  hogy  idővel 
sikerülni  fog  nekünk  ezt  az  egész  kontinenst  fenyegető 
veszélyt  elhárítani.  (Mire  akkor  ez  az  egész  okoskodás!) 
De  még  akkor  is,  ha  nem  így  történne,  mi  az,  amit 
e  réven  Anglia  és  az  USA  nyerhet?  Németország,  még 
ha  nem  is  akarná,  az  elképzelhető  legnagyobb  bosszút 
állná  rajtuk  mint  az  európai  szerencsétlenség  előidé¬ 
zőin:  magával  rántaná  a  vélt  győztest  az  általános  káosz 
örvényébe.” 

Hát  erről  van  szó,  erről  a  fenyegetésről,  erről  a  Dugo- 
vics  (vagy  Dugonics?)  Titusz-hőstettről:  a  legyőzött 
Németország  Angliát  is,  Amerikát  is  a  vár  fokáról  magá- 

val  rántja  a  mélységbe.  Es  ezt  a  katasztrófát  az  angolszá¬ 
szok  csak  egy  módon  kerülhetik  el:  ha  a  németekkel 
együtt  vonulnak  fel  Oroszország  ellen.  Esetleg  olcsób¬ 
ban:  ha  különbékét  kötve  engedik,  hogy  az  egész 
német  haderő  a  keleti  front  ellen  vonuljon.  Anglia- 
Amerika  együtt  tegye  meg  most  a  legyőzött  Németor¬ 
szág  kedvéért  azt,  amit  az  egyedülálló  Anglia  Rudolf 
Hess  küldetése  idején  nem  volt  hajlandó  megtenni 
a  győzelmes  Németország  kedvéért. 

Egyébként  nem  azért  idéztem  Göbbelst  ilyen  bőven, 
hogy  polemizáljak  vele  -  azt  is  sajnálom,  hogy  néhány 
polemikus  megjegyzést  vetettem  zárjelek  közé,  három 
hónap  múlva  már  magam  sem  fogom  tudni  ellentmon¬ 
dásom  értelmét  -,  hanem  annak  illusztrálására,  hogy 
milyen  kevésre  lehet  becsülni  az  emberek  intelligenciá¬ 
ját,  ítélőképességét.  Amiben  egyébként  Göbbelséknek 
száz  százalékig  igazuk  van,  mert  különben  soha  azt 
a  hatalmat  meg  nem  tudták  volna  szerezni,  amivel 

a  világot  ilyen  szörnyű  katasztrófába  döntötték.  Már 
Goethe  megtanította  őket,  hogy  „töricht  auf  Besserung 

dér  Torén  zu  harren,  oh  Kinder  dér  Weisheit  habét  die 

✓ 

Narren  eben  zum  Narren  auch,  wie  sichs  gebührt”.  (így 
valahogy;  nincs  Goethe  kéznél.) 

De  jellem  és  Gesittung  azért  van  ezekben  az  emberek¬ 
ben.  A  nácizmus  szeretné,  ha  megmentenék,  de  nem 
tud  más  lenni,  mint  amilyen;  ahhoz  a  szörnyű  pusztítás¬ 
hoz,  mellyel  az  angolszászokat  fenyegeti,  ha  lehet,  még 
alaposabban  hozzálátott,  mint  azt  eddig  tette.  Most, 

amikor  békülni  szeretne.  Amikor  a  demokráciáktól  várja 

✓ 

megmentését.  Éppolyan  okos,  mint  amilyen  gesittet. 
Naponta  hírt  ad  arról,  hogy  hány  száz  franciát  koncolt 
fel,  akik  nem  voltak  hajlandók  elismerni,  hogy  a  német 

nagyhatalom  fontos  funkciója  Franciaország  kirablása. 

✓ 

Es  ugyanezt  Dániában  és  Jugoszláviában  és  Görögor¬ 
szágban  és  Norvégiában  és  Lengyelországban  és  minde¬ 
nütt,  ahová  ez  a  gesittet  had  a  maga  teuton  erkölcs- 
fogalmát  elviszi.  A  zsidókról  már  nem  is  beszélek;  mély 
szánalommal  és  rémülettel  gondolok  sorsukra.  Ha  vala¬ 
kire  illik  a  heroizmus  szó,  hát  rájuk;  ha  valakiről 
elmondhatni,  hogy  vivere  pericolosamente,  hát  róluk. 

Milyen  különös,  hogy  mialatt  az  ember  tele  van  ilyen 
rémülettel,  és  minden  pillanatban  maga  elé  idézi  barátai 
sorsát,  gyermekei  sorsát,  a  maga  sorsát,  a  legsemmibb 
dolgokra  is  tud  gondolni,  a  legjelentéktelenebbeket  is 
elintézni.  Nem  jó  a  nadrágtartóm,  újat  kellene  venni. 
A  nadrágomra  este  könyveket  rakok,  hogy  vasalt  hajtása 

megmaradjon.  írni  kellene  a  Konzervipar  rt.-nek,  hogy 
ha  ilyen  kitűnő  meggydzsemet  tud  csinálni,  miért  olyan 
pocsék,  körömlakkszagú  a  barackdzsemje.  A  WC- 
papiros,  amit  mostanában  kapni,  használhatatlan;  akár 
újságpapirost  is  lehetne  helyette  használni.  Gondos¬ 
kodni  kellene  arról,  hogy  a  villa  kertjében  kaszálják 
a  füvet.  Kár,  hogy  a  püspökkenyérben  most  már  nincse- 

nek  csokoládédarabok  és  cukrozott  gyümölcs;  így, 
egyedül  mandulával,  kevésbé  jó.  Zsidós  orromat  nem 
ártott  volna  árjára  operáltatni. 

Ezek  és  ilyenek  jutnak  eszembe;  elrestellem  magam 
előtt  magam,  azután  azzal  a  frázissal  próbálom  meg¬ 
nyugtatni  magam:  ez  az  élet  titka,  vagy  legalábbis  a  fej¬ 
lődésé.  Ilyen  az  élet.  C’est  la  vie.  Questa  e  la  vita.  So  ist 
das  Leben.  Such  is  the  life.  Ahogy  Alfréd  Kerr,  ifjúko¬ 
rom  kedves  és  megbecsült  kritikusa  írta  egy  bírálatá¬ 
ban.  Alfréd  Kerr,  vajon  él-e  még?  A  nácik  elől  Párizsba 
menekült,  s  ott  írta  gúny  verseit  Hitler  ellen.  Aztán  mi 
lett  vele?  Egy  szép  jelmondatot  kaptam  tőle  örökbe: 

Ich  will  Gott  benschen: 

Ich  soll  nicht  brauchen  Menschen. 

Ezt  is  majd  odafüggesztem  szobám  falára,  a  „Rend 
a  dolgok  lelke”  jelige  mellé. 


Július  19. 

Néhány  hónapja  múlt  el,  hogy  a  németek  gaz  módon 
Magyarországra  törtek.  Nem  a  legnagyobb  a  német 
gazságok  sorozatában.  Aranytálon  vittük  elibéjük  szol¬ 
gaságunk  jelvényeit,  egyetlen  hang  fel  nem  szólalt, 
egyetlen  ököl  nem  emelkedett  az  országban  a  félig  ránk 
kényszerített,  félig  szívesen  vállalt  szerep  ellen.  Négy¬ 
hónapi  bujdosás.  Négy  hónapja,  hogy  feszülten  figyelek 
a  sorskerék  minden  csikordulására.  Élet  vagy  halál? 
Négy  hónapja,  hogy  lesem  a  híreket  barátaim  sorsáról. 
Élnek-e,  halnak-e?  Négy  hónapja,  hogy  nézem  a  halálra 
ítélt  egymilliónyi  magyar  zsidóság  siralomházi  rémüle¬ 
tét.  Hányán  élnek  még  közülük,  hányat  vonszoltak 
halálba?  Négy  hónapja,  hogy  napjában  többször  is  roha¬ 
nok  a  rádióhoz,  hogy  elkapjam  a  feltétlen  fegyverletétel 
hírét,  és  számítgatom,  fájdalmas  vízióként  magam  elé 


idézem  a  sorsot,  mely  az  országra  (hazánkra!  igenis, 
hazánkra!)  minden  körülmények  között  rá  fog  nehe¬ 
zedni.  Az  idő  lassan  múlik,  s  a  szépség,  jóság,  igazság 
országában  napról  napra  veszedelmesen  ragyogóbb  lesz 
a  szépség,  öregbedik  a  jóság,  és  hajlíthatatlanabb  lesz  az 
igazság. 

A  négy  hónap  múlását  az  oroszok  is  megünnepelték. 

* 

En  magam  nem  hallgattam  a  rádiót,  mert  vendégek 
voltak,  s  ilyenkor  én  a  cselédszobába  vagyok  internálva 
(Szini  Gyula  novellája  jut  eszembe:  „Lupuj  bácsi  a  csa¬ 
lád  szégyene”  -  aki,  valahányszor  vendégek  jönnek, 
a  szekrénybe  vonul  vissza),  de  szimpatikus  házigazdám 
és  barátom,  D.  Pali  újságolja,  hogy  Sztálin  az  este  nagy 
áttörést  jelentett:  háromnapi  kemény  küzdelem  után  az 
oroszok  a  Lembergtől  nyugatra  eső  fronton  kétszáz 
kilométer  szélességben  ötven  kilométer  mélységig  elő- 

nyomultak.  Úgy  látszik,  hogy  a  német  csapatok  tegnap¬ 
előtti  átvonulása  Budapesten  ezúttal  mégsem  a  zsidók 
ellen  irányult,  hanem  valamelyik  keleti  áttörés  „elrete- 
szelése”  végett.  Majd  meglátjuk;  nem  szabad  korán 
örülnünk.  S  hogy  ne  örüljünk,  arra  ügyel  a  budapesti 
rendőrség  politikai  osztálya,  mely  buzgón  gondoskodik 
arról,  hogy  az  internálás  intézménye  ne  menjen  ki 
a  divatból.  Csak  az  én  ismeretségi  körömből  történt 
a  napokban  három  internálás;  egy  nyolcvannégy  éves, 
beteg  zsidót  internáltak,  aki  valamelyik  házmesternek 
volt  útjában,  egy  zsidó  ügyvédet,  P.  Gy.-t,  aki  eszten¬ 
dők  óta  életét  fölemésztő  munkát  folytat,  teljesen  önzet¬ 
lenül,  a  nyomorgatott  magyar  és  idemenekült  külföldi 
zsidók  érdekében,  s  végül  egy  jó  barátomat,  H.  E. 
bárót,  aki  elég  naiv  volt  nem  tudni  azt,  hogy  a  Gestapo 
magyar  pribékjeivel  áll  szemben,  és  könnyelműen  kar¬ 
jukba  rohant.  Aljas  újságcikkek  nagy  hallalizást  vittek 
véghez:  „H.  E.-t  vagyonának  eltitkolása,  közgazdaságra 
káros  cselekményei  miatt  internálták.  Egy  ember,  aki 

vagyonát  és  társadalmi  pozícióját  ennek  az  országnak 
köszönhette,  így  rúgja  fel  az  ország  törvényeit”  -  ez 
a  formula,  mellyel  lesújtanak  áldozatukra.  Ha  aztán  az 
internálótáborok  már  túl  vannak  tömve,  akkor  a  felesle¬ 
get  német  kézre  adják.  így  a  világ  kevésbé  veszi  észre 
a  gyilkosságokat. 

A  lembergi  offenzívával  az  orosz  offenzíva  kilencszáz 
kilométer  frontszakaszra  terjed.  Az  oroszok  harminc 
kilométerre  vannak  Lembergtől  és  tizenhat  kilométerre 
Breszt-Litovszktól;  a  németeket  a  Búgon  túlra  vetették 
vissza.  A  normandiai  offenzíva  is  mind  kiadósabban 
pusztítja  a  németeket.  Nyolcezer  tonna  bomba  hullott 
néhány  óra  alatt  a  német  állásokra.  Német  vadászgépek 
nyomát  se  látni,  Montgomery  százötvenhatezer  em¬ 
berre  becsüli  a  németek  normandiai  veszteségeit,  ebben 
hatvanezer  fogoly.  St.  Löt  megszállták  az  amerikaiak, 
az  angolok  átkeltek  az  Orne-on.  Itáliában  Livorno, 
Ancona  az  angoloké.  Az  egyember  torpedó  gyatra  szur¬ 
rogátuma  a  tengeralattjárónak.  Göbbels-fegyver. 


Július  20. 

A  belga-kongói  rádió  szerint  a  Nemzetközi  Vöröske¬ 
reszt  nyilatkozott  Svájcban,  hogy  a  magyar  kormány 
beszüntette  a  deportálásokat.  (Ha  azokat,  kik  már  nem 
férnek  el  az  internálótáborokban,  áttolják  a  német  hatá¬ 
ron:  az  nem  deportálás.  Minima  non  curat  praetor. 
Kicsire  nem  nézünk.) 

Délelőtt  másfél  órát  diót  törtem,  és  másfél  órát  borsót 
hüvelyeztem.  Nem  nagy  munka,  sőt  nem  is  munka, 
össze  sem  hasonlítható  az  internáltak,  vagy  pláne 
a  munkatáborok  robotjával,  akik  ezt  utolsó  koszt  mel¬ 
lett  végzik,  holott  az  én  kosztom  kitűnő,  csak  megemlí¬ 
tem  azért,  mert  jó  iskolája  a  háború  utáni  amerikai 
foglalkozásomnak,  amikor  valamelyik  New  York-i  res¬ 
taurant  konyhájában  naponta  nyolc  óra  hosszat  fogok 

hüvelyezni.  (A  másik  énem  az  őszintébb,  ha  nem  is  ilyen 
bölcs:  dehogy  fogsz,  országot  segítsz  építeni.) 

Washingtonban  a  napokban  összeülnek  az  USA, 
Anglia,  Oroszország  és  Kína  delegátusai,  hogy  a  béke 
föltételeit  megbeszéljék.  Nem  tudom,  ott  lesz-e  a  dele¬ 
gátusok  kezében  az  én  The  new  Peace-treaty  című  mun¬ 
kám.  Sok  fejtöréstől,  tévedéstől  megkímélné  őket,  ha 
ott  volna.  A  lényege:  Versailles  méltányos,  emberséges 
béke  volt.  Ha  hibát  követtek  el  a  múlt  háború  után:  ez 
a  Monarchia  szétdarabolása  volt.  Ahelyett,  hogy  a 
Monarchiának  egy  dunai  konföderációs  államszövetség 
formájában  való  fenntartásával  megóvták  volna  azt  az 
ötvenmilliós,  történelmi  fejlődésen,  évszázados  tradí¬ 
ciókon,  közös  és  kölcsönös  gazdasági  érdekeken  nyugvó 
egységet,  darabokra  szaggatták  a  Monarchiát,  és  a  Bal¬ 
kánt  Európa  közepéig  tolták  föl.  Ez  végzetes  hiba  volt, 
de  a  németeknek  diktált  békeföltételek  könnyelműen 

a 

méltányosak  voltak.  Es  ami  a  legvégzetesebb  volt:  a  ver- 
sailles-i  békének  leginkább  magától  értetődő  rendelke¬ 
zéseit,  a  Németország  lefegyverzésére  vonatkozókat 
nem  hajtották  végre:  1926-ban  (ha  jól  emlékszem, 
a  Dawes-plan  vállalása  alkalmából)  azok  a  bizottságok, 
melyek  Németország  lefegyverzését  voltak  hivatva  el¬ 
lenőrizni,  s  melyek  ezt  a  feladatukat  már  addig  is  igen 
lanyhán  és  szégyenkezve  (hogy  is  lehet  ilyet  egy  nagyha¬ 
talommal  megtenni!  -  mondották)  teljesítették,  elhagy¬ 
ták  Németországot,  és  a  németek  hozzáláttak  a  fegyver¬ 
kezéshez.  Hozzáláttak  már  Weimar  idején,  de  végezték 
különösen  Hitler  alatt,  aki  öt  év  folyamán  kilencvenmil- 
liárdot  költött  fegyverkezésre,  amíg  Anglia  egész  bü¬ 
dzséje  ez  alatt  az  idő  alatt  tán  a  felét  sem  tette  ki  ennek  az 
összegnek.  Ez  hozta  a  világra  a  mostani  háború  kataszt¬ 
rófáját.  Ha  az  ellenőrző  bizottságok  Németország  nya¬ 
kán  maradnak,  akkor  nagy  titokban  gyárthattak  volna 
ugyan  a  németek  némely  fegyvert,  éppen  annyit, 

amennyi  egymás  öldöklésére  (Erzberger,  Rathenau  és 
egyéb  Vehme-mordok)  elégséges,  de  komoly  támadó¬ 
fegyvert  soha  nem  tudtak  volna  előállítani. 

Erről  van  most  szó;  az  új  békeszerződésnek  ez  lesz 
a  principális  rendelkezése.  Butter  oder  Kánonén,  adta 
ki  a  jelszót  Göring.  Nos  hát  ágyút  nem,  még  serétes 
fegyvereket  sem,  még  egy  sétapálcát  sem.  Németország 
nem  gyárthat  többé  semmiféle  fegyvert:  sem  a  maga, 
sem  export  céljaira.  Ha  egy  bizonyos  létszámú  hadsere¬ 
get  engedélyeznek  is  neki,  ennek  felszerelését  külföldi 
gyárakban  kell  eszközölnie,  a  megengedett  mennyiség 
erejéig.  Vajat  igen,  vagy,  mondjuk,  margarint,  de  fegy¬ 
vert  soha!  Nagy  érdeke  ez  a  világnak,  s  még  nagyobb 
Németországnak.  Mert  ez  lehetővé  teszi,  hogy  ne  nyúl¬ 
janak  a  német  egységhez  (Németország  széttagolását, 
a  vesztfáliai  békére  való  visszatérést  végzetes  hibának 
tartanám),  és  lehetővé  tenné,  hogy  ami  energia,  szorga¬ 
lom  és  egyéb  tehetség  benne  van,  azt  a  béketermelés 
szolgálatába  állítsa.  Tíz  év  munkája:  s  Németország 
a  világ  teremtő  hatalmai  között  megint  az  első  sorban 
áll.  Gyarmatok,  ágyúk,  repülőgépek,  hadihajók,  repü¬ 
lőbombák,  tankok,  Gestapo  és  Eichenlaub  nélkül. 
S  Németországnak  ezt  a  kétségtelenül  elkövetkező 
békés  fejlődését  a  legkevésbé  sem  fogja  alternálni,  ha 
visszaveszik  tőle  Elzász-Lotaringiát,  Ausztriát,  a  szu- 
déta  németséget,  és  Lengyelországnak  Kelet-Poroszor- 
szágban  juttatnak  területet  a  náci  dúlás  okozta  nagy 
veszteségeiért.  Az  olyan  túlzások,  mint  amüyenekre 
a  kitűnő  és  jó  szemű  lord  Vansittart  hajlandó,  hogy 
például  Németországnak  nem  szabad  műbenzint  vagy 
mesterséges  gumit  gyártania  és  hasonló  tilalmak,  indo¬ 
kolatlanok,  és  fölöslegesen  keserítenék  el  a  megalázott, 
bár  joggal  megalázott  Németországot.  Egy  ország,  mely 
nem  gyárthat  repülőgépeket,  még  utasszállítókat  sem, 
mely  nem  gyárthat  hadihajót,  ágyút,  tankot,  gépfegy- 

vert,  s  ahol  ezt  a  tilalmat  szigorúan  ellenőrzik  (örökké? 
hát  igenis  örökké!  vagyis  amíg  kell  és  ameddig  lehet), 
katonai  szempontból  béna,  a  világbékét  nem  fenyeget¬ 
heti. 

Az  sem  lehet  kérdés,  hogy  Németországra  majd 
súlyos  jóvátételi  kötelezettségeket  hárítanak.  Talán 
Amerika  vagy  Anglia  nem  lép  fel  ilyen  igényekkel  vele 
szemben,  a  fegyverét  letevő  Franciaországnak  talán 
nincs  is  igénye  a  jóvátételhez,  különben  is  gazdag 
ország,  mely  a  maga  nedveiből  gyógyítja  majd  be  a  rajta 
ütött  sebeket,  de  végül  is  a  kifosztott  Lengyelország, 
vagy  a  kifosztott  Jugoszlávia,  Görögország,  Norvégia 
joggal  fog  kártérítést  követelni,  ha  nem  a  pusztításo¬ 
kért,  de  legalábbis  a  rablásokért,  melyeket  elszenved¬ 
tek.  A  zsidókat  kiirtotta,  vagyonukat  elrabolta;  a  legele¬ 
mibb  igazság  követeli,  hogy  itt  az  elkövetett  gazságokat 
jóvátegye,  s  ne  gazdagodjon  azon  a  réven,  hogy  a  gyil¬ 
kosságokat  olyan  radikálisan  bonyolította  le,  hogy  az 
elrablott  zsidó  vagyonok  egy  részére  igényjogosultak 
nem  is  jelentkeznek. 

S  végül  Oroszország  kérdése.  Vajon  Oroszország  nem 
fog  jóvátételt  követelni  legszebb  ipari  vidékeinek 
elpusztításáért,  leszerelt  és  Németországba  szállított 
gépeiért,  elhajtott  marháiért  s  ami  egyéb  kárt  a  Führer 
intuíciója  nekik  okozott?  Ezt  aligha  lehet  föltenni; 
Németország  azokat  az  összegeket,  melyeket  évente 
a  lefegyverzés  révén  megtakarít,  jóvátételre  lesz  kényte¬ 
len  fordítani. 

A  német  probléma  megoldása  sokkal  egyszerűbb, 
mint  a  dunai  probléma  megoldása. 

Az  angol  rádió  közlése  szerint  Ankarába  a  magyar 
kormány  két  kiküldöttje  érkezett,  akik  közvetítő  sze¬ 
mélyek  révén  a  következő  ajánlatot  tették  az  angolszá¬ 
szoknak:  Magyarország  a  Gestapo  hozzájárulásával, 
melyet  biztosított  magának,  hajlandó  a  magyarországi 

zsidókat  az  angolszászok  által  megjelölt  területre  kiköl¬ 
töztetni,  ha  ennek  ellenében  az  ország  gyógyszereket  és 
szállítóeszközöket  kap.  Magyarország  kötelezi  magát 
ezeket  az  eszközöket  nem  a  nyugati  fronton  használni 
fel.  Az  angol  rádió  hozzátette,  hogy  ez  ajánlat  nyilván¬ 
való  célja:  gyanakvást,  egyenetlenséget  támasztani 
a  szövetségesek  -  oroszok  és  angolszászok  -  között. 
Bármennyire  is  óhajtja  Anglia  a  magyarországi  zsidók 
megmentését,  erre  az  üzletre  nem  kapható. 

Nem  tudom,  igaz-e  ez  a  hír,  vagy  nem.  Ha  igaz,  akkor 
gonosz  szándékot  takar.  Mert  hiszen  a  magyar  kormány 
tisztában  van  azzal,  hogy  Anglia  sem  önmaga,  sem 
Oroszország  ellen  semmiféle  segítséget  -  tehát  sem 
gyógyszert,  sem  szállítóeszközöket  -  nem  ad.  Az  ajánlat 
tehát  nyilván  arra  való,  hogy  elutasítása  esetén  a  magyar 
kormány  azt  mondhassa:  lám,  Anglia,  mely  a  zsidók 
patrónusának  szerepét  vállalta,  inkább  sorsukra  hagyja 
őket,  mintsem  hogy  a  beteg  keresztény  gyermekeknek 
orvosságot  küldjön. 

De  hát  hogy  áll  akkor  a  cionista  vonatok  ügye?  Az  első 
vonat  útja  -  úgy  hallom  -  Bécsig  tíz  napig  tartott; 
Bécsen  túl  aztán  kiszállították  őket  romeltakarításra. 
Valaki,  aki  a  vonatról  hazaszökött,  mert  nem  bírta  az  út 
fáradalmait  (túlzsúfolt  kocsik,  elégtelen  koszt,  napokig 
való  veszteglés  az  állomásokon),  beszélte  ezt  egy  bará¬ 
tomnak. 

„Sündermann  a  zsidókkal  való  emberséges  bánás¬ 
módról”  -  olvasunk  a  magyar  lapokban  egy  berlini 
közleményt.  E  szerint  Sündermann,  a  birodalmi  sajtó¬ 
főnök  helyettese  megállapította,  „hogy  az  ellenséges 
oldalról  terjesztett  ama  állítások,  melyek  szerint  az 
európai  zsidókkal  való  bánásmódban  súlyos  visszássá¬ 
gok  történnek,  nem  más,  mint  célzatos  hírverés  és 
uszítás”.  A  világ  zsidósága  Anglia  oldalán  áll:  „ez 
a  tényállás  Németországot  és  szövetségeseit  nemcsak 

feljogosítja,  hanem  kötelességükké  is  teszi,  hogy  a  zsidó 
támadásokkal  szemben  védekező  rendszabályokhoz 
nyúljanak”.  „A  zsidókat  tervszerűen  elkülönítették,  és 
bekapcsolták  őket  az  európai  munkafolyamatba.  És 
ezek  az  egyetlen  rendszabályok,  amelyeket  a  zsidók 
ellen  hoztak.  Az  elkülönítést  és  a  munkafolyamatba  való 
bekapcsolást  elrendelő  intézkedéseknél  egész  csomó 
emberies  szempontot  tartottak  szem  előtt,  pl.  stb. 
stb...”  „Azokat  a  zsidókat,  akiket  munkára  lehetett 
fogni,  először  egy  nagy  gyűjtőtáborban  megvizsgálják, 
hogy  milyen  munkára  alkalmasak.  A  munkaképtelenek 
egy  úgynevezett  családi  gettóba  kerülnek;  a  többieket 
hivatásbeli  képzettségük  szerint  állítják  munkába,  és  az 
az  alapelv,  hogy  a  házaspárok  együtt  maradjanak. 
A  munkára  alkalmas  zsidókat  szétosztják  a  különféle 
munkaszervezetekbe,  így  a  Todt-szervezetbe,  a  mező- 
gazdaságba.  A  zsidók  elhelyezése  és  élelmezése  rendes, 
mint  minden  más  dolgozóé.  A  hozzátartozókkal  való 
levelezés  szabad  stb.”  „Ezekről  a  tényekről  -  fejezi  be 
Sündermann  fejtegetéseit  -  a  világ  minden  zsidó  szerve¬ 
zete  értesült.  Mégis  az  újságokban  hazug  jelentéseket 
terjesztenek  világszerte  a  zsidók  állítólagos  bántalmazá¬ 
sáról.” 

Aki  még  nem  tudná,  hogy  Németország  elvesztette 
a  háborút,  az  Sündermann  fejtegetéséből  a  napnál  vilá¬ 
gosabban  láthatja. 

(A  magyar  vezérkar  -  másfél  esztendő  előtt  lehetett 
-  irodalmi  pályázatot  hirdetett  magyar  katonák  szá- 
mára,  melynek  témája  „a  legszebb  háborús  emlék”  volt. 
A  második  vagy  harmadik  díjat  egy  őrmester  nyerte,  aki 
megírta,  hogyan  találkozott  több  ezer  főnyi  zsidó  cso¬ 
porttal,  melyet  orosz  földön  német  katonák  kísértek.  Az 
őrmester  velük  tartott.  Egy  előre  megásott  nagy  gödör 
szélén  állították  föl  a  zsidókat.  Egyesek  közülük,  rosszat 
sejtve,  „fajuk  ismert  gyávaságával”,  kitörni  próbáltak 

a  sorból,  de  a  német  katonák  ezt  hősiesen  meggátolták,  » 
és  géppuskatűzzel  végeztek  az  egész  zsidó  bandával.  Ez 
volt  derék  őrmesterünk  legszebb  háborús  emléke.  Sün- 
dermann  fejtegetéseiből  nyilvánvaló,  hogy  az  egész 
a  derék  őrmester  fantáziájának  szüleménye.  Soha 
a  németek  ilyet  nem  cselekedtek.  Az  is  lehet,  hogy  az 
őrmester  zsidó  volt,  és  rágalmazó  célzattal  írta  kitünte¬ 
tett  művét.) 

Az  oroszok  Lemberg  elővárosában  harcolnak  a  néme¬ 
tekkel.  Német  híradás  szerint  orosz  előcsapatok  Augus- 
tównál  harcolnak  -  huszonöt  kilométernyire  a  porosz 
határtól. 

Hitler  ellen  dinamitmerényletet  követtek  el.  Csak 
égési  sebeket  szenvedett  és  horzsolást.  A  jelenlevő 
vezérkar  néhány  tisztje  súlyosabban,  mások  könnyeb¬ 
ben  sebesültek  meg. 

A  hullaszag  idáig  érzik. 


Július  21. 

„Sikertelen  orgyükos  merénylet  Hitler  Adolf  ellen.”  „A 
német  birodalom  vezére  megrázó  rádiószózatot  intézett 
népéhez.”  íme,  a  megrázó  szózat: 

„Német  néptársaim  és  néptársnőim!  Nem  tudom 
immár  hányadszor,  merényletet  terveztek  és  hajtottak 
végre  ellenem.  Különösen  két  okból  beszélek  azonban 
ma  hozzátok: 

1.  hogy  halljátok  hangomat,  és  tudjátok,  hogy 
magam  sértetlen  és  egészséges  vagyok; 

2.  de  azért  is,  hogy  közelebbi  részleteket  tudjatok 
meg  egy  gonosztettről,  amely  példa  nélkül  áll  a  német 
történelemben. 

Nagyravágyó,  lelkiismeretlen  és  ugyanakkor  vétke¬ 
sen  ostoba  tisztek  egészen  kis  klikkje  összeesküvést 
szőtt,  hogy  engem  eltávolítson,  és  ugyanakkor  velem 
együtt  kiirtsa  a  német  hadviselés  vezérkarát.  A  bomba, 

amelyet  gróf  Stauffenberg  ezredes  helyezett  el,  tőlem 
jobbra,  kétméternyire  robbant.  Egész  sor  hűséges  mun¬ 
katársamat  súlyosan  megsebesítette,  az  egyikük  meg  is 

* 

halt.  En  teljesen  sértetlen  vagyok,  egészen  jelentéktelen 
horzsolásoktól,  zúzódásoktól  és  pörkölésektől  elte- 

A 

kintve.  Úgy  fogom  ezt  fel,  mint  megerősítését  a  gondvi¬ 
selés  szabta  feladatomnak,  hogy  tovább  kövessem  élet¬ 
célomat,  mint  eddig  tettem.  Most  ünnepélyesen  bevall¬ 
hatom  az  egész  nemzet  előtt,  hogy  attól  a  naptól,  ame¬ 
lyen  a  Wilhelmstrasséra  bevonultam,  csak  egyetlen  gon¬ 
dolatom  volt:  legjobb  tudásom  és  lelkiismeretem  szerint 

✓ 

teljesíteni  kötelességemet.  Es  amióta  tisztában  voltam 
azzal,  hogy  a  háború  elkerülhetetlen,  és  nem  halaszt¬ 
ható  tovább,  tulajdonképpen  csak  gondot  és  munkát 
ismertem,  és  számtalan  napon  és  átvirrasztott  éjszakán 
csak  népemnek  éltem. 

Olaszországhoz  hasonlóan,  most  Németországban  is 
akadt  egy  egész  kis  csoport,  amelyik  -  olyan  órában, 
amelyben  a  német  seregek  a  legsúlyosabb  küzdelmet 
vívják  -  azt  gondolta,  hogy  Németország  hátába  döfheti 
a  tőrt,  akárcsak  1918-ban.  Ezúttal  azonban  súlyosan 
tévedett. 

E  pillanatban  cáfolom  meg  ezeknek  a  bitorlóknak  azt 
az  állítását,  hogy  már  nem  élek,  azzal,  hogy  hozzátok 
szólok,  kedves  néptársaim.  E  bitorlók  köre  elképzelhe¬ 
tetlenül  kicsiny.  A  német  véderőhöz,  főleg  pedig 
a  német  hadsereghez  semmi  köze.  Bűnös  elemeknek 
egész  kis  csoportja,  amelyet  most  könyörtelenül  kiir¬ 
tunk. 

Megparancsolom  ezért  e  percben: 

1 .  egyetlen  polgári  hatóság  sem  fogadhat  el  parancso¬ 
kat  olyan  hatóságtól,  amelyet  e  bitangok  mondanak 
magukénak; 

2.  egyetlen  katonai  hatóság,  egyetlen  csapat  parancs¬ 
noka,  egyetlen  katona  sem  engedelmeskedhet  e  bitorlók 

bármely  parancsának,  ellenkezőleg,  mindenki  köteles 
ilyen  parancs  továbbítóját  vagy  kibocsátóját  haladékta¬ 
lanul  letartóztatni,  ellenállás  esetén  felkoncolni. 

Hogy  végleg  rendet  teremtsek,  Himmler  birodalmi 
minisztert  nevezem  ki  a  honi  hadsereg  főparancsnoká¬ 
nak.  A  vezérkarba  meghívtam  Guderian  vezérezredest, 
hogy  az  ez  idő  szerint  betegsége  miatt  kiesett  vezérkari 
főnökömet  pótolja,  és  a  keleti  arcvonal  egy  másik  bevált 
vezérét  rendeltem  melléje.  A  Birodalom  többi  hatóságá¬ 
ban  nincs  változás.” 

íme,  a  Führer  inkább  rikácsoló,  mint  megrázó  rádió¬ 
szózata.  (Gondolom,  Carlyle  mondotta  Napóleonról, 
hogy  voltak  szavai,  melyek  egyértelműek  voltak  Auster- 
litzcel.  A  Führernek  is,  egyértelműek  Sztálingráddal.) 

A  német  sajtó  győzelmet  ül.  A  német  rádió  ugyanazo¬ 
kat  az  indulókat  és  Gassenhauereket  játssza,  és  épp¬ 
olyan  kitartóan,  mint  a  háború  első  három  esztendejé¬ 
nek  nagy  győzelmei  után.  Dönitz  admirális  kijelentette, 
hogy  a  haditengerészet  bevált  hűséggel  áll  a  Führer 
oldalán.  Göring  a  légi  fegyvernemhez  intézett  buzdító 
beszédet.  A  hosszú  kések  éjszakája  óta  ilyen  zavar, 
öldöklés  és  lelkendező  szónoklás  nem  volt  Németor¬ 
szágban.  „A  gondviselés  óvja  a  Führert”  -  ez  a  mottója 
a  lelkes  német  cikkeknek.  Lelkesedésben  méltón  verse¬ 
nyez  velük,  lóhosszal  le  is  győzte  őket  Rajniss  Ferenc. 
„A  végzet  viharában  -  írja  fennkölten  -  könyörtelen 
erővel  kell  hogy  érvényesüljön  a  közösségi  erkölcs. 
Mindenki  egyért  és  egy  mindenkiért!  A  magyar  nemzet 
legjobbjai  hálával  gondolnak  Hitler  Adolf  rendíthetet¬ 
len  harcára,  s  az  európai  kultúra  közös  védelmében 
hálát  adnak  a  gondviselésnek,  hogy  megmenekült,  s  az 
élen  jár,  a  seregek  élén,  megvívni  az  elkeseredett,  végső, 
nagy  csatát,  s  biztosítani  a  győzelmet,  amely  nélkül  az 
életnek  és  a  történelemnek  értéke  elvész,  s  belefullad 
a  történelem  mocsarába.” 

Mi  történt?  Valóban  összeesküvésről  volt  szó,  Hitler¬ 
nek  és  társainak  félretételéről,  a  kormányhatalomnak 
tervszerű  átvételéről,  a  háború  befejezéséről  (Dönitz 
szerint:  „valójában  határtalan  az  ostobaságuk,  ha  azt 
hiszik,  hogy  a  Führer  eltávolításával  megszabadíthat¬ 
nak  bennünket  kemény,*  de  változhatatlan,  sorsdöntő 
harcunktól”),  vagy  egyszerűen  az  elégedetlen  táborno¬ 
kok  hangos,  mind  hangosabb  kritikájától,  melyben 
a  tébolyult  vezér  személye  elleni  támadást,  katonai 
presztízsének  megsértését  látta?  Mert  hogy  a  táborno¬ 
kok  egy  része  végzetesnek  tartotta  Hitler  intuitív 
parancsnokságát,  az  nem  kétséges;  erre  vall  Rundstedt 
és  Falkenhausen  elcsapatása.  (Göring  szerint:  „nyomo¬ 
rult  klikk,  melynek  tagjai  gyáva  és  helytelen  vezetésük 
miatt  elkergetett  tábornokok  voltak”.)  Az  sem  kétséges, 
hogy  az  aktív  tisztek  mind  élesebb  ellentétbe  kerültek 
Himmler  SS-csapataival  és  a  Gestapo val.  Törésre  kellett 
vinni  a  dolgot.  Hitler  és  társai  tehetségtelenségének  és 
gazságainak  tanúit,  akiknek  az  események  fejlődése 
igazat  ad,  ki  kell  irtani.  Felkoncolni.  Bevallom,  én  nem 
is  hiszek  Stauffenberg  gróf  dinamitmerényletében. 
A  dinamitmerénylet  megtörtént,  de  úgy  zajlott  le, 
ahogy  azt  Hitler  és  Himmler  előre  kitervezték.  Minden¬ 
kit  megölhetett,  de  Hitlert  nem;  hozzáértő  kéz  helyezte 
✓ 

el  a  bombát.  Éppen  úgy,  mint  1939.  november  8-án 
Münchenben,  a  Bürgerbráuban  történt,  amikor  Hitler 
közvetlenül  a  robbanás  előtt  távozott.  Hat  régi  híve  halt 
bele,  hatvanan  sebesültek  meg,  de  mit  jelent  ez,  amikor 
magasabb  célról  van  szó!  (A  machiavellisztikus  jelzőt 
a  nagy  történetíró  iránti  tiszteletből  nem  használom.) 
Akkor  arról  volt  szó,  hogy  az  Intelligence  Service  meg¬ 
vádolásával  az  angolok  elleni  gyűlöletet  fölkelteni, 

fokozni  kell,  és  Hitler  csodálatos  menekülésével  bizo- 

✓ 

nyítani,  hogy  az  Úristen  barna  ingben  jár.  S  most?  Azt 
a  leggöbbelsibb  propaganda  sem  tudta  volna  még  a 

németeknek  sem  beadni,  hogy  magas  rangú  katonákat 
azért  lehet  felkoncolni,  mert  helytelenítik  a  hadveze¬ 
tést,  s  azt  mondják,  hogy  elveszett  a  háború.  Tehát 
dinamitmerényletet  kellett  a  nyakukba  varrni,  és  azután 
végezni  velük.  Elképzelhető,  hogy  Himmlert,  aki  állá¬ 
sánál  fogva  felelős  a  Führer  életéért,  egy  komoly 
merénylet  nem  buktatta  volna  meg?  Holott,  látjuk, 
avanzsált;  ma  már  több,  mint  Göbbels,  sőt  Göringnél  is 

több.  A  hosszú  kések  éjszakája,  de  lefelé  menő  vonalon. 

✓ 

A  másik  fontos  szempont,  hogy  az  Úristen  vigyázott 

a  Führer  életére.  A  német  nép  sem  hagyhat  cserben 

✓ 

valakit,  akit  az  Úristen  nem  hagy  cserben. 

Az  embernek  néhány  kérdés  jut  eszébe.  Miért  han¬ 
goztatta  Hitler  olyan  kínosan  (Dönitz  is,  Göring  is), 

✓ 

hogy  egészen  kis  klikk  összeesküvéséről  van  szó?  Es  ha 
kis  klikk,  mire  akkor  Himmler  nagy  hatalma,  mely  már 
a  légi  fegyvernemre  is  kiterjed?  Hogyan  van  az,  hogy 
nyilatkozott  Dönitz  a  haditengerészet,  Göring  a  légi¬ 
flotta  nevében?  Sem  Keitel,  sem  más.  Hogy  van  az, 
hogy  Horthy  eddig  nem  küldött  üdvözlő  táviratot?  (Azt 
hiszem,  hogy  ez  irányban  való  nyugtalanságomat  a  kor¬ 
mányzó  holnap  reggelre  eloszlatja.) 

Hitler  győzelme  -  a  németeken  teljes.  Mert  egyéb¬ 
ként  rosszul  áll  a  dolga.  A  Breszt-Litovszk-Lemberg 
közötti  orosz  áttörést  nem  képes  „elreteszelni”.  Az 
oroszok  elfoglalták  Ravaruszkát,  mely  Melbergtől  jóval 
északnyugatra  van.  Brodynál  pedig  öt  német  divíziót 
kerítettek  be.  A  magyar  csapatok  is  nehéz  és  veszteséges 
harcokban  pusztulnak,  s  nincs  ember,  aki  meg  tudná 
mondani,  miért. 


Július  22. 

Tegnap  este  Ria,  megismerkedésünk  húszéves  évfordu¬ 
lójára,  vacsorát  adott.  Meg  voltunk  híva:  házigazdám, 
dr.  D.  Pál  és  neje,  úgy  is  mint  bújtatok,  Ria,  Panni  és  én 

mint  bujdosók.  Menü:  rák,  rántott  csirke  újkrumplival 
és  haricot-val,  uborkasaláta  és  kovászos  uborka,  mogyo¬ 
rótorta,  sárgabarack,  feketekávé,  vörösbor,  pezsgő,  tör¬ 
köly.  Mindezt  Ria  szerezte  be,  készítette  el  és  szolgálta 
fel.  A  beszerzést  a  dúsan  virágzó  feketepiac  tette  lehe¬ 
tővé.  (A  hatóságok  eddig  semmit  sem  tudtak  tenni 
a  feketepiac  letörésére.  Nyilván  nem  is  nagyon  akartak. 
Mégis  kár  volna  mindent  német  kézre  juttatni;  zsidót, 
azt  igen,  de  csirkét,  libát  nem.  Viszont  a  németek  nem 
sokat  kérdeznek;  ahol  ilyen  dolgokra  lelnek,  elhajtják, 
elviszik.) 

Este  az  ágyban  szemrehányásokat  tettem  magamnak 
ezért  a  vacsoráért.  Barátaim  nélkülözéseire  gondoltam, 
százezrek  nyomorult  pusztulására,  milliók  szörnyű  lel¬ 
kiállapotára.  S  aztán  persze  jött  a  konvencionális  meg¬ 
nyugtatás.  Hogy  akkor  normális  időkben  sem  mehetne 
le  egy  jó  falat  az  ember  torkán.  Normális  időkben  is 
százezrek  halnak  éhen  Indiában,  százezrek  menekülnek 
éhezve  és  pusztulva  Kínában  a  japánok  elől,  s  körülöt¬ 
tünk  is  mennyi  lelki  és  testi  szenvedés,  tüdő  vészes, 
vérbajos  emberek,  skrofulózus  gyermekek,  egészségte¬ 
len  tömeglakások,  bűn  és  piszok. 

Hogy  lesz  ez  a  háború  után?  Ria  emlékeztet  arra, 
hogy  húsz  év  előtt,  mikor  megismerkedtünk,  char- 
treuse-zel  és  Simon  Artz  cigarettával  kínáltam  meg,  az 
egész  százas  dobozt  rátukmáltam.  Vajon  a  háború  utáni 
új  világ  ridegen  törölni  fogja  az  élet  felesleges,  de  deko¬ 
ratív  szépítőszereit?  Törölni  fogja  az  elmúlt  polgári  világ 
dogmáját,  hogy  a  felesleges  a  legszükségesebb?  Bizo¬ 
nyos,  hogy  mindez  a  kedves  ornamentikája  az  életnek 
nem  jelenti  az  élet  lényegét,  s  nagyon  el  tudok  képzelni 
egy  generációt,  mely  úgy  nő  fel,  hogy  alig  ismeri  ezeket. 
Mely  nem  tudja,  hogy  a  kacsa  mellé  milyen  nagyon 
dukál  egy  fehér  burgundi:  Alote-Corton-Aligoté  s  utána 
egy  Piper  demisec,  hogy  malacpecsenyéért  érdemes 

elmenni  a  Cochon  de  lait-be,  és  a  Párizsba  vivő  úton 
érdemes  Sésanne-ben  kiszállni  az  autóból,  hogy  ott 
megkóstoljunk  egyfajta  sajtot,  mely  apró  szőlővel  van 
elkészítve.  Hogy  Bougivalban  érdemes  megjegyezni 
a  Coque  hardi  vendéglő  nevét  és  Bruxelles-ben 
a  Taverne  Ardennaisét,  Viennében  a  Restaurant  des 
Pyramides-ot  és  Rómában...  Nem  folytatom,  tudom, 
hogy  ez  nem  lényege  az  életnek,  és  az  angol  zefírből 
készült  ing  sem,  a  Guerlain  szappan  sem,  az  Alfa  Romeo 
autó  sem,  egy  ritka  könyv,  egy  szép  festmény  megszer¬ 
zése  sem,  a  maroquin  bőrkötés  sem,  semmi,  ami  elmúlt 
életünkben  olyan  fontosnak,  nélkülözhetetlennek  lát¬ 
szott.  Talleyrand  mondotta,  hogy  aki  nem  élt  a  forrada¬ 
lom  előtt,  az  nem  is  tudja,  mi  a  szép  élet.  Aki  nem  élt  az 
első  világháború  előtt,  az  nem  is  tudja,  mi  a  szép  élet. 
S  bizonnyal  sokan  vannak,  akik  ezt  a  megállapítást  a  két 
világháború  közötti  időszakra  vonatkoztatják,  úgyhogy 
végül  is  megállapodhatunk  abban,  hogy  aki  nem  volt 
fiatal,  az  nem  is  tudja,  mi  a  szép  élet.  Az  a  fiatalság,  mely 
majd  a  háború  utáni  világ  eszmekörében  nő  fel,  más 
ideálokban  látja  majd  az  élet  szépségét,  mint  amiben  mi 
láttuk.  A  mi  összkomfortos  ideálunk  elhalványodik, 
s  talán  valami  értékesebb,  az  emberi  szolidaritást  jobban 
szolgáló  ideál  jön  a  helyébe.  Hogy  mi  régiek,  a  polgári 
élet  megrögzöttjei,  megtanuljuk-e  majd  az  új  ideálokat 
szépnek  érezni,  nem  tudom.  Túl  kevés  az  időnk  ahhoz. 
Ami  engem  illet,  ha  nem  utazhatom  autón  vagy  hálóko¬ 
csin  Itáliába,  hát  utazom  vasúton  második  osztályon, 
harmadik  osztályon.  S  ha  most  több  mint  négy  hónapja 
beérem  egy  öltő  ruhával,  egy  pár  cipővel,  három  inggel, 
három  zsebkendővel,  egy  nyakkendővel,  hát  a  háború 
utáni  nyomorúság  sem  lesz  súlyos  probléma  számomra. 
(Feltéve,  hogy  könyveimet  megtarthatom,  már  ameny- 

nyiben  náci  protektoraim  nem  cipelték  el  azokat.) 

✓ 

így  morfondíroztam  az  éjszaka,  s  aztán  Talleyrand- 

ról  eszembe  jutott  egy  beszélgetés,  melyet  egyszer 
Imrédy  Bélával  folytattam.  Akkor  volt,  mikor  otthagyta 
a  pénzügyminiszterséget,  s  visszament  a  Nemzeti  Bank 
élére,  1936-ban  vagy  37-ben.  A  német  propaganda  már 
alaposan  dolgozott  az  országban,  a  náci  őrület,  nyilaske¬ 
resztes  formában,  erősen  terjedt,  és  megfertőzte  az 
egész  magyar  társadalmat.  A  magyar  közélet  emberei 
kezdtek  egymásra  licitálni  a  szélső jobboldaliságban. 
Akkor  egy  bizalmas  beszélgetés  alkalmával  a  bankban 

azt  fejtegettem  neki,  hogy  Darányi  pozíciója  tarthatat- 

✓ 

lan,  neki  kell  vállalnia  a  miniszterelnökséget.  (Életem 
sok  mindenfajta  tévedését,  bűnét  titkoltam  el;  ezt  sem 
kellett  volna  bevallanom.)  „Ami  pedig  a  forradalmi 
jelenségeket  illeti  -  mondottam  neki  -,  gondolj  Duff 
Cooper  mondására  Talleyrand  könyvében:  »Forradal- 
makat  csak  leverni  lehet,  kijátszani  vagy  megveszte¬ 
getni  nem.«”  Gondolt  is  erre,  később  is,  ha  találkoz¬ 
tunk,  gyakran  idézte  e  mondást,  csak  éppen  mikor 
hatalomra  jutott,  a  forradalmat  az  ő  szemében  a  parla¬ 
mentarizmus,  a  szabadelvűség,  a  szociáldemokrácia,  az 
angolbarátság  jelentette,  s  meg  is  próbálta  letörésüket. 

Július  23. 

Két  egyházi  szónoklatot  hallgattam  végig.  Az  egyiknek 
lényege:  „Isten  nem  áll  a  bűnösök  mellett.”  A  másiknak 
(katolikus)  lényege:  „Ma  látjuk  mindannak  az  eredmé¬ 
nyeit,  amit  a  hitetlenség  művelt.  Azok  a  szörnyűségek, 
melyeket  átélünk,  soha  nem  következtek  volna  el,  ha 
a  népek  vezetői  templomba  járók  volnának,  imádkozni 
tudnának.”  És  utána  a  gőgös  kijelentés:  „A  papnak 
száján  Isten  szól.” 

Ami  azt  a  kijelentést  illeti,  hogy  „Isten  nem  áll 
a  bűnösök  mellett”,  ezt  tudomásul  kell  venni,  főleg 
azoknak,  akik  ellenkező  véleményen  voltak.  Hogy  min¬ 
den  mai  szörnyűség  a  hitetlenség  következménye,  ezt  is 

alázattal  tudomásul  kell  vennünk,  de  akarva,  nem 
akarva  fölmerül  a  kérdés:  hogy  van  az,  hogy  a  keresz¬ 
tény  vallás  kétezer  év  alatt  sem  tudott  megküzdeni 
a  hitetlenség  sárkányával,  sőt  ennek  -  a  pusztulás  nagy¬ 
ságából  ítélve  -  ma  nagyobb  az  ereje,  mint  valaha. 
Viszont,  ha  elfogadjuk  a  tételt,  hogy  „a  pap  száján  Isten 
beszél”,  akkor  már  nem  is  olyan  nagy  rejtély  a  hitetlen¬ 
ség  pusztító  ereje:  ami  nyilatkozat  az  utolsó  esztendők¬ 
ben  papjaink  száján  szólt,  az  valóban  csak  arra  volt  jó, 
hogy  az  emberekben  és  Istenben  való  hitet  gyöngítse. 
Inkább  ne  fogadjuk  el. 

A 

E  völgyi  beszédek  antidosisául  az  Ujtestámentumot 
lapozgattam.  S  Pál  apostolnak  a  rómabeliekhez  írott 
leveléből  vettem  e  sorokat:  „Meg  vagyon  írva:  nincsen 
csak  egy  igaz  is.  Nincsen  ki  tudná,  nincsen  ki  megke¬ 
resné  az  Istent.  Mindnyájan  az  emberek  elhajlottak, 
egyetembe  haszontalanokká  lettek,  nincsen  ki  jól  csele¬ 
kednék,  nincsen  csak  egy  is.  Az  ő  torkuk  mint  a  megnyi¬ 
latkozott  koporsó,  az  ő  nyelvekkel  álnokságot  szólnak, 
az  ő  ajakaik  alatt  áspiskígyó  mérge  vagyon.  Kiknek 
szájok  átkozódással  és  bosszúságszólással  teljes.  Az 
ő  lábaik  gyorsak  a  vérontásra.  Az  ő  útjukban  romlás  és 
nyomorgatás  vagyon.  És  a  békességnek  útját  nem  tud¬ 
ják.”  És  a  korinthoszbelieknek  küldött  leveléből:  „Hol 
vagyon  a  bölcs?  Hol  vagyon  az  írástudó?  Hol  vagyon 
e  világnak  bölcs  és  mélységes  dolgainak  tudakozója? 
Nemdenem  bolondsággá  tette-é  az  Isten  e  világnak 
bölcsességét.” 

A  német  krízis,  úgy  látszik,  valóban  nagyobb,  mint 
Hitlerék  elhitetni  szeretnék.  Viszont  a  Führer,  az  SS- 
csapatok  segítségével,  nyilván  ura  a  helyzetnek.  Ami 
Németország  sorsán,  biztos  legyőzetésén,  a  náci  világ 
Götterdemmerungján  éppoly  kevéssé  változtat,  mint 
ahogy  a  lázbetegen  nem  segít,  ha  a  hőmérőt  összetörik. 
Az  angol  rádió  hírei,  melyeket  azonban  fenntartással, 

svájci,  svéd  és  török  forrásokra  való  hivatkozással  közöl: 
az  SS-csapatok  több  helyen  harcban  állanak  zendülő 
katonasággal  az  agyonbombázott  városokban:  Mün¬ 
chenben,  Stuttgartban,  Kölnben.  A  régi  tisztikar  elfo- 
gatása,  kiirtása  egyre  tart.  Az  összeesküvés  vezetőihez 
még  nem  ért  el  Himmler  keze.  Az  olaszországi  német 
seregek  főparancsnoka,  Kesselring,  és  a  keleti  front 
parancsnoka  eddig  nem  adtak  hűségnyilatkozatot. 
Horthy  igen.  Bárhogy  is  áll  a  dolog:  hullaszag. 

Az  összeesküvőknél  sokkal  sikeresebben  dolgoznak 
az  oroszok.  A  Lemberget  bekerítő  mozdulattal,  észak¬ 
nyugatra  Lembergtől  már  hetven  kilométerrel  túljutot¬ 
tak,  sőt  német  jelentés  szerint  elérték  Lemberg  keleti 
szélét.  A  Lublin  felé  vivő  úton  Cholmot  foglalták  el; 
még  száz  kilométer,  és  ott  vannak  a  Visztulánál.  Breszt- 
Litovszk  nehéz  orosz  ágyúk  tűzkörében.  Északon 
Pinszket  elfoglalták. 

Mariót  várom.  Háromhavi  távoliét  után  végre  elszán¬ 
tuk  magunkat,  hogy  idelátogat  búvóhelyemre.  Öt  órára 
várom,  idegesen,  mert  vendégek  jöttek  házigazdáink¬ 
hoz  ebédre,  háromnegyed  öt,  s  még  mindig  itt  vannak. 
És  én  felborzolt  idegekkel  a  cselédszobába  zárkózva.  És 
semmi  lehetőségem  arra,  hogy  értesítsem  őket:  Riát  és 
Mariót,  hogy  ne  jöjjenek. 

Hál*  istennek,  a  találkozás  minden  komplikáció  nél¬ 
kül  megtörtént.  Örültünk  egymásnak.  Mikor  elbúcsúz¬ 
tunk,  azért  eszembe  jutott:  vajon  látom-e  még? 

Egyik  lap  cikket  hoz  arról,  hogy  „hogyan  készült 
a  zsidóság  Magyarországon  a  hatalom  átvételére” . 
Ebben  azt  olvasom:  „Mindenből,  de  mindenből  propa¬ 
gandát  csináltak,  és  a  zsidóasszonyok  tüntetőén  egyre- 
másra  szülték  a  gyerekeket,  még  ezzel  is  mutatva,  hogy 
a  zsidóság  biztos  jövőjéhez  kétség  nem  férhet.” 

Július  24. 

A  telefon-  és  posta-összeköttetés  a  külfölddel  Németor¬ 
szágban  még  mindig  nincs  helyreállítva.  Az  öt-hat  tiszt¬ 
ből  álló  klikkel  folytatott  küzdelem  -  úgy  látszik 
-  nagyobb  erőfeszítést  igényel,  mint  azt  a  náci  terroris¬ 
ták  elhitetni  szeretnék.  A  német  néppel,  a  külfölddel, 
sőt  talán  önmagukkal  is.  Mert  most  már  előttük  is  kezd 
nyilvánvalóvá  lenni,  hogy  az  ezer  esztendőre  megalapo¬ 
zott  nemzetiszocialista  harmadik  birodalom,  mely  elin¬ 
dult  talpa  alá  tiporni  az  egész  világot,  most  minden 
ízében  recseg-ropog,  összeomlóban  van.  S  az  alkotó,  az 
új  Nagy  Károly,  akiről  az  egész  világ  álmélkodva  állapí¬ 
totta  meg  a  szentgalleni  baráttal,  hogy  „vas,  vas,  végig 
vas”,  egy  közönséges  terrorista  bandavezér,  aki  kényte¬ 
len  ami  csekély  vas  még  rendelkezésére  áll,  az  ellene 
támadt  terror  ellen  irányítani.  (Valaki  figyelmeztet, 
hogy  pont  egy  esztendeje  tört  össze  Mussolini  hatalma, 
dacára  Hitler  segítségének.  S  Hitlert  ma  legfeljebb 
Mussolini  segíti.) 

A  hosszú  kések  újra  működésben  vannak  Németor- 

a 

szágban.  Es  egy  éjszaka  alatt  nem  is  tudják  befejezni 
küldetésüket.  Churchill  nyilatkozott:  „A  németek  egy¬ 
mást  gyilkolják,  nem  tudok  segíteni  rajtuk  (They  are 
shooting  each  another,  I  can’t  help  that).”  Kesselring  és 
a  keleti  front  parancsnokainak  bizalmi  nyilatkozata  még 
mindig  nem  érkezett  be. 

Ha  Ludendorffot  1918.  október  2-án,  mikor  a  német 
kormánynál  a  fegyverszüneti  tárgyalások  megindítását 
sürgette,  valaki  megkérdezte  volna,  tudja-e  a  német 
hadsereg  még  egy  fél  esztendeig  tartani  magát,  bizony¬ 
nyal  azt  válaszolta  volna:  „Igen,  de  ez  csak  a  német 
vereségnek  hat  hónappal  való  kitolásával,  további  száz¬ 
ezer  meg  százezer  német  fiú  halálát,  német  területek 
pusztító  megszállását  jelentené;  jobb  ma,  mint  hat 
hónap  múlva.”  Hitler  férfiassága,  mely  sehol  a  világon 

már  nem  imponál  senkinek,  Németországban  is  mind 
kevesebb  embernek,  egyedül  nálunk,  Hitlernek  magyar 
epikusok  által  megénekelt  férfiassága  nem  bírja  el 
a  büntetést,  a  szégyent,  amit  rája  és  bűntársaira  a  fegy¬ 
verletétel  hoz,  ki  kellene  tolnia  ennek  idejét  egy  hónap¬ 
pal,  két  hónappal,  akármennyivel,  még  ha  ez  több  száz¬ 
ezer  német  életébe,  német  területek  feláldozásába  kerül 
is.  Németországon  nem  lehet  segíteni. 

Riasztó  hírek.  A  németek  azt  követelik,  hogy  Sztójay 
adja  át  a  helyét  valami  Ruszkay  nevű  állatnak;  Baky 
legyen  a  belügyminiszter,  Imrédy  kormányzóhelyettes, 
kormányzói  jogkörrel,  és  a  megkezdett  deportálás  eré¬ 
lyesen  folytattassék.  Ennél  több  nyilván  nincs  is  a  kor¬ 
mányzati  programban.  Hogy  mi  igaz  e  hírből,  mi  nem, 
innen,  búvóhelyemről  nem  tudom  ellenőrizni.  Annyi 
valószínűnek  látszik,  hogy  valóban  a  deportálás  az  új 
magyar  politika  principális  kérdése.  Minthogy  a  Sztó- 
jay-kormány  a  deportálásokat  abbahagyta,  minden  poli¬ 
tikai  becsvágy  most  a  könyörtelen  deportálás  követelé¬ 
sében  látja  érvényesülésének  lehetőségét.  Csak  így  véli 
igazán  szolgálhatni  Hitlert,  és  e  szolgálat  révén  maga 
mellé  állítani  Veesenmayer  urat,  a  budapesti  Gestapo- 
főnököt.  Hannibál  ante  portás...  még  gyorsan  irtsuk  ki 
a  zsidókat. 


Július  25. 

Máriát,  volt  szobalányunkat,  aki  most  a  villánkban 
a  németek  szolgálatában  áll,  új  kihallgatásnak  vetették 
alá.  Közölték  vele,  hogy  engem  már  hazaárulásért  kivé¬ 
geztek;  neki  kötelessége  most  a  hatóságot  Ria  nyomára 
vezetni.  Mert  Ria  kémnő,  aki  állandóan  tisztek  társasá¬ 
gában  forgott,  kiszedte  a  titkaikat,  s  ezeket  a  titkokat 
aztán  én  az  angolokkal  közöltem.  Titkos  leadón,  mert 
leadóállomás  is  volt  a  villában.  Az  a  sok  gépelés,  amit 
Ria  otthon  végzett,  az  mind  angoloknak  szóló  jelentés 

volt;  egyiknek-másiknak  másolatát  meg  is  találták  író¬ 
asztalom  fiókjában.  (Nóta  bene,  kompromittáló  íráso¬ 
kat  találhattak,  így  nevezetesen  a  német  nyersanyagellá¬ 
tásra:  nyersolaj,  vasérc,  fémekre  vonatkozó  adatokat, 
melyeket  túlnyomórészt  német  forrásokból  -  főleg  Frie- 
densburg  könyvéből  -  szedtem  össze.)  Hogy  Mária 
miket  vallott,  nem  tudjuk;  tény,  hogy  olyan  adatokat 
nem  közölt,  melyek  nyomán  megtalálhattak  volna  ben¬ 
nünket.  Holott  tudott  ilyen  adatokat.  Viszont  nyilván 
ő  mondta  meg  Mario  orvosának  címét,  akinél  meg  is 
jelentek;  akiről  persze  tudta,  hogy  tartózkodási  helyün¬ 
ket  aligha  ismeri,  vagy  ha  ismeri,  sem  árulja  el.  Nyugta¬ 
lanító  hírek,  s  az  idő  lassan  múlik. 

Németországban  Himmler  folytatja  irtóhadjáratát. 
A  svéd  sajtó  ötszázra  becsüli  az  eddig  kivégzettek  szá¬ 
mát.  Hitler  végez  a  porosz  militarizmussal,  sokkal  ala¬ 
posabban,  mint  azt  lord  Vansittart  valaha  is  elképzelte. 
Eredménye  ennek  a  hitleri  győzelemnek:  ezentúl  német 
katona  csak  náci  módra,  Heil  Hitler !-rel  köszönhet. 

✓ 

Barátaimról  hetek  óta  semmi  hír;  kétségbeejtő.  Es 
semmi  lehetőségem  arra,  hogy  valami  megbízható  hírt 
szerezzek  róluk;  megbízhatatlant  sem.  Milyen  értéke¬ 
ken  gázolt  át  a  német  gazság!  Hogy  megfosztotta  ezt  az 
országot  mindenkitől,  aki  jövője  szempontjából  jelent¬ 
hetne  valamit!  Akiknek  munkája  nélkül  azt  sem  tudom, 
mihez  foghatunk  a  fegyverletétel  után!  Sem  politikai, 
sem  gazdasági  téren  nem  látok  embereket,  akiknek 
tudása,  tapasztalata,  ítélőképessége,  energiája  -  bátran 
mondhatnám,  elhurcolt  barátaimra  gondolva:  zsenije 
-  az  ország  újjáépítése  szempontjából  valamit  is  jelent¬ 
hetne!  Mi  az,  amit  itt  az  utolsó  tíz  évben  az  emberek 
tanulhattak,  még  a  rendesebbek,  a  tehetségesebbek  is? 
Gazdasági  téren:  beülni  pozíciókba,  melyeket  mások 
tudása,  munkája,  tehetsége  teremtett,  s  végezni  azt 
a  harmadrendű  tevékenységet,  melyet  az  állami  bürok- 

rácia  által  irányított  termelés  neki  kijelölt.  Milyen  iskola 
lehetett  az,  akár  még  azok  számára  is,  akikben  volt 
valami  becsvágy  és  tehetség!  (Tersánszky  Józsi  Jenőnek 
meséli  háziasszonyom,  hogy  tegnap  segítettem  takarí¬ 
tani  a  lakásban.  „Hogyne  -  mondotta  az  író  -,  mikor 
a  vicik  csinálnak  közgazdaságot.”) 

És  politikai  téren  még  elszomorítóbbak  a  viszonyok. 
Már  Bethlen  alatt  is  komoly  hiány  volt  a  közélet  irányí¬ 
tására  hivatott  emberekben.  Ha  van  valami  értelme 
a  kontraszelekció  jelszavának,  hát  az  Bethlen  korsza¬ 
kára  jogosan  alkalmazható.  Ahol  valami  tehetség 
jelentkezett,  aki  a  rezsim  dolgait  hozzáértéssel  és  fele¬ 
lősségérzettel  bírálni  merte,  az  ellen  a  rezsim  egész 
hatalmát  föl  kellett  vonultatni.  Bethlen  maga  mellé  sem 
igen  vett  nagy  képességű  férfiakat;  miniszterei  inkább 
titkárai  voltak.  De  végül  is  Bethlen  sok  mindent  tudott 
adni  a  magáéból,  s  ezzel  pótolni  a  kontraszelekció  által 
okozott  fogyatékosságokat.  A  közélet  igazi  dekadenciá¬ 
ja  Gömbös  Gyulával  indult  meg,  s  ami  aztán  Gömbös 
halála  után  -  Darányi,  Imrédy,  Bárdossy  rezsimje  ide¬ 
jén  -  történt,  azt  bátran  nevezhetjük  depravációnak. 
A  magyar  parlament  a  német  propagandahivatal  expozi- 
túrája  lett.  A  judíciumos,  felelősséges  bírálatnak  (Ras- 
say),  a  becsületes  meggyőződésnek  és  kiállásnak  (Zsi¬ 
linszky)  szavát  befullasztották  uszító  frázisaikba.  Más 
problémát,  mint  zsidókérdést,  ez  a  parlament  nem 
ismert,  s  az  volt  az  igazán  hivatott  politikus,  aki  e  téren 
a  legszélsőbb  követelésekkel  tudott  előállni.  Március 
19-én  aztán  ezeknek  a  politikusoknak  vetése  kalászba 
szökkent.  Hogyan  kerülne  ki  ebből  a  rétegből  vagy  az 
általa  megfertőzött  levegőből  valaki,  akire  valami 
komoly,  felelősségteljes  feladatot  lehetne  bízni! 

Kétségtelen,  hogy  a  mai  ifjúságban  is  sokan  vannak, 
akik  nagyobb  felelősséget  éreznek  a  fejleményekkel 
szemben,  s  nem  a  politikai  érvényesülésre  törő  diákve- 

zérek  szemüvegén  nézik  a  dolgokat.  Zarvarban  vannak; 
tudják,  hogy  eddig  helytelen  úton  jártak,  de  nem  tud¬ 
ják,  hogy  merre  keressék  az  igazi  utat.  Az  az  érzésük, 
hogy  ahová  eddig  tartoztak  -  párt,  klikk,  szervezet  -, 
elvesztette  létjogosultságát,  s  nekik  most  olyan  párthoz 
kell  csatlakozniok,  olyan  törekvést  szolgálniok,  mely¬ 
nek  jövője  van.  Egy  részük  nyilván  nem  is  üres  akarnok, 
s  valóban  közcélt  lát  egy  új  párt,  új  törekvés  szolgálatá¬ 
ban,  s  magában  őszintén  törvényt  ül  régi  ideáljai  felett, 
de  még  mindig  nem  akarja  belátni,  hogy  különb  törek¬ 
vést,  az  országra  hasznosabbat  nem  szolgálhat,  mint  ha 
távol  minden  párttól,  szervezettől,  tanul,  dolgozik. 
Semmi  kétség:  az  a  réteg,  mely  így  készül  az  életre, 
a  politikára  is  a  legkülönben  fel  lesz  készülve. 

Július  26. 

„Lublin  -  mondottam  az  éjjel  magamban,  mialatt 
álmatlanul  forgolódtam  fekhelyemen  -,  Lublin,  rémsé¬ 
gek  városa.”  Ezt  a  várost  jelölte  ki  Hitler  annak  idején 
-  1940-ben  vagy  1941-ben  -  zsidó  rezervátnak,  Ahasvé- 
rus  vándorlása  utolsó  állomásának.  Elrendelte,  hogy  itt 
kell  összegyűjteni  Közép-  és  Kelet-Európa  zsidóságát, 
és  gondoskodni  „nemzetiszocialista  módon”  sorsukról. 
Meg  is  történt.  Félmilliót  zsúfoltak-e  itt  össze,  vagy 
egymilliót,  nem  tudjuk,  az  orosz  kutatások  majd  bevilá¬ 
gítanak  ebbe  a  sötétségbe.  Azt  tudjuk,  hogy  azokat, 
akik  odaérkeztek  -  mert  jelentős  százalékuk  már  az  úton 
elpusztult  a  dögletes  vagonokban  -,  kínzások,  ragályok, 
éhségek  pusztították,  s  a  többivel  géppuska  végzett. 
Szégyenletes  fejezet  lesz  a  német  történelem  1933-tól 
kezdve,  de  ennek  is  egyik  legszégyenletesebb  lapja  Lub¬ 
lin  lesz. 

Hitler  kiadta  a  parancsot  Németország  és  a  megszállt 
területek  totális  mozgósítására.  A  végrehajtást  Göringre 
bízta,  s  melléje  vagy  alája  rendelte  „als  Reichstreuhán- 

dér”  Göbbelst.  Ez  a  nagyszabású  megbízás  és  gyönyörű 
elnevezés  talán  elégtétel  is  akar  lenni  a  két  alvezér 
számára,  akiket  Himmler  főhóhéri  megbízatása  némileg 
háttérbe  szorított.  „Totális  mozgósítás”  -  ez  Németor¬ 
szágban  alig  jelent  valamit,  legfeljebb,  hogy  a  tizenhat 
évesek  után  a  tizenöt  évesek  is  sorra  kerülnek.  A  meg¬ 
szállt  területeken  azonban  új  kegyetlenkedéseket  jelent; 
a  munkaképes  férfiak  és  nők  elhurcolását,  ellenállásuk 
véres  letörését,  a  német  becstelenségek  irgalmatlan  hal¬ 
mozását. 

Vajon  mennyi  idejük  lesz  még  erre?  Rokoszovszki 
csapatai  harminc  kilométer  szélességben  elérték  a  Visz¬ 
tula  keleti  partjait. 


Július  21 . 

A  szirénák  megszólaltak.  Már  hullanak  is  a  bombák. 
Gondoltam,  idefirkantok  valamit  arról,  hogy  hogyan 
képzelem  a  fegyverletétel  utáni  alakulást,  de  nem  megy 
a  dolog.  Mialatt  a  bombák  hullanak  -  s  az  ember  mindig 
úgy  érzi,  hogy  körötte  hullanak  -,  nemigen  lehet  logiku¬ 
san  fűzni  a  gondolatokat.  A  bombák,  zsarnok  módra, 
magukra  kényszerítik  figyelmemet.  9. 2 5 -kor  szólaltak 

meg  a  szirénák;  9.30-kor  már  meg  is  kezdődött  a  bőm- 
•• 

bázás.  Ot-hat  percig  tartott,  azután  öt  perc  szünet,  most 
-  9.45  -  újra  hullanak.  A  gépek  szakadatlanul  vonulnak 
el  fölöttünk;  a  motorok  zúgása  tán  még  idegesítőbb, 
mint  a  robbanások.  Az  elhárítóágyúk  bömbölése  hol 
erősebben,  hol  gyengébben  hallatszik.  A  robbanások 
hol  távolodnak,  hol  közelednek.  A  gépek  egyre  zúg¬ 
nak:  száz  gép,  ezer  gép,  tízezer  gép.  Most  csendesedik: 
ez  a  hullám  tíz  percig  tartott.  Csepel  felől  füstoszlop 
száll  fel;  de  az  is  lehet,  hogy  felhő. 

a 

10  óra.  Uj  hullám.  Rövid  volt,  három  percig  tartott: 
távolból  még  hallatszik  dübörgése,  egyre  halkabban. 

10  óra  4  perc:  újra  kezdik,  igen  hevesen,  majd  le¬ 
halkul. 

10  óra  8  perc:  egészen  elhallgat.  Távolból  azonban 
egyre  szól  a  hangjuk;  10.11:  most  már  közelről  is. 
A  gépek  fejünk  felett  húznak  el;  10.15:  az  ágyúk  és 
robbanások  zaja  távolról  hallatszik,  messzi  égiháború- 
nak.  Szünet,  melyet  néha-néha  megszakít  egy  Flak- 
szólam.  „Figyelem,  figyelem,  a  Nagy-Budapest  terüle¬ 
tén  lévő  összes  Mateosz-kocsik  és  tehertaxik  a  lehívás 
után  azonnal  jelentkezzenek  a  Mateosz  kerületi  irodájá¬ 
nál,  ahol  további  parancsot  kapnak”  -  szakítja  meg 
a  rádió  a  csendet.  Előveszem  a  Huxley-regényt,  melyet 
tegnap  kezdtem  olvasni:  A  végzet  bábjátéka.  Kitűnő!, 
mi  is  az  angol  címe?  A  csend  már  tizenöt  perce  tart;  úgy 
látszik,  vége  az  amerikaiak  látogatásának.  Nem,  távol¬ 
ról  s  egyre  közeledve  újra  ágyúszó,  mely  azonban  hamar 

a 

elhallgat.  Újabb  tizenöt  perc  csend,  melyet  néha  meg¬ 
szakít  egy  időzített  bomba  robbanása.  Az  eget  dél  felől 
tömör  füstfelhők  borítják;  ezúttal  biztosan  füst,  és  nem 
felhő.  10.45:  „Budapest,  légoltalom,  pihenj!”  Csepel 
felől,  a  Gellérthegy  felől  hatalmas  füstfelhők.  Pusztulás, 
halál,  nyomor. 

11  óra  5  perc:  leszirénáztak. 

Végighallgattam  az  este  Göbbels  beszédét.  A  merény¬ 
let  körülményeit  tárta  a  német  nép  elé.  A  Führer  csodás 
megmenekülését  -  jobbra  tőle,  balra  tőle,  fölötte  és  alatta 
mindenki  megsérült,  a  Führer  sértetlen  maradt.  Valósá¬ 
gos  csodarabbi-eset.  Az  isteni  gondviselésről  beszélt, 
mely  e  csodát  művelte,  azzal  is  tanúsítván,  hogy  ő  ren¬ 
delte  ki  a  vezért  a  német  nép  győzelmes  megmentésére. 

Az  Interinf  jelenti  a  keleti  arcvonal  harcairól:  „A 
keleti  arcvonal  déli  szárnyán  és  a  Kárpátok  előterében 
feszült  helyzet  állt  elő  annak  következtében,  hogy  az  itt 
álló  magyar  kötelékeket  erős  bolsevista  csapatok  nyu¬ 
gati  és  délnyugati  irányban  visszaszorították.  Ennek 
következtében  Sztaniszlau  és  Kolomea  városa  veszélybe 
került.”  Incipit  tragoedia  Hungáriáé. 

Este  jelenti  Moszkva:  Dünaburg,  Saulem,  Bjelisztok, 
Lemberg,  Sztaniszlau  orosz  kézen.  „Dér  schwarze  Tag 
dér  deutschen  Armee.” 


Július  28 . 

A  magyar  kormány  a  következő  kommünikét  adta  ki: 

„Azokkal,  az  angol  sajtóban  az  utóbbi  napokban 
ismételten  megjelent  hírekkel  kapcsolatban,  melyek 
szerint  német  vezetéssel  a  magyarországi  zsidók  kül¬ 
döttsége  érkezett  Isztambulba,  hogy  ott 'négyszázezer 
zsidó  kiadásáról  tárgyaljon  a  szövetségesekkel,  illetékes 
budapesti  helyen  ismételten  rámutatnak  arra,  hogy  ezek 
a  rosszakaratú  hírek  teljesen  légből  kapottak.  Ezeket 
a  zsidókat  az  angol  sajtóban  megjelent  hírek  szerint 
a  német  véderő  számára  szállított  teherautók  és  egyéb 
felszerelések  ellenében  szolgáltatnák  ki.  A  magyar  kor¬ 
mány  eltökélt  szándéka,  hogy  a  zsidókérdést  véglegesen 
megoldja.  Ezzel  kapcsolatban  angolszász  körök  teljes 
bizonyossággal  számíthatnak  arra,  hogy  a  zsidókérdés 
megoldása  a  humanitás  szellemében  és  olyan  módon  fog 
megtörténni,  amely  megfelel  a  probléma  komolyságá¬ 
nak  és  jelentőségének.  A  nevetséges  hírlapi  kacsák 
hatása  minden  bizonnyal  célt  téveszt,  és  újólag  csak  arra 
a  naivitásra  mutat,  amellyel  az  ellenség  táborában,  saj¬ 
nos,  a  magyar  viszonyokat  megítélik.” 

Hát  lehet,  hogy  ez  az  amerikai  hír  nem  igaz,  viszont 
az  is  igaz,  hogy  ellenségeink  táborában  a  magyar  viszo¬ 
nyokat,  helyesebben  Hitler  pribékkormányának  csele¬ 
kedeteit  helyesen  ítélik  meg.  Március  19-e  óta  a  magyar 
kormány  a  magyar  zsidóság  százezreit  adta,  előre  meg¬ 
fontolt  szándékkal,  német  gyilkosok  kezére.  Hogy  eze¬ 
ket  a  futószalagon  elkövetett  gyilkosságokat  a  pápa 
őszentsége  vagy  a  svéd  király  közvetítésére  függesz¬ 
tette-e  föl,  vagy  azért,  mert  Budapestnek  és  a  többi 
magyar  városnak  szétbombázásától  tartott,  azt  nem 

tudom.  Hogy  azonban  a  humanizmus  szó  Hitler  magyar 
pribékjeinek  szótárából  törölve  van,  az  lemérhető  a  kö¬ 
vetkező  eseten  is.  A  Weiss  Manfréd-gyár  tegnapi  bom¬ 
bázásakor  az  ott  dolgozó  zsidók  nem  mehettek  le  a  lég¬ 
oltalmi  pincékbe;  a  munkásöltözőkbe  terelték  őket, 
melyeket  telitalálat  ért,  ott  pusztultak.  Hogy  a  gyár 
szomszédságában  levő  zsidó  internálótáborral  mi  tör¬ 
tént,  nem  tudom.  Szemérmetlenebb  hazugsággal,  mint 
a  magyar  kormány  humanizmusnyilatkozata,  e  háború 
folyamán,  melynek  útja  hazugsággal  van  kikövezve,  alig 
találkoztunk.  Vagy  mégis,  vitéz  Imrédy  Béla  beszélt 
Pécsett,  s  szembeszállt  azokkal  a  világszerte  elhangzott 
vádakkal,  hogy  Magyarországon  több  százezer  zsidót 
végeztek  ki.  „Magyar  kézhez  egyetlen  zsidónak  a  vére 
nem  tapad”  -  mondotta  az  új  haza  bölcse.  (A  régi  azt 
mondotta:  ne  hazudj!)  Mikor  leszállt  a  szónoki  emel¬ 
vényről,  hívei  gratuláltak  e  ragyogó  reservatio  mentális¬ 
hoz.  („Talpa  alá  tette,  úgy  eskütt  a  földre.”)  Egyetlen 
zsidónak  vére  sem  tapadt  magyar  kézhez.  Mert  végül 
is  a  magyar  csendőr  azt  a  százezer  vagy  kétszázezer, 
vagy  háromszázezer  zsidót  csak  a  vasúti  kocsikba  gyö¬ 
möszölte  -  hogy  a  németek  ezeket  üdülőhelyekre  vitték 
vagy  gázkamrákba,  az  nem  tartozik  ránk.  A  mi  kezünk 
nem  vérződött  be.  Hogy  ez  a  szemérmetlen  hazugság 

A 

igazsággá  váljék,  ahhoz  győzni  kell,  Bélácska.  (így 
nevezte  Popovics  Sándor  a  vitézt,  aki  már  akkor  azon 
törte  a  fejét,  hogy  döfhetné  le  ezt  a  nagyszerű  embert. 
Sikerrel  művelte.)  Sündermann  helyettes  sajtófőnök 
múltkori  mosakodó  nyilatkozata  bátorította  fel  a  ma¬ 
gyar  kormányt  erre  a  kommünikére,  bátran  megtetéz¬ 
vén  a  német  hazugságokat  a  humanista  szellemre  való 
hivatkozással. 

Mit  tehet,  mit  mondhat  az  ember  ezekre  a  szörnyűsé¬ 
gekre,  a  maga  jelentéktelenségében  és  tehetetlenségé¬ 
ben?  Milyen  nevetségesen  meddőnek  látszik  ezekkel 

szemben  a  bosszúért  kiáltás  akár  a  győztesekhez,  akár  az 
egek  urához.  A  zsidó  munkások  egy  hadiüzemben  nem 
mehetnek  le  a  légvédelmi  pincékbe!  Igaz  lehet  ez? 
Internálótábor  a  hadiüzem  közvetlen  szomszédságában! 
Ember  eszelhette  ezt  ki?  Milyen  barbár  frázis  ez:  right 
or  wrong,  my  country.  Vállalhatok  közösséget  azzal, 
amit  ez  a  country  ma  jelent?  Mondhatom,  hogy  ha  lé¬ 
lekben  nem  is,  külső  cselekedeteimmel  vállalom  a  fele- 

* 

lősséget  ezekért  a  szörnyűségekért?  Úgy  kellene,  hogy 

* 

én  is  letagadjam  ezeket,  mint  Sztójayék?  En  is  hangoz¬ 
tassam  eljárásuk  humanista  szellemét?  Annak  a  magyar 
hazának,  mely  az  én  lelkemben  él,  egyetlen  közös 
vonása  nincs  Hitler  magyar  pribékjeinek  „humanista 
szellemű”  hazájával,  s  ha  ezt  vállalnám,  ha  erre  monda¬ 
nám:  „my  country”,  akkor  árulója  volnék  annak 
a  másiknak,  mely  bennem  élt  attól  a  perctől  kezdve, 
hogy  Petőfi  rímjeiben  először  tűnt  szemembe,  szívembe 
ez  a  szó:  haza.  Milyen  szemérmes  hódolattal  álltam 
e  fogalommal  szemben,  soha  nevét  ki  nem  ejtettem, 
félve,  hogy  megbántom  azzal,  jelentőségét  leszállítom. 

A 

Úgy  voltam  e  fogalommal,  mint  az  a  zarándok  magyar 
parasztasszony,  akit  Rómában,  a  San  Pietro  in  Vincoli- 
ban  a  Mózes-szobor  előtt  állva,  megkérdeztem:  hogy 
tetszik  ez  nénémnek?  „Megbántanám,  bármit  is  mon¬ 
danék  rá”  -  válaszolta.  S  most  vállaljam  ezt  a  countryt, 
ahogy  alantas  szellemű  és  alávaló  emberek  a  maguk 
képére  teremtették?  S  ha  ők  Kassa  német  bombázóira 

azt  hazudják,  hogy  oroszok  voltak,  akkor  hazudjak 

✓ 

velük?  Ha  Újvidéken  zsidókat  és  szerbeket  gyilkolnak, 
akkor  a  gyükos  csendőrökkel  együtt  valljam,  hogy  ezek 
a  magyar  állam  biztonsága  ellen  összeesküdtek?  Ha 
zsidókat  deportáltak,  akkor  mondjam,  hogy  ezek  -  úgy, 
mint  én  magam  is  -  leadóállomásokat  szereltek  kályhá¬ 
ikba,  és  ha  a  zsidó  munkásokat  a  bombák  alá  parancsol- 
ják,  akkor  hirdessem,  hogy  ez  humanista  szellem,  s  az 

ő  countryjuk  a  szépség,  jóság,  igazság  birodalma?  Nem, 
ezt  soha,  inkább  legyen  a  Gestapo-legényeknek  igazuk, 
akik  házmesteremnek  azt  mondották,  hogy  hazaáruló 
vagyok.  Talán  eljön  számomra  az  idő,  amikor  sok 
becsületes,  derék,  tehetséges  magyar  emberrel  együtt 
megpróbáljuk  kimenteni  az  országot  abból  a  süllyedés¬ 
ből,  ahova  a  Hitler-imádók  szerencsétlen  tömege  lerán¬ 
totta,  és  fölépíteni  úgy,  ahogy  azt  jó  magyaroktól  és  jó 
európaiaktól  tanultuk,  s  humanista  eszméken  nevelő¬ 
dött  műveltség,  komoly  felelősségérzet  és  termékeny 
munka  alapján  magunknak  és  az  emberiségnek  kitervel¬ 
tük.  Hát  persze  hogy  ennek  a  mi  hazánknak  is  lesznek 
fogyatékosságai,  talán  a  szociális  igazságra  való  törekvé¬ 
sében  nem  mindig  találja  meg  a  helyes  mértéket,  talán 
a  más  államokhoz  való  viszonyában  több  teret  enged 
a  sacro  egoismónak,  mint  az  a  nemzetek  együttdolgo¬ 
zása  érdekében  kívánatos,  talán  egyik-másik  gazdasági 
koncepciója  a  realitás  próbakövén  hamisnak  fog  bizo¬ 
nyulni:  szóval  lesznek  hibái,  fogyatékosságai,  de  ezek 
olyanok  lesznek,  melyek  mellett  a  jóhiszemű  polgár 
nyugodt  lelkiismerettel  vallhatja:  right  or  wrong,  my 
country. 

Az  Egyedül  vagyunk  című,  kormányunk  intellek¬ 
tuális  és  morális  nívójához  méltó  hetilap  e  heti  száma 
nagy  cikket  közöl,  ezen  a  címen:  „Két  elhallgatott  Ady- 
dokumentum  került  elő  Fenyő  Miksa  zárolt  műtárgyai 
közül.”  Hogy  ez  a  cikk  milyen  sületlen,  hitvány  állításo¬ 
kat  tartalmaz  rólam,  az  már  ma  sem  érdekes,  két  hónap 
múlva  pláne  nem  lesz  az.  De  érdekes  az,  hogy  a 
Gestapo-tolvajok  és  magyar  segítőtársaik  nem  érték  be 
ezüstjeink,  ruháink  és  egyéb  értéktárgyaink  ellopásá¬ 
val,  hanem  Ady-,  Babits-,  Móricz-kéziratgyűjteménye- 
met  is  ellopták,  s  most  sub  titulo  „zárolt  műtárgy” 
kérkednek  tolvajlásukkal.  Soha  nálam  műtárgyakat 
nem  zároltak,  arra  nem  is  volt  joguk  (hogy  egy  ilyen 

ismeretlen  fogalommal,  mint  a  „jog”,  operáljak),  ellen¬ 
ben  minden  jog  nélkül  szétlopkodták,  és  még  ma  is 
lopkodják  dolgainkat,  piszkos  kézzel  és  még  piszkosabb 
lélekkel  magánéletem  dolgain  hagyják  kezük  szennyét. 
A  közvélemény  harminc  darabból  álló  gyűjteményről 
beszél,  holott  egyedül  Ady  verskéziratainak  száma 
nálam  több  mint  száz.  Azután  prózája,  köztük  Ady 
önéletrajza,  novellák,  cikkek  és  végül  esztendőkön  át 
folytatott  levelezésünk  híven  megőrzött  dokumentu¬ 
mai.  Nem  harminc,  hanem  több  mint  háromszáz...  mi 
történt  ezekkel,  hova  sikkadtak  el  ezek  a  német  és  ma¬ 
gyar  Gestapo  kezén?  És  a  Babits-kéziratok  és  a  Móricz- 
kéziratok  és  más  magyar  írók  kéziratai?  Ria  remegve 
adta  át  a  lapot  -  az  az  érzése,  hogy  a  politikai  rendőrség 
újra  kutatásomra  indul,  s  még  buzgóbban,  mint  eddig. 
Végtelenül  sajnálom  kéziratgyűjteményem  pusztulá¬ 
sát...  Mario  egyedüli  öröksége  lett  volna.  Hogy  saját 
kézirataimból  és  a  memorandumokból,  amelyeket  sze¬ 
gény  és  igen  jóravaló  Horthy  István  számára  írtam 
a  helyzetről,  vagy  amelyekben  a  külföldet  próbáltam 
meggyőzni  arról,  hogy  nálunk  a  zsidókkal  embersége¬ 
sebben  bánnak,  mint  másutt  a  németek  által  kontrollált 
Európában,  mert  ez  az  ország  az  emberség  és  becsületes 
magyar  kormányok  országa  stb.  stb.  -  hogy  ezekből  mi 
került  Gestapo-kézre,  s  mi  az,  amit  biztos  (?)  helyre 
mentenem  sikerült,  erről  fogalmam  sincs.  Amikor 
március  19-én  elhagytam  lakásomat,  íróasztalomon 
feküdt  Weiss  Manfrédról  írt  emlékezésem,  közel  egyévi 
komoly  és  szeretetteljes  munkának  gyümölcse.  A  detek¬ 
tívek  bűnjelként  magukkal  vitték.  Most,  hogy  élete 
nagy  alkotását,  a  csepeli  telepet  az  amerikaiak  szétbom¬ 
bázták,  magam  elé  idézem  érdekes,  rokonszenves  alak¬ 
ját,  akiben  én  a  teremtő  munka  -  igazán  „teremtő”  és 
igazán  „munka”  -  megtestesülését  láttam.  Nagy  ínsé¬ 
gemben  jólesik  az  ő  barátságára  gondolnom.  (Tán  két 

éve  annak,  hogy  azt  mondtam  Ch.  F.-nek:  ezeknek 
-  már  ti.  az  angoloknak  -  első  dolguk  lesz  Csepelt 
agyonbombázni.  „Bár  már  látnám!”  -  mondotta  Feri. 
A  tulajdonos.) 


Július  29. 

„Dér  schwarze  Tag  dér  deutschen  Armee”  írta  Luden- 
dorff  1918.  augusztus  8-án  (s  aztán  még  október  2-ig 
várt  a  fegyverszünetkéréssel).  Most  aztán  nem  múlik  el 
nap,  mely  ne  volna  a  német  hadsereg  fekete  napja.  Az 
orosz  csapatok  Varsó  elővárosaiban.  A  magyar  csapatok 
a  Kárpátok  hágóira  visszavetve.  Przemysl  és  Jaroslaw 
elfoglalása  a  San-vonal  megdőltét  jelenti,  és  tárt  utat 
Krakkó  és  Szilézia  felé.  Varsó  ostroma  a  Visztula-vonal 
megdőltét  jelenti,  és  most  aztán  igazán  -  a  napóleoni 
háborúk  óta  először  -  á  Berlin!  á  Berlin! 

Komolyabb  német  ellenállás  csak  Göbbels  jelentései¬ 
ben  tapasztalható,  meg  a  normandiai  front  keleti  felén, 
ahol  Caennél  a  német  csapatok  keményen  állják  az 
angolok  támadását.  Himmler  csapatai  viszont  győzel¬ 
mesen  nyomulnak  előre  a  németek  ellen;  eddig  aligha¬ 
nem  ki  is  irtották  mindazokat  a  német  tábornokokat, 
akiknek  az  volt  a  véleményük,  hogy  Németország 
elvesztette  a  háborút.  Ha  azonban  ezzel  a  hittel  otthon 
alaposan  leszámolni  akarnak,  akkor  erre  az  SS-csapatok 
és  a  Gestapo  összefogott  ereje  és  gyilkolási  képessége 
sem  lesz  elegendő. 

S  mi  lesz  nálunk?  Nálunk  még  mindig  csak  zsidókér¬ 
dés  van;  ha  ezt  el  tudják  intézni,  Magyarország  meg  van 

>• 

mentve.  Két  hír.  Újból  kétezer  csendőr  érkezett  Buda¬ 
pestre;  a  deportálás  újra  megkezdődik,  ezúttal  a  fővá¬ 
rosból.  A  másik  hír:  Horthy  átvette  az  uralmat,  és  saját 
embereit  helyezte  el  a  minisztériumokban,  akiknek  fel¬ 
adata  a  zsidók  további  nyomorgatását  megakadályozni. 
De  urak,  hatalmas  és  szánalmas  Sztójay,  Imrédy,  Ja- 

ross.  Bárdossy,  Rajniss,  Teleki  Mihály  és  egyéb  neve¬ 
zetű  urak,  vitézek,  hősök,  élettérfoglalók  (főleg  az  utób¬ 
biak),  nem  erről  van  szó,  hanem  arról,  hogy  holnap  az 
oroszok  északról  is,  keletről  is  megjelennek  a  Kárpátok 
hágóin,  és  ellenállhatatlan  erővel  törnek  a  magyar  síkság 
felé.  Két  lehetőségük  van  azoknak  az  uraknak,  kik  ezt 
a  katasztrófát  az  országra  idézték.  Budapesten  elragadni 
a  németektől  a  hatalmat,  amire  ma  már  van  lehetőség,  és 
aztán  kenyérrel  és  sóval  menni  az  orosz  hadsereg 
parancsnoka  elé,  s  ezzel  megmenteni  százezer  magyar 
katona  életét,  esetleg  még  a  maguk  rongy  életét  is  (ami 
persze  csak  az  én  szemszögemből  nézve  rongy,  az  övé¬ 
kéből  nézve  nemzetmentő,  nemzetfenntartó,  ország¬ 
gyarapító  érték).  Ez  olyan  hősiféle  cselekedet  volna, 
amilyet  folyton  hirdetnek.  Vagy  reménytelen  és  buta 
frázisukkal:  „győzelem  vagy  halál”  -  harctérré,  siva¬ 
taggá  változtatni  Magyarországot,  még  százezer  vagy 
kétszázezer  magyar  ember  életét  odadobni,  hogy  ők 
maguk  a  végső  válságban  autóikra  ülhessenek,  és 
Németországba  menekülhessenek,  álnéven,  hamis  útle¬ 
véllel.  (De  nemcsak  a  lovas,  az  autós  mögött  is  ott  ül  az 
atra  cura.)  Ismerem  ezeket  az  urakat,  a  szépség,  jóság, 
igazság  iskolájában  kitenyésztetteket,  ők  már  döntöt¬ 
tek,  úgy,  ahogy  férfiideáljuk,  Hitler  döntött  Németor¬ 
szág  sorsáról:  kivárják  a  tizenkét  óra  öt  percet  (nem  is 
kell  várniuk,  már  itt  van),  s  ha  Magyarország  nem  tudja 
megvédeni  őket,  akkor  -  vezérük  szavait  idézve:  „egy 
könnyet  sem  sírnak  utána”. 

S  hogy  lesz  itt  a  vitéz  Jarossék  menekülése,  a  kor¬ 
mányzat  felbomlása  után?  Kik  azok,  akikből  a  meg¬ 
szálló  hatalom  kormányt  alakíthat,  ahogy  az  Itáliában 
történt?  Bethlen,  aki  nyilván  az  országban  bujkál,  tehát 
kéznél  van,  erre  aligha  alkalmas;  Rassay,  aki  a  leghiva- 
tottabb  volna,  nincs  itthon,  ha  ugyan  egyáltalán  életben 
van,  s  ugyanez  áll  még  néhány  derék  magyar  politi- 

kusra,  akik  közül  egyesek  talán  beállítottságuknál  fogva 
sem  foglalhatnak  helyet  a  megszálló  hadsereg  hozzájá¬ 
rulásával  alakított  új  kormányban.  A  kormány  kétségte¬ 
lenül  koalíciós  kormány  lesz:  a  liberális  demokrácia, 
a  szocialisták,  a  kommunisták,  kisgazdák  és  legitimis¬ 
ták  koalíciója.  A  keresztény  pártnak,  mely  esztendőkön 
át  az  uralkodó  pártok  hű  csatlósa  volt,  s  csak  akkor 
mozdult  meg,  ha  a  nagybirtokot  kellett  megvédelmezni, 
nehezen  lesz  szerepe,  vagy  legalábbis  nagy  átalakuláson 
kell  átesnie.  A  liberális  demokráciának  van  lehetősége 
az  országban;  vezéregyénisége  csak  egy  van:  Rassay 
Károly.  A  kisgazdák  Eckhardtot,  Tildyt,  Zsilinszkyt 

küldhetik  a  koalícióba.  S  a  szocialisták?  Vajon  Peyer 

✓  / 

előkerül-e?  Es  Mónus?  Es  Kéthly  Anna?  A  kommunis¬ 
ták  dolgában  teljesen  tudatlan  vagyok.  Van-e  komoly 
szervezetük  az  országban  és  e  szervezetnek  vezető  egyé¬ 
niségei?  De  ezen  kár  is  törnünk  a  fejünket,  ha  nincs, 
a  viszonyok  majd  gondoskodnak  arról,  hogy  legyen. 

Az  orosz  megszállás  kemény  lesz,  mint  ahogy  az 

angolszász  megszállás  is  az  volna,  de  nem  lesz  mérgező, 

✓ 

a  nemzet  lelkiismeretére  ránehezedő.  Es  emberséges 
lesz.  Nemcsak  azokkal  szemben,  akik  a  katasztrófa 
felidézésében  ártatlanok,  hanem  azokkal  szemben  is, 
akik  a  múltban  az  ország  megváltását  Hitler  ezüstvérte- 
zetű  lohengrinségétől  várták,  feltéve,  hogy  mint  promi¬ 
nens  háborús  uszítok  vagy  a  keleti  fronton  kegyetlenke- 
dők,  nem  kerültek  az  orosz  listára.  Az  orosszal  lehet 
majd  modus  vivendit  találni  -  a  némettel  soha. 

Július  30. 

Rossz  alvó  lett  belőlem.  Nyugtalan  forgolódásokkal 
telnek  éjszakáim;  zavaros  álmokkal,  melyekben  rend¬ 
szerint  utazás  áll  a  házhoz.  Vágyálmok,  melyekben  ha 
üldöznek  is,  régi  szép  emlékek  vidékein  kergetnek 
keresztül  Párizsba,  Arles-ba,  Vicenzába,  és  sohasem 

Osvicébe  (vagy  hogy  hívják?),  ahol  a  németeknek  a 
modem  kor  igényeinek  megfelelően  fölszerelt,  szóval 
összkomfortos  gázkamrái  állnak.  Az  éjjel  Firenzéről 
álmodtam.  Riával  jöttünk  le  a  San  Miniato  teraszáról,  és 

San  Francesco  ciprusalléjában  egy  padra  ültünk,  össze- 

✓ 

bújva,  mert  szakadt  az  eső.  Es  Firenze  egészen  más  volt, 
mint  Firenze:  etruszk  kőtömbökből  összerakott,  komor 
boltozatok,  melyekben  mély  csatornákat  vájt  ezer  év 
rohamozó  ereje,  és  azokon  patakokban  zúgott  alá  a  víz; 
elegancia  nélküli  árkádok,  melyekre  házak  nem,  legfel¬ 
jebb  nehéz  kövű,  befejezetlen  épületek  nehezedtek,  és 
sehol  egy  ember  a  romok  között  (úgy,  mint  igazán,  az 
egész  világon),  és  sehol  egy  friss,  üdítő  olasz  szó.  Föléb¬ 
redtem,  és  tovább  álmodtam  Firenzéről.  A  németek 
berendezkedtek  a  város  védelmére;  az  angolok  bom¬ 
bázni  fogják  a  várost.  A  vörös  liliom  városát  átadják  az 
enyészetnek:  rémítem  magamat,  de  lelkem  mélyén  nem 
tudok  hinni  ebben.  Siena  megmenekült;  a  jövőben  is 
láthatom,  ha  ugyan  láthatom,  ahogy  olasz  asszonyok 
a  ruhát  mossák  a  Fonté  Brandánál.  Arezzo  -  mondják 
német  hírek  -  elpusztult;  férfikorom  szépségeiből  tör¬ 
tek  ki  egy  értékes  darabot.  Nem  is  Piero  della  Francesca 
freskóira  gondolok,  a  román-gót  stílusú  remek  dómra, 
finoman  rendezett  múzeumára,  nem,  egy  padra  gondo¬ 
lok  ott  fenn  a  parkban,  ahonnan  az  egész  várost  magun¬ 
kénak  ölelhettük,  egy  eszpresszóra,  ahol  az  olasz 
paraszt,  mialatt  lassan  ízlelte  feketéjét  nyelve  hegyével, 
ahogy  a  borszakértők  a  moselit  kóstolják,  s  megelége¬ 
dése  jeléül  kedves  közvetlenséggel  -  régi  barát  -  odaka¬ 
csintott  hozzánk  (vagy  ez  Assisiben  történt?),  paloták 
udvaraira,  melyekben  egy-két  ciprus  és  egy  gránátal¬ 
mafa  dús  kert  varázsát  idézi  elénk,  egy  rózsalugasra, 
melynek  illatában  sonkás  omlettet  vacsoráztunk  (vagy 
ez  Mantovában  volt?),  szépségek,  melyekről  nem  szól 
a  bedekker,  de  amelyek  emlékeimben  csillaggal  vannak 

jelölve.  S  most  ez  emlékeknek  gyönyörű  reneszánsz 
keretét  pusztulásra  ítélik?  Firenze  nem  lesz  többé? 

A 

A  Boboli-kert  fáit  orkánosan  kiszaggatják?  Es  bomba 
zúzza  szét  Luca  della  Robbia  Cantoriáját  és  Donatel- 
lóét,  és  a  Battistero  kapujáról  letörli  Lorenzo  Ghiberti  és 
a  Campaniléről  Giotto  remekeit?  Orcagna  tabernákulu- 
mát  féltsem  az  Or  San  Michelében,  vagy  a  San  Marco 
kolostort,  Donatello  angyali  üdvözletét  a  Santa  Crocé- 
ban,  vagy  Michelangelo  Medici-emlékét?  Hova  nézzek, 
merre  forduljak  féltésemmel?  Mi  az,  amit  megóvjak 
Mariónak?  Mert  talán  engem  már  nem  is  foszthatnak  ki. 
Azt  a  Firenzét,  amit  én  éltem,  nem  vehetik  el  tőlem. 

10  óra  25  perc,  a  szirénák  megszólalnak.  Pedig  most 
akartam  a  legszebbet  írni  Firenzéről.  Micsoda  remek¬ 
műveket  bombáznak  szét  az  amerikaiak.  Akik  a  magyar 
propaganda  szerint  négerek  és  zsidók,  néhány  angol¬ 
szász  is  akad  közöttük,  s  akik  ezt  a  pusztító  munkát 
nehéz  dollárokért  végzik.  Ha  mi  többet  fizetnénk, 
nekünk  dolgoznának  -  állapította  meg  egyik  közírónk. 

Próbáljam  folytatni  a  firenzei  emlékezést?  A  múlt 
háború  után  -  1919  szeptemberében  -  az  első  dolgom 
volt  útlevelet  szerezni  Itáliába.  Mindenféle  ajánlólevél¬ 
lel  fölszerelve  jelentem  meg  az  olasz  missziónál.  Szíve¬ 
sen,  de  Rómába  kell  írniok  a  beutazási  engedélyért,  és 
ez  hónapokig  tart.  Lesújtva  jöttem  ki  a  misszió  épületé¬ 
ből.  Künn  találkozom  egy  derék  autókereskedő  ismerő¬ 
sömmel.  „Nem  adnak  beutazási  engedélyt  F.  M-nak? 
-  Hát  én  majd  megmutatom,  hogy  adnak.”  Fogta  az 
útlevelemet,  bevitte  a  misszió  irodájába,  és  öt  perc 
múlva  a  beutazási  engedéllyel  tért  vissza.  Soha  életem¬ 
ben  nem  éreztem  annyira  jelentőségemet,  mint  akkor, 
s  persze  magamnál  még  nagyobbnak  Reiman  (így  hív¬ 
ták  a  derék  autókereskedőt)  jelentőségét.  Itáliába  az  út 
Bécsen  keresztül  vezetett,  és  Bécsbe  Kanizsán  át. 
A  vonat  reggel  hatkor  indult  a  Keletiről,  de  minthogy 

-  román  megszállás  lévén  -  reggel  hat  előtt  nem  volt , 
szabad  az  utcán  mutatkozni,  már  előző  este  kimentem 
poggyászommal  a  Keletire,  és  az  éjszakát  a  hordár  szoba 
gyönge  rugózatú  pamlagán  töltöttem.  Talán  soha  olyan 
frissen  nem  ébredtem,  mint  akkor  reggel;  a  vonat  elin¬ 
dult,  és  este  kilenc  órára  Bécsbe  ért.  Sehol  egy  szoba; 
éjszakám  az  Astoria  szalonjának  karosszékében  telt  el. 
Este  indulás,  persze  hálókocsi  nélkül,  másnap  délben 
a  Brenner,  vagy  akkor  már  Brennero  s  harmadnap 
hajnalban  Firenze.  S  még  mindig  fáradhatatlanul  fiatal 
voltam,  harmincesztendős,  legföljebb  negyven-negy¬ 
venöt,  s  Firenze  azért  volt,  hogy  engem  négy  háborús 
esztendőért  kárpótoljon.  Senki  nem  is  járt  előttem 
Firenzében,  én  voltam  a  vörös  liliom  városának  Kolum- 
busa.  („Sie  reisen  gescháftlich?”  -  kérdezte  tőlem  az 
Albergo  dTtalia  derék  svájci  tulajdonosa.  „Nein,  aus 
Vergnügen”  -  válaszoltam  gyanútlanul.  „Mit  Ihrer 
Valuta?”  -  csodálkozott  rosszallóan  a  szállodás.) 

Az  Itáliát  járó  F.  M.-nak  ajánlotta  Ady  a  Tavasz  van, 
úrfi  című  szép  versét.  Ez  a  tavasz  nyilván  örökre  oda 
van,  akár  szétbombázták  Firenzét,  akár  nem.  Az  a  vi¬ 
lág,  mely  elkövetkezik,  az  itáliai  utat  alighanem  törölni 
fogja  az  élet  nélkülözhetetlen  szépségei  sorából.  A 
közösségi  érzés,  az  erre  való  institutív  berendezkedés 
minden  olyan  szépséget  törölni  fog,  mely  csak  kevesek¬ 
nek  adatott  meg.  Bizonyosan  gondoskodni  fog  majd 
más  szépségideálokról,  melyekben  mindenkinek  része 
lehet.  Engem,  sajnos,  nem  tudnak  már  kárpótolni.  De 
erre  nyilván  nem  is  vetnek  súlyt. 

Egyetlen  kellemetlen  emlékem  Firenzéről.  1939  feb¬ 
ruárjában  volt,  Riával  beültünk  kedvenc  kocsmánkba, 
a  Giovacchinóba.  A  szemben  lévő  asztalnál  egy  férfi  és 
egy  nő  ült,  a  férfi  fasiszta  jelvénnyel.  Ria  idegesen  figyel¬ 
meztet,  hogy  a  férfi  hangos  megjegyzéseket  tesz  zsi- 
dós  kinézésemre.  Hangosakat  és  még  hangosabbakat, 


141 


széttekintgetve  a  teremben,  hogy  vajon  a  szomszédok 
mennyire  reagálnak  uszítására.  Mikor  aztán  látta,  hogy 
egyáltalán  nem  reagálnak,  és  hogy  én  sem  vagyok  haj¬ 
landó  észrevenni,  abbahagyta.  Holott  én  reagáltam,  né¬ 
mán,  lelkemben,  mélyen  megsértődve,  hogy  ez  velem 
Itáliában,  hazámban  eshetett  meg!  (Azóta  egyik  sértést 
a  másik  után  követik  el  velem  szemben,  s  éppen  nem 
mondhatom,  hogy  hozzáedződtem.)  Olasz  ember  tá¬ 
madhat  ily  náci  módon  rám!  Aztán  egyszerre  csak  hal¬ 
lom,  hogy  a  férfi  az  olasz  beszédet  németre  fordítja, 
mégpedig  tökéletes  németre,  ahogy  csak  anyanyelvét 
beszélheti  az  ember...  megvigasztalódtam... 

Erről  a  sértésről  egy  másik  sérelem  is  jutott  eszembe, 
mely  Itália  részéről  ért,  s  amely  akkor  nagyon  rosszul¬ 
esett.  Amikor  ugyanis  1938  derekán  megváltam  állá¬ 
somtól  -  nem  könnyű  szívvel,  egy  élet  munkáját  hagy¬ 
tam  ott,  de  kergetve  a  gondolattól,  hogy  egy  ilyen 
jelentős  intézmény  élén  nem  állhat  ember,  akit  a  tör¬ 
vény  másodrendű  állampolgárrá  degradál  -,  szóval 
mikor  a  magam  akaratából  otthagytam  ezt  a  hozzám 
nőtt  intézményt,  akkor  az  olasz  lapok  is  megemlékeztek 
távozásomról.  Ellenséges,  gyűlölködő  hangon,  olyas¬ 
valamit  írva,  hogy  ez  szimbolikus  esemény,  a  zsidó¬ 
ság  káros  befolyásának  leépítése  kezdődik  meg  ezzel 
Magyarországon.  Mélyen  meg  voltam  bántva;  arra  gon¬ 
doltam,  hogy  levelet  írok  a  „Corriere  della  Será”-nak,  és 
megírom  a  következőket: 

Amikor  Itália  Abesszínia  meghódítására  indult  el, 
s  szembe  találta  magát  a  világ  közvéleményével,  akkor 
Pro  Itália  címen  cikket  írtam  egyik  napilapunkban, 
melyben  megmagyarázni  próbáltam  Itália  cselekedeté¬ 
nek  indítóokait  és  jelentőségét.  Megírtam  ebben,  hogy 
Itáliával  szövetségestársai  a  múlt  háborúban  méltányta¬ 
lanul  bántak,  jelentős  gyarmatbirodalmat  osztottak 
szét,  de  Itáliának  még  morzsákat  sem  juttattak.  Holott, 

ha  valakinek,  hát  Itáliának  jussa  volt  erre.  Nem  tudott 
mit  kezdeni  népfeleslegével,  és  Rómától  öröklött  tehet¬ 
sége  volt  a  gyarmatosításhoz.  Milyen  nagy  fejlődést, 
gazdaságit  és  kulturálisát  jelenthet  ez  a  hódítás  Abesszí¬ 
niának,  milyen  kiemelését  a  sötétségből,  milyen  gazda¬ 
godását  a  világtermelésnek  stb.  stb.  Minden  szeretetem 
az  olasz  föld  iránt  benne  volt  e  cikkben. 

Volt  is  hatása,  ha  nem  is  éppen  Edenre,  aki  továbbra 
is  rossz  véleménnyel  volt  az  olasz  akcióról,  hanem 
a  Dúcéra.  Egy  nap  megjelent  nálam  az  olasz  követség 
sajtóattaséja,  feketében  és  ünnepélyes  arccal,  hogy 
a  követség  Mussolinitól  azt  a  megbízást  kapta,  hogy 
keressen  föl  engem,  s  köszönje  meg  nekem  azt  a  barátsá¬ 
got,  mellyel  ügyüket  felkaroltam. 

Gondoltam,  megírom  ezt  a  „Corrieré”-nek,  és  még 
a  következőt  is.  Mikor  a  müncheni  egyezmény  folytán 
a  Felföld  visszakerült  Magyarországhoz,  a  „Magyar 
Nemzet”  felhívást  tett  közzé,  hogy  állítsunk  szobrot 
Mussolininak.  En  -  egy  kissé  Hitler  elleni  tüntetést 
látva  a  dologban  -  száz  vagy  kétszáz  pengőt  küldtem  be 
a  „Magyar  Nemzetinek.  Két  hét  múlva  Pethő  Sándor, 
a  lap  szerkesztője  visszaküldte  a  pénzt  egy  levélben, 
melyben  megírta,  hogy  mivel  én  voltam  az  egyetlen,  aki 
Magyarországon  Mussolini  szobrára  adakozott,  a  gyűj¬ 
tés  tervét  elejtette.  Hálás  vagyok  neki. 

Az  offenzíva,  melyet  a  keresztény  egyházak  indítot¬ 
tak  azok  ellen  a  zsidók  ellen,  kik  a  keresztség  felvételére 
jelentkeztek,  azzal  az  önző  szándékkal,  hogy  talán  így 
sikerül  életüket  megmenteniük,  az  offenzíva  teljes  siker¬ 
rel  folyik  tovább.  A  hercegprímási  iroda  közölte  tegnap 
a  következőket:  „A  mostanában  gyakori  megkeresztel- 
kedési  kívánságokkal  kapcsolatban  illetékes  egyházi 
helyről  ezúton  is  figyelmeztetik  a  plébániákat  és  lelkész¬ 
ségek  vezetőit,  hogy  e  kérdésben  az  egyházi  álláspontot 
a  leglelkiismeretesebben  kötelesek  megtartani.  Azokkal 

szemben  tehát,  akik  a  keresztség  szentségének  felvéte¬ 
lére  jelentkeznek,  a  kellő  óvatossággal  járjanak  el  az 
oktatás  idejének  szigorú  megtartását  illetőleg  is.  Az 
előírt  hittanulási  terminust,  amely  a  mostani  nagyobb 
jelentkezések  mellett  még  inkább  szükséges  -  addig  kell 
meghosszabítani  (míg  a  Gestapo  nem  végzett  a  jelent¬ 
kezővel),  amíg  a  megkeresztelésre  illetékes  plébános 
vagy  annak  törvényes  meghatalmazottja  meggyőződik 
a  jelentkezőnek  nemcsak  a  szükséges  hittani  ismeretei¬ 
ről,  hanem  Krisztus  egyháza  iránti  vágyáról  és  komoly 
szándékáról.  A  keresztség  szentségét  tehát,  a  megfelelő 
próbaidő  megtartása  után,  csak  olyannak  szabad  kiszol¬ 
gáltatni,  akinél  remélhető,  hogy  nem  a  keresztlevelet, 
hanem  Krisztus  lélekmegújító  és  üdvözítő  kegyelmét 
keresi  stb.”  Az  egyháznak  nyilván  igaza  van,  és  nem 
való,  hogy  én  ezzel  vitába  szálljak.  De  magamban  föl¬ 
vethetem  a  kérdést,  hogy  mi  volna,  ha  az  egyház  ezen 
a  vonalon  konzekvensül  továbbhaladna,  és  azt  is  lelkiis¬ 
meretes  vizsgálat  tárgyává  tenné,  hogy  vajon  azok 
közül,  kik  kereszténynek  születtek,  vagy  régebben 
kikeresztelkedtek,  hányán  vannak,  kik  „Krisztus  lélek¬ 
megújító  és  üdvözítő  kegyelmét  keresik”?  Attól  tartok, 
hogy  az  ilyen  vizsgálat  igen  elszomorító  eredménnyel 
végződne,  s  hogy  a  Krisztus  kegyelmét  nem  keresők 
számát  a  kikeresztelkedésre  önzőén  jelentkező  zsidók 
már  észrevehetően  nem  is  szaporítanák. 

Azt  beszélik,  hogy  a  rendőrség  elhatározta  minden 
egyes  budapesti  lakos  személyes  iratainak  felülvizsgála¬ 
tát.  Lehetetlen  vállalkozás.  Hiába,  hogy  naponta  olvas¬ 
hatunk  híreket  emberek  lefogásáról,  kik  hamis  okmá¬ 
nyokat  gyártanak,  zsidókról,  kik  ilyen  okmányokkal 
próbálják  kijátszani  a  parancsokat,  melyeket  ellenük 
Hitlerék  szelleme  diktál,  egymillió  ember  okmányainak 
felülvizsgálata  lehetetlen  vállalkozás.  Bizonnyal  megint 
egy  csomó  emberrel  több  jut  az  internálótáborba,  a  kor- 

rupció  számára  új  források  nyílnak  meg  (talán  éppen 
erről  van  szó!),  de  igazán  megoldani  a  kérdést,  vagy  akár 
megközelíteni  a  megoldást,  lehetetlen.  A  hamis  papírok 
gyártása  egyike  a  legvirágzóbb  iparoknak;  százan  meg 
százan  adták  magukat  ennek  gyakorlására,  s  űzik  olyan 
tehetséggel,  mint  a  textilkereskedelmet.  Egy  részük 
ezeknek  a  hamis  okmányoknak  igazi  okmány.  Jogos 
tulajdonosa  ruházta  át  a  sárga  folttól  s  annak  következ¬ 
ményeitől  menekülő  zsidóra:  ha  elég  ügyesen  és  elég 
szerencsével  használja  ezeket  az  okmányokat,  hát  nincs 
semmi  baj.  Túlnyomó  része  azonban  a  forgalomba 
hozott  okmányoknak  hamisítvány,  s  még  csak  nem  is 
a  javából.  A  szerencséden  zsidó,  ki  menekülésre  szánt 
pénzének  java  részét  ilyen  okmányokra  költötte,  nem 
is  mer  ezekkel  élni.  Aki  mégis  mer,  az  abban  a  biz¬ 
tos  tudatban  teszi,  hogy  okmányai  csak  addig  érnek  va¬ 
lamit,  míg  azokat  valamely  alkalommal  a  hatóságnál 
be  nem  kell  mutatni.  Vannak  aztán  egészen  speciális 
esetek.  Ivánnál  egy  barátja  jelentkezik,  hogy  ügyvéd 
sógora  kimenti  őt  a  gettóból.  Megbeszélt  napon  és 
órában  majd  autón  jön  érte  és  feleségéért,  s  elviszik 
őket,  kitűnően  kiállított  papírokkal,  egy  Szeged  kör¬ 
nyéki  tanyárá,  fizető  vendégnek.  A  tanya  tulajdonosa 
a  legjobb  barátságban  van  a  főispánnal,  az  alispánnal, 
a  csendőrparancsnokkal  -  a  kutya  sem  fog  tudakozódni, 
hogy  Ivánék  mit  keresnek  a  tanyán.  Potom  húszezer 
pengőbe  kerül,  plusz  a  tanyai  ellátás,  de  ez  utóbbival 
akár  adós  is  maradhat  a  háború  végéig.  Ivánék  le  is 
előlegezték  az  ügyet  nyolcezer  pengővel.  Többe  nem  is 
került  nekik:  a  mentő  nem  jelentkezett.  Hogy  az  illető 
miért  nem  államtitkár  még,  nem  tudom  megérteni. 

Július  31. 

Az  orosz  ágyúk  Mitaut  lövik.  A  balti  tartományokból 
dél  felé  futó  vonalak  mind  Mitauon  mennek  keresztül: 
harminc  német  divízió  maradt  a  balti  tartományokban 


bezárva.  (Állítólag  ez  volt  a  közvetlen  oka  a  tábornokok 
lázadásának.  Hitler  kiadta  az  intuitív  parancsot:  a  balti 
tartományokat  védeni  kell  az  utolsó  emberig.  A  tábor¬ 
nokok  azt  követelték,  hogy  az  ott  lévő  német  divíziókat 
vonják  vissza  Kelet-Poroszország  védelmére.  Hider 
győzött.) 

„Érkeznek  a  jelentések  -  olvasom  az  újságban 
s  e  szűkszavú,  hidegen  tárgyilagos  beszámolókból  kiol¬ 
vassuk,  hogy  megint,  mint  annyiszor  már  a  történelem 
vérben  születő  és  vérben  elhanyadó  századai  alatt,  ősi 
katonai  erényeivel,  öröklött  elpusztíthatatían  virtusával 
áll  helyt  a  magyarság  legjava  a  keleti  barbárság  napnyu¬ 
gatnak  özönlő  hordáival  szemben.  Hogy  ez  a  nép, 
melyet  a  históriai  végzet  s  egy  bús  dicsőségű  küldetés 
hullámtörőnek  állított  Európa  parti  szikláira,  a  nagy, 
szennyes  özönöket  tovalódító  keleti  lapályok  szélére, 
hogy  ez  a  nép  megint  sírba  temetkező  nemzedékek  és 
halhatatlan  hősöket  teremtő  küzdelem  árán  váltja  meg 
jövendőjét,  és  állja  nagy  misszióját.”  Ahány  buta,  oká- 

dékos  frázis  ezekben  a  körmondatokban,  annyi  hazug- 

ság.  Es  tíz  éve,  tizenöt  éve  ilyen  körmondatokkal  és 
ilyen  hazugságokkal  traktálják  a  magyart,  s  nevelik 
ifjúságát.  Nem  igaz  az,  hogy  a  magyarság  „ősi  katonai 
erényeivel”  áll  ellent  a  keletről  jött  támadásnak,  mert 
a  magyarság  egyáltalán  nem  áll  ellent?  hanem  kedvetle¬ 
nül  és  felszereletlenül  engedi  magát  visszaszorítani 
Voronyezstől  a  Kárpátokig,  s  holnap  már  a  Kárpátokon 
túlra.  A  magyarnak  vannak  katonai  erényei,  de  hogy 
ezek  az  erények  megnyilvánuljanak,  ahhoz  tudnia  kell, 
éreznie  kell,  hogy  mért  harcol,  mit  véd,  kinek  számára 
védi?  Ma  csak  azt  tudja,  hogy  egy  „felsőbbrendű”  nép 
rátámadt  az  „alacsonyabb  rendűre”,  hogy  elragadja 
vasát,  szenét,  búzáját,  és  ebben  a  rablóhadjáratban 
harmadrangú  magyar  kormányférfiak  a  magyarságot 
német  szolgálatba  állították.  Tudja  azt,  hogy  nem 

Oroszország  üzent  hadat  Magyarországnak,  hanem 
magyar  kormányférfiak  üzentek  hadat  a  velünk  nem  is 
határos  Oroszországnak,  s  egy  szegény,  belül  megha- 
sonlott,  tehetségtelen  vezetők  szerencsétlen  politikája 
folytán  elsodort  tízmilliós  nemzetet  ráuszítottak  a  száz- 
hatvanmilliós  nagyhatalomra,  mely  tőlünk  egyebet  sem 
akart,  mint  hogy  üljünk  veszteg  a  fenekünkön.  Ezt 
tudja  ennek  a  nemzetnek  nagy  többsége;  a  magyar 
munkás  már  tudta,  mielőtt  gyárait  agyonbombázták,  és 
a  magyar  paraszt,  mielőtt  fiait  a  keleti  vágóhídra  vitték. 
A  magyar  középosztály  nem  tudta;  vagy,  helyesebben, 
az  a  réteg  nem  tudta,  mely  a  zsidók  ellen  hozott  foszto¬ 
gató  törvényekkel  anyagi  előnyökhöz  jutott,  vagy  az 
uszítás  révén  politikai  hatalomhoz;  az  a  földbirtokosré¬ 
teg  nem  tudta,  mely  az  elkerülhetetlenül  bekövetkező 
földreformot  úgy  vélte  elodázni,  ha  martalékul  oda¬ 
dobja  a  zsidó  földbirtokot;  az  a  tisztikar  nem  tudta, 
amely  Hitlerben  vélte  fölfedezni  a  katonai  erények  meg¬ 
testesítőjét,  s  amely  leterrorizálta  azt  a  kisebbséget, 
amelyik  a  magyar  tisztikarban  erre  a  Hitler-kultuszra 
nem  volt  hajlandó.  De  a  nemzet  nagy  része,  azok, 
kiknek  ilyenkor  semmi  befolyásuk  az  ország  elhatározá¬ 
sára,  tudta,  hogy  az  országot  tragikus  kalandba  vitték, 
s  ment  az  oroszok  ellen,  mert  parancsolták,  mert  vitték, 
ment  kelletlenül  és  virtus  nélkül. 

És  a  nemzet  nagy  része  talán  nem  volt  azon  a  vélemé¬ 
nyen,  mint  én,  hogy  Magyarországra  igazán  „a  nyugati 
horda”,  a  náci  horda  veszélyes,  de  sohasem  érezte  az 
oroszt  „keleti  hordának”,  sohasem  ment  át  vérébe  az 
a  gyűlölet,  mellyel  esztendők  óta  az  orosz  ellen  uszítani 
próbálják.  „Túlerő,  túlerő”  -  olvassuk  egyre  ezekben 
a  puffadt  cikkekben;  de  hát  ki  mondta,  hogy  menjünk 
neki  ennek  a  „túlerőnek”,  amikor  ez  a  túlerő  nem 
bántott  bennünket.  „Nincs  mit  tagadnunk  rajta  -  üvölti 
a  cikk  a  háború  itt  dúl,  rombol,  hullámzik  és  fenyeget 

a  Kárpátok  hegykapui  előtt. . .  az  élet  vagy  halál  megmá¬ 
síthatatlan  ítélete  van  mindabban,  ami  most  történik, 
s  aki  ezt  az  országot  végigjárja,  a  júliusi  mezőket,  a  csen¬ 
des  falvakat,  a  gyárakat,  műhelyeket,  vagy  a  forró  négy 
fal  közt  megszabott  rendben  menő  hivatali  életet  nézi, 
csak  azt  tudja  mondani:  nem  találkozott  remegő  szívek¬ 
kel,  kétség  közt  hányódó  elemekkel.”  Hát  végre  észre¬ 
vették,  végre  értesültek  róla,  hogy  az  oroszok  közvetlen 
a  kárpáti  hágók  küszöbén  állanak!  Végre  beléjük  remeg, 

hogy  frázisaikból  most  néhányat  igazán  valóra  kellene 

váltani.  Es  egyetlen  reményük,  sovány  reményük,  egy¬ 
hetes  reményük,  ha  most  a  nemzetet  agyon  tudják 
rémíteni  a  legbutább,  a  leghazugabb  frázissal,  hogy 
„élet  vagy  halál”.  Akkor  tán  még  ők  megmenekedhet- 
nek.  De  hát  a  nemzet  erről  nincs  eléggé  meggyőződve, 
s  félni  lehet,  hogy  nem  áll  ki  olyan  lelkesedéssel,  olyan 
virtussal,  hogy  ezek  a  konstellációk  változatlanul  meg- 
őrizhetők  legyenek.  A  nemzetben  dereng  az  a  tudat, 
hogy  bár  vezető  emberei  mindent  elkövetnek,  hogy 
minél  több  magyart  száműzzenek  a  csatatérre,  és  ez 
igen-igen  sok  magyarnak  pusztulását  jelenti  -  mondom, 
él  benne  a  tudat,  hogy  a  nemzet  nem  is  halhat  meg, 
a  nemzet  élni  fog,  még  ha  vitéz  Imrédy  Béla  kénytelen 
lesz  lemondani  „a  haza  bölcse”  rangjáról,  és  Rajniss 
nem  árulhatja  lapját  százezer  példányban,  még  egyben 
sem,  és  Sztójay  rájön,  hogy  Hitler  egy  tébolyult  káplár 
stb.  stb. 

Ami  pedig  azt  a  nagy  nyugalmat  jelenti,  melyről 
cikkíró  oly  szónokian  emlékezik  meg,  hát  ez  a  megálla¬ 
pítás  némi  korrektúrára  szorul.  A  dolgozó  nép  tovább 
dolgozik,  mit  is  csinálhatna  mást.  Egy  része  tán  reméli, 
hogy  a  kommunista  elvek  polgárjogot  nyernek  a  politi¬ 
kában,  s  ez  az  ő  helyzetének  a  javulását  jelenti,  másrészt 
bízik  abban,  hogy  lelkiismerete  szabadabban  nyilatkoz¬ 
hat  majd  meg  az  orosz  megszállás  alatt,  mint  ma.  Bízik 

abban,  hogy  ha  annyit  dolgozik,  mint  ma,  akkor  Sztójay 
nélkül  is  meg  tud  élni.  (Ne  tessék  félni,  mondotta 
a  kórházi  szolga  Manóinak,  mi  ma  is  dolgozunk,  akkor 
is  fogunk  dolgozni!)  Mégpedig  békében,  s  nem,  mint 
ma,  háborúban.  És  a  polgárság  egy  részét,  melynek 
minden  értéke,  egész  kultúrája,  lelkivilága  szemben  áll 
a  bolsevizmussal,  nem  izgatja  a  megszállás,  mert  veszé¬ 
lyesebbet,  gyűlöletesebbet  a  náci  megszállásnál  el  sem 
tud  képzelni.  Cikkírónak,  szóval,  igaza  van,  mikor  a 
magyar  falvak,  gyárak  nyugalmáról  beszél.  De  ha  maga 
körül  és  magába  néz,  akkor  tudja,  hogy  nem  mondott 
igazat:  azokban  a  rétegekben,  melyek  Magyarországot 
a  nácik  szolgálatába  hajtották,  és  azokban  a  rétegek¬ 
ben,  melyek  e  szolgaságnak  haszonélvezői  voltak,  nagy 
a  nyugtalanság.  (Nem  adom  javításba  autómat  -  mon¬ 
dotta  egy  magas  állású  tisztviselő  -,  mert  minden  pilla¬ 
natban  szükségem  lehet  rá  menekülés  céljából.)  Nem, 
ezeknél  nagy  a  nyugtalanság,  holott  tudniuk  kell,  hogy 
Németországba  menekülve,  a  nácizmus  klasszikus  tala¬ 
ján  állanak,  míg  nálunk  magyar  slamposság,  néha  való 
elérzékenyedés,  néha  felülkerekedő  jobb  lelkiismeret 
vizet  vegyít  a  nácizmus  borába. 

Thomas  Mann  beszélt  Amerikából.  Azzal  az  ismert 
anekdotával  kezdte,  hogy  a  háború  elején,  amikor  Ang¬ 
lia  még  szerényen  beérte  azzal,  hogy  röpcédulákat 
dobált  Németországra,  az  egyik  angol  pilóta  jelentette 
parancsnokságának,  hogy  nem  bírta  a  röpcédulaköteget 
szétoldani,  és  a  kötegét  hajította  le  német  földre.  „Maga 
szerencséden  -  mondotta  a  parancsnok  -,  maga  agyon¬ 
üthetett  volna  valakit!”  Ez  az  anekdota  -  mondotta  Th. 
Mann  -  a  leghívebben  jellemezte  azt  a  lelkiállapotot, 
melyben  az  angolok  háborúba  vonultak.  Az  angolok 
sohasem  vallották  azt,  amit  a  németek  állandóan  hirdet¬ 
tek,  hogy  a  háború  normális  és  kívánatos  állapot.  Sem 
lelkileg,  sem  anyagilag  nem  voltak  háborúra  fölké- 

szülve,  és  évekig  tartott,  míg  a  német  háborús  célok 
felismerésében  és  a  német  szörnyűségek  hatása  alatt 
felkészültek,  és  lelkűket  is  megkeményítették  olyan 
harcra,  mely  az  egyedüli  lehetséges  válasz  a  német 
hadviselésre,  az  egyetlen  nyelv,  melyen  a  németek  érte¬ 
nek.  A  német  gazság  kényszerítette  a  világot,  hogy 
bűntárs  legyen.  Az  a  szörnyű  mód,  ahogy  a  németek 
a  lengyelekkel,  csehekkel,  szerbekkel,  görögökkel,  zsi¬ 
dókkal  bántak,  ahogy  Oroszország  megszállt  vidékeit 
férfiaiból,  asszonyaiból  és  minden  javából  kipusztítot¬ 
ták,  kötelezte  a  szövetségeseket,  hogy  bombázásukkal 

rémítsék  rá  a  német  népet  saját  gaztetteikre.  így  váltak 
Hitler  bűntársaivá  Európa  pusztításában,  aminthogy 
Hitlernek  kezdettől  fogva  az  volt  a  törekvése:  bűntársa¬ 
kat  szerezni.  Bűntársakat  a  megszállt  országokban,  és 
bűntársakat  á  német  népben.  A  német  nép  Hitler  bűn¬ 
társa  lett,  és  a  német  nép  felett  ítélt  Göbbels,  amikor 
egyik  cikkében  azt  mondotta,  hogy  nincs  olyan  rendel¬ 
kezése  a  nemzetközi  jognak,  amelyik  mentesíti  azt,  aki 
parancsra  követ  el  gyükosságot.  Körülbelül  ezt  és  ilye¬ 
neket  üzent  Th.  Mann  a  német  népnek.  Nem  sokat 
használ;  az  orosz  üzeneteket  jobban  megértik. 

Egy  angol  katonai  író  kiszámította,  hogy  az  oroszok 
zlobini  előretörésük  óta  naponta  tizenhat  kilométeres 
utat  tettek  meg  a  Visztuláig,  vagyis  gyorsabban  men¬ 
nek,  mint  a  németek  legvillámosabb  előrehaladásuk 
idején.  Mikorra  ígérjem  magamnak  búvóhelyem  elha¬ 
gyását?  Mikor  dobhatja  ki  Ria  tarsolyából  a  leánynevére 
szóló  különböző  bejelentőlapokat,  és  mikor  változik 
vissza  Mario  Dénesből  Marióvá?  Az  idő  lassan  múlik. 

Augusztus  1. 

Az  angol  rádió  közli,  hogy  ankarai  hírek  szerint 
Sztójay  átalakítja  a  kormányát;  állítólag  Jaross  eltávolí¬ 
tásáról  van  szó,  akit  felelősség  terhel  a  zsidók  deportálá- 

sáért.  Az  ankarai  hír  arról  is  tud,  hogy  Budapest  tele  van 
SS-emberekkel;  ha  ez  igaz,  akkor  Jarossnak  nem  kell 
félnie,  miniszter  marad,  tovább  deportálhat  és  rádión 
üzenhet  amerikai  véreinknek.  Mert  ez  az  ő  reszortja. 
Tegnap  is  üzent.  Bepanaszolja  az  angolokat  és  amerikai¬ 
akat,  hogy  magyar  városokat,  falvakat  bombáznak. 
„Pedig  mi  sehol  egyetlen  angol  vagy  amerikai  katonával 
sem  állottunk  szemben.  Egyetlen  magyar  bomba  sem 
hullott  angol  vagy  amerikai  földre”  -  mondotta  Jaross. 
Ilyen  embert  akarnak  kihagyni  a  kormányból? 

A  német  összeesküvésről  gyéren  érkeznek  hírek. 
Annyi  bizonyosnak  látszik,  hogy  jóval  túlterjedt  a  „kis 
klikk”  keretein.  Angol  és  amerikai  hírek  a  leghatározot¬ 
tabban  állítják,  hogy  nemcsak  félretett  tábornokok  vet¬ 
tek  részt  benne,  hanem  olyan  aktív  tisztek  is,  akik 
a  hadseregben  a  legfontosabb  pozíciókat  töltötték  be. 

Nem,  a  tábornokok  összeesküvése  nem  fogja  elin¬ 
tézni  a  nácizmust,  majd  elintézik  ezt  a  szövetségesek. 
De  annyi  ebből  biztosan  megállapítható,  hogy  a  német 
hadsereg  szétesőbb,  mint  volt  1918  őszén.  Hitler  vala¬ 
hol  azt  írja  a  Mein  Kampf -bán,  hogy  ha  egy  nemzet  azt 
látja,  hogy  vezetői  katasztrófába  viszik,  akkor  köteles¬ 
sége  fellázadni,  „Pflicht  dér  Rebellion”  -  gondolom,  így 
írta  Hitler  a  németek  Koránjában.  A  német  tábornokok 
-  úgy  látszik  -  lapozták  ezt  a  könyvet.  Vagy  beszéljünk 
tisztelettel:  a  Könyvet.  (Melynek  kiadása  a  Führernek 
évi  ötmillió  márka  jövedelmet  jelentett.  Az  evangéliu¬ 
mok  sohasem  jövedelmeztek  ennyit.) 

Hadi  helyzet:  Varsó  három  elővárosát  a  Visztula 
keleti  partján  megszállták  az  oroszok,  és  -  német  hírek 
szerint  -  Varsótól  mintegy  száz  kilométernyire  délre 
átkeltek  a  Visztulán,  és  nyugati  partján  hídfőt  próbál¬ 
nak  kiépíteni.  A  normandiai  offenzíva  jól  halad,  s  Itáliá¬ 
ban  -  úgy  látszik  -  Firenze  esedékes. 

Ria  ma  A.  M.-ékat  látogatta  meg  a  kórházban.  Lilit  és 

édesanyját  két  hét  előtt  engedték  el  a  kistarcsai  táborból 
(s  nem  Csepelről,  ahogy  én  gondoltam),  s  azóta  a  Zsidó¬ 
kórházban  vannak.  Öten  egy  szobában,  mindenik 
külön  ágyban,  tiszta  ágyneművel:  a  legnagyobb  luxus 
-  Hotel  Prince  de  Galles  ahhoz  képest,  ahogy  Kistarcsán 
éltek.  Kistarcsa  a  pokol  tornáca,  amit  ott  átéltek: 
a  megpróbáltatások  megpróbáltatása  volt.  Kétszázan 
egy  teremben?  a  WC-ért  sorba  kellett  állni;  a  szalma¬ 
zsákokon  ember  ember  mellett;  piszok,  bűz,  férgek, 
betegségek,  rothadás.  A  bánásmód  a  lehető  legaljasabb 
volt;  „embertelen”  nem  kifejezés.  „Pontosan  tudom, 
hogy  egy  eldugult  klozettot  hogy  kell  tisztítani”  -  be¬ 
szélte  Lili.  A  legocsmányabb  munkákat  a  leg¬ 
gonoszabb  szidalmak  mellett  kellett  végezniök.  Egy 
nap  tizenöt  Gestapo-ember  tört  fegyveresen  a  telepre; 
a  rendőröket  félreállították,  és  ezerötszáz  embert  csak 
úgy  találomra  kitereltek,  s  vitték  deportálás  céljából. 
Ezek  odavesztek,  köztük  néhány  jó  ismerősünk  is.  (Szó¬ 
val  nem  volt  elég,  amit  a  rendőrség  liferált  nekik; 
a  Gestapo  külön  is  százszámra  szedi  áldozatait.  A  ma¬ 
gyar  kormány  jóságos  hozzájárulásával.  (Liliék  ma  már 
megnyugodtak  valamennyire,  az  az  érzésük,  hogy  kál¬ 
váriájuk  véget  ért,  de  magától  értetődőnek  tartják,  hogy 
mindazért,  ami  velük  és  még  szerencsétlenebb  társaik¬ 
kal  történt  -  ha  van  valami  értelme  ennek  a  szónak: 
igazság  -,  a  bűnösöknek  lakolniok  kell.  Azoknak,  akik 
e  szörnyűségeket  elrendelték,  illetőleg  elnézték,  s  azok¬ 
nak,  akik  ezeket  végrehajtották.  Vajon  valóban  véget 

A  S 

ért-e  kálváriájuk?  Es  kálváriánk?  Es  százezreké? 
A  német  csapatok,  közöttük  az  SS-ek,  a  Balkánról  és 
Romániából  itt  vonulnak  vissza.  Hátha  ezek  még  egy¬ 
szer  s  utoljára  győzni  akarnak!  Ki  mást  győzhetnének 
most  már  le,  mint  a  zsidóságot!  Egy  öntudatos  magyar 
kormány,  mely  tudatára  ébred  annak,  hogy  a  zsidók 
kipusztítása  milyen  szörnyű  kárára  lesz  az  országnak. 

mert  a  világ  együtt  veti  majd  meg  Németországgal,  egy 
ilyen,  a  náci  mámorból  kijózanodott  kormány,  feltéve, 
ha  ura  a  magyar  hadseregnek,  meg  tudná  gátolni 
a  német  seregek  gyilkos  törekvéseit.  De  persze  ehhez 
kellene,  hogy  a  kormány  többre  tartsa  az  ország  érde¬ 
keit,  mint  a  magáét;  az  kellene,  hogy  ki  legyen  józa- 
nodva  a  náci  mámorból;  az  kellene,  hogy  kézben  tartsa 
a  hadsereget,  szóval  némi  józanság,  becsületesség, 
energia  kellene.  Nem  is  sok,  de  ha  még  ez  a  kevés  is 
hiányzik! 

Valaki  azt  újságolta  D.  Palinak,  hogy  hallotta  az 
amerikai  rádió  egy  hírét,  mely  szerint  Ignotus  Hugó 
barátom  megkapta  New  York  város  irodalmi  nagydíját. 
Végtelenül  örültem  e  hírnek.  Hazájában  máglyára  ítél¬ 
ték.  Valamilyen  vitéz  Kolozsváry  Borcsa,  ugyanaz,  aki 
Proustot. 


Augusztus  2. 

Hangok  az  utcáról;  két  nőé.  Egy  zokogó  nő  hangja. 
A  másik  vigasztalja:  „Ne  sírjon,  Berkesné,  Isten  úgy 
rendelte,  hogy  hősi  halott  legyen,  bele  kell  nyugodnia.” 
„De  én  nem  nyugszok  bele,  nem  nyugszok  bele 
-  milyen  szép  fiú  volt  és  milyen  jó!  Soha  kocsma,  soha 
kurvák,  minden  keresetét  hazahozta,  hiszen  maga 
ismerte”  -  zokogta  tovább  a  nő,  nyilván  a  hősi  halott 
anyja.  A  másik  tovább  vigasztalja:  „Meglátja,  Horthy 
milyen  szép  kitüntetést  küld  majd  koporsójára.  Ha 
.egyszer  az  Úristen  így  rendelte,  bele  kell  nyugodni!” 
„Ne  beszéljen  ilyen  marhaságokat  -  hagyja  el  az  anyát 
a  türelme.  -  Hova  küldi  a  kitüntetést  Horthy?  A  lem- 

A  ✓ 

bergi  mezőre?  Tartsa  meg,  és  az  Úristen  is  tartsa  meg 
magának  rendelkezéseit.  Csak  az  Isten  ne  avatkozna 
a  dolgokba,  fele  annyi  baj  volna!”  A  vigasztaló  rosszal¬ 
lóan:  „De  Berkesné!” 

Szegény  Babitsot  a  múlt  háborúban  pörbe  fogták, 

mert  Berkesnét  rímekbe  szedte  Fortissimo  című  versé¬ 
ben.  (Akkor  ezt  defetizmusnak  nevezték,  de  nem  járt 
golyó  érte,  hanem  szabályszerű  bírósági  eljárásban  pol¬ 
gári  bírák  ítéltek,  és  Babitsot  felmentették.) 

Vajon  milyen  a  mai  ember  viszonya  Istenéhez?  Más, 
mint  a  tegnapié  vagy  tegnapelőttié?  A  magam  viszonya 
tisztázva  van,  erről  nincs  mit  föl  jegyeznem.  De  a  többi¬ 
eké,  a  százezer  meg  százezer  Berkesé  és  Berkesnéé? 
A  zsidóké,  akiket  a  gyilkosok  halálra  keresnek? 
A  keresztényeké  -  az  őskeresztényeké  (nóta  bene,  kik¬ 
nek  túlnyomó  része  zsidó  volt)  -,  akik,  úgy  hallom, 
most  inkább  templomba  járók,  mint  valaha?  Milyen 

A 

viszony  fejlődött  köztük  és  az  Úristen  között?  Nemigen 
érintkezem  emberekkel,  s  így  nincsenek  is  erről  közvet¬ 
len  tapasztalataim,  de  valahogy  az  az  érzésem,  hogy 
a  szerződési  viszony,  melybe  a  tegnapi  ember  -  zsidó  és 
keresztény,  sémi  és  árja  -  Istenével  lépett,  mintha  ma 
még  nagyobb  divatban  volna.  A  formula,  hogy  én  temp¬ 
lomba  járok,  leborulok  Előtted,  pénzt  dobok  a  temp¬ 
lomperselybe,  lehetőleg  betartom  a  papok  közvetítette 
parancsaidat,  ennek  ellenében  Te  úgy  intézd  sorsomat, 
ahogy  azt  én  boldogulásom  szempontjából  jónak  látom: 
ez  a  formula  ma,  ezekben  a  vészesen  kockázatos  idők¬ 
ben  különös  jelentőséget  nyert.  Az  anya  imája:  „Fiam 
a  harctéren  van  -  lásd,  minden  reggel  itt  térdepelek 
Előtted  -,  óvjad  meg  életét.”  A  polgár  imája:  „Invázió 
fenyeget,  add,  hogy  ne  következzen  be,  mert  én  akkor 
menekülni  vagyok  kénytelen.”  A  hazafi  imája:  „Ne 
engedd,  ó,  Isten  (totális  mozgósítás  Istene),  hogy  a  mi 
véreink  pusztuljanak  a  harctéren;  tedd  úgy,  hogy  az 
ellenség  vérezzen!  Zászlókkal  vonulunk  oltárod  elé, 
s  szolgád  -  teljes  ornátusban  -  megáldja  zászlóinkat.” 
(Odaát  az  ellenségnél  ugyanez!)  A  zsidó  imája:  „Ne 
engedd,  hogy  bennünket  legyilkoljanak,  Te  adtad  a  tíz- 
parancsolatot,  ne  tűrjed,  hogy  az  elvetemültek  meg- 

szegjék  ezeket.  Vagy  legalábbis  ne  ilyen  mértékben 
-  lásd  én  őszinte  könyörgéssel  fordulok  Feléd!”  A  bűnö¬ 
sök  imája:  „Megbántam  bűnömet;  a  Te  kötelességed, 
hogy  ennek  következményeitől  megóvassam.”  De  per¬ 
sze  vannak  csekélyebb  értékállományt  képviselő  szerző¬ 
dések  is.  Állásért,  előléptetésért,  egy  zsidó  bolt  textil¬ 
anyagáért,  valamely  betegség  elmúlásáért  (vajon  a  né¬ 
metek  elvitték-e  az  olasz  templomokból  azt  a  temérdek 
ezüst  lábat,  kart,  fület,  szívet,  melyet  a  hívek  beteg 
szerveik  gyógyulása  végett  ajánlottak  fel?  Költői  kér¬ 
dés)  -  májusi  esőért,  jobb  árakért,  új  autóért,  a  régi 
autóra  U  betűért...  „mikor  kiáltok,  hallgass  meg  enge- 
met,  én  igazságomnak  Istene,  a  nyomorúságomban 
vidámíts  engemet;  könyörülj  rajtam  és  hallgasd  meg  az 
én  könyörgésemet.”  (Zsoltárok  könyve.)  Az  ember  az 
Istent  saját  képére  teremtette.  „Wie  einer  ist,  so  ist  sein 
Gott,  darum  war  Gott  so  oft  zum  Spott.”  (Goethe) 

És  az  Úr  nem  állja  a  szerződést.  A  szerencsétlen 
Berkesné  fia  hősi  halott  lesz.  Az  ellenség  letiporja  az 
országot,  mivelhogy  a  hazafiak  őnáluk  is  imádkoztak. 
A  zsidókat  százezerszámra  gyilkolják  le,  s  az  imádkozó 
ember  ezt  humanista  szellemnek  nevezi.  A  kinevezés 
nem  érkezik  meg,  vagy  együtt  jön  az  inváziós  hadsereg¬ 
gel.  S  a  textilboltot  kifosztják,  az  autót  elszedik 
a  rabolva  visszavonuló  németek...  Istenem,  Istenem, 
mért  hagytál  el  engem.  (Némelyik  polinéziai  törzs  meg¬ 
veri  istenét,  ha  az  nem  teljesíti  kívánságát.) 

S  vajon  hányán  járulnak  eléje  alázatos  tudatlansággal, 

// 

mondván:  „Csak  az  Isten  önmaga  érti  utait  és  O  tudja 
annak  helyét?”  Vagy,  kiragadván  magukat  árjaságuk 
gőgjéből,  hányán  vallják:  „Feljebb  valók  vagyunk-e 
egyebeknél?  Nem,  semmiképpen:  mert  azelőtt  megmu¬ 
tatnánk  nyilván,  hogy  mind  a  zsidók,  mind  a  görögök 

a 

mindnyájan  bűn  alatt  vagyunk.”  Es  hányán  akadnak 
olyanok,  akik  abban,  hogy  Isten  nem  hallgatta  meg 

imájukat,  nem  azt  látják,  hogy  a  kegyelem  elzárkózott 
előttük,  hanem  azt,  hogy  Isten  megmutatta  magát 
nékik?  És  hányán  fordulnak  az  Istenhez  az  egyszerű 
fohásszal:  Inclina  cor  meum,  deus.  Talán  azoknak,  kik 
így  találkoznak  az  Istennel,  talán  azoknak  nincs  is  szük¬ 
ségük  papi  közvetítésre.  Ami  távolról  sem  jelenti  azt, 
hogy  nincsenek  papok,  kik  hitük  és  életük  szuggesztivi- 
tásával  nem  tudják  híveiket  elvezérelni  az  Istennel  való 
eme  találkozásnak  nagy  élményéhez.  Ilyen  lehetett  az 
a  drága  magyar  ferencrendi  barát,  akivel  Assisiben 
barátkoztam  meg,  a  San  Francesco  alsó  templomában, 
ahol  körülvezetett  engem.  Holott  csak  arról  beszéltünk, 
hogy  milyen  kemény  tél  volt  Assisiben,  a  fele  olajfákat 
kifagyasztotta,  és  olyan  havazás,  hogy  alig  lehetett  az 
utcán  járni;  ő  tanította  meg  testvéreit,  hogyan  kell  havat 
lapátolni.  Erről  beszélt  nekem,  meg  néhány  műtörté- 
netmentes,  megható  mondatot  Simoné  Martini  festmé¬ 
nye  előtt...  egy  pillanatra  az  isteni  kegyelem  sugára 
világította  meg  az  alsó  templom  homályát.  Mikor  egy 
esztendőre  rá  újra  Assisiben  voltam,  barátom,  testvé¬ 
rem  már  nem  élt.  Vajon  ő  hogyan  vélekedett  volna 
azokról  a  pogányokról,  kik  a  gyilkosok  elől  hozzája 
próbáltak  menekülni? 

(Egyébként  mi  közöm  nekem  mindehhez?  Ki  jogosí¬ 
tott  fel,  milyen  emelkedettség,  milyen  élet,  hogy  ezek¬ 
ről  a  dolgokról  elmélkedve,  végső  igazságokat  hirdes¬ 
sek,  egyházi  férfiak  cselekedeteit  bíráljam,  akik  tempo- 
rális  igazságok  kedvéért  eltekintenek  -  talán  kénytele¬ 
nek  eltekinteni  -  az  örök  igazságoknak  való  hódolástól. 
Talán  nem  is  teszem  többet.) 

Az  amerikai  csapatok  normandiai  előretörése,  úgy 
látszik,  nagyobb  jelentőségű,  mint  gondoltam  volna. 
Mintha  ellenállás  nélkül  törnének  előre  Rennes  felé, 
ami  esetleg  az  egész  bretagne-i  félszigetet  jelentheti 
számukra.  A  caumont-i  áttörés  is  sikeresen  halad  előre; 

még  egyheti  harc,  és  a  németek  a  túlerőben  lévő,  párat¬ 
lan  tökéletességgel  felszerelt  angolszász  csapatokkal 
szemben  tehetetlenek  lesznek. 

Törökország  megszakította  diplomáciai  kapcsolatát 
Németországgal.  Hider  a  szőnyeget  rágja. 

Ryti,  a  finn  köztársaság  elnöke  lemondott;  utóda 
Mannerheim  tábornok  lett.  A  lemondás  oka:  Ryti  álla¬ 
podott  meg  Németországgal,  a  finn  parlament  felhatal¬ 
mazása  nélkül,  hogy  Finnország  csak  Németországgal 

* 

együtt  köt  fegyverszünetet  vagy  békét.  így  mondja  az 
angol  rádió.  Ryti  lemondása  szabad  kezet  ad  a  Manner¬ 
heim  által  kinevezendő  új  kormánynak.  így  tanítja  az 
utolsó  tíz  év  nemzetközi  joga. 

Churchill  ma  beszélt  az  angol  alsóházban  a  háborús 
helyzetről.  Ragyogó  képet  festett  róla?  még  ragyogób¬ 
bat,  mint  amilyet  én  festek  magamnak. 


Augusztus  3. 

Nálunk  is  megkezdődött  a  totális  mozgósítás.  Szuro- 
nyos  katonák  jelentek  meg  a  csillagos  házakban,  össze¬ 
gyűjtötték  a  férfiakat,  némelyik  házban  a  nőket  is,  és 
munkára  vitték  őket.  Sokan  szívesen  is  váltották  fel 
a  csillagos  házak  kényszersemmittevését.  Iván  a  Déli¬ 
vasút  pályaudvarán  söpri  a  vasúti  kocsikat,  és  mossa  az 
ablakokat.  A  szuronyos  katona,  aki  összeszedte  őket 
-  s  akinek  nyilván  az  a  parancsa,  hogy  ellenkezés  esetén 
erőszakot  alkalmazzon  -,  váltig  kérdezte:  miért  tűrik 
ezt?  nem  maguknak  való  munka  ez?  A  Délivasút  egyik 
állandó  munkása  pedig  a  következő  instrukcióval  szol¬ 
gált:  mielőbb  jól  bepiszkolódni,  aztán  szép  lassú  tempót 
tartani!  Szóval  a  szupertotális  mozgósítás  megkezdő¬ 
dött,  de  lehet,  hogy  ezzel  be  is  fejeződött. 

Churchill  beszédének  külpolitikai  részében  volt  egy 
passzus,  mely  a  Balkán-államoknak  a  szövetségesekhez 
való  viszonyáról  szólt,  s  ebben  Romániát  és  Bulgáriát, 

félre  nem  érthetően,  szovjet  érdekszférába  utalta. 
Olyasvalamit  mondott  Romániáról  -  szavait  nem  tudom 
pontosan  idézni  hogy  Oroszország  ellen  való  gaz 
támadásával,  mellyel  megnemtámadási  szerződése  volt, 
elérte  azt,  hogy  a  szövetségesek  most  kiszolgáltatták 
Oroszország  kényére-kedvére.  Magyarországot  Chur¬ 
chill  nem  említette.  Vajon  ez  azt  jelenti,  hogy  Magyar- 
országnak  meghagyják  függetlenségét?  Illetőleg,  hogy 
ez  a  függetlenség  valamely  dunai  koncepció  keretébe 
szoríttatik? 

A  normandiai  partraszállás  második  napján  egy  SS 
páncélos  divízió  tisztje  tizenkilenc  kanadai  hadifoglyot 
agyonlövetett,  afölött  való  dühében,  hogy  ezek  nem 
voltak  hajlandók  katonai  természetű  felvilágosításokat 
adni.  A  kanadai  csapatok  főparancsnoka  azzal  az  üze¬ 
nettel  fordult  csapataihoz,  hogy  bármilyen  indokolt  is 
a  bosszúvágyuk,  a  bosszúállásnak  ettől  a  fajtájától  tar¬ 
tózkodjanak.  „Bestiális  bűntettek  elkövetése  Hitler 
Németországának  előjoga”  -  mondotta  a  parancsnok. 

Augusztus  4. 

Fejfájásos  éjszakák;  nyugtalan,  forgolódó  félálomban 
újra  átélem  a  szörnyűségeket,  melyeknek  víziója  nap¬ 
hosszat  rémített.  És  éjjel  ezek  a  szörnyűségek  még 
szörnyűbbek;  valahogy  kiszakadva  a  történelmi  össze¬ 
függésből,  úgy  magukban,  reliefszerűen  jelennek  meg, 
a  rémmesék  ijesztő  arányaiban.  A  tizenkilenc  kanadai 
katona  holtteste,  egymáson  és  egymás  mellett,  akiket  az 
SS-tiszt  halomra  gyilkoltatott,  mert  nem  voltak  hajlan¬ 
dók  neki  felvilágosításokat  adni  csapataik  helyzetéről. 

a 

Tizenkilenc  kanadai.  Es  mindjárt  mellettük  alaktalan, 
véres  tömegben  az  a  száz  vagy  kétszáz,  vagy  ki  tudja, 
hány  zsidó  munkás  (ügyvédek,  mérnökök,  művészek, 
valakik,  emberek),  akiket  a  csepeli  gyár  parancsnoka 
nem  engedett  le  a  légoltalmi  pincébe:  összezúzva,  szét- 


158 


/» 

mázolva,  húscafatokban...  Es  nem  amerikai  bomba  ölte 
meg  ezeket,  magyar  ember  parancsolta  őket  a  halálba, 
aki  v.  Imrédy  Béla  szavait  idézve,  nyugodt  lelkiismeret¬ 
tel  mondhatja:  az  én  kezemhez  nem  tapad  vér.  Esetleg, 
ha  jártas  a  magasabb  politikában,  Sztójayt  is  idézheti: 
„humanista  szellem”. 

Tegnap  K.  S.  látogatott  meg;  derék,  értelmes  ember, 
akinek  legnagyobb  boldogsága  és  büszkesége,  hogy  Pál 
fia,  ebben  az  általános  részegségben,  melyben  a  magyar 
ifjúság  nagy  többsége  lelkesen  tántorgott  Hitler  zászlói 
alatt,  megőrizte  józanságát,  humanista  ideáljait.  K. 
beszéli,  hogy  a  lappangó  és  kevésbé  lappangó  kormány- 

válság  már  hetek  óta  tart,  anélkül  hogy  pontosan  meg 

✓ 

lehetne  mondani  a  válság  okát.  Úgy  látszik,  hogy  a  kor¬ 
mányzó  föleszmélt  március  19-i  dermedtségéből,  s  sze¬ 
retné  visszacsinálni  a  dolgokat.  Az  oroszok  Varsónál, 
a  Kárpátok  hágóinál...  az,  amivel  éveken  át  csalta 
önmagát,  német  győzelem  az  oroszok  fölött,  angol-né¬ 
met  egyezséges  béke  -  hiú  reménynek  bizonyult,  az 
ország  a  legnagyobb  veszélyben,  az  „országgyarapítás” 
blöffé  alacsonyítva,  az  ő  történelmi  szerepe,  melyet  itt 
egy  negyedszázadon  át  betöltött,  a  maga  nagy  megelége¬ 
désére,  meg  mások  megelégedésére  is,  a  sárba  taposva. . . 
valamit  még  az  utolsó  percben  tenni  kellene.  Ilyenkor 
kifeszíti  mellét,  kihallgatásra  hí  meg  néhány  politikust, 
akik  rendszerint  azt  mondják  neki,  amit  hallani  akar, 
vagy  ő  azt  mondja  nekik,  amit  az  illetők  hallani  akarnak, 
s  most  már  nyugodt  lelkiismerettel  engedi,  hogy  a  dől- 
gok  tovább  rothadjanak.  Néhányan  a  meghallgatott 
politikusok  közül  azt  tanácsolták  neki,  hogy  egy  kato¬ 
nakormányt  nevezzen  ki,  amihez  meg  is  volna  benne 
a  hajlandóság,  ha  ura  volna  a  katonaságnak.  De  hát  nem 
ura. 

A  döntő  kérdés  az:  tud-e  Horthy  olyan  kormányt 
összeállítani,  mely  vállalja  Magyarországnak  a  háború- 

ból  való  kiválását  -  úgy,  ahogy  azt  holnap  nyilván 
Mannerheim  vállalni  fogja?  Igen  vagy  nem?  Ha  erre 
elszánja  magát,  ha  kap  ilyen  kormányt,  mindegy,  hogy 
katonait  vagy  polgárit,  bár  a  polgári  bizalomkeltőbb,  ha 
a  magyar  hadsereget  maga  mellé  tudja  állítani,  akkor 

-  bármilyen  áldozatot  is  igényel  ez  -  férfimunkát  vég¬ 
zett,  mely  az  ország  számára  megértőbb  elbánást  fog 
jelenteni.  Minden  egyéb  megoldás  fölösleges,  sőt  káros 
pepecselés,  mely  semmi  jót  nem  hoz  az  országnak.  Az 
ilyen  kormányalakítás  legfeljebb  arra  jó,  hogy  a  mostani 
kormány  patkányainak  némi  menekülési  lehetőséget 
biztosítson,  ami  egészen  fölösleges.  Sztójay  -  beszéli  K. 
S.  barátom  -  fáradt,  ideges,  nem  ül  biztosan  a  nyereg¬ 
ben,  menni  szeretne.  Holott  a  Kállay-kormány  idején 
milyen  fáradhatadanul,  milyen  biztonsággal  képviselte 
a  német  érdekeket  Berlinben  is,  idehaza  is.  Mindig 
többet  ígért,  mint  amennyit  a  németek  követeltek,  és 
különös  nyomatékkai  tudta  fölhívni  a  nácik  figyelmét 
Kállay  szabotáló  hajlandóságára.  Ma  fáradt,  s  idegesíti 
az,  hogy  az  oroszok  Varsónál  vannak.  Már  kezdi  észre¬ 
venni,  hogy  a  Führer  szőnyegrágó  dühe  erősebb,  mint 
a  német  hadsereg.  Mást  is  kezd  észrevenni.  Megláto¬ 
gatta  intemáltságában  egyik  volt  külügyminisztériumi 
kollégáját.  Egy  idő  múlva  beszólt  a  Gestapo-őr: 
„Sprechstunde  ist  zu  Ende!  ”  -  és  a  magyar  miniszterei- 
nők  elkullogott. 

Azt  is  újságolta  K.,  hogy  az  itteni  svéd  követség 
mintegy  kétezer  jó  polgári  zsidóból  álló  listát  állít  össze, 
akiket  -  nyilván  a  németekkel  való  megegyezés  alapján 

-  Svédországba  szállítana  ki.  Állítólag  Svájc  is  követi  ezt 
a  példát.  Vajon  tegyek-e  kísérletet  erre  a  listára  való 
felvételre?  De  hogyan,  ki  által?  Ahhoz,  hogy  megkísé¬ 
reljem,  ki  kellene  bújnom  rejtekhelyemből.  Megkoc¬ 
káztathatom  ezt?  S  ha  nem  sikerül  felvétetnem  maga¬ 
mat?  (Vizsgálom  magamat,  hogy  ebben  a  húzódozás- 

bán  nincs-e  valami  része  annak  a  körülménynek  is,  hogy 
akkor  a  rezsimváltozás  idején  nem  lehetek  itthon,  s  csak 
távoli,  passzív  nézője  lehetek  az  átalakulásnak.  Mi  ez? 
Hiúság?  Becsvágy?  Ahogy  Tolsztoj  Háború  és  béké¬ 
iének  Andrej  hercege  analizálta  magának  a  becsvágyat? 
Mégis  lépéseket  kellene  tenni;  Ria  és  Mario  számára 
néhány  nyugodt  hónapot  jelentene.) 

Egy  ismerősöm  meglátogatta  F.  Istvánt,  aki  hónapo¬ 
kat  töltött  különböző  internálótáborokban,  s  most, 
komoly  betegsége  révén,  a  Zsidókórházba  került. 
Milyen  hangulatban  van?  -  kérdezte  K.  Optimista  han¬ 
gulatban.  Hetvenéves  ember,  aki  súlyos  betegségen 
esett  keresztül,  melyből  még  ma  sem  gyógyult  ki  egé¬ 
szen,  akitől  gyönyörűen  fölszerelt  birtokát  szedték  el, 
nagy  értékű  gyárát  bombázták  szét,  akit  az  internálótá¬ 
borok  poklain  hurcoltak  át,  aki  normális  időkben,  ha 
egy  kartelltárgyalás  alkalmával  nem  kapta  meg  az  általa 
követelt  kvótát,  szerencséüennek  érezte  magát,  s  kész 
volt  igényéért  a  legélesebb  harcot  megindítani:  most 
a  Zsidókórház  szobájában,  ahol  -  úgy  érzi  -  nem  fenye¬ 
getik  Gestapo-rémségek,  optimista  hangulatban  nézi 
a  világ  dolgait.  Szeretnék  kezet  szorítani  vele.  „Az  élet 
kedves  megszokása’',  „schöne,  freundliche  Gewohnheit 
des  Daseins”  -  hogy  megint  Goethe  Egmont- ját 
idézzem. 

Ma  van  harminc  esztendeje  annak,  hogy  Anglia  hadat 
üzent  Németországnak.  „A  fények  kialudtak  Európá¬ 
ban”  -  mondotta  lord  Grey  a  hadüzenete  estéjén  egyik 
barátjának.  A  fények  kialudtak,  s  azóta  sem  gyúltak 
föl,  s  ki  tudja,  az  én  életemben  kigyulladnak-e?  Talán 
Marióéban  igen.  Talán  az  ő  számára  elkövetkezik 
egy  veszélytelenebb,  függetlenebb,  tartalmasabb  élet 
-  melynek  tartalma,  hogy  az  én  számomra  is  értékkel 
bírna,  erősen  kétségbe  vonom.  Az  a  generáció,  melyhez 
én  tartozom,  már  bátran  elmondhatja  magáról:  nem 


161 


tanul,  és  nem  felejt.  Az,  ami  számunkra  az  élet  értékét 
jelentette,  ki  tudja,  a  jövő  generáció  szemében  milyen  , 
furcsa,  meg  sem  is  érthető  rekvizítuma  lesz  egy  elmúlt 
kornak,  melyre  úgy  néz  majd  rá,  mint  mi  a  krinolinra  és 
a  hajporos  parókára. 

Harminc  év;  új  harmincéves  háború,  mely  az  idén 
fejeződik  be.  Mert  amit  közben  békének  neveztünk,  az 
1919-től  1939-ig  terjedő  két  évtized  egy  mérgezett  han¬ 
gulatú  fegyverszünet  korszaka  volt,  prelúdiuma  a  har¬ 
mincéves  háború  véres  befejező  korszakának.  A  harma¬ 
dik  birodalom  felelőssége  az  új  világháború  kitörésé¬ 
ben  sokkal  eklatánsabbul  megállapítható,  mint  az  első 
világháborúban.  Akkor  még  lehetett  vitatkozni  azon 
-  és  vitatkoznak  is  -,  hogy  vajon  valóban  Németország 
felelős-e  a  háború  kitöréséért,  s  nem  Anglia-e,  mely 
Németország  gazdasági  megerősödésében,  flottájának 
kiépítésében  az  angol  imperializmus  pozícióját  látta 
fenyegetve.  Magában  Angliában  is  sokan  voltak,  akik 
úgy  vélekedtek,  hogy  az  1914-ben  kitört  háború  Anglia 
vezető  rétegeinek  a  háborúja,  melyhez  az  angol  nép 
millióinak  semmi  köze.  Ma  az  egész  világ  -  Hitler 
külföldi  bandájától  eltekintve  -  a  háborúért  való  felelős¬ 
ség  kérdésében  egy  véleményen  van:  a  felelősség  a  náci- 
Németországot  terheli.  A  múlt  világháború  befejezése¬ 
kor  még  szükség  volt  arra,  hogy  Németországgal  a  béke- 
szerződésben  expressis  verbis  eüsmertették  a  háborúért 
való  felelősséget;  ma  erre  semmi  szükség:  világplebisci- 
tum  ítélt  erről,  csaknem  egyhangúan.  Egyébként  sok 
mindenben  hasonlított  egymásra  a  két  világháború. 
Németország  legfőbb  ellenfele  akkor  is,  ma  is  Anglia, 
Amerika,  Oroszország  és  Franciaország  volt.  Akkor 
Oroszország  vált  ki  1917-ben,  a  háború  harmadik  évé¬ 
ben;  most  Franciaország  1940-ben,  a  háború  első  évé¬ 
ben.  Akkor  Itália  és  Japán  Anglia  szövetségese  volt. 
Törökország  Németország  szövetségese,  ma  megfor¬ 
dítva  áll  a  dolog,  aminél  még  figyelembe  veendő,  hogy 


az  akkori  Japán  nem  sokat  lendített  a  szövetségesek 
dolgán,  míg  a  mostani  Japán  nagy  felkészültséggel 
lépett  ellenük  a  háborúba.  A  múlt  háború  négy  évig  és 
két  hónapig  tartott;  a  mostani  alighanem  ötödik  évfor¬ 
dulójára  vagy  kevéssel  az  után  fejeződik  be,  ami  külön¬ 
böző  körülményeknek  tulajdonítható.  Az  egyik  s  leg¬ 
főbb  ok,  hogy  az  akkori  Németország  vezetői  felelőssé¬ 
get  éreztek  a  német  nép  iránt,  s  amikor  látták,  hogy 
a  háború  elveszett,  s  hogy  folytatása  csak  további  veszte¬ 
ségekkel,  német  területek  megszállásával  jár,  letették  a 
fegyvert.  Náci-Németország  vezetői  csak  önmaguk  iránt 
éreznek  felelősséget,  s  addig  le  nem  teszik  a  fegyvert,  míg 
egyetlen  németet  ki  tudnak  állítani  a  maguk  életének 
megvédésére.  De  még  így  is:  már  rég  befejeződött  volna 
a  háború,  ha  náci-Németország  Norvégia,  Belgium, 
Dánia,  Hollandia,  Franciaország,  Jugoszlávia  kirablásá¬ 
val,  lakosainak  robotba  állításával  nem  gondoskodik 
nyersanyagról,  élelmiszerekről  és  munkaerőkről. 

De  e  párhuzam  leglesújtóbb  része  -  Németországra, 
de  talán  egész  Európára  -  a  helyzet,  melybe  Németor¬ 
szág  a  múlt  háború  és  a  mostani  háború  befejezése  után 
sodródik.  Akkor  Németország  vesztesége  hárommülió 
ember  volt,  most  hatmillió  körül  lesz.  A  múlt  háború 
megkímélte  Németország  területét;  a  háborúból  haza¬ 
tért  csapatok  odaállhattak  a  gépek  mellé,  s  a  termelő- 
munka  megindulhatott.  A  vüág  bizalma  a  német  tehet¬ 
ség  és  szorgalom  iránt  csakhamar  visszatért,  óriási  köl¬ 
csönök  termékenyítették  a  német  közgazdaságot,  és 
a  termelés  valóban  meg  is  indult.  Ma  a  hazatérő  katonák 
nagy  része  nem  találja  meg  otthonát,  nem  találja  meg 
munkahelyét,  nem  találja  meg  békéjét,  s  főleg  nem 
találja  meg  a  világ  bizalmát.  Megindulnak  az  eljárások 
a  háborús  bűnösök,  a  Gestapo-  és  SS-gyükosok  ellen; 
százezer  meg  százezer  vádlott  felel  tetteiért.  A  német 
név  sokáig  megvetett  csúfnév,  borzalmak  emlékeztetője 
lesz  a  világon. 

Augusztus  5. 

Az  amerikaiak  áttörése  Normandiában,  Avranchesnál 
teljes  sikerrel  járt.  Amerikai  páncélosok  több  vonalban, 
legyezőszerűen  terjeszkednek  szét  Bretagne-ban. 
A  német  ellenállás  minimális;  Luftwaffe  sehol;  a  fog¬ 
lyok  száma  állandóan  nő,  ma  már  a  százezret  is  felül¬ 
múlja.  Az  egész  operáció  emlékeztet  a  németek  francia- 
országi  lerohanó  hadjáratára  1940-ben,  azzal  a  különb¬ 
séggel,  hogy  az  amerikaiak  nem  géppuskázzák  páncélo¬ 
sokról  és  repülőgépekről  a  menekülő  lakosságot,  mint 
azt  akkor  a  németek  tették,  annál  kevésbé,  merthogy 
a  lakosság  nem  is  menekül.  Egyedül  Caen  alatt,  a  Párizs 
felé  vivő  úton  fejt  ki  a  német  hadsereg  kemény  ellenál¬ 
lást;  napok  kérdése,  és  a  visszavonulás  itt  is  megkezdő¬ 
dik.  Hogy  kellő  mennyiségű  szállítóeszköz  és  benzin 
híján  nem  alakul-e  ez  a  visszavonulás  débácle-lá,  nem 
tudom,  de  szeretem  hinni,  hogy  igen. 

Keleten  a  német  helyzet  reménytelen.  Az  oroszok 
Kelet-Poroszország  kapuit  döngetik,  százötven  kilomé¬ 
teres  fronton.  Varsó  ostroma,  komoly  lengyel  segítség¬ 
gel,  sikeresen  halad  előre.  Varsótól  mintegy  kétszáz 
kilométernyire  délre  az  oroszok  átkeltek  a  Visztulán, 
széles  hídfőt  alakítottak,  s  vonultak  előre  Krakkó  felé, 
melytől  negyven  kilométernyire,  és  Szilézia  felé,  mely¬ 
től  száznegyven  kilométernyire  vannak.  Dél  felé  pedig 
a  Kárpátok  hágóit  döngetik:  ott  állanak  a  Duklai-szoros 
bejáratánál,  ahol  Sanokot  foglalták  el;  ott  állanak  az 
Uzsoki-,  Vereckei-  és  Kőrösmezői-szorosok  előterében. 

Lapszemle.  A  „Völkischer  Beobachter”  felállítja 
Németország  háborús  helyzetének  mérlegét.  Előbb 
a  passzívákat  veszi  sorra.  „A  német  véderő  az  ellenség 
erős  anyagi  fölényének  nyomása  alatt  kénytelen  lépésről 
lépésre  több  francia  területet  feladni,  mint  amennyit 
szeretne.”  „Itáliában  a  német  csapatok  igen  gyors  visz- 
szavonulásban  mozognak  észak  felé.”  „A  keleti  arcvo- 

nalon,  amely  nem  a  németek  által  várt  helyeken  lendült 
mozgásba,  az  ellenség  hatalmas  páncélos  és  gépesített 
gyalogos  hullámaival  egészen  a  Kárpátok  szorosáig, 
a  Visztuláig,  valamint  Varsóig  és  Kelet-Poroszország 
kapujáig  tört  előre,  és  elszigeteléssel  fenyegeti  a  balti 
államokat.  Néhány  fenyegető  hét  után,  a  német  ellenál¬ 
lás  megszilárdulása  következtében,  meglassúbbodott 
ugyan  a  bolsevisták  előretörésének  ijesztően  gyors 
üteme,  de  a  Szovjet  lehetőségeinek  birodalmát  ismerve 
(kissé  későn  jött  ez  a  megismerés!),  nem  lehetetlen  az 
ellenség  rohamainak  újabb  fokozódása  sem.  Erős  német 
harci  csoportok  elvesztése  és  az  ellenséges  túlerőnek  (a 
déli  szakasz  kivételével)  természetes  akadály  által  nem 
gátolt  mozgási  szabadsága  igen  megnehezíti  a  Szovjet 
maximális  nagyságú  erőfeszítései  ellen  való  védelmi 
intézkedések  végrehajtását.”  „A  légi  háborúra  még 
mindig  erős  harci  kötelékek  támadásai  nyomják  rá 
bélyegüket.  A  német  elhárítás  gyakran  meglepetésszerű 
nagy  eredményeket  ért  el,  ez  azonban,  a  különböző 
műszaki  adottságok  folytán  és  az  időjárási  viszonyok 
korlátozó  hatása  következtében,  nem  állandósult.  Ha  az 
Angliában  és  a  keskeny  olaszországi  támaszpontokon 
mutatkozó  felszállási  nehézségek  nem  csökkentenék  az 
arcvonalakra  és  az  otthonra  ledobott  bombateher  meny- 
nyiséget,  úgy  katonáinknak  vagy  a  polgári  lakosságnak 
még  többet  kellene  szenvedniük  az  ellenség  vitathatat¬ 
lan  légi  fölénye  következtében.”  Törökország  diplomá¬ 
ciai  szakítását  is  Németország  passzívái  közé  sorolja  a  V. 
B.  „Törökország  nem  baráti  magatartása  korlátozólag 

fog  hatni  a  német  politikai  és  gazdasági  élet  mozgássza- 

* 

badságára  is.”  Es  a  tábornokok  összeesküvéséről: 
„Hogy  a  július  20-i  gonosz  terv  egy  pillanatra  a  szakadék 
szélére  állított  bennünket,  azt  éppen  olyan  nyíltan  beis¬ 
mertük,  mint  az  eseményeket  magától  értetődőn  követő 
nehézségeket  is,  amelyek  néhány  szigorú  intézkedést 
vontak  maguk  után.” 

S  most  az  aktívák.  „A  másik  oldalon  álló  aktívák 

jelentős  része  úgynevezett  csendes  tartalékokból  áll” 

* 

-  mondja  a  V.  B.  (Úgy  látszik,  ezekről  a  csendes  tartalé¬ 
kokról  nem  tudott  a  vezérkari  főnök  és  az  összeesküvés¬ 
ben  részt  vett  tábornokok  és  tisztek.)  „Ezek  a  tartalékok 
feltalálóink  laboratóriumaiban,  tervezőink  rajzaszta¬ 
lain,  munkásaink  kezében  (tizennégymillió  idegen 
munkás!)  találhatók  meg,  és  ha  tud  is  valaki  valamit 
azok  nagyságáról,  hallgatnia  kell,  mert  titokban  tartá¬ 
suk  növeli  értéküket.  A  passzívák  ismeretének  meg  kell 
óvnia  bennünket  a  csodában  reménykedő  tétlenségtől. 
Az  a  vigasztalás  -  fejeződik  be  a  V.  B.  cikke  -,  hogy  az 
eső  után  napsütés  következik,  nem  segít  már  azokon, 
akik  az  esővízben  megfulladtak.  Az  az  állítás,  hogy 
Németország  nem  pusztul  el,  mert  nem  szabad  elpusz¬ 
tulnia,  csalóka  következtetés.  Senki  és  semmi  nem  segít 
rajtunk,  ha  mi  magunk  nem  segítünk.” 

Az  „Uj  Magyarságában  vitéz  Milotay  István  ír  vezér¬ 
cikket:  A  szabad  magyarok  címen.  A  vezércikk  nem 
érdekes;  érdekesebb  a  hír,  melyet  ebből  megtudunk. 
Lisszabonban  azok  a  magyar  követek,  kik  a  március 
19-i  események  folytán  nem  voltak  hajlandók  a  magyar 
Quisling-kormányt  szolgálni,  bizottságot  alakítottak, 
melynek  „első  feladata  az  lesz,  hogy  tanácsadó  és  tájé- 

a 

koztató  szervként  szerepeljen  az  Egyesült  Államok  és 
Nagy-Britannia  irányában  a  Magyarországot  érintő  dip¬ 
lomáciai  kérdésekben”.  Ha  a  vezércikk  helyesen  referál 
a  bizottságnak  maga  elé  tűzött  feladatáról,  akkor  meg 
kell  állapítanunk,  hogy  követeink  nem  sok  diplomáciai 
képességről  tettek  tanúságot.  Hogyan,  hát  Oroszorszá¬ 
got,  melynek  csapatai  előreláthatóan  megszállják 
Magyarországot,  nem  kell  tájékoztatni  a  magyar  viszo¬ 
nyokról?  Hát  azt  képzelik  az  urak,  hogy  lehet  egy 
magyarmentő  akciónak,  a  legbecsületesebbnek,  a  leg- 
hazaflasabbnak  is  sikere,  ha  ebből  az  akcióból  Oroszor¬ 
szágot  kirekeszteni  próbálják? 


Augusztus  6. 

Tegnap  hozták  a  lapok  a  német  összeesküvés  záróaktá¬ 
ját.  A  vezéri  főhadiszállásról  jelenti  a  német  távirati 
iroda:  „A  haderő  azt  az  óhaját  terjesztette  a  Führer  elé, 
hogy  becsületének  helyreállítása  végett  a  leggyorsabban 
szabadítsák  meg  könyörtelen  tisztogatási  művelettel 
mindazoktól,  akik  az  1944.  július  20-i  merényletben  ré¬ 
szesek  voltak.  A  bűnösöket  azután  néptörvényszék  elé 
kell  állítani.  A  Führer  a  kívánságot  teljesítette.”  Ma¬ 
gyarra  fordítva,  ez  azt  jelenti,  hogy  mindazokat,  kik 
a  német  hadsereg  tisztikarában  azt  vallották,  hogy 
Németország  elvesztette  a  háborút,  s  ideje,  hogy  békét 
kössön,  ki  kell  végezni.  A  hadsereg  megkérte  erre 
a  Führert,  s  a  Führer,  ha  gyilkosságról  van  szó,  nem  tud 
ellentmondani.  „A  Führer  a  kívánságot  teljesítette.” 
Erre  az  ügy  aktái  le  vannak  zárva,  de  a  belső  bomlási 
folyamat  távolról  sincs  befejezve.  Ha  Hitler-Himmle- 
rék  meg  is  akadályozták,  hogy  egy  új  Dolchstoss- 
legenda  alakuljon,  a  szétrohadás  folyamatát  megállítani 
nem  tudják.  Holnap  vagy  holnapután  Németország 
fertőző  hullaként  hever  Európa  közepén.  Hitler  új 
Európája  közepén.  Hogy  ez  a  fertőzés  hol  áll  meg,  kit 
hogyan  talál  meg,  ki  tudná  azt  megmondani. 

Az  angol  rádión  egy  Ausztriáról  szóló  leadást  hallgat¬ 
tam.  Tele  volt  rokonszenwel  Ausztria  iránt,  elismerés¬ 
sel  a  kultúrértékek  iránt,  melyekkel  Ausztria  a  vüágot 
megajándékozta,  és  bizalommal  és  biztatással  Ausztria 
jövője  iránt.  Csak  most  emberelje  meg  magát  Ausztria, 
és  támadjon  a  nácik  ellen,  akik  a  szövetségesek  pöröly¬ 
csapásai  alatt  már  úgyis  bukófélben  vannak. 

Nos,  hát  semmi  kétség,  Ausztria  ma  szívesen  lá¬ 
zadna,  ha  tudna,  s  ha  ez  a  lázadás  nem  járna  olyan 
komoly  kockázattal,  mint  amilyennel  -  lásd  tábor¬ 
noki  összeesküvés  -  valóban  jár.  Ausztria  ma  már  tudja, 
hogy  Németország  elvesztette  a  háborút,  s  hogy  ez 

a  háborúvesztés  a  birodalomra  milyen  szörnyű  gazda- 
sági  és  szociális  katasztrófát  idéz  fel.  Es  tudja  azt  is, 
kiváló  érzéke  van  ehhez,  hogy  jobb  ennek  a  katasztrófá¬ 
nak  nem  részese  lenni.  Azt  is  tudja,  hogy  Németorszá¬ 
got  a  nácizmus  gaztetteiért  felelősségre  fogják  vonni, 
s  hogy  jobb  ebben  a  felelősségben  nem  osztozni.  Tudja, 
hogy  a  birodalomhoz  való  tartozás  nyomorúságot, 
a  belőle  kiválás  nemzetközi  segítséget  jelent.  Szóval,  ha 
ma  a  kockázatos  föllázadásra  nem  is  kapható,  a  biroda¬ 
lomból  való  kiválásnak  ma  Ausztriában  nagy  többsége 
van.  Legalább  annyi,  mint  annak  idején  a  náci-Német- 
országba  való  beolvadásnak  volt.  Mert  ez  az  igazság: 
Ausztria  lakosságának  óriási  többsége  akarta  a  náciz¬ 
must,  és  dicsőségének  tartotta  Hitler  jármába  hajtani 
fejét.  Ha  teljesen  szabad  népszavazás  döntötte  volna  el 
annak  idején  e  kérdést,  csak  egy  kisebbség,  a  szociálde¬ 
mokraták,  zsidók  és  legitimisták  kisebbsége  szavazott 
volna  ellene,  a  többség,  éspedig  tekintélyes  többség, 
lélekben  már  évek  óta  barna  inget  viselt.  Aminthogy 
a  Gleichschaltung  Bécsben  sokkal  brutálisabban  lett 
keresztülvive,  mint  bárhol  másutt  a  birodalomban. 
Viszont  a  győzők  nem  tűrhetik,  hogy  a  legyőzött  Német¬ 
ország  továbbra  is  az  erőgyarapodás  birtokában  marad¬ 
jon  -  kénytelenek,  némi  történelemhamisítással,  ahhoz 
a  fikcióhoz  ragaszkodni,  hogy  az  Anschluss  az  osztrák 
lakosság  akarata  ellenére,  erőszakkal  lett  végrehajtva. 

Nekünk  magyaroknak  legkevésbé  lehet  ez  ellen  kifo¬ 
gásunk.  Az  önző  érdekek  józan  mérlegelése  egészséges 
alapul  szolgálhat  Ausztria-Magyarország  együttdolgo¬ 
zására  a  Duna  völgyében.  Szóval  csak  helyeselhetjük 
Ausztriának  a  nácizmus  vádja  alól  való  fölmentését.  De 
éppen  így  ,  vagy  még  ígyebben  igényelhet  Magyarország 
is  több  megértést,  mint  amennyire  eddig  a  szövetsége¬ 
sek  -  sajtóközleményeikből,  rádióleadásaikból  követ¬ 
keztetve  -  hajlandónak  mutatkoznak. 

A  múlt  háború  kitörésében  Magyarország  igazán 
ártatlan  volt.  A  Monarchia  államférfiai  közül  egyedül 
a  magyar  Tisza  István  tiltakozott  a  Szerbiának  szóló 
hadüzenet  ellen.  A  háborút  a  központi  hatalmak  elvesz¬ 
tették,  s  a  győzők  az  összes  résztvevők  közül  Magyaror¬ 
szágot  büntették  a  legsúlyosabban.  Németországot 
csaknem  sértetlenül  hagyták  meg,  világhatalomnak, 
ellenben  a  Habsburg-monarchiát  szétdarabolták,  és  kü¬ 
lönös  kíméletlenséggel  Magyarországot,  melytől  nem¬ 
csak  a  nemzetiségi  területeket  szakították  el,  hanem 
tiszta  magyar,  vagy  magyar  többség  lakta  területeket  is. 
Ezeknek  a  területeknek  visszaszerzése  vált  a  háború 
utáni  Magyarország  kül-  és  belpolitikájának  tengelyévé. 
Dacára,  hogy  kiváló  angol  és  amerikai  politikusok 
e  törekvés  iránt  megértéssel  voltak,  a  Népszövetség  itt 
a  legkisebb  érdeklődést  sem  mutatta,  de  még  a  magyar 
kisebbségek  megvédésére  irányuló  megkereséseket 
is  szabotálta.  így  szorult  fokozatosan  és  természetsze¬ 
rűen  Magyarország  Németország  felé.  Amikor  Hitle- 
rék  Németországban  átvették  a  hatalmat,  és  sorozatos 
szerződésszegéseik  ellen  Európában  senki  fel  nem  szó¬ 
lalt,  vagy  éppen  csak  hogy  felszólalt,  Magyarországban 
mindinkább  megerősödött  az  érzés,  hogy  az  a  külpoli¬ 
tika  a  helyes,  mely  a  magyar  revíziós  kívánságok  teljesü¬ 
lését  Németország  oldalán  vélte  megtalálni.  Ha  Anglia 
és  Franciaország  már  Németország  legelső  szerződés- 
szegő  tényénél,  a  rajnai  megszállásnál,  vagy  akár  a  locar- 
nói  egyezmény  egyoldalú  felbontásánál  vagy  az  újra¬ 
fegyverkezés  kimondásánál  komoly  szankciókkal  lép¬ 
tek  volna  fel,  soha  Magyarország  nem  áll  Németország 
oldalára.  De  azt  kellett  látnia,  hogy  a  világ  hatalmasai 
Hitler  minden  tényét  fokozódó  respektussal  fogadják, 
Németországgal  paktumot  kötnek,  sőt  Anglia  a  béke- 
szerződés  ellenére  fegyverkező  Németországgal  flotta- 
egyezményt  köt  -  a  németbarát  külpolitika  útját  a  nagy- 

hatalmak  európai  politikája  szinte  kényszerűen  írta  elő 
Magyarország  számára. 

És  az  a  megbocsátó  elnézés,  mellyel  a  nagyhatal¬ 
mak  a  nácizmus  belpolitikáját  kísérték,  buktatta  meg 
Magyarországon  a  liberális  politika  többé-kevésbé  ural¬ 
kodó  tradícióját,  és  segítette  nyeregbe  a  nácizmus  gyű¬ 
lölködő,  uszító  fajpolitikáját.  Amikor  a  nácizmus  dokt¬ 
rínái  legfontosabbikának,  a  zsidóüldözésnek  megvalósí¬ 
tásához  látott,  Angliának,  Franciaországnak,  Oroszor¬ 
szágnak  és  az  USA-nak  együttes  föllépése  elég  lett 
volna,  hogy  Hitlerék  ettől  visszariadjanak.  Nem  tették, 
sub  titulo  „más  államok  belügyeibe  nem  avatkozha¬ 
tunk”,  s  Hitlerék  akadálytalanul  mehettek  azon  az 
úton,  mely  szükségszerűen  a  háborúba  vitt.  A  magyar 
politika  akkori  irányítói  látták,  hogy  a  zsidóüldözésben 
milyen  dinamikai  erő  van,  mennyire  alkalmas  ez  arra, 
hogy  a  figyelmet  a  gazdasági  és  szociális  téren  történt 
mulasztásokról  elterelje,  s  kormányzati  képtelenségük 
leplezésével  a  cselekvő  politika  képét  mutassa.  Különö¬ 
sen  pedig  mikor  látták  a  közönyt,  mellyel  a  világhatal¬ 
mak  a  zsidóüldözés  kérdése  fölött  napirendre  tértek, 
nem  nehéz  lélekkel  szánták  el  magukat  olyan  eszmék 
befogadására  és  gyakorlati  érvényesítésére,  melyek  szá¬ 
mukra  a  hatalmas  náci-Németország  protektorátusát 
biztosították.  Ez  az  igazság,  ezt  kellett  volna,  amíg 
lehetséges  volt,  külföldre  küldött  magyaroknak  kifej¬ 
teni,  magam  is  szívesen  vállaltam  volna  üyen  feladatot 
-  persze  nem  a  ránk  nézve  kedvezőtlen  tények  letagadá- 
sával  vagy  szépítésével,  hanem  őszinte  bevallásával,  de 
egyúttal  rávilágítva  az  útra,  melyen  -  nem  egészen 
a  magunk  hibájából  -  idáig  jutottunk. 

A  normandiai  áttörés  döntő  jelentőségűnek  látszik. 
Nem  kell  katonai  szakértőnek  lenni  ahhoz,  hogy  az 
ember  megcsodálja,  amit  Anglia  a  partraszállással  és 
azóta  produkált.  Két  hónap  alatt  olyan  eredményeket 

mutattak  fel,  hogy  ezzel  mindaz,  amit  esztendők  óta 
hallunk,  s  amit  én  mindig  cáfolni  igyekeztem,  hogy 
a  mai  angolnak  nincsenek  katonai  erényei,  üres  fecse¬ 
gésnek  bizonyult.  Nagyszerűen  megszervezett  erővel 
áttörték  az  atlanti  falat,  a  német  védelem  acélbástyáját. 

Augusztus  7. 

Szirénáznak.  9.35. 

Hitler  mondta:  „A  nemzetnek  szüksége  van  rám,  egy 
emberre,  aki  semmi  feltétel  mellett  nem  adja  meg 
magát!”  A  Gauleiterek  előtt  augusztus  5-én  mondott 
beszédéből.  (Angol  számítások  szerint  Németország 
vesztesége  eddig  halottakban,  foglyokban  és  sebesül¬ 
tekben  kilencmillió.  Maradt  még  vagy  hetvenmiliió 
német;  soká  tart,  míg  Hitlerre  kerül  a  sor.) 

9  óra  45,  az  első  légelhárító  lövés.  Még  egy.  Azután 
csend.  Mario  a  Sas-hegyen  valami  primitív  bunkerban, 
Ria  lent  a  légoltalmi  pincében.  Panni  és  én  fenn.  (Érde¬ 
kes,  hogy  a  razziázás  veszélyétől  már  nem  tartunk; 
vissza  is  kellene  helyezni  az  íróasztalba  a  kiszedett 
fiókokat.  Meg  el  is  kellene  menni  D. -éktől;  hónapok  óta 
lógunk  itt  a  nyakukon,  két  kisszobás  lakásban,  két 
idegen  ember.  Nem  csodálnám,  ha  idegességükben 
-  melynek  jeleit  néha  Mancin  látni  is  vélem  -  egy  nap 
minden  átmenet  nélkül  ordítozni  kezdenének:  „Mars 
ki!  Mars  ki!”  De  hová?) 

a 

Es  ha  bomba  nem  ér,  és  Gestapo  rám  nem  talál,  és 
megérem  a  háború  végét  -  mert  van  angina  pectoris  is  és 
mellhártyagyulladás  és  vakbélgyulladás  stb.  -,  mi  lesz  az 
én  sorsom  abban  a  nyolc-tíz  esztendőben,  ami  a  legjobb 
esetben  még  rendelkezésemre  áll?  Néha  végiggondolom 
a  dolgot,  kalandos  prognosztikonokat  állítok  fel,  aztán 
elszégyellem  magam:  fiatal  kezdő!  -  mondom.  Vajon 
általában  lesz-e  élet  számomra  ebben  az  országban?  Mi 
az,  amit  én  neki  adni  tudok,  hogy  ezzel  szemben  igé- 

nyekkel  léphessek  fel?  A  háború  utáni  világ  -  ahogy 
majd  nálunk  alakul,  bármilyen  érdekes  is  lesz  és  kon- 
templációra  indító,  nem  az  én  világom;  ebben  én  a  leg¬ 
jobb  esetben  tűrt,  kitartott  (gyöngén  kitartott)  ember 
leszek.  A  nyelvét  nem  értem,  nem  beszélem,  öreg 
vagyok  ahhoz,  hogy  akár  tökéletlenül  is  megtanuljam. 
Kivándorolni?  Új  életet  kezdeni?  Asszonnyal,  gyerek¬ 
kel?  Mikor  egymagámban  sem  merném  próbálni.  Amit 
tanultam,  tudtam,  az  csak  itt  bír  értékkel  -  és  holnap 
már  itt  sem...  bele  kell  nyugodnom. 

Azt  beszélik,  hogy  a  teheráni  megállapodás  szerint 
Magyarországot  az  angolszászok  szállják  meg.  Nem 
hiszem,  nem  is  logikus,  mikor  az  orosz  csapatok  már 
a  Kárpátok  kapuit  döngetik.  Ha  azonban  mégis  igaz 
volna,  akkor  az  én  nyolc  esztendőm  lehetőségei  is  kilátá- 
sosabbak  volnának,  mert  nyilván  megvolna  a  lehetősé¬ 
gem,  hogy  az  elkövetkező  nagy  politikai,  szociális  és 
gazdasági  átalakulásban  nekem  való  munkát  vállaljak. 
Az  orosz  megszállás  átalakító  hatása  egészen  más  lesz 
-  talán  a  lakosság  többségére  nem  is  rosszabb  -,  szá¬ 
momra  aligha  nyújt  lehetőséget. 

10  óra  35.  Egy  óra  múlt  el,  s  még  semmi.  A  csend 
lassan  foszladozni  kezd.  A  világítóudvar  felől  mind  több 
hang  hallatszik  a  szomszéd  házból.  Főleg  ebédre  vonat¬ 
kozók. 

Ria  robotol.  Tegnap  hétkor  kelt,  kitakarított,  elmosta 
az  edényeket.  Aztán  átment  nővéréhez,  ahol  megfőzte 
az  ebédet,  felmosta  a  konyhát,  elmosta  az  edényeket, 
kitakarította  a  fürdőszobát,  előkészítette  a  vacsorát. 
Onnan  csomagokkal  megterhelve  visszajött  ide  a  búvó¬ 
helyre,  föltette  a  vacsorát,  s  a  csomagok  egy  részével 
Marióhoz  ment  a  Sas-hegyre.  Ott:  edénymosás,  kony¬ 
hatakarítás,  vacsorafőzés,  Mario  megfürdetése,  felöl¬ 
töztetése.  Visszajön,  megfőzi  a  vacsorát,  vacsora  után 
elmossa  az  edényeket...  tizennégy  órát  dolgozott  egy- 


172 


folytában.  Ez  vasárnap  volt;  hétköznapi  programja 
annyiban  más,  hogy  akkor  nem  három  helyen  főz  és 
takarít,  csak  egy  vagy  két  helyen,  de  viszont  gettóhá¬ 
zakba  visz  csomagokat,  és  teljesíti  megbízásaikat.  Több 
ember,  mint  én. 

Veres  Péter  könyvét  olvasom:  Ember  és  írás.  Tehetsé¬ 
ges  ember,  de  túlságosan  okos,  állandóan  fölfedezi 
a  puskaport.  Nagy  fogyatékossága,  hogy  nincsenek  kér¬ 
dőjelei.  Spekulatív  elme,  és  amit  kigondol  -  úgy  is 
mondhatnám,  ami  eszébe  jut  -,  azt  szentírásnak  veszi. 
Nincsenek  kétségei,  csalhatatlan. 

Azt  írja:  „Az  irodalom  itt  (Magyarországon)  kevesek 
ügye,  a  magyarság  szíve  dobogása,  magyarnak,  szenve¬ 
dőnek  és  szemes  embernek  kell  lenni  hozzá,  aki  érteni 
akarja.”  Aztán  megpróbál  lelket  önteni  ebbe  a  frázisba. 
„Nem  minden  kisnépnek  van  ilyen  irodalma.  Még 
a  szintén  rokontalan  finneké  sem  ilyen.  Mert  a  finn  csak 
peremnép.  Egyoldalú  hatás  áramlik  rájuk  Nyugat- 
Európa  felől,  mint  a  Golf-áramlat,  s  ezt  beveszik,  átha- 
sonítják,  ahogy  tudják.  Földjükön  megvetik  a  sarkukat, 
háttal  a  tundráknak  és  a  Jeges- tengernek.  (Semmi 
értelme  sincs,  de  Veres  Péter  esküszik  rá.)  Ezért  van, 
hogy  a  finn  irodalom  nekünk  kedves,  tiszta  és  értelmes, 
de  könnyű,  majdnem  híg.  (Hogyne!  Háttal  a  tundrák¬ 
nak!)  Olyanféle,  mint  a  mi  asszimiláltjainké:  átlátszó, 
világos,  de  nem  mély,  és  nem  tragikus:  nem  érzik  rajta 
a  közösség  szorongása,  megsemmisüléstől  való  félelme, 
mint  a  mi  legjobbjaink  írásain.  Mi  bizony  nem  vagyunk 
peremnép,  mi  már  nem  szaladhatunk  a  pusztába  se 
többé  stb.”  1941-ben  jelent  meg  ez  az  írás.  1941-ben 
Veres  Péter  még  nem  tudta,  hogy  a  finn  nép  történelmé¬ 
nek  legnagyobb  tragédiáját  éli  át,  s  hogy  „közösségi 
szorongása”  van  olyan  intenzív,  mint  a  miénk.  És  nem 
tudta,  hogy  ez  a  peremnép  ugyanazoknak  a  nagyhatalmi 
érdekeknek  ütközőpontjába  került,  mint  itt  a  középen 

a  magyar.  Ha  tehát  egy  nép  irodalmának  mélysége  és 
tragikus  volta  a  közösségi  szorongástól,  a  rátörő  veszé¬ 
lyek  nagyságától  függ,  akkor  a  finn  irodalomnak  épp¬ 
olyan  mélynek  és  tragikusnak  kellene  lennie,  mint 
a  magyarnak.  Ha  pedig  nem  az,  akkor  nem  a  tundra 
meg  a  Jeges- tenger  az  oka. 


Augusztus  8. 

Éjjel  egy  óra  tájt  szirénázás.  Egy  fél  óra  múlva  lefújták, 
nem  volt  semmi.  Azt  látom,  magamon  is,  hogy  mióta 
a  deportációs  gyilkosságokat  abbahagyták,  az  üldözöt¬ 
tek  is  könnyebben  beletörődnek  a  bombázás  elmaradá¬ 
sába.  Azelőtt:  mindegy,  hogy  kit  pusztítanak,  még  ha 
engem  is  vagy  a  hozzám  tartozókat,  csak  jöjjenek!  Most: 
Hál*  Isten,  hogy  nem  jöttek.  Az  üldözés  nem  teszi  jobbá 
az  üldözötteket,  még  tán  belátóbbá  sem. 

Erdély  húsz  esztendeig  élt  súlyos  román  elnyomás 
alatt;  az  ember  azt  hitte  volna,  hogy  azok,  akiket  Erdély 
a  visszacsatolás  után  az  országházába  küld,  a  legtolerán- 
sabb  emberek  lesznek,  minden  elnyomásnak  kemény 
ellenzői.  A  leguszítóbbak  voltak,  senki  olyan  meggyő¬ 
ződéssel  a  zsidók  kirablását,  rabszolgasorsra  juttatását, 
deportálását  nem  kívánta,  mint  az  erdélyi  csoport. 
Vajon  a  zsidók  jobbak  lesznek-e,  ha  polgári  és  emberi 
jogaikba  visszahelyeztetnek?  Remélem,  hogy  igen;  az 
okosság  is  így  parancsolja.  De  azért  az  üldözés  nem  teszi 
nemesebbé  az  embert,  a  katakombák  lakói,  az  őskeresz¬ 
tények,  kiknek  jussán  most  a  legjobb  üzleteket  kötik, 
kivétel:  a  megszentelő  kegyelem  művelte  ezt  velük. 

Kormányválság.  Imrédyék-Imrédy,  Kunder,  Jaross 
-  kiváltak  a  kormányból.  Hogy  miért,  nem  tudom;  nem 
is  nagyon  érdekes.  Talán  helytelenítették  a  deportálások 
abbahagyását,  talán  kevesellik,  ami  magyar  vér  a  Kár¬ 
pátok  előterében  a  németekért  ömlik  (s  a  németek  által, 
akik  hátulról  géppuskázzák  a  magyarokat,  ha  nem  az 

ő  szájuk  íze  szerint  rohamoznak),  vagy  meg  vannak 
bántva,  mert  a  kormány  nem  számol  le  Szálasiékkal, 
akik  állandóan  támadják  Imrédyéket,  s  a  várost  elárasz¬ 
tották  Imrédy  pájeszes  fotográfiájával,  vagy  tán  Veesen- 
mayer  magyar  Gauleiter  sugalmazására  távoznak,  hogy 
aztán  az  így  keletkezett  zavart  a  Gestapo  alkalmasan 
felhasználja  -  hogy  tudnám  én  ezt  itt,  búvóhelyemen 
valamelyes  hitelességgel  megállapítani.  Van  egy  zsidó 
példabeszéd,  mely  németzsidó  zsargonban  így  hangzik: 
„Dalesz  schlágt  sich”,  a  nyomorúság  marakodik.  Bizo¬ 
nyos,  hogy  ennek  az  igazságnak  része  van  a  kormányvál¬ 
ságban. 

Veres  Pétert  olvastam  tovább.  Gyönge  írás;  alig  van 
tétele,  mely  ne  volna  könnyen  megcáfolható.  Csak 
éppen  hogy  magam  előtt  is  szégyellem,  hogy  nagy  ínsé¬ 
gemben  ezzel  is  törődjem.  Az  erőszakosság  s  nemegy¬ 
szer  agyafúrtság,  mellyel  tételei  igazsága  mellett  kiáll 
-  a  tételek  mind  Veres  Péter  igaz  író  voltának  bizonyítá¬ 
sára  szolgálnak  -,  igen  kellemetlenné,  antipatikussá 
teszi  ezt  az  írását.  Aszondja  valahol:  „Apácai  Cseri 
János-féle  humanizmus.”  Mi  ez,  mi  ennek  az  értelme? 
Valami  külön  márka  ez,  és  a  többi  értéktelen  utánzat? 
Montaigne  humanizmusa  vagy  Voltaire-é,  France-é, 
Madáché,  meg  általában  a  humanizmus,  ez  nem  kell 
Veres  Péternek,  vagy  annak  az  írónak,  akit  Veres  Péter 
az  Apácai  Cseri  János-féle  humanizmus  letéteményesé¬ 
nek  mond? 

Egy  író  tisztelője,  talán  játékból,  kiállt  a  Duna  jegére, 
és  negyvenezer  ember  önérzetével  Veres  Pétert  vezér¬ 
nek,  Führernek,  Poglavnyiknak  kiáltotta  ki.  Veres 
Péter  ezt  egy  kissé  szó  szerint  vette,  s  alighogy  méltósá¬ 
gát  elfoglalta,  írónkat  az  „Apácai  Cseri  János-féle  huma¬ 
nizmus”  vaskeresztjével  tüntette  ki.  Vannak  könyvében 
értelmesebb  dolgok  is.  Holott  tud  kitűnőt  is  alkotni.  De 
hát  Tolsztoj  Karenina  Anná- ja  is  különb,  mint  Mi 

a  művészet?  című  tanulmánya.  (Szándékosan  említem 
Karenina  Annát ,  és  nem  valamelyik  közösségi  írását.) 
Akárhogy  is  legyen,  Veres  Péternek  szánnék  valami 
szerepet  az  újjáépítés  munkájában.  A  felállítandó  ta¬ 
nácsadó  testületbe  is  meghívnám.  Illyés  Gyulát  is,  aki 
igazán  kitűnő  író,  aki  ha  szabadon  és  kockázat  nélkül 
cselekedhet,  okos  és  becsületes  dolgokat  fog  művelni. 

Augusztus  9. 

Az  a  legkülönb  magyar,  aki  a  legtöbb  visszaélést  tudja 
a  hatóságok  tudomására  hozni.  S  az  a  legkülönb  ható¬ 
ság,  amelyik  erre  a  leghathatósabban  reagál,  lehetőleg 
internálással.  Megállapították,  hogy  sokan  a  zsidók 
közül,  mikor  tizenegy  órakor  tömegszállásaikból  az 
utcára  jönnek,  az  utcai  telefonfülkékből  telefonoznak. 
Természetesen  rögtön  akadtak  hazafiak,  akik  ebben 
a  hon  érdekeinek  súlyos  veszélyeztetését  látták,  s  lapjuk 
szerkesztőségéhez  intézett  levélben  szigorú  intézkedést 
kértek.  Természetesen  a  posta- vezérigazgatóság  hon- 
szeretete  sem  lehetett  ennél  kisebb:  jelentette  ezt  az 
aggasztó  jelenséget  az  illetékes  hatóságnak.  Az  illetékes 
hatóság  nyilatkozott  a  lapokban:  „A  nyilvános  utcai 
telefonfülke  használata  sárga  csillag  viselésére  kötele¬ 
zett  zsidók  számára  nem  ajánlatos.”  Hogy  ennek  a  „nem 
ajánlatosának  némi  nyomatékot  adjon,  néhány  nap  óta 
razziáztat  a  telefonfülkéknél,  és  kellő  eredménnyel. 
Eddig  állítólag  hatszáz  telefonos  internálás  történt. 

Szirénáznak.  10.50.  Egyedül  vagyok,  Panni  elment. 
Kinyitom  az  ablakokat;  leeresztem  ritkásra  a  redőnyö¬ 
ket;  a  párnákat  az  előszobában  a  földre  helyezem.  Kelle¬ 
metlen  volna.  Ria  nem  tudom,  merre  jár.  Mario  nyilván 
lemászott  bunkerjába,  mely  biztos  hely  mindaddig,  míg 
a  közelben  bomba  nem  csapódik  be. 

1 1  óra  13.  Az  első  ágyúszó.  Távoli  égiháború.  Mi  lesz 
ma?  11.20:  csend.  11.25:  most  közelebb  jött,  ha  nem 

hallanám,  kezem  reszketése  elárulná.  De  hát  nagyon  is 
hallom.  Gyuri  fiam  dolgozik  a  citadellában,  vajon  van-e 
ott  a  munkatáborosok  számára  légvédelmi  pince?  1 1.30: 
csend.  Spielhagen-regényt  olvasok;  gyönge  dolog,  de 
hát  olvasom,  oldalakat  felületesen  átlapozva,  mert  írójá¬ 
hoz  kedves  emlékem  fűződik.  A  jankováci  vásárra 

készültünk  Anna-napkor.  Anyám  ilyenkor  egész  nap 

/ 

apámnak  segített.  En  pedig,  hogy  megkönnyítsem 
munkáját,  felolvastam  neki,  néha  késő  éjjelig.  Akkor 
éppen  Spielhagen  Problematische  Natúrén  című  regé¬ 
nyét  olvastam  fel;  mindketten  el  voltunk  ragadtatva. 
Egyébként  Nietzsche  is,  mint  leveleiből  látom.  11.50: 
lefújnak;  nem  volt  komoly. 

A  német  volksgericht  ma  ítélkezett  Feldmarschall  v. 
Vitzleben  és  hét  tiszttársa  fölött.  A  törvényszék  által 
feltett  kérdésekre  a  vádlottak  csak  igennel  és  nemmel 

A 

felelhettek.  így  nem  ismétlődhetett  meg  Mailét  generá¬ 
lis  esete,  aki  Napóleon  elleni  összeesküvéssel  vádolva 
állott  bírái  előtt.  „Kik  voltak  bűntársai?”  -  kérdezte 
a  katonai  bíróság  elnöke.  „Ön  is,  ha  sikerült  volna!” 
-  felelte  Mailét  generális.  Voltaire  mondta:  „II  y  a  des 
temps  oü  les  hommes  sont  láches  á  proportion  que  leur 
maitres  sont  cruels.” 

Vitéz  Rajniss  Ferenc  mai  cikkéből  megtudok  egyet- 
mást  a  kormányválság  okaiból.  Bevezetésképpen  meg¬ 
tudom  azt  is,  hogy  Rajniss  már  tíz  év  előtt  is  olyan  bölcs 
volt,  mint  ma,  merthogy  megírta  egy  lapban,  hogy 
„Németország,  Olaszország,  Lengyelország,  Ausztria 
és  Magyarország  meg  kell  hogy  találják  egymást,  és 
szoros  szövetségi  viszonylatba  kell  hogy  kerüljenek  egy¬ 
mással,  mert  külön-külön  mindegyiket  féken  tarthatják 
az  ellenséges  erők,  együtt  azonban  legyőzhetetlenek”. 
Ezt  a  cikket  annak  idején  Gömbös  Gyula  is  elolvasta, 
pont  akkor,  amikor  Hitler  látogatására  indult,  „határo¬ 
zott  irányt  szabni  az  európai  viharban  társtalanul 

imbolygó  magyar  külpolitikának”.  Azt  kell  gondol¬ 
nunk,  hogy  Gömbös  Gyula  nem  elég  érdeklődéssel 
olvasta  el  ezt  a  cikket,  mert  ha  elég  érdeklődéssel  olvasta 
volna,  akkor  talán  Hitler  Adolfot  is  igyekezett  volna 
meggyőzni  Rajniss  igazáról,  s  akkor  a  Führer,  ahelyett 
hogy  Ausztriát  nyelte  volna  le,  s  Lengyelországra 
támadt  volna,  ezeket  az  országokat  is  bevonta  volna 
a  rajnissi  szövetségbe.  Mert  -  így  olvassuk  e  cikkben 
-  minden  Lengyelországon  múlt.  Tudniillik  a  Rajniss 
által  1935-ben  kieszelt  szövetség  a  háború  kitörésekor 
együtt  volt,  éppen  csak  Lengyelország  hiányzott  belőle. 
És  íme,  most  láthatjuk  Lengyelország  távolmaradásá¬ 
nak  gyászos  következményeit:  Németország  és  szövet¬ 
ségesei  elvesztik  a  háborút,  dacára,  hogy  Lengyelország 
helyett  Japánt  mondhatják  szövetségesüknek.  Meg¬ 
mondta  vitéz  Rajniss  Ferenc  1935-ben,  Németország, 
Olaszország,  Lengyelország,  Ausztria  és  Magyarország 
„együtt  legyőzhetetlenek”.  Kár,  hogy  a  Führer  ki¬ 
hagyta  Lengyelországot. 

Egy  ember,  aki  1935-ben  ilyen  csalhatatlanul  ítélte 
meg  a  világ  dolgait,  most  sem  tévedhet,  amikor  a  belpo¬ 
litikai  krízis  okainak  megítéléséről  van  szó.  „Halálos 
kórság  és  tanúbizonysága  a  mai  időknek  az  a  kétségtele¬ 
nül  igaz  állítás,  hogy  heteken  át  megbénította  az  erőki¬ 
fejtést  a  lappangó  kormányválság,  amelynek  az  volt  az 
oka,  hogy  a  háborús  célt  szolgáló  politikai,  gazdasági  és 
szociális  intézkedések  végrehajtásának  részleteiben  a 
felfogások  egyezéséhez  eljutni  még  nem  sikerült.”  Ez 
volt  egyik  oka  a  kormányválságnak.  A  másik  oka  az 
a  „törvénytelenül  terjesztett,  és  magyar  emberhez  nem 
méltó  rágalomhadjárat,  amely  különösen  Imrédy  Bélát 
tüntette  ki  fantasztikusan  hazug  állításokkal  a  szétszórt 
röplapokon  és  titkos  gyűléseken”.  Ez  volt  a  másik, 
kevésbé  érdekes  oka  a  krízisnek.  (Egy  francia  püspök 
egy  könyvben  -  otthon  megvan,  ha  a  németek  el  nem 


178 


lopták  -  megemlékezik  az  Imrédy-esetről.  Azt  mondja: 
„azelőtt  milyen  büszkén  hirdették  az  emberek,  hogy 
a  majomtól  származnak,  most  azt  is  szégyellik,  ha  nagy- 
mamájuk  zsidó”.)  Azért  mondom,  hogy  kevésbé  érde¬ 
kes,  mert  hiszen  Imrédy  már  másodszor  bukik  bele 
abba,  hogy  nem  tudom  hány  percentes  zsidó  származá¬ 
sát  okmányszerűen  igazolják,  s  még  el  fog  tartani 
néhány  hétig,  amíg  az  ilyen  okmányok  megszűnnek 
impedimentum  honestatis  lenni. 


Augusztus  10. 

A  tegnapi  bombatámadás  fő  súlyát  az  almásfüzítői  pet¬ 
róleumfinomító  érezte  meg.  Nem  először.  Bombázták 
még  a  győri  és  tököli  repülőgépgyárat,  melyeknek 
üzeme  -  úgy  hallom  -  teljesen  megbénult.  Hányszor 
kellett  vitába  szállnom  értelmes  és  jóhiszemű  emberek¬ 
kel  is,  akik  ilyenfajta  vádakat  hangoztattak  az  angolok 
ellen:  „könnyen  megfoszthatnák  a  németeket  nyersolaj¬ 
bázisuktól,  csak  Ploie§tit  kellene  bombázniok;  de  nem 
teszik,  mert  ott  erős  angolszász  érdekeltség  van.”  Hiába 
vitatkoztam  velük,  nem  hitték;  tudatuk  alatt  valami 
olyasféle  gyanú  lappangott:  az  angolok  megmenthetnék 
őket,  de  nem  teszik,  mert  ez  anyagi  érdekeik  feláldozá¬ 
sával  járna.  Azóta  hányszor  cáfoltak  rá  erre  az  angolszá¬ 
szok!  Hány  gyárat  bombáztak  szét,  melyekben  komoly 
angol  vagy  amerikai  tőkék  voltak  invesztálva!  S  milyen 
szisztematikusan  tették  tönkre  az  európai  nyersolajfino- 
mítókat,  tekintet  nélkül  arra,  hogy  azokban  van-e 
angolszász  érdekeltség  vagy  sem.  (Almásfüzitő  amerikai 
érdekeltség;  Lispe,  melyet  több  ízben  bombáztak,  ame¬ 
rikai  érdekeltség,  és  a  Shell-gyár,  melyet  szétrombol¬ 
tak,  angol  érdekeltség.) 

A  harctéri  helyzetről  Nyugaton  is,  Keleten  is  a  rádió 
általánosságokat  mond.  Az  az  érzésem,  hogy  két  napig 
nem  szabadna  a  rádióhoz  ülnöm,  s  akkor  szenzációs 

hírekre  nyithatnék.  Eisenhower  főhadiszállását  Eszak- 
Franciaországba  tette  át;  Maitland  Wilson  Itáliába.  Egy 
Hitler-mondatot  hallottam  ma  -  tán  ezredszer  -  az  angol 
rádión:  „Wo  dér  deutsche  Soldat  steht,  kommt  kein 
anderer  hin.” 

Elmostam  a  reggeh  edényeket.  Nem  tudom,  jól  csi¬ 
nál  tam-e?  Azt  hiszem,  nem;  nyilván  melegítenem  kel¬ 
lett  volna  a  vizet  a  mosogatáshoz,  amit  elmulasztottam. 
Kár,  mert  sok  amerikai  nagy  vagyon  így  indult  el. 

V.  Rajniss  Ferenc  levelet  kapott  Csobolya  Pétertől, 
akit  „száz  tülekedő  politikusnál  és  ezer  búsongó  és 
rémhírekbe  gyulladt  embernél”  többre  tart.  Meg  is 
mondja,  hogy  miért.  Merthogy  Csobolya  Péter  azt  írta 
a  Kárpátok  erdejéből,  hogy  „akkor  örül  a  juhász,  ha 
rossz  az  idő,  mert  utána  jó  fog  következni”.  Rajniss 
rettenetesen  megörült  ennek  az  igazmondásnak,  oly¬ 
annyira,  hogy  lapjában  kurzív  szedette.  Én  is  megörül¬ 
tem  volna,  ha  nem  olvasom  néhány  nap  előtt,  ugyancsak 
Rajniss  lapjában,  a  „Völkischer  Beobachter”  hadihely- 
zet-ismertetését,  mely  úgy  végződik,  hogy  hagyjanak 
már  fel  azzal  a  marhasággal,  hogy  rossz  idő  után  feltét¬ 
len  napos  idő  jön.  Mármost  tudom,  hogy  Rajniss  szemé¬ 
ben  a  V.  B.  legalább  olyan  tekintély,  mint  Csobolya 
Péter.  Az  én  szememben  is.  Melyiknek  higgyek? 

Augusztus  11. 

A  cionista  vonatok  utasairól  a  következő,  hitelesnek 
látszó  hírt  kaptam:  Mindössze  egy  vonat  indult  el,  ezer- 
ezerkétszáz  utassal,  akik  a  Gestapónak  negyvenmillió 
pengőt  fizettek  Palesztinába  jutásukért.  Két  hétig  tar¬ 
tott,  míg  Bécsbe  értek,  ahonnan  egyesek  -  nem  bírván 
az  út  fáradalmait,  megszöktek,  és  kalandos  utakon 
hazakerültek.  A  zöme  továbbutazott,  míg  aztán,  hete¬ 
kig  tartó  s  a  rendezővágányokon  töltött  nyomorúság 
után,  leszállították  őket  a  vonatról,  s  munkatáborokba 

osztották  be.  Onnan  küldenek  kétségbeesett  leveleket 
hozzátartozóiknak,  élelmiszerért  könyörögve. 

Egész  sor  bűnügy  derül  ki  mostanában,  melynek 
a  deponálási  rémségek  idején  zsidók  áldozataivá  lettek. 
És  hány  bűnügy  lehet,  mely  nem  kerül  világosságra. 
Gyilkosságok,  eltűnések,  elhurcolások  -  nem  szólva  az 
olyan  bagatellekről,  mikor  a  menekülni  próbáló  zsidó 
néhány  ezer  pengő  feláldozásával  megússza  a  dolgot, 
mint  Iván  esetében.  Bár  a  veszély  még  itt  sem  múlt  el 
egészen.  Annak  a  tiszteletre  méltó  ügyvédnek,  ki  a  men¬ 
tés  ígéretével  nyolcezer  pengőjét  kicsalta,  attól  kell 
remegnie,  hogy  a  dolgok  fordultával  Iván  leleplezi  s  bör¬ 
tönbe  juttatja.  Tehát  neki  mindent  meg  kell  tennie, 
hogy  áldozatát  elhallgattassa.  Névtelen  feljelentésekkel 
ma  csoda  dolgokat  lehet  művelni. 

Egy  zsidó  házaspár  valami  felhajtó  útján  összekötte¬ 
tésbe  került  egy  Gestapo-emberrel,  aki  ötvenezer  pen¬ 
gőért  vállalta  Szlovákiába  juttatásukat.  (Szlovákia  mint 
asylum!)  Néhány  nap  múlva,  hivatkozással  a  fölmerült 
nehézségekre,  újabb  ötvenezer  pengőért  jelentkezett. 
Néhány  ékszer  formájában  megkapta.  Másnap  a  Ges¬ 
tapo  rátört  a  családra,  és  elvitte  őket. 

A  határon  üzletszerűen  folyik  az  embercsempészés, 
Gestapo  vagy  SS,  vagy  egyéb  német  katonai  segítséggel. 
Néha  még  az  is  megtörténik,  hogy  az  illetőt  a  kialkudott 
díj  ellenében  valóban  átcsempészik  a  határon.  Vannak 
még  gentlemanek.  De  nem  sokan,  mert  a  legtöbb  eset¬ 
ben  agyonverik  és  kifosztják  áldozataikat.  Akit  vala¬ 
mely  csoda  kiment  karmaikból,  azt  itthon  internálják, 
mert  a  magyar  kormány  nem  tűri  az  ilyen  rendetlensé- 
geket:  zsidaival  ő  maga  akar  végezni. 

Gyuri  sorsa  sok  gondot  okoz  nekem.  A  munkatábor 
nem  embernek  való,  a  megfeszített  munka  rendkívül 
megviselte;  azt  mondják,  csont  és  bőr.  Amíg  Budapes¬ 
ten  dolgozhat,  addig  még  megjárja;  azt  a  néhány  hetet. 

ami  még  hátravan,  ki  lehet  bírni.  De  ha  csapatát  elvinni 
akarnák,  akkor  szöknie  kellene.  De  hogyan?  Aki  zsidót 
munkára  visznek  Németországba,  annak  sorsa  csaknem 
kilátástalan.  Amikor  a  végső  küzdelem  órája  üt,  és  a  sok 
millió  idegen  munkás  fellázad  a  rabtartók  ellen,  az  SS- 
csapatok  gyilkos  dühét  legelőbb  a  zsidók  fogják  meg¬ 
szenvedni.  (Bár,  ki  tudja,  lesz-e  akkor  erre  módjuk, 
idejük,  bátorságuk?) 

Föl  kell  jegyeznem  magamnak,  hogy  milyen  képet 
mutat  egy  napilap  1944  augusztusában.  Az  első  oldalon 
a  csatatéri  helyzet  magyarázata,  rendszerint  német  hír- 
magyarázók  nyomán,  ezeknek  szépítő  fejtegetéseit  még 
egy  adag  kozmetikával  megtetézve.  Az  a  derék  vidéki 
magyar  -  „vidéki”  alatt  a  magyar  középosztály  nagy 
részét  kell  érteni,  Budapestet  is  beleszámítva  -,  aki 
egyebet  nem  olvas,  mint  lapjának  vastag  betűs  cím¬ 
feliratait:  „Sikeres  magyar-német  ellentámadások 
Delatyntól  délnyugatra”,  „Memel  vidékén  most  sem 
tudtak  áttörni  az  oroszok”,  „Súlyos  küzdelem  a  bara- 
novi  szakaszon”,  mondom,  aki  nap  nap  után  ilyeneket 
olvas,  az  sehogy  sem  tudja  megérteni,  hogy  ilyen  sikeres 
ellentámadások,  győzelmes  akciók  ellenére,  hogy  szo¬ 
rult  vissza  a  német  vonal  hét  hét  alatt  hétszáz  kilométer¬ 
nyire.  Igaz,  hogy  nem  is  igen  töri  a  fejét  rajta.  Dér 
Führer  macht’s  schon. 

Külpolitikában  főleg  az  orosz-lengyel  ellentét  foglal¬ 
koztatja.  Egy  angol  lap  erősen  bírálja  az  angol  kormány 
kelet-európai  politikáját:  ezt  bőven  kell  ismertetni,  ha 
nem  is  tárgyilagosan,  mert  a  nácik  és  magyar  híveik 
egyetlen  reménysége  egy  angolszász-orosz  konfliktus, 
ez  talán  még  megmentheti  őket.  De  persze  ennek 
a  konfliktusnak  most  kell  bekövetkeznie,  mert  Német¬ 
ország  kapitulációja  után  már  késő,  a  náciknak  akkor 
abból  semmi  hasznuk.  A  második  oldalon  a  német 
távirati  iroda  katonai  és  külpolitikai  hírei.  Egyetlen 

érdekes  nincs  köztük.  Vagy  talán  egy:  „A  hivatalos 
Berlin  továbbra  is  tartózkodó  magatartást  tanúsít  a  finn 
politikai  helyzet  alakulásához  fűzött  híresztelésekkel 
szemben.” 

A  harmadik  oldalon  már  szabadabban  írhat  a  lap. 
Cikket  hoz:  „A  Tatár-hágó  hősei”-ről.  A  Tatár-hágó 
hősei  „meglepetésszerű  támadással  mélyen  benyomul- 
tak  a  bolsevista  oszlopokba,  és  az  ellenséges  csapatokat 
dél  felé  megfutamítva,  megszüntették  a  Tatár-hágó  kijá¬ 
rataira  gyakorolt  szovjet  nyomást”.  Hát  ez  hazugság. 
Ha  volt  ilyen  siker,  s  miért  ne  lehetett  volna,  akkor  ez 
még  távolról  sem  jelenti  a  szovjet  nyomás  megszünteté¬ 
sét.  Holnap  e  nyomás  újra  jelentkezik,  s  még  erősebben, 
s  ha  nem  a  Tatár-hágónál,  hát  az  Uzsoki-szorosnál  vagy 
a  Vereckei-szorosnál,  s  holnapután  már  az  ungvári 
hősökről  írhat  a  lap.  Huszonnégy  óra  múlva  kisül 
a  hazugság,  s  akkor  ezt,  göbbelsi  mintára,  csak  egy 
újabb  hazugsággal  lehet  jóvátenni. 

S  aztán  jön  a  morál.  Olyan  nyelven  megírva,  hogy 
irodalmunk  vaskorszakában  is  szégyen  lett  volna.  „A 
Tatár-hágó  hőseinek  cselekedete  azonban  nemcsak 
haditett.  Sokkal  több  ennél.  Kemény  válasz  a  kétkedők¬ 
nek,  vigasz  a  szorongóknak,  példaadás  mindenkinek. 
Példaadás  elsősorban  azoknak,  akikből  hiányzik  az 
elhatározás.  Cselekedni  csak  határozott  tervvel  lehet. 
Ha  a  támadásra  való  elhatározás  nem  születik  meg 
a  fenyegetett  hágón,  akkor  minden  bizonnyal  átkel  rajta 
az  orosz.  (Sic!)  De  megszületett,  mert  meg  mert  szü¬ 
letni.  Merni  kell  tehát  itthon  is.  Ne  azon  búsong junk, 
hogy  így  vagy  amúgy  van  sok  minden,  hogy  hiányzik 
még  több,  hanem  mindenki,  bármilyen  helyen  is,  mer¬ 
jen  határozni.  Ma  viselnünk  kell  a  balsorsot,  hordoz¬ 
nunk,  és  nem  cipelnünk  szabad  a  reánk  mért  keresztet, 
vállalnunk  kell  eszméinkért  mindent  -  mint  a  Tatár¬ 
hágó  hősei  -,  ha  kell,  a  halált  is,  mert  csak  az  ilyen 

halálból  sarjadhat  új  és  nemesebb  élet.  A  gyáva  pusztu¬ 
lás  nem  trágyázza  meg  a  nemzetek  jövendőjét.  Az  ilyen 
romláson  nem  nőnek  örök  virágok.”  S  így  tovább, 
klasszikusnál  klasszikusabb  mondások,  amilyeneket 
a  náci  Európa  gimnáziumaiban  fognak  tanítani  a  reto¬ 
rika  tanárai.  Kár,  hogy  lusta  vagyok  az  egészet  ideírni. 
Voltaire  mondta:  „A  legragyogóbb  hőstettek,  sőt  gyak¬ 
ran  a  megnyert  csaták  is  csak  éppen  jellemeznek  egy 
nemzetet,  de  nem  teszik  azt  nagyobbá,  ha  kormánya 
gyökerében  rossz,  mert  ez  előbb-utóbb  romlásba 
dönti.” 

A  negyedik  oldalon  is  találunk  érdekes  olvasnivalót. 
Éspedig  arról  -  egy  hosszú  cikkben  -,  hogy  „G.  Bea 
miért  nem  költözhet  be  Takács  Antal  villájába?”  Ezen 
a  problémán  már  napok  óta  tűnődnek  a  lapok;  sajnos  én 
elég  lelkiismeretlen  voltam  mellőzni  a  cikkek  elolvasá¬ 
sát.  Most  elolvastam,  de  persze  most  már  nem  egészen 
értettem  meg.  Valahogy  úgy  lehet,  hogy  a  belügyminisz¬ 
ter  egy  fellebbezés  folytán  kimondotta,  hogy  G.  Bea 
nem  költözhet  be  elvált  és  öngyilkos  férje  lakásába. 
Ekkor  azonban  közbebömbölt  a  Don  oroszlánja, 

s  annak  az  ellenkezőjét  hirdette  ki.  De  az  is  lehet,  hogy 

nem  pontosan  ez  a  tényállás.  En  mindenesetre  meg 
voltam  hatva,  mikor  olvastam  a  lakásügyi  kormánybiz¬ 
tosság  nyilatkozatát  arról,  hogy  valami  egyezséget  kell 
létrehozni,  mert  „ilyen  nehéz  időkben  feltétlenül  szük¬ 
séges,  hogy  a  belső  fronton  ne  legyenek  súrlódások 
ember  és  ember  között”. 

Egy  másik  cikk:  Újvidékről  a  Szerémségbe  akart 
szökni  egy  budapesti  zsidó  asszony;  a  férfi,  aki  a  szökte- 
tést  vállalta,  agyon  akarta  verni  és  kirabolni  a  zsidó 
asszonyt,  de  ez  nem  egészen  sikerült,  az  asszony  valami 
módon  megmenekült.  Internálták. 

Színház.  Film.  Hirdetések.  Kis  hírek:  hogy  egy  zsidó 
lakásán  kis  zacskóban  kilencvennyolc  darab  aranypénzt 

találtak;  hogy  Cyesdelin  Conev  írót  kinevezték  a  bolgár 
sajtóellenőrző  hivatal  főnökévé;  hogy  a  muraszombati 
zsidó  hitközség  tanácsterméből  háromszázegyezer  pen¬ 
gőt  elloptak;  hogy  a  marosvásárhelyi  légiszolgálatosok 
az  éjszaka  betörést  fedeztek  fel  az  elkobzott  zsidó  tár¬ 
gyak  raktárában;  hogy  nyolclábú  csirke  kelt  ki 
Strbacski  Vásza  óbecsei  gazda  baromfiudvarán;  hogy 
négyszázhatvannégy  éves  ősnyomtatvány  került  elő 
Muraszombaton,  a  zsidóvagyonok  leltározása  közben; 
hogy  arany  ékszerekkel  és  idegen  valutával  színültig 
megtöltött  befőttesüveget  talált  egy  fiú  ásás  közben... 
stb.  stb.,  csupa  megnyugtató  bőség:  arany,  ékszer, 
pénz,  ősnyomtatvány,  nyolclábú  csirke...  nincs  itt 
semmi  baj. 

Az  angol  rádió  tegnap  a  következő  hírt  adta  le: 
Magyarországon  kormányválság.  A  kormányzó  testőr¬ 
ségét  megerősítették,  mert  összeesküvésnek  jöttek  nyo¬ 
mára,  melynek  célja  a  kormányzó  elmozdítása  és  a  náci¬ 
barát  Imrédynek  kormányzóvá  való  kikiáltása.  Megkér¬ 
dőjelezem  e  hírt.  Annyi  tény,  hogy  a  testőrség  automati¬ 
kus  fegyvereket  kapott.  Meg  hogy  Imrédy  szívesen  lett 
volna  kormányzó. 

Barátaim  sorsáról  minden  hír  nélkül  vagyok.  Nem 
tudom,  mi  van  Rassayval,  Sigrayval,  Pallavicinivel, 
Apponyi  Györggyel,  Zsilinszky  vei,  Peyer  Károllyal, 
Goldberger  Leóval,  Baranyai  Lipóttal,  Mónus  Illéssel, 
Tildyvel?  Chorinékról,  Kornfeldékről,  Weissékről 
kapott  híreim  megnyugtatóak.  Hirsch  Albertéknak 
sikerült  kimenekülniök  az  országból.  Fellner  Pálról 
semmi  hír,  de  ezt  jóra  magyarázom.  Gratz  Gusztávról 
azt  a  hírt  kaptam,  hogy  Bécs  környékén  van  internál¬ 
va,  de  hetenként  egyszer  belátogathat  leányához,  ami 
szintén  megnyugtató.  Lesújtó  hír  jutott  el  hozzám 
Kéthly  Annáról;  állítólag  kivégezték.  Nem  akarom  el¬ 
hinni. 

A  németek  elvitték  Budapestről  vadászgépeiket  és 
légelhárító  ágyúikat.  A  Gestapo  maradt. 

Spielhagen  regényét  kiolvastam.  Minden  coll  benne 
német,  sőt  porosz  felsőbbrendűség.  A  hibáik  is  erények. 
Felsőbbrendűségük  különös  relifet  kap  a  regény  zsidó 
és  lengyel  szereplőitől,  kik  morálisan  és  intellektuálisan 
hitvány  alakok.  A  regény  mentségére  legyen  mondva, 
hogy  szórakozottan  és  felületesen,  néha  oldalakon 
átnyargalva  olvastam  el.  Azonban,  ha  figyelemmel 
olvastam  volna  el,  nyilván  még  gyöngébbnek  találnám. 
Ellenben  figyelemmel  és  érdeklődéssel  olvastam  el  gyer¬ 
mekkorom  egy  kedvenc  könyvét:  Stevenson  Kincses 
sziget-él.  Ma  is  kitűnőnek  találtam;  rangsorban  mind¬ 
járt  a  Koldus  és  királyfi  után  következik. 

Még  egy  nagy  esemény:  „Sztójay  Döme  miniszterel¬ 
nök  hosszadalmas  levelet  intézett  pártjához.”  A  levél¬ 
ben  az  állt,  ami  Csőri  vajda  beszédében.  „Tartsunk 
össze,  urak,  most,  urak,  vagy  soha!”  Csak  épp,  hogy 
Csőrié  eszesebb.  Programja:  „Honvédségünk  ütőerejé¬ 
nek  a  legmagasabb  fokra  emelése,  a  belső  termelés 
fokozása,  a  dolgozó  néprétegek  szociális  helyzetének 
emelése,  a  zsidókérdés  végleges  megoldása  és  általában 
a  népi  és  szociális  Magyarország  előfeltételeinek  megte¬ 
remtése.”  Erre  kell  összefogni  a  jóakaratú  jobboldali 
erőknek.  A  baj  csak  az,  hogy  ha  négy  hónap  alatt  ezt 
a  programot  csak  a  zsidókérdés  vonalán  tudták  megva¬ 
lósítani,  akkor  a  rendelkezésükre  álló  négy  hét  aligha 
lesz  elég  a  népi  és  szociális  Magyarország  előfeltételei¬ 
nek  megteremtésére.  A  zsidó  vonalon,  ott  igen,  ott  még 
felmutathatnak  eredményeket:  a  zsidók  kiirtására  még 
telik  kormányzati  bölcsességükből. 

A  szomszéd  szobában  Manci  angol  órát  vesz.  Hallom, 
amint  az  angol  nő  azt  kérdi  tőle:  Tudja-e,  hogy  Fenyő 
Miksát  elvitte  a  Gestapo  Németországba?  Manci  tudta. 

Amerikai  páncélosok  Nantes-nál  átlépték  a  Loire- 1. 

Kelet  felé  vonultukban  elfoglalták  Alen^ont,  s  bekerí¬ 
téssel  fenyegetik  a  normandiai  német  csapatokat.  Pán¬ 
célos  éleik  Cháteaudun  és  Chartres  térségében  nyomul¬ 
nak  előre.  A  párizsi  csata  megkezdődött. 

Augusztus  12. 

Itt  ülök  a  szobában  mozdulatlanul;  a  magamra  rótt  napi 
kétezer  lépésből  jó,  ha  ezer-ezerkétszázat  megteszek. 
Balkonja  is  van  a  lakásnak,  barátságos,  muskátlis  bal¬ 
konja,  de  én  nem  ülhetek  ki,  és  irigykedve  nézem  Misit, 
sziámi  druszámat,  aki  órákat  tud  ott  álmodozni  Thai¬ 
föld  csodáiról,  anélkül  hogy  a  burmai  hadi  helyzet  egy 
pillanatra  is  eszébe  jutna.  Ha  besötétedik,  akkor  egy  fél 
órára  kiállók  a  balkonra,  friss  levegőt  szívni,  de  nappal 
nem  tanácsos,  fölismerhet  valaki,  s  a  besúgás  a  legszebb 
honfitett. 

A  szoba  ablakából  egy  furcsa,  földszintes,  régi  házra 

-  nem  is  tudom,  egyre  vagy  kettőre  -  nyílik  kilátás,  mely 
egy  darabon  valami  vörös  téglás  tűzfalfélét,  egyablako¬ 
sat  fordít  felém.  Az  ablakból,  a  szárításra  felaggatott 
fehérneműk  közül,  egy  öregasszony  tekintete  téved 
néha  ide;  az  az  érzésem,  hogy  szerencsém,  hogy  öreg¬ 
anyámnak  neveztem,  mert  különben  elárulná  menekült 
voltomat.  A  vörös  téglás  tűzfaltól  balra  egy  szaletliféle 
alkotmány  visz  a  szomszéd  földszintes  lakásba,  melynek 
ablakait  eperfák  takarják  el;  este,  a  „feketén  bólintgató,, 
eperfák  lombjain  át,  a  földszintes  ház  udvari  ablakai 

-  persze  csak  az  elsötétítés  előtt  -  színes,  rajzos  temp¬ 
lomi  ablakok  látomását  keltik  fel  bennem...  az  egész 
kép  -  a  tűzfal,  a  szaletli,  a  földszintes  ház,  az  eperfák, 
a  cseréptéglás  házfedelek,  meghasadt  kémények  -  olasz 
film  dekorációjaként  hatnak,  egy  politikai  menekült  illő 
környezetképének  teremtve.  A  cseréptéglás  házfedelek 
fölött  a  Vár  lejtőjének  egy  kis,  beépítetlen  részletét 
látom,  ahogy  a  Bástyasétánynak  a  Honvédelmi  Minisz- 

térium  felé  eső  végétől  leereszkedik  a  Lovas  útig,  fák¬ 
kal,  bokrokkal  sűrűn  beültetve,  kellemes  látványként. 

Ha  a  fürdőszobából  tekintek  ki,  egy  székre  állva, 
akkor  más  kép  -  nem  kevésbé  érdekes  -  tárni  elém.  Egy 
földszintes  ház  széles  udvara,  két  tekintélyes  diófával  és 
néhány  megtépázott  orgonabokorral,  egy  nyiszlett 
fekete  macska,  akire  ráférne  Keller  Gottfried  Spiegel- 
macskájának  fölhizlaló  szerződése;  kedves  gyerekhan¬ 
gokkal,  melyeket  azonban  rendszerint  elnyom  a  házi¬ 
asszony  -  három  boszorkány,  de  az  is  lehet,  hogy  négy 
-  közelharca  a  lakókkal.  (Néha,  ha  a  vita  már  igen 
ádázzá  fejlődik,  közbeszólni  szeretnék,  és  igazságot 
tenni.  De  erőt  veszek  magamon...  csak  hadd  falják  fel 
egymást,  mi  jobbat  is  érdemel  az  ember!) 

Ez  a  földszintes  ház  négyemeletes,  nagy  bérházra 
támaszkodik,  melynek  folyosói  élete  szemem  előtt  ját¬ 
szódik  le.  Néha,  ha  nincs  más  gondom,  a  sánta  ördög 
módjára  leemelem  a  házfedelet,  és  belenézek  a  lakók 
intim  életébe:  ahogy  az  a  négy  fal  között,  ellenőrizhetet¬ 
lenül  lejátszódik.  A  sánta  ördög  ezúttal  fölösleges  mun¬ 
kát  végzett.  Ma  kifelé  ugyanazt  a  képet  mutatja  az 
ember,  mint  otthon,  a  négy  fal  között.  Vannak  idők, 
mikor  az  ember  kifelé  való  megnyilatkozásában  kötik 
szép  példák,  okos  konvenciók,  erkölcsi  parancsok,  hit¬ 
beli  előírások.  Ma  nem  köti  semmi;  ma  szabad  utat 
engedhet  minden  szenvedélynek,  mely  eddig  legfeljebb 
otthon,  a  négy  fal  között  ült  ki  arculatjára.  Ma  nem  kell 
szégyenkeznie  embertársai  előtt,  ha  gyűlöletre,  rablásra 
uszít,  ha  szemérmetlenül  hazudik,  ha  a  gyilkosságot 
a  fajok  és  egyének  érvényesülésének  természetes  eszkö¬ 
zei  közé  sorozza. . .  nem  kell  szégyenkeznie,  a  többi  is  így 
csinálja,  törvény  és  hatalom  (synonimum)  szankcio¬ 
nálja. 

A  cselédszoba  ablakából  szép  parkba  látni,  és  a  park 
közepén  egy  sárga  villára,  mely  mindig  a  Kútvölgyi  utat 

juttatja  eszembe.  (Ahol  én,  naiv  ember,  életem  utolsó 
tíz  esztendejét  reméltem  könyveim  között,  békén  eltölt- 
hetni.) 

A  ház  titkai  lassan-lassan  beszivárognak  hozzám, 
a  világítóudvar  közvetítésével,  ahová  a  házbeli  lakások 
fürdőszobáinak  és  cselédszobáinak  ablakai  nyílnak. 

A  világosság  udvara.  Lucus  a  non  lucendo  -  mert 
valóban  a  világosság  nem  hatolt  ide,  s  mélyét  nem  érte 
soha  napsugár,  csak  oly  kevéssé,  mint  a  kutak  mélyét, 
csak  peremén  vetett  rövid  szegélyt  napszak  szerint, 
felváltva,  más  falára.  Mélyén  tojáshéj,  váza  cserepe, 
csont,  konyharongy,  üvegnyak,  toll,  szemét  és  újság¬ 
foszlány,  széttépett  levél  -  ki  tudja,  kinek  az  írása  rajta? 

-  szűz  összevisszaság  között  hever...  (Babits)  Innen 
kapok  üzeneteket  a  ház  belső  életéről,  arról,  hogy  írisz 
e  pillanatban  az  első  emeleten  van-e  férjénél,  vagy  a  har¬ 
madikon  szeretőjénél.  Aki  feleségül  fogja  venni, 
mihelyt  kimondották  a  válást,  de  addig  írisz  megosztja 
életét  kettejük  között,  a  férjet  sem  hagyja  el,  merthogy 

az  zsidószármazású,  s  ma  esetleg  életét  mentheti  írisz 

✓ 

árjasága  révén.  így  állapodtak  meg,  ilyen  emberin 

-  igazi  megegyezéses  béke...  sorsukat  akkor  is  figyelni 
fogom,  ha  innét  eltávozom. 

Az  „Egyedül  vagyunkéban  -  Manci  azt  állítja,  hogy 
csak  zsidók  olvassák  -  Erdélyi  József  egy  verse  jelent 
meg,  a  tehetség  elaljasulásának  ijesztő  példájaként. 
A  költőnek  lakást  utaltak  ki,  kétszobás  lakást  egy  bér¬ 
ház  ötödik  emeletén.  Ezt  énekli  meg  a  költő  oly  módon, 
hogy  ami  piszkot  fantáziája  csak  produkálni  tud,  azt 
arra  a  szerencsétlen  zsidóra  keni,  akit  az  embersorból  és 
ebből  a  lakásból  kidobtak,  a  legjobb  esetben  negyedma¬ 
gával  egy  gettóház  szobájába  szorítottak,  de  a  rosszabb 
esetben  Kistarcsára  vittek,  ha  ugyan  nem  Németor¬ 
szágba,  a  német  szépség,  jóság,  igazság  -  mert  ott  is  van! 

-  tudós  gázlaboratóriumába!  E.  J.  versét  elteszem 

magamnak;  nem  mintha  ebből  kifelé  bármily  konzek¬ 
venciát  kívánnék  levonni;  nem  is  azért,  hogy  az  emberi 
elvetemültség  okmánytárát  egy  szép  példánnyal  gyara¬ 
pítsam  -  ennél  dúsabb  múzeum  úgy  sincs  a  világon 
hanem  a  magam  számára,  emlékeztetésül,  ha  a  tehetség 
iránti  szentimentális  tiszteletemben  egyszer  megint 
eszembe  jutna,  hogy  genus  irritabile  vatum  és  hasonló 
mentségek. 

Nyomasztó  hőség  van;  ki  kellene  mennem  az  utcára, 
végigsétálni  a  Lógodi  utcán,  besompolyogni  a  Városma¬ 
jorba,  s  ott  -  hoc  est  in  votis  -  leülni  egy  padra, 
közösségellenes  szabad  emberként,  aki  azt  tesz,  amit 
akar.  Vagy  felszökni  a  Sas-hegyre,  s  Mariót  meglepni, 
vagy  Gyurit,  aki  rabszolgamunkájából  néha  hazaszökik. 
Az  Isten  tartsa  meg  szerénységemet:  abban  a  néhány 
esztendőben  is,  ami  számomra  még  hátravan,  érjem  be 
egy  ligeti  paddal  -  és  nem  a  Villa  Borgheséban  vagy 
a  Bois-ban  -,  egy  Voltaire-kötettel,  egy  sétával  valame¬ 
lyik  kedves  emberemhez  és  aludttej  vacsorával  a  tera¬ 
szomon.  De  a  sétáról  le  kell  mondanom.  Nem  mintha 
attól  félnék,  hogy  a  Gestapo  karjaiba  futok,  hanem, 
mert  Ria  betegre  rémülne,  ha  hazajövet  nem  találna 
itthon,  vagy  itthon  találna  ugyan,  de  a  veszélyt  maga  elé 
idézné,  melynek  magamat  sétámmal  kitettem.  Idestova 
öt  hónapja  tart  bujdosásom;  pont  Mario  születése  nap¬ 
ján  -  szeptember  19-én  -  telik  le  a  hatodik  hónap, 
s  akkorra  ígértem  magamnak  a  németek  kivonulását. 
Ezt  ki  lehet  várni,  s  talán  érdemes  is. 


Augusztus  13. 

A  francia  fronton  nagy  események  vannak  készülőben. 
Az  angolszászok  mind  szorosabbra  húzzák  az  Alengon, 
Vire,  Falaise  háromszög  bekerítő  mozdulatát.  Amellett 
nem  tudni,  hogy  a  Le  Mans-tól  keletre  tört  amerikai 
páncélosok  merre,  meddig  mennek,  s  hol  állják  el 

a  német  visszavonulás  útját.  Firenze  angol  kézen  van: 
a  város  épületei  aránylag  keveset  szenvedtek.  Az  orosz 
offenzíva  Észtország  és  Lettország  ellen  sikerrel  halad 
előre.  Nagy  kérdés,  hogy  a  németek  meg  tudnak-e 
menteni  és  mennyit  az  ottani  divízióikból. 

Romániából  az  a  hír  jön,  hogy  Maniu  és  Gafencu, 
együtt  vagy  külön-külön,  békekormányt  alakítanak, 
éspedig  Antonescu  tudtával  és  segítségével,  aki  megma¬ 
radna  generalisszimusznak.  Nem  tudom,  mennyiben 
igaz  ez  a  hír,  de  ha  igaz,  akkor  a  magyar  kormánynak 
egyébbel  sem  szabadna  foglalkoznia,  mint  ezzel.  Mert 
ha  mi  tétlenül  nézzük  az  eseményeket,  s  beérjük  „csü¬ 
lökre,  magyar”  cikkekkel,  akkor  könnyen  olyan  veszte¬ 
ségek  érhetnek  bennünket,  melyeket  okos  és  bátor 
viselkedéssel  elkerülhetünk.  Erdélyre  gondolok.  Ha 
a  románok  hamarább  teszik  le  a  fegyvert,  mint  mi,  és 
a  román  hadsereg  részt  vesz  a  Kárpátokon  való  áttörés¬ 
ben,  akkor  könnyen  úgy  alakulhat  a  dolog,  hogy  Erdély 
problémája  nélkülünk  és  ellenünkre  fog  megoldatni. 
Maniu,  okosabban,  mint  a  lengyelek,  már  rég  lemon¬ 
dott  azokról  a  területekről,  melyekre  az  oroszok  tarta¬ 
nak  igényt,  viszont  -  a  gyöngébb  ellenállás  irányában 
-  annál  határozottabban  ragaszkodott  Erdélyhez.  Bár- 
dossy  annak  idején  azért  üzente  meg  a  háborút  Oroszor- 
szágnak,  mert  félt,  hogy  a  németek  mellé  szegődött 
románok  a  mi  rovásunkra  megnyerik  Hitler  kegyét.  Ezt 
a  ballépést  csak  úgy  lehetne  jóvátenni,  ha  most  mi 
előznők  meg  a  románokat.  Egy  másik  lehetőség:  megál¬ 
lapodni  Maniuval  közös  békelépésekben  és  az  erdélyi 
kérdés  megoldásában.  Elvégre  Maniu  sem  érezheti 
magát  biztosan  a  nyeregben  egy  ország  élén,  mely  a  nyu¬ 
gatiak  szövetségese  volt,  s  őket  a  legelső  alkalommal 
cserbenhagyta.  Gratz  Gusztáv  okos  elgondolása  volt 
a  Maniuval  való  megegyezés  megkísérlése.  Milyen  nagy 
baj,  hogy  őt,  az  egyetlen  embert,  ki  alkalmas  volna 
ennek  megtárgyalására,  a  nácik  fogva  tartják. 


Voltaire  művét:  „Essai  sur  les  moeurs  et  l’esprit  des 
nations”  találtam  meg  Pali  könyvtárában.  (Sajnos  az  I. 
és  II.  kötet  kivételével.)  Voltaire  írásán  elgondolkozva, 
az  jutott  eszembe,  hogy  az  iskola  radikális  reformját 
a  történelemtanítás  reformjával  kellene  megkezdeni. 
Sajnos  nem  vagyok  eléggé  tudós  a  tanítás  dolgaiban,  és 
könyvek  híján  és  az  informálódás  lehetősége  nélkül  nem 
is  vagyok  abban  a  helyzetben,  hogy  tudásbeli  fogyaté¬ 
kosságomat  pótoljam,  de  talán  nem  nagyon  tévedek,  ha 
azt  állítom:  ahogy  a  magyar  középiskolában  ma  tanítják 
a  történelmet  -  a  magyart  és  a  világtörténelmet  -,  az 
tisztán  az  ifjúság  megtévesztésére  jó.  Téma  ez,  mely  sok 
mindenféle  megfontolásra  ad  módot. 

így  nevezetesen  keményebben  kellene  a  történelmi 
tényeknek  a  szemébe  néznünk,  és  azokról  úgy  vallatni 
ki  magunkat,  mint  ahogy  egy  lélekkutató,  jó  judíciumú, 
kemény  bíró  kivallatja  a  vádlottat.  Nem  érni  be  a  nem¬ 
zeti  erények  vagy  uralkodói  erények  sablonjával,  ami¬ 
kor  történelmi  múltunk  olyan  korszakáról  szólunk, 
melyben  sikereink  voltak.  „Vöm  Glück  und  Unglück  in 
dér  Historie”  -  írja  a  nagyszerű  Burckhardt,  világtörté¬ 
nelmi  szemlélődései  során.  (Kár,  hogy  könyve  nincs 
velem.)  A  véleüen  szerepe,  vagy  mondjuk,  az  akara¬ 
tunktól  független  események  szerepe  sorsunk  kialaku¬ 
lásában.  A  ritka  egyéniségek  szerepe,  kik  felismerték 
ezeket  a  véletleneket,  az  akaratunktól  független  esemé¬ 
nyeket,  s  ezeket  kombinációba  tudták  vonni  országo¬ 
suknál.  S  azoknak  a  sekélyebb  vizű  egyéniségeknek 
a  szerepe,  akik  országuk  dolgát  az  utolsó  huszonnégy 
óra  követelményei  szerint  irányították,  s  ezzel  feladták 
országlási  szabadságuk  lehetőségét.  Az  államférfi  fogal¬ 
mának  revíziója.  Igazságosabb  boncolgatása  azoknak  az 
egyéni,  csoport-  vagy  osztályérdekeknek,  melyek 
a  nemzet  döntő  cselekedetei  mögött  meghúzódnak. 
Történelmi  materializmus...  tudom.  Leszámolás  a 

legendákkal:  a  szabad  királyválasztás  joga  (soha  nem 
volt  szabad),  a  jobbágyfelszabadítás  görögtüzes  allegó¬ 
riája,  s  ahogy  ezt  Szabó  Ervin  leleplezte;  a  Párizs  kör¬ 
nyéki  békék,  s  ami  konvenciózus  megállapítást  múl¬ 
tunk  eseményeiről  nemzeti  hiúságból,  a  napi  politika 
szükségleteiből  kifolyóan  vagy  egyszerűen  csak  kriti¬ 
kátlanságból  elfogadtunk. 

S  aztán  több  megértést  más  nemzetek  történelmével, 
különösen  azokéval  szemben,  akiknek  viszonya  hoz¬ 
zánk  barátságtalanul  alakult.  Nem  tudom,  nem  az 
volna-e  a  leghelyesebb,  ha  középiskoláinkban  a  történe¬ 
lem  tanítását  nem  a  mienkével  kezdenők,  hanem  egy 
idegen  nemzet  történelmével,  pl.  az  angolokéval.  Ott 
könnyebben  tudnánk  igazságosak  lenni  a  történelmi 
események  megítélésében,  biztosabb  pillantással  néz¬ 
nénk  az  események  kulisszái  mögé,  és  ismernők  föl 
azokat  a  motívumokat,  melyek  a  történelmi  események 
kialakításában  közreműködtek.  így  élesítve  ítéletünket, 
ezzel  a  viviszekcióval,  tőlünk  idegen,  de  azért  érdekes 
matérián,  most  már  érettebben,  különb  készültséggel 
foghatnánk  a  magyar  történelem  tanulmányozásához. 

Az  is  megfontolandó  volna,  hogy  helyes-e  egy  világ- 
történelmi  tankönyv  vonalán  végigrohanni  minden 
népek  történetén,  és  az  adatok  ezreivel  elbarikádozni 
magunknak  az  utat,  melyen  egy-egy  nép  vagy  egy-egy 
korszak  igazi  megismeréséhez  juthatnánk  el?  Nem  is 
kell  megfontolni:  nem  helyes.  Kevesebb  többet  jelen¬ 
tene.  Ha  egy  tudós  tanár  Burckhardt  Reneszánszát  vagy 
Gregorovius,  vagy  Ranke,  vagy  Gibbon,  vagy  Macau- 
lay,  vagy  Michelet,  Thiers,  Taine  egy-egy  kötetét 
olvasná  együtt  tanulóival,  mélyebb  érdeklődést  tudna 
bennük  fölkelteni  a  történelemtudomány  iránt,  igazibb 
történelmi  szemléletet  nevelni  bwinök,  s  őket  további 
önálló,  komoly  tanulmányokra  előkészíteni,  mint  amire 
a  világtörténelmi  kézikönyvek  adathalmaza  képesíti 
őket. 

Más  „haza”-fogalom  alakulna  ki  ifjúságunkban,  mint 
amelynek  patkánymelódiájával  eddig  lelkét  megfogni 
törekedtek.  Frázisoktól  mentes,  reálisabb  hazafogalom, 
mely  kevésbé  alkalmas  arra,  hogy  a  mindenkori  hatalom 
a  maga  törekvéseinek  reliefjét  és  az  ő  tetszése  szerint 
való  értéket  nyomjon  rá,  de  amelyhez  való  viszonyunk 
igazabban  tárulna  fel  szemünk  előtt,  az  iránta  való 
kötelezettségekkel  és  a  minket  megillető  jogokkal.  Nem 
egészen  világos,  amit  így  papírra  vetettem,  de  érzem, 
hogy  valahogy  ebben  az  irányban  kell  továbbtapoga- 
tódznunk,  ha  meg  akarjuk  találni  a  helyes  utat.  Ahogy 
ma  van,  nincsen  jól. 


Augusztus  14. 

„Ebben  a  háborúban  történt  -  XII.  Lajos  és  katolikus 
Ferdinánd  háborújában,  1503-ban  -,  hogy  kitalálták  az 
emberirtásnak  új  módját.  Navarrai  Péter  jó  katona  és 
spanyol  generális  feltalálta  az  aknákat,  amelyeknek 
legelőbb  a  franciák  érezték  hatását.”  Azóta  nagy  kar¬ 
riert  futott  be. 

„A  bátorság,  ami  nem  is  erény,  közös  tulajdonsága 
a  gonosztevőknek  és  a  nagy  embereknek...”  stb. 
-  mondja  Voltaire  Cesare  Porgiáról. 

„Ez  a  Torquemada  dominikánus,  mihelyt  bíbomok 
lett,  a  spanyol  inkvizíciónak  olyan  jogi  formát  adott, 
amely  minden  emberi  törvénnyel  ellenkezett.  (Ma 
a  nácik  Blitz-néptörvény széke.)  Tizennégy  év  alatt 
közel  nyolcvanezer  ember  perét  folytatta  le,  s  közülük 
hatvanezret  máglyára  küldött,  nagyszerű  ünnepségek 
felkészültségével  és  pompájával.”  (A  gázkamrákat 
akkor  még  nem  ismerték.)  „Mindaz,  amit  olyan  népek¬ 
ről  hallottunk,  akik  istenségüknek  embereket  áldoztak, 
meg  sem  közelítik  ezeket  a  vallásos  szertartásokkal 
körülvett  kivégzéseket.  Kezdetben  a  spanyolok  nem  is 
tartották  ezeket  olyan  szörnyűeknek,  mert  régi  ellensé- 

geik,  a  mórok  voltak,  meg  a  zsidók,  kiket  feláldoztak. 
De  nemsokára  ők  maguk  is  áldozatok  lettek;  mikor 
ugyanis  Luther  dogmái  nyilvánosságra  kerültek,  az 
a  kisszámú  polgár,  ki  gyanús  volt,  máglyára  került.” 
Torquemada  ugyanazt  a  beszédet  mondotta  el  az  inkvi¬ 
zíció  tanácskozásán  a  protestánsok  ellen,  ugyanúgy 
bebizonyította  morális  alacsonyrendűségüket,  a  velük 
való  együttélés  lehetetlenségét,  mint  R.  L.  püspök  a  zsi¬ 
dótörvény  tárgyalásakor  a  felsőházban.  „Az  eljárási 
mód  csalhatatlan  eszköz  lett  arra,  hogy  azt  veszítsék  el, 
akit  akartak.  A  vádlottakat  nem  szembesítették  a  felje¬ 
lentőkkel,  és  nem  volt  feljelentő,  aki  meghallgatásra  ne 
talált  volna.”  Napjainknak  lett  fenntartva  ennek  az 
eljárási  módnak  rehabilitálása  és  tökéletesítése. 

Hogy  lesz  ez  a  jövőben?  Vajon  a  magyar  középosztály 
továbbra  is  megmarad  a  liberális  demokrácia  elleni 
attitűdjében,  amiben  akkor  is  volt,  mikor  a  kormányzat 
az  úgynevezett  liberális  pártra  támaszkodott?  (Ami 
jogosnak  látszó  váddal  az  utolsó  esztendőkben  a  libera¬ 
lizmust  illették,  az  legfeljebb  a  Tisza-féle  magyar  sza¬ 
badelvű  párttal  szemben  állt  meg,  de  nem  a  liberaliz¬ 
mussal.)  Ha  a  liberális  demokrácia  eszméi  idegenek 
maradnak  a  magyar  középosztálytól,  akkor  a  középosz¬ 
tály  politikai  befolyása  teljesen  kiküszöbölődik;  nem¬ 
csak  hogy  nem  lesz  részese  a  kormányzati  hatalomnak, 
de  mint  gyönge  ellenzéki  erő  is  örök  passzivitásra  lesz 
kárhoztatva.  De  lehet,  hogy  tévedek;  talán  vannak 
a  magyar  középosztályban  előttem  ismeretien  erők 
-  gondolkozó,  tanult  ügyvédek,  bírák,  tisztviselők, 
mérnökök,  földbirtokosok,  kisebbek  és  nagyobbak, 
kereskedők,  iparosok  -,  akik  az  elmúlt  esztendők  isko¬ 
lájában  á  contrario  éppen  a  liberális  demokrácia  eszmei 
tartalmát  tanulták  megbecsülni,  s  akikből  kitelik  az  az 
élite-corps,  mely  alkalmas  arra,  hogy  a  polgárság 
nagyobb  tömegeit  -  éppen  azokat,  akik  a  közelmúltban 

olyan  készségesen  esküdtek  a  legüresebb  jelszavakra, 
maga  köré  vonzza.  Különb  vezért  erre,  mint  Rassay  K., 
el  sem  tudok  képzelni.  A  többi  aztán  a  történelmi 
konstelláció,  a  nevelés,  a  siker  dolga.  Különösen  a 
sikeré;  a  siker  nagy  kerítő. 

A  középiskolai  reform  egyik  fontos  fejezete:  a  nyelv- 
tanítás  ügye.  A  latint  nem  ejteném  el.  Nem  mintha  én 
a  lutheránus  gimnáziumban  megtanultam  volna  latinul. 
De  az  a  kevés,  amit  megtanultam,  az  a  primitív  belekós¬ 
tolás  a  latin  szellembe,  amire  a  gimnázium  és  a  magam 
csekély  buzgalma  képesített,  életem  későbbi  folyamán, 
minden  tanulmányomban  értékes  segítőtársul  jelentke- 

zett.  így  nevezetesen  az  idegen  nyelvek  megtanulásában 
is;  aki  latint  tanult,  annak  nem  nehéz  a  francia,  angol, 
spanyol,  olasz  nyelv  megtanulása,  sőt  még  a  nem  rokon 
németé  és  oroszé  sem.  A  latinon  kívül  már  a  gimnázium 
első  osztályától  kezdve  kötelező  volna  az  angol  és  az 
ötödiktől  kezdve,  a  tanuló  választása  szerint,  vagy 
a  francia,  vagy  az  orosz.  Az  angol  nyelv  oktatásánál  arra 
kellene  vigyázni,  hogy  ezen  a  nyelven  igazán  írjanak  és 
beszéljenek  a  tanulók.  A  nyelvtan  csak  akkor  jönne,  ha 
a  tanulók  már  valamennyire  benn  vannak  az  angol  nyelv 
szellemében.  Hogy  ez  az  oktatás  kezdetben  csak  a  basic- 
englishre  terjedjen-e  ki,  vagy  általában  az  angol  nyelvre, 
arról,  a  basic-english  ismerete  híján,  nem  merek  nyilat¬ 
kozni.  E  tekintetben  egyébként  számíthatunk  Anglia 
segítségére,  ahonnan  esetleg  megfelelő  tanerők  idekül- 
désével  is  támogatják  majd  törekvéseinket. 

A  németek  lublini  gyilkos  tanyájukon  ötszázezer 
embert  -  zsidót,  lengyelt,  oroszt  -  végeztek  ki.  Lublin- 
ban  -  úgy  hallom  -  nem  a  gázkamrarendszer  szerint 
gyilkoltak,  hanem  agyonéheztették,  agyonverték, 
agyonlőtték  áldozataikat,  és  a  hullákat  nagy  kemencék¬ 
ben  elégették.  A  gázkamra  már  egy  további  fejlődési 
fok.  Milyen  haladás  következett  volna  be  ezen  a  téren, 

ha  Churchill  nem  üti  ki  mesterségük  eszközeit  ke¬ 
zükből. 

A  „Reich”-ban  Reichsminister  dr.  Göbbels  maga 
ismerteti  a  legtotálisabb  mozgósítás  eddigi  rendszabá¬ 
lyait.  A  fő  szabály:  a  fenyegetés,  ettől  vár  Göbbels 
legtöbbet.  A  Kossuth-nótának  ez  a  sora:  „Ha  még 
egyszer  azt  üzeni,  mindnyájunknak  el  kell  menni” 
-  most  már  tudjuk:  totális  mozgósítás  volt.  Göbbels  már 
ötödször  üzeni.  „Aki  ezt  nem  akarja  megérteni,  híjával 
van  a  legprimitívebb  közösségi  érzésnek,  és  csak  törvé¬ 
nyek  és  rendeletek,  illetőleg  az  ezekben  írt  büntetések 
által  lehet  a  hazával  (ejtsd:  náci  banda)  szemben  való 
kötelességeire  szorítani.  Az  a  benyomásunk,  hogy 
népünk  már  nem  sokat  tart  az  önkéntes  jelentkezésre 
való  felhívásokról.”  Nos,  hát  nekem  ugyanez  a  benyo¬ 
másom  van.  Olyan  futóbolond  nincs  Németországban, 
aki  a  háború  ötödik  esztendejében,  amikor  a  német 
hadsereg  két  esztendő  óta  vereséget  vereségre  szenved; 
amikor  a  hadsereg  magas  rangú  tisztjei  hitet  tesznek 
a  mellett,  hogy  a  háború  elveszett,  s  Németországnak 
nincs  más  választása,  mint  a  kapituláció;  amikor  a  győ¬ 
zelemben  való  hitet  SS-csapatok  golyóval  próbálják  az 
emberekbe  beoltani,  mondom,  olyan  futóbolond,  aki 
most  önként  áll  a  zászlók  alá,  nincs  Németországban. 
(Pedig  ott  igazán  egy  bolond  százat  csinált.)  Göbbelsnek 
hát  igaza  van,  amikor  ezt  a  legtotálisabb  mozgósítást 
a  párt,  a  Gestapo,  az  SS-csapatok  segítségével  akarja 
lebonyolítani.  Egyébként  a  totális  mozgósításnak  v. 
Imrédy  Béla  által  beígért  részletes  programja  még  máig 
sem  jelent  meg.  Urak,  így  nem  lehet  dolgozni.  „Győzni 
fogunk,  mert  győzni  kell”  -  nem  elég.  Ezt  az  ellenség  is 
tudja,  sőt  valamivel  többet. 

Augusztus  15. 

Néhány  riportot  olvastam  el  a  lapokban.  Az  egyik 
a  strandfürdőkről  szól.  „Ahogy  lefekszünk  ide  vagy 
oda,  ahol  éppen  helyet  kapunk  -  írja  a  tudósító  főleg 
két  dologról  hallunk  beszélni:  az  üzletről  és  a  filmről. 
Vita?  Az  nincs.  Inkább  csak  licitálás.  Ki  keres  többet? 
Mi  a  legújabb  pletyka?”  Ha  ez  a  riport  a  múlt  évben 
jelenik  meg,  az  ilyen  dialógus  milyen  maró  szatírára 
adott  volna  alkalmat  a  kajlaorrúak  ellen. 

Egy  másik  riportban  ugyancsak  a  strandról:  „Jámbor 
fürdőző,  ne  tekints  bokrok  mögé,  mert  ha  látod  a  félre¬ 
érthetetlen  együttest,  melyben  a  fiúk  és  lányok  megbúj¬ 
nak  a  nap  tűző  sugarai  elől,  akkor  megfogadod,  hogy 
soha  fiadat,  lányodat  a  strandra  nem  engeded.” 
Hogyan,  hát  ez  a  „félreérthetetlen  együttes”  még  min¬ 
dig  divatban  van,  most,  amikor  a  zsidókat  kitiltották 
a  strandokról?  Machen  das  die  Leute  noch  immer? 
-  kérdezte  Széchenyitől  az  öreg  Kaunitz  hercegnő. 

Nem  érdektelen  az  a  riport  sem,  mely  a  korzó  életéről 
szól,  ahol  a  jampecek  derűlátása  háborítja  fel  a  csend 
után  vágyó  közönséget.  Jampecek?  Egy  esztendő  előtt 
még  mindnek  gyapjas  haja,  kosorra  lett  volna,  és  olda¬ 
lán  Sáron  rózsája  díszelgett  volna.  Jampecek  kosorr, 
gyapjú  és  rózsa  nélkül?  Nincs  valami  tévedés  a  do¬ 
logban? 

Ignácz  Rózsa,  aki  ha  nem  is  író,  de  írni  tud  és  értelmes 
teremtés,  egy  III.  osztályú  kocsi  párbeszédeit  írja  meg 
Székesfehérvár  és  Lelle  között.  Az  egyik  alakja  a  „nacs- 
csága”,  aki  két  fejkendős,  kosaras  asszony  között  ül, 
kapkodja  lábát,  mintha  nem  létező  harisnyáját  kiszakí¬ 
taná  a  parasztasszony  pad  alá  dugott  kosara.  Öt  arany¬ 
foga  van,  zsíros  haja  bodorintva,  rúzsos  a  szája,  kezén 
látszik  a  „mosogatás”,  és  arról  beszél,  hogy  az  ura  ötezer 
pengőt  is  megkeres  havonta.  Egy  év  előtt  még  zsidó¬ 
asszony  lett  volna. 

Tanulság:  Karinthy  tétele,  aki  azt  mondotta,  hogyha 
összegyűjtenék  mindazokat  a  vonásokat,  melyekkel 
a  zsidóüldözők  a  zsidókat  jellemezni  próbálják,  és  eze¬ 
ket  gondosan,  mozaikszerűen  összeraknék,  kijönne:  az 
ember. 

Milyen  értékkel  bír  az,  hogy  ezeket  följegyzi  az 
ember,  a  hajótörött,  itt  ülve  mozdulatlanul,  lesve  a  kül¬ 
világ  palacküzeneteit,  hogy  magának  képet  formáljon 
arról,  ami  a  messzeségben  történik?  Lehet  igaz  az 
a  betekintés,  melyet  ebből  az  éppen  nem  splendid  izo¬ 
láltságából  kap  emberekről,  vágyaikról,  szenvedélyeik¬ 
ről,  ütközéseikről,  megbékélésükről,  sorsos  útjukról, 
jellemükről  és  jövőjükről?  Muszáj,  hogy  ez  a  magány, 
mely  állandó  kombinációkra  szorítja,  a  külső  világról 
hamis  képet  vetítsen  eléje? 

Ha  valaha,  most  kellene  kirohanni  a  négy  fal  közül, 
s  merész  Kolumbus-útra  indulni  ismeretlen  tájak  és  vad 
lakóik  felé,  kifeszített  vitorlákkal.  Hogy  élnek  ott?  mit 
kellene  vinni  hozzájuk,  hogy  amit  élnek,  élet  legyen? 
mit  lehetne  hozni  tőlük,  hogy  a  magam  élete  különb, 
gyümölcsösebb  legyen  az  eddiginél?  Nagy  zavarban 
volnék,  ha  most  a  Nibelungen-süveg  birtokában  kiro¬ 
hanhatnék  búvóhelyemről,  és  a  világ  nyitva  állna  előt¬ 
tem.  Hova  rohannék  először?  Az  ember  az  ilyen  süveg 
birtokában  is  nyilván  önző  kis  ember  maradna,  s  leg¬ 
előbb  is  házába  rohanna,  hogy  megnézze,  mi  az,  amit  ott 
még  számára  egy  élet  polgári  munkájának  gyűjtéséből 
a  náci  rablók  meghagytak.  Azután  gyermekeit,  barátait 
keresné,  sorsukat  tudakolná,  érzéseiket,  terveiket  tapo¬ 
gatná  ki. 

Mélykútra  kellene  rohannom,  ahonnan  kedves  roko¬ 
nokat  hurcoltak  el  a  pribékek  -  vajon  élnek-e  még?  -, 
fölkeresni  Binczki  Misa  bácsit,  beszélgetni  vele  az 
emberek  dolgairól,  a  falu  dolgairól,  az  ország  dolgai¬ 
ról...  megjegyezni,  amit  mond,  és  elgondolkozni  rajta. 

Mélykút!  kedves  hely!  Szülőföldem!  Drága  falum!  hogy 
van  az,  hogy  húsz  esztendeje  nem  néztem  feléd?  Talán, 
ha  fölkeresnélek,  meg  se  látnálak  mai  alakodban,  mert 
a  múltnak  színes  fátyolán  át  nézném  dolgaidat.  A  nádfö- 
deles  házat  keresném,  ahol  gyermekkorom  gyönyörű 
idejét  töltöttem,  anyám  rózsatőit  és  muskátlijait,  apám 
szigorúságba  rejtett  gyöngédségét,  a  kertre  nyíló, 
tapasztott  pallójú  hátsó  szobát,  mely  vakációra  egyedül 
az  enyém  volt,  ahol  Julián  barát  című  eposzomat  csinál¬ 
tam  remekbe...  Istenem,  mi  mindent  kellene  följegyez¬ 
nem,  ha  csak  halvány  képét  is  akarnám  Mario  számára 
rádióhullámozni  azoknak  az  érzéseknek,  melyek  elfog¬ 
nak,  ha  Mélykútra  gondolok.  Krizsák  szomszédról  kel¬ 
lene  beszélnem,  a  derék  csizmadiáról,  aki  követválasz¬ 
táskor  zöld  tollat  illesztett  a  kalapomba,  merthogy 

✓ 

neked,  Miska,  balpártinak  kell  lenned.  Es  az  is  voltam, 
lelkesen,  holott  apám  jobbpárti  volt,  meg  Donáth  bácsi 
is  az  volt,  meg  a  Lőwy  bácsi  is  -  röviden  koma  bácsi  -, 
mert  akkor  úgy  illett,  hogy  a  zsidók  jobbpártiak  legye¬ 
nek.  (Ezt  a  szép  lehetőséget  is  elvették  tőlük.)  És  Szlo- 
bonya  Jóska  bácsiról,  aki  haragudott  ránk,  mert  egyszer 
éjjel  betörtek  hozzánk,  elvitték  vacakjainkat,  s  neki 
mint  „felelős  őrnek,,  többedmagával  kártérítést  kellett 
fizetnie.  Szlobonya  Jóska  bácsi  attól  kezdve  kissé  anti¬ 
szemita  volt  -  ez  a  fogalom  akkor  sem  volt  egészen 
ismeretlen  -,  de  vasárnaponként,  ha  elmentem  háza 
előtt,  mégis  mindig  megállított:  no,  Miska,  mondd  el 
a  Fehér  ló  regéjét.  S  nekem  oda  kellett  ülnöm  melléje 
a  padra,  és  elmondanom  a  Fehér  ló  regéjét,  és  jövő 
vasárnap  újra  és  megint  újra,  és  nem  ingyen,  merthogy 
árpacukor  járt  a  mesemondásért.  És  később,  mikor  már 
pesti  diák  voltam,  és  vakációra  hazamentem,  már  némi 
tekintélyre  tettem  szert.  „Mikó  uram,  nézze  meg  Miska 
bizonyítványát”  -  mondotta  anyám  kérkedve,  és  Mikó 
bácsi,  aki  esküdt  volt,  vagyonos  gazdaember,  gondosan 

elolvasta  a  bizonyítványt,  s  annyit  mondott:  „Most  már 
értem,  mért  hízik  ez  a  gyerek  a  zsidópadlásra.”  Mi  az, 
hogy  zsidópadlásra  hízik?  -  kérdeztem  anyámtól.  „Mert 
csont  meg  bőr  vagy,  és  csak  az  van  a  zsidó  padlásán” 
-  magyarázta  meg  anyám.  Szentiványi  Pista  bácsiról 
kellene  beszélnem  Mariónak,  aki  derék  figurás  ember 
volt,  meg  feleségéről,  a  Marica  nénéről,  aki  igen  jó 

asszony  volt  -  azt  hallom,  él  még,  jó  egészségben, 

/ 

a  lányuk  apácafőnöknő  Kalocsán.  Es  a  tóparti  Novák 
bácsiról,  aki,  mikor  először  sétáltam  el  cilinderesen  háza 
előtt,  rám  szólt:  Ifíjúr,  végig  fej  az  a  kalap?  A  mélykúti 
búcsút  kellene  megírnom,  a  márcivás  gyönyörűséget, 
melyre  mindig  egy  egész  esztendeig  kellett  várnom, 
apám  sátrát  a  búcsúban,  gyönyörű  brokát  lajbikkal  és 
imponáló  rajkinbergi  bandzsurokkal.  És  az  ördöglovat, 
melyre  Mikó  Pista  háromszor  is  felültetett,  és  a  panorá¬ 
mát,  melyben  a  legszebb  mégis  az  a  sok  nyereménytárgy 
volt,  melyeknek  tündéri  soka  a  bejáratnál  levő  polcokon 
volt  elhelyezve.  Nem  folytatom,  nagyon  vágyódom 
gyermekkorom  Mélykútjára,  tán  ha  ma  odamennék, 
mai  életéből  talán  semmit  sem  vennék  észre.  Az  akko¬ 
riéból  is  csak  a  magamét.  Pedig  derék,  jóravaló,  értel¬ 
mes  emberek  lakják.  Vajon  fogott-e  rajtuk  és  mennyire 
az  utolsó  tíz  év  világnézetes  politikája?  Józanságukat 
mennyire  kezdte  ki  az  a  sok  hazugság,  gyűlöletre  uszí¬ 
tás,  mellyel  elárasztották  őket...  mégis  meg  kellene 

néznem. 

✓ 

Es  volt  kerületembe  is  el  kellene  rohannom,  L. 
Albert  nagytiszteletű  barátomhoz,  s  vele  sorba  látogatni 
egykori  híveimet,  az  igaziakat  meg  a  kevésbé  igaziakat 
(az  utóbbiak  többségben),  s  velük  megtárgyalni  azokat 
a  kérdéseket,  melyeket  Binczki  Misával  megtárgyal¬ 
tam,  kihallgatni  őket  a  háborúról  és  békéről,  németről 
és  oroszról  (ők  ott  élnek  a  határszélen),  földről  és  zsidó¬ 
ról,  urakról  és  parasztokról.  „Antiszemita  a  nép?”  - 


201 


kérdeztem  papjuktól,  mikor  legutoljára  nálam  járt. 
„Dehogy  az  -  mondotta  igen  fel  volt  háborodva, 
mikor  magyar  katonák  rátörtek  a  Klájn  boltjára,  és  azt 
kirabolták.  Igen  helyeselték,  mikor  én  ebben  az  ügyben 
kész  voltam  tanúskodni  a  katonák  ellen.”  Aztán  elmon¬ 
dotta,  hogy  akárhányszor  megtörtént,  hogy  hívei  fölke¬ 
resték  őt  valamely  ügyben,  s  aztán  mégsem  az  ő  tanácsa 
szerint  jártak  el.  „Hát  mért  nem  cselekedtek  az  én 
tanácsom  szerint?”  -  kérdeztem  tőlük.  „Hát  mert 
a  Klájn  másképp  javasolta”  -  válaszolták. 

Az  angol  rádió  új  inváziót  jelent.  Angol,  amerikai  és 
francia  csapatok  szálltak  ki  Dél-Franciaországban,  a 
Marseille-Nice  közötti,  mintegy  százhatvan  kilométe¬ 
res  partvonalon. 


Augusztus  16. 

Hitler  mondta:  Idiotische  Strategen.  Ezek  voltak  azok, 
kik  május  11-én  offenzívát  indítottak  az  Anzio-Monte 
Cassino-vonalon,  és  ma  Firenze  urai.  Kik  június  6-án 

kiszálltak  Normandiában,  áttörték  az  áttörheteden 

* 

Atíanti-falat,  s  ma  Eszak-Franciaország  túlnyomó 
részét  tartják,  megsemmisítéssel  fenyegetvén  az  ott 
küzdő  német  hadsereget.  Kik  június  23-án  elindultak 
Vityebszktől,  s  ma  már  Varsó  birtokáért,  Kelet-Po- 
roszország  és  a  Kárpátok  kapuiért  küzdenek.  És  végül, 
akik  tegnap,  augusztus  15-én  kiszálltak  Dél-Franciaor- 
szágban,  ott  hídfőt  alakítottak,  s  onnan  törnek  előre, 
nyilván  legyezőszerűen  észak,  kelet  és  nyugat  felé.  Hit¬ 
ler  mondta:  Idiotische  Strategen.  (Hogy  el  ne  felejtsem: 
a  középiskolai  tanrend  „humanista”  oktatásában  -  mert 
ilyen  is  lesz  -  a  tanár  a  diktatúraellenes  előadásában 
a  leghathatósabban  használhatja  fel  a  „Hitíer  mondta” 
összeállítást.  Amit  mondott,  s  ami  bekövetkezett.) 

Most  lehet  négy  esztendeje  annak,  hogy  Hitíer 
mondta:  „Dér  Krieg  im  Westen  ist  beendet”  -  és 

ragyogó  kitüntetésekben  részesítette  katonáit,  akik 
közül  azóta  egy  csomó  elesett,  vagy  fogságba  jutott,  egy 
csomóval  Himmler  pribékjei  titkon  végeztek  -  az  illetők 
rendszerint  valami  autó-  vagy  más  baleset  áldozatai 
lettek  -,  egy  csomó  felett  most  ítélkezett  Hitler  néptör¬ 
vényszéke.  (Von  Vitzleben,  aki  áttörte  a  Maginot-vona- 
lat,  akasztófán  végezte  életét.)  Négy  év,  s  Hitler  minden 
dicsősége  sárrá  olvadt,  mint  a  tavalyi  hó.  Az  ezeréves 
náci  uralom  tizenegy  esztendő  alatt  ért  véget;  annyit 
pusztított  erkölcsiekben  és  anyagiakban,  mintha  ezer 
évig  tartott  volna.  Milyen  szörnyű  tragédia,  hogy  pusz¬ 
tulásában  Magyarországot  is  magával  rántja! 

✓ 

Es  most  mi  lesz?  -  szokta  kérdezni  Fr.  Ernő  bará¬ 
tunk.  Mit  fognak  csinálni  azok,  kik  ma  bal  kezükben 
tartják  az  ország  sorsát,  már  amennyire  tartják?  Milyen 
újabb  jelszóval  próbálják  áltatni  az  országot,  milyen 
hamis  adatokkal  vagy  beállítással  ébren  tartani  a  Hitler 
legyőzhetetlenségébe  vetett  hitet?  (Latrinenparole  -  így 
nevezték  az  ilyenfajta  hazugságokat  egymás  között 
a  német  katonák.)  Nem  kétséges,  Bulgáriának,  Romá¬ 
niának  már  van  valami  kidolgozott  terve  a  kiválásra; 
uraink  a  bőrüket  féltve  megjátsszék  a  hűséges  fegyver¬ 
társ  tragédiáját,  és  küldik  vágóhídra  a  magyar  fiúkat. 
Ahelyett,  hogy  azon  törnék  a  fejüket,  hogyan  adják  át 
a  németek  által  állítólag  elhagyott  magyar  repülőtere¬ 
ket.  (Mindegyikük  zsebében  ott  a  hamis  údevél  és  az 
igazi  csekk...  de  hová?  Németországba?) 

Az  éjjel  a  mélykúti  emlékek  egész  sora  tört  rám, 
s  követelte  Mario  számára  való  följegyzését.  Vakációra 
mentem  haza;  este  későn  indultam  a  Keletiről,  és  haj¬ 
nalban  értem  Kisszállásra,  ahonnan  Mélykútig  vagy 
másfél  óra  kocsiút.  Ó,  azóta  sok  szép  úton  mentem 
végig;  Frascatiból  egyszer  gyalog  Genzanóig,  onnan  a  tó 
mentén  Albánéig,  s  minden  kocsmába  betértem  egy 
mezzo  könnyű,  kellemes  fehér  borra,  és  amikor  egyedül 

voltam  az  úton,  hogy  senki  sem  hallhatta,  szilaj  nótákat 
énekeltem,  hogy  „lyuk,  lyuk,  lyuk,  lyukas  az  istállóm 
teteje”,  meg  azt  is,  hogy  „ha  énnekem  száz  forintom 
volna,  az  ajtómon  aranykilincs  volna”  (remek  vásárló¬ 
ereje  volt  a  forintnak)  meg  ilyeneket...  gyönyörű  volt. 
És  gyönyörű  út  volt,  mikor  Riával  autón  mentünk 

-  ketten,  Ria  vezetett  -  Genovából  Pisába,  Sestri- 
Levantéig  a  tenger  mellett  -  cielo,  maré,  montagni 

-  aztán  elhagyva  a  tengert,  fel  a  hegyekbe,  gesztenyeer¬ 
dők  között,  patakok  mentén,  Speziánál  újra  visszaka¬ 
nyarodva  a  tengerhez.  De  tán  még  ennél  is  szebb  volt 
útunk  Salernóból  Nápolyba  Amalfin,  Positanón,  Cas- 
tellamarén  keresztül,  mindig  a  tenger  mellett,  szüntelen 
szeszélyes  kanyarulatokban,  fölöttünk  jobb  kéz  felől 
erdők  és  erdők  és  citromültetvények  és  fantasztikus 
sziklák  és  még  feljebb  Ravello  csodája,  ahova  kitértünk, 
és  balfelől  a  salernói  öböl  kéksége,  Caprival  a  láthatáron 
és  a  nápolyi  öböl  és  minden,  amit  ez  a  varázsszó  szá- 

a 

munkra  fölidézni  tudott.  Es  mégis  a  legszebb  út  a  kis¬ 
szállás-mélykúti  volt,  amikor  vakációra  hazamentem  (a 
mélykút-kisszállási  út  visszafelé  már  kevésbé  volt  szép). 
Bódi  bácsi  várt  az  állomáson,  pártfogóm,  barátom,  jó 
lovak  megbecsült  tulajdonosa...  elhelyezett  a  kocsiban, 
és  nekiindultunk.  Kisszállásból  semmit  sem  láttam, 
valami  szeszfőzdefélét,  egy  gőzmalmot,  néhány  major¬ 
sági  épületet,  mást  nem.  Megfogadtam,  ha  nagy  leszek, 
akkor  egyszer  direkt  Kisszállásra  utazom,  merthogy  azt 
hallottam,  hogy  szebb  uradalom  nincs  az  országban 
(a  San  Martino  grófé  volt,  akit  a  mélykútiak  szamártinó 
grófnak  neveztek),  ott  terem  a  legszebb  búza,  és  ott 
őrlik  a  világ  legjobb  lisztjét.  Nem  váltottam  be  ezt  az 
ígéretemet,  mint  annyi  más  ígéretét  sem  életemnek, 
s  mikor  a  húszas  évek  elején  fölléptem  a  jánoshalmi 
kerületben,  ahová  Kisszállás  is  tartozott,  éppen  csak 
hogy  benéztem  egy  percre  a  grófi  intézőhöz,  az  uradal¬ 
mat  nem  tekintettem  meg. 


Bódi  bácsi  a  lovak  közé  vágott,  és  elindultunk.  Jó 
szagú  akácfasor  között  vitt  az  utunk;  a  lovak  szépen, 
egyenletesen  ügettek,  ha  keményebb  talajt  éreztek 
lábuk  alatt,  s  lépésben  mentek,  ha  homokos  úton  kellett 
átvonszolniuk  a  kocsit.  Bódi  bácsi  ilyenkor  leszállt, 
pipára  gyújtott,  s  úgy  gyalogolt  a  kocsi  mellett.  Nekem 
nem  engedte  meg;  valahogy  úgy  fogta  fel,  hogy  mi 
fizetünk,  s  azért  nekem  fuvar  jár.  Szűkszavú  ember 
volt,  nem  sokat  tudhattam  meg  tőle  a  falu  dolgairól, 
egy-egy  különösebb  halálesetet;  meg  hogy  már  nincse¬ 
nek  a  faluban  felelős  őrök,  mert  rendőrséget  szerveztek; 
hogy  a  Kőszeghy  doktor  fiát,  a  Miskát,  Rómába  vitték 
papnöveldébe,  meg  hogy  Knézy  aljegyző  teljesen  leszo¬ 
kott  az  ivásról. 

Az  út  Tinójárásig  egy  órányira  volt,  s  onnan  Mélykút 
fél  óra-háromfertály  óra.  Tinó  járás  a  vallásalapé  volt; 
gyerekkoromban  Kohn  Lipót  bérelte,  vagy  mint 
a  mélykúti  zsidók  különös  tisztelettel  mondották:  Leo- 
pold  Kohn.  Kohn  Lipót  a  mélykútiak  szemében  -  zsi¬ 
dókéban  és  parasztokéban  egyaránt  -  a  hatalom, 
a  vagyon,  az  előkelőség  megtestesülése  volt.  Számomra 
is.  Ha  fiákerja  leányaival  Mélykút  utcáin  megjelent,  ezt 
olyan  meghatva,  elképedve  jelentettem  anyámnak, 
mintha  a  csodaszarvassal  találkoztam  volna.  Gyermek¬ 
életem  egyik  legnagyobb  büszkesége  volt,  hogy  egyszer 
ez  a  hintó  megállt  házunk  előtt,  kocsisa  nem  átallott 
bejönni  hozzánk,  azzal  az  üzenettel,  hogy  a  méltóságos 
kisasszonyok  kéretik  anyámat  Tinójárásra.  Es  anyám  be 
is  ment,  és  egy  napig  vagy  kettőig  varrt  a  számukra,  és 
mikor  visszajött,  azt  beszélte,  hogy  kedvesek  voltak 
hozzá...  és  én  erre  igen-igen  büszke  voltam,  társaimnál 
különbnek  éreztem  magamat.  Már  férfi  voltam,  a  köz¬ 
pályán  némi  sikereim  is  voltak,  mikor  kitűnő  elnökö¬ 
met,  Fellner  Henriket  a  Semmeringen  meglátogatva, 
bemutatott  Kohn  Lipót  egyik  leányának;  majdnem 

ugyanaz  a  hódolatos  meghatottság  vett  erőt  rajtam,  mint 

gyermekkoromban,  amikor  a  szerencsés  sors  édesanyá- 

✓ 

mát  bűvkörükbe  sodorta.  Es  később  is  sokszor  gondol¬ 
tam  rájuk,  különösen,  ha  jövedelmemmel  arányban 
nem  álló  költekezések  némi  zavart  okoztak  pénzügyi 
viszonyaimban.  Apám  intése  jutott  ilyenkor  eszembe, 
aki  engem,  a  gimnazistát,  ha  többet  költöttem,  mint 
amennyi  az  ő  verítékes  munkájából  tellett,  azzal  kor¬ 
holt:  „Neked  Leopold  Kohn  vagyona  is  kevés  volna!” 

A  vallásos  érzést  az  otthon  nem  fejlesztette  ki  ben¬ 
nem.  Anyám  még  valamennyire  tartotta  a  vallás  paran¬ 
csait,  kellő  megalkuvásokkal  ott,  ahol  ezek  a  parancsok 
túl  szigorúak  vagy  nagyon  értelmedének  voltak.  Apám 
azonban  pogány  volt.  Jóságához,  szelídségéhez,  becsü¬ 
letességéhez  az  úgynevezett  valláserkölcsi  nevelésnek 
semmi  köze  nem  volt;  ezek  a  kvalitások  minden  külső 
behatás,  tanítás  nélkül,  természetes  attribútumai  voltak 

A 

egyéniségének.  így  láttam  és  szerettem  őt  én,  és  igen 
büszke  voltam,  hogy  mások  is  így  becsülték. 

Minthogy  templomba  sohasem  járt,  legfeljebb 
engesztelés  napján,  mikor  az  elmaradás  már  tüntetés¬ 
számba  ment  volna,  és  ez  igen  távol  esett  az  ő  szerény 
lényétől,  én  sem  voltam  hajlandó  templomba  járni. 
Különben  is  olyan  igénytelen,  sivár,  penészillatú  volt 
templomunk,  hogy  én,  aki  Jankovácon,  ahol  nagyanyá- 
mék  éltek,  egy  évig  az  apácákhoz  jártam  iskolába,  és 
velük  a  katolikus  templomot  látogattam,  nehezen  tud¬ 
tam  elképzelni,  hogy  a  mélykúti  sivár,  penészillatú 
szoba,  fehér  köpenyes  előimádkozójával,  a  jóravaló 
Lichtenstein  bácsival,  szintén  a  templom  nevét  igényel¬ 
heti. 

Egyszer,  valami  nagy  zsidóünnepen,  nagyanyám 
elvitt  a  jankováci  zsidótemplomba.  Komor,  barátságta¬ 
lan  épület  volt  ez  is,  majdnem  félelmetes,  a  gyerekek  azt 
mesélték,  tán  hogy  ijesztgessenek,  hogy  gerendáiba 

bőregerek  kapaszkodnak.  Amikor  a  kalendáriumban, 
melyet  minden  évben  megvettünk,  már  csak  azért  is, 
mert  a  vásárok  pontosan  meg  voltak  benne  írva,  Soly- 
mossy  Eszter  történetét,  a  rituális  vádat  olvastam,  mely- 
lyel  a  tiszaeszlári  zsidókat  illették,  akkor  képzeletemben 
az  egész  szörnyűséges  jelenet  színhelye  a  jankováci  zsi¬ 
dótemplom  volt,  ahová  mindig  szorongással  tettem  be 
a  lábam.  (Holott  nyilván  sok  jóravaló  zsidó  -  a  neveiket 
ma  is  fel  tudnám  sorolni  -  hajtotta  ott  le  fejét  Istene 
előtt.) 

A  „templomhegyről”  -  egy  akácfával  benőtt  homok¬ 
buckáról  -  is  kellene  beszélnem  Mariónak,  sétáinkról, 
a  templom  körül  tavaszi  ébredésekről  s  ami  „blöde 
Jugendeselei”  -  gondolom,  így  mondta  Heine  -  szülőfa¬ 
lumhoz  köt.  Mélykútra  el  kellene  mennem  minél  előbb. 

Augusztus  17. 

Jó  hírek.  A  dél-franciaországi  hídfő  körülbelül  nyolcvan 
küométer  széles;  Cannes-tól  tizenhat  küométerre  nyu¬ 
gatra  kezdődik,  és  ugyanennyire  közelíti  meg  Toulont. 
Mélysége  harminc  küométer.  Helyenként  jelentkezik 
valami  német  ellenállás,  de  német  ellenoffenzívának 
semmi  nyoma.  Normandiában  a  körülkerített  hetedik 
német  hadsereg  nem  tudja  kiszabadítani  magát  a  bekerí¬ 
tésből;  közel  van  teljes  megsemmisítése.  Az  amerikai 
páncélos  csapatok  elfoglalták  Chartres-t,  attól  északra 
Dreux-t,  ahonnan  a  Normandiából  eseüeg  visszavonuló 
német  csapatokat  új  hátbatámadás  fenyegeti.  Es  elfog¬ 
lalták  Chartres-től  délre  Cháteaudunt  és  Orléans-t, 
s  páncélosaik  éle  elérte  Párizs  valamelyik  elővárosát. 
(Az  ügybuzgó  Ludwig  Sertorius,  az  „Europapress” 
katonai  munkatársa,  engem  erre  már  reggel  kíméletesen 
előkészített.  Azt  írta:  „Ha  pedig  Patton  tábornok  keUő 
számú  erőt  tud  harcba  vetni,  akkor  a  Chartres  és  Dreux 
irányában  végrehajtott  amerikai  előretörés  nagy  jelentő- 

ségű  volna  az  egész  helyzet  további  alakulása  szempont¬ 
jából.”) 

Latrinenparole:  „A  szövetségesek  dél-franciaországi 
partraszállásával  kapcsolatban  jól  tájékozott  berlini 
körökben  az  alábbi  érdekes  szempontokra  mutattak  rá: 
Ismeretes  tény,  hogy  az  ellenség  Franciaországban 
anyagi  fölényben  van.  A  német  hadvezetés  terveit 
viszont  két  szakaszra  lehet  osztani.  Egyelőre  az  a  cél, 
hogy  az  ellenséget  a  rendelkezésre  álló  eszközökkel 
feltartóztassák  és  a  hadműveleteket  a  lehetőség  szerint 
kihúzzák.  Ez  a  szakasz  addig  az  időpontig  tart,  amikor 
az  ellenség  anyagi  fölényét  német  részről  behozzák. 
Hogy  ez  az  időpont  mikor  érkezik  el,  azt  nem  lehet  előre 
megmondani,  mert  ez  katonai  titok.  Biztos  csak  az, 
hogy  be  fog  következni,  és  akkor  a  Franciaországban 
harcoló  felek  egyforma  eszközökkel  állhatnak  majd  egy¬ 
mással  szemben.  Hogy  ez  mit  jelent,  azt  nem  kell  külön 
mondani,  elég  rámutatni  az  1940.  évi  nyári  hadjáratra. 
Ami  a  németeknek  akkor  néhány  hét  alatt  sikerült,  az 
ismét  sikerülni  fog.” 

F.  Pál  háromezer  pengőt  küldött  nekem.  Most  már 
másodízben.  A  maga  jószántából,  anélkül  hogy  kértem 
volna.  Maga  is  üldözői  elől  bujdosva,  tud  barátjára 
gondolni.  Anyagi  gondjaim  egyelőre  nincsenek. 

Augusztus  18. 

Ria  ma  elhozta  Mariót.  Igen  örültem  neki.  Nem 
helyesli,  hogy  szakállt  növesztek.  Ria  sem.  Azt  állítja, 
hogy  ez  még  csak  jobban  hangsúlyozza  zsidós  kinézése¬ 
met,  ami  szerinte  felesleges.  Még  a  demokráciák  győ¬ 
zelme  esetén  is. 

Augusztus  19. 

Öt  hónap  bujdosás. 

Az  amerikai  rádión  a  következő  hírt  hallottam:  a  magyar 
kormány  a  nemzetközi  Vöröskereszt  közvetítésével  az 

angol  és  USA  kormányoknak  azt  a  javaslatot  tette,  hogy 
hajlandó  kivándoroltatni  a  magyarországi  zsidóságot, 
ha  ezek  befogadásáról  az  angolszász  országok  gondos¬ 
kodnak.  Az  USA  és  az  angol  kormány  közölte  a  svájci 
Vöröskereszttel,  hogy  bár  ez  ügynek  elintézése  a  hábo¬ 
rús  körülmények  között  nagy  nehézségekkel  jár,  mégis, 
az  emberiesség  érzésétől  vezetve,  hajlandó  a  magyaror¬ 
szági  zsidóság  sorsát  kezébe  venni,  és  elhelyezésükről 
gondoskodni.  Evégből  megállapodott  a  semleges  álla¬ 
mokkal,  hogy  ezek  az  odaszállítandó  magyar  zsidókat 
befogadják,  és  ellátásukról  gondoskodnak.  Az  a  körül¬ 
mény  azonban,  hogy  ezt  a  két  kormány  vállalta,  nem 
változtat  azon  a  tényen,  hogy  a  magyar  kormány  azon 
cselekedetét,  mellyel  a  magyar  zsidóság  számára  két 
lehetőséget  lát:  a  kivándoroltatás  vagy  az  üldözés  és 
legyilkolás  lehetőségét,  elítélik  és  megjegyzik  ma¬ 
guknak. 

A  hír  hiteles.  Semmi  kétség,  a  magyar  kormány, 
a  „humanizmus  szellemétől”  vezetve,  lemondott  a  még 
ki  nem  pusztított  magyar  zsidóknak  gázkamrába  való 
deportálásáról,  azzal  a  feltétellel,  hogy  az  angolszász 
kormányok  vállalják  befogadásukat.  Remek  diplomá¬ 
ciai  érzékről  tanúskodó  elgondolása  az  volt,  hogy  ma, 
a  háború  legvehemensebb  szakaszában,  az  angolszá¬ 
szoknak  erre  sem  kedvük,  sem  módjuk  nem  leszen,  és 
a  humanista  javaslatot  el  fogják  utasítani.  Ez  esetben 
aztán  a  magyar  kormány  bízvást  mondhatja:  „íme,  az 
angolszász  kormányok,  melyek  állandóan  hivatkoznak 
az  emberiesség  parancsaira  és  a  keresztény  morálra, 
a  kisujjukat  sem  hajlandók  megmozdítani  a  zsidók  meg¬ 
mentése  érdekében.  Mi  tartsuk  itt  és  tartsuk  el  ezt 
a  belső  ellenséget,  ellenben  az  angolszászok,  akiknek 
a  zsidók  fullajtárjai,  nem  eresztik  őket  közel  magukhoz, 
és  kényszerítenek  bennünket  olyan  rendszabályokra, 
melyekhez  kultúrember  csak  végszükség  esetén  nyúl.” 

így  alátámasztván  a  maga  álláspontját,  a  magyar  kor¬ 
mány  folytathatja  a  deportációs  üzelmeket. 

De  úgy  látszik,  hogy  Edén  is,  Hull  is  van  olyan 
tehetséges  diplomata,  mint  v.  Sztójay  Döme.  Vállalták 
a  magyarországi  zsidókat,  és  ezzel  kirántották  a  magyar 
kormány  alól  a  további  gyilkolások  erkölcsi  alapját. 
Tisztában  voltak  vele,  hogy  vállalván  a  zsidók  befogadá¬ 
sát,  lényegileg  egy  teoretikus  kötelezettséget  vállalnak, 
melynek  gyakorlati  megvalósítása  ez  idő  szerint  lehetet¬ 
len.  A  magyar  kormánynak  el  kell  juttatnia  kétszázöt¬ 
ven-háromszázezer  zsidót  (a  többiről  még  gázkamra¬ 
gondoskodás  történt)  valamelyik  semleges  országba, 
ahol  elhelyezésüket  Anglia  és  az  USA  kormánya  már 
elintézték.  Ilyen  ország  Európában  öt  van:  Svájc,  Svéd¬ 
ország,  Portugália,  Írország,  Spanyolország.  Aligha 
tévedek,  ha  azt  mondom,  hogy  mint  befogadó  országról 
az  első  háromról  lehet  szó.  De  bármelyikről  legyen  is 
szó,  a  zsidók  odaszállítása  Németország  beleegyezése 
nélkül  meg  sem  oldható.  És  a  beleegyezés  még  csak  nem 
is  elégséges.  Kell  hogy  a  vasúti  szerelvényt  rendelke¬ 
zésre  bocsássa,  és  az  átvonulási  idő  alatt  ellátásukról 
gondoskodjék.  Erre  Németország  nem  kapható; 
a  magyar  kormány  nincs  abban  a  helyzetben,  hogy 
a  magyar  zsidókat  semleges  országokba  juttassa.  Addig 
pedig,  míg  a  Vöröskereszt  közvetítésével  a  kivándorlás 
részleteiről  is  megállapodás  történik  Angliával  és  Ame¬ 
rikával,  s  amíg  e  megállapodás  alapján  kilátástalan  tár¬ 
gyalásokat  kezd  Németországgal,  az  egész  probléma 
más  formát  ölt.  A  legyőzött  Magyarország  fog  erről 
tárgyalni  -  most  már  igazán  a  keresztény  civilizáció  és 
humanizmus  szabta  feltételek  mellett  -  a  győző  hatal¬ 
makkal.  Távol  áll  tőlem,  hogy  Anglia  és  Amerika  elha¬ 
tározásának  emberbaráti  rugóit  kétségbe  vonjam;  de 
végiggondolván  a  dolgot,  nekik  is  látniok  kellett,  és 
látták  is  -  és  látta  a  magyar  kormány  is  -,  hogy  a  mai 

körülmények  között  a  zsidók  kivándoroltatására  egyet¬ 
len  mozdonyt  nem  hajlandók  befűteni.  Hullaégető 
kemencéket  igen. 

A  mozdonyok  és  vasúti  kocsik  máshol  kellenek. 
A  nyugati  fronton,  ahol  a  visszaözönlő  német  csapatok 
menekülni  próbálnak.  Északon  a  Szajna-vonalra,  délen 
nem  tudni,  hová,  alighanem  a  Rajna-vonalra.  „A  nor¬ 
mandiai  csata  likvidálva  van”  -  mondotta  az  egyik 
német  jelentés.  Az  angol  jelentés  ennél  többet  mond:  az 
észak-franciaországi  német  hadsereg  van  likvidálva.  Az 
angolszászok  megnyerték  a  normandiai  csatát;  a  német 
hadsereg  fejvesztetten  menekül  a  Szajna  felé,  üldözve, 
pusztítva  a  repülőgépek  ezrei  által.  Ami  a  Szajnán  túlra 
átjut,  az  már  nem  hadsereg:  romjai  tíz-tizenkét  gyalog- 
és  öt  páncélosdivíziónak  autók,  páncélosok,  ágyúk  nél¬ 
kül,  megtépázottan,  reményvesztetten.  A  normandiai 
csatában  az  angolszászok  kétszázezer  foglyot  ejtettek; 
ugyanennyi  lehet  még  a  németek  vesztesége  halottak¬ 
ban  és  sebesültekben.  S  ha  még  hozzászámítjuk,  ami 
veszteség  rájuk  vár  Bretagne  körülkerített  gamizonjai- 
ban,  akkor  a  németek  észak-franciaországi  veszteségeit 
félmillióra  tehetjük.  Mi  lehet  az,  ami  Franciaországban 
még  rendelkezésükre  áll?  Nyilván  kevés,  mindenesetre 
elégtelen.  Az  amerikai  páncéloscsapatok  három  oszlop¬ 
ban,  szinte  ellenállás  nélkül  nyomulnak  Párizs  felé. 
Párizsban  már  hallják  ágyúik  szavát.  A  Dél-Franciaor- 
szágban  partra  szállt  csapatok  megalakították  hídfőjü¬ 
ket,  és  nyomulnak  előre  feltartóztathatatlanul.  Laval  és 
társai  elmenekültek  Vichyből;  arról  van  szó,  hogy 
Metzbe  teszik  át  székhelyüket.  A  francia  szabadcsapa¬ 
tok  Haute-Savoie  urai,  de  Franciaország  belsejében  is 
mind  több  és  több  garnizonból  kergetik  ki  a  németeket, 
illetőleg  fogják  el  őket...  a  németek  helyzete  Franciaor¬ 
szágban  reménytelen.  (S  ilyen  körülmények  között  azt 
kívánni  tőlük,  hogy  segítsenek  zsidókat  menteni,  direkt 
tapintatlanság.) 

Hogy  összefüggésben  van-e  a  Vöröskereszt- tárgyalá¬ 
sokkal,  vagy  azoktól  függetlenül:  Hitler  -  beszélik  a 
városban  -  a  zsidók  deportálásának  folytatását  követeli 
a  magyar  kormánytól.  A  magyar  kormány  -  mondják 
-  egyelőre  ennek  ellenáll  -  hogy  meddig  hajlandó  ellen¬ 
állni,  s  hogy  képes-e  erre,  nem  tudni.  A  bolgár  és  finn 
példa  ösztönzésül  szolgálhatna,  bár  kétségtelen,  hogy 
Magyarország  helyzete  ezekénél  jóval  kedvezőtlenebb. 
Minden  attól  függ,  mennyire  bízhat  Horthy  a  hadsereg¬ 
ben.  Nem  kétséges,  hogy  a  német  követelésen  rajta  van 
a  magyar  összeesküvők  csoportjának  keze  szennye  is, 
kik  szörnyen  ambicionálják,  hogy  a  még  hátralévő 
néhány  hétre  megkaparintsák  a  hatalmat.  Nehéz  hetek 
lesznek.  Zsidóknak  és  nem  zsidóknak  egyaránt. 

Augusztus  21. 

Meddig  még  ez  az  otthontalanság?  Ez  a  remegés  a 
magam  és  enyéim  életéért  s  mindenkinek  életéért,  akit 
üldöznek,  vagonba  gyömöszölnek,  golyószóróval  gló- 
riáznak.  Az  ifjakért,  kiknek  akarva,  nem  akarva  a  Kár¬ 
pátok  hágóin  hősöknek  kell  lenniük,  magyar  fiúkért, 
angolokért,  oroszokért,  még  a  németekért  is,  kik  talán 
még  szánandóbbak,  mint  mások,  mert  nagyobb  magas¬ 
ságokból  esnek  alá.  Übermensch-,  Überteuton-magas- 
ságokból,  melynek  bestiális  erkölcse  megcsúfol  min¬ 
dent,  amire  a  kétezer  éves  keresztény  civilizáció  az 
emberi  együttélést  fölépíteni  próbálta. 

Az  ember  ebben  az  üldöztetésében  rettentően  gyana¬ 
kodó  vá  válik,  annál  is  inkább,  mert  az  elmúlt  öt  hónap 
alatt  azt  tapasztalta,  hogy  a  valóság  nemcsak  hogy  min¬ 
dig  igazolta  gyanúját,  hanem  szörnyűségében  rendsze¬ 
rint  túl  is  szárnyalta.  Most  az  a  rémítő  gyanú  él  bennem, 
hogy  a  zsidók  kivándoroltatása  dolgában  az  angolszá¬ 
szokkal  megkezdett  tárgyalás  és  Hitler  deportációs 
követelése  között  összefüggés  van:  a  magyar  kormány 

útnak  indítja  a  zsidókat  Svájc  vagy  Svédország,  vagy 
Portugália  felé,  s  ha  aztán  a  németek  útközben  lekap¬ 
csolják  a  zsidókat  és  leggéppuskázzák,  elgázosítják 
őket,  mit  tehet  arról  a  magyar  kormány!  A  magyar 
kormány  „humanista  szellemét”  senki  kétségbe  nem 
vonhatja,  s  v.  Imrédy  Béla  nyugodt  lelkiismerettel  újból 
kijelentheti:  magyar  ember  kezéhez  egyetlen  zsidónak 
a  vére  nem  tapad.  Mit  lehetne  tenni,  hogy  ez  a  gyanúm 
ne  bizonyuljon  igaznak. 

A  nácizmus  a  maga  sikereit,  míg  sikerei  voltak,  annak 
köszönhette,  hogy  minden  gát  nélkül  spekulált  az 
emberek  butaságára.  A  gazságára  is,  de  főleg  a  butasá¬ 
gára.  Példa:  másfél  éven  keresztül  olvashattunk  cikke¬ 
ket,  hallhattunk  nyilatkozatokat,  bámulhattunk  képe¬ 
ket  az  atlanti-fal  áttörhetetlenségéről.  Hogy  micsoda 
aknák,  szöges  hálók,  gyilkos  villamossággal  telített, 
tenger  alatti  acélszörnyetegek,  öblös  parti  ágyúk  gátol¬ 
ják  meg  a  biscayai  öböltől  a  dán  partokig  és  Genovától 
Marseille-ig,  hogy  ellenséges  hajó  akár  csak  meg  is 
közelíthesse  a  németek  által  megszállt  partokat.  S  ha 
mindezek  dacára  egy-egy  hajó  legénysége  mégis  partra 
tud  szállni,  hogyan  pusztul  ott  el  a  parti  erődítések 
tömkelegében,  drótsövényvédelmek,  bunkerek,  gép¬ 
puskafészkek  és  más  titkos  fegyverek  elháríthatatlan 
tüzében. 

10  óra  30.  Légiriadó;  kikészítem  a  párnákat.  10.45. 
Lefújták. 

Másfél  évig  hirdették  az  atlanti-fal  áttörhetetlenségét, 
s  aztán  az  angolszászok  áttörték  északon  és  délen  is. 
S  akkor,  hogy  ez  megtörtént,  egy  német  lapban  cikket 
olvashattunk  egy  nyugalmazott  vezértengernagy  tollá¬ 
ból,  melyben  azt  fejti  ki,  hogy  nem  is  olyan  nagy  kunszt 
a  partraszállás,  ha  az  ellenségnek  elegendő  hajója  van  és 
légi  fölénnyel  rendelkezik.  „Az  összes  partraszállók 
rendelkeztek  a  légi  fölénnyel,  és  az  a  döntő  momentum. 

Sok  ezer  kilométernyi  hosszú  tengerpartot  nem  lehet 
mindenütt  úgy  megerősíteni,  hogy  az  erődök  képesek 
volnának  a  legnehezebb  hajóágyúk  tömegével  dolgozó 
ellenséget  elűzni.  A  támadó  a  maga  tengeri  erőit  a  part¬ 
vonal  tetszés  szerinti  pontjával  szemben  vonhatja  össze. 
A  védő  szilárd  helyi  erődeire  támaszkodik,  és  nehézüte¬ 
geit  egyáltalán  nem,  vagy  csak  korlátozottan  tologat¬ 
hatja  el.  A  támadó,  légi  fölénye  segítségével,  már  előze¬ 
tesen  nagymértékű  rombolást  végezhet  a  védőrendszer¬ 
ben,  és  megnehezítheti  az  utánpótlást  és  a  tartalékok 
felvonulását.”  Meg  így,  meg  úgy,  ahogy  azt  a  nyugalma¬ 
zott  ellentengernagy,  visszafelé  néző  prófétaként  -  hogy 
Schopenhauer  kifejezésével  éljünk  -,  megcáfolhatatla- 
nul  bebizonyította.  Miután  másfél  éven  át  az  összes 
német  nyugalmazott  és  aktív  ellentengernagyok  az 
ellenkezőjét  bizonyították.  A  propagandakáté  azon  sza¬ 
bálya  szerint,  hogy  bátran  állíthatod  a  legképtelenebb 
dolgokat,  a  fontos  az,  hogy  mikor  állításod  képtelensége 

kisül,  rögtön  más  képtelenség  vagy  hazugság  álljon 

✓ 

rendelkezésedre.  Es  e  tekintetben  a  nácik  egy  pillanatra 
sem  voltak  zavarban. 

Egy  Szent  István-napi  újságot  böngésztem  végig. 
Vezércikke:  „A  fehér  sas  útja”  címen,  a  lengyel  tragé¬ 
diáról  szól.  Nem  arról  a  tragédiáról,  melybe  Németor¬ 
szág  a  barátsági  szerződés  fölrúgásával  döntötte,  hanem 
arról  a  tragédiáról,  mely  most  az  orosz  előnyomulással 

s 

van  fölvonulóban.  Es  ez  a  tragédia  Lengyelországra 
nézve  már  1920-ban  kezdődött,  mikor  véletlen  győzel¬ 
mekkel  az  oroszokat  a  Curzon-határon  túlra  szorította 
vissza.  Mert  ez  a  fő  forrása  az  orosz-lengyel  ellentétnek. 
Lengyelország  olyan  területeket  tartott  meg  magának, 
melyeknek  lakossága  nyolcvan  vagy  még  több  százalék¬ 
ban  orosz  eredetű.  Megtartotta  azt,  és  nem  volt  hajlandó 
erről  még  akkor  sem  lemondani,  amikor  a  náci  agresszió 
leküzdése  jórészt  Oroszország  kiállásától  függött. 

Súlyosbította  a  helyzetet  az  emigráns  lengyel  kormány 
tapintatlan,  sőt  talán  igazságtalan  viselkedése  a  k^tyi 
ügyben  s  végül  az  orosz  hadsereg  győzelmes  előnyomu¬ 
lása  Varsó  felé.  Viszont  a  lengyel  tragédia  mégiscsak 
tragédia,  s  a  cikkíró  idevágó  megállapításai  közül  egyi- 
ket-másikat  helytállónak  kell  elismernünk.  (Nem  szíve¬ 
sen  tesszük,  mert  a  cikkíró  -  Milotay  István  -  az  úgyne¬ 
vezett  jobboldali  publicisztikánk  legveszélyesebb  uszító 
vezéralakja,  akinek  tagadhatatlan  tehetsége  éppen  az 
uszító  hazug  demagógiában  jut  méltó  kifejezésre.) 

Tovább  böngészek.  A  lap  Bagujanov  bolgár  minisz¬ 
terelnök  beszédéből  közöl  szemelvényeket.  Amiből 
kitűnik,  hogy  bízik  a  német  győzelemben,  és  Bulgária 
kitart  mellette.  A  lap  is.  St.  Malo  hősi  védőiről  ír 
rajongó  sorokat.  Bizonyos,  e  háború  folyamán  a  katonai 
hősiességnek  számos  példáját  láttuk  németeknél,  ango¬ 
loknál,  oroszoknál,  lengyeleknél,  magyaroknál,  min¬ 
den,  a  háborúba  kényszerített  népnél.  (A  legtöbbet  tán 
azoknál  a  békés  népeknél,  melyekre  a  náci  brutalitás 
minden  ok  nélkül  rátört:  a  norvégoknál,  dánoknál, 
hollandusoknál,  belgáknál,  szerbeknél.)  Szóval  min¬ 
den  nap  meghozza  a  maga  hősiességének  példáit,  ami 
a  németeknél  számos  esetben  azt  jelenti,  hogy  egy 
elszánt  vagy  szolgalelkű  parancsnok  a  Führer  parancsát 
„bis  zum  letzten  Marni”  akkor  is  teljesíti,  ha  már  ennek 
semmi  igazi  katonai  célja  nincs,  s  ezrek  életének  értel¬ 
metlen  feláldozását  jelenti.  St.  Malónál  is  ez  történt. 
A  parancsnok  kitartott,  az  emberek  százszámra  pusztul¬ 
tak,  mígnem  aztán  -  lőszer  híján  -  a  parancsnok,  meg¬ 
maradt  embereivel,  megadta  magát.  Egy  pillanatra  meg 
nem  állította  az  amerikaiak  bretagne-i  előnyomulását, 
nem  tette  kétessé  a  normandiai  csata  kimenetelét,  nem 
állította  meg  az  amerikai  páncélosokat  Párizs  felé  vonul¬ 
tukban,  de  végrehajtotta  a  Führer  parancsát.  Jutalmául 
hősiességének:  ő  megmaradt.  Én  vagyok  az  utolsó,  ki 
ezért  követ  dob  rája. 

Rettentő  fájdalmat  okoz  a  lapnak,  hogy  Bonomi  kor¬ 
mánya  „nemcsak  azokat  a  zsidókat  ismeri  el  olasz  állam¬ 
polgárokul,  akik  Európa  különböző  országaiból  szök- 
dösnek  most  a  vörös  paradicsommá  átalakuló  Itáliába, 
hanem  Izraelnek  még  azokat  a  fiait  is  befogadja,  akiket 
az  USA  vagy  Anglia,  nemkívánatos  elemekként,  határai 
közül  kiutasított”.  Nem  kétséges,  hogy  a  Bonomi-kor- 
mány  döntésének  ilyetén  beállítása  hazugság  -  alkalom 
arra,  hogy  Itália  védelmének  ürügyén,  itthon  uszítson 
a  zsidók  ellen.  (Ami  ma  azt  jelenti,  hogy  legyilkolásuk 
számára  a  néphangulatot  megteremtse.)  A  szabad  Itáliá¬ 
ban  ez  a  beléndek  -  az  antiszemitizmus  -  nem  tudott 
megteremni.  A  risorgimento  emberei  között  kiváló 
olasz  zsidók  is  szerepeltek.  A  fasizmus  sem  volt  haj¬ 
landó  a  zsidóüldözést  programjába  felvenni,  s  mikor 
Emil  Ludwig  Mussolini  véleményét  kérdezte  erről 
a  problémáról,  a  Duce  a  legnagyobb  megvetéssel  nyüat- 
kozott  az  antiszemitizmusról.  Amikor  aztán  szerencsét¬ 
len  politikája  végleg  a  nácizmus  felé  sodorta,  akkor  tette 
meg,  német  példára,  a  zsidóüldöző  intézkedéseket 
-  nem  azért,  hogy  a  háborús  felkészüléshez  szükséges 
dinamikát  felfokozza,  a  zsidóüldözés  erre  az  olaszoknál 
nem  volt  alkalmas,  hanem  egyszerűen  azért,  mert  Hitler 
ebben  is  bűntársakat  akart,  s  a  zsidóüldözést  a  hozzá 
való  hűség  sine  qua  non  jaként  állította  be.  Bonomi 
visszatért  a  nemes  olasz  tradíciókhoz. 

Lengyel  állomás  1944-ben  címmel  is  olvasunk  egy 
lelkes  cikket.  így  végződik:  „Az  új  síneken,  a  régieken 
az  elsőtől  az  utolsóig  vonatok  sorfala  áll.  Német,  francia, 
olasz,  magyar,  lengyel,  orosz,  szerb,  román,  görög,  bolgár, 
holland,  belga,  dán  nevek  a  kocsik  oldalán.  Csaknem 
minden  európai  ország  vagonjai  egy  célért  futnak  most,  hogy 
mozgásban  tartsák  az  Európa  szabadságáért  folyó  háború 
gépezetét.  A  kocsikon  katonák,  lovak,  fegyverek,  autók, 
szekerek.  Egész  ezredek,  hadosztályok  állnak  egy-egy  állo- 

máson.  Fiatal,  derűs  szemek  néznek  ki  az  ajtókon,  ablako¬ 
kon.  Napok  óta  utaznak,  de  a  töretlen,  friss  erő  átsugárzik 
az  arcukon.  Az  egyik  vonat  csak  harckocsikat  visz, 
a  másik  gépkocsikat,  a  harmadik  csak  szekérkerekeket, 
a  negyedik  légvédelmi  ágyúkat,  az  ötödik  páncéltörő¬ 
ket.  A  büszke  és  félelmetes  tigrisek,  súlyuk  miatt,  külön 
kocsikban  utaznak.  Csupa  új  fegyver.  Most  kerültek  ki 
a  gyárakból,  még  egy  karcolás  sincs  a  homokszínű  festésen. 
Ha  ilyen  állomást  lát  az  ember,  megtelik  újból  az  erő 
hitével.  Az  a  hadsereg,  amely  ilyen  bőségben  kapja  az 
utánpótlást,  még  sokáig  állja  a  harcot:  egészen  a  végső 
győzelemig.”  Az  a  karpaszományos  tizedes,  aki  ezzel 
a  cikkével  halálra  rémítette  az  oroszokat,  nevét  is  alá- 

s 

írta.  En  gyengédebb  vagyok  nála,  nem  írom  ide. 

Ria  sírva  jött  haza.  Manci  barátságtalan  volt  hozzá. 
Már  tegnap  is  érezte,  ma  különösen.  Vigasztaltam. 
D-éknek  végtelenül  le  vagyunk  kötelezve,  a  legválságo¬ 
sabb  időben  nyújtottak  menedéket  nekünk,  jó  szívvel, 
a  toloncház  kockázatát  is  vállalva.  Viszont,  hogy  több 
mint  három  hónapi  bújtatás  után  -  szoroskodva  egy  kis 
lakásban,  cseléd  nélkül  -  néha  tehernek  éreznek  ben¬ 
nünket,  ezt  talán  még  önmaguknak  sem  vallva  be,  s  ez 
a  titkolt  rossz  érzés  néha  akaratuk  ellenére  utat  tör 
magának,  ezen  ne  csodálkozzunk,  ez  a  legtermészete¬ 
sebb  valami.  (Drótsövény betegségnek  hívták  a  múlt 
háborúban  az  egy  fogolytáborba  rekesztett  magyarok 
között  kitört  ellenségeskedéseket.)  Nekünk  az  a  köte¬ 
lességünk,  hogy  valamiképp  mentesítsük  D.-éket  ettől 
az  igazán  nehéz  tehertől.  Közben  hazajött  Manci, 
hozott  Riának  fügét  és  virágot,  és  általam  üzent  -  mert¬ 
hogy  a  Balatonra  utazik  -,  hogy  esze  ágában  sem  volt 
Riát  megbántani,  ne  is  nehezteljen  rá  Ria.  Mire  béke 
lesz,  mindenki  mindenkivel  össze  lesz  veszve. 

Szakállam  és  asszír  kinézésem  nőttön-nő. 


217 


Augusztus  22. 

A  hír  mind  határozottabb  alakot  ölt:  kiadják  a  megma¬ 
radt  magyar  zsidóságot  a  németeknek.  Már  gyűjtik 
a  vagonokat  és  a  csendőröket.  Talán  még  holnap  meg¬ 
szállják  a  csillagos  házakat,  és  vonszolják  az  emberek 
tízezreit,  kiknek  semmi  egyéb  bűnük  nincs,  mint  hogy 
egy  tébolyult  agy  legyilkolásuktól  várta  a  világuralom 
megszerzését.  S  most,  hogy  már  látja,  hogy  ebben 
csalódott,  bosszút  áll  csalódásáért.  S  az  áldozatra  szán¬ 
tak  között  gyermekeim,  barátaim  és  sok-sok  derék, 
jóravaló  ember,  jóravaló  magyar. 

A  magam  sorsa  az  elmúlt  öt  hónapban  sokszor  két¬ 
ségbe  ejtett;  soha  magamért  úgy  kétségbeesve  nem 
voltam,  mint  ezekért  a  legyilkolásra  ítélt  tízezrekért, 
ismerősökért  és  ismeretlenekért.  Talán  még  jön  valami 
váratlan  segítség. 

Bözsi  apja,  anyja  megmentésével  van  elfoglalva; 
Mario  nem  maradhat  tovább  náluk.  Nem  tudjuk,  mit 
kezdjünk  vele. 

9  óra  30;  szólnak  a  szirénák;  készítem  a  párnákat.  Az 
éjjel  is  szóltak,  de  nem  volt  bombázás. 

10  óra  20:  lefújták,  nem  volt  semmi. 

A  lapok  a  következő  rendeletről  hoznak  hírt:  „A 
Budapesti  Közlöny  keddi  száma  közli  a  m.  kir.  minisz¬ 
tériumnak  2040.  számú  rendeletét,  amely  szerint  a  zsi¬ 
dókra  vonatkozó  rendelkezések  hatálya  általában  nem 
terjed  ki  azokra  a  személyekre,  akiket  -  eseüeg  házastár¬ 
sukra  és  gyermekeikre  kiterjedő  hatállyal  -  a  Kor¬ 
mányzó,  a  minisztérium  előterjesztésére,  az  említett 
rendelkezések  hatálya  alól  a  tudomány,  a  művészet  vagy 
a  közgazdasági  élet  terén,  vagy  egyébként  az  ország 
javára  szerzett  kimagasló  érdemeik  folytán,  vagy  egyéb, 
külön  méltánylást  érdemlő  okból  mentesít.  A  mentesí¬ 
tés  az  1941:  XV.  te. -ben  foglalt  fajvédelmi  rendelkezé¬ 
sek  hatályát  egyáltalán  nem,  a  zsidókra  vonatkozó 

vagyonjogi  rendelkezések  hatályát  csak  annyiban  érinti, 
amennyiben  a  mentesítés  erre  külön  rendelkezést  tartal¬ 
maz.  A  mentesítés  egyéb  megszorításokat  is  tartal¬ 
mazhat.” 

Nem  örülök  e  rendeletnek.  Nem  örülök  annak  a  hír¬ 
nek  sem,  hogy  valami  rendeletet  készülnek  kihozni  a 
kikeresztelkedettekre.  Mert  ez  azt  jelenti,  hogy  a  többi 
vogelfrei.  Hitler  zsákmánya. 


Augusztus  23. 

Az  oroszok  új  offenzívát  kezdtek,  ezúttal  a  romániai 
vonalon.  Behatoltak  Ia§iba,  és  attól  délre,  Akkerman 
felől  százhúsz  kilométeres  fronton  hatvan  kilométer 
mélységben  betörtek  a  német-román  vonalakba,  ahon¬ 
nan  a  németek,  más  frontokon  való  védekezés  végett, 
elszállították  csapataik  egy  részét.  Varsót  is  erősen  szó- 

a 

rítják.  Északon  a  riga-dorpati  vonalat  szakították  meg; 
a  németek  nagy  erőfeszítése,  hogy  korridort  vágjanak 
észtországi,  lettországi  csapataikhoz,  egyedül  Mitaunál 
járt  némi  sikerrel.  Hogy  ez  elegendő-e  a  bezárt  csapatok 
kiszabadítására,  s  hogy  általában  kivonják-e  ezekből  az 
országokból  a  német  csapatokat,  vagy  a  hitleri  axióma 
szerint,  hogy  ahol  a  német  katona  megveti  lábát,  onnan 
nem  tágít  -  veszni  hagyják  őket,  ez  néhány  napon  belül 
elválik. 

Normandiában  veszni  hagyták  őket,  s  ami  megma¬ 
radt,  az,  a  hitleri  axióma  csúfságára,  tágít.  A  normandiai 
csatában  a  Führer  hétszázötvenezer  embert  vonultatott 

fel.  Ennek  több  mint  a  fele  elveszett:  halott,  fogoly, 

* 

sebesült.  Es  elveszett  csaknem  egészen  hadifelszerelé¬ 
sük.  És  ami  emberük  még  megmaradt,  és  vad  rendet¬ 
lenségben  keresi  az  utat  a  Szajna  torkolata  felé,  azt 
újabb  bekerítés  veszélye  fenyegeti.  A  tengerparton 
a  szövetségesek  máris  Deauville-ben  vannak,  néhány 
kilométerre  a  Szajna  torkolatától,  alulról  Nantes-Ver- 

non  felől  az  amerikai  csapatok  törnek  észak  felé,  nyilván 
a  Szajna  túlsó  partján  is;  a  német  hadsereg  töredékeinek 
nem  sok  kilátásuk  van  a  menekülésre.  A  francia  szabad- 
csapatok  megtisztították  az  egész  Felső-Szavoját,  Gre- 
noble-t  körülvették,  és  odavárják  a  délről  feltörő  ameri¬ 
kai  páncéloscsapatot.  (Mire  ezt  leírtam,  már  el  is  foglal¬ 
ták.)  Svájc  kiszabadult  a  veszélyes  német  ölelésből, 
a  Genfi- tótól  délre  szabad  útja  van  Franciaország  felé. 
Montgomery  a  normandiai  csata  győzelmes  befejezésé¬ 
ről  szóló  hadiparancsában  a  háborúnak  rekordidő  alatt 
való  győzelmes  befejezését  helyezte  kilátásba.  Rekord¬ 
idő.  Ha  két  hónap,  három  hónap  alatt  fejezik  be,  az 
kétségtelenül  rekordidő. 

A 

Éjjel  megint  riasztás  volt.  Előkészítettem  párnáimat, 
meghallgattam  a  pincébe  vonulók  moraját,  s  aztán  el¬ 
aludtam.  Csak  a  lefúvásra  ébredtem  föl.  Nem  lehetett 
valami  nagy  lárma,  bár  D.  Pali  beszéli,  hogy  a  Gellért- 
hegy-Sas-hegy  környékét  nappali  fény  öntötte  el, 
amihez  hasonlóan  világosat  az  eddigi  bombázások  nem 
produkáltak.  Szerinte  ez  nem  is  bombázástól  volt,  mely 
csak  igen  távoli  lehetett,  hanem  valami  szabotázsakció 
eredménye. 

Most  jelenti  az  angol  rádió:  francia  szabadcsapatok 

kikergették  a  németeket  Párizsból.  Párizs  fölszabadult. 

* 

Négy  szörnyű  év  után.  Négy  „année  terrible”  után.  Es 
ezzel  felszabadult  egész  Franciaország.  Örömmel  és 

irigységgel  gondolok  erre. 

✓ 

Es  irigységgel  gondolok  Bulgáriára,  mely  -  mint 
Draganov  külügyminiszter  beszédéből  kitűnik  -  tárgya¬ 
lásokat  kezdett  az  angolszászokkal.  (Oroszországgal 
nem  volt  hadiállapotban.)  „Parancsoló  szükség  -  mon¬ 
dotta  -,  hogy  tisztázzuk  viszonyunkat  Angliához  és 
Amerikához,  és  megegyezzünk  velük.  A  hármas  pak¬ 
tumból  folyó  kötelezettségeinket  az  előző  kormányok 
rosszul  értelmezték. ”  (Hányszor  fejtette  ezt  ki  magyar 
vonalon  Zsilinszky  Bandi!) 


Párizs,  Párizs,  Párizs:  hirdeti  állandóan  az  angol 
rádió.  Párizs...  a  jog  újra  a  trónusán  ül.  Párizs...  a  szo¬ 
ciális  igazság  és  mindenfajta  igazság  számára  új  arany¬ 
könyv  készül.  Párizs...  a  szépség  nem  lesz  tovább  hon- 
tálán.  Es  megaláztatik  a  gonosztevők  gőgje,  melyet 
éppen  a  Párizs  fölött  1940-ben  aratott  győzelem  növelt 
mérhetetlenre.  Bismarck  beérte,  hogy  falai  alatt  a  német 
egységet  összekovácsolja;  Hitler,  a  vezér  és  kancellár, 
Bismarck,  Moltke  és  császár  egy  személyben,  Párizs 
elfoglalásában  világuralmi  pozíciójának  legbiztosabb 
zálogát  látta.  Hitler  mondta:  Dér  Krieg  im  Westen  ist 
beendet. 


Augusztus  24. 

9  óra  55:  riasztás.  Ria  lement  a  légoltalmi  helyre.  Mariót 
végre  elhelyeztük  a  Balatonon,  talán  jó  helyen  van. 

A  riasztás  a  rádió  hallgatásában  zavart  meg.  Annyit 
hallottam,  hogy  Mihály  román  király  az  éjjel  kiáltványt 
intézett  a  román  néphez,  s  bejelentette,  hogy  Románia 
felbontotta  a  Németországgal  kötött  szövetséget,  elfo¬ 
gadta  Anglia,  Amerika,  Oroszország  fegyverszüneti 
ajánlatát,  és  utasította  a  román  hadsereget  az  ellenséges¬ 
kedések  azonnali  beszüntetésére.  A  szövetségesek 
garantálták  Románia  függetlenségét  és  belső  szabadsá¬ 
gát.  Romániában  koalíciós  kormány  alakult,  melynek 
Maniu  és  Brátianu  is  tagjai.  A  kormány  feloszlatta  az 
internálótáborokat,  szabadon  bocsátotta  a  politikai  fog¬ 
lyokat,  és  a  román  hadsereg  együtt  küzd  a  szövetsége¬ 
sekkel.  A  szövetségesek  kimondották  a  bécsi  döntés 
érvénytelenségét,  és  megígérték  -  mondotta  a  prokla¬ 
máció  -  Erdély  visszacsatolását. 

Mindig  is  tudtam,  hogy  ez  egy  napon  be  fog  követ¬ 
kezni,  és  most  mégis  mintha  fejbe  ütöttek  volna.  A  náci 
gazság  letörését  sietteti  Románia  kiugrása.  (Előbb  kiug¬ 
rott  az  angol  szövetségből,  most  a  németből.)  Semmi 

kétség,  holnap  Bulgária  követi  példáját,  csak  még  a  dob- 
rudzsai  kérdésről  tárgyal.  A  náci  gazság  letörését  siet¬ 
teti,  de  reánk  magyarokra  felidézi  a  román  igényeket. 
S  mi  itt  állunk  egy  tehetetlen  államfővel,  hitvány  kor¬ 
mánnyal,  még  hitványabb  politikusokkal,  s  a  félelemtől 
megbűvölten  várjuk  a  végső  katasztrófát.  Igaz,  Magyar- 
ország  helyzete  súlyosabb,  mint  akár  Romániáé,  akár 
Bulgáriáé.  Könnyebb  volna  a  probléma,  ha  az  orosz 
seregek  átkeltek  volna  a  Kárpátokon,  és  a  Tisza  völgyé¬ 
ben  nyomulnának  előre.  Magyarország  az  egyetlen  visz- 
szavonulási  területe  a  Balkánon  és  Romániában  operáló 
német  hadaknak.  Ezt  a  nácik  nem  adhatják  fel;  véresen 
küzdeni  fognak  érte.  Arról  nem  is  szólva,  hogy  itt 
azonnal  kapnak  egy,  sőt  több  Quisling-kormányt,  mely 
az  Erdélyért  folytatandó  kilátástalan  küzdelemben  az 
országot  csatatérré  változtatja,  még  százezer  magyart 
áldoz  fel,  városainkat  odadobja  az  angolszász  és  orosz 
repülőgépek  prédájául,  falvainkat  a  románok  zsákmá¬ 
nyául.  Ma  kisebb  kockázat  a  némettel  való  szembeszál¬ 
lás,  de  persze  ehhez  igazán  államférfiúi  kvalitásokra, 
okosságra,  férfiasságra,  szuggesztivitásra  és  hősies  lel- 
kületre  volna  szükség,  hogy  én  is  használjam  ezt 
a  kompromittált  szót.  De  hát  honnan  venni,  ha  nincsen? 
Azokat,  kik  ma  okossággal,  becsületességgel  s  némi 
hitellel  a  szövetségesek  előtt,  megpróbálhatnák  menteni 
a  helyzetet,  azokat  engedték  elhurcolni,  vagy  bujdo- 
sásra  kényszerítették  őket.  A  gazok  felett  nem  tudtak 
úrrá  lenni,  mert  az  ő  lelkiviláguk  (10.35:  lefújtak)  rokon 
azokéval,  s  ezek  a  gazok  hajlandók  az  ország  sorsának 
intézését  bármely  percben  vállalni,  ha  egy  hónapra,  hát 
egy  hónapra,  ha  két  hétre,  hát  két  hétre,  mert  tudják, 
hogy  ilyen  rövid  idő  alatt  is  milyen  gazdag  sorozatát 
lehet  még  a  gazságoknak  elkövetni.  A  magyar  helyzet 
kétségbeejtő.  Milyen  sovány  vigasz,  hogy  a  német  is  az. 

Délre  a  Magyar  Távirati  Iroda  is  hírt  adott  erről  az 

eseményről.  Jelentette:  „A  bukaresti  rádió  szerdán  este 
Mihály  király  állítólagos  kiáltványát  ismertette,  amely 
szerint  Románia  megszüntette  a  harcot,  fegyverszüne¬ 
tet  kért  és  kapott  a  Szovjetuniótól,  illetve  a  szövetsége- 
sektől,  az  észak-amerikai  Egyesült  Államoktól  és  Ang¬ 
liától,  Románia  elfogadta  a  szövetséges  hatalmak  fegy¬ 
verszüneti  feltételeit.  A  kiáltvány  szerint  Romániában 
demokrata  kormány  alakul,  Stánátescu  (?)  tábornok 
elnökletével.  A  kormány  programjának  első  pontja 
a  bécsi  döntés  semmissé  nyilvánítása.  A  magyar  kor¬ 
mány  megtette  az  új  helyzet  által  megkövetelt  összes 
szükséges  intézkedéseket.”  Szóval  igazságtalanul 
vádoltam  a  magyar  kormányt,  ő  megtette  az  összes 
szükséges  intézkedéseket.  Hát  jó! 

Erdély.  A  szövetségesek  eddig  sem  hagytak  fenn 
semmi  kétséget  az  iránt,  hogy  az  1938  óta  létrejött 
területváltozásokat  nem  ismerik  el,  bármilyen  alapon  is 
jöttének  légyen  azok  létre.  Tehát  sem  a  müncheni,  sem 
a  bécsi  döntések  érvényességét  nem  ismerik  el,  ami  azt 
jelenti,  hogy  a  kapituláló  Magyarország  köteles  a  tria¬ 
noni  határok  közé  visszahúzódni.  De  ez  nem  jelentheti 
azt,  és  nyilván  nem  is  jelenti,  hogy  most  már  az  így 
visszabocsátott  területek  egyszerűen  odacsatoltatnak 
a  régi  birtokosok  területéhez:  a  Felföld,  Csallóköz 
Csehszlovákiához,  Bácska  északi  része,  a  dárdai  három¬ 
szög  és  a  Muraköz  Jugoszláviához  és  Erdély  Romániá¬ 
hoz.  Ha  csak  egy  betűnyit  is  érvényesíteni  akarnak  az 
Atlantic  Charter  kötelezettségeiből,  vagy  -  függetlenül 
ettől  -  ha  valamennyire  is  súlyt  helyeznek  arra,  hogy  az 
új  Európában  több  igazság  legyen,  mint  a  régiben  volt, 
akkor  a  trianoni  béke  rendelkezését  új  tanulmány  tár¬ 
gyává  kell  tenniök,  s  ami  abban  abszurdum  volt,  kikü¬ 
szöbölniük.  És  ezt  vállalniok  kell  a  velük  tartó  cseh 
kormánnyal  szemben,  és  nem  engedniök,  hogy  Benes 
nagyhatalmi  becsvágya  és  kozmetikáit  adatai  -  mint 

a  Lloyd  George  emlékirataiból  megállapítható,  és 
Smuts  marsall  is  tanúskodhat  róla  -  körülbelül  nyolc- 
százezer  magyart  szakítsanak  el  hazájuktól,  akik  a  tria¬ 
noni  határ  mentén,  más  nemzetiségek  által  nem  tar¬ 
kítva,  közvetlen  geográfiai  és  vérségi  kapcsolatban 
élnek  hazájukkal.  Csehszlovákiának  nem  nyereség 
e  terület  elkaparintása,  Magyarországra  és  az  elcsatolt 

s 

magyarságra  fájó  veszteség.  Es  fokozottan  áll  ez  a  szem¬ 
pont  Romániára.  Románia  az  első  kakasszóra  elhagyta 
angol  szövetségesét,  és  passzióval  vetette  magát  Orosz¬ 
országra.  A  német  nyomás  ott  távolról  sem  volt  olyan 
nagy,  mint  amilyen  Magyarországra  nehezült.  Hogy 
Magyarország  szembekerült  a  szövetségesekkel,  ebben 
jelentékeny  része  volt  Románia  hadba  lépésének.  Bár- 
dossy  attól  tartott,  hogy  ha  Románia  egyedül  áll  ki 
Németország  mellett,  akkor  a  nagy  osztozkodásnál 
Magyarországot  majd  kinullázzák...  ki  tudja,  ha  Romá¬ 
nia  nem  áll  Németország  oldalára,  Bárdossy  kormánya 
elszánja-e  magát  a  hadüzenetre?  Ha  érzelmi  momentu¬ 
mok  közrejátszanak  a  békefeltételek  megszabásánál, 
akkor  lehetetlen,  hogy  Magyarországgal  szemben  igaz¬ 
ságtalanságot  kövessenek  el  Románia  javára.  Mert  az 
egész  Erdély  visszacsatolása  súlyos  igazságtalanság 
volna.  Lehet,  hogy  a  bécsi  döntés  sem  volt  egészen 
igazságos...  a  győzők  dolga  lesz  elővenni  az  ügy  aktáit, 
és  olyan  megoldást  találni,  mely  a  legalkalmasabb  a  lel¬ 
kek  megnyugtatására  odaát  is,  nálunk  is. 

„A  magyar  kormány  megteszi  az  összes  szükséges 
intézkedéseket.”  Mit  tesz  meg?  Erdély  határára  küldi 
a  magyar  csapatokat.  Ez  talán  rendben  is  van  így,  ha 
ugyanakkor  az  ankarai  magyar  követ  közli  az  ottani 
angol,  amerikai  és  orosz  követtel,  hogy  Magyarország 
kész  a  feltétlen  kapitulációra,  s  csak  az  a  kikötése,  hogy 
a  ma  magyar  kézen  lévő  területek  megszállásában 
románok  ne  vegyenek  részt,  és  Magyarország  független- 

sége  biztosíttassák.  A  többit  a  szövetséges  hatalmak 
belátására  bízza.  Ha  Németország  megakadályozni  pró¬ 
bálná  Magyarország  elhatározását,  katonai  erővel  küz¬ 
deni  fog  ellene. 

Franciaországban  a  német  ellenállás,  úgy  látszik,  tel¬ 
jesen  megbénult;  egyedül  Calais-nál  állnak  nagyobb 
német  erők,  mert  a  Führernek,  főleg  Göbbelsnek  szük¬ 
ségük  van  a  V.  1 .  propagandaerejére.  Marseille-t  francia 
csapatok  szállták  meg.  Bordeaux-t  amerikaiak;  Párizs 
alatt  a  Szajnán  átkelt  amerikai  páncélosok  nyílegyene¬ 
sen  törnek  a  Rajna  felé.  Örülük  ennek;  a  román  lépés¬ 
nek  nem  tudok  így  örülni. 


Augusztus  25. 

A  román  fegyverszünet  még  nem  feltétlen.  Eddig  az 
angol  rádió  egy  szót  sem  szólt  a  szövetségeseknek 
a  román  lépéssel  szemben  való  álláspontjáról,  viszont 
Moszkva,  amelynek  vezető  szerepe  van  a  Romániával 
folytatott  tárgyalásokban  -  az  angol  rádió  ma  reggeli 
közlése  szerint  -,  jelentette,  hogy  Románia  megkap¬ 
hatja  a  fegyverszünetet,  ha  a  román  hadsereg  segíti 
a  németeket  kiűzni.  Szóval  olcsón  nem  adják  Romániá¬ 
nak  a  fegyverszünetet.  Némi  időnyerést  jelent  ez 
nekünk,  ha  haladéktalanul  el  tudjuk  szánni  magunkat 
valami  határozott  békelépésre. 

A  román  betörés  réme  talán  kitolta  a  deportáció 
veszedelmét.  Más  gondja  van  a  kormánynak,  bár, 
eddigi  tapasztalataim  szerint,  a  zsidóüldözés  sohasem 
volt  cura  posterior.  Most  egy  időre  talán  mégis  félretet¬ 
ték.  Ami  azonban  távolról  sem  jelenti  a  veszedelem 
elmúltát.  Ha  a  budapesti  és  környékbeli  svábokat  föl- 
fegyver  zik  ,  akkor  ezek  minden  ellenállás  nélkül,  sőt 
a  pesti  nyilas  söpredékkel  megerősödve,  törhetnek 
a  csillagos  házakra.  Meg  is  próbálok  mentesítést  sze¬ 
rezni  Iván  és  Panni  számára,  hogy  őket  a  csillagos 

házakból  kiemeljem.  A  magam  számára  nem  kérnék 
semmit  ettől  a  rezsimtől,  de  a  gyerekek  dolgában  nincs 
jogom  kényeskedni. 

9  óra  50:  riasztás.  Most  már  éjjel-nappal  így  van. 

Valami  védekezése  a  léleknek  a  jelen  összeroppantó 
borzalmai  ellen,  hogy  állandóan  a  múltba  menekül. 
Soha  annyit  gyermekkorom  és  ifjúságom  eseménytelen 
eseményeire  nem  gondoltam,  mint  most;  néha  olyan 
elringatóan  vesznek  körül,  hogy  a  ma  teljesen  kiesik 
gondolatomból.  Hogy  is  volt  az  -  kérdezem  magam¬ 
tól  -,  mikor  egyszer  meglepetésszerűen  utaztam  haza 
vakációra?  Hajnalban  értem  Kisszállásra;  kocsi  nem 
várt,  és  én  gyalog  indultam  el  Mélykútra.  Csomagom 
könnyű  volt;  egy  új  pepita  ruha  volt  benne,  amilyen 
szép  ruhám  azóta  sem  volt,  egy  könyv  anyám  számára, 
gondolom,  Scott  Ivanhoe- ja,  apámnak  egy  pipa,  első 
keresetemből  vettem,  merthogy  akkor  németre  tanítot¬ 
tam  egy  osztálytársamat.  (Alföldi  kiejtésemért  osztály¬ 
társaim  esztendőkön  át  Bájkozenca  néven  csúfoltak, 
mert  így  valahogy  ejtettem  ki  Platen  egyik  versének  első 
sorát,  melyből  csak  ez  a  kifejezés  maradt  meg  emlékem¬ 
ben:  „lispeln  bei  Cosenza”.)  Jókedvvel  indultam  el, 
a  nap  akkor  bukkant  fel  -  színesen,  köszöntőn  -  a  látha¬ 
táron,  és  szívesen  nézte  vándorlásomat  az  akácfák 
között,  az  út  menti  árok  partján.  Botot  törtem  magam¬ 
nak  egy  bokorról,  azzal  pusztítottam  az  árok  menti 
oroszlánszájat,  csalánokat,  a  sárga  légycsapó  virágot, 
meg  ami  utamba  került.  Kegyetlenül  erősnek  éreztem 
magamat.  Aztán  ha  meguntam  a  győzelmeket,  a  botot 
vállamra  fektetve,  ráakasztottam  csomagomat,  és  jól 
kiléptem  a  homokos  úton.  Eleinte  jól  kiléptem,  később 
-  mikor  a  nap  már  túlságosan  barátságos  volt  -  kevésbé 
jól,  és  igen  örültem,  mikor  Tinójárás  alatt  egy  falumbeli 
paraszt,  ki  lisztet  vitt  Mélykútra,  kocsijára  invitált. 
(Anyám  szerint  igazán  jó  rétestésztát  csak  a  kisszállási 

daralisztből  lehetett  szakajtani.)  A  kocsi  lassan  ment, 
már  nyolc  óra  lehetett,  mire  megláttam  a  templom 
tornyát  -  életemben  még  csak  a  San  Pietro  kupolájának 
örültem  így  -,  és  kilenc  óra,  mire  a  faluba  értünk. 
Dohányt  ígértem  a  kocsisnak,  mert  pénzt  szégyelltem 
adni;  „aztán  ne  feledkezzen  meg  róla!”  -  intett,  és 
elbúcsúztunk.  Ünnep  volt;  a  falu  szép  tiszta,  jó  szagú; 
virágos  oltár  állt  némelyik  sarkon,  merthogy  Kisasz- 

a 

szonynap  volt  vagy  Űrnapja,  nem  tudom.  A  szűk  utca 
sarkán  virágos  oltár  állt,  a  mi  szomszédságunkban. 
Anyám  adta  a  díszítéshez  a  virágokat:  muskátlit,  violát, 
törökszegfűt,  floxot,  ciniát  s  mi  mindent  még.  Mert 
anyám  kertjében  nőttek  a  legszebb  virágok,  a  Kőszeghy 
doktoréban  sem  szebbek,  csak  éppen,  hogy  a  doktorék 
kertjében  a  rózsatövek  mellett  karókra  illesztett  tükrös 
gömbök  díszlettek,  piros,  kék,  zöld,  acélszürke,  sárga 
színekben,  amilyen  szépet  én  azóta  sem  láttam  -  pedig 
a  Villa  Carlotta  is  valami  a  Como-tó  partján.  Anyám 
kertjében  nőttek  a  legszebb  virágok,  a  leggyöngédebben 
ápoltak,  s  mikor  otthon  az  elemibe  jártam,  az  évzáró 
vizsgán  mindig  két  csokor  virágot  küldött  anyám:  egy 
színeset  rózsából,  piros  szegfűből,  gyurgyinából,  cine- 
ráriából,  sárga  violából,  ami  anyám  kedvenc  virága  volt, 
meg  mindenfajta  színes  virágból;  és  egy  fehéret,  fehér 
rózsából,  fehér  violából,  fehér  szegfűből,  szép  molnár- 
néból,  amit  magam  szedtem  a  mezőn,  az  egészet  szépen 
körülkerítve  valami  zöldesfehér  csíkú  szalagfűvel... 

nagyon  szép  volt. 

✓ 

így  vonultam  be,  ilyen  szépségek  között,  ilyen  ünne- 

✓ 

pélyesen  a  mi  házunkba.  Es  igen-igen  örültek  nekem. 
Anyám  egyszer  egy  népszínművet  látott,  ahol  a  szülők 
kispap  fiukat  nagy  büszkén  „püspök  fiam”-nak  nevez¬ 
ték,  holott  az  valami  szerelmi  ügy  miatt,  az  ő  tudtukon 
kívül,  már  rég  otthagyta  a  reverendát.  Otthon  anyám 
számára  én  voltam  a  püspök  fiam;  apám  óvakodott 


227 


attól,  hogy  efféle  gyöngédségeket  vagy  gyöngeségeket 
eláruljon.  Ezek  az  emlékek  és  még  milyenek  próbálnak 
menteni  a  jelenből,  néha  percekre  sikerül  is,  aztán  -  egy 
szirénafütty,  egy  csendőrségi  hír,  egy  rádióüzenet,  egy 
betű,  egy  mozdulat,  s  visszahullok  a  jelenbe.  Die 
Gegenwart  ist  eine  máchtige  Göttin. 

11  óra  45.  Légiriadó  elmúlt.  Nem  volt  semmi. 

Reymont  Nobel-díjas  regényét  olvastam  el,  a  Parasz¬ 
tok-  at,  dicséretes  fordításban.  Reymont  regénye,  dacára 
a  fogyatkozásoknak,  kiváló  munka;  figyelemmel, 
érdeklődéssel  tudtam  elolvasni.  Nem  szerettem  benne 
a  hosszadalmas  néprajzi  leírásokat  -  lakodalmas  szoká¬ 
sok,  keresztelők,  temetési  szertartások  pontos  megjele¬ 
nítését;  egyik-másik  drámai  jelenete  túlságosan  ki¬ 
eszelt,  színpadi  hatású,  de  egészben  véve  kiváló  munka, 
melyet  -  úgy  látom  -  falusi  íróink  nem  minden  ered¬ 
mény  nélkül  forgattak.  (Még  olyanok  is,  kik,  műveltsé¬ 
gük  bizonyítására,  okoskodó  írásaikban  minden  lehető 
és  leheteden  írói  nevet  fölvonultatnak,  csak  éppen 
Reymontot  nem  említik.)  A  németek  Reymont  regényé¬ 
ben  igen  rosszul  járnak;  az  író  és  alakjai  úgy  vélekednek 
róluk,  ahogy  most  körülbelül  az  egész  világ.  Olyan 
megvetéssel  beszél  róluk  az  író,  mint  Spielhagen  a  Soll 
und  Habén- ben  a  lengyelekről. 

Német  válasz  Romániának:  „A  német  lapok,  Mihály 
román  király  árulásával  foglalkozva,  emlékeztetnek 
arra,  milyen  zűrzavarba  döntötte  Olaszországot  Viktor 
Emánuel  és  Badoglio  manipulációja.”  Ugyanakkor 
hangsúlyozzák  a  lapok,  hogy  egy  román  nemzeti  kor¬ 
mány  kész  folytatni  tovább  a  harcot,  hogy  megmentse 
az  országot  a  pusztulástól.  „Páratlan  gaztettének 
nevezi  a  „Völkischer  Beobachter”  Mihálynak  és  udva¬ 
roncainak,  valamint  néhány  régi  vágású,  becsvágyó 
politikusnak  az  eljárását.  „A  bukaresti  királyi  palota 
összeesküvői  szörnyű  sorsot  készítettek  elő  a  román 

népnek.  Be  akarták  engedni  a  bolsevistákat  az  országba, 
és  abba  a  katasztrófába  dönteni  ezáltal  Romániát,  amely 
ilyen  helyzetben  minden  népre  biztosan  vár:  a  megma¬ 
radó  romhalmaznak  a  bolsevizálása  és  egy  szovjet  köz¬ 
társaság  neve  alatt  a  Szovjetunióba  csatolása.  Egészen 
természetes,  hogy  Románia  nemzeti  öntudattól  áthatott 
elemei,  amelyek  a  bolsevizmus  ellen  vívott  megalkuvás 
nélküli  harcban  látták  az  ország  megmentésének  egye¬ 
düli  lehetőségét  a  barbár  leigázástól,  nem  nézik  tétlenül 
a  király  és  klikkje  gaztettét,  hanem  erélyesen  útjába 
állnak  a  tervezett  szerencsétlenségnek.” 

Semmi  kétség,  ami  kárt  a  német  a  román  népnek 
okozni  csak  tud,  azzal  alaposan  megszenvedted,  s  ha 
Románia  a  németek  eddigi  viselkedéséből  meg  nem 
tanulta,  hogy  mi  a  barbár  leigázás,  hát  most  a  nácik 
kitanítják  erre.  Ha  ugyan  tudják.  De  még  így  is,  a  náci 
veszedelemmel  oldalában  s  a  németek  által  rendezett 
polgárháborúval,  kevesebbet  fognak  szenvedni,  mint 
ha  engedik,  hogy  országuk  heteken  át  csatatér  legyen, 
így,  a  román  hadsereg  passzivitása  mellett  -  segítségük¬ 
ről  nem  is  szólva  -,  az  oroszok  hamar  kiszorítják  a  néme¬ 
teket  (máris  közelednek  Galachoz,  és  öt  nap  alatt  negy¬ 
venezer  német  foglyot  ejtettek),  és  Románia  kevesebbet 
fog  szenvedni,  és  magának  a  győzőknél  érdemeket  fog 
szerezni.  Teljesen  hamis  az  olasz  példára  való  hivatko¬ 
zás:  Itália  kevesebb  szenvedéssel  és  sokkal  kisebb  vér- 
veszteséggel  ússza  meg  így  a  dolgot,  mint  ha  továbbra  is 
a  nácik  zsoldjában  marad.  Románia  a  maga  szempontjá¬ 
ból  helyesen  cselekszik  („a  mindig  hitszegő  Dácia”, 
olvastuk  Tacitusban);  hogy  viszont  a  náci-Németország 
perfídiának  érzi,  hogy  volt  szövetségese  nemcsak  cser¬ 
benhagyja,  hanem  ellene  fordul,  és  hogy  ezen  a  nácik  fel 
vannak  háborodva,  aminthogy  minden  olyan  változáson 
fel  vannak  háborodva,  melyet  a  Führer  nem  kalkulált  be 
előre,  ez  csak  természetes.  Náci-Németország  a  maga 

javára  szóló  szerződések  tiszteletében  nőtt  fel.  Ami 
pedig  a  bolsevizmus  és  nácizmus  közötti  választást  illeti, 
ha  a  románok  tőlem  kérnének  tanácsot,  azt  mondanám, 
hogy  inkább  a  bolsevizmust  válasszák.  Százszor  ember¬ 
ségesebb.  Én,  régi,  megrögzött  liberális  és  érzelgős 
humanista,  egyiket  sem  választom. 

Ria  barátokat  látogatott.  G.  Idát  rossz  állapotban 
találta.  Ideges,  letört.  Leótól  nem  kap  hírt,  viszont  úgy 
tudja,  hogy  a  csomagokat,  melyeket  hetente  küld  neki, 
megkapja.  Állítólag  valami  zsinegüzem  vezetését  bízták 
rá.  Bizonyosan  jól  csinálja.  R.  K.  segít  neki  e  dologban, 
megint  csak  állítólag. 

Á.  M.-ék  megkapták  a  kivételezést.  Boldogok.  Én  is 
örülök  örömüknek.  K.  S.  volt  most  nálam.  Megkértem, 
vállalja  Iván  és  Panni  kivételezési  ügyének  intézését. 
Szívesen  vállalta. 

Az  angol  rádió  jelenti,  hogy  német  híradás  szerint 
a  délkelet-európai  események  a  magyar  kormány  átala¬ 
kítását  tették  szükségessé,  és  hogy  ez  az  átalakítás  folya¬ 
matban  van.  A  német  gazság  újabb  bűntársakat  keres, 
újabb  gazságokhoz.  A  Führer  megígérte,  hogy  bukásá¬ 
ban  egész  Európát  magával  rántja;  most,  hogy  vesztit 
érzi,  megpróbálja  ígéretét  beváltani.  Ha  ez  csak  félig 
sikerül  neki,  akkor  is  szép  eredmény. 

Augusztus  26. 

9.  óra.  Riasztás. 

A  rádió  bedöglött.  Mély  süketség  körülöttem.  És  ben¬ 
nem  is,  függetlenül  az  agyonkergetett  rádió  romlásától. 
Az  idegek,  mik  az  embert  a  külső  világhoz  kapcsolják, 
lassan  mind  megereszkednek.  Az  is,  amelyik  hitveséhez 
kapcsolja.  (Most,  hogy  Ria  lement  a  légoltalmi  pincébe, 

egy  pillantást  sem  vetettünk  egymásra.  „Szervusz.” 

* 

„Szervusz.”)  Es  azok  is,  melyek  az  embert  gyermekei- 

A 

hez,  rokonaihoz  kapcsolják.  Es  barátaihoz.  Szétszóród- 

tünk,  nem  tudunk  egymásról,  és  lassan-lassan  bele¬ 
nyugszunk  ebbe,  mit  is  tehetnénk  mást.  Néha  azt 
mondjuk,  mi  lehet  ezzel,  vagy  mi  lehet  azzal?  s  aztán 
nincs  tovább,  van  mindenkinek  mit  cipelnie,  hogyan  is 
vállalhatná  a  másét!  Ami  azelőtt  összetartott  bennün¬ 
ket,  hogy  gondolataink  állandóan  közös  témák  körül 
lebegtek,  egymáson  csiszolódtak,  egymást  kiegészítet¬ 
ték,  megszűnt,  az  ember  számára  nem  maradt  meg 
egyéb,  mint  a  maga  nyomorult  élete  és  ennek  az  életnek 
kisebb-nagyobb  gondjai.  A  hazához  kapcsoló  idegek  is 
mind  emyedtebbek,  a  „haza”-fogalom  mind  egyénibb 
fogalmazásban  revelálódik  számára.  Magánügy  (majd¬ 
nem  azt  írtam:  magányügy)  lett  az  egész.  Mint  közügy, 
számomra,  úgy  látszik,  csak  az  emberiség  maradt  meg; 
és  ez  olyan  nagyon  kevés.  Az  egészről  nincs  is  több 
mondanivalóm. 


Augusztus  21 . 

Vasárnapi  csönd.  Vendéglátó  házigazdáim  a  Balatonon. 
A  rádió  használhatatlan.  Ha  nem  hallatszana  a  nyitott 
ablakon  át  a  szomszéd  rádió  üzenete:  „Zavarórepülés 
Földvár,  Budapest”  -,  azt  lehetne  hinni,  hogy  egy 
tengerfenékre  süllyedt  városban  élek,  melyben  már 
minden  emlék,  az  is,  amit  eddig  hatvanhat  esztendő 
alatt,  és  az  is,  amit  az  utolsó  hat  hónapban  átéltem. 
Tovasuhanó  halak,  piros  korallok  és  fantasztikus  vízi¬ 
növények:  a  jelen. 

Megfürödtem,  megnyiratkoztam  -  saját  kezűleg  -, 
s  most  Göbbels  lapját,  a  „Das  Reich”-et  lapozgatom.  El 
is  teszem  magamnak;  ha  valami  világkatasztrófa  ennek 
a  mai  világnak  minden  dokumentumát  elpusztítaná, 
akkor  ebből  az  egyetlen  lappéldányból  rekonstruálni 
lehetne  az  egészet  -  ijesztő  például.  A  szemérmetlennél 
szemérmetlenebb  hazugságok  egész  sora,  az  emberi 
butaság,  korlátoltság  és  gonoszság  vasbeton  talajára 

fölépítve.  És  ha  meggondolom,  hogy  mindez  a  hazugság 
színigazság  volna,  erkölcsi  parancs,  történelmi  tanul¬ 
ság,  ha  a  németek  győznének,  akkor  igazán  nincs  más 
menedék  a  jóakaratú  ember  számára,  mint  Atlantisz 
országa. 

A  vezércikket  ő  maga  írta.  Reichsminister  dr.  Göb- 
bels  -  Himmler  főhóhérral  együtt  a  birodalom  megmen¬ 
tő  je.  (Göringet  állítólag  internálták  gobelinjei  közé.) 
Tétele  ez:  voltak  a  németségnek  már  ennél  hosszabb  és 
véresebb  háborúi  is.  „A  szenvedések,  amelyeket  az 
akkori  nemzedéknek  el  kellett  viselniük,  már  régen 
feledésbe  merültek.”  Ami  azt  jelenti,  hogy  ha  el  is 
pusztul  ma  hatmillió,  hétmillió  német,  ha  egykor 
virágzó  városok  sorba  romhalmazzá  válnak,  ha  a  nyo¬ 
mor  meg  is  tizedeli  a  lakosságot  -  mit  tudnak  majd  erről, 
mit  éreznek  ebből  a  dédunokák!  Hol  az  a  német,  ki  ma  is 
a  vesztfáliai  békét  gyászolja!  Mi  a  ma  viselt  teher,  a  mai 
szenvedés  ahhoz  képest,  hogy  ez  a  háború  a  német  nép 
létéről,  nemlétéről  dönt?  A  morál  világos:  a  német 
népnek  az  utolsó  szál  emberig  fel  kell  áldoznia  magát 
a  Führerért  és  pribékjeiért.  „Treue  und  Éhre”  velük 
szemben.  „Éspedig  ez  a  hűség  nemcsak  az  ügynek  szól, 
amelyért  harcolunk,  de  a  Személynek  is,  aki  azt  képvi¬ 
seli.”  És  mi  történik,  te  Haderlump,  ha  az  emberek 
rájönnek  arra,  hogy  a  „Sache”,  melyért  küzdenek,  nem 
érdemű  meg  a  küzdést,  hogy  a  vezetők,  kik  őket  küzde¬ 
lembe  vitték,  hazug,  aljas  fráterok?  (Egyébként  meg¬ 
nyugtatom  Göbbelst:  a  német  nép  többsége  még  nem 
jött  rá  erre;  a  németeket,  dacára  a  megőrzött  Treue-nak 
fogják  megverni.)  „Ismeretes  -  írja  -,  hogy  Nagy  Fri¬ 
gyes  hadseregének  tisztjei,  akikkel  Frigyes  nyilvánva¬ 
lóan  igazságtalanul  bánt,  és  regimentjüket  valami  cse¬ 
kély  mulasztásért  lefokozta,  »éljen  a  király !«  kiáltással 
röpítettek  golyót  agyukba.”  Ez  a  morál  az,  melytől 
a  náci  vezérek  nem  is  a  háború  megnyerését,  hanem 

kihúzását  várják.  Akit  az  orosz  golyó,  az  angol  golyó 
nem  ér  el,  lője  főbe  magát  a  Führerért,  hogy  a  Führer 
megérje  a  tizenkét  óra  öt  percet,  a  tizenkét  óra  tíz 
percet.  És  meg  is  teszik,  és  ha  vége  lesz  a  háborúnak,  és 
a  megszálló  hatalmak  megpróbálják  a  demokráciát  hely¬ 
reállítani  Németországban,  akkor  egymást  fogják  ölni 
a  németek  a  Treue  und  Éhre  parancsából.  Ami  sajnála¬ 
tos  dolog  lesz,  de  Európa  békéjét  már  nem  veszélyezteti. 

Egy  másik  cikk  Svájcról  szól,  arról,  hogy  Svájc  nem 
tudja,  mihez  kezdjen.  Svájc  nem  akar  részese  lenni  az  új 
Európának,  holott  azt  a  németek  olyan  kitűnően  meg¬ 
csinálták.  Svájcot  valami  ősfélelem  -  Urangst  -  tölti  el 
a  nagy  birodalmakkal  szemben,  holott  mi  mindent 
köszönhet  Svájc  Európának!  Nem  hiszem,  hogy  Svájcot 
nagyon  meghatnák  ezek  a  fejtegetések.  A  németek  által 
összeparancsolt  Európának  akkor  sem  kívánt  részese 
lenni,  mikor  a  német  hadsereg  egész  Európát  maga  alá 
gyúrta,  és  tankjai  a  Volga  mellékét  szorongatták,  milyen 
kevéssé  hajlandó  erre  most,  mikor  a  német  Európa 
darabokra  tört,  s  az  a  legboldogabb,  aki  e  romokból 
menekülni  tud.  Osfélelem  a  nagy  birodalmak  iránt. 
Hogy  van  az,  hogy  ez  az  ősfélelem  Svájcban  nincs  meg 
Franciaországgal,  Nagy-Britanniával  vagy  Amerikával 
szemben;  de  megvan  a  nácizmus  kitörése  óta  Németor¬ 
szággal  szemben.  1939-ben,  mikor  Genfben  jártam,  azt 
mondom  egy  svájci  franciának:  milyen  nagy  itt  a  gyűlö¬ 
let  Németországgal  szemben.  „Ez  még  semmi  -  vála¬ 
szolta  -,  tessék  csak  átmenni  a  német  Svájcba,  ott  van 
aztán  igazi  gyűlölet.” 

10  óra  45.  Riasztás. 

A  magyar  csendőrség  és  rendőrség  dicséreti.  Egy 
özvegy  asszony,  akinek  munkaszolgálatos  urát  az  orosz 
fronton  pusztították  el,  két  árvájával  menekülni  próbált 
a  csillagos  házból.  Hamis  iratokkal  húzódott  meg  egy 
áldozatkész  keresztény  családnál.  A  rendőrség  eszén 

azonban  nem  sikerült  túljárnia:  lefogták,  internálták, 
s  ha  az  intemálótábor  túltömött  lesz,  a  Gestapo  gondos¬ 
kodik  a  tehermentesítésről.  -  A  Mecseken  razzia  volt. 
Elfogtak  egy  zsidóasszonyt  tíz  hónapos  csecsemőjével. 
Internálták.  -  A  Vörösmarty  téren  megáll  egy  teher¬ 
autó,  és  néhány  siheder  azzal  a  kiáltással,  hogy  már  öt 
óra  elmúlt,  egy  arra  menő  munkaszolgálatost  az  autóra 
próbál  vonszolni.  A  zsidó  ellenáll,  segítségért  kiált, 
tumultus  keletkezik;  az  autó  a  sihederekkel  tovahajt, 
a  zsidót  lefogják,  mert  ketten  is  hallották,  hogy  nemzet- 
gyalázó  kifejezéseket  használt.  Hogy  előkerül-e  valaha, 
az  sok  tekintetben  attól  függ,  van-e  a  feleségének  eldu¬ 
gott  pénze  egy  befolyásos  ügyvéd  félfogadására. 

A  deportációs  hírek  szünetelnek,  de  semmi  kétség: 
valami  gazság  van  készülőben.  A  kormányzói  kivétele¬ 
zést  most  sokan  megkapják,  valami  mentesítésféle  alig¬ 
hanem  készül  a  kikeresztelkedett  zsidókra  is,  de  a  többit 
-  s  ez  a  túlnyomó  többség  -  halálos  veszedelem  fenyegeti. 

A  kormányzó  -  a  maga  gyöngeségében  -  egyik-másik 
ponton  ellenállni  próbál.  Szégyelli  magát,  s  ha  egyedül 
van,  az  asztalra  csap.  Vagy  lehet,  hogy  ennél  még  többet 
is  tesz.  Abban  a  beszédjében,  melyet  a  fiatal  ludovikás 
tisztek  avatásakor  mondott,  a  magyarság  hagyományos 
lovagiasságáról  szólva,  hozzátette,  hogy  ha  a  közelmúlt¬ 
ban  vétettünk  is  ez  ellen,  annál  inkább  kell  ezt  a  jövőben 
jóvátennünk.  Nem  kétséges,  hogy  az  újvidéki  esemé¬ 
nyekre  s  a  zsidókkal  való  bánásmódra  célzott.  Illik 
megdicsérni  ezért.  Hogy  ma  mi  van  vele,  hogy  a  román 
események  nem  késztették-e  Himmlert  a  kormányzó 
letartóztatására,  ahogy  állítólag  Pétainnel  művelték,  azt 
nem  tudom. 

„Sohasem  akartuk  a  másét”  -  mondotta  abban 
a  vasárnapi  beszédében.  Nem  az  ő  hazugsága  ez,  hanem 
a  történelemé.  A  világtörténelem  legtöbb  kimagasló 
eseménye  mögött  éppen  az  van,  hogy  valaki  a  másét 

akarta.  S  ha  talán  valamely  háború  nem  is  hódítás 
okából  tört  ki,  hanem  morális  alapon,  egy  sértés  meg¬ 
torlásáért,  egy  hit  vagy  eszme  érvényesítéséért,  a  küzde¬ 
lem  folyamán  a  „más  birtokának  akarása”  minden  más 
célkitűzésnél  fontosabb  lett.  Az  volt  a  legdicsőbb  ural¬ 
kodó  vagy  hadvezér,  aki  a  máséból  minél  többet  tudott 
megkaparintani.  „Nyögte  Mátyás  bús  hadát  Bécsnek 
büszke  vára.”  „Nagy  Lajos  alatt  a  magyar  birodalom 
határait  három  tenger  mosta.”  A  történelemoktatás 
reformjánál  jó  lesz  az  ilyen  frázisok  revíziójára  gon¬ 
dolni,  és  az  ifjakat  megtanítani  arra,  hogy  az  igazi 
nagyság  nem  mindig  szinonimuma  a  sikernek. 

Augusztus  28. 

10  óra  25.  Légiriadó. 

Vajon,  ha  népszavazást  rendelnének  el  az  erdélyi  kér¬ 
désben,  úgy  állítván  fel  a  kérdést,  hogy  béke  Erdély 
elvesztésével,  vagy  a  háború  folytatása  Erdély  megtartá¬ 
sáért:  mi  volna  az  eredmény?  Isten  ments,  hogy  felte¬ 
gyük  ezt  a  kérdést;  Wekerle  receptjére  kell  gondol¬ 
nunk,  aki  azt  mondotta,  hogy  csak  olyan  dolgokban 
kérdi  meg  a  népet,  melyekben  előre  biztosan  tudja, 
hogy  mit  fog  válaszolni. 

Kétmillió  magyar  elvesztését,  s  nem  éppen  barátsá¬ 
gos  uralom  alá  juttatását  jelentené  Erdély  elvesztése. 
Magyarország  és  Románia  megbékülésének  örök  meg¬ 
akadályozását.  („Örök”  -  ez  a  szó  a  történelemben  ötven 
esztendőt,  vagy  még  annyit  sem  jelent.)  Holott  az 
Erdély  autonómiáján  alapuló  román,  magyar,  szász 
nemzetiségeknek  egyenjogúságát  biztosító  megoldás, 
ahogy  Zsilinszky  tervezte,  melynél  a  három  nemzetiség 
mindenike  egy  egységet  jelent,  egészséges  megoldás 
volna. 

A  lapok  ismertetik  Mikó  Imre  országgyűlési  képvi¬ 
selő  cikkét,  mely  a  kolozsvári  „Ellenzékiben  jelent 

meg,  és  azokra  a  megjegyzésekre,  bírálatokra  reagál, 
melyek  az  erdélyi  képviselőknek  az  utolsó  hetek  belpoli¬ 
tikai  krízisével  szemben  tanúsított  magatartására 
-  „inaktivitására”  -  vonatkoznak.  Mikó  Imre  azt  írja: 
„Aki  Erdély  ügyével  eljegyezte  magát,  annak  a  vállán 
nagyobb  teher  nyugszik,  mint  azén,  aki  a  politikát 
a  hatalomért  különböző  jelszavakkal  folytatott  verseny- 
futásnak  tekinti,  ahol  a  hatalom  jelvényeit  stafétasze- 
rűen  adhatja  át  az  egyik  részvevő  a  másiknak,  s  aki 
elejti,  az  kiáll  a  versenyből.  (Csapnivaló  hasonlat;  a  poli¬ 
tikában  nincs  stafétaverseny;  ott  senki  sem  akarja 
kiadni  kezéből  a  hatalom  fáklyáját;  rohan  vele  végig, 
s  még  azon  is  túl.)  Az  Erdélyért  folyó  perben  még  csak 
részítéletet  hoztak,  s  mi  egyre  közeledünk  az  utolsó 
ítélethez,  amikor  mindent  meg  lehet  nyerni,  vagy  min¬ 
dent  el  lehet  veszíteni.  (Badarság!  Még  ma  sincs  annyi 
okosság  bennük,  hogy  legalább  önmagukat  ne  akarják 
becsapni.  A  »mindent  megnyerésének  befellegzett.) 
Ne  azt  kérjék  számon  Erdély  politikai  képviseletétől 
(11.35:  légiriadó  elmúlt),  hogy  részt  vett-e  ebben  vagy 
abban  a  kormánybuktató  akcióban,  hogy  csatlakozott-e 
vagy  sem  a  korszellemhez,  hanem  azt,  hogy  hangot 
adott-e  annak,  ami  Erdélyben  fáj,  hogy  megtett-e  min¬ 
dent  Erdélyben  a  magyar  erő  felfokozása  érdekében. 
Mert  ezen  múlik  Erdély  sorsa. . .  Itt  több  van  kockán  ma 
is,  mint  a  Királyhágón  túl...  ezért  van  itt  szükség  több 
emberségre,  több  elszántságra,  nagyobb  körültekintésre, 
nagyobb  fantáziára,  mélyebb  magyarságra,  keresztényibb 
kereszténységre,  szociálisabb  lelkiismeretre,  mely  a  nép  min¬ 
den  rétegét  és  a  hazai  föld  minden  népét  átöleli  .”  (Az 
aláhúzás  tőlem  való.) 

Nem  ismerem  a  cikk  íróját,  és  semmi  jogom  jóhisze¬ 
műségét  kétségbe  vonni.  Azt  is  elhiszem,  hogy  mindez 
a  szép  dolog  emberségről,  kereszténységről,  minden 
népet  átölelő  szociális  igazságról  nem  most,  az  ijedtség 

órájában  jut  eszébe,  hanem  már  régen  nyugtalanítja 
lelkiismeretét.  Azért  mondom,  hogy  „nyugtalanítja”, 
mert  arról  nincs  tudomásom,  hogy  valaha  is  a  parla¬ 
mentben  ilyen  szellemben  felszólalt  volna.  De  föl  kell 
vetni  az  embernek  a  kérdést,  hogyan  lehetséges  az,  hogy 
nemcsak  neki,  aki  talán  szemérmesebb  lélek,  de  egyet¬ 
len  erdélyi  képviselőnek  az  elmúlt  öt  esztendő  alatt  nem 
jutott  eszébe,  hogy  felálljon  a  képviselőházban,  s  ott  azt 
mondja:  „Erdély  fia  vagyok,  s  mint  ilyen,  tudom,  hogy 
mit  jelent  az,  ha  az  embert  üldözik,  ha  másodrendű 
polgárrá  alacsonyítják,  ha  vagyonából  kisemmizik,  kul¬ 
turális  fejlődésének  útjába  akadályokat  raknak...  én  ezt 
tudom,  mert  átszenvedtem,  és  éppen  ezért  mély  fölhá- 
borodással  tiltakozom  minden  olyan  törvény  ellen,  mely 
az  árva  magyarság  egy  számottevő  rétegét  a  legmosto¬ 
hább  kisebbségi  sorsba  taszítja,  rosszabb  sorsba,  mint 
amelybe  a  románok  bennünket  taszítottak...” 

Mondotta  ezt  vagy  hasonlót  bárki  is  az  erdélyi  képvi¬ 
selők  közül?  Hallotta  valaki  is  az  „erdélyi  lélek”  ilyetén 
megnyilatkozását,  holott  mennyi,  de  mennyi  alkalmuk 
lett  volna,  hogy  emberségesek,  keresztények,  minden 
népet  átölelők  legyenek!  Ellenben  hallottuk,  hogy 
a  gyűlöletre,  az  üldözésre  való  uszításnál  az  első  sorban 
hallaliztak,  s  Kállay  nem  győzött  bizalmasainak  panasz¬ 
kodni  az  erdélyi  képviselők  szertelen  követelődzései 
miatt,  melyekkel  a  zsidók  törvényen  kívül  helyezésére, 
vagyonuktól,  egzisztenciájuktól  való  megfosztására 
vonatkozó  intézkedéseket  túllicitálni  akarták.  Az 
„Erdéllyel  való  eljegyzés”  a  legtöbb  erdélyi  képviselőnél 
s  fullajtárjaiknál  valami  jó  stallumot,  tekintélyes  állást, 
több  jövedelmet  jelentett,  s  ha  nagyon  szociálisak  akar¬ 
tak  lenni,  akkor  azt  eszelték  ki,  hogy  el  kell  venni 
a  zsidók  iparigazolványait,  s  akkor  a  többi  erdélyi  kis¬ 
iparosnak  majd  jobb  sora  lesz.  Eddig  terjedt  a  szociális 
érzékük.  Hogy  a  románságot  mennyire  „ölelték  át”,  azt 

nem  tudom;  adja  Isten,  hogy  velük  becsületesebben 
bántak  volt  légyen  el,  mint  a  zsidókkal.  Persze  nagy 
igazságtalanság  volna  az  erdélyi  képviselőket  és  korté- 
ziájukat  Erdéllyel  azonosítani.  A  tehetséges  Tamási 
Áront  vagy  a  derék  Krenner  Miklóst  aligha  lehet  velük 
együtt  emlegetni. 

Augusztus  29. 

A  rádiót  megjavították.  Újra  kezembe  vehetem  a  világ 
sorsának  intézését. 

A  románok  kiválása  utat  nyitott  az  oroszoknak  a 
Duna  deltájához,  Bukarest  felé,  ahonnan  a  románok 
kiszorították  a  németeket,  és  Ploie§ti  felé,  melytől  hat- 
van-hetven  kilométernyire  lehetnek.  Végül  pedig  átkel¬ 
tek  a  délkeleti  Kárpátok  szorosain. 

9  óra  45.  Riasztás. 

A  keleti  front  egyéb  helyein  is  mind  hatékonyabbá 
válik  az  orosz  támadás. 

Ha  lehet,  Franciaországban  még  reménytelenebb 
a  németek  helyzete.  A  Szajna  torkolatához  szorított 
maradék  német  csapatok  körül  mind  szorosabb  lesz 

A 

Montgomery  hadseregének  gyűrűje.  Úgy  látszik,  hogy 
komolyabb  német  haderő  Észak-Franciaországban,  sőt 
egész  Franciaországban  csak  Havre-Boulogne-Calais 
körül  van,  hogy  ott  a  V  1  bombák  starthelyeit  védje. 

Lapok.  Az  egyikben  vezető  helyen  fejtegetés  arról, 
hogy  „semmiféle  politikai  változás,  új  államok  harcba 
lépése  és  háborúból  való  kilépése  és  minden  más  nem¬ 
zetközi  esemény  sem  von  olyan  éles  határvonalakat 
a  háború  hullámvölgyeiben,  mint  a  mindenkori  légi 
helyzet,  légi  fölény,  illetve  légi  uralom”.  Nos  hát  -  fejti 
ki  a  cikk  -,  e  tekintetben  a  helyzet  az,  hogy  „1942 
őszétől  kezdve  a  légi  egyensúlyhelyzet  lassan  ellenséges 
légi  fölénnyé  kezdett  átalakulni”.  „Az  ellenséges  légi 
fölénnyel  szemben  a  német  vezetésnek  más  módon 

kellett  az  érvényesülést  keresni.  Több  repülőgépet 
gyártani,  és  az  ellenséget  számbelileg  túlszárnyalni 
bombázókkal  és  vadászokkal  már  másfél  évvel  ezelőtt 
sem  volt  lehetséges.  Ezért  irányította  a  német  hadveze¬ 
tés  a  német  haditechnikusok  figyelmét  új  fegyverek  alko- 
* 

tására”  Es  ez  fényesen  sikerült,  fejti  ki  a  cikk.  Itt  van 
a  V  1,  „az  angolszász  bombázóknál  sokkal  korszerűbb 

s  azzal  egyenlő,  sőt  a  jövőben  azt  túlszárnyaló  hatású, 

bombázó  robotrepülőgép”.  Es  jönnek  még  ennél  külön¬ 
bek  is.  Aki  pedig  ebben  kételkedik,  s  azt  mondja,  hogy 
az  angolszászok  is  értenek  valamelyest  a  hadieszközök 
gyártásához,  annak  „a  német  vezetés  azt  a  feleletet  adja, 
hogy  a  kezdeti  kipróbálás  után  a  különleges  fegyverek 
olyan  tömegben  és  hatással  alkalmazandók,  hogy  az 
ellenségnek  ne  legyen  ideje  a  visszavágásra”.  Ez  csak 
egyszerű;  ezt  tudva,  botorság  Erdélyért  remegni. 

Egy  másik  cikk  őrült  aggodalommal  szemléli  - 
s  e  tekintetben  osztozik  a  német  lapok  aggodalmaiban-, 
hogy  „Angliának  igen  nehéz  lesz  megdönteni  azt  az 
előnyt,  amellyel  az  USA  mind  ez  ideig  rendelkezik 
repülő-anyahajói  és  nagy  légi  fölénye  révén”. 

Maurice  Chevalier  halálát  gyászolja  az  egyik  közle¬ 
mény,  akit  állítólag  a  maquis  megölt.  Én  is  sajnálom, 
tehetséges,  kedves  fickó  volt,  akinek  filmmókáin  szíve¬ 
sen  mulattam.  Becsületesebb  nekrológot  érdemel,  mint 
amivel  az  uszító  közlemény  megtiszteli.  „Mi  bűne  volt 
a  művésznek?  -  veti  fel  a  kérdést  -  aki  méghozzá  nem  is 
politizált,  mindössze  csak  annyit  tett  meg,  hogy  a  német 
hatóságok  engedélyével  ellátogatott  néhány  francia 
fogolytáborba,  és  fellépett  előadásokon,  melyeket  a 
német  hadiüzemekben  dolgozó  franciák  számára  ren¬ 
deztek.”  Nem  tudom,  így  áll-e  a  Chevalier-ügy  vagy 
sem,  de  azt  tudom,  hogy  a  lap,  mely  az  emberi  és 
művészi  szabadság  nevében  éles  szavakkal  ítéli  el  az 
állítólagos  algíri  ítéletet,  egy  szóval  sem  védte  meg 

azoknak  a  magyar  íróknak  szabadságát,  akiket  „világ¬ 
nézetük”  vagy  faji  eredetük  miatt  internáltak,  s  akik  az 
internáltság  piszkában,  nyomorában  elpusztultak. 

A  Romániának  szabott  megadási  feltételeket  közük 
-  német  kőnyomatos  közlése  alapján  -  a  lapok.  Kemény 
feltételek,  keményebbek  a  finneknek  megajánltaknál, 
de  egészben  véve  olyanok,  amilyeneket  a  győző  szokott 
diktálni  a  legyőzöttnek.  Lefegyverzés,  a  hadiszerkészle- 
tek  átadása  -  az  Erdély  elleni  küzdelemre  az  orosz  ad 
hadiszert  -,  a  hadifoglyok  azonnali  szabadon  bocsátása, 
az  1941-ben  megszállt  besszarábiai  és  bukovinai  terüle¬ 
tek  átadása,  jóvátételi  kötelezettség  stb.  stb.,  csupa 
előrelátható  követelés.  „Románia  azonnal  egymillió- 
négyszázezer  munkást  és  további  százezer  szaképítészt, 
mérnököt,  építőmestert  és  szerelőt  bocsát  a  Szovjetunió 
elpusztított  területeinek  újjáépítésére.” 

11  óra  30.  Légiriadó. 

Solohov  regényét  olvastam  el:  A  csendes  Don.  Nem 
nagy  író,  de  nem  is  tehetségtelen.  A  regény  úgy  fejező¬ 
dik  be,  hogy  a  bolsevista  Valet  sírjához,  akit  a  fehér¬ 
kozákok  agyonütöttek,  egy  öregember  jön  ki  a  legköze¬ 
lebbi  faluból,  a  sír  mellett  mélyedést  ás,  és  frissen 
gyalult  tölgyfa  gerendákból  kis  kápolnát  épít  oda. 
Teteje  alatt  ott  csillogott  a  sötétben  az  Istenanya  szo¬ 
morú  arca,  alatta  kusza,  ószláv  betűkkel  a  szavak: 

„A  nyugtalanság  és  a  bűn  éveiben  senki  ne  vádolja 
embertársát.”  Chevalier  tragikus  esetével  kapcsolatban 
gondoltam  erre. 

12  óra  45.  Légiriadó  elmúlt.  Nem  is  tudom,  mióta 
nem  volt  bombázás  Budapesten.  Annál  több  riasztás.  Es 
a  többi  magyar  kisváros  bombázása.  Győr,  Miskolc, 
Szolnok,  Szeged. 

D.  Pálék  egy  hét  óta  nincsenek  itthon.  Riával  egyedül 
vagyunk  a  lakásban.  Igen  egyszerűen  étkezünk,  éspedig 
nemcsak  azért,  hogy  Riának  minél  kevesebb  dolga 

legyen  a  főzéssel  és  mosogatással,  hanem  azért  is,  mert 
kosztunk  még  e  mellett  az  egyszerűség  mellett  is  bősé¬ 
ges  és  változatos.  Tegnap  délben  megettük  egész  heti 
húsadagunkat,  tíz-tíz  deka  marhahúst  gulyásnak 
s  utána  diós  metéltet  és  főtt  kukoricát.  Este:  panírozott 
zuchettit  kovászos  uborkával  és  sárgadinnyét.  Sört  is 
ittunk.  Ma  délben:  fejtett  bab  (kissé  penészes  volt), 
káposztás  kocka  és  őszibarack.  Reggelire  mindig  tea, 
vajas  és  gyümölcsízes  kenyér.  Talán  az  „egyszerű”  jelző 
túlzás  is,  különösen,  ha  arra  gondolok,  hogyan  táplál¬ 
koznak  az  intemálótáborokban  vagy  Párizsban,  vagy 
Itáliában.  A  németek  nálunk  élik  világukat;  Ria  nem 
mehet  úgy  el  egy  csemegebolt  előtt,  hogy  ne  álljon  előtte 
német  autó,  melyre  kosárszámra  hordják  ki  az  ételt  és 
még  inkább  az  italt.  Egy  eszpresszóban,  ahová  Ria 
délelőtt  betért,  egy  német  katona  fogyasztotta  kávéját  és 
egynéhányadik  süteményét.  „Ma  már  háromszor  jött 
be”  -  mondotta  a  kiszolgálókisasszony.  A  mi  villánkban 
is  -  úgy  halljuk  -  állandó  a  nagy  náci  vendégeskedés. 
Nem  sajnálom  tőlük,  csak  mennének  már.  (Ria  egy 
üveg  Johannisbergit  és  egy  üveg  régi  burgundit  még 
március  19-e  előtt  elhozott  hazulról,  nem  is  tudom, 
milyen  sugallatnak  engedve,  de  hogy  ez  az  ide-oda  való 
bujkálásban  hova  lett,  nem  tudom.  Pedig  a  Gestapo 
távozása  napján  szívesen  üríteném  ki,  távollevő  bará¬ 
taim  egészségére.) 

„I  have  a  terrible  wanderthirst”  -  olvasom  egy  angol 
nyelvoktató  könyvben.  Hát  még  én  mennyire  szomja¬ 
zom  a  vándorlást.  Egyelőre  beérném  azzal,  ha  végigme¬ 
hetnék  a  Lógodi  utcán,  és  leülhetnék  a  Városmajorban. 
De  holnap  már  az  Andrássy  úton  mennék  végig,  és  még 
néhány  kilométer,  és  már  Urbinóban  volnék,  melyet 
tegnap  szálltak  meg  az  angolok. 

Augusztus  30. 

Az  angol  rádió  jelenti:  a  magyar  kormány  lemondott. 
Valami  Lakatos  nevű  tábornok  a  miniszterelnök.  Most 
hozza  D.  Pali  a  déli  lapot:  a  kormánylistából  úgy  látom, 
hogy  Horthy  befolyása  valamennyire  megszilárdult. 

Mariótól  levél  jött  a  Balatonról.  Hogy  ruhástul  bele¬ 
esett  a  Balatonba.  „Bele  is  fulladtam”  -  teszi  hozzá. 

Hetek  óta  nem  végeztem  a  magamra  rótt  napi  kétezer 
lépést.  Jó,  ha  ezerötszázig  fölviszem.  Ilyen  energiátlan- 
sággal  nem  lehet  a  világ  dolgait  rendbe  hozni. 

Orosz  csapatok  átkeltek  a  délkeleti  Kárpátokon. 
Nálunk  még  nem  tudják.  Ellenben  tudják:  „Zsidó  hadi¬ 
üzem  és  sakterház  egy  Szent  István  körúti  keresztény 
épületben.  Keresztény  házban  sakterolják  az  ortodox 

zsidók  a  fekete  baromfit.”  Es  tudják:  „Álnéven  bujkált 
Budapesten  az  olaszliszkai  rabbi!”  Ezt  pontosan  tudják. 
AVI  csodatékony  hatásáról  is  tudnak.  Meg  ami  még 
jönni  fog:  a  V  2,  V  3  hatásáról.  („Csak  még  tíz  napot 
adjanak  nekem,  mondotta  Hitler”  -  így  mesélte  valaki 
tegnap  a  légoltalmi  pincében,  Ria  füle  hallatára.)  AVI 
Angliát  megsemmisítő  hatásáról  is  tudnak.  Ellenben 
arról  nem  tudnak,  hogy  mióta  ez  a  V  1  így  tönkresilá- 
nyítja  Angliát,  azóta  az  angolszászok  kiszálltak  Nor- 
mandiában,  megverték  az  ellenük  küldött  német  sere¬ 
get,  kiszálltak  Dél-Franciaországban,  felszámolták  a 
gyönge  német  ellenállást,  fölszabadították  Párizst,  föl¬ 
szabadították  Franciaország  háromnegyedét,  és  törnek 
előre  a  német  határ  felé.  Erről  nem  tudnak,  és  arról  sem, 
hogy  június  6-a  óta  Franciaországban  az  angolszászok 
több  mint  háromszázezer  foglyot  ejtettek.  Hogy  Romá¬ 
nia  kivált,  és  a  németek  ellen  fordult.  Hogy  Bulgária 
kivált,  és  visszavonta  a  görög  és  szerb  területen  küzdő 
csapatait.  Erről  nem  tudnak.  Vajon  tud-e  minderről  az 
új  magyar  kormány? 

Ma  megint  a  vallás-  és  közoktatásügyi  miniszter  által 

engedélyezett  történelmi  tankönyveket  lapozgattam. 
Ha  ki  akarjuk  szabadítani  az  ifjúságot  abból  a  hazugság¬ 
hálóból,  melybe  az  elmúlt  korszak  oktatása  bonyolí¬ 
totta,  és  meg  akarjuk  kezdeni  átnevelésüket  igaz 
magyarrá  és  jó  európaivá,  vagyis,  ha  azt  akarjuk,  hogy 
ez  a  két  fogalom  -  igaz  magyar  és  jó  európai  -  szinoni- 
mumok  legyenek,  akkor  a  középiskolai  történelemtaní¬ 
tást  kell  alaposan  megreformálnunk.  Ez  a  reform  aztán 
majd  szükségszerűen  magával  hozza  az  egyetemi  okta¬ 
tás  reformját  is;  vagy  ha  nem  hozza,  hát  ezt  is  meg  kell 
csinálni. 

Arról  nem  is  beszélek,  hogy  történelmi  tankönyveket 
meg  kell  tisztítani  a  hazugságoktól.  (A  tévedésekről 
nem  szólok;  ezeket  kiirtani  a  történelemből  lehetetlen; 
ahogy  a  ma  eseményeiről  beszélünk,  már  az  is  csupa 
tévedés,  hátha  még  a  tegnapiak  vagy  tegnapelőttiekről 
szólok.  Be  kell  érnünk  jó  szemű,  jó  ítéletű,  jóhiszemű, 
képzett  tudósok  megállapításaival.)  A  hazugságok  a  ten¬ 
denciózus  tévedések:  ezeket  irtani  kell.  A  korszellem 
elítéli  Voltaire-t.  A  történelmi  kézikönyv  szerzője  kész 
a  megállapítással:  „A  bekövetkezett  francia  forradalom 
legszélsőségesebb  kilengései  Voltaire  hatásának  tulajdo¬ 
níthatók.”  (Később  önmagát  cáfolja  meg,  amikor  azt 
mondja:  „Montesquieu  és  Voltaire  a  fennálló  állam  és 
társadalom  bajait  is  orvosolni  akarták,  de  tartózkodtak 
a  felforgatástól.”)  Az  orosz  hadjárat  elvesztéséről 
szólva,  így  referál  a  tankönyvíró:  „Napóleon  önbizalmát 
még  ez  a  szörnyű  veszteség  sem  tudta  letörni.  Vilnából 
ezt  az  üzenetet  küldte  Párizsba:  A  hadsereg  elveszett,  de 
a  császár  egészséges.  Napóleon  uralkodói  képességére 
vall,  hogy  még  ily  szörnyű  veszteség  után  is  újabb 
erőfeszítésekre  tudta  ösztönözni  országát.”  „Uralkodói 
képesség!”  Ahelyett,  hogy  azt  tanítaná,  hogy  uralkodói 
képességének  gyöngülésére  vall,  hogy  még  most  sem 
ismerte  fel  Franciaország  helyzetének  katasztrofális  vol- 

tát.  Ott  volt  a  kezében  Talleyrand  kitűnő  memoran¬ 
duma,  melyben  megcáfolhatatlanul  és  bátran  -  mert 
Napóleonnal  szemben  bátorság  kellett  az  ilyesmihez 

-  bizonyítja,  hogy  Európa  nem  tűri  békéjének  állandó 
megzavarását,  és  Franciaország  számára  az  egyetlen 
lehetőség  a  történeti  határai  közé  való  visszavonulás 

-  Napóleon  ügyet  sem  vetett  erre.  Ha  uralkodói  képes¬ 
ség  egyértelmű  az  egyéni  hatalomvággyal,  akkor  ez 
Napóleon  uralkodói  képességét  bizonyította,  de  ha  az 
uralkodói  képesség  az  uralt  ország  jólétének,  békés 
fejlődésének  biztosítását  jelenti,  akkor  kár  ifjaink  fejét 
hamis  nagyságfogalmakkal  teletömni.  Szerzőnk  nem 
szereti  az  angolokat,  s  erre  az  egész  dél-afrikai  háborút 
az  „angolok  kapzsiságával”  magyarázza.  Ha  akarom, 
minden  háborút  a  hadviselők  kapzsiságával  tudok  ma¬ 
gyarázni. 

Augusztus  31. 

Ploie§ti  orosz  kézen.  Három  éve  bizonyítgatom,  igen 
plauzibilis  adatokkal,  hogy  a  nyersolajhiány  végül  is 
bénulási  tüneteket  fog  a  német  hadseregben  előidézni. 
Ezeknek  a  tüneteknek  a  bekövetkezését  előbb  a  harma¬ 
dik  év  végére  ígértem,  aztán  a  negyedik  év  közepére, 
majd  a  végére,  most  aztán,  az  ötödik  év  végére,  nyilván 
be  is  következik.  Az  ember  tartson  ki  meggyőződése 
mellett. 

De  azért  nincs  semmi  baj.  „A  Wilhelmstrassén  ked¬ 
vező  színben  látják  Németország  helyzetét  és  a  jövő 
alakulását.”  „A  Birodalom  katonai  és  gazdasági  teljesí¬ 
tőképessége  erősödik  a  hatalmas  erőtartalékok  megnyi¬ 
tásával.  Az  új  harci  eszközök  termelését,  valamint  a  nép 
anyagi  és  szellemi  ellenállóerejének  növekedését  éppen 
úgy  tekintetbe  kell  venni  a  tárgyilagos  mérlegelésnél, 
mint  azt  a  körülményt  is,  hogy  Németország  előnyére  üt 
ki  az  az  összehasonlítás,  amelyet  a  Birodalom  mostani 

helyzete  és  ellenfeleinek  korábbi  válságos  helyzete  közt 
lehet  megvonni.  Minden  ok  megvan  annak  feltételezé¬ 
sére,  hogy  Németország  az  ilyen  helyzeteken  úrrá  lesz, 
és  e  tekintetben  nem  áll  ellenségei  mögött,  hanem 

inkább  felülmúlja  azokat.”  A  magyarázat  nem  a  legvilá- 

* 

gosabb,  de  legalább  megnyugtató.  így  aztán  nyugodtan 
olvashatjuk  magyar  lapokban  is,  hogy  az  orosz  hadak 
átkeltek  a  délkeleti  Kárpátok  szorosain.  „Tárgu  Ocná- 
ból  kiindulva  -  olvassuk  -  a  szovjet  csapatoknak  sike¬ 
rült,  a  szorosok  útjait  követve,  átlépni  a  magyar  határt, 
és  néhány  kilométernyire  magyar  területre  benyomulni. 
A  német  és  magyar  csapatok  itt  a  legélesebb  harcban 
állnak  a  tovább  előnyomuló  ellenséggel.”  Hátha  a  Wil- 
helmstrasse  ezt  még  nem  tudja!  -  veti  fel  a  kérdést  az 
aggodalmaskodó  magyar  polgár. 

Huizingát  olvastam  az  este.  Azt  bizonyítja  könyve 
egyik  helyén,  hogy  azok  a  véres  pártviszályok,  melyek¬ 
től  a  XIV.  és  XV.  század  hangos  volt,  nem  mindig  és 
nem  kizárólag  magyarázhatók  gazdaságpolitikai  okok¬ 
kal.  A  gazdasági  okok  közreműködtek,  de  még  nagyobb 
mértékben  a  szociológiai  okok.  Hogy  ez  a  két  indíték 
egymás  mellett  is  megállhat,  ennek  bizonyítására  Hui- 
zinga  Jaurés-t  idézi:  „A  történelemben  nemcsak  osztá¬ 
lyok  közötti  harc  van,  de  pártok  közötti  is.  Úgy  értem 
ezt,  hogy  a  gazdasági  érdekközösségeken  vagy  antago- 
nizmusokon  kívül  vannak  egyéb  csoportosulások  is, 
mint  amilyen  a  szenvedélyeké,  a  gőgé,  az  uralomvágyé, 
amelyek  vetélkednek  a  történelem  színpadán,  s  hatal¬ 
mas  megrázkódtatásokat  idéznek  elő.” 

Hát  persze  hogy  az  anyagi  okok  mellett  lelki  okok  is 
hathatósan  közrejátszottak,  és  közrejátszanak  ma  is: 
szenvedélyek,  ambíciók,  hitek,  meggyőződések. 
Viszont  szabálynak  fogadhatjuk  el,  hogy  az  ilyen  okok¬ 
ból  keletkezett  küzdelmek  is  végül  rablássá  fajulnak. 
Tisztán  materiális  okokkal  a  náci  agresszió  sem  magya- 

rázható.  Hitler  háborús  törekvéseiben  bizonnyal  nagy 
szerepe  volt  a  rablási  vágynak,  úgy,  ahogy  azt  ő  a  Mein 
Kampf- bán  -  orosz  területek  ellen  irányuló  éllel  -  meg  is 
írta.  De  emellett  milyen  nagy  szerepet  játszott  agresz- 
sziójában  határtalan  becsvágya.  (Egy  államfő,  aki  ötve¬ 
nedik  születésnapjára  világháborúval  ajándékozza  meg 
magát,  mint  azt  Hendersonnak,  az  angol  követnek 
bevallja.)  Meg  kellett  mutatnia,  hogy  náci  Németország 
nemcsak  a  weimarinál  különb,  hanem  a  császárinál  is. 
Hogy  a  német  felsőbbrendűség  elismertetése  a  világon 
a  nemzetiszocializmus  feladata.  Hogy  a  nemzetiszocia¬ 
lizmus  érvényesülése  minden  más  ideológiát  vagy  hitet 
kizár.  Hogy  a  parancsuralom,  vagy  helyesebben  az 

ő  parancsuralma  különb  erőkifejtést  jelent,  mint  amire 

✓ 

a  demokráciák  képesek.  Es  így  tovább. 

S  hogy  ezen  az  úton  a  német  nép  feltétlenül  követte 
vezérét,  ez  sem  magyarázható  kizárólag  rablási  vággyal. 
Elvenni  a  másét,  a  gyöngébbét,  az  magától  értetődik, 
ezt  nem  kellett  külön  megcsülantani  a  németek  szeme 
előtt.  De  a  fő  motívum  a  Führerben  való  vak  hit  volt. 
Dér  Führer  macht’s  schon.  Gesetz  ist  was  dér  Führer 
will.  S  amit  a  Führer  akar,  annak  sikerülnie  kell.  És 
erkölcs  az,  amit  a  Führer  helyesnek  ítél.  Ha  rablást, 
akkor  a  rablás  erkölcsös  dolog,  s  ha  gyükosságot,  akkor 
a  gyilkosság  erkölcsös.  A  Führer  fölötte  áll  minden 
erkölcsi  parancsnak,  és  fölötte  állnak  azok  is,  kik  a  Füh¬ 
rer  akaratának  végrehajtói. 

Paul  Winterton  -  nem  tudom,  helyesen  írom-e  ne¬ 
vét?  -,  a  BBC  moszkvai  tudósítója  Lublinban  járt,  és 
megtekintette  az  ottani  internálótábort.  Amit  ott  látott 
és  hallott,  ha  csak  a  fele  igaz,  a  legdanteibb  képzeletet 
felülmúlja.  „Minden  németet  oda  kellene  vinni,  hogy 
visszaborzadjon  saját  tükörképétől”  -  mondotta.  (Kissé 
önkényesen  fogalmaztam  mondását.)  Az  SS  pedig 
könyörtelenül  kiirtandó,  mert  nem  érdemli  meg  az 
ember  nevet.  (Ezt  pontosan  így  mondotta.) 


Egy  újabb  puccskísérlet  híre  jutott  most  el  hozzám. 
Nyolc-tíz  napja  lehetett:  a  nyilasok,  a  Gestapo  támoga¬ 
tásával,  megrohanni  készültek  a  Várat.  Horthyt  hatal¬ 
mukba  keríteni,  s  vele  egy  nyilas  kormányt  kinevez¬ 
tetni.  Tervbe  volt  véve  ezerötszáz  vezető  zsidó  ember 
elfogatása  és  a  németeknek  való  kiszolgáltatása  is.  Állí¬ 
tólag  a  csendőrség  ebben  a  puccstervben  is  benne  volt. 
A  puccs  nem  sikerült;  a  katonaság  erélyes  közbelépése 
megakadályozta  a  terv  végrehajtását.  Még  nagyobb  sze¬ 
repe  volt  a  puccs  megbuktatásában  a  romániai  esemé¬ 
nyeknek,  melyeknek  híre  aznap  érkezett  el  hozzánk. 
A  magyar  csendőrség  viselkedése  semmivel  sem  kü¬ 
lönb,  mint  a  Gestapóé  vagy  az  SS-embereké.  A  csend¬ 
őrség  egész  becsvágyát  helyezte  abba,  hogy  bestialitás- 
ban  ne  maradjon  német  kollégái  mögött.  Hogy  egy  új 
demokrata  rezsim  mit  kezdhet  velük,  nem  tudom. 
A  magyar  nép  nem  teheti  le  kezükbe  biztonságát. 

S  nem  tehetek  róla,  itt  újra  vádat  kell  emelnem 
a  kormányzó  ellen.  Már  az  is  példátlan,  hogy  eltűrte, 
hogy  magyar  földön  a  legfőbb  rendőrhatóság  a  Gestapo 
legyen.  De  hát  jó,  a  Gestapo  babonás  hatalom,  ennek 
még  a  novarai  hős  is  kénytelen  behódolni.  De  megbo¬ 
csáthatatlan  dolog,  és  ezért  nem  is  tudja  a  felelősséget 
vállalni,  hogy  ugyanilyen  beijedtséget  tanúsított 
a  magyar  „biztonsági”  szervekkel  szemben.  Eltűrte, 
hogy  olyan  lelkiismeretlen  ember,  mint  Jaross,  legyen 
a  csendőrminiszter,  hogy  olyan  elvetemült  hintáslegé- 
nyek,  mint  vitéz  Endre  László  és  vitéz  Baky  László 
legyenek  a  csendőrség  közvetlen  feljebbvalói.  Eltűrte, 
hogy  ez  a  csendőrség  emberüldöző,  embergyilkoló  buz¬ 
galmában  versenyre  keljen  a  Gestapóval,  és  négyszáz¬ 
ötszázezer  zsidót,  de  nem  zsidó  szocialistákat  is  juttas¬ 
son  hóhérkézre.  Amikor  a  pápa  és  a  svéd  király  a  meg¬ 
maradt  zsidók  érdekében  közbenjártak  a  kormányzó¬ 
nál,  valakinek,  aki  erről  Veesenmayerrel,  a  budapesti  fő 

Gestapo-megbízottal  beszélt,  azt  mondotta  a  tiszteletre 
méltó  náci:  „Wir  habén  ja  die  Auslieferung  gamicht 
verlangt;  seitens  des  Innenministeriums  wurde  an  uns 
herangetreten,  ob  wir  Platz  habén  im  Polen  für  die 
ungarische  Juden?”  „Für  Juden  habén  wir  immer 
Platz”  -  war  meine  Antwort.  „Mi  nem  is  kértük  a  zsidók 
kiszolgáltatását;  a  Belügyminisztérium  fordult  hozzánk 
azzal  a  kéréssel,  hogy  van-e  Lengyelországban  helyünk 
a  zsidók  számára,  s  én  azt  válaszoltam:  zsidók  számára 

mindig.”  És  Horthy  szeme  láttára  hurcolták  el  a  vidéki 

és  Budapest  környéki  zsidókat.  Es  elhurcolták  volna 
a  budapestieket  is,  ha  véletlenül  ugyanazok,  akik  a  zsi¬ 
dók  elhurcolását  foganatosították,  nem  határozták 
volna  el  Horthy  elhurcolását  is.  Ez  a  puccskísérlet  -  az 
első  -  egybeesett  a  pápa  és  a  svéd  király  demarsával. 
S  most  már  Horthy  -  a  novarai  hős  életéről  lévén  szó 
-  erélyesebb  lépésre  szánta  el  magát.  Olyan  erélyesre, 
amennyit  a  saját  életének  biztosítására  ő  és  kormánya 
elégségesnek  vélt.  A  Gestapo  továbbra  is  a  rendőrség 
ura  maradt,  a  zsidók  dolgában  követeléseket  állított  fel, 
és  csak  Románia  kiválása  tette  lehetővé,  hogy  a  zsidó¬ 
kérdés  végre  magyar  belüggyé  vált.  (Ehhez  a  mondat¬ 
hoz  mindenesetre  néhány  kérdőjelet  illesztek.)  Amellett 
Horthy  nem  is  gonosz  ember,  csak  gyönge  ember,  ki 
nem  való  -  még  békés  időben  sem  -  egy  ország  élére. 
(„Nem  tetszik  a  darab?”  -  kérdezték  Kesslert,  a  híres 
színikritikust,  egy  bemutató  előadás  alkalmával.  „Jó 
darab  -  válaszolta  -,  jó  darab,  de  nem  premierre  való.”) 
István  fia  férfibb  férfiú  lett  volna,  ha  botorul  nem  küldi 
a  pusztulásba. 

A  kivételezéseket  viszont  elég  bőkezűen  osztja.  Egész 
sor  ismerősöm  jutott  hozzá;  némi  összeköttetéssel  meg 
lehet  csinálni.  Ami  azt  jelenti,  hogy  az  illetők  kiköltöz¬ 
hetnek  a  csillagos  házakból,  levehetik  a  csillagot,  oda 
mehetnek  és  akkor,  amikor  és  ahová  jólesik,  taxiba  is 

ülhetnek,  telefonfülkébe  is  mehetnek...  szóval  az 
egyenjogú  polgár  illúziójában  élhetnek,  akinek  életét 
közvetlen  veszély  nem  fenyegeti.  (Vagyoni  dolgaikban, 
egzisztenciáüs  viszonyaikban  egy  soron  vannak  a  csilla¬ 
gos  zsidókkal.)  Ma  Anniék  látogattak  meg.  Megkapták 
a  kivételezést;  a  pápai  nunciusnak  joga  volt  tizenöt-húsz 
zsidó  család  számára  ezt  a  kivételezést  biztosítani, 
s  Anniék  valami  szerencsés  véletlen  folytán  rákerültek 
a  nuncius  listájára.  Sugárzanak  a  boldogságtól,  s  én  is 
velük  örültem.  K.  S.-tól  még  semmi  hír,  hogy  mit 
intézett  Iván  és  Panni  ügyében,  holott  ebben  az  átme¬ 
neti  néhány  hétben  rendkívül  fontos,  hogy  az  ember  ne 
lakjon  csillagos  házban.  Az  orosz  csapatok  közeledtének 
hírére,  attól  tartok,  a  nyilas  csőcselék  megrohanja  a  csil¬ 
lagos  házakat.  Másik  félelmem,  hogy  a  csillagosokat 
-  talán  a  kikeresztelkedettek  kivételével  -  internálni 
fogják  a  Dunántúlra,  s  aztán  a  német  visszavonulás, 
magyar  csendőrsegédlettel,  végez  velük.  Az  internálási 
hírek  nagyon  tartják  magukat;  a  kivételezés  bőséges 
osztogatása  is  valami  gonosz  szándékra  vall  a  többiekkel 
szemben. 

Állítólag  Portugália  is  követi  Svédország  példáját,  és 
bizonyos  számú  zsidónak  polgárjogot  ad;  néhány  ezer 
zsidót  így  tán  megóv  a  legyilkolástól. 

Ria  tegnap  az  eszpresszóban  hallotta,  amint  egy  tiszt 
a  szomszéd  asztalnál,  nyilván  a  kivételezésekre  célozva, 

bosszankodón  mondja  társának:  „Még  majd  egészen 

✓ 

eltörlik  a  zsidórendeleteket .  ”  Es  talán  nem  is  gonosz 
ember  ez.  Talán  jó  hazafi,  aki  aggodalommal  gondol  az 
elkövetkező  katasztrófára,  és  kész  meghalni  a  Kárpátok 
hágóin;  talán  jó  családapa,  aki  boldog,  hogy  feleségét  és 
gyermekeit  bombabiztos  községben  elhelyezte;  hívő 
lélek,  aki  vasárnap  misét  hallgat,  és  magát  igaz  keresz¬ 
ténynek  véli...  Szóval:  derék  átlagpolgár,  aki  keresz¬ 
tény  hitét  össze  tudja  egyeztetni  a  náci  hittel,  melynek 

legdogmább  dogmája:  a  zsidók  könyörtelen  kiirtása.  Ha 
ezt  következetesen  keresztülviszik,  akkor  megnyerik 
a  háborút,  megalapítják  az  új  Európát,  melyben 
Magyarország  visszakapja  régi  határait,  és  minden 
anyagi  és  erkölcsi  érték  -  rang,  vagyon,  jövedelem 
-  azokat  illeti  meg,  kik  véges-végig  kitartottak  a  Führer 
mellett.  Mi  lesz  ezekkel  az  emberekkel?  Mi  lesz  velük, 
ha  ez  a  szörnyű  bálvány,  melynek  most  százezrivel 
áldoznak  emberi  életeket,  összeomlik?  Miféle  ideált 
tudnak  majd  helyébe  állítani?  Mivel  próbálják  megtöl¬ 
teni,  milyen  eszmékkel,  törekvésekkel  az  összeomlás 
által  keletkezett  légüres  teret?  Ezek  a  szerencsétlenek 
azok,  kik  gyökerüket  vesztvén,  majd  titkos  maffiákat 
alakítanak,  kettős  meg  hármas  vérszövetségeket, 
melyek  halálos  ítéleteket  hoznak,  néha  végre  is  hajtanak 
(Vehmemord)  az  ellen  a  kevés  erkölcsi  érték  ellen, 
melyet  a  magyarság  számára  ez  a  háború  még  megkí¬ 
mélt. 


Szeptember  1. 

Szeptember  1.  D.  Pali  könyvtárában  megvan  a  LeLivre 
jaune  frangais.  León  Noéi,  Franciaország  varsói  nagykö¬ 
vete  jelenti  Varsóból  Georges  Bonnet  francia  külügymi¬ 
niszternek,  1939.  szeptember  1-i  kelettel:  „A  lengyel 
vezérkar  jelenti,  hogy  német  csapatok,  Danzigból 
indulva,  ma  reggel  négy  óra  óta  a  korridor  keleti  határát 
több  ponton  átlépték.  Német  repülők  támadást  intéztek 
a  Danzigtól  délre  fekvő  Tezew  lengyel  község  ellen. 
Fegyveres  német  bandák  támadását  és  repülőgépek 
átrepülését  is  jelentik  a  sziléziai  határ  különböző  pont¬ 
járól.” 

A  Reichstag  délelőtt  ülést  tartott.  A  Führer  beszélt. 
Békés  úton,  barátságos  úton  törekedett  mindig  az  oszt¬ 
rák,  szudéta,  cseh  kérdések  megoldására,  de  ide  irá¬ 
nyuló  javaslatait  mindig  elutasították.  Most  is,  angol 

közvetítésre,  elfogadta,  hogy  közvetlen  tárgyalásokat 
folytat  Lengyelországgal.  Két  egész  napon  át  várt  a  len¬ 
gyel  kiküldöttekre,  nem  jöttek.  „Az  én  békeszeretete- 
met  gyávaságnak  vélték.  Amikor  hajlandónak  mutat¬ 
koztam  a  tárgyalásokra,  Lengyelország  elrendelte  az 
általános  mozgósítást.  A  lengyel  terrorizmus  nőttön- 
nőtt.  Akkor  elhatároztam,  hogy  olyan  nyelven  beszélek 
a  lengyelekkel,  melyet  megértenek.  A  nyugati  hatal¬ 
maktól  -  mindig  is  mondtam  -  nem  követelek  semmit. 
Angliának  állandóan  felajánlottam  barátságomat,  de  ez 
a  barátság  nem  maradhat  egyoldalú.  Nyugaton  nincs 
semmi  érdekem;  nyugati  határunk  végleges.  Itt  nincs 
semmi  keresnivalónk,  s  ez  a  mi  magatartásunk  a  jövő¬ 
ben  sem  fog  megváltozni.  Köszönöm,  hogy  Itália 
megértéssel  van  a  mi  álláspontunk  iránt;  ami  a  segítsé¬ 
get  illeti,  mi  a  magunk  küzdelmét  folytatjuk,  nincs 
szükségünk  idegen  segítségre.  A  semleges  országok 
semlegességét  respektálom,  feltéve,  hogy  ők  maguk  is 
respektálják  ezt.  Oroszországban  és  Németországban 
két  különböző  doktrína  uralkodik.  Egyetlenegy  kérdés 
volt,  ami  e  két  ország  közötti  viszonyban  rendezésre 
szorul.  Németországnak  nem  célja  a  maga  doktrínáját 
exportálni,  Oroszországnak  sem.  Semmi  ok  nincs  arra, 
hogy  e  két  ország  egymás  ellen  foglaljon  állást.  El 
vagyunk  szánva  Oroszországgal  olyan  megállapodásra 
lépni,  mely  örökre  kizárja  az  erőszakhoz  való  folyamo¬ 
dást,  és  bennünket  arra  kötelez,  hogy  bizonyos  európai 
kérdésekben  egymással  tanácskozzunk,  és  ez  egyúttal 
a  gazdasági  együttműködés  lehetőségét  adja  meg.  Min¬ 
den  kísérlet  a  nyugati  hatalmak  részéről  e  megállapodás 
megváltoztatására,  már  előre  meddőségre  van  ítélve.  Ez 
az  elhatározásunk  a  világpolitikában  végleges,  és  hallat¬ 
lan  jelentőséggel  bíró  fordulatot  jelent.  A  világháború¬ 
ban  Németország  és  Oroszország  egymás  ellen  küzdöt¬ 
tek,  mindketten  áldozatai  voltak  ennek.  Ez  többet  nem 

fog  megismétlődni.  Ma  éjjel  lengyel  katonák  rálőttek 
határ  menti  őrségeinkre.  Öt  óra  negyvenötkor  válaszol¬ 
tunk  erre.  Bombára  bombával  válaszolunk,  és  mérges 
gázra  mérges  gázzal.  Aki  vét  a  háború  emberséges 
viselése  ellen,  az  magának  tulajdonítsa  válaszunkat. 
A  háborút  mindaddig  folytatjuk,  míg  a  Reich  jogait  és 
biztonságát  nem  biztosítottuk.  Hat  éven  keresztül  dol¬ 
goztam,  hogy  Németország  a  háborúra  fölkészüljön; 
kilencvenmilliárdot  költöttem  erre.  Ez  a  szó:  kapitulá¬ 
ció,  nincs  az  én  szótáramban;  1918  novembere  nem  fog 
megismétlődni.  Ezt  a  háborút  egyedül  én  üzenhettem 
meg;  Stresemann,  Wirth,  Ebért,  Scheidemann  soha 

meg  nem  üzenhette.” 

✓ 

Es  szeptember  1-jén  este  Anglia  és  Franciaország 
közös  lépést  tesz  Németországnál:  szüntesse  be  a  táma¬ 
dást,  vonja  vissza  a  határon  áttört  csapatokat,  mert 
különben  Anglia  és  Franciaország  teljesítik  Lengyelor¬ 
szággal  szemben  fennálló  kötelezettségeiket. 

✓ 

így  indult  meg  a  háború,  mely  a  világot  a  legször¬ 
nyűbb  katasztrófába  döntötte,  s  Németországot  a  pusz¬ 
tulás  útjára  sodorta.  Lengyelország  magatartása  végig 
elismerésre  méltó  volt.  Megérdemli  sorsának  jobbra  for¬ 
dulását.  Oroszországgal  szemben  folytatott  politikájá¬ 
ban  követhetett  el  hibákat,  a  lengyel  nép  magatartása 
-  kár,  hogy  e  szót  úgy  elkoptatták  -  heroikus  volt. 

Az  évfordulót  jelentős  győzelmekkel  ünnepük  a  szö¬ 
vetségesek.  Az  orosz  hadak  bevonultak  Bukarestbe, 
s  azon  túlhaladva,  délen  elérték  Giurgiu  dunai  kikötőt, 
szemben  a  bolgár  határral.  A  francia  hadszíntéren  a  nor¬ 
mandiai  győzelem  hatásaiban  mind  jelentékenyebbé 
válik. 

Reméü-e  Németország  a  győzelmet?  -  kérdezte  egy 
semleges  állam  újságírója  a  külügyminiszteri  sajtóérte¬ 
kezleten  a  sajtófőnöktől.  A  sajtófőnök  indulatosan  fe¬ 
lelt.  Angüa  ott  állt  Dunkerque  után,  letörve,  fegyver 

nélkül,  s  azóta  milyen  nagy  fordulatot  vett  számára 

a 

a  háborús  szerencse.  Es  a  német  hadak  Moszkva  és 
Szentpétervár  előtt  álltak,  s  ma  az  orosz  hadak  állnak 
Kelet-Poroszország  határán.  Mért  kételkedni  abban, 
hogy  amit  az  angol  és  orosz  tudott,  azt  a  német  is  tudja! 
Nehéz  dolog  ma  Németországban  propagandistának 
lenni. 


Szeptember  2. 

Megírtam  2-es,  3-as,  4-es  számú  névtelen  levelemet 
Komis  Gyulához,  Perényi  Zsigmondhoz  és  ifj.  Horthy 
Miklóshoz.  A  levél  így  szól: 

Kegyelmes  Uram , 

engedd  meg ,  hogy  egy  országos  fontosságú  ügyet  ajánljak 
figyelmedbe.  Országos  fontosságút  és  az  emberiesség  szem¬ 
pontjából  is  fontosat ,  bár  ez  az  utóbbi  ma  keveset  számít. 

A  magyar  törvényhozás  legjobbjai  német  fogságban  síny¬ 
lődnek.  A  felsőház  tagjai  közül  Baranyai  Lipót ,  Sigray 
Antal,  Pallavicini  György,  Goldberger  Leó,  Vida  Jenő; 
a  képviselőház  tagjai  közül:  Apponyi  György,  Gratz  Gusz¬ 
táv,  Keresztes-Fischer  Ferenc,  Kéthly  Anna,  Peyer 
Károly,  Rassay  Károly,  Zsilinszky  Endre  és  talán  még 
Tildy  Zoltán,  bár,  ha  jól  tudom,  ő  nincs  a  németeknél. 
A  bánásmód,  melyben  részesülnek,  tűrhetetlen,  az  életük 
veszélyben  van,  és  ez  a  veszély  ma,  a  német  vereségek  során 
csak  fokozódik. 

Neked  módod  van  a  kormányzóhoz  jutni,  és  megmondani 
neki,  hogy  az  ország  iránt  való  kötelessége  ezeket  az  embere¬ 
ket  kikövetelni  a  németektől.  Amellett,  hogy  az  országnak 
tesz  szolgálatot,  a  maga  és  családja  érdekében  is  cselekszik. 

Ma  Magyarország  az  egyetlen  ország,  mely  egész  erejével 
Németország  oldalán  áll:  Románia  kivált,  Bulgária 
kivált,  Szlovákia  fellázadt,  egyedül  Magyarország  hoz 
véres  áldozatokat  a  szövetségi  hűségért.  Lehetetlennek  tar - 

tóm,  hogy  ha  Magyarország  kormányzója  azzal  a  határo¬ 
zott  követeléssel  fordul  Németországhoz ,  hogy  adják  ki 
a  felsoroltakat  a  magyar  hatóságoknak ,  és  kormányzói 
szavára  vállalja ,  hogy  őket  itthon  őrizetben  tartja  -  mon¬ 
dom  -,  lehetetlen ,  hogy  a  németek  ezt  ma  megtagadják. 
Végül  is  a  németek  már  váltságdíj  ellen  is  szabadon  enged¬ 
tek ,  semleges  külföldre  juttattak  két  felsőházi  tagot;  kell, 
hogy  Magyarország  kormányzójának  szavát  legalább 
annyira  értékeljék. 

Neked,  Kegyelmes  Uram,  ebben  el  kell  járnod :  pozíciód, 
múltad,  egész  egyéniséged  kötelez  erre.  Igaz  híved: 

valami  név  s  egy  utóirat,  hogy  a  név  álnév,  az  igazi  név 
tulajdonosa  minden  nála  lévő  dokumentum  szerint  már 
nincs  az  élők  sorában.  Az  ifj.  Horthyhoz  írt  levélben 
arra  is  hivatkoztam,  hogy  István  bátyja  bizonnyal  expo¬ 
nálta  volna  magát  e  tizenkét  ember  megmentéséért. 

Az  új  magyar  miniszterelnök  rádióbeszédet  mondott. 
Olyan  hetyke,  hősi  beszéd;  egy  katonának  a  határozott¬ 
sága,  aki  nem  tudja,  mihez  is  fogjon.  „Ha  rövid  a  kar¬ 
dod,  toldd  meg  egy  lépéssel.”  Ilyenfajta  kijelentések 
önérzete  fűti  ezt  a  beszédet.  „Nem  ismerek  nehézsége¬ 
ket”  -  mondotta.  „A  nehézségek  csak  arra  valók,  hogy 
áthidaljuk”  -  mint  ő  mondani  szokta.  „Megállapítom, 
hogy  a  helyzet,  melybe  ma  belesodródtunk,  egyrészt 
a  földrajzi  adottság  következménye,  másrészt  meglepe¬ 
tésszerű  események  fejleménye.”  (Éppúgy  hivatkozha¬ 
tott  volna  a  predesztinációra  is.)  „A  német  hadvezető¬ 
séggel  felvett  személyes  kapcsolatom  révén  mondha¬ 
tom,  hogy  a  saját  erőnkön  kívül  a  helyzethez  és  lehető¬ 
séghez  mért  őszinte  támogatásban  fogunk  részesülni.” 
(Ahelyett,  hogy  azt  fejtette  volna  ki,  milyen  óriási  német 
érdek,  hogy  az  oroszok  az  Alföldön  keresztül  ne  vonul¬ 
hassanak  Ausztria  felé,  s  hogy  a  németeket  védelmi 
törekvéseikben  őszinte  támogatásban  fogjuk  részesí- 

teni.)  „A  veszély  pillanatában,  szokásomhoz  híven 
-  amennyire  csak  elfoglaltságom  engedi  a  legsürgő¬ 
sebb  teendő  színhelyén  mindenkor  magam  is  ott 
leszek.”  (Szóval  fogalma  sincs  arról,  hogy  egy 
miniszterelnök  teendőinek  színhelye  az  egész  ország, 
s  hogy  ez  más,  mint  egy  frontszakasz  parancsnoksága.) 
„A  testvér  finn  nemzet  példájára  utalok.”  (Megeshet, 
hogy  mire  ez  a  kijelentés  a  lapokban  kijön,  a  finn  nemzet 
már  döntött  a  fegyverszünetről.)  „Létünkről  vagy  nem¬ 
létünkről  van  szó;  az  pedig  minden  áldozatot  megér.” 
(Rövidebben  mondja,  mint  Göbbels  és  kevésbé  velő¬ 
sen.)  Ugyanilyen  ellentmondást  nem  tűrő,  rövid,  kato¬ 
nás  megállapítással  fejezi  be:  „Ezeréves  fennállásunkat 
nem  tartom  véletlennek,  legkevésbé  mélységes  hódolat¬ 
tal  körülvett  Főméltóságú  Urunk  elhivatottságát.” 
(Szóról  szóra  így  mondotta.) 

Tegnapelőtt  az  angol  rádió,  a  német  rádió  közlése 
nyomán,  jelentette,  hogy  Sztójay  Döme  meghalt. 
Nálunk  erről  mit  sem  tudnak,  bár  betegségéről  a  legka¬ 
landosabb  hírek  vannak  elterjedve.  Többek  között, 
hogy  rátámadt  a  kormányzóra,  és  ifj.  Horthy  Miklós 
apja  védelmében  rálőtt,  és  súlyosan  megsebesítette.  Az, 
hogy  valaki  betegségben  pusztul  el,  ma  a  legendák 
világába  tartozik.  A  természetes  halál  kiment  a  divatból. 

Szeptember  3. 

Az  angol  és  francia  hadüzenet  napja.  A  berlini  angol  és 
francia  nagykövetek  utasítást  kapnak,  hogy  ultimátum- 
szerű  demarsukra  sürgessék  ki  a  választ.  Coulondre 
francia  nagykövet  harmadikán  délben  megjelenik  Rib- 
bentropnál. 

„Megkérdeztem  tőle,  tud-e  kielégítő  választ  adni 
levelemre,  melyet  szeptember  1-én  huszonkét  órakor 
nyújtottam  át  neki.  Azt  válaszolta:  Levele  vétele  után  az 
olasz  kormány  egy  kompromisszum  tervét  közölte 

a  német  kormánnyal,  jelezve,  hogy  ezzel  kormánya 
egyetért.  Később  Mussolini  úr  arról  értesített  bennün¬ 
ket,  hogy  a  tervbe  vett  kompromisszum  hajótörést  szen¬ 
vedett  az  angol  magatartás  merevségén.  Ma  reggel  Ang¬ 
lia  nagykövete  ultimátumot  juttatott  el  hozzánk,  mely 
két  órával  később  járt  le.  Mi  azt  visszautasítottuk,  annál 
az  oknál  fogva,  melyet  kifejtettünk  az  angol  nagykövet¬ 
nek  ma  átnyújtott  memorandumban,  és  amelynek  egy 
másolati  példányát  önnek  is  átadom.  Ha  a  francia  kor¬ 
mány  úgy  véli,  hogy  Lengyelországgal  szemben  való 
kötelezettségei  folytán  a  konfliktusba  bele  kell  avatkoz¬ 
nia,  ezt  csak  sajnálni  tudom,  mivel  bennünk  semmi 
ellenséges  érzés  nincs  Franciaország  irányában.  Csak  ha 
Franciaország  megtámad  minket,  akkor  fogunk  ellene 
harcolni,  s  ez  részéről  támadóháború  lesz. 

(Ribbentrop  kitűnően  beszél  franciául  és  angolul,  de 
tehetségét  mi  sem  bizonyítja  jobban,  mint  hogy  annak 
idején  mint  a  Henckelék  utazó  ügynöke,  német  pezsgőt 
tudott  eladni  a  franciáknak.)  Ekkor  megkérdeztem 
a  külügyminisztertől,  hogy  szavaiból  azt  a  következte¬ 
tést  kell-e  levonnom,  hogy  a  Reich  válasza  szeptember 
1-i  levelemre  nemleges  volt?  Igen  -  felelte. 

Az  a  kellemetlen  megbízásom  van,  hogy  tudomására 
hozzam,  hogy  ma,  szeptember  3-a  tizenhét  órától  kez- 
dődőleg  a  francia  kormány  kényszerítve  látja  magát 
Lengyelországgal  szemben  szerződésbelileg  vállalt 
kötelezettségeinek,  amelyek  a  német  kormány  előtt 
ismeretesek,  eleget  tenni.” 

A  Blue  Book  nincs  kezemnél,  s  így  Hendersont  nem 
idézhetem;  Angliával  a  hadiállapot  már  délelőtt  tizen¬ 
egykor  bekövetkezett.  A  fények  kialudtak  a  világon. 

A  miniszterelnök  egyénisége,  ahogy  tegnapi  rádió¬ 
szózatából  kidomborodik,  nagyon  emlékeztet  Gömbös 
Gyulára.  Ugyanaz  a  mellbőséghetykeség  jellemzi  Laka¬ 
tos  tábornokot  is,  mint  Gömbös  tábornokot.  „Kato- 

náim  tudják,  hogy  nem  ismerek  nehézségeket,  mert 
a  nehézségek  csak  arra  valók,  hogy  azokat  áthidalják” 
-  az  államférfiúi  hivatásnak  ez  a  leegyszerűsítése  Göm¬ 
bös  Gyulától  is  eredhetett  volna. 

Ad  nótám  Gömbös  Gyula.  Az  első  magyar  szabo¬ 
tázsakció  az  ő  szobrával  van  kapcsolatban.  Tiszteletlen 
kezek  szobrának  fénylő  carrarai  márványát  valami  kuli- 
másszal  öntötték  végig,  melyet  most  mosatnak  le  a  ható¬ 
ságok.  (Rassay  terve:  ha  módja  lesz  rá,  akkor  ugyanazon 
a  téren,  hol  Gömbös  Gyula  szobra  áll,  felállíttatja  Lin- 
der  Béla  szobrát,  háttal  a  Gömbös-szobornak,  és  ezzel 
a  linderi  felírással:  „Nem  akarok  több  katonát  látni!”) 

Egyébként,  ha  a  miniszterelnök  személyesen  akar 
megjelenni  a  veszély  pillanatában  a  legsürgősebb  teendő 
színhelyén,  akkor  már  rohanhat  is:  a  románok  öldösik 
határőreinket,  és  „megkezdték  a  dél-erdélyi  magyar 
népcsoport  szellemi,  kulturális  és  gazdasági  élete  vezető 
személyiségeinek  letartóztatását,  sőt  internálását  is”. 
A  magyar  kormány  felhívást  intézett  a  román  kormány¬ 
hoz  e  cselekedetek  abbahagyására,  mert  különben  az 
észak-erdélyi  román  személyiségeket  hasonló  bánás¬ 
módnak  veti  alá.  A  román  eljárás  nem  okos,  egy  ország 
csak  olyan  polgárrétegeket  internáljon,  melyeknél 
a  viszonosság  elvének  alkalmazása  ki  van  zárva.  Ezeket 
nyugodt  lelkiismerettel  internálhatja,  sőt  az  sem  baj,  ha 
valamivel  továbbmegy.  Ha  aztán  az  ilyen  védtelen 
rétegnek  a  felét  kiirtotta,  akkor  a  másik  fele  életben 
hagyásáért  még  a  humanizmus  signum  laudisával  is 
megajándékozhatja  magát. 

„Létünkről  vagy  nemlétünkről  van  szó”  -  mondotta 
a  miniszterelnök.  Elődje  is  mondotta.  Sokan  mondják, 
és  villákat,  lakásokat  bérelnek  a  Semmeringen,  Salz¬ 
burgban,  Tirolban.  Talán  igazuk  is  van,  már  tudniillik 
a  keskeny  réteg  tekintetében,  melyhez  tartoznak.  Ki 
tudja,  nem  vallanám-e  én  is  ugyanezt,  ha  Hitler  dinami- 

kus  gazsága  nem  állított  volna  engem  a  polgári  renden 
kívül?  Teoretikusan  nehezen  tudom  ezt  eldönteni. 

Vischer  Auch  Einer- jének  a  főszereplője  tervezi  egy 
olyan  útikönyv  megírását,  mely  elriasztja  az  utast  Svájc 
meglátogatásától.  „Abschreckungs-Baedeker”-nek  ne¬ 
vezi  ezt  Vischer  hőse.  Egy  ilyen  Abschreckungs-Baede- 
kert  kellett  volna  összeállítani  azokból  az  újságcikkek¬ 
ből,  melyek  március  19-e  óta  lapjainkban  megjelentek. 
Milotay,  Rajniss  mellett  a  dii  minorum  gentium  cikkeit 
is.  Abschreckungs-Baedekernek.  Hogy  az  ifjúság  lássa, 
kinek  a  szava  után  indult,  és  egészségesen  szégyen¬ 
kezzék. 

Huizingában  olvasom  a  késő  középkori  boszorkány- 
és  varázslófogalomról  a  következőket:  „A  XV.  század¬ 
ban  Franciaországban  a  varázslatot  közönségesen  »vau- 
derie«  néven  ismerték,  mely  szónak  értelme  a  valden- 
sekkel  való  kapcsolatát  akkor  már  elvesztette.  A  hírhedt 
»Vauderie  d’Arras«-ban  ennek  a  borzasztó  őrületnek 
tüneteit  figyelhetjük  meg,  de  egyúttal  a  kételyt,  mely 
a  népet  és  a  magasabb  rangúakat  a  feltárt  gaztettek 
valódisága  tekintetében  elfogta.  Egyike  az  inkvizítorok- 
nak  azt  állította,  hogy  egyharmada  a  kereszténységnek 
a  vauderie-tól  mocskos.  Istenben  való  hite  arra  a  borzal¬ 
mas  végső  következtetésre  viszi,  hogy  mindenki,  akit 
varázslattal  vádolnak,  az  bűnös  is  abban.  Hiszen  Isten 
nem  engedi  meg,  hogy  aki  nem  varázsló,  az  ezzel  meg- 
vádoltassék.  S  ha  valaki  felszólalt  ez  ellen,  papi  ember 
vagy  más  valaki,  akkor  ezeket  is  varázslatban  gyanúsak¬ 
nak  védelmezte.  (»Zsidóbérenc.«)  Ez  az  inkvizítor 
odáig  ment,  hogy  az  ember  puszta  tekintetéből  megálla¬ 
pítani  vélte,  hogy  vádolható-e  az  illető  vauderie-vel  vagy 
sem.  Később  megőrült,  de  boszorkányait  és  varázslóit 
addig  tömegesen  máglyán  égették  el.  Arras  városa 
a  varázslóüldözések  révén  olyan  rossz  hírűvé  vált,  hogy 
kereskedőit  sem  befogadni  nem  akarták  sehol,  sem 

pedig  hitelt  nyújtani  nekik,  attól  tartván,  hogy  tán  már 
holnap  varázslattal  vádolva,  javaiktól  megfosztatnak... 
Amikor  a  szerencsétlenek  kivégzésük  előtt  kénytelenek 
gonosz  tetteikért  megbánást  vallani,  maga  a  nép  is 
kételkedni  kezd,  hogy  vajon  elkövették-e  ezeket.  Egy 
gyűlölettel  teli  költemény  azzal  vádolja  az  üldözőket, 
hogy  az  egészet  kapzsiságból  ütötték  nyélbe;  maga 
a  püspök  is  gonosz  emberek  által  kieszelt  dolognak  ítélte 
az  üldözést.”  Aztán  egyszerre  ennek  is  vége  szakadt, 
s  mikor  Arras  városa  megszabadult  a  boszorkányperek¬ 
től,  vidám  ünnepségekkel  ünnepelte  meg  a  fordulatot. 
A  középkor  végén  történt  ez;  őrült  vezetők  és  hiszé¬ 
keny,  félrevezetett  tömegek  rendezték  meg.  Méreteik¬ 
ben  és  bestialitásukban  azonban  messze  elmaradnak 
a  mai  boszorkányperek  mögött. 

Az  évfordulót  a  szövetségesek  megünnepelték;  sere¬ 
geik  messze  behatoltak  Luxemburg  és  Belgium  terüle¬ 
tére. 


Szeptember  4. 

Éjszakai  gondolatok.  Aki  ilyen  szavakat  használ,  mint 
„élettér”,  „öncélúság”,  „téridegen”,  „faji  fensőbbren- 
dűség”,  „faji  küldetés”,  „idegen  fajta”,  „hivatástudat”, 
„közösségi  érzés”,  „a  front  szelleme”,  azzal  nem  szabad 
szóba  állni.  Nagyon  gondolkozom,  hogy  ezt  a  tilalmat 
ne  terjesszem-e  ki  a  „világnézlet”  vagy  akár  „világné¬ 
zet”  szóra. 

Éles  fütty  hasít  bele  az  éjszakába.  A  Délivasútról 
induló  mozdony  füttye.  Sürgősen  el  kellene  utaznom. 
Urbinóban  fontos  elintéznivalóm  van.  Vajon  valóban 
volt  úgy  valaha,  ahogy  Ady  írta,  hogy  jachtját  fűtteti 
a  nagyúr,  Cooknál  jegyeztet  a  szegény. 

Tulajdonképpen,  ha  zsidós  orromat  árjára  operáltat¬ 
nám,  az  utolsó  lépést  tenném  meg  az  asszimiláció  terén. 
De  hátha  ez  nem  elég?  Hátha  az  igazi  asszimilációhoz  az 

is  kell,  hogy  az  emberben  vad  zsidógyűlölet  lobogjon? 
De  hát  honnan  vegyem  ezt? 

Revideálnom  kellene  kifogásaimat  Svájccal  szemben. 
Az  ilyen  megállapítások,  mint  „tipikus  kispolgár 
ország,  kispolgár  horizonttal,  kispolgár  önzéssel,  kis¬ 
polgár  gőggel”,  nagyon  is  felületesek.  Aztán  nem  meg¬ 
vetendő  dolog,  hogy  válságos  időkben  is  korrektül  visel¬ 
kedett.  Kiválóságaira  kell  gondolnom:  a  st.-moritzi 
sétautakra,  arra  a  sok  aranyrudra,  mely  a  bahnhofstras- 
sebeli  bankok  kirakataiban  fénylik,  Lindték  csokoládé¬ 
jára,  szilárd  nemzeti  önérzetére,  a  „Neue  Z.  Zeitungé¬ 
ra,  Keller  Gottfriedre,  C.  F.  Meyerre,  meg  arra  a  kiváló 
könyvkiadó  cégre  -  Európa  Verlag  -,  amely  közvetlen 
a  háború  kitörése  előtt  ki  akarta  adni  Rohstoff-Imperia- 
lismus  című,  a  háborút  és  annak  miként  való  eldőltét 
bejósló  munkámat. 

Mit  kellene  tennünk,  hogy  leromlott  hírünket  a  nagy¬ 
világon  valamennyire  helyreállítsuk?  Már  tudniillik 
nekünk  magyaroknak?  Jobbak  vagyunk  cselekedete¬ 
inknél.  A  háború  után  lesz  igazán  szükség  információs 

minisztériumra.  És  élén  egy  művelt,  okos,  becsületes 

* 

emberre.  Általában  a  becsületességnek  a  jövőben  vala¬ 
mivel  nagyobb  szerepet  kell  szánni. 

Éjszakai  gondolatok,  melyekbe  belehasított  éjféltájt 
a  riasztás.  Nem  soká  tartott.  Még  távollévő  barátaimra 
gondoltam  szeretettel,  azután  elaludtam. 

A  finn  miniszterelnök  bejelentette  rádión,  hogy 
Finnország  felbontja  a  németekkel  kötött  szövetséget, 
felszólította  a  német  csapatokat,  hogy  legkésőbb  szep¬ 
tember  15-ig  hagyják  el  az  országot,  és  fegyverszüneti 
tárgyalásokat  folytat  Oroszországgal.  „Finnországnak 
áldozatot  kell  hoznia  a  békéért.” 

A  tegnap  esti  angol  híradásban  csak  egy  magyar 
tárgyú  hír  szerepelt:  „Lakatos  magyar  miniszterelnök 
tegnapelőtti  rádióbeszédében  felszólította  a  magyar 
népet,  hogy  vegyen  példát  a  finn  testvémemzetről.” 


Az  orosz  fogságba  került  Generalleutnant  Mosel  vagy 
Model  (nem  értettem  jól  a  nevét),  aki  Lublin  utolsó 
katonai  parancsnoka  volt,  jelentést  tett  a  szovjet  hadse¬ 
regnek  a  lublini  internálótábor  körül  tett  tapasztalatai¬ 
ról.  Mint  mondotta,  önként  teszi  meg  jelentését,  negy¬ 
venkét  éves  becsületes  katonai  múlt  kényszeríti,  hogy 
erről  a  szégyenletes  dologról,  mellyel  Hitler  Németor¬ 
szágot  berondította,  lerántsa  a  leplet.  Amikor  1943 
novemberében  Lublinba  került,  búcsúzó  elődje  figyel¬ 
meztette,  hogy  az  intemálótábor,  vagy  mint  Lublinban 
nevezték:  a  zsidótábor,  melynek  területe  harminc  négy¬ 
zetkilométer  lehetett,  nem  tartozik  a  katonai  parancs¬ 
nokság  hatáskörébe,  oda  lábát  be  nem  teheti,  és  az 
ottani  események  után  nem  szabad  érdeklődnie.  Mind- 
azáltal  tisztjeinek  hitelt  érdemlő  jelentéseiből  megtudta, 
hogy  több  százezerre  rúg  az  ottani  internáltak,  ületőleg 
elpusztítottak  száma.  Túlnyomórészt  zsidók,  de  voltak 
ott  mindenfajta  nemzetiségű  politikai  internáltak  is,  sok 
asszony  és  gyerek.  Az  internáltakat,  akikkel  a  legember- 
telenebbül  bántak,  erejüket  meghaladó  munkára  fog¬ 
ták.  Azután  csoportos  kivégzésük  következett  el;  rész¬ 
ben  gázkamrákba  kerültek,  részben  agyonlőtték  és 
megégették  őket.  A  hullaszag  néha  egész  a  parancsnok¬ 
ság  épületéig  terjedt.  A  tábort  egyszer  Himmler  is 
meglátogatta. 

Új  Európa,  ahogy  azt  Hitler  kitervelte,  és  Himmler 
megvalósította. 

Szeptember  5. 

10  óra  15.  Riasztás. 

Milyen  egyszerű  dolog  is  felébreszteni  a  háborútól 
húzódozó  emberben  a  hőst.  Meg  kell  írni,  hogy  milyen 
szörnyű  veszélyek  fenyegetik  őt  saját  személyében,  ha 
az  ellenség  megszállja  az  országot.  Az  egyént  érhető 
bajokra  kell  különös  hangsúlyt  vetni;  az  országot  fenye- 

getők  kevésbé  hatékonyak.  És  meg  kell  csillantani  előtte 
a  győzelem  reményét,  olyan  utakra-módokra  való  titok¬ 
zatos  utalással,  melyeknek  ellenőrzése  pillanatnyilag 
lehetetlen  számára.  Példák  erre  egy  napilapból... 

10  óra  30.  Komoly  bombázás.  A  repülőgépek  százai 
fejünk  felett.  Rendkívül  alacsonyan  szállnak.  A  légelhá¬ 
rító  ágyúk  dolgoznak.  Vadászvédelem  nincs,  vagy  csak 
magyar.  A  németek  elvitték  a  magukét.  Tíz  percig 
tartott,  azután  elhalkult. 

Szóval  példák  egy  napilapból:  „Egy  szófiai  MTI- 
jelentés  szerint  Bukarestben  a  szovjet  katonai  hatóságok 
átvették  az  összes  közhivatalok  és  közintézmények  köz¬ 
vetlen  ellenőrzését.  Az  utcákon  sűrűn  cirkálnak  szovjet 
járőrök,  akik  a  járókelőktől  mindent  elkoboznak.  Az 
üzleteket  a  közönség  számára  zárva  tartják,  csupán 
a  szovjet  katonai  hatóság  vásárolja  a  legkülönbözőbb 
holmikat,  anélkül  azonban,  hogy  fizetne.  A  szovjet 
repülőgépek  napjában  többször  röpcédulákat  szórnak, 
és  felszólítják  a  lakosságot,  hogy  követelje  kommunista 

kormány  alakítását.” 

* 

Es  azután  jön  a  biztos  győzelem  megcsillantása.  For¬ 
radalmi  sakkhúzások  és  óriás  meglepetések  a  német  hadve¬ 
zetésben.  (Ez  a  vastag  betűs  cím.)  „Belgrád,  szeptember 
4.  (T.  P.)  Az  angol-francia  hadüzenet  ötödik  évforduló¬ 
ján  a  »Novo  Vreme«  azt  írja,  hogy  ezen  a  napon  lépett 
a  háború  döntő  fázisába,  s  hogy  német  részről  ezzel 
a  nappal  forradalmi  háborús  eszközöket  visznek  be  a  had¬ 
vezetésbe ,  amelyek  a  háborúnak  lefolyását  nemcsak 
megváltoztatják,  hanem  ennek  más  külsőt  is  kölcsönöz¬ 
nek.  A  birodalom  ellenségei  huszonöt  éven  át  nem 
csináltak  mást,  mint  erődítéseket  építettek,  fegyvereket 
gyártottak  és  taktikai  módszereket  dolgoztak  ki  a  világ¬ 
háború  német  találmányai  alapján.  A  mostani  háború 
megindulásakor  mindezt  azonban  a  németek  technikája 
és  taktikája  halomra  döntötte.  Ekkor  az  angol-ameri- 

kaiak  új  fegyvereket  kezdtek  el  gyártani,  és  a  most  folyó 
háború  első  csatái  tapasztalatainak  alapján  új  taktikai 
eljárást  kezdtek  kidolgozni,  de  akkor  már  sejtették  azt 
is,  hogy  Németország  újabb  forradalmi  sakkhúzásokat 
tervez.  A  német  előkészületek  forradalmi  jelensége, 
amellyel  ennek  a  háborús  drámának  utolsó  felvonására 
készül,  a  záloga  annak,  hogy  ez  a  felvonás  óriási  meglepe¬ 
téseket  tartogat  azok  számára,  akik  azt  hitték,  hogy 
a  győzelmet  már  magukénak  mondhatják.”  Göbbels 
még  mindig  győz! 

Tegnap  egy  vitát  hallgattam  az  angol  rádióban  arról, 
mi  történjék  Németországgal  a  kapituláció  után.  Vansit- 
tart  vett  benne  részt,  Jan  Masaryk  cseh  külügyminisz¬ 
ter,  a  „Manchester  Guardian”  egy  publicistája  és  a  vita 
rendezője.  A  két  utóbbinak  a  nevét  nem  értettem,  mert 
a  közvetítést  nagyon  zavarták.  A  vitatkozók  egyike  azt 
fejtegette,  hogy  a  szövetségesek  nem  szálltak  elég  hatá¬ 
rozottan  szembe  a  német  propagandának  azzal  az  állítá¬ 
sával,  hogy  a  győzők  az  egész  német  népen  készülnek 
bosszút  állni,  s  minden  munkaképes  németet  kényszer- 
munkára  elhurcolni.  Rooseveltnek,  Churchillnek,  Sztá¬ 
linnak  kellene  együttes,  ünnepélyes  nyilatkozatban 
a  német  népet  megnyugtatni,  hogy  senkit  bántódás  nem 
ér,  aki  a  háború  folyamán  nem  követett  el  gazságot. 
A  másik  két  hozzászóló  nem  vár  semmit  az  ilyen  dekla¬ 
rációtól.  A  német  nép  kitart  a  Führer  mellett:  egy 
részük  fanatizmusból,  más  részük  a  Gestapótól  való 
félelemből.  Vansittart  szerint  a  német  bűnösök  hármas 
kategóriáját  kell  felállítani.  Első  kategória,  akik  főbűnö¬ 
sök  a  háború  kitörésében  és  a  háború  folyamán  elköve¬ 
tett  gazságokban.  (11.30:  légiriadó  elmúlt.)  Ezeket  kell 
kivégezni.  A  második  kategória:  akik  a  gyilkos  paran¬ 
csokat  végrehajtották  vagy  azok  végrehajtásában 
segédkeztek:  ezeket  örökre  deportálni  kell.  S  végül 
a  harmadik  kategória:  a  nácipárt  tagjai:  ezekre  időleges 

deportáció  várna.  A  „Manchester  Guardian”  publicis¬ 
tája  ezt  nem  helyeselte.  Szerinte  Németország  belső  és 
külső  megbékítésére  kellene  törekedni;  a  Vansittart- 
terv  örök  nyugtalanság;  a  peres  eljárás  lefolytatása 
a  három  kategória  ellen  esztendőig  tartana,  s  állandó 
forrongást  jelentene.  Végezni  kellene  a  főbűnösökkel  és 
közveden  tettestársaikkal,  a  többit,  akik  a  nácizmusban 
vétkesek,  kirekeszteni  a  közügyek  intézéséből,  de  meg¬ 
hagyni  őket  a  polgári  élet  körében.  Vansittart  védte 
a  maga  álláspontját.  A  különböző  eljárások  hat  hónap 
alatt  lefolytathatók,  s  Németország  megnyugvását  az 
szolgálná  a  leghatékonyabban,  ha  a  nácik  eltávolításával 
a  mérgező  anyag  eltűnne  testéből.  Mondom,  a  leadást 
zavarták,  nem  álhtom,  hogy  pontosan  adtam  elő  a  vita 
tartalmát.  A  lényegét  igen. 

A  deponálási  gondolat  borzasztó,  még  ha  nem  is 
egyértelmű  a  legyilkolással,  mint  a  magyar  zsidók  eseté¬ 
ben  történt.  A  deportálás  kegyetlenebb  büntetés,  mint 
a  halál.  A  legborzasztóbb  rabszolgaságot  jelenti.  Lehe¬ 
tetlen,  hogy  ez  a  szömyűség.jelezze  az  új  világ  kiindulási 
pontját.  A  háborús  gazok  és  pribékjeik  felett  ítélkezni 
kell,  a  többinél  elég  a  közjogokból  való  kirekesztés.  Ha 
Németországot  az  sem  gyógyítja  ki  a  náci  gazságból, 
amit  most  átél,  akkor  elveszett  az  emberiség  számára. 
Hogy  új  háborút  ne  indíthasson,  arról,  függedenül 
a  büntetőakcióktól,  radikálisan  kell  gondoskodnia 
a  békeszerződésnek.  Egy  ország,  mely  repülőgépet, 
hadihajót,  nehéztüzérségi  anyagot  nem  gyárthat,  s  ahol 
e  tilalom  respektálását  odaküldött  bizottságok  állan¬ 
dóan  ellenőrzik,  az  nem  indíthat  háborút.  Titokban 
gyártott  fegyvereivel  legfeljebb  egymást  gyilkolhatja. 
S  ha  egy  új  német  demokrata  rezsimnek  nem  lesz  elég 
ereje,  hogy  ezt  megakadályozza,  akkor  Németország 
mentheteden. 

Nekünk  pedig  okulnunk  kell  a  német  példán. 

A  háborús  bűnösök  kiszolgáltatását,  Zsablya,  Újvidék 
pribékjeinek  kiadását  tőlünk  is  meg  fogják  követelni. 
De  azok  felett,  kik  magyar  polgárokat  kínoztak  meg, 
gyilkoltak  le  -  a  vezetők  és  végrehajtó  szerveik  felett  -, 
magunknak  kell  ítélkeznünk;  igazságosan,  a  bűnösség 
mértéke  szerint.  A  közjogokból  való  kizárásra  pedig 
mindazok  megérettek,  kik  itt  a  nácizmus  fullajtárjai 
voltak,  és  szellemének  érvényesülését  követelték,  bár¬ 
mely  fórumon:  a  törvényhozásban,  a  városban,  a  hadse¬ 
regben,  a  sajtóban,  kamarákban,  társadalmi  egyesüle- 
tekben,  bárhol.  Es  az  új  demokrata  rezsim  feladata  lesz 
majd  eldönteni,  hogy  az  „átnevelés”  processzusa  befeje¬ 
ződött-e? 


Szeptember  6. 

A  tegnapi  bombázás  kiadós  volt.  A  ferencvárosi  teher¬ 
pályaudvart  bombázták;  a  hidakat  -  az  újpesti  összekötő 
vasúti  hidat  el  is  találták  -,  a  külső  Váci  úti  gyárakat,  az 
óbudai  gázgyárat,  melyben  kárt  tettek,  a  gázszolgálta- 

a 

tást  egyelőre  le  is  állították.  Es  sok  a  halott  és  sebesült, 
akaradan  hősei  egy  tébolyult  császár  világhódító  becsvá¬ 
gyának.  Azt  álmodtam,  hogy  vitatkoztam  vele,  meg¬ 
győzni  próbáltam  küzdelme  kilátástalanságáról,  de  ő  azt 
felelte,  hogy  ő  a  kerek  számok  barátja,  és  ahhoz  még 
négyszázharmincezer  halottja  hiányzik,  ezt  be  kell  hor¬ 
dania.  Az  volt  a  különös,  hogy  olyan  szelíden  beszélt 
velem,  és  hosszú  szakálla  volt  és  nagyon  hasonlított 
ahhoz  az  őrült  remetéhez,  aki  Mark  Twain  remekművé¬ 
ben,  a  Koldus  és  királyfi- bán  a  kis  királyfit  megölni 
akarja. 

Tegnap  este,  hogy  besötétedett,  Ria  tudta  nélkül 
elhagytam  búvóhelyemet.  Lementem  az  Attila  utcába, 
lassan  elsétáltam  a  Golerics- vendéglő  előtt,  melynek 
teraszán  már  sokan  vacsoráztak.  Vártam  a  hatást,  ahogy 
az  emberek  figyelmessé  lesznek  rám  és  szakállamra, 

meglökik  egymást  diszkrétül  a  könyökükkel,  s  suttogva 
magyarázzák  a  látomás  lehetőségét.  Nem  lehetetlen, 
hogy  így  volt,  én  azonban  zavartalanul  jutottam  el 
a  legközelebbi  taxiállomásig,  és  felvitettem  magamat 
Violához  a  Somlyói  útra.  Gyuriról  beszélgettem  vele, 
aztán  gyalog  jöttem  haza,  vaksötétségben,  de  háborítat¬ 
lanul.  Egy  kissé  azért  olyan  jelentőséget  tulajdonítottam 
a  dolognak,  mintha  északi-sarki  expedíció  lett  volna. 

11  óra  26.  Riasztás. 

Oroszország  hadat  üzent  Bulgáriának.  Mit  jelent  ez? 

✓ 

Evekig  volt  Bulgária  Németország  szövetségese,  és  segí¬ 
tette  őt  a  Balkánon,  és  Oroszország  nem  tartotta  szüksé¬ 
gesnek,  hogy  hadat  üzenjen.  Most,  amikor  Bulgária 
otthagyta  a  német  szövetséget,  a  németeket  kiparan¬ 
csolta  az  országából,  a  Szerbia  és  Görögország  ellen 
operáló  csapatait  visszavonta,  a  németbarát  kormányt 
felváltotta  olyan  kormánnyal,  mely  szövetségesbarát 
politikusokból  áll,  most  Oroszország  hadat  üzen  neki. 
Igaz,  Oroszország  Bulgáriát  mindig  balkáni  támasz¬ 
pontjának  tekintette,  a  sanstefanói  békétől  a  mai  napig. 
A  németek  azt  mondják:  Oroszország  Bulgárián  át 
Törökország  ellen  vonul.  Nem  lehet  igaz.  A  tengerszo¬ 
rosok  kérdése  kétségtelenül  tisztázva  van:  Oroszorszá¬ 
got  nem  lehet  többet  a  Fekete-tengerbe  berekeszteni. 

Szeptember  7. 

Alighogy  besötétedett,  Riával  háromnegyed  órai  sétára 
indultunk.  Rá  nézve  kínszenvedés  egy  ilyen  séta. 
A  Lovas  úton  mentünk  végig,  aztán  lekanyarodtunk 
a  Mátrai  utcába,  elmentünk  a  ház  előtt,  ahol  szegény 
Elek  Artúr  barátunk  élt,  könyvei  között,  Stendhal  köz¬ 
vetlen  szomszédságában,  akinek  legbensőbb  barátja 
volt,  és  Osvát  barátja,  és  minden  nagy  emberi  érzés 
meleg  érzője,  keresztény.  És  elmentünk  a  ház  előtt,  ahol 
én  laktam  harminckét  esztendős  koromban,  fiatalem- 

bér,  a  világ  ura.  De  Ria  nemigen  hallgatta  ifjonti  emlé¬ 
kezéseimet;  a  szembejövőket  figyelte,  a  sötétségből  fel¬ 
bukkanó  alakokat;  az  volt  az  érzése,  hogy  mindegyik 
magánál  hordja  a  Gestapo  által  lakásunkról  elvitt  fény¬ 
képeket,  s  most  lámpa  alá  vonszolnak,  hogy  szemügyre 
vegyenek.  Hasztalan  hivatkoztam  szakállamra,  Ria  nem 

volt  nyugodt,  míg  csak  haza  nem  értünk. 

✓ 

Este  Ágostont  olvastam,  és  szégyenkeztem.  Milyen 
szegény  is  a  mérték,  melyhez  földi  bolyongásaim  útját 
irányítom.  Milyen  ridegen  józan  a  honeste  vivere,  nemi¬ 
nem  laedere,  suum  cuique  tribuere  morális  elve,  milyen 

✓ 

közeire  szabott,  ha  az  ember  Ágoston  küszködését 
olvassa  az  emberi  tökéletességért.  „Későn  szerettelek, 
szépség,  aki  olyan  régi  vagy  és  olyan  új  -  későn  szerette¬ 
lek.  S  íme,  te  bent  voltál  és  én  kint,  és  én  idekint 
kerestelek  téged.  Szépséges  alkotásaid  felé  rohantam, 
én,  aki  rút  maradtam.  Velem  voltál,  de  én  nem  voltam 
veled.  Akik  távol  tartottak  tőled,  olyanok  voltak,  hogy 
ha  tebenned  sem  lennének,  egyáltalán  nem  is  lennének. 
Hívtál,  kiáltottál,  és  megtörted  süketségemet;  ragyog¬ 
tál,  fénylettél  és  megfutamítottad  vakságomat;  itt  lakoz¬ 
tál:  én  lélegzetet  vettem  és  feléd  lelkendeztem;  meg¬ 
ismertelek:  éhezem  és  szomjazom  utánad,  megérintet¬ 
tél,  s  lángra  lobbantam  a  te  békéd  után.” 

„Mikor  már  veled  egy  leszek  egész  valómban,  nem 
lesz  többé  számomra  fájdalom  és  fáradtság,  s  életem  élő 
élet  lesz,  egészen  tevéled!  Minthogy  azt  fel  is  emeled, 
akit  eltöltesz  valóddal  -  most,  amikor  még  nem  teltem 
meg  véled,  terhemre  vagyok.  Siratni  való  örömeim 
birkóznak  olyan  bánatokkal,  melyeken  derülnöm  kel¬ 
lene;  melyik  részen  lesz  a  győzelem,  nem  tudom.  Jaj 
nekem!  »Uram,  könyörülj  rajtam!«  Gonosz  bánataim 
birkóznak  jó  örömeimmel,  s  hogy  melyik  részen  lesz 
a  győzelem,  nem  tudom!  Jaj  nekem!  »Uram,  könyörülj 
rajtam!«  Jaj  nekem!  íme,  nem  rejtem  el  sebeimet:  orvos 

vagy,  beteg  vagyok;  könyörületes  vagy,  nyomorult 
vagyok.”  (Ágoston:  Confessiones  X.  könyv  XXVII.  és 
XXVIII.  fejezet.)  És  így,  minden  oldala  ennek  a  nagy¬ 
szerű  műnek...  hogy  van  az,  hogy  értelmem  követni 

tudja  égitest  magasságát,  és  lelkem  nem  próbál  emel- 

✓ 

kedni  utána,  beéri  a  honeste  vivere  mértékével.  Es  hogy 
van  az,  hogy  katolikus  templomokban  nem  olvasnak  fel 
naponta  egy  fejezetet  ebből  a  kinyilatkoztatásból?  (Bár, 
úgy  gondolom,  hogy  elég,  ha  a  történelemtanítás 
reformjára  teszek  javaslatokat;  a  liturgia  reformja  tán 
mégsem  tartozik  rám.  Annak  viszont  semmi  akadálya 
nincs,  hogy  én  naponta  elolvassam  egy-egy  fejezetét.) 

Új  zsidórendelet  jelent  meg.  E  szerint  „a  zsidóságot 
háztömbcsoportonként  és  házanként  vegyes  bizottsá¬ 
gok  fogják  felülvizsgálni,  s  az  egyes  személyeket  szak- 
képzettségüknek  megfelelően  honvédelmi  munkaszol¬ 
gálatra  beállítani.  Ezek  a  munkájukért  a  törvényes  ellát¬ 
mányt  kapják  meg.  Az  alkalmatlanokat  vidéken  helye¬ 
zik  el,  ahol  részükre  a  zsidóság  a  Vöröskereszt  Egylet 
közbejöttével  telepeket  rendez  be,  melyben  házi  vagy 
ipari  munkával  lesznek  foglalkoztatva.  A  honvédelmi 
munkaszolgálatra  igénybe  vett  zsidókat  túlnyomórészt 
a  hadiiparban  foglalkoztatják,  és  munkahelyükhöz 
közel  fekvő  csillagos  házban  helyezik  el.  A  munkaképes 
koron  alul  levő  gyermekeket  a  Magyar  Vöröskereszt 
Egylet  fogja  gondozni.” 

Ami  becstelenség  és  gazság  ebben  a  rendeletben  van, 
annál  igazán  csak  a  német  gázkamrákba  való  deportálás 
rosszabb.  Hogy  szégyellem  magam,  hogy  egy  percre  is 
feltettem,  hogy  e  mögött  az  intézkedés  mögött  valami 
emberséges  elgondolás  lappang.  Nem.  A  férjet  elszakít¬ 
ják  a  feleségétől,  a  gyermeket  a  szüleitől,  a  családi  életet, 
amit  eddig  egyedül  hagytak  meg  a  mindenükből  kifosz¬ 
tott  zsidóknak,  számukra  lehetetlenné  teszik.  És  ván¬ 
dordíjukon  továbbkergetik  őket,  ahányan  vannak. 

annyi  irányba.  Bútoraik,  holmijaik  nagy  részét,  egy 
munkás  életnek  szerzeményeit  kénytelenek  voltak  régi 
lakásukon  hagyni,  rájuk  nézve  az  elveszett.  Néhány 
könnyebben  szállítható  bútordarabbal  egy  csillagos  ház¬ 
ban  helyezkedtek  el.  Most  újra  kikergetik  őket:  a  férfi 
a  hadiüzemhez  közel  eső  csillagos  házban  kap  lakást; 
a  nő  egy  másik  hadiüzemhez  közel  eső  csillagos  házban, 
vagy  ha  nem  munkabíró,  egy  vidéki  telepen,  s  a  gyerme¬ 
ket  gondozásba  veszi  a  Magyar  Vöröskereszt.  Nem 
a  svájci  Vöröskereszt,  hanem  a  Magyar  Vöröskereszt, 
mellyel  szemben  nem  is  bizalmatlanságot,  hanem  meg¬ 
vetést  érzek.  Mikor  annak  idején  zsidó  apák  és  anyák  és 
hitvesek  Kassán  megjelentek,  hogy  a  keleti  frontra 
vonuló  fiaikat,  hitveseiket  meglátogassák,  a  Magyar 
Vöröskereszt  megbízottai  elszedték  tőlük  csomagjaik 
szerény  tartalmát.  Ha  az  én  gyermekemről  volna  szó, 

inkább  agyonlőném,  mint  hogy  a  Magyar  Vöröskereszt 

✓ 

gondozásába  hagyjam.  Es  ezt  az  intézkedést  nevezi 
a  magyar  miniszterelnök  humanizmusnak,  ami  azt 
jelenti,  hogy  e  fogalom  jelentőségét  még  kevésbé  ismeri, 
mint  a  finn  külpolitikát. 

A  vonal,  melyről  nyugaton  az  angolszász  hadseregek 
Németország  ellen  törnek,  kialakulóban.  Antwerpen¬ 
nél  kezdődik,  az  Albert-csatoma  és  a  Maas  folyó  mentén 
halad  tovább  Namurig,  innen  Luxemburg  határán, 
Longwyn  át,  a  Mosel  folyó  partjain  Nancyig.  Itt  gyüle¬ 
keznek  az  angolszász  hadak  az  utolsó  pörölycsapásra. 
Dél-Franciaországban  már  nincsenek  hadműveletek; 
a  menekülő  német  hadak  maradékai  vagy  eljutnak  Bel- 
forton  át  Németországba,  vagy  nem.  Az  oroszok  Tumu 
Severinnél  átlépték  a  Dunát;  jugoszláv  területen  van¬ 
nak.  Angliában  beszüntették  a  black-outot.  Néhány  hét 
múlva  nálunk  is  beszüntetik.  De  mire  a  lelkek  black- 
outja  is  megszűnik,  soká  lesz. 

Németország  végső  katasztrófája  minden  percben 

bekövetkezhet.  1918-ban  azért  következett  be,  mert 
nem  Hitler  kezében  volt  a  hatalom. 

„Nemegyszer  gyötört  a  gondolat  -  írja  a  Mein  Kampf- 
ban  hogy  ha  a  gondviselés  engem  propagandaszolgá¬ 
latunk  eme  tehetetlen  és  bűnös  mit  sem  tudói  és  mit  sem 
akarói  helyébe  állított  volna,  a  háború  sorsa  másképp 
alakult  volna.  Ezekben  a  hónapokban  éreztem  át  először 
a  végzetet  a  maga  csalárdságában,  amely  engem  a  fron¬ 
ton,  annak  bizonyos  pontján  tartott  fogva,  ahol  akárme¬ 
lyik  néger  egy  véletlen  mozdulattal  összelőhetett  volna, 
mialatt  más  helyen  másfajta  szolgálatokat  tehettem 
volna  hazámnak.” 

Hát  most  a  Vorsehung  a  kívánt  helynél  is  különb 
helyre  állította.  A  propagandát,  az  ő  elképzelése  és  elvei 
szerint,  a  leghivatottabb  ember  irányítja.  A  nationale 
Leidenschaft  a  forrpontig  fel  van  tüzelve.  A  végső 
győzelembe  vetett  hitet  a  legszigorúbb  Gestapo-intézke- 
dések  tartják  ébren...  és  Németország  bukása  ször¬ 
nyűbb  lesz,  mint  1918-ban. 


Szeptember  8. 

Ria  tegnap  óta  állandóan  sír.  Manci  magatartásából  azt 
érzi,  hogy  sokallja  már  vendégségünket.  Én  is  úgy 
érzem,  bár  meg  vagyok  győződve,  hogy  Manci  nagyot 
nézne,  ha  ezt  a  véleményünket  közölnők  vele.  Mert 
nyilván  még  ő  maga  sem  tudatosította  ezt  az  érzést, 
tudata  alatt  lappanghat.  Teljesen  meg  is  értem;  egy 
mozdulatot  nem  tehet  a  megmaradt  egyetlen  szobájá¬ 
ban,  hogy  mi  erről  a  mellette  levő  szobában  ne  volnánk 
kénytelenek  tudomást  venni.  Az,  ami  egy  idegember 
számára  feltétlen  szükségesség,  hogy  négy  fal  közé  zár¬ 
kózhat,  mikor  idegei  úgy  kívánják,  azt  számára  lehetet¬ 
lenné  tettük.  Ria  tudja  ezt,  rendkívüli  hálával  gondo¬ 
lunk  nagylelkűségére,  mellyel  két  idegen  embert, 
a  maguk  szabadságának,  egzisztenciájának  állandó  koc- 

káztatásával  menteni  igyekeztek,  s  talán  meg  is  mentet¬ 
ték  -  mondom,  Ria  ezt  tudja,  s  különösen  Manci  részé¬ 
ről,  aki  feszesebb  természet  és  enyhén  antiszemita, 
sokra  értékeli,  mégis  fáj  neki,  és  keserűséggel  tölti  el 
a  tudat,  hogy  e  pillanatban  semmi  módunk  a  helyzet 
változtatására.  Az  egyik  oldalon  az  érzés,  hogy  derék 
embereknek,  kik  talán  életünket  mentették  meg,  ter¬ 
hére  vagyunk,  a  másik  oldalon  a  lehetőség,  hogy  amit  öt 
hónapon  át  elkerülnünk  sikerült,  a  veszélyt  búvóhe¬ 
lyünk  elhagyásával  magunkra  szakíthatjuk:  nem  csoda, 
ha  idegeink  nehezen  állják  ezt  a  próbát.  Néha  erőt  vesz 
rajtam  az  érzés,  hogy  jelentkeznem  kell,  és  ezzel  bizo¬ 
nyosságot  teremtenem.  Talán  ma  már  nem  is  adnak  át 
a  Gestapónak,  talán  nálam  is  beérik  a  magyar  internálás¬ 
sal,  s  abba  nem  kell  az  embernek  belepusztulnia.  Ria  és 
Mario  helyzete  ezzel  legalább  annyiban  javulna,  hogy 
nem  kellene  bujdosniok.  Ez  az  érzés  vesz  erőt  rajtam,  de 
csak  nagyon  felszínesen,  mert  amint  elgondolom,  már  el 
is  vetem.  Viszont,  ha  valami  véletlen  rendőrkézre  jut¬ 
tatna,  nem  volnék  megijedve;  nagyon  megnyugtatna 
a  tudat,  hogy  Ria  és  Mario  számára  ez  függetlenséget 

a 

jelentene.  Es  az  a  tudat  is,  hogy  ugyanaz  a  sors  ért,  mint 
barátaimat.  Nehezen  múlik  az  idő. 

És  mi  vár  ránk,  ha  már  a  Gestapo-veszély  elmúlt? 
Röpcédulákat  terjesztenek  a  városban,  ezzel  a  szö¬ 
veggel: 


Urak ,  papok ,  szaladjatok. 

Paraszt,  munkás,  maradjatok. 

Én  hiszem,  hogy  Teherán  nem  osztotta  be  Magyaror¬ 
szágot  semmilyen  érdekszférába.  Hiszem  azt  is,  hogy  az 
orosz  megszállás  annyira  emberséges  lesz,  amennyire 
egy  megszállás  csak  lehet.  De  félek  az  izgatott  és  köny- 
nyen  izgatható  magyar  tömegek  diktatúrájától  vagy 

✓ 

diktatúrás  kísérletétől.  En  láttam,  hogy  ez  a  tömeg 
milyen  könnyen  hajlott  a  nyilaskeresztes  vagy  horogke¬ 
resztes  agitáció  jelszavaira,  mennyivel  könnyebben  haj¬ 
lik  majd  az  úr-  és  papüldöző  jelszavakra,  amikor  a  viszo¬ 
nyok  a  politikai  hatalom  jelentős  parcelláját  ígérik  szá¬ 
mára.  Nem  látom  vezetőiket,  nem  tudom,  hogy  milyen 

* 

lélekkel  készülnek  munkájukra.  Es  nem  látom  az  egyé¬ 
niségeket,  kik  a  liberális  demokrácia  igéit  keltenék  új 
életre.  Az  a  rezsim,  mely  itt  március  19.  óta  dúl,  ami 
értékes  szervezet  volt  az  országban,  elpusztította,  ami 
értékes  egyéniség,  Gestapo-kézre  játszotta.  Ha  holnap 
a  német  elmenekül  innen,  s  vele  azok  az  „urak”,  kiknek 
minden  okuk  megvan  a  menekülésre,  kik  azok,  akik 
némi  hitellel  vállalhatják  az  ország  sorsának  igazgatását 
a  ránk  szakadó  katasztrófában? 

✓ 

Arra  gondolok,  hogy  svéd  útlevelet  szerzek.  En  nem 
félek  az  orosz  megszállástól,  és  semmi  közösséget  nem 
érzek  az  „urak”-kal  (remélem,  a  papok  nem  menekül¬ 
nek),  akik  a  németekkel  együtt  hagyják  el  az  országot. 
Az  orosz  megszállás  bizonyos  könyökszabadságot  jelent 
számomra,  nekiindulhatok  megkeresni  az  embereket, 
kikkel  az  ország  dolgáról  lehet  beszélni.  De  ha  itt  újra 
diktatúra  lesz,  akkor  én  nem  maradhatok  itt.  Nem  is 
vitatkozom  arról,  hogy  jó-e  ez  a  magyarság  többségére 
vagy  átok,  hogy  evolúció  útján  meg  lehet-e  valósítani 
tízmillió  magyar  számára  az  emberséges  élet  anyagi  és 
kulturális  feltételeit,  nem  vitatkozom  erről.  Számomra 
egy  diktatúra  szorítása  gázkamrát  jelent.  E  mellett  még 
arról  sem  vitatkozom,  hogy  joga  van-e  a  maga  boldogsá¬ 
gát  kereső  nagy  többségnek  a  kisebbség  életfeltételei 
fölött  napirendre  térni?  Ha  nincs  joga,  hatalma  van. 
Viszont  nekem,  a  törpe  minoritásnak  jogom  van  egy 
helyet  keresni  a  világon,  ahol  lélegzetet  vehetek. 

Killinger  bukaresti  német  követ,  mikor  megtudta, 
hogy  Románia  otthagyta  Németországot,  sőt  ellene  for- 

dúlt,  automatikus  pisztolyt  ragadott,  végigrohant 
a  követségen,  s  azzal  a  kiáltással:  „Wir  müssen  für 
unseren  Führer  sterben”  -  aki  szembekerült  vele, 
lelőtte.  Azután  a  Führer  képe  elé  állt,  s  agyonlőtte 
magát.  Ez  náci-Németország  képe  kicsiben.  Ha  újból 
fölépítik  a  kancellári  palotát,  gyönyörű  freskótéma  lesz. 

Szeptember  9. 

René  Belbenoit  könyvét  olvastam  el:  A  száraz  guillotin 
-  Dry  Guillotine.  Azokról  a  borzalmakról  szól,  melye¬ 
ket  a  francia  fegyencek  átélnek,  kiket  a  büntetőhatósá¬ 
gok  Francia-Guineába  toloncolnak.  Kitűnően  megírt 
könyv,  melyből,  úgy  látom,  Maugham  szívesen  merített 
témát  is,  miliőt  is.  Hogy  fogja  Belbenoit  szégyelleni 
magát,  s  milyen  paradicsomnak  érezni  az  Ördög-szige¬ 
tet,  ha  egyszer  olvasni  fogja  azokat  a  leírásokat,  melyek 
majd  a  háború  után  a  német  intemálótáborok  életéről 

megjelennek. 

✓ 

A.  M.-ék  lakását  a  Gestapo  kiürítette.  Csodálatos,  de 
úgy  van,  ezüstjüket  épségben  találták.  Nem  szívesen 
jegyzem  fel  ezt  a  Gestapóról,  de  minthogy  igazság, 
feljegyzem.  Úgy  látszik,  morálkódexükben  a  lopás 
súlyosabb  vétek,  mint  a  gyilkosság.  Az  utóbbi  illik  egy 
Herrenvolkhoz.  Valóban,  a  Mein  Kampf  sem  buzdít 
sehol  ezüstlopásra.  Területrablás  igen,  a  szocialisták  és 
zsidók  felkoncolása  igen,  de  ezüstrablás  nem.  „Sie  dér 
Nation  vöm  Halse  schaffen”  -  így  fejezi  ki  magát  a  Mein 
Kampf.  Azóta  rájöttek  arra,  hogy  „niedermetzeln  -  fel¬ 
koncolni”  plasztikusabb  kifejezés.  Szóval,  ha  a  németek 
kivonulásáig  engem  fel  nem  koncolnak,  akkor  esetleg 
még  az  ezüstöm  is  megkerül.  Amit  egyébként  -  ha  jól 
tudom  -  a  magyar  Gestapo  vett  gondozásba. 

Bulgária  hadat  üzent  Németországnak.  A  szövetsége¬ 
sek  fegyverszünetet  kötöttek  Bulgáriával. 

A  gesztenyefák  már  nagyon  sárgulnak  a  Várhegy 
lejtőjén! 

Szeptember  10. 

Másik  vád  Anglia  ellen:  a  háború  kitörése  előtt  Oroszor¬ 
szággal  folytatott  tárgyalásokban  túlságosan  plutokrata 
allűrökkel  lépett  föl;  nem  is  igazán  akarta  Oroszország 
fegyverbarátságát.  Az  annak  idején  volt  angol-orosz 
tárgyalásoknak  aktáit  csak  a  beavatottak  ismerik, 

A 

a  háború  után  majd  fény  derül  ezekre.  En  úgy  látom, 
hogy  Anglia  lojalitásán  múlt  ezeknek  a  tárgyalásoknak 
sikere.  Nem  tudom,  fellépett-e  Oroszország  e  tárgyalá¬ 
soknál  területi  követelésekkel,  de  előttem  kétségtelen, 

A 

hogy  ezekre  vonatkozó  ajánlatot  elvárt  Angliától.  Éspe¬ 
dig  a  balti  államok,  Finnország,  Lengyelország,  esetleg 
még  Besszarábia  tekintetében.  Hiszen,  ha  az  1914-18-i 
háborúban  a  cári  Oroszország  végig  ki  tud  tartani, 
akkor  ma  ezek  a  problémák  sem  Oroszország,  sem 
Európa  számára  nem  léteznek:  nincs  független  Finnor¬ 
szág,  nincsenek  balti  tartományok,  Lengyelország 
határa  a  Curzon- vonal,  és  Románia  soha  abba  a  hely¬ 
zetbe  nem  kerül,  hogy  Besszarábiát  magához  kapcsolja. 
A  bolsevista  Oroszország  erről  a  jogos  örökségről  nem 
volt  hajlandó  lemondani.  Viszont  Anglia,  érthetően, 
húzódozott  minden  ilyenfajta  megállapodástól. 
A  háború  kitörésének  közvetlen  oka  Lengyelország 
épségének,  függetlenségének  német  részről  történt 
veszélyeztetése  volt,  s  most  az  orosz  szövetség  kedvéért 
áldozza  föl  egy  egész  sor  kis  állam  függetlenségét? 
Milyen  világításba  kerülnek  így  az  angol  törekvések? 
Mit  szól  ehhez  az  angol  nép,  a  domíniumok,  és  különö¬ 
sen  mit  szól  az  USA  polgársága? 

De  hát  amikor  Hitler  rátámadt  Oroszországra,  Anglia 
miért  nem  kért  garanciát  e  területek  tekintetében? 
-  vetik  fel  a  kérdést  Anglia  kritikusai.  Sem  okos,  sem 
lojális  nem  lett  volna  tőle.  Minden  ilyen  előzetes  kikötés 
gyanakodóvá  tette  volna  Oroszországot  Anglia  őszinte 
baráti  hajlama  tekintetében,  amellett  valószínűleg  nem 

is  vállalta  volna,  abban  a  biztos  tudatban,  hogy  Angliá¬ 
nak  nincs  más  választása,  ha  végezni  akar  náci-Német- 
országgal,  mint  teljes  erővel  melléje  állania.  Anglia 
akkor  válaszúton  volt;  vagy  békét  köt  náci-Németor- 
szággal,  és  engedi  vonulni  Oroszország  ellen,  vagy  fel¬ 
tétlenül  áll  Oroszország  mellett,  és  együtt  törik  le  náci- 
Németországot.  Választania  kellett  a  között,  hogy  az 
európai  kontinens  legfőbb  hatalma  Németország 
legyen-e  vagy  Oroszország;  az  erők  egyensúlyban  tartá¬ 
sának  politikája  -  Anglia  régi,  okos  tradíciója  -  lehetet¬ 
lenné  vált.  Anglia  Oroszország  mellett  döntött.  Okosan 
tette,  becsületesen  tette.  Európa  országai  a  bolsevista 
hatalom  mellett  megtalálják  a  modus  vivendit.  Európa 
nyugati  felének  függetlenségét  az  orosz  törekvések  nem 
fenyegetik.  Németország  győzelme  Oroszország  felett 
az  összes  európai  nemzetek  nácizálását,  függetlenségük¬ 
nek  elrablását  jelentette  volna.  Németország  lett  volna 
Európában  a  katonai  kaszt,  más  náció  kezében  egy 
sétabotot  sem  tűrt  volna,  a  Hitler-imádókból,  akik 
Európa-szerte  jelentkeztek,  alakult  volna  egy  új  vallás 
papi  kasztja,  melynek  rituáléját  Alfréd  Rosenberg  már 
ki  is  dolgozta  -  szökése  után  meg  fogják  találni  íróasztala 
fiókjában.  És  Európa  millióiból  telt  volna  ki  a  rabszolga¬ 
had,  mely  a  német  katonakaszt  számára  gyártotta  volna 
a  világuralmi  fegyvereket,  termelte  volna  az  élelmisze¬ 
reket,  építette  volna  a  palotákat,  utakat,  kikötőket  s  ami 
egyebet  a  nácizmus  a  kultúra  fogalma  alatt  ért.  („Die 
germanische  Mutter  hat  dér  heutigen  Welt  ihr  kulturel- 
les  Bild  gegeben.”)  Angliának  úgy  kellett  választania, 
ahogy  választott. 

Hát  persze  hogy  ennek  a  választásnak  voltak  szükség- 
szerű  konzekvenciái,  melyeket  kiküszöbölni  Angliának 
nem  volt  hatalma,  még  ha  akarta  volna  sem.  Az  óriási 
áldozatok,  melyeket  Oroszország  e  háborúban  hozott, 
a  hallatlan  erőfeszítés,  melyet  kifejtett,  az  eredmények, 

melyeket  elért,  a  világ  legelső  és  két  éven  át  győzedel¬ 
meskedő  hadseregét  másfélezer  kilométeres  úton  ker¬ 
getvén  maga  előtt,  függetlenül  Anglia  akaratától,  bizo¬ 
nyos  eredményeket  érleltek  meg,  melyeknek  befejezett¬ 
ségét  a  világ  kénytelen  lesz  tudomásul  venni.  Anglia 
óriási  dologra  vállalkozott,  amikor  Németországnak 
hadat  üzent.  Ezt  befejezi  győzelmesen,  s  ami  probléma 
még  marad  a  világon,  azt  majd  okossággal,  méltányos¬ 
sággal,  mindenre  kiterjedő  gondossággal  igyekszik  elin¬ 
tézni.  A  háborúból  elege  volt.  Nincs  az  a  hatalom 
a  világon,  mely  az  angol  népet  vagy  az  amerikait  -  akikre 
még  Japán  eüntézése  vár  -  arra  tudná  bírni,  hogy  a  balti 
tartományok  függetlenségéért,  vagy  a  lengyel  határért, 
melyet  annak  idején  éppen  angol  államférfi  állapított 
meg,  háborúba  keveredjék  Oroszországgal. 

És  ebben  benn  van  a  felelet  arra  a  vádra  is,  hogy 
amikor  az  orosz-finn  konfliktus  kitört,  Anglia  rokon- 
szenvével  Finnország  mellett  állt,  s  a  kis  országot  küz¬ 
delmében  a  lehetőséghez  képest  támogatta  is,  viszont 
amikor  a  német-orosz  háború  kitörésekor  Finnország 
támadta  meg  Oroszországot,  hogy  amit  elvesztett,  visz- 
szaszerezze,  Anglia  hadat  üzent  Finnországnak.  Hát  ez 
igaz,  de  mit  is  tehetett  mást?  Megtagadhatta  e  címen  az 
orosz  szövetséget?  Engedni  kellett  volna  a  német  dúlást, 
csak  hogy  Finnország  visszakapja  régi  területét?  Kell, 
hogy  a  nemzetközi  viszonylatokban  a  tisztesség  princí¬ 
piuma  úrrá  váljon,  de  a  si  fractus  illabatur  orbis  fenségé¬ 
nek  az  okosság  parancsa  előtt  háttérbe  kell  vonulnia. 
Anglia  tisztességes  politikát  csinál,  de  nem  megy  fejjel 
a  falnak. 

Vád.  Anglia  tűri,  hogy  Európa  bolsevizáltassék.  „A 
liberális  demokrácia  rezsimjének  kevés  kilátása  van  az 
érvényesülésre,  Európa-szerte  a  bolsevizált  tömegek 
ragadják  magukhoz  az  uralmat.”  Hogy  azokon  a  terüle¬ 
teken,  melyekre  Oroszország  felségjogát  kiterjeszti, 

a  szovjetrendszer  lesz  uralkodó,  az  csak  természetes.  És 
az  is,  hogy  Oroszország  mai  pozíciójában  nem  fogja 
tűrni,  hogy  -  miként  a  múltban  -  a  kommunista  szer¬ 
vezkedés  büntetendő  cselekmény  legyen.  De  viszont, 
hogy  a  kommunista  pártok  forradalom  útján  jussanak 
uralomra,  és  erőszakkal  elnyomják  más  demokrata 
törekvések  szavát,  általában,  hogy  az  erőszak  újra  politi¬ 
kai  tényező  legyen  Európában,  azt  az  angolszászok  nem 
fogják  engedni,  s  Oroszország  nem  fogja  erőszakolni. 
Nem  mintha  Anglia  egy  pillanatig  is  arra  gondolna, 
hogy  ilyen  konfliktusok  felmerülése  esetén  a  fegyveres 
elintézés  módját  keresse.  Sem  Anglia,  sem  Oroszország 
e  háború  befejezése  után  nem  gondolnak  háborúra.  Tán 
nem  is  képesek  erre.  Őszintén  akarják  egymás  barátsá¬ 
gát,  s  tudatában  vannak  annak,  hogy  Európa  békéjét, 
a  világ  békéjét  az  angolszász  világ  és  Oroszország 
együttdolgozása  biztosíthatja.  Ma  a  nyugatról  előretörő 
angolszász  hadsereg  éppolyan  tényezője  az  európai  hely¬ 
zet  kialakulásának,  mint  a  keletről  előretörő  orosz  had¬ 
sereg.  E  két  tényező  csak  abban  állapodhat  meg,  hogy  az 
erőszak  politikájának  vége,  és  az  érdekelt  nemzetek 
abban  a  biztonsági  keretben,  melyet  az  új  Népszövetség 
nyújt,  a  demokrácia  elvi  parancsainak  megfelelően  éljék 
a  maguk  életét.  Részvételük  ebben  a  koalícióban  bizto¬ 
sítéka  annak,  hogy  az  erőszak  politikájának  befelleg¬ 
zett.  A  world  without  fear  ideje  eljött. 

S  végül  még  egy  vád  -  több  már  nem  jut  eszembe. 
A  szőnyegbombázás  vádja.  Hogy  Németország  bombá¬ 
zásánál,  de  egyebütt  is,  nem  érte  be  a  kimondottan  hadi 
fontosságú  üzemek,  helyek  bombázásával,  hanem  szán¬ 
dékosan,  előre  elkészített  terv  szerint  bombázta  az 
emberek  lakóhelyeit  is,  sőt  a  menekülő  polgári  lakossá¬ 
got  géppuskázta  is.  Hogy  ez  az  utóbbi  igaz-e,  nem 
tudom;  a  szőnyegbombázás  igaz,  és  ez  komoly  vád, 
mellyel  néha  magam  is  illettem.  Nem  mentség  a  nácik 

gengszterviselkedése.  Sem  Varsó,  Rotterdam,  London, 
Belgrád  könyörtelen  bombázása.  Sem  a  belga  és  francia 
utakon  menekülő  polgári  lakosság  géppuskázása.  Sem 
a  lengyelek  és  zsidók  lemészárlása.  Be  kell  vallanom, 
szégyenemre,  hogy  e  szörnyűségek  láttán  az  angol  sző¬ 
nyegbombázást  a  lelkem  mélyén  gyakran  helyeseltem. 
S  mégis,  mikor  e  kérdésről  alaposan  pörbe  szálltam 
magammal,  és  megítélésénél  azt  a  mértéket  vettem, 
melyet  a  nácikra  szoktam  alkalmazni:  a  szőnyegbombá¬ 
zás  szörnyűségét  el  és  meg  kellett  vetnem.  Ezt  nem 
szabadna  az  angoloknak;  megrendítése  a  hitnek,  mely- 
lyel  a  jóakaratú  emberek  Anglia  elhivatottsága  iránt 
vannak.  S  mit  ér  e  hit  nélkül  az  egész  új  Európa.  Sajnos, 
hogy  ezt  a  szempontot  nem  volt  alkalmam  kifejteni 
Churchill  előtt,  aki  hajlik  az  okos  szóra.  (Amellett  azt 
hiszem  -  ezt  döntsék  el  majd  a  szakértők  -,  hogy 
a  háború  győzelmes  és  gyors  befejezését  illetően  különb 
eredmény  lett  volna,  ha  mindazt  a  bombát,  amivel 
Hamburgban,  Kölnben,  Berlinben,  Stuttgartban, 
Milánóban,  Genovában  stb.  stb.  helyeken  a  polgárok 
lakóhelyeit  pusztították,  hadiüzemekre,  vasutakra, 
kikötőkre  zúdították  volna.)  Ezen  a  ponton  elmaraszta¬ 
lom  Angliát,  minden  egyéb  vád  alól,  melyet  ellene 
emeltek,  föl  kell  mentenem. 

Ami  az  én  beállítottságomat  illeti  Angliával  szemben, 
az  én  vonzódásom  Angliához  igazán  önzetlen.  Nem 

A 

várok  tőle,  és  nem  kaphatok  tőle  semmit.  Állampolgár¬ 
ságot  sem;  nem  is  tudnék  mit  kezdeni  véle.  Az  én 

A 

magyarságom  Nessus-ing  a  számomra.  Es  mégis:  jó, 
hogy  Anglia  van  a  világon. 

A 

Es  most,  hogy  Angliát  ilyen  szépen  megvédtem, 
ideje,  hogy  a  magam  védelmére  gondoljak.  De  hogyan? 
Mi  az,  amit  magamért  és  enyéimért  tenni  tudok  azonkí¬ 
vül,  hogy  nyomorult  életemet  menteni  próbálom.  Mit 
ér  hatvan  év  tapasztalata,  olvasmány,  tanulás,  ha  a  jövő- 

nek  egy  fátyolcsücskét  sem  tudom  fellebbenteni. 
A  nácizmussal  végeznek.  Helyes,  így  kell  lennie,  ennek 
a  bitangságnak  pusztulnia  kell.  De  hát  aztán?  Mi  lesz 
aztán?  Az  ember  egyet  tud  bizonyosan,  hogy  nem  ott 
folytatjuk,  ahol  elhagytuk.  Az  a  világ,  melyet  a  múlt 
háború  után  éltünk  -  1920-tól  1938-ig  -,  mélyebben 
gyökerezett  a  múlt  háború  előtt  megvolt  világban,  mint 
az  elkövetkező  világ  abban,  amit  1920-tól  1938-ig 
éltünk.  Akkoriban  a  világ  változásáról  szólva  azt  mon¬ 
dottam  az  19 14-1 8-as  világháborúról,  hogy  ez  élesebb 
cezúra  az  emberiség  fejlődésében,  illetőleg  sorsának 
alakulásában,  mint  volt  a  maga  idején  a  kereszténység 
eljövetele,  a  római  birodalom  bukása,  Amerika  fölfede¬ 
zése,  a  francia  forradalom.  Akkor  nem  volt  egészen 
igazam;  most  a  cezúra  tekintetében  egészen  igazam  lesz. 
Ennyit  tudok,  más  egyebet  nem,  s  mindannak,  ami 

A 

jöhet,  nagy  kedvetlenséggel  nézek  elébe.  At  kell  majd 
értékelnem  egész  gondolkodásomat,  és  semmi  kedvem 

A 

ehhez,  nyilván  képességem  sem.  Uj  egzisztencialehető¬ 
ségekről  kellene  gondolkoznom,  de  semmi  hasznos 
dolog  nem  jut  eszembe.  Felejteni  kellene  mindazt,  amit 
egy  fél  évszázadon  át  jól-rosszul  megtanultam,  és  nem 
tudom  felejteni,  mert  lényemmé  vált  -  charakter  indeli- 
bilis  lett  bennem.  Fiatalabbnak  kellene  lennem.  Ez  az. 

Magyar  és  német  lapok  vezércikkei  az  utolsó  hetek 
külpolitikai  eseményeiből  -  a  Románia,  Finnország, 
Bulgária  kiválása  folytán  bekövetkezett  változásokból 
vonnak  le,  szerintük  megszívlelendő,  tanulságokat. 
Nem  arról  elmélkednek,  hogy  mi  oka  annak,  hogy  ezek 
az  országok  sorra  kiválnak  az  új  Európából,  melyet 
német  erő  és  német  tudás,  századokkal  dacolóan,  téride¬ 
gen  nemzetek  távol  tartásával,  Európa  népeinek  felépí¬ 
tett.  Hogy  sorra  eloldalognak  Németország  mellől, 
holott  a  négy  esztendőn  át  közösen  kiontott  vér  -  így 
olvastuk  -  minden  diplomáciai  aktánál  szorosabbra 

összefűzte  őket,  leteszik  a  fegyvert,  éppen  abban  a  pilla¬ 
natban,  mikor  a  német  műszaki  tudás  most  kovácsolja 
a  hadiszert,  mely  a  biztosnak  vélt  győzelmet  a  szövetsé¬ 
gesektől  elragadja  -  mondom,  nem  ezeknek  a  jelensé- 

geknek  okát  próbálják  kihüvelyezni.  Es  azt  a  talányt 
sem  próbálják  megfejteni,  hogyan  lehetséges,  hogy  az 
után  a  kitanítás  után,  amit  ezek  az  országok  a  náciktól 
a  bolsevizmusról  kaptak,  sorra  lerakják  a  fegyvert 
éppen  a  bolsevizmus  előtt.  Nem,  ezeken  a  problémákon 
nem  tűnődnek  el,  ellenben  Itália  példáját  próbálják 
szemük  elé  tartani  -  Die  schlechten  Rechner  című  cikk¬ 
ben  -,  amely  ország  szerintük  klasszikus  példáját  szol¬ 
gáltatja  annak,  hogy  „a  gyávaság  és  árulás  nem  fizetődik 
ki”.  „Még  sokkal  rosszabbul  számítók,  mint  a  Badoglio- 
olaszok,  az  európai  ügyhöz  hűtlenné  vált  román,  bolgár 
és  finn  kormányok.  Míg  a  badoglioistáknak  legalább 
árulásuk  elején  lehetett  valami  reményük  a  demokrá¬ 
ciák  önző  segítségnyújtásában,  addig  ennél  a  másik 
háromnál  teljesen  hiába  keres  az  ember  észokokat: 
mind  a  háromnak  kellett  azzal  számolnia,  hogy  kapitu¬ 
lációjuk  előbb-utóbb  országaiknak  a  bolsevista  hadse¬ 
reg  által  való  megszállására  fog  vezetni.” 

De  hát  ha  ez  így  van,  s  ha  ezeket  az  országokat  csak 
a  győzedelmes  Németország  menthetné  meg  a  bolseviz- 
mustól,  hogy  van  az  -  kérdezzük  cikkíróval  -,  hogy  ezek 
cserbenhagyták  „Európát”  -  mondja  cikkíró  -,  Német¬ 
országot,  mondjuk  mi?  A  felelet  erre  nem  is  olyan 
nehéz,  mint  azt  a  német  propaganda  elhitetni  szeretné. 
Ezek  az  országok  otthagyták  a  német  szövetséget,  mert 
azt  jövőjük  szempontjából  értéktelennek  ítélték.  Ott¬ 
hagyták,  mert  matematikai  bizonyossággal  kiszámítot¬ 
ták,  hogy  Németország  elvesztette  a  háborút,  és  ragadja 
őket  magával  a  végső  katasztrófába.  A  számtani  példa, 
melyet  megoldaniok  kellett,  igen  egyszerű  volt:  kitar¬ 
tani  a  németek  mellett,  s  az  országon  végigpusztító  véres 

ütközetek  után  újabb  tízezer  meg  tízezer  fiatal  élet 
föláldozásával  velük  együtt  legyőzetni,  és  kapitulálni 
a  győző  hatalom  előtt,  vagy  most  kapitulálni,  s  ezáltal 
megkímélni  az  országot  a  súlyosabb  háborús  pusztítá¬ 
soktól,  és  a  győzők  oldalán  küzdve,  emberéletben  is 
kevesebb  áldozatot  hozni,  mint  amennyit  a  Németor¬ 
szág  melletti  végsőkig  való  kitartás  igényelt  volna. 
A  legyőzőnek  sorsa  sem  így,  sem  úgy  nem  jó,  de  az 
idején  való  kapituláció  kisebb  áldozatokat  igényel.  Ezek 
az  országok  sohasem  hittek  igazán  az  új  Európában, 
mindig  tudatában  voltak  annak,  hogy  a  német  győzelem 
német-Európát  jelent,  s  most,  hogy  letették  a  fegyvert, 
egy  percig  sem  érezték,  hogy  Európához  lettek  hűtle¬ 
nek,  tudták,  hogy  a  horogkeresztet  hagyták  ott. 

„Dér  europáischen  Sache  abtrünnig  werden.”  Hát  ki 
az,  aki  hű  maradt  a  horogkeresztes  Európához?  Itália 
otthagyta,  Románia,  Finnország,  Bulgária  otthagyta, 
Franciaország  fölszabadulásnak  érezte,  mikor  az  angol¬ 
szász  csapatok  náci-Európából  kiemelték,  s  ugyanúgy 
érzett  Belgium,  mikor  határaiból  kiűzték  a  németet. 
Svédország,  Svájc,  Portugália  soha  nem  voltak  hajlan¬ 
dók  belépni  ebbe  a  német  lovagrend-Európába.  És 
nincs  az  az  elszánt  német  propagandista,  aki  a  még  fel 
nem  szabadított  nemzeteket  -  Hollandiát,  Dániát,  Nor¬ 
végiát  -  náci-Európába  merné  sorozni.  Hát  ki  tartozik 
akkor  ebbe  az  Európába?  Ha  Spanyolországot  kérded 
-  különösen  az  utolsó  hónapokban  -,  láthatod,  milyen 
óvatosan  distanciái  ja  magát  a  német  ügytől.  Szlovákia 
kétségbeesett  küzdelmet  folytat  a  kiválásért.  Egyedül 
mi  maradtunk  meg  Németország  oldalán.  Már  jó  idő  óta 
kedvetlenül,  a  kényszernek  engedve,  de  megmarad¬ 
tunk.  Németország  és  Magyarország  az  új  Európa. 
Szegény  Magyarország. 

Manci  és  Ria  jó  barátságban  vannak.  De  azért  illene 
jelenlétünk  terhét  D.-ék  válláról  levenni.  Szeptember 

19-re,  Mario  születésnapjára  ígértem  a  háború  befejezé¬ 
sét.  Addig  mindössze  kilenc  nap,  ezt  még  itt  töltjük.  Ha 
a  háború  szeptember  19-re  sem  fejeződik  be,  újabb 
vádpont  az  angolok  ellen. 


Szeptember  11. 

Az  éjjel,  úgy  három  óra  tájt,  riasztás  volt.  Néhány 
ágyúlövés;  bombák  nem  hullottak.  Ellenben  a  mellet¬ 
tünk  lévő  földszintes  ház  udvaráról  élénk  kiáltozás.  Egy 
sipítozó  női  hang:  „Attila  utca  31.  kiviláglik!”  Majd 
még  sipítozóbban:  „Attila  utca  31.  kiviláglik!”  Mint¬ 
hogy  úgy  látszik,  az  Attila  utca  3 1 .  erre  sem  reagált,  még 

élesebben,  belehasítva  az  elnémult  éjszakába:  „Az  Uris- 
tenit!  Mással  játsszanak  most,  ne  a  vülannyal!  Holnap 
szólok  a  rendőrnek!”  Mire  valahonnan  egy  öblösebb  női 
hang:  „Kuss!  Tartsd  a  pofádat!  Sipítozásoddal  fölénk 
csődíted  az  összes  bombázókat!”  Erre  a  sipítozó:  „Ne 
beszéljen  ilyen  marhaságokat!  Azok  kétezer  méter 
magasságban  röpülnek,  s  a  maga  szobája  fölött  hirtelen 
még  háromezer  métert  emelkednek,  nehogy  kísértésbe 
jöjjenek,  ha  magát  ingben  látják.”  Az  öblös  hang  vála¬ 
sza:  „De  bezzeg  nálad  egészen  az  ablakodig  ereszked¬ 
nek  ezek  a  néger,  zsidó,  mexikói  röpülök,  mert  te 
kitartod  nekik  a  ...-et,  és  várod,  hogy  egy  dollárt  vágja¬ 
nak  bele.”  A  sipítozó  aránylag  nyugodt  hangon:  „Az 
Attila  utca  31-et  holnap  följelentem;  maga  pedig  ki...” 
-  és  itt  egy  nem  szokatlan  felhívás  vagy  felhatalmazás 
következett,  mely  felhívásnak  a  felhívottak  a  legritkább 
esetben  tesznek  eleget. 

Följ  egyeztem  a  dialógust;  nincs  benne  tanulság,  még 
csak  igazi  komikum  sincs  benne,  de  az  elmúlt  hónapok 
folyamán  annyi  mindenféle  igazi  disznóságot  jegyeztem 
föl,  miért  nem  jegyezzek  föl  egy  enyhébbet  is. 

Legendák,  melyek  zsidó  körökben  terjednek:  az  oro¬ 
szok  Nagyszebenben  kötelezték  a  szászokat  sárga  csillag 

viselésére,  melyre  horogkeresztet  kell  applikálniok.  Az 
oroszok  beidézték  azokat  a  boltosokat,  kik  zsidó  üzletbe 
ültek  be,  s  valami  kegyetlen  büntetés  terhe  mellett 
kötelezték  őket  arra,  hogy  huszonnégy  óra  leforgása 
alatt  teremtsék  elő  a  zsidó  tulajdonosokat. 

Nem  szívelem  az  ilyen  legendák  terjedését.  A  bosszú 
könnyű  kielégíthetése  növeli  a  bosszúérzetet,  s  ha  a  zsi¬ 
dóság  fék  nélkül  átadja  magát  ennek  az  érzésnek,  szem¬ 
ben  találja  magát  az  ország  lakosságának  egy  jelentős 
részével,  főleg  pedig  a  magyar  középosztállyal.  Sem  az 
angol,  sem  az  orosz  nem  fog  minden  zsidó  mögé  egy 
zsandárt  állítani,  aki  őt  megvédje.  A  zsidókkal  szörnyű¬ 
ségek  történtek;  szörnyű  volna,  ha  ezeket  nem  tudnák 
elfelejteni.  A  gyilkosságok  fölfedezése  és  megbüntetése, 
a  jogokba  való  visszahelyezés,  a  méltányos  jóvátétel  az 
új  demokrata  kormány  dolga  lesz.  Isten  mentse  az 
országot  is,  a  magyar  zsidókat  is,  hogy  sérelmeiket  akár 
a  megszálló  hatóságok  révén,  akár  önbíráskodás  útján 
próbálják  elintézni. 

Bakyt  és  Endre  Lászlót  menesztették.  Kolozsváry- 

Borosát  menesztették.  Általában  az  imrédystákat  és 
nyilasokat  kicserélik.  A  sajtó  hangja  valamivel  szordinó- 
sabb.  Mintha  a  kormányzó  pillanatnyilag  megemberelte 
volna  magát.  Amiből  látszik,  hogy  határozottsággal  és 
férfias  energiával  sok  mindenféle  gazságot  el  tudott 
volna  hárítani.  Még  némi  okosság  is  kellett  volna  hozzá. 
A  Várat  egyébként  magyar  fegyveresek:  tankok,  pán¬ 
célkocsik  tartják  megszállva,  hogy  mindenféle  puccs- 
nak  -  németnek-magyarnak  -  elejét  vegyék.  Horthy 
lassan-lassan  megtanul  kormányozni.  Arról  is  beszél¬ 
nek,  hogy  Ankarában  fegyverszüneti  tárgyalásokat  foly¬ 
tatnak. 

Zsilinszky  Bandiról  azt  a  hírt  kaptam,  hogy  már 
egészséges,  a  pestvidéki  törvényszéken  őrzi  a  Gestapo, 
és  megnősült.  Esküvője  napján  a  Gestapo  feldíszítette 

szobáját,  tisztelete  jeléül  az  egyetlen  magyar  iránt,  aki 

fegyveresen  mert  szembeszállni  a  némettel.  így  mesé¬ 
lik.  Igaz,  azt  is  mesélik,  hogy  a  Gestapo  a  napokban 
Ausztriába  akarta  szállítani,  de  a  magyar  rendőrség  ezt 
megakadályozta. 

A  harctéri  helyzetről  már  rég  nem  jegyeztem  föl 
semmit.  Minek  is!  A  részletek  már  nem  is  érdekesek. 
Három  nap  kell  még,  hogy  az  angolszász  seregek  teljes 
készenlétben  elhelyezkedjenek  a  Siegfried-vonal  előtt. 
Három  nap  e  vonal  áttörésére  és  a  Rajnán  való  átkelésre. 
Még  három  nap  üldözés,  és  azután  kapituláció. 

Az  éjjel  azt  álmodtam,  hogy  astoriabeli  barátaim 
látogattak  meg,  és  közölték  velem,  hogy  kitört  a  forra¬ 
dalom.  Nem  helyeseltem  a  forradalmat,  és  ha  már 
kitört,  nem  helyeseltem,  hogy  az  én  hozzájárulásom 
nélkül  tört  ki.  Elmondották,  hogy  a  forradalmat  egy 
színmű  pattantotta  ki,  melyet  Beck  Salamon  írt, 

s  amelyben  lebilincselően  dramatizálva  van,  hogy  Bér- 

zeviczy  Albert  emigrált.  En  azt  vitattam,  hogy  Berze- 
viczy  Albert  nem  politikai  okból  emigrált,  hanem  azért, 

mert  én  Ady-ellenessége  miatt  a  „Nyugatiban  megtá- 

// 

madtam.  Ok  azt  mondották,  hogy  az  mindegy:  ha 
Berzeviczy  emigrált,  az  a  forradalom.  Ebbe  belenyu¬ 
godtam. 

Manci  kórházában  egy  zsidófiút  kezelt,  aki  Varsónál 
dolgozott,  egy  magyar  csapat  keretében.  Gránátszilán¬ 
kokat  szedtek  ki  belőle.  Kétszázötven  zsidó  munkatá- 
borost  vittek  oda,  17-en  tértek  vissza.  Pusztította  őket 
a  kegyetlen  magyar  bánásmód,  a  lengyel  partizánok,  az 
oroszok,  a  német  SS-emberek,  akiknél  hiába  hivatkoz¬ 
tak  arra,  hogy  magyar  csapatkötelékbe  tartoznak.  Az 
apja  Szerbiában  pusztult  el,  a  bátyja  az  orosz  fronton, 
egyik  sem  az  ellenség  kezétől. 

Szeptember  12. 

Angol  hivatalos  jelentés:  a  szövetségesek  nyugaton  nagy 
erőkkel  behatoltak  német  területre. 

Másik  világesemény:  Mario  egy  plasztilinből  gyúrt 
kis  szobrot  küldött  nekem:  „A  harcos.”  Kitűnő.  (Hat¬ 
vány  igazsága  az  1918-as  forradalom  győzedelmes  éjsza¬ 
káján,  melyet  a  forradalom  vezérkara  az  Astoria  szálló¬ 
ban  töltött:  „Ezen  az  éjszakán  megtanultam,  hogy  a  leg¬ 
kisebb  magánügy  is  fontosabb,  mint  a  legnagyobb  köz- 
ügy.”) 

Gyönyörű  őszi  napok. . .  ha  az  ember  újra  szabadon  és 
félelem  nélkül  élhetne.  Máskor  -  száz  év  előtt  -  ilyenkor 
már  csomagoltuk  útiládánkat,  és  számítottuk:  holnap 
reggel  indulunk;  Bécsben  nem  állunk  meg,  és  estére 
Bruck  an  dér  Muhrban  leszünk.  Menü:  pisztráng  és 
salzburgi  galuska,  jó  osztrák  sör.  Másnap  Villachig 
megyünk;  este  még  fázós-fáradtan  sétálunk  egyet 
a  Dráva  partján,  s  harmadnap  délelőtt  Tarvisiónál  átke¬ 
lünk  az  olasz  határon  -  ó,  boldog  honfoglalás!  -,  s  délre 
már  Udinében  vagyunk.  És  részegen  járkálunk  utcáin, 
ahol  előttünk  még  senki  sem  járt,  mi  fedeztük  fel,  mi  is 
önzőén,  csak  a  magunk  számára,  és  zöld  fügét  vásáro¬ 
lunk,  és  leülünk,  szemben  a  városháza  loggiájával, 
a  várba  vivő  lépcsőre,  és  fügénket  megesszük,  és  szaba¬ 
dok  vagyunk.  Az,  hogy  félni  is  lehet,  eszünkbe  sem  jut, 
és  szeretjük  a  gyerekeket,  akik  ott  a  téren  vad  lármát 
csapnak,  és  a  felnőtteket,  kik  eszpresszózni  sietnek 
-  mindjárt  mi  is  követjük  példájukat,  csak  még  bené¬ 
zünk  Annunziata  templomába  -  román-gót  stílus,  Tie- 
polo-freskók  -,  azután  megbámuljuk  egy  sajtüzlet  gaz¬ 
dag  csendéletkirakatát...  ezek  voltak  aztán  világesemé¬ 
nyek.  Meg  a  Pordenone-kiállítás,  amit  egyszer  ott  a  vár- 

A 

bán  láttunk.  Es  másnap  Trevisón  át,  gyönyörű  villák 
sorfala  között,  Veneziába.  A  Cavaletto  tulajdonosa  úgy 
fogad,  mint  régi  barátokat.  És  a  dogé  is,  és  a  serenissima 

signoria  és  Sansovino  evangélistái  és  Colleoni  lovas 
szobra  és  Madonna  delTOrto  remeke  és  a  San  Marco 
oroszlánjait  tükörsimára  csúszkáló  gyerekek  és  a  galam¬ 
bok,  fotográfusok,  pincérek,  fruttivendolók,  gondolá¬ 
sok,  szemöldökhidak  (Ignotus  szava),  az  aragosták, 
a  Giacomuzzi  italai...  az  egész  boldog,  szabad,  veneziai 
világ.  Milyen  megsértődve,  emberi  érzéseinkben 
mélyen  megbántva  néztük  a  San  Giovanni  e  Paolóban 
azt  a  vitrinába  való  „bomba  austriacá”-t,  mely  a  múlt 
háborúban  átütötte  a  templom  fedelét,  ártalmadanul 
belefúródott  a  padlóba,  s  most  oda  van  illesztve  a  temp¬ 
lom  falára,  emlékeztetésül  az  erkölcsök  barbár  elfajulá¬ 
sára  és  az  emberi  brutalitásra. 

Mario  néhány  angol  könyvet  kap  tőlünk  születésnap¬ 
jára.  A  német  fegyverletételen  kívül.  Nehéz  volt  meg¬ 
szerezni,  Ria  hasztalan  járta  sorra  a  könyvkereskedése¬ 
ket;  míg  végre  az  egyikben  néhány  angol  mesekönyvre 
akadt.  Az  egyik  közöttük  A  Child’s  geography  of  the 
World  becsületes,  ízléses  angol  kiállításban  (jó  papír, 
szép  nyomás,, kellemes  rajzok  és  gusztusos  vászonkö¬ 
tés),  írta  pedig  a  könyvet  V.  M.  Hillyer  „laté  head 
master  of  Calvert  school”,  gondolom  volt  iskolaigaz¬ 
gató.  Magyarországról  is  szó  van  benne  az  egyik  fejezet¬ 
ben,  melynek  címe:  „The  »ia«  Countries”,  az  „ia”- 
országok,  tudniillik  Ausztria,  Csehszlovákia,  Hungá¬ 
ria,  Románia,  Bulgária,  Jugoszlávia.  Magyarországról 
azt  tanítja:  „A  »Hungary«  név  ételre  emlékeztet  (Hun¬ 
gary  = Magyarország,  hungry = éhes) ,  vagy  inkább  az  étel 
hiányára,  mindamellett  ez  a  név  nem  azt  jelenti,  hogy 
»éhes«.  Azt  jelenti,  hogy  a  hunok  országa.  Valóban, 
Magyarország  nem  éhes,  mert  a  világ  búzájának,  amely¬ 
ből  a  kenyér  készül,  nagy  része  ott  terem.  Ettetek  valaha 

is  egy  ételt,  amit  úgy  hívnak,  hogy  »magyar  gulyás«?” 

✓ 

Es  miután  még  a  hun  és  gulyás  rokonság  után  néhány 
szót  szól  a  magyar  zenéről  -  „olyasféle  muzsika,  ami- 

lyenre  a  cigányok  táncolnak”  -  azzal  zárja  ismertetését: 
„Magyarországon  a  leggazdagabb  és  legelőkelőbb 
emberek,  bármilyen  furcsán  is  hangzik,  őseiken  keresz¬ 
tül  a  kínaiakkal  rokonok.  Ezeket  magyaroknak  hívják.” 
Hírünk  a  nagyvüágon.  Ha  igaz  az,  hogy  1870-7 1-ben 
a  német  iskolamesterek  nyerték  meg  a  háborút,  akkor 
az  amerikai  V.  M.  Hillyer  tudásának  alaposságáról  arra 
a  következtetésre  kell  jutnunk,  hogy  az  amerikaiak  ezt 
a  háborút  aligha  nyerhetik  meg. 

Az  amerikai  első  hadsereg  jelentős  erőkkel  Trier  fö¬ 
lött  lépte  át  a  német  határt,  s  tíz  kilométernyire  nyomult 
előre.  Egy  másik  hadsereg  Eupent  szállta  meg,  és 
Aachen  erődítéseit  lövi.  „Képzeljük  csak  el  -  írja  ennek 
a  háborúnak  fő  iskolamestere,  Adolf  Hitler  -,  hogy 
a  világháború  véres  csatái  nem  a  Somme  partján,  Fland¬ 
riában,  Artoisvan,  Varsó,  Ivangorod,  Kowno,  Riga  előtt 
és  egyebütt  mentek  volna  végbe,  hanem  Németország¬ 
ban,  a  Ruhr  és  a  Majna,  az  Elba  partján,  Hannover, 
Leipzig,  Nürnberg  stb.  előtt,  és  akkor  el  kell  ismerni, 
hogy  Németország  szétrombolásának  a  lehetősége  adva 
lett  volna.”  Valóban,  az  általa  igen  lenézett  második 
birodalom  vezető  embereiben  volt  annyi  okosság,  előre¬ 
látás  vagy,  mondjuk,  hazaszeretet,  hogy  megakadályoz¬ 
ták  a  birodalomnak  harctérré  válását.  A  náci  birodalom 
vezéreire  várt  a  szerep,  hogy  harctérnek  adják  oda 
Németországot.  Ha  van  valami  értelme  ennek  a  sokat 
használt  szidalomnak,  hazaáruló,  melyet  rendesen  egy 
országon  belül  dúló  polgárháborúban  a  felülkerekedő 
párt  alkalmaz  az  alulmaradtra,  akkor  erre  a  náci  bandára 
a  legtárgyilagosabb  s  az  eseményeket  a  távolság  hűvös¬ 
ségéből  néző  történelemtudomány  is  meg  fogja  állapí¬ 
tani:  hazaárulók. 

Az  ember  nem  tudja,  mit  bámuljon  inkább:  a  német 
katonai  kommentátorok  szemtelenségét,  mellyel  „a 
német  légierő  fölényének  visszaszerzését”  hirdetik, 


287 


vagy  a  nép  együgyüségét,  melyben  ilyen  hírekkel  a  győ¬ 
zelem  reményét  ébren  lehet  tartani.  Kari  Zeppelin,  az 
„Europapress”  légügyi  szakértője  írja  -  ugyanazon 
a  napon,  mikor  kétezer  angolszász  nehézbombázó 
a  német  gyárak  egész  sorát  pusztította  -,  hogy  a  német 
légierő  hisz  abban,  hogy  az  ő  napja  felmenőben  van, 
s  hogy  „ez  az  optimizmus  valódi  és  reális  tényekre 
támaszkodik,  amelyek  már  nem  sokáig  maradnak  ti¬ 
tokban”. 

F.  Pál  barátom  volt  nálam.  Nagyon  örültem  neki. 

r/ 

O  is  hat  hónapja  bujkál.  Bajuszt  és  oldalszakállt  növesz¬ 
tett.  Az  én  szakállam  szebb. 

Szeptember  13. 

Tegnap  Iván  és  Gyergyai  Albert,  két  doctor  philoso- 
phiae,  egy  targoncán  tűzifát  szállítottak  egy  tisztnek. 
Két  ízben  tették  meg  ezt  az  utat,  jókedvvel.  Csak 
Gyergyai  félt  egy  kicsit  attól,  hogy  kis  unokaöccse 
megláthatja,  akinek  a  napokban  arra  a  kérdésére,  hogy 
„mit  csinálsz  te,  Albert  bácsi,  folyton  a  Déli  vaspályá¬ 
nál?”  -  azt  válaszolta:  mozdonyt  vezetni  tanulok.  Ez 
imponált  is  a  kisfiúnak,  viszont  a  tűzifa-targoncázás 
kevésbé  imponált  volna. 

„Ravennában  minden  elpusztult”  -  írják  a  magyar 
lapok,  német  híradás  nyomán.  Igaz  lehet  ez?  A  San 
Vitale,  a  bizánci  művészet  e  remeke,  melyet  az  olaszok 
évtizedekig  tartó  gondos  munkával  állítottak  helyre, 
nincs  többé?  És  Gállá  Piacidia  mauzóleuma,  ahol,  ha 
belép  az  ember,  eláll  a  szava,  mikor  a  jó  pásztorra  esik 

tekintete,  és  meg  van  hatva,  hogy  ezt  látnia  megadatott. 

/ 

Es  a  battisteróvá  alakított  római  fürdő,  a  hatodik  szá¬ 
zadból  való  elefántcsont  katedra,  a  S.  Appolinaire 
Nuovo,  a  S.  Appolinaire  in  Classe  (a  sekrestyés  leánya 
szép  virágcsokrot  adott  Riának),  ez  mind  nincs  többé? 
Egy  pillanatig  az  az  érzésem,  hogy  Itália  ezzel  a  sebbel 

oldalán  nem  is  Itália  többé.  Hogy  nekem  már  ott  nincs  is 
mit  keresnem.  Hogy  a  náci  barbárság  mindent  és  min¬ 
denkit  megmérgezett,  s  angolok,  amerikaiak  most  már 
magától  értetődőnek  tartják,  hogy  az  emberi  szellem 
ritka  kincseit  úgy  pusztítsák,  ahogy  kedvük  telik.  Mi 
az,  amit  ezért  cserébe  tudnak  adni?  Néhány  frázist 
a  szabadságról,  a  szociális  igazságról,  a  demokráciáról, 
az  igazságtevésről...  nagyon  el  vagyok  keseredve.  Sze¬ 
mélyemben  vagyok  megbántva,  s  nincs  az  az  angolszász 
cselekedet,  mellyel  ezt  jóvá  lehetne  tenni.  Hogy 
Ravenna  nincs  többé! 

Iván  beszéli,  hogy  ma  délelőtt  a  légoltalmi  pincébe 
olasz  katonák  vetődtek  be,  akik  itt  német  szolgálatban 
állanak,  illetőleg  kényszerültek.  Vad  gyűlölettel  beszél¬ 
nek  a  németekről,  akik  éheztetik  őket.  Ha  a  magyarok¬ 
tól  nem  kapnának  enni,  éhen  pusztulnának.  „Italiani 
e  hebrei  saranno  liberi  e  fratelli”,  „olaszok  és  zsidók 
testvérek  lesznek,  és  szabadok”  -  hangoztatták  folyton. 
Két  hét,  és  a  tedeschi...  itt  gesztussal  jelezték  vélemé¬ 
nyüket  az  istenek  alkonyáról. 

Aachentől  délre  egy  másik  amerikai  hadsereg  lépte  át 
a  német  határt,  úgyhogy  az  amerikaiaknak  Aachen  és 
Trier  között  száz  kilométeres  frontjuk  alakult.  A  nor¬ 
mandiai  partraszállás  óta,  tehát  száz  nap  alatt  nyugaton 
ejtett  német  foglyok  száma  ötszázezer.  A  Székelyföldet 
kiürítjük;  az  oroszok  nyomulnak  Kolozsvár  felé.  „És  ha 
csak  annyi  terület  marad  Hitler  számára,  mint  Szilézia, 
hogy  ott  műszaki  embereivel  működésbe  hozhassa  cso¬ 
dafegyvereit,  akkor  is  megnyeri  a  háborút”  -  mondotta 
Mancinak  egy  orvoskollégája.  Ennek  a  vallásnak  hívei 
majd  csak  akkor  vesztik  el  hitüket,  ha  Németország 
minden  talpalatnyi  földjét  megtapossák  a  szövetsége¬ 
sek.  De  lehet,  hogy  Hitler  bukását  akkor  is  mennybe¬ 
menetelnek  fogják  érezni. 

Szeptember  14. 

Az  este  háromnegyed  kilenckor  megszólaltak  a  sziré¬ 
nák,  egy  negyedóra  múlva  megindult  a  bombázás,  és 

ötnegyed  óra  hosszáig  tartott,  szakadatlanul.  Pokoli 

* 

volt.  Ilyet  tán  még  nem  is  éltem  át.  Állati  félelem  vett 
erőt  rajtam.  (Nem  tudom,  miért  használom  ezt  a  jelzőt: 
„állati”,  mikor  Misi,  a  sziámi  macska  egyáltalán  nem 
félt;  ellenkezőleg,  egy  vendég  macskát  üldözött  szerel¬ 
mével.  Nagy  dolog  a  szerelem.)  Egy  pillanatig  arra 
gondoltam,  hogy  mégis  lefutok  a  légvédelmi  pincébe, 
de  aztán  elvetettem  a  gondolatot...  hat  hónapig  megáll¬ 
tam,  ki  kell  böjtölnöm  a  még  hátralevő  kis  időt. 

Lefeküdtem  egy  percre  a  padlóra,  de  nem  bírták 
idegeim:  hol  a  cselédszoba,  hol  a  fürdőszoba  ablakából 
figyeltem  a  hangoknak,  fényeknek  és  színeknek  ezt 
a  halálszimfóniáját.  Mindenütt  a  reflektorok  fénye  hasí¬ 
tott  bele  az  éjszakába;  a  fénycsóvák  olykor  egy  csónak 
formájú,  ködszerű  jelenséget  világítottak  át,  mely  elsik- 
lott  fénykörükből,  hogy  aztán  újra  föltűnjön  benne. 
Csillagok  cikáztak  az  égen,  az  egyik  aláhullott,  a  másik 
felszökkent,  a  harmadik  szeszélyes  csipkevonalban  tűnt 
tova.  Nyári  zivatarok  villámai  fénylettek  föl  hirtelen, 
s  világították  meg  a  házakat,  kerteket  kísérteties,  fehér 
fénnyel;  piros  gömblámpák  úsztak  a  levegőben,  s  befe¬ 
jezésül  a  Sztálin-gyertyák  ereszkedtek  alá  nyugodt  las¬ 
súsággal,  és  nappali  fénybe  borították  a  vidéket,  szobá¬ 
mat  is,  úgyhogy  az  volt  az  érzésem,  hogy  a  szomszéd  ház 
udvara  felett  lebegnek.  Nyolc-tíz  percig  világítottak, 
szeszélyes  füstkígyókat  hagyva  maguk  mögött,  s  aztán 
kialudtak,  vagy  szétlőtték  őket,  majd  megint  elölről 
kezdődött  a  dolog.  S  közben  az  elhárító  ágyúk  bömbö- 
lése  a  közelben,  moraja  a  távolban,  s  tak-tak-tak-tak 
hangja  a  géppuskáknak,  a  becsapódó  bombák  robaja,  az 
elhúzó  gépek  idegesítő  szszszsz  moszkitóhangja,  egy- 
egy  mentőautó  szirénázása...  ragaszkodom  a  szóhoz: 

halálszimfónia.  És  e  mögött  az  esztétikai  nagyszerűség 
mögött  életek  pusztulása,  generációk  munkájának 
összeomlása  -  az  az  érzésem,  jóvátehetetlenül. 

De  az  emberek  nem  könyörülnek.  Megtöltik  a  temp¬ 
lomokat,  igyekeznek  imádkozással  bebiztosítani  a 
maguk  életét,  de  irgalom,  szeretet  másokkal  szemben 
nem  él  bennük.  Sőt  mintha  a  veszély  és  bajok  növeked- 
tével  még  komiszabbakká  válnának.  Iván  beszéli,  hogy 
ha  sárga  csillagos  társaival  valami  munkát  végez  az 
utcán,  túlnyomórészt  gyűlölködő  megjegyzéseket  köp¬ 
nek  a  szemükbe.  Kis-  és  nagypolgárok.  Egyedül  a  mun¬ 
kások  azok,  kik  részvéttel  nézik  sorsukat,  és  azzal 
vigasztalják  őket,  hogy  nem  tart  soká. 

„A  Deák  téri  lelkészi  hivatal  -  mondja  e  hivatal  egy 
közleménye  -  az  utóbbi  hetekben  igen  sok  névtelen 
levelet  kapott  a  zsidók  áttérésével  kapcsolatban.  Csak¬ 
nem  minden  levélíró  azzal  végezte  mondanivalóját, 
hogy  amennyiben  a  lelkészi  hivatal  továbbra  is  »ezrével« 
fogja  felvenni  és  megkeresztelni  a  megtérésre  jelentke¬ 
zőket,  ők  kilépnek  az  evangélikus  vallásból.  Ezekre 
a  névtelen  levelekre  válaszom  az  a  néhány  számadat: 
1944  márciusában  körülbelül  ezren,  június  és  július 
hónapokban  háromezren  kérték  hivatalunknál  az  egy¬ 
házba  való  felvételüket.  A  jelentkezettek  közül,  gondos 
oktatás  után,  negyvenhat  olyan  jelentkezőt  vettek  fel,  és 
keresztelt  meg  a  Deák  téri  lelkész,  akinek  családja  már 
született  evangélikus,  vagy  aki  már  évek  óta  tagja  vala¬ 
melyik  evangéliumi  közösségnek.”  Én  naivul  azt  hit¬ 
tem,  hogy  az  üyen  kilépéssel  fenyegetődző  levelekre  az 
evangélium  valamelyik  tanításával  kellene  válaszolni 
-  tudnék  is  ajánlani  egyet  -,  s  nem  pedig  statisztikával. 
A  fűszeres  kap  egy  csomó  levelet  árja  vevőitől,  hogy 
amennyiben  továbbra  is  százával  szolgálja  ki  boltjában 
a  sárgacsillagosokat,  otthagyják  őt,  és  más  boltban  fog¬ 
nak  vásárolni.  A  fűszeres  erre  körlevélben  értesíti 

vevőit,  hogy  mindössze  tíz-húsz  zsidót  szolgált  ki,  eze¬ 
ket  is  csak  azért,  mert  már  az  ükapjuk  is  náluk  vásárolt. 

Arról,  hogy  a  belpolitikában  mi  történik,  csak  gyér 
hírek  jutnak  el  hozzám,  és  azok  sem  megbízhatóak. 
Állítólag  a  kormány  ki  akar  válni  a  háborúból,  és  erről 
tárgyalásokat  folytat  Ankarában  az  angolokkal  és  itthon 
a  németekkel.  A  németek  viszont  nem  egyeznek  bele 
kiválásunkba.  Az  az  érzésem,  hogy  az  egészből  csak  ez 
az  utóbbi  az  igaz. 

A  kormány  egyébként  folytatja  az  imrédysta  vagy 
nyilas  tisztviselők  eltávolítását.  Budapest  új  főkapitányt 
kapott,  a  Don  oroszlánja  is  otthagyta  a  lakáskormány- 
biztosságot,  a  főispáni  karban  is  hasonló  jellegű  változá¬ 
sok  vannak. . .  nem  sok  fontosságot  tulajdonítok  a  dolog¬ 
nak.  Egy  német  lap  megint  Sztójay  halála  hírét  hozta... 
itthon  nem  tudnak  a  dologról.  Lakatos  távozását  állan¬ 
dóan  kolportálják,  állítólag  Rakovszky  jönne  helyébe. 

Akinek  még  kétsége  van  az  iránt,  hogy  a  győzelem 
Hitleré,  az  olvassa  el  a  német  lapok  propagandacikkeit, 
melyeket  magyar  lapok  is  előszeretettel  vesznek  át. 
Kölcsönösségi  alapon,  mert  viszont  Milotay  cikkeit  a 
német  lapok  ismertetik  előszeretettel.  Nos  hát,  a  német 
lapokból  megtudja  a  német  polgár,  már  tudniillik  az, 
aki  eddig  nem  tudta  volna,  hogy  Hitler  egyénisége 
egyesíti  magában  Gneisenaut,  Clausewitzet,  Moltkét, 
Schlieffent,  Freiherr  von  Steint  és  Bismarckot;  a  jellem¬ 
vonásoknak  ebben  a  változatosságában  vagy  egységében 
Nagy  Frigyesre  üt  vissza,  akivel  a  Nagy-Németország 
Führerje  még  egyéb  sorsszerű  ismertetőjegyekben  is 
megegyezik:  nemzetének  egyesítése  egy  ellenséges  világ 
közepett,  a  veszély  és  a  legkeményebb  élethalálharc,  de 
a  fanatikus  hit  is  saját  maga  és  népe  elhivatottságában. 
Az  az  érzésem,  hogy  az  ilyen  megállapítások  nem 
maradnak  hatás  nélkül  Németországban. 

14  óra  30.  Riasztás. 

Szeptember  15. 

Tegnap  este  elköltöztem  D.  P.-éktől,  ahol  néhány  napig 
nagytakarítás  lesz,  és  V.  D. -ékhez  jöttem,  ahol  kedve¬ 
sen  fogadtak.  (Sajnos  rádiójuk  nincs.) 

Az  éjjel  megint  szörnyű  bombázás  volt,  talán  még 
kitartóbb,  mint  az  előző  éjjel.  Idegeim  mind  nehezeb¬ 
ben  bírják  az  emeleten  tartózkodást.  A  ház  mellett, 
melynek  harmadik  emeletén  vagyok,  egy  nagyobb  kato¬ 
nai  autópark  van;  az  volt  az  érzésem,  hogy  a  repülők  ezt 
keresik.  Vagy  hogy  direkt  engem  keresnek.  Két  órán  át 
öntötték  a  bombákat  és  gyújtógránátokat,  s  mikor  vége 
volt,  hatalmas  lángok  csapkodtak  az  égre,  és  vetettek  rőt 
fényt  a  Városmajorra,  a  Kissvábhegyre,  a  házakra  és 
kertekre.  A  pusztítás  óriás  mértékű  lehetett.  A  moszk¬ 
vai  magyar  leadás  azt  üzente,  hogy  most  már  ez  így  lesz 
minden  éjjel,  a  fegyverletételig.  Ha  beváltják  ezt  az 
ígéretüket,  Budapesten  kő  kövön  nem  marad.  Két 
emberöltőbe  is  beletelik,  mire  újra  felépítik. 

A  lapok  hozzák  a  Romániával  kötött  fegyverszünet 
feltételeit.  Románia  együtt  küzd  a  szövetségesekkel 
Németország  és  Magyarország  ellen,  s  evégből  tizenkét 
divíziót  állít  ki.  Internálja  a  területén  tartózkodó  néme¬ 
teket  és  magyarokat.  Románia  és  a  Szovjetunió  között 
visszaállítják  az  1940.  június  28-án  megállapított  határ¬ 
vonalat.  A  szövetségesek  Erdélyt  vagy  egészben,  vagy 
nagyobb  részében  visszaadják  Romániának.  Románia 
jóvátételül  hetvenötmillió  fontsterlinget  fizet,  ez  a  fize¬ 
tés  hat  éven  át  áruban  -  nevezetesen  olajban,  gaboná¬ 
ban,  fában,  hajóban,  gépekben  stb.  -  teljesítendő.  Egy 
később  megállapítandó  összeget  fizet  azokért  a  káro¬ 
kért,  amelyeket  a  többi  szövetséges  nemzet  s  azok  pol¬ 
gárai  a  háború  folyamán  Romániában  szenvedtek. 
Románia  együttműködik  a  szovjet  főparancsnoksággal 
a  háborús  bűnösök  letartóztatásában,  feloszlat  minden 
fasiszta  jellegű  szervezetet,  szabadon  bocsát  mindenkit. 

akit  az  egyesült  nemzetek  érdekében  folytatott  tevé¬ 
kenysége,  vagy  nemzetisége,  vagy  származása  miatt 
bebörtönöztek,  és  eltöröl  minden  faji  és  egyéb  megkü¬ 
lönböztető  rendelkezést  és  korlátozást. 

Ezek  a  lényegesebb  pontjai  a  román  fegyverszünet¬ 
nek.  Az  Erdélyre  vonatkozó  rendelkezés  elég  vigaszta¬ 
lan.  Az,  hogy  Erdélynek  egészben  való  visszaadása 
mellett  „vagy  nagyobb  részében”  megszorítás  szerepel, 
sajnos,  nem  sokat  ígér,  de  talán  lehetővé  tesz  valami 
határkiigazítást.  A  lakosságcseréről  ne  beszéljünk, 
a  székelység  aligha  lesz  hajlandó  otthagyni  földjét, 
és  a  magyar-román  határ  mentén,  a  szatmárnémeti- 
nagyvárad-aradi  vonalon  letelepedni.  En  mindig  attól 
félek,  hogy  mi  az  erdélyi  magyarságból  csak  a  mostani 
erdélyi  képviselőket  és  az  azokhoz  hasonlókat  kapjuk 
meg. 

Egyébként  a  feltételek  nem  embertelenek.  Végül  is 
Románia  szerződésszegő  volt  Angliával  szemben,  négy 
éven  át  háborút  viselt  Oroszország  ellen,  s  csak  most, 
közvetlen  letörése  előtt  állt  a  szövetségesek  oldalára, 
hogy  így  legalább  Erdélyt  biztosítsa  magának:  nem  lett 
volna  csodálatos,  ha  a  feltételek  keményebbek  lettek 
volna.  Nem  lettek  kemények,  vagy  csak  éppen  annyira, 
amennyire  az  egy  legyőzött  országnak  kijár.  Nem  kemé¬ 
nyebbek  a  sorsnál,  amelyet  a  náci-Németország  ránk, 
hűséges  szövetségesére  kényszerít.  A  jóvátételi  összeg 
-  hetvenötmillió  font  -  nem  látszik  túlzottnak;  a  német 
propaganda  rémítése,  hogy  másfél  millió  román  férfit 
hurcol  el  a  Szovjet  kényszermunkára,  hazugságnak 
bizonyult.  A  nácik  így  csinálnák. 

Ami  hírt  az  éjjeli  bombázásról  hoznak,  talán  legpusz- 

títóbb  volt  valamennyi  között.  Es  ami  a  legelszomorí- 
tóbb,  nemcsak  üzemeket  pusztítottak,  melyek  hadi  fon¬ 
tosságúak,  hanem  emberek  hajlékait,  válogatás  nélkül, 
akárhányszor  távol  minden  hadi  fontosságú  célponttól. 

Ha  éjjel  megint  jönnek,  lemegyek  a  légvédelmi  pincébe; 
az  az  érzésem,  hogy  most  már  kisebb  kockázat  a  felfe¬ 
deztetés,  mint  a  szétbombáztatás. 

Szeptember  16. 

Tegnap  kalandos  dologra  vállalkoztam.  Délután  hat  óra 
tájt  innen,  az  Olasz  fasorból,  a  Bolyai  utcába  merész¬ 
kedtem  R.  K. -néhoz.  Persze  kényszerképzetek  sorfala 
között.  Mindenki  engem  nézett,  szakállamból  vont 
súlyos  következtetéseket,  és  a  sárga  csillagot  kereste 
a  mellemen.  Egy  gonosz  képű  ember,  aki  V  betűt  viselt 
hivalkodva  gomblyukában,  követett  is  egy  ideig,  de 
nem  bírván  az  iramot,  abbahagyta.  Mikor  távolodóban 
hátranéztem,  láttam,  hogy  nagy  lelki  nyugalommal  tér 
be  egy  kocsmába,  ahelyett  hogy  a  V  betű  parancsának 
eleget  téve,  engem  venne  üldözőbe. 

Tériké  igen  megörült  jöttömnek.  Hírt  Károlyról  csak 
elvétve  kapnak,  őtőle  magától  semmit.  A  bánásmód, 
koszt  utolsó;  ami  csomagot  hazulról  küldenek,  hol 

megérkezik,  hol  nem.  Ami  megérkezik,  azt  megosztja 

társaival.  Állítólag  egy  zsineggyárban  dolgozik,  melyet 
G.  Leó  vezet;  ő  is,  S.  gróf  is  a  kész  árut  hajtogatják. 
Horthy  erélyes  lépése  hazahozataluk  érdekében  még 
mindig  késik. 

Este  kilenc  óra  körül  riasztás  volt,  s  akkor  jött  a  máso¬ 
dik  kalandos  vállalkozásom.  A  háziakkal  lementem 
a  légvédelmi  pincébe.  Először  életemben.  Nagy  tömeg 

a 

ember  szállta  meg  a  pincét;  több  százan  lehettek.  Úgy 
meg  tudtam  bújni  a  pince  félhomályában,  hogy  senki 
ügyet  sem  vetett  rám,  pedig  két  ismerőst  is  fedeztem  fel. 
Igaz,  hogy  a  riasztás  mindössze  egy  óra  hosszat  tartott; 
az  orosz  látogatás  elmaradt. 

A  román  fegyverszüneti  feltételek  nagy  zavarba  ejtet¬ 
ték  a  német  propagandát.  Nem  tud  beléjük  kötni. 
Arról,  hogy  szó  sincs  ezekben  a  feltételekben  másfél 

millió  férfimunkás  elhurcolásáról,  egy  betűvel  sem 
emlékeznek  meg;  ezt  a  mi  rémítgetésünkre  eszelte  ki 
Göbbels.  Általánosságokat  tudnak  csak  mondani,  neve¬ 
zetesen,  hogy  Románia  a  fegyverszüneti  feltételekkel 
elvesztette  szuverenitását.  De  arról  nem  beszélnek, 
hogy  ők  hogyan  rabolták  el  egyetlen  hűséges  szövetsége¬ 
sük  testét,  lelkét,  szuverenitását.  Hogyan  rendelkeznek 
kényükre-kedvükre  gazdasági  javainkról,  vasútainkról, 
fiainkról  (meg  apáinkról),  hivatali  apparátusunkról, 
nemzeti  életünk  minden  megmozdulásáról.  Hogyan 
gyakorolják  a  nyakunkra  ültetett  Gestapóval  a  policiális 
hatalmat,  tartanak  börtönben  magyar  polgárokat,  akik¬ 
kel  náci  módra  bánnak  és  elbánnak.  „Ezzel  az  egyez¬ 
ménnyel  Románia  elveszti  mindazt,  ami  egy  állam  szu¬ 
verenitását  jelenti  -  mondotta  a  külügyi  hivatal  szóvi¬ 
vője.  Románia  elveszti  önálló  hadseregét,  közigazgatá¬ 
sát,  gazdaságát,  törvénykezését  és  nem  utolsósorban 
kultúráját  is.”  Az  ember  nem  is  azt  kérdi,  hogy  hát 
Franciaország?  Mi  az,  amit  Franciaországnak  meghagy¬ 
tak  a  nácik  a  vele  kötött  fegyverszünetet  után?  Nem. 
Hanem  mi  az,  amit  nekünk,  szövetségesüknek  meg¬ 
hagytak?  Hadseregünkről,  közgazdaságunkról  a  nácik 
rendelkeznek,  közigazgatásunkról  a  Gestapo  és  kultú¬ 
ránkról  Göbbels. 

A  jóvátételi  összeg  pláne  zavarba  hozza  őket.  Három- 
százmillió  dollár:  legalább  ennyit  zsaroltak  ki  tőlünk, 
barátjuktól,  az  utolsó  két  esztendő  alatt.  Tán  még  töb¬ 
bet  is.  „A  legrosszabb  -  mondják  -,  hogy  Romániának 
kell  vállalnia  valamennyi  költséget,  amelyet  a  Szovjet 
megszállás  okoz.”  Nem  tudom,  mennyi  lesz  ez  a  költ¬ 
ség,  a  Wilhelmstrasse  sem  tudja;  de  egy  bizonyos: 
töredéke  lesz  annak  az  összegnek,  amit  ők  megszállási 
költség  címén  Franciaországra  sóztak. 

Az  erdélyi  ponttal  sem  tudnak  mit  kezdeni.  Ismerjék 
el,  hogy  ez  kedvező  Romániára  nézve,  s  hogy  Erdély 

visszacsatolása  Romániának  minden  áldozatot  megér? 
Ezt  nem  tehetik.  Inkább  azt  hangoztatják,  hogy  mivel 
nem  egész  Erdély,  hanem  csak  Erdély  részleges  vissza¬ 
juttatásáról  van  szó  (a  „részleges”  jelző  náci  kitalálás; 
a  feltételek  tizenkilenc  pontja  Erdélynek  „vagy  egész¬ 
ben,  vagy  pedig  nagyobb  részben”  való  visszaadásáról 
szól),  tulajdonképpen  ez  is  sérelmes  Romániára  nézve. 
Arra  nem  gondolnak,  nem  is  törődnek  vele,  hogy  ami  az 
erdélyi  döntésben  sérelmes  Romániára,  az  előnyös  lehet 
Magyarországra.  Mind  gyakrabban  kapom  magamat 
rajta,  hogy  nemcsak  a  nácikat  vetem  meg  mélységesen, 
hanem  az  egész  német  nációt.  „Die  Gegenwart  ist  eine 

máchtige  Göttin.”  Ez  ellen  az  érzés  ellen  küzdenem 

kell.  Általában  minden  érzés  ellen,  mely  csak  egy  kicsit 
is  emlékeztet  arra  a  szellemre,  mellyel  a  nácik  nemzetü¬ 
ket  megbélyegezték. 

Ma  délelőtt  V.  Dezső  könyvtárában  a  „Nyugat”  régi 
évfolyamára  leltem.  Az  első  évfolyamot,  az  1908-ast 
lapozgattam  -  mintha  ifjúságomhoz  zarándokoltam 
volna  el.  Milyen  szép  kezdet,  és  micsoda  black  outos 
vég!  Ignotus  cikkét  olvastam:  a  Kelet  népe ,  és  el  voltam 
ragadtatva.  Ide  is  írom  azokat  a  sorokat,  melyeket  a  mai 
magyarság,  vagy  mondjuk,  a  békekötés  utáni  magyar¬ 
ság  „világnézetül”  írhatna  palotáinak  homlokzatára,  ha 
egyáltalán  maradnak  még  paloták. 

„Kelet  népe  -se  perctől  fogva  nem  idegen.  Az  idegen 
ám  ne  tudja,  hogy  miért  csügg  ez  a  maroknyi  nép  az 
életen.  Az  idegennek  ám  legyen  igaza,  hogy  az  emberi¬ 
ségnek  kevés  tőle  a  várnivalója,  s  legvadabb  erőfeszíté¬ 
sének  sincs  több  foganatja,  mint  hogy  későn  és  tökélet¬ 
lenül  még  egyszer  megcsinálja,  amit  egyebütt  már  el  is 
felejtettek.  A  nyelve  lehet,  hogy  csak  neki  szép,  s  költői 
lehet,  hogy  csak  az  ő  szívéhez  szólnak.  Lehet,  hogy  csak 
helye  van  a  vüágban,  de  nyomot  nem  hagy  benne, 
s  amin  csügg,  értéktelen,  s  amit  akar,  mértéktelen. 

Lehet,  hogy  maga  magának  sem  igaz  barátja;  megnyi¬ 
tóihoz  hű,  legjobb  fiaihoz  mostoha.  Lehet,  hogy  amit 
érte  tesznek,  fitymálja,  s  maga  is  vak  az  iránt,  ami 
kebeléből  sarjad.  Lehet  állhatatlan,  lehet  jó  sorban 
elkapatott,  balszerencsében  ellankadó.  Mindez  lehet, 
de  mindebből  csak  az  következik,  hogy  legyen  szeme 
a  világban  való  helyzete  iránt,  legyen  mértéke  a  maga 
kicsinysége,  legyen  számítása  a  maga  ereje  felől.  Vigyáz¬ 
zon  arra,  hogy  meg  ne  szólják,  értesse  meg,  amit  csak 
maga  ért,  s  amit  magának  nem  kíván,  ne  tegye  felebarát¬ 
jának.  De  ahhoz,  hogy  élni  akar,  csak  neki  magának  van 
köze,  mert  köszönni  életét  is  csak  magának  köszönheti. 
Amit  teremt,  legyen  bár  másodrendű,  ha  csak  a  legtöbb, 

amit  tud,  és  megbecsüli,  mert  ő  termette.  Érjen  el 
többet  vagy  kevesebbet:  csak  jussát  tartsa  mindenre,  és 
idegen  ne  legyen  semmitől.  A  nap  s  az  emberiség  s  a  tör¬ 
ténelem  keletről  nyugatra  tart.  Kelet  népének  is  ez  az 
útja,  s  ha  járja:  azon  nap  alatt  jár,  annak  az  emberiség¬ 
nek  felese,  annak  a  történelemnek  alakítója,  mint  a  leg¬ 
nagyobb  nemzetek.  Kicsinységében  tán  nem  szabad, 
hogy  viszont  lenézze,  akik  őt  lenézik,  és  nagyon  kell 
szeretnie,  akik  őt  szeretik.  A  szeretetnek  sok  módja  van, 
s  egyet  sem  szabad  fitymálnia:  fia  pedig  mentül  keve¬ 
sebb  van,  annál  több  iránt  kell  türelmesnek  lennie.  Ez 
minden,  amivel  kelet  népe  a  nyugatnak  tartozik.  Ennyit 
megér  az,  hogy  mégiscsak  magának  él,  mikor  részt  vesz 
a  világ  életében,  s  hogy  a  helyet,  melyen  kívül  a  nagy 
világon  más  nincsen  számára,  ez  a  nagyvilág  mégis  csak 
az  önnön  biztonsága,  őrálló  helye  gyanánt  védje  és 
bástyázza  körül.  A  Csaba  útja  az  égen  írt  utat  honfoglaló 
kelet  népének.  S  így  van  megírva,  hogy  égen  és  földön, 
tudásban,  szépségben  és  munkában  mindenütt  honfog- 

laló  legyen  kelet  népe.”  így  Ignotus. 

Es  én  is  milyen  szépeket  írtam  Itáliáról,  melyet  akkor 
még  nem  is  láttam,  csak  óhajtva  sejtettem,  Victor  Hehn 
Italien  könyvéről  elmélkedve. 


Szeptember  18. 

Tegnap  csaknem  egész  nap  a  légoltalmi  pincében 
ültünk.  Egyeseknek  föltűnt  jelenlétem,  kérdést  is  intéz¬ 
tek  felőlem  barátaimhoz,  akik  -  nem  minden  zavar 
nélkül  -  azt  válaszolták:  rokonunk.  Viszont  aki  ismerő¬ 
söm  volt  a  pincében,  nem  látott  meg.  Bizonyos,  ma  már 
nem  mehetek  le,  máshol  kell  oltalmat  keresnem. 

A  bombázás  pusztító  volt,  egész  városrészeken  szá¬ 
guldott  át;  emberek  hajlékai  éppúgy  pusztultak  el,  mint 
gyárak,  forgalmi  eszközök,  s  nem  a  véletlen  kegyetlen¬ 
ségéből,  hanem  emberi  lelkiismeretlenségből.  Mint  csá¬ 
szártalálkozáskor  szokás:  barát  és  ellenség  kölcsönösen 
egymás  egyenruháját  öltik  fel,  és  kezdenek  csodálatosan 
hasonlítani  egymásra.  Talán  a  tárgyilagosság  teljes  hiá¬ 
nya  bennem,  hogy  az  egésznek  ódiumát  a  németekre 
hárítom.  Ami  gonoszság  ma  az  emberi  arcokon  kiütkö¬ 
zik,  azt  a  lélek  szennyes  mélységeiből  mind  ők  varázsol- 
* 

ták  elő.  Es  azt  is  ők  művelték  meg,  hogy  a  butaság  ilyen 
szétterpeszkedőn,  ilyen  győzelmesen  küzdötte  meg 
a  maga  osztályharcát.  Ecrasez  l’infame! 

Beszélgetések,  hírek  a  légoltalmi  pincében.  (Itt  és 
másutt.)  Riasztás  alatt  a  magyar  rádió  német  nyelven 
Achtung!  Achtung!  felhívással  a  varázsszavak  egész 
sorát  morzsolja  le.  Rendszerint  azzal  a  szóval  kezdi, 
hogy  „Lichtspiele”,  s  azután  ilyen  szavakat  mond,  mint 
„Spinat”,  „Krokodil”,  „Strandbad”,  „Seerose”  stb. 
összefüggéstelenül  és  értelem  nélkül.  Vagy  dehogy  érte¬ 
lem  nélkül.  Lehet,  hogy  ezeknek  az  üzeneteknek  való¬ 
ban  nincs  semmi  jelentőségük,  de  a  közönség  körében 
már  százával  jelentkeznek  e  szavak  értelmének  tudós 
kihüvelyezői.  Jelesül  a  „Lichtspiele”  szónak  értelmét 
már  mindenki  tudja:  azt  jelenti,  hogy  valamely  német 
központból  most  indultak  el  azok  a  sugarak,  melyek 
százával  szedik  le  a  szövetségesek  repülőgépeit,  akik  így 
most  már  a  végkimerülés  előtt  állanak.  És  ennek  a  buta- 

Ságnak  megcáfolására  nem  elég  az,  hogy  másnap  újra 
ötszáz,  meg  ezer,  meg  kétezer  bombázó  ontja  szünet 
nélkül  a  pusztulást,  a  babona  mindaddig  tartja  magát, 
míg  a  kételkedni  kezdő  lélek  egy  másik  hasonló  butaság 
mentőkötelébe  nem  kapaszkodhat. 

Ilyen  másik  butaság:  Hitler  szeptember  15-én  rádió¬ 
beszédet  mondott,  melyben  Isten  és  ember  előtt  igazolta 
magát,  hogy  a  felelősség  az  új  titkos  fegyver  használatá¬ 
ért,  a  halálsugarakért  nem  őt  terheü,  hanem  ellenségeit, 

kik  az  ő  becsületesen  nyújtott  békejobbját  nem  voltak 

✓ 

hajlandók  elfogadni.  Am  legyen,  mondotta  a  Führer,  az 
angol  népet  eltörlöm  a  föld  színéről.  A  halálsugarak 
hatását  is  pontosan  ismerik:  pillanatok  alatt  megal- 
vasztja  a  vért,  a  sugár  által  érintett  ember  elalszik,  hogy 
soha  többet  föl  ne  ébredjen.  Mégpedig  teljesen  fájdalom 
nélkül,  mert  ezt  aztán  a  Führer  megkövetelte  a  vegyé¬ 
szeitől. 

Ha  négyórai  szörnyű  bombázás  után  egy  napig,  más- 
fél  napig  nem  jelentkeznek  Budapest  fölött  a  szövetsé¬ 
gesek  -  ami  mostanában  ritka  eset  -,  akkor  kész 
a  megállapítás:  egy  új  találmányról  van  szó,  mely  suga¬ 
raival  úgy  öleli  körül  a  várost,  hogy  azon  repülőgépek 

áthatolni  képtelenek.  Es  e  csodafegyver  létezését  nem¬ 
csak  a  kofák,  szakácsnők,  vásári  árusok  hirdetik,  hanem 
az  „úri”  nép  is,  olyan  vak  meggyőződéssel,  hogy 
a  szkeptikusok  ki  sem  merik  nyitni  szájukat,  nehogy 
„zsidóbérenc”,  „kommunista”  vagy  hasonló  bélyeget 

a 

süssenek  homlokukra.  Es  érdekes,  hogy  egyetlen 
embernek  a  hívők  közül  nem  jut  eszébe,  hogy  az  ilyen 
csodatalálmányt  a  magyar  műszaki  tudás  javára  írja; 
egyedül  a  német  tudás,  Hitler  műszaki  törzskara  képes 
erre.  S  ha  nem  erre,  hát  másra;  valamire,  amivel  feltétle- 
nül  kiragadja  a  győzelmet  a  szövetségesek  kezéből. 

A  háztömbparancsnok  megjelent  a  pincében.  Érde¬ 
kes  eseteket  beszélt  szomszédomnak,  különösen  egy 

időzített  bombáról,  mely  a  szomszéd  utca  egyik  villájá¬ 
nak  kerítésébe  fúródott  -  azokról  az  intézkedésekről, 
melyeket  rögtön  foganatosított  -,  ahogy  a  lakókat  a  vil¬ 
lából  eltávolította,  ahogy  telefonozott,  ahogy  szárnyse¬ 
gédét  ide  küldte,  oda  küldte...  mindezt  élénken,  pasz- 
szióval,  tudományos  részletességgel,  ahogy  egy  orvos- 
professzor  beszélhet  kollégáinak  egy  érdekes  operáció¬ 
ról.  Két  nappal  ezelőtt  ez  a  háztömbparancsnok  azzal 
nyugtatta  meg  a  lakókat,  hogy  az  angolszászok  most 
hosszú  ideig  nem  fognak  jönni:  olyan  veszteségek  érték 
őket  nálunk  is,  Németországban  is,  hogy  jó  ideig  tart, 
míg  ezeket  kiheverik.  A  megnyugtatás  hatása  aznap 
estig  tartott. 

Közben  pedig  pusztulunk,  veszünk,  de  semmiféle 
pusztulás  nem  tudja  enyhíteni  a  gyűlöletnek  azt  a  tenge¬ 
rét,  melybe  az  ember  embertársait  próbálja  belefojtani. 
Abba  a  légoltalmi  pincébe,  ahová  Mario  lejár,  bevető¬ 
dött  egy  szerencsétlen  zsidóasszony.  Egy  ezredes  tilta¬ 
kozik  jelenléte  ellen:  „Nem  azért  jöttem  haza  a  frontról, 
hogy  most  itt  zsidók  rontsák  nekem  a  levegőt !”  Az  Isten 
az  embert  saját  képére  teremtette.  Milyen  lehet  az  Isten, 
akinek  képére  ez  az  ember  teremtődött.  Goethe  tudta: 
„Wie  einer  ist,  so  ist  sein  Gott,  darum  ward  Gott  so  oft 

A 

zum  Spott.”  Es  nem  akadt  senki  ott,  ki  az  ezredes  úr 
embertelensége  ellen  -  pláne  egy  hős  katonával  szemben 
-  tiltakozott  volna.  Végre  valakiben,  egy  nyilasban,  volt 
annyi  emberség,  hogy  az  asszonyt  a  pince  egyik  rejtett 
zugában  elhelyezte.  Az  első  pillanatban,  mikor  ezt  hal¬ 
lottam,  azt  gondoltam,  meg  kellene  jegyezni  ennek  az 
ezredesnek  nevét;  de  aztán  legyintettem,  minek  ez, 
mit  kezdek  ezzel  az  egy  névvel,  mikor  a  másik  ezer¬ 
nek  a  nevét  nem  ismerem.  Inkább  annak  a  nevét  kel¬ 
lene  följegyezni,  ki  az  asszonyt  a  pince  zugában  el¬ 
helyezte. 

Egy  pincér  fejtegeti  V.  Máriának  kiszolgálás  közben: 

„Nagyságos  asszonyom,  ha  pedig  az  oroszok  Buda¬ 
pestre  jönnek,  mielőtt  a  lábukat  beteszik  ide,  mind 
a  zsidókat  kiirtjuk.  Nem  azért  voltam  a  harctéren,  hogy 
ők  most  újra  urak  legyenek.” 


Szeptember  19. 

„Pusztulunk,  veszünk,  mint  oldott  kéve  széthull  nem¬ 
zetünk.”  Tegnap  délelőtt  három  óra  hosszat  tartó  bom¬ 
bázás;  este  két  óra  hosszat.  S  az  emberek  valami  állati 
jámborsággal  törődnek  bele  sorsukba.  Az  az  érzésük, 
hogy  nincs  módjuk  megváltoztatására;  a  riasztásra  gépi¬ 
esen  levonulnak  a  légvédelmi  pincébe,  ott  türelemmel 
kiülik  a  két-három-négy  órát,  egy-egy  sóhajjal,  meg¬ 
jegyzéssel  tarkítják  az  órák  sivárságát,  az  előző  bombá¬ 
zás  pusztításairól  szóló  híreket  közlik  egymással,  a  „lég¬ 
védelmi  pihenj  ”-re  megkönnyebbülten  rohannak  fel 
lakásaikba,  hogy  néhány  óra  múlva  újra  elölről  kezdjék. 
Szó  sincs  róla,  ha  ezekben  a  légoltalmi  pincékben  nép¬ 
szavazást  rendelnének  el  arról,  hogy  letegyük-e  a  fegy¬ 
vert  vagy  sem,  Hitler-imádat  ide,  Hitler-imádat  oda, 
a  kapituláció  kilencvenszázalékos  többséget  kapna. 

Tegnap  délelőtt,  hogy  egy  kissé  eltűnjek  a  házbeliek 
szeme  elől,  az  előriasztáskor  a  Széli  Kálmán  téri  nyilvá¬ 
nos  légoltalmi  helyre  mentem  le.  Megbújva  a  falak 
mentén,  nyakamba  húzott  fejjel.  A  pince  túl  volt  zsú¬ 
folva.  A  legkisebb  incidens  súlyos  katasztrófát  idézhe¬ 
tett  volna  fel.  Munkásember  ült  mellettem,  lakkozó 
a  Méray-gyárban,  aki  szomszédnőjének  azt  fejtegette, 
hogy  „egyre  azt  írják  nálunk,  hogy  a  románok  így 
árulók,  meg  úgy  árulók,  s  majd  jövő  héten,  ha  mi 
kiugrunk,  akkor  azt  bizonygatjuk,  hogy  ez  milyen 
helyes,  szükséges  cselekedet  volt”.  Meg  azt  is  mon¬ 
dotta:  „Ha  minket  bombáznak,  akkor  azt  mondjuk: 

terrortámadás,  de  a  V  1-ről  senki  sem  mondja,  hogy 

terrortámadás.”  Értelmes  ember  volt,  tüdőlövéssel  jött 

haza  a  harctérről.  Egy  középosztálybeli  ilyen  jusson  már 
az  összes  zsidók,  amerikaiak,  oroszok  kiirtását  követelte 
volna.  („Hogy  arra  nem  gondolnak  a  mieink,  hogy 
a  fogolytáborokat  a  legveszélyesebb  helyeken  helyezzék 
el!  Akkor  majd  meggondolnák  a  szövetségesek,  hogy 
hová  dobják  bombáikat!”  -  fejtegette  egy  középosztály¬ 
beli.  Arra  az  ellenvetésre,  hogy  odaát  több  magyar 
fogoly  van,  ezt  válaszolta:  „De  mi  nem  bombázzuk  őket 
-  mert  nincsenek  bombázóink”  -  tette  hozzá  némi 
melankóliával.) 

Tegnap  azt  írtam,  hogy  nem  jegyzem  fel  az  ezredes 
nevét,  aki  harctéri  szolgálata  jutalmául  elvárta,  hogy  ne 
kelljen  a  légvédelmi  pincében  zsidónővel  egy  levegőt 
szívnia.  Mára  a  gyűlölet  legyőzte  bennem  a  fölényt, 
s  ideírom  nevét:  Tibéry  Vilibald.  Szép  név,  nem  is 
érdemű  meg. 

A  harctéri  helyzetről  -  rádió  híján  -  kevés  hiteleset 
tudok.  Azt  látom,  hogy  Dél-Belgium-Aachen-Trier 
térségében  nagy  csata  folyik,  mely  -  úgy  vélem  -  befe¬ 
jezi  a  háborút. 

Ma  van  Mario  születése  napja:  nem  tudtam  megaján¬ 
dékozni  a  háború  befejezésével.  Talán  Riát,  szeptember 
28-ára,  amikor  házasságunk  tizedik  évfordulója  van. 
Más  időkben  Rómában  ünnepelnők  ezt,  a  Ristorante 
Fagianóban,  osztrigával,  caprettóval  és  aranyszínű 
Frascati  borral. 

Fáradt  lemondással  gondolok  erre.  Már  a  jelen  iránt 
való  érdeklődésem  is  megcsappant.  Egy-egy  bombázás 
után  arra  gondolok,  hogy  a  hozzám  tartozókat  nem  érte- 
e  baj,  s  ezzel  körülbelül  ki  is  merült  a  világ  dolgai  iránt 
való  érdeklődésem.  Nincs  szenzáció  számomra.  „Hol¬ 
landiában  ejtőernyős  csapatokat  dobtak  le  az  angolok.” 
„A  Siegfried- vonal  erődítései  elavultak;  senki  azt 
nálunk  áttörhetetlennek  nem  mondotta”  -  írják  a  német 
lapok...  Mi  közöm  nekem  mindehhez!  Legszívesebben 
belemerülnék  valami  makacs,  kitartó,  téli  álomba. 


Szeptember  20. 

Tegnap  a  déli  riasztáskor  újra  a  Széli  Kálmán  téri 
légoltalmi  pincébe  mentem.  Még  nagyobb  tömeg,  mint 
az  előző  napon.  Volt  egy  üres  hely  a  szellőzőkészülék 
mellett,  oda  akartam  ülni.  „Nem  lehet  -  mondotta  egy 
asszony  -,  ez  a  hely  le  van  foglalva.”  Én,  aki  rendes 
időkben  erről  egy  pillanatig  nem  kezdtem  volna  vitát, 
most  -  amikor  minden  azt  javallja,  hogy  óvatosan, 
szerényen  húzódjam  meg  -  határozott  hangon  hivatkoz¬ 
tam  arra,  hogy  ez  nem  színház,  ahol  számozott  helyek 
vannak.  Végül  észbe  kaptam,  közelben  volt  egy  másik 
hely,  oda  ültem,  és  szégyenkeztem.  Azután,  hogy  jóvá- 
tegyem  hibámat,  túlzott  udvariassággal  bántam  környe¬ 
zetemmel.  Beleszóltam  magyarázón  beszélgetéseikbe, 
az  egyik  nőt  figyelmeztettem,  hogy  ne  támaszkodjék 
a  falnak,  egy  kisfiúnak  őszibarackot  adtam...  komikus 
figura  voltam.  Megrontó  idők. 

Estére  elbúcsúztam  V.-éktől,  és  visszajöttem  D.  P.- 
ékhez.  A  versenyivást,  mit  Manci val  megfogadtunk, 
nem  lehetett  megtartani,  mert  aüg  ültünk  a  vacsorához, 
már  riasztottak.  Angolszászok  és  oroszok  adtak  találkát 
Budapest  fölött.  Az  előriasztáskor  az  utcára  mentem,  és 
a  riasztáskor  egy  szomszéd  ház  pincéjében  bújtam  meg, 
mert  Manciék  házában  a  légóparancsnok  buta  nácisága 
miatt  nem  mertem  lemenni  a  pincébe.  Senki  sem  törő¬ 
dött  velem;  egy  ismerősöm,  T.  Domokos  járt-kelt  a  pin¬ 
cében,  nem  vett  észre,  és  egy  óra  múlva  észrevétlenül 
térhettem  vissza  szállásomra.  A  pincében  három  nyír¬ 
egyházi  munkásember  volt,  az  ezredükhöz  vonultak  be 
a  Dunántúlra.  „Mondotta  az  a  katonatiszt,  kit  a  múlt 
héten  fuvaroztam  Kállóra,  hogy  így  lesz  -  beszélte  az 
egyik.  -  Magukat  mind  behívják  a  Dunántúlra,  aztán 
majd  Hitler  összetereli  magukat,  s  azt  mondja:  most 
pedig  védjétek  meg  az  én  országomat.  Hát,  kérem,  így  is 
lesz.  Alig  értem  haza,  jött  a  behívó.” 

Egy  menekült  székely  asszony  is  ült  a  pincében. 
Sepsiszentgyörgyről  menekült.  „Három  megyét  ürítet¬ 
tek  ott  ki  -  beszélte.  -  Jöttek  a  németek,  hogy  minden 
székely  férfinak  fegyverbe  kell  állni,  de  fegyvert  nem 
tudtak  nekik  adni.  Hát  akkor  mindenki  hagyja  el 
a  községet,  mondották,  mert  aki  nem  hagyja  el,  azt 
szigorúan  megbüntetik.  (Német  híradásokban  ez  úgy 
szerepel,  hogy  a  lakosság  önként  és  lelkesedéssel  követi 
a  német  csapatokat.)  Hát  a  lakosság  nagyobb  része 
maradt,  kisebb  része  menekült.  Legelöl  a  polgármester. 
De  persze,  ki-ki  ahogy  tudott,  többnyire  gyalog,  mert  lő 
és  szekér  már  nemigen  volt  a  városban.  Bezzeg  a  zsidó¬ 
kat  néhány  hónap  előtt  autókon  vitték  el  a  városból.” 

Egyik  esti  lap  írja:  „Negyvennyolcas  emlékiratban 
olvasom  a  következő  hiteles  történetet.  1848.  december 
15-én  reggel  Kiss  Ernő  lovassági  tábornok  nemzetiségi 
községet  foglalt  el.  A  falu  lakossága  otthon  maradt,  és 
vadul  lövöldözött  a  bevonuló  honvédekre.  Katonáink¬ 
nak  fel  kellett  venniök  a  harcot,  s  egymás  után  hallgat¬ 
tatták  el  a  házakat,  de  a  papiak  ablakából  még  mindig 
lövöldöztek.  A  pap  is  úgy  hullott  el,  fegyverrel  a  kezé¬ 
ben.  A  honvédek  benyomultak  a  parókiára,  egyik  szo¬ 
bában,  a  kályha  mellé  lapulva,  megtalálták  a  pap  fiatal, 
keleti  szépségű  leányát.  Remegett  a  lány,  látszott,  hogy 
lemondott  életéről,  hiszen  méltán  felbőszült  csapat  nyo¬ 
mult  be  a  házba.  A  katonák  Szentpétery  főhadnagy  elé 
vonszolták  a  lányt.  A  főhadnagy  ránézett,  egybeütötte 
bokáját,  és  megkérte  a  kezét.  Néhány  nap  múlva  meg¬ 
tartották  az  esküvőt,  a  leány  önként,  őszinte  vonzalom¬ 
mal  ment  a  főhadnagyhoz.  A  forradalom  után  külföldre 
menekültek,  és  hosszú  ideig  az  asszony  kézimunkájából 
éltek.  Az  idegen  származású  asszony  mindvégig  hűsé¬ 
ges,  áldozatkész  élettárs  maradt.” 

Szép,  romantikus  történet  ez,  melyet  a  lap  Magyar 
módon  címen  közöl,  s  talán  a  tanulságok  is  helyesek, 

melyeket  e  történetből  levon.  „Az  emberségesség  for¬ 
rása  sohasem  apad  el  a  magyarság  lelkében”  -  állapítja 
meg,  és  én  hiszem  is,  hogy  ez  így  van,  s  hogy  a  nácizmus 
bukásával  és  magyarországi  pribékjeinek  megsemmisí¬ 
tésével  ez  a  forrás  újból  buzogni  fog.  Csak  éppen  hogy 


nem  időszerű  a  történet  közlése.  Az  újvidéki  szörnyűsé¬ 


gek  előtt  kellett  volna  megírni.  Ma,  amikor  a  nemzetisé¬ 
gek  kapuinkat  ostromolják,  az  ilyen  történet  egy  kissé 
időszerűtlenül  hat.  Túl  régi  számlát  prezentálunk.  Adja 
Isten,  hogy  ellenségeink  hajlandók  legyenek  honorálá¬ 
sára. 

Az  egy  hét  óta  tartó  éjjel-nappali  bombázás  teljesen 
felborította  az  élelmezési  helyzetet.  A  vonatok  nem 
közlekednek,  vagy  csak  nagyon  rendetlenül,  a  marhát 
száz  kilométer  körzetből,  lábon  szállítják  Budapestre, 
ahol  a  németek  azonnal  ráteszik  kezüket;  a  gazda  tele 
van  pénzzel,  nem  tud  mit  kezdeni  vele,  s  aztán  nem 
szívesen  teszi  ki  magát  és  áruját  Budapesten  a  bombázás 
veszélyének;  a  piac  ellátatlanul  marad,  még  a  feketepiac 
is.  Vaj  nincs,  zsír  nincs,  hús  nincs,  burgonya  nincs, 
tojás  nincs,  egyedül  kenyér  van,  paradicsom  és  gyü¬ 
mölcs,  ez  utóbbi  méregdrágán.  A  Napóleon-arany  ezer¬ 
nyolcszáz  pengő,  1939-ben  negyven-ötven  pengő  volt. 
Az  őszibarack,  melynek  kilója  a  háború  előtt  egy  pengő 
volt,  most  hét-tizenegy  pengő;  az  alma,  melynek  kilója 
hatvan-nyolcvan  fillér  volt,  most  hét-nyolc  pengő, 
a  paradicsom,  melynek  kilója  hat-nyolc  fillér  volt,  most 
nyolc van-százhúsz  fillér.  A  vaj,  melynek  kilója  négy 
pengő  volt,  most  negyvennyolc  pengő,  de  nem  kapni; 
a  zsír,  melynek  kilója  egy  pengő  hatvan  fillér  volt,  most 
negyven-negyvenkét  pengő,  de  nem  kapni;  az  ötfilléres 
tojás  most  egy  pengő  harminc,  egy  pengő  negyven  fillér, 
de  nem  kapni,  ami  azt  jelenti,  hogy  mire  meg  lehet 
szerezni,  még  nagyobb  lesz  az  ára.  A  csirke  párja  egy 
pengő  volt,  most  negyven  pengő;  a  java  hús  kilója 

három-négy  pengő  volt,  most  huszonnyolc-harminc 
pengő.  Rettenetes  tél  jön. 

Hogy  a  harctereken  mi  van,  nemigen  tudom.  De 
mintha  már  a  részletek  nem  is  érdekelnének.  Majd  csak 
lesz  valahogy. 


Szeptember  21. 

A  finn  fegyverletétel  feltételeit  közük  a  lapok,  német 
kommentárokkal.  Finnország  bizonyára  súlyosnak  érzi 
ezeket  a  feltételeket,  de  távolról  sem  olyan  súlyosnak, 
mint  Németország,  ahol  nem  győznek  sopánkodni 
a  sorson,  mely  Finnországnak  hűtlensége  vagy  hamis 
számítása  folytán  osztályrészül  jutott.  „Helsinki  negy¬ 
ven  kilométernyire  van  az  orosz  ágyúktól”  -  állapítják 
meg,  holott  jól  tudják,  hogy  amíg  Oroszország  olyan 
hatalmas,  mint  amilyen,  addig  Helsinki  az  orosz  ágyúk 
torkában  van,  akármilyen  messze  is  legyenek  azok 
a  finn  fővárostól.  Egy  kis  ország  hősiessége  az  okos 
türelem.  „A  szövetségesek  a  háború  folyamán  repülőte¬ 
reket  szállhatnak  meg  vagy  létesíthetnek  Finnország¬ 
ban.  Vége  Finnország  szuverenitásának!”  -  mondják. 
Még  mindig  több  szuverenitása  marad,  mint  Magyaror¬ 
szágnak,  a  szövetségesnek. 

D.  Pali  beszéli,  hogy  tegnap  este  hét  óra  tájt,  mikor 
a  villamoson  hazafelé  jött,  és  ötödmagával  fürt  módra 
lógott  a  kocsi  lépcsőjén,  az  egyik  utas,  aki  hátrahajolt, 
hogy  egy  ismerősének  intsen,  összezúzott  fejjel  esett  le 
a  kocsiról.  A  kocsi  továbbrobogott.  Az  utasok,  kik 
látták  -  rendőr  is  volt  közöttük  -  „á,  ez  úgyis  meghalt!” 
-  kiáltással  tértek  napirendre  az  eset  fölött.  A  „közös¬ 
ségi  érzés”,  melyet  a  háború  fejleszt;  nyolcra  mindenki 
otthon  akart  lenni,  hogy  mire  a  riasztás  jön,  megvacso¬ 
rázhasson.  A  Megváltónak  újból  fel  kell  támadnia,  hogy 
az  emberiség  ebből  a  szennyből  kiemelkedhessen. 
Nincs  tudás,  tapasztalat,  ihlet,  fantázia,  mely  megmu- 

tatná  az  utat,  melyen  az  ember  az  emberiesség  felé 
haladhatna.  Legalább  bennem  nincs;  nem  is  érzem 
a  képességet  magamban,  hogy  bármiféle  felelős  szerepet 
vállalhassak.  A  jó  szándék  egymagában  nem  elég.  Az  én 
hivatásom  a  jövőben  nem  lehet  más,  mint  nézni,  figyelni 
a  dolgokat,  és  becsületesen  megmondani  azt,  amit  igaz¬ 
nak  ismerek  fel.  Feltéve,  hogy  olyan  korszak  jön,  mely¬ 
ben  ezt  megengedik. 

Most,  hogy  néha  a  Lógodi  utcán  vagy  az  Attila  utcán 
végigbujkálok,  látom,  hogy  a  város  napról  napra  kietle¬ 
nebb  lesz.  Amellett  ezt  a  környéket  még  nem  is  érte 
bombatámadás.  A  termelőmunka  megszűnt:  az  embe¬ 
rek  egész  tevékenysége  abban  merül  ki,  hogy  élelmisze¬ 
rek  után  járnak,  a  riasztást  várják,  a  pincében  bújnak 
meg. 

Délelőtt  két  órát  a  Széli  Kálmán  téri  légópincében. 
Egy  iparos  külsejű  fiatalember  mulattatta  az  egész  idő 
alatt  a  közönséget  öüeteivel,  kiszólásaival,  anekdotái¬ 
val.  Goethének  öröme  telt  volna  benne,  mint  a  rögtönző 
olasz  komédiásokban.  Móricz  Zsigmondnak  is.  Amel¬ 
lett,  hogy  minden  vicce  aktuális  volt,  egy  gyűlölködő 
szót  sem  mondott  senki  ellen.  Jól  éreztem  magamat 
társaságában.  A  közönség  valósággal  sajnálta,  amikor 
a  riasztásnak  vége  volt. 


Szeptember  22. 

Nagy  csata  a  holland-német  határon,  nyilván  a  végső. 
(Hányszor  hittem  már  ezt!)  Nagy  csata  a  Baltikumban 
és  a  Duklai-szorosnál.  Nagy  csata  az  olasz  fronton, 
nyilván  a  végső.  A  Wilhelmstrasse  szóvivője,  dr. 
Schmidt,  aki  most  jött  vissza  a  vezéri  főhadiszállásról, 
a  külföldi  sajtó  képviselői  előtt  visszautasította  a  semle¬ 
ges  sajtónak  azt  a  nézetét,  hogy  Németország  már 
elvesztette  a  háborút.  „A  semleges  sajtó  elfelejti  -  mon¬ 
dotta  a  szóvivő  -,  hogy  ez  forradalmi  háború,  nem  pedig 

kabinetháború.”  „Hjah!  hát  az  egészen  más  -  mondot¬ 
ták  a  külföldi  sajtó  emberei.  -  Mi  abban  a  hiszemben 
voltunk,  hogy  ez  kabinetháború,  de  ha  forradalmi 
háború,  akkor  világos,  hogy  nem  lehet  elveszteni.”  És 
megnyugodva  tértek  haza. 

Egyébként  fejtegetéseinek  java  része  nekünk  szólt, 
magyaroknak.  Azt  fejtegette,  hogy  ebben  a  háborúban 
„kiugrás  nincs”.  „Olaszország,  Bulgária,  Románia  és 
most  Finnország  esete  bizonyítja  ezt;  ezeknek  az  álla¬ 
moknak  sorsa  azt  mutatja,  hogy  csak  győzelem  van  vagy 
halál.”  Világos,  hogy  ez  nekünk  szólt,  hiszen  mi 
vagyunk  Németország  utolsó  reménysége. 

Amellett,  tétele  nem  is  igaz.  Mert  Finnország,  bár 
áldozatok  árán,  künn  van  a  háborúból.  Az  áldozatok, 
miket  kénytelen  volt  hozni,  jóval  kisebbek,  mint  amit 
számára  a  háború  folytatása  jelentett  volna.  Románia 
folytatja  a  háborút,  de  ezt  Erdély  fejében  teszi,  Itália 
kénytelen  volt  folytatni,  mert  német  barátja  hadszínté¬ 
rül  szemelte  ki.  Ami  pedig  a  győzelem  vagy  halál  tételét 
illeti,  Finnországnak  egyáltalában  nem  az  az  érzése, 
hogy  temetkeznie  kell.  Nagy  nemzeti  katasztrófát  élt  át, 
mely  hogy  még  pusztítóbbá  ne  mélyüljön,  letette  a  fegy¬ 
vert,  s  becsületes  munkával  hozzálát  az  újjáépítéshez. 
Öt-hat  év,  és  Finnország  újra  Finnország,  még  ha  vala¬ 
mit  le  is  adott  a  területéből.  Ami  Romániát  illeti,  ha  ez 
a  háború  a  benne  részt  vevőkre  nem  végződhet  más¬ 
képp,  mint  győzelemmel  vagy  halállal,  ma  valóban 
közelebb  áll  a  győzelemhez,  mint  mikor  a  nácik  oldalán 
állt.  Franciaországnak  kevesebb  pusztulást  jelentettek 
a  felszabadító  harcok,  mint  a  németek  négyesztendős 
dúlása.  Ami  pedig  Itáliát  illeti,  sorsa  el  volt  döntve, 
amikor  Mussolini  Hitler  mellé  állította,  s  kiválása,  ha 
nem  is  hoz  győzelmet  számára,  de  hoz  egy  megértő,  bár 
kemény  békét,  mindenesetre  enyhébbet,  mint  amilyent 
a  Németországgal  közös  sors  jelentett  volna.  Egy  bizo- 

nyos,  hogy  Itália  a  háború  aktív  tételei  közé  sorolhatja 
a  fasiszta  uralomtól  való  megszabadulását.  Abesszínia 
elvesztését,  melynek  gyarmatosítása  mérhetetlen  anyagi 
áldozatokat  igényelt  volna  tőle,  és  nagyhatalmi  állásá¬ 
nak  és  az  ezzel  járó  fegyverkezési  kiadásoknak  meg¬ 
szűntét.  Az  olasz  nép  tehetsége,  gazdasági  és  kulturális 
téren,  önnön  nedveiből  behegeszti  a  háború  ütötte  sebe¬ 
ket.  Nem  kell  tíz  esztendő,  és  a  béke  Itáliájának 
nagyobb  lesz  a  tekintélye,  mint  Mussolini  nyolcmillió 
bajonettel  hivalkodó  Itáliájának. 

És  mi  lesz  velünk? 

Néhány  apróság.  A  Magyar  Távirati  Iroda  jelenti:  „A 
m.  kir.  államrendőrség  budapesti  főkapitánya  a  belügy¬ 
miniszter  utasítására  a  zsidók  szabad  mozgását  korlá¬ 
tozó  intézkedések  átmeneti  szigorítását,  amelyet  hetek¬ 
kel  ezelőtt  a  zsidók  jogszabályokat  sértő  és  kifogásolt 
magatartása  tett  szükségessé,  megszüntette,  s  így  ismét 
a  régi  rend  lép  életbe,  mely  szerint  a  zsidók  tizenegy¬ 
tizenhét  óra  között  tartózkodhatnak  az  utcán  és  a 
részükre  engedélyezett  nyilvános  helyeken.”  „A  jogsza¬ 
bályokat  sértő  és  kifogásolt  magatartás”  alatt  az 
értendő,  hogy  a  tizenegykor  a  lakásaikból  kijövő  zsidók 
az  élelmiszerboltokba  mentek  bevásárolni,  és  ez  bán¬ 
totta  azokat  a  náci  érzelmű  árjákat  vagy  szakácsnőiket, 
kik  ugyanott  fedezték  szükségletüket. 

Rózsahegyi  Kálmánról,  akinél  bensőségesebb  alakí¬ 
tója  a  magyar  parasztnak  nem  játszott  magyar  színpa¬ 
don,  barátságos  költeményt  hoz  az  egyik  lap.  Hogy 
meglátogatta  a  Nemzeti  Színház  új  igazgatóját,  és 
sugárzó  arccal  jött  ki  irodájából.  Amiből  a  lap  fellépte- 
tési  tárgyalásra  következtet.  Tiltakozó  kommentár 
nélkül. 

A  Magyar  Lovaregylet  közli,  hogy  a  kitűzött  verse¬ 
nyeket  nem  Budapesten,  hanem  Megyeren  megtartják. 
Ebből  nem  engedünk. 

A  Völkischer  azt  írja,  hogy  mióta  az  amerikaiak 
bevonultak  Párizsba,  a  lakosoknak  mindössze  fél  font 
hús  jut  hetenként.  Fél  font  az  huszonöt  deka;  nekünk 
csak  tíz  deka  jut,  s  azt  sem  kapjuk  meg  mindig. 

Ugyancsak  a  Völkischer  méltatlankodik  azon,  hogy 
a  finnországi  Porkala-félsziget  kiürítése  azt  jelenti,  hogy 
tízezer  embernek  kell  otthagynia  lakóhelyét.  Tízezer 
embernek.  Hány  millió  embert  vonszolt  el  -  a  hadifog¬ 
lyokon  kívül  -  Németország,  hogy  fegyvereket  gyártsa¬ 
nak  számára  hazájuk  letiprásához.  S  hányszor  tízezer  az 
a  szerencsétlen  székely  lakosság,  melyet  most  szülő¬ 
földje  elhagyására  kényszerít,  azon  a  címen...  semmi 
címen,  mert  a  német  így  akarja. 

A  miniszterelnök  tegnap  mutatkozott  be  a  parlament¬ 
ben.  Nem  okos  ember,  s  mégis,  beszéde  távolról  sem 
volt  olyan  kihívó,  mint  az  első  rádiószózata.  Sőt  sze¬ 
rénységében  volt  valami  megnyerő  is,  az  ország  szeren¬ 
csétlen  helyzetére  hangolt.  Nem  okos  ember,  mert  okos 
ember  a  háborúban  való  részvételünknek  nem  adná 
a  következő  magyarázatát:  „Nem  expanzív  célok  vezet¬ 
tek  akkor,  amikor,  akár  a  múlt  világháborúban,  akár 
pedig  a  mostani  világégésben,  kényszerűen  fegyvert 
ragadtunk.  De  nem  azért  -  mint  ahogy  ellenségeink 
állítják  -,  hogy  ósdi,  feudális  osztályuralmat  biztosít¬ 
sunk,  hanem  hogy  a  szó  legnemesebb  értelmében  vett 
szociális  elgondolás  mellett,  mindenkinek  egyformán 
biztos  megélhetést  és  nyugodt  családi  életet  adhas¬ 
sunk.”  Azt  hiszem,  kevés  nemzet  dicsekedhet  azzal, 
hogy  azért  ment  háborúba,  hogy  polgárainak  „nyugodt 
családi  életet  adhasson”.  (Nóta  bene:  előzőleg  azt  fejte¬ 
gette,  hogy  „Magyarország  földrajzi  fekvésénél  fogva 
csak  igen  ritkán  volt  abban  a  helyzetben,  hogy  sorsát 
önállóan  irányítsa...  nemzeti  célkitűzéseinknek  a  vüág- 
hatalmakhoz  kellett  alkalmazkodniok”.  Hát  akkor 
mégsem  a  nyugodt  családi  élet?) 

De  ismétlem,  volt  e  beszédben  valami  elismerésre 
méltó  mértéktartás.  Oroszországról  egy  rossz  szót  nem 
mondott.  Az  angolszász  bombázásokról  csaknem  bocsá- 
natkérően  beszélt.  „Lehet  -  mondotta  hogy  az  angol¬ 
szász  hatalmak  végeredményben  nem  egyedül  minket 
akarnak  sújtani  akkor,  mikor  óriási  légi  fölényük  beve¬ 
tésével  egy  ártatlan  kis  nemzetet  akarnak  végképp  meg¬ 
törni,  és  a  könyörtelen  pusztulásba  dönteni,  de  ugyan¬ 
akkor  látszólag  nem  mérlegelik  azt,  hogy  pillanatnyi 
céljaik  elérésében  olyan  erőtől  fosztanak  meg  egy  védte¬ 
lenül  kiszolgáltatott,  s  ezer  esztendőn  keresztül  a  Nyu¬ 
gat  védőbástyájának  szerepét  betöltő,  nemes  fajtát, 
amelynek  erkölcsi  és  anyagi  értékei  talán  valamikor 
számukra  sem  lennének  közömbösek.”  Mondom, 
ebben  van  valami  helyes  mértéktartás,  csak  éppen  nem 
gondol  arra,  hogy  az  angolszászok  szemében  nem  az 
a  szerep  a  fontos,  melyet  a  múltban  játszottunk,  hanem 
amelyet  most  játszunk.  Ami  pedig  a  „védtelen  kiszolgál¬ 
tatottságot”  illeti,  ez  némi  ellentmondásban  van 
beszéde  azon  passzusával,  melyben  a  „német  birodalom 
által  velünk  szemben  vállalt  erkölcsi  kötelezettségiről 
beszélt.  Nyilván  úgy  gondolta,  hogy  a  német  részről 
vállalt  „erkölcsi  kötelezettség”  védtelen  kiszolgáltatott¬ 
ságot  jelent. 

Volt  két  érdekes  részlete  a  bemutatkozó  beszédnek. 
Az  egyik,  mikor  az  ellenség  fenyegetéseiről  szólva,  hoz¬ 
záfűzi,  hogy  „ezekből  még  a  leghalványabban  sem  lehet 
megállapítani  azt,  hogy  milyen  előnyökkel  számolhat¬ 
nánk  akkor,  ha  azonnal  beadnánk  a  derekunkat”. 
A  másik  érdekes  részlet  a  következőképpen  hangzott: 
„A  teljes  őszinteség  és  nyíltság  jegyében,  kötelességsze- 
rűen  meg  kell  emlékeznem  szuverenitásunk  mindnyá¬ 
junk  előtt  ismert  sérelmeiről.  Az  ezzel  összefüggő  kér¬ 
dések  nemcsak  tárgyalás  alatt  állanak,  hanem  a  kor¬ 
mánynak  máris  sikerült  elérnie  azt,  hogy  az  országgyű- 

lés  felsőházának  mint  a  képviselőháznak  idegen  hatalom 
által  letartóztatott  tagjai  jelentékeny  számban  egész 
rövidesen  a  magyar  igazságszolgáltatásnak  lesznek 
átadva,  illetőleg  szabadlábra  helyeztetnek.  A  továbbiak 
során  számolhatunk  azzal,  hogy  a  törvényhozás  még 
további  tagjait  is  nekünk  átadják.”  Kedvem  volna  e  sze¬ 
rény  kezdetért  önmagámnak  gratulálni,  semmi  kétség: 
ez  az  eredmény  az  én  három  névtelen  levelemnek  tulaj¬ 
donítható.  Legalábbis  velem  nehéz  lesz  elhitetni  az 
ellenkezőjét;  ehhez  a  fikcióhoz  ragaszkodnom  kell, 
gyöngédtelen  dolog  volna,  ha  ezt  tőlem  elvitatnák.  Nem 
tetszik  nekem  a  miniszterelnök  nyilatkozatában  az 
a  megkülönböztetés,  hogy  még  azzal  is  számolhatunk, 
hogy  „a  törvényhozás  még  további  tagjait  is  átadják”. 
Hát  kik  ezek  a  továbbiak?  Azt  gyanítom,  hogy  a  néme¬ 
tek  csak  azokat  a  törvényhozókat  hajlandók  kiadni, 
kiket  a  Gestapo  itt  Budapesten  őriz.  A  „továbbiak”  az 
Ausztriában  vagy  Németországban  őrzöttek.  Nem  sze¬ 
retem  ezt.  Ami  pedig  szuverenitásunk  megsértését 
illeti,  úgy  látszik,  a  miniszterelnök  naivul  azt  hiszi,  hogy 
ez  pusztán  a  törvényhozás  tagjainak  letartóztatásával 
követtetett  el.  Minden  magyar  polgár  letartóztatása 
sérelme  a  magyar  fenségjognak.  Még  a  zsidóké  is. 
Igenis. 

Szeptember  23. 

„Nyugat  védőbástyája.”  Bizonyos,  hogy  az  voltunk, 
még  ha  elsősorban  a  magunk  védelmére  gondoltunk  is. 
(A  jövő  történelemoktatásnak  ezt  a  szempontot  -  „A 
magunk  védelme”  szempontját  -  is  ki  kell  majd  dombo¬ 
rítania.)  Több  száz  éves  szenvedést  jelentett  számunkra 
ez  a  védőbástyaszerep.  Más  nemzetek  szaporodhattak, 
gazdagodhattak,  mi  széthullottunk,  mint  az  oldott 
kéve.  Csoda,  hogy  egyáltalán  itt  vagyunk,  s  hogy  így 
vagyunk  itt,  ahogy  vagyunk.  Befelé,  in  foro  interno 

vonjuk  is  le  becsületesen,  önérzetesen,  de  nemzeti  hiú¬ 
ságunk  legyezgetése  nélkül,  ennek  a  védőbástyaszerep¬ 
nek  tanulságait,  de  kifelé  ne  hivatkozzunk  rá.  Ha  külső 
országok  történelemtudósai  ezt  velünk  érzőén  megemlí¬ 
tik,  örüljünk  ennek,  de  mi  magunk  ne  hivatkozzunk  rá. 
Különösen  akkor  nem,  ha  bajba  jutottunk,  és  nem 
egészen  hibánkon  kívül.  Mert  a  világ  kész  a  felelettel. 
„Apáid  több  száz  éven  vérüket  áldozták,  hogy  Nyugatot 
megvédjék  a  Kelet  barbársága  ellen,  s  ti,  megtagadva 
apáitokat,  a  legbestiálisabb  zsarnokság  uszályhordozó¬ 
ivá  szegődtetek.  Apáitok  mindig  az  első  sorban  küzdöt¬ 
tek,  ahol  a  kereszt  védelméről  volt  szó,  ti  Hitíer  evangé- 
liomának  védelmében  külditek  a  harctérre  fiaitokat.” 

Nem,  kifelé  ne  hivatkozzunk  szép  múltunkra.  Sza¬ 
badságharcunkra  se,  Kossuth  demokráciájára  sem. 
Mert  hiába,  hogy  ez  hősköltemény  volt,  mi  jogon  hivat¬ 
kozik  erre  az,  kinek  „világnézlete”  azoknak  az  eszmék¬ 
nek  megtagadásán  épült  fel,  melyeknek  szellemében 
Kossuth  világhírét  megszerezte. 

„Ne  várjunk  senkitől  semmit;  a  magunk  erejére 
vagyunk  utalva!”  -  halljuk  unos-untalan  a  hősködő 
frázist.  Mert  mi  egyéb  más  ez,  mint  pufogó  frázis, 
szemben  a  rideg  valósággal,  melynek  kemény  ökle 
utolsó  ütésre  emelkedett  fel.  Az  oroszok  északon  a  Duk- 
lai-hágót  ostromolják,  délkeleten.  Arad  és  Temesvár 
megszállásával,  az  Alföld  kapuját  tárták  ki,  a  német 
szövetséges  kétségbeesett  haláltusáját  folytatja...  mi  az, 
amit  ilyen  hatalmak  ellen  a  „magunk  ereje”  jelenthet! 
De  igenis  értelmet  nyer  ez  a  frázis,  ha  a  következőkép¬ 
pen  fogjuk  fel: 

A  háborút  Németország  elvesztette,  s  vele  együtt  mi 
is  elvesztünk.  A  békekötés,  mellyel  a  háborút  befejezik, 
a  győzők  diktátuma  lesz.  Az  volt  mindig,  azt  volt  a  múlt 
háború  után,  az  lesz  most  is.  Lehet,  hogy  egyben- 
másban  -  főleg,  ahol  az  ő  érdekük  kívánja  -  belátóbbak 

lesznek,  de  egészben  véve  diktátum  lesz,  melynél  múlt¬ 
beli  erényeink  elismerését,  pláne  honorálását  remélni 
badarság  volna.  A  sors,  mely  a  békediktátum  révén 
nekünk  osztályrészül  jut,  a  legyőzöttek  sorsa  lesz.  S  itt 
kezdődik  „a  magunk  erejének”  hasonlíthatatlanul  fon¬ 
tos  szerepe.  A  csapások  elviselésében,  a  magunk  erejé¬ 
ből.  Jövőnk  kiépítésében,  a  magunk  erejéből. 

A  békekötés  -  úgy,  mint  az  a  múlt  háború  után 
történt  -  meg  fogja  állapítani,  hogy  mi  részünk  volt 
a  háború  kitörésében.  Ezt  a  megállapítást  -  mit  is 
tehetnénk  mást!  -  alá  fogjuk  írni.  De  nagy  hiba  volna, 
elsősorban  önmagunkkal  szemben,  ha  mi  azonnal, 
mihelyt  arra  lehetőség  adódik,  hozzálátnánk  az  exkul- 
páció  munkájához.  Nekünk  igenis  fel  kell  tárnunk 
a  múltat  a  magunk  számára,  hogy  tisztán  lássuk  az 
okokat,  melyek  bennünket  ebbe  a  katasztrófába  taszí¬ 
tottak,  az  infekciófészkeket,  melyek  közéletünket  meg¬ 
mételyezték,  a  szellemet,  mely  e  fertőzést  széthordta 
-  egyszóval  a  felelősséget,  mely  bennünket  terhel. 
Ennek  a  műveletnek  purgatóriuma  nélkül  nem  is  igen 
láthatunk  az  építőmunkához.  S  ebben  egyes-egyedül 
a  magunk  erejére  vagyunk  utalva.  A  belátást,  hogy  hol 
és  mit  hibáztunk,  nem  importálhatjuk  a  győzőktől.  Ha 
pedig  ez  a  belátás  nem  száll  meg  igazán  bennünket,  ha 
abban  a  meggyőződésben  fogunk  élni,  hogy  minket 
semmi  felelősség  nem  terhel,  mert  mi  nem  felelhetünk 
országunk  földrajzi  fekvéséért,  hogy  tehát  a  ránk  sza¬ 
kadt  szerencséüenség  tisztára  a  győztesek  igazságtalan¬ 
sága,  hatalmi  mámoruk  szadizmusa,  mely  ellen  való 
küzdelem  legfőbb  feladata  lesz  a  letiport  országnak, 
akkor  félő,  hogy  az  új  magyar  történelem  sorozatos 
katasztrófák  seregszemléi  a  lesz. 

Nem,  nekünk  vállalnunk  kell  sorsunkat,  és  vállal¬ 
nunk  kell,  hogy  a  közelmúlt  szellemével  szakítva  -  s  itt 
már  nem  tíz  esztendővel  kell  visszamennünk,  hanem 

hússzal,  harminccal-,  az  ország  szellemét  és  e  szellemet 
kifejező  intézményeket  úgy  értékeljük  át,  hogy  Magyar- 
ország  Európában  külön  szín  legyen  kultúrájánál  fogva. 
Ha  ezt  megműveltük,  ha  e  réven  a  világon  Kossuth 
hitelét  a  magunk  számára  újra  megszereztük,  akkor -ha 
a  békekötés  igazságtalanságai,  minden  becsületes  szán¬ 
dékunk  ellenére,  fejlődésünk  útját  állják  -  jelenjünk 
meg  okmányainkkal  a  hatalmak  tribunálja  előtt,  és 
próbáljuk  meg  őket  meggyőzni  tévedésükről.  De  nem 
előbb,  mintsem  hogy  a  becsületes  demokrácia  útján 
bekalauzoltuk  országunkat  az  új  Európába.  A  magunk 
erejéből. 

Több  oldalról  hallom,  hogy  egy  keskenyfilm  van 
forgalomban  nálunk,  mely  a  zsidók  deportálásának  két 
jelenetét  örökíti  meg.  Az  egyik  jelenet,  ahogy  a  magyar 
csendőrök  gyilkos  brutalitással  a  vagonokba  gyömöszö¬ 
lik  őket,  puskaaggyal  és  szuronnyal  dolgozván  meg 
a  nőket,  gyermekeket  is.  A  másik  jelenet:  megérkezés 
Németországba.  A  legmosolygóbb  fogadtatás  a  pálya¬ 
udvaron,  a  kocsikból  kitámolygó  zsidók  fölüdítése  étel¬ 
lel,  itallal.  A  hír  hitelesnek  látszik,  csak  éppen  hogy  egy 
normálisan  berendezett  agyvelő  nem  tud  mit  kezdeni 
vele.  Fölkészülés  ez  a  németek  részéről,  hogy  az  egész¬ 
nek  az  ódiumát  a  mi  nyakunkba  varrják?  Ez  föl  nem 
tehető,  mert  hisz  ehhez  az  kellene,  hogy  ők  épségben 
prezentálják  az  odaszállított  zsidókat.  Vagy  megint 
a  náciknak  az  a  törekvése  nyilvánul  meg  ebben,  hogy 
bűntársakat  szerezzenek,  ezúttal  egy  olyan  bűnhöz, 
melyről  azt  akarják  elhitetni,  hogy  ők  benne  ártatlanok. 
Nem  értem.  Egy  bizonyos,  akár  igaz  a  filmfelvétel,  akár 
hamis,  a  magyar  csendőrség  hóhér  szerepét  egy  árva 
szóval  sem  lehet  menteni.  Mert  ha  a  háború  után  elkö¬ 
vetkező  új  világban  a  gyilkosság  vagy  más  bestialitás 
mentségéül  szolgálhat  majd,  hogy  „parancsszóra  csele¬ 
kedtem”,  akkor  egye  meg  a  fene  azt  az  új  világot. 

Naponta  vitatkozom  magammal  a  fegyverletétel  kér¬ 
déséről,  és  mind  határozottabban  alakul  ki  bennem 
a  meggyőződés,  hogy  meg  kell  csinálni,  s  ugyanakkor 
világosan  látom,  hogy  a  mi  hadseregünkkel  és  vezérka¬ 
runkkal  nem  tudjuk  megcsinálni.  Legalább,  ma  még 
nem.  (Sok  vitám  volt  erről  Zsilinszky  Bandival.)  A  kár¬ 
páti  vagy  a  délkeleti  frontokra  vonuló,  illetőleg  onnan 
visszaözönlő  német  csapatok  nagy  erőt  képviselnek, 
mellyel  a  mi  itthoni  csekély  létszámú,  gyöngén  felszerelt 
csapataink  nem  tudnak  megmérkőzni.  És  ami  még 
ennél  is  nagyobb  baj,  hogy  nyilván  nem  is  akarnak. 
A  kárpáti  fronton  vagy  a  Maros-fronton  küzdő  csapata¬ 
ink  német  csapatok  közé  ékelve,  német  vezénylet  alatt 
meg  sem  kísérelhetik  a  kiszakadásukat.  A  németek 
hamar  végeznének  velük.  A  román  csapatoknak  köny- 
nyebb  dolguk  volt?  Függetlenebbek  voltak,  és  túlsúly¬ 
ban  voltak,  mert  a  németek,  a  varsói  front  védelmére, 
elvitték  onnan  a  legjobb  csapataikat,  az  ott  maradtakon, 
az  oroszokkal  egyesülve,  könnyen  rajtüthettek.  Mi  ezt 
nem  tudjuk  megcsinálni,  már  csak  azért  sem,  mert 
a  magyar  hadsereg  aligha  teljesítené  az  ilyen  parancsot. 
A  vezérkar  nagy  része  nácibarát.  A  magyar  középosztály 
nagy  része  hitelt  ad  a  tarkólövés-legendának,  és  egy 
rettegésben  várja  az  orosz  megszállást.  Ha  a  kormány 
kísérletet  tenne  a  kiugrásra,  német  segítséggel  rögtön 
alakulna  egy  új  kormány,  mely  vállalná  a  háború  folyta¬ 
tását,  úgy  és  ott,  ahogy  és  ahol  a  németek  azt  tőle 
kívánnák.  Nem  hiszem,  hogy  az  ezzel  járó  zavar  előnyt 
jelentene  a  szövetségeseknek,  viszont  ránk  szörnyű 
pusztulást  hozna.  A  nácik  és  magyar  pribékjeik  most 
már  kímélet  nélkül  irtanák  ki  mindazokat,  akik  nem 
hisznek  a  német  győzelemben,  akik  ragaszkodnak 
a  magyar  függetlenség  utolsó  foszlányához,  vagy  akikről 
feltételezik,  hogy  helyeslik  a  kiválási  szándékot.  A  zsi¬ 
dókkal  végképp  leszámolnának,  irtanák  a  munkásságot, 

vagy  Németországba  deportálnák  őket,  megfosztanák 
az  országot  utolsó  falatjától,  elhajtanák  a  paraszt  utolsó 
jószágát,  fölégetnék  városainkat  -  már  amennyiben 
a  szövetségesek  bombája  nem  végzett  velük.  Nagyon 
megértem,  hogy  a  szövetségesek  nem  kérdik  ezt,  hiszen 
a  maguk  fiait  sem  tudják  kímélni  a  náci  gazság  ellen 
folyó  háborúban,  de  nekünk  törődni  kell  ezzel,  s  minél 
őszintébben  el  vagyunk  szánva  a  győztesek  által  kialakí¬ 
tandó  világhoz  való  alkalmazkodásra,  annál  inkább 
vigyáznunk  kell  arra,  hogy  legalább  annyit  mentsünk 
meg  a  magyarságból,  amennyivel  ezt  az  új  életet  meg¬ 
kezdhetjük. 

Egyik  napilap  a  következő  hírt  hozza:  „Hamvas 
Endre  Csanádi  püspök  papságához  körlevelet  intézett 
arról,  hogy  az  egyházmegye  védőszentjének,  Szent  Gel- 
lértnek  napján  engesztelési  tart,  s  együttes  erővel  ostro¬ 
molja  az  eget  hazánk  szabadulásáért.”  „Terrortámadás 
az  ég  ellen”  -  mondotta  Manci,  kinek  e  hírt  felolvastam. 

A  lo varegylet  meggondolta  a  dolgot:  Megyeren  sem 
tartja  meg  a  lóversenyeket.  Kár.  Az  angoloknak  nagyon 
imponált  volna.  Megtudták  volna,  hogy  nem  is  a  néme¬ 
tek  a  Herrenvolk,  hanem  mi. 


Szeptember  25. 

A  finish  után  minden  elölről  kezdődik.  Egy  megtapo¬ 
sott,  kifosztott  ország,  sokszoros  lélekszakadással,  fel¬ 
borult  állami  és  társadalmi  szervezetekkel  -  „egész  világ 
szőttje  kibomlott”  -,  az  üldözöttek  bosszúkészülődései¬ 
vel,  a  birtokon  belül  levők  depossedálásával,  a  deposse- 
dáltak  fogcsikorgatásával,  ahogy  már  bontogatják  „utá¬ 
nam  az  özönvíz”  felírású  sárga  zászlójukat,  a  bálvány¬ 
imádók  összetört  bálványok  törmelékeinél,  és  szirtek  és 
zátonyok  és  aknák,  és  sehol  a  tengerek  csillaga,  mely 
felé  a  kétségbeesett  hajós  reménykedve  tekinthetne.  És 
ebben  a  pokolkörben  akarok  én  valamiféle  rendezői 

szerepet  vállalni,  azzal  a  nihilizmust  súroló  hitetlenség¬ 
gel,  mely  az  ember  ellen  -  magam  ellen  is  -  egész 
lényemet  eltölti?  Vállalkozni  arra  a  kilátástalan  sze¬ 
repre,  hogy  befolyásterülethez  jutva,  igyekezzem 
a  gonoszokat  jókká,  a  butákat  értelmesekké  átvará¬ 
zsolni?  Egy  szerep  van,  melyet  érdemes  ambicionálni: 
igaznak  lenni.  Ha  olyan  világ  jön,  melyben  az  emberek¬ 
nek  módjában  áll  ezt  megkísérelni,  már  az  is  nagy 
haladás  az  elmúlt  idők  lealacsonyító  rabságához  képest. 
De  attól  félek,  hogy  nem  jön.  S  attól  félek,  hogy  a  nyug¬ 
talanság  bennem  erősebb  a  bölcsességnél,  s  nem  éri  be 
azzal,  hogy  igaz  legyek,  hanem  hogy  az  igazat  érvénye¬ 
sítsem  is.  És  ehhez  a  hatalom  részesének  kell  lenni.  És 
a  hatalomról  hadd  ismételjem:  Die  Macht  an  sich  ist 
bőse.  Meg  aztán  könnyebb  is  miniszternek  lenni,  mint 
igaznak  lenni. 

Hogy  is  lesz  az,  ha  az  oroszok  megszállják  a  fővárost? 
Mire  ideérnek,  gondolom,  a  fennálló  hatalomnak  kevés 
nyoma  lesz  itten.  Vajon  lesz-e  egyikben-másikban 
-  a  kormányzóban,  a  budapesti  hadtestparancsnokban, 
a  belügyminiszterben  -  annyi  kötelességérzet,  hogy 
megőrzik  a  belső  rendet  a  tényleges  megszállás  bekövet¬ 
kezéséig?  A  tényleges  megszállással  a  kormányzónak  és 
az  általa  kinevezett  minisztériumnak  hatalma  megszű¬ 
nik,  s  a  hatóságok  intézkedési  joga  is  csak  a  megszálló 

✓ 

hatalom  parancsából  marad  meg  továbbra  is.  Es  most 
eljött  az  ideje  az  új  kormány  megalakításának,  feltéve, 
hogy  a  megszálló  hatalom  kívánja  ezt,  s  nem  maga 
kívánja  intézni  az  ország  kormányzását.  De  ki  ez  a  legi¬ 
tim  hatalom,  aki  miniszterelnököt  dezignálhat,  új  kor¬ 
mányt  kinevezhet?  Horthy  hatalma  megszűnt.  Nehezen 
tudom  elképzelni,  hogy  Horthy  még  sürgősen  kinevezi 
az  új  kormányt,  s  csak  azután  mond  le:  egy  Horthy 
Miklós  által  kinevezett  kormánynak  már  ab  ovo  a  legna¬ 
gyobb  bizalmatlansággal  kellene  megküzdenie,  a  meg- 

szálló  hatalom  és  a  szövetségesek  felé,  de  az  ország 
demokrata  elemei  felé  is.  Más  megoldásra  kellene  gon¬ 
dolni.  Talán  oly  módon,  hogy  összeülnének  a  képviselő¬ 
háznak  és  felsőháznak  azok  a  tagjai,  kik  szemben  álltak 
a  háborús  kormányokkal,  és  ez  a  csonka  parlament  egy 
háromtagú  kormányzótanácsot  választana,  mely  az 
alkotmányos  megoldás  bekövetkeztéig  a  kormányzói 
hatalmat  gyakorolná,  jelesül  az  új  kormányt  kinevezné. 
A  kormányzótanács  dezignálná  a  miniszterelnököt,  és 
nevezné  ki  az  általa  megalakított  kormányt. 

Szeptember  26. 

Több  mint  ötven  órája  nem  bombázták  Budapestet; 
persze  már  elterjedt  a  hír,  hogy  fegyverszüneti  tárgyalá¬ 
sok  folynak.  Hiüer  is  beleegyezett,  csak  azt  kötötte  ki, 
hogy  adjuk  át  az  élelmiszerkészleteinket,  és  egyezzünk 
bele,  hogy  a  svábságot  sorozza.  Nyilván  egy  szó  sem  igaz 
az  egészből.  Hitler  ellenszolgáltatás  nélkül  viszi  el  a  sváb 
lakosságot;  nálunk  ellenszolgáltatásnak  tekintik,  hogy 
elviszi.  Egy  tüdőbajos  békásmegyeri  sváb  beszélte  Pali¬ 
nak,  aki  kezelte,  hogy  Békásmegyeren  ötszázhatvan 
férfi  lakos  él  tizenhét-hatvan  év  között;  ebből  csak 
hármat  találtak  alkalmatlannak  a  nácik,  a  többit  elvit¬ 
ték.  Ami  pedig  az  élelmiszereket  illeti,  a  németek, 
megállapodás  ellenére  vagy  nélkül,  mindent  elhorda- 
nak.  Es  ami  egyéb  még  a  kezükbe  akad.  Es  akad. 
Teherautók  megrakva  teletömött  kofferekkel  és  min¬ 
denféle  áruval,  százszámra  vonulnak  Bécs  felé.  Ellen¬ 
ben  mikor  a  Közellátási  Minisztérium  húsz  teherautót 
kért  tőlük,  hogy  Budapestre  lisztet  hozzon  fel,  mert  itt 
már  kenyérbajok  vannak,  akkor  ezt  megtagadták.  Kell 
a  rablásra.  Az  új  rendből,  melyet  Európa  számára  ki¬ 
eszeltek,  még  próbálnak  letűnésük  előtt  egyet-mást 
megvalósítani. 

Közben  pedig  -  csak  el  kell  olvasni  lapjaikat  -  a  szí- 

vük  hasad  meg  Európa  sorsa  feletti  bánatukban.  Ha 
igaz,  amit  Schopenhauer  a  szánalomról  hirdetett,  hogy 
az  minden  erények  forrása,  az  erények  legerényebbike, 
akkor  a  németséget  joggal  töltheti  el  hivatástudata. 
Mert  ez  a  nép  csupa  szánalom,  csupa  Miüeid.  Finnor¬ 
szág  szerencsétlen  sorsa  álmatlan  éjszakákat  okoz  neki. 
„A  politikusok  egy  kis  csoportja  kiszolgáltatta  ezt 
a  nemzetet,  mely  mindig  ellenállt,  ha  szabadságának  és 
életterének  veszélyeztetéséről  volt  szó,  az  ősellenség 
késének.  Mint  már  több  ízben  e  háború  folyamán,  az 

A 

árulás  győzött  a  becsületes  harcon.”  Es  mély  szánalom 
-  Mitleid  -  az  angolok  iránt.  Akiknek  újságírói  és 
szakemberei  meg  akarták  nézni  Ploie§tit,  de  a  szovjet 

A 

parancsnokság  ezt  nem  engedte  meg.  Es  még  mélyebb 
szánalom  azért,  hogy  Anglia  mind  jobban  eladósodik, 
s  közel  jár  a  teljes  fizetésképtelenséghez.  És  szánalom 
Dél-Olaszország  iránt,  ahol  éheznek  az  emberek;  a  Bal¬ 
kán-országok  iránt,  melyeknek  egészséges  gazdasági 
kapcsolatai  Németországgal  most  hirtelen  megszűnnek. 
És  szánalom  Spanyolország  iránt,  mely  bajban  van 
narancstermésével,  és  Franciaország  iránt  -  mely  meg¬ 
feledkezik  arról,  hogy  Anglia  az  ősellenség  -  Mitleid. 
Mitleid.  Miüeid.  És  egy  lírai  cikk  Göbbels  lapjában 
arról,  hogy  a  németeknek  vissza  kell  menniök  Párizsba, 
és  vissza  is  fognak  menni,  mert  ott  megszerették  őket. 
„Megtehetik,  hogy  illuzionistáknak  csúfolják  azokat, 
akik  ezt  az  elválást  Párizstól  nem  fogták  fel  végleges 
búcsúnak,  és  e  szerint  cselekedtek,  tágabb  értelemben 
mégis  nekik  lesz  igazuk.  Mindaz,  amit  a  német  megszál¬ 
lás  négy  évében  Franciaországban  mindkét  részről  az 
európai  ügyért  előkészítettek  és  végbevittek,  nincs 
elveszve.  Egy  napon  újból  találkozni  fogunk  a  mi  szelle¬ 
münk  és  tevékenységünk  szerinti  franciákkal.  Közben 
mindkét  rész,  talán  hosszabb  időre,  külön  utakon  fog 
járni,  sokan  már  nem  lesznek  a  régiek  közül;  de  maga  az 

eszme,  megérve  és  megtisztulva,  tovább  fog  élni.”  És 
lehet,  hogy  nem  is  náci  ez,  csak  német,  aki  a  két  nemzet 
testvéresülését  csak  úgy  tudja  elképzelni,  hogy  ők  visz- 

szamennek  Párizsba.  Nem  pedig  úgy,  hogy  a  franciák 

✓ 

látogatnak  el  Berlinbe.  Es  ezeket  akarják  az  angolszá¬ 
szok  „átnevelni”! 

„Te  kit  szeretsz  legjobban?”  -  teszi  fel  Ria  a  sztereo- 

✓ 

típ  kérdést  Mariónak.  „En  mindenkit!”  -  feleli  Mario. 
„Az  nem  lehet,  kell,  hogy  valakit  jobban  szeress  a  többi¬ 
nél!”  „Mindenkit!”  -  makacskodik  Mario.  „Hogyan? 
Hát  nem  daddyt  és  mammyt  szereted  legjobban?” 

-  kérdi  Ria.  „De  igen,  de  ez  nem  helyes,  mert  minden- 
kit  egyformán  kellene  szeretni,  mert  az  is  ember.” 

Az  angol  rádió  a  háború  legfontosabb  eseményéről  ad 
hírt.  Az  angol  kormány  fehér  könyvet  adott  ki,  mely 
a  szociális  biztosításnak  az  egész  angol  társadalomra 
való  kiterjesztéséről  szóló  törvényjavaslatot  tartal¬ 
mazza.  A  javaslat  a  Beveridge-terv  princípiumain  épül 
fel,  s  minden  angol  állampolgárnak  -  tekintet  nélkül 
vagyonára,  szociális  elhelyezkedésére,  foglalkozására 

-  élete  minden  viszonylatában  az  egészségben  megsegí¬ 
tés,  az  ellátottság  teljes  lehetőségét  biztosítja.  A  jövőben 
Angliában  nincs  férfi,  nő,  gyermek,  ki  -  eltekintve 
a  züllöttség  és  kriminalitás  eseteitől  -  ne  számolhatna 
egy  bizonyos  létminimummal  és  azzal,  hogy  betegsége 
esetén  orvos,  gyógyszer,  kórház  áll  rendelkezésére. 

Az  lesz  az  igazi  új  Európa,  melyet  a  fehér  könyv 

* 

szelleme  fog  áthatni.  Es  semmi  kétség:  át  fog  hatni. 
A  szegényebb  országok  lakói  számára  ily  módon  biztosí¬ 
tandó  létminimum  nyilván  kisebb  lesz,  mint  amennyit 
a  fehér  könyv  az  angol  polgárnak  szán,  de  meglesz, 
éspedig  mindenki  számára  egyforma  mértékben. 
A  mezőgazdasági  munkást  éppúgy  megilleti,  mint  az 
ipari  munkást,  a  kisiparost  éppúgy,  mint  a  kisgazdát, 
a  kereskedőt  éppúgy,  mint  a  bankárt,  papot,  grófot, 

milliomost.  Mindenkinek  meglesz  a  jussa  ingyenes 
orvosra,  gyógyszerre,  kórházra,  fürdőre,  fizetéses  sza¬ 
badságra,  és  forduljon  bárhogy  élete  sorja,  egy  bizonyos 
létminimum  megilleti,  akár  segítség  címén,  munkanél¬ 
külisége  idejére,  akár  áttanulási  juttatás  címen,  ha  egy 
pályáról,  mely  embereit  nem  tudja  eltartani,  más 
pályára  készül  átlépni,  végül  pedig  hatvan  esztendején 
túl  mint  öregségi  nyugdíj.  S  a  gyermekeket  ingyentej 
illeti  meg,  ingyen  iskolakönyvek  és  ingyennyaraltatás. 
És  az  özvegyet,  ha  anya,  megilleti  a  létminimum,  mely 
lehetővé  teszi,  hogy  gyermeke  mellett  maradjon.  Igen 
nagy  dolog  ez.  Az  új  magyar  kormány  népjóléti  minisz¬ 
terének  már  székfoglalása  napján  tanulmányoznia  kell 
az  angol  fehér  könyvet.  És  vállalni  a  gondolatait. 


Szeptember  21 . 

Mind  több  oldalról  érkezik  gyilkos  tervezgetések  híre 
hozzám.  Az  oroszok  bejövetelét  biztosra  veszik;  mielőtt 
azonban  a  városba  teszik  a  lábukat,  végezni  kell  min¬ 
denkivel,  aki  a  németet  inkább  érzi  ellenségnek,  mint 
a  zsidót.  Meg  kell  rohanni  a  csillagos  házakat,  és  legyil¬ 
kolni  a  zsidókat,  és  le  kell  gyilkolni  azokat  a  nemzsidó¬ 
kat  is,  kik  a  további  deportációknak  útját  állták,  és 
azokat,  kik  a  fő  gyilkosokat  hivatalukból  elmozdították, 
és  azokat  a  szocialistákat,  kiket  a  németek  még  nem 
hurcoltak  el,  és  azokat  a  katonákat,  kik  meg  akarják 
akadályozni,  hogy  a  katonaság  részt  vegyen  a  gyilkossá¬ 
gokban,  és  azokat,  kik  ellen  a  gyilkosságok  kitervelői- 

* 

nek  vagy  végrehajtóinak  egyéni  kifogásuk  van.  Es  nem 
is  egy  csoport  készül  a  gyilkosságokra,  hanem  az  össze¬ 
esküvések  egész  sora:  az  Imrédy  alapította  keleti  front, 
a  Baky-Endre  László-csoport,  mely  számít  a  csendőr¬ 
ség  közreműködésére,  és  készülnek  Szálasiék  is,  és 
készülnek  a  volksbundisták,  kik  szívesebben  gyilkol¬ 
nak  itthon,  mert  a  frontokon  vissza  is  lőnek,  és  készül- 

nek  a  szervezetlen  rablógyilkosok.  A  németek  pedig 
minden  csoporttal  tartják  az  összeköttetést,  állítólag 
már  itt  is  van  egyik  fő  deportációs  szakemberük,  mert¬ 
hogy  a  német,  mint  rendszerető  nép,  nem  szívesen  látja, 
ha  a  zsidók  kipusztításában  eltérnek  az  általa  megsza¬ 
bott  és  évek  óta  lelkiismeretesen  gyakorol  rituálétól. 
Vajon  mondjam-e  az  írással:  deliciae  meae  esse  cum 
filiis  hominum? 

Azt  írtam  tegnap,  hogy  milyen  nagy-nagy  dolog  az 
a  minden  lelket  átfogó  szociális  biztosítás,  mellyel  Ang¬ 
lia  gyermekeit  megajándékozza.  Nagy  dolog,  de  vajon 
elég-e?  Vajon  lelkűkben  különbekké  teszi  őket,  job¬ 
bakká,  alázatosabbakká?  Pascal,  a  tiszta  lélek,  csak  egy 
utat  lát  arra.  Azt  mondja:  „Hiába  keresitek,  oh,  embe¬ 
rek,  bajaitokra  az  orvosságot  saját  magatokban.  Minden 
tudásotokkal  legföljebb  addig  a  felismerésig  juttok  el, 
hogy  sem  az  igazságot,  sem  a  jót  nem  találjátok  meg 

magatokban.  A  filozófusok  ezt  ígérték  nektek,  de  nem 

// 

tudták  beváltani.  Ok  nem  tudják  sem  azt,  hogy  mi  az 
igazi  jó  számotokra,  sem  azt,  hogy  mi  igazi  valótok. 
Hogyan  is  adhattak  volna  ők  orvosságot  bajaitokra, 
amelyeket  még  csak  nem  is  ismertek?  A  ti  legfőbb 

betegségeitek  a  gőg,  mely  elvon  benneteket  Istentől, 

✓ 

s  az  érzékiség,  ami  a  földhöz  köt.  Es  ők  nem  tettek 
egyebet,  mint  meghagytak  benneteket  e  betegségek¬ 
ben,  vagy  legalábbis  az  egyikben  mindig.  Ha  Istent 
állították  elétek,  az  csak  arra  volt  jó,  hogy  kevélységete¬ 
ket  megerősítse:  azt  hitették  el  veletek,  hogy  természe¬ 
teteknél  fogva  hozzá  hasonlók  vagytok.  És  azok,  akik 
belátták  e  nagyravágyás  hiábavalóságát,  a  másik  szaka¬ 
dékba  taszítottak  benneteket,  megértetvén  veletek, 
hogy  természetetek  olyan,  mint  az  állatoké,  és  arra 
indítottak  titeket,  hogy  javatokat  az  érzéki  vágyakban 
keressétek,  melyek  az  állatok  osztályrésze.  Nem  ez  az 
útja,  hogy  tévedéseitekből  kigyógyuljatok,  amelyeket 


324 


ezek  a  bölcsek  egyáltalán  nem  is  ismertek. . .  Ha  Istennel 
egyesítenek  benneteket,  úgy  ez  csak  a  kegyelem  által 
van,  s  nem  a  természetnél  fogva.  Ha  lealacsonyítanak 
benneteket,  ez  büntetésből  van,  és  nem  a  természet 
által.” 

Miért  olvasom  mostanában  oly  szívesen  Pascalt?  Az 
a  kegy,  mely  engem  Istennel  egyesítene,  általa  nem  lesz 
osztályrészem.  Az  emberhez  jutok  közelebb  általa; 
vigasztal,  reménnyel  tölt  el,  hogy  ilyen  embert  is  terem¬ 
tett  a  föld.  Nagyon  sajnálom,  hogy  Sainte-Beuve  Port- 
Royal-ját  nem  hozhatom  el  könyvtáramból.  Igen  szép 
kiadásban  bírom.  A  németek  aligha  viszik  el,  de  esetleg 
föltüzelik,  mert  már  hideg  van  a  villában,  a  koksz 
fogytán,  és  a  fegyverletétel  messze.  Már  ilyenfajta 
fenyegetésük  híre  el  is  jutott  hozzám. 

Holnap  lesz  házasságunk  tizedik  évfordulója.  Rómá¬ 
ban  szerettem  volna  ünnepelni,  fiatal  lélekkel,  jövőt 
tervelve,  a  magunk  és  Mario  jövőjét,  meg  minden  embe¬ 
rét.  (Miért  legyek  rosszabb,  mint  a  fiam!)  Békét  ígértem 
Riának  e  napra,  otthont,  kertet,  néhány  rózsatövet, 
félelem  nélküli  napokat,  és  semmit  ebből  beváltani  nem 
tudok.  Pedig  megérdemelné. 

Délelőtt  megmostam  az  ablakokat.  Tehetséggel. 
Brandes  Julius  Caesar-]át  olvastam;  kissé  bőbeszédű 
munka,  nem  Julius  Caesar  stílusában,  de  jól  megírt 
részletekkel. 

Ahol  Erdélyben  visszavonulunk,  német  parancsra  fel 
kell  robbantani  a  gyárakat  és  erőtelepeket,  tekintet 
nélkül  arra,  hogy  hadászati  szempontból  jelentenek-e 
valamit  az  ellenségnek  vagy  sem.  Minthogy  a  visszavo¬ 
nulás  elég  lassú  tempójú,  a  németek  kényelmesen 
elpusztítják  előbb  a  tiszántúli  gyárakat,  erőtelepeket, 
vasutakat,  azután  a  Tisza-Duna  közieket,  végül  Buda¬ 
pest  gyáriparát,  melynek  védelmére  már  kiadták 
a  parancsot.  A  zsidók  már  ássák  az  árkokat.  Ezúttal 

kivételesen  nem  a  saját  hullájuk  számára,  hanem  pusz¬ 
tulni  küldött  szegény  magyar  katonáknak.  Ezt  az  orszá¬ 
got  szétbombázzák  a  szövetségesek,  kirabolják  a  nácik, 
felrobbantják  a  németek,  a  megszállás  éhenhalásra  ítélt 
koldusnépséget  talál  itt.  Hacsak  a  nyugati  fronton  az 
angolszászok  valamely  döntő  sikere  -  melyet  a  jövő 
hétre  várok  -  nem  kényszeríti  a  németet  fegyverleté¬ 
telre.  Akkor  talán  egyet-mást  meg  tudunk  menteni 
a  magunk  számára.  Hétről  hétre  áltatom  magamat 
effajta  reményekkel. 


Szeptember  28. 

Az  oroszok  Szeged-Nagyvárad  térségében.  Budapest 
pályaudvarai  a  menekülők  ezreit  ontják.  A  város  tele 
van  rémhírekkel,  melyek  fantasztikusságban  néha 
a  német  propaganda  által  az  oroszokról  terjesztett  rém¬ 
híreket  is  túlszárnyalják. 

Erdély  sorsa  valóban  tragikus.  Az  erdélyi  írók  kezdik 

újra  felfedezni  az  „erdélyi  lelket”.*  Eveken  át  a  leggono¬ 
szabb  dolgok  történtek  itt,  anélkül  hogy  az  „erdélyi 
lélek”  egyszer  is  felágaskodott  volna  ellenük.  Ellenke¬ 
zőleg,  a  gonoszságok  az  ő  asszisztenciájával  történtek, 
akárhányszor  az  ő  sürgetésére,  és  az  erdélyi  íróknak,  az 
„erdélyi  lélek”  hivatott  őrzőinek  egy  szavuk  nem  volt 
a  gonoszságok  ellen.  Pedig  látniok  kellett,  hogy  a  szen¬ 
vedéseket,  miket  a  magyarság  a  román  uralom  alatt 
átélt,  hogyan  váltották  át  egyesek  rangra,  díszre, 
pénzre.  „Csapdos  ár  és  hideg  szél,  babiloni  sötét  vizek¬ 
nél”  -  énekelték  az  elnyomatás  idején,  s  mikor  az 
elnyomatás  elmúlt,  huszonnégy  óra  alatt  elnyomókká 
vedlettek  át,  az  erdélyi  írók  segédletével,  vagy  leg- 


*  Minden  általánosítás  igazságtalanság.  Az  „erdélyi  írók”-at  vádolom, 
holott  jól  tudom,  hogy  pl.  Tamási  Áront  vád  nem  érheti.  Spectatort 
sem.  Barátaim  szerint  másokat  sem. 

alábbis  hallgatag  beleegyezésével.  S  most  ezek  az  írók 
újra  nemzetnevelő,  lelkiismeretet  ébresztő  pózba  vágják 
magukat.  Fennhéjázó  oktatásban  részesítik  népüket, 
hivatkozva  arra,  hogy  nemcsak  a  verőfényt  járták  velük, 

hanem  a  zimankót  is.  „Szánalmas  vagy,  testvér  -  írja  az 

egyik  -  és  elszomorító.  Evek  óta  hallottad  a  közeledő 
dörgést,  s  most  mégis  úgy  állsz  a  viharban,  mint  a  meg¬ 
rémült  gyermek,  kit  készületlenül  lepett  meg  az  idő. 
Állsz  tétlenül  és  tehetetlenül,  futnál,  nem  tudod,  hová, 
életösztönöd  s  a  kapzsi  önzés  váltakozva  kerget  erre- 
arra,  minden  eszedbe  jut  mint  végső  menedék,  csak  az 
nem,  ami  természetes  és  egyszerű...  Sötéten  mondod: 
rossz  időket  élsz  és  nehéz  napokat.  Pedig  nem  az  idők 
rosszak,  csupán  az  ember,  s  nem  a  napok  nehezek,  mi 
vagyunk  gyöngék  és  hitványak  hozzájuk.  Szép  a  világ  és 
jó,  csak  az  ember  rontja  el  időnkint.  Évszázadok  alatt 
sokszor  elromlott  már,  s  rendre  mindig  helyrejött 
megint.  Győzhetetlen  az  élet,  akár  a  fű  vagy  az  erdő. 
S  bátran  bízhatsz  az  évszázadok  rendjében,  mert  nem 
ember  igazítja  azt,  hanem  maga  az  Isten.  Ne  félj,  ne 
bújj,  ne  fuss  sehova.  Markold  szorosan  Tieid  kezét,  s  ha 
veszedelem  dübörög  ajtód  előtt:  nyugodtan  nézz  a  sze¬ 
mébe.  A  tisztákat  és  erőseket  elkerüli  a  vész...”  S  így 
tovább  az  erdélyi  író  -  Wass  Albert  -  a  legelcsépeltebb 
göbbelsi  frázisokon  keresztül  (akitől  egyébként  a  gene¬ 
rációkban  való  gondolkodás  ötletét  is  vette):  „A  győze¬ 
lem  azé,  aki  megáll  a  helyén”;  „Csak  az  vész  el,  aki 
gyenge”;  „Csak  az  vész  el,  aki  nem  méltó  arra,  hogy 
éljen”;  „Semmitől  ne  félj;  állj  bátran  és  nyugodtan,  ahol 
állni  rendelt  a  sors”  és  más  ilyen,  egy  tornaterem  falai¬ 
nak  díszítésére  alkalmas  aranyköpések. 

S  az  ember  szeretné  megkérdezni  az  írót:  hol  voltál 
ezzel  a  robusztus  önérzettel  akkor,  mikor  az  „erdélyi 
lélek”  diadalmámorában  itt  az  anyaországban  nem  „állt 
tédenül  és  tehetedenül”,  hanem  a  leggonoszabb  elnyo- 

más  és  kizsákmányolás  szószólója  és  haszonélvezője 
volt.  Ne  feleld  nekem,  író,  hogy  nem  mindenki  volt, 
s  hogy  voltak  derék,  becsületes  erdélyiek,  akik  szégyell- 
ték  az  erdélyi  lélek  ilyetén  megnyilatkozását.  Ne  feleld 
nékem,  mert  ezt  nélküled  is  tudom,  ellenben  felelj  arra, 
hogy  intetted-e  a  hitványokat,  hogy  legyenek  embersé¬ 
gesek,  ne  álljanak  az  üldözők  mellé,  egykor  maguk  is 
üldözöttek,  ne  uszítsanak  az  uszítókkal,  mert  majdan  az 
uszító  jelszavak  ellenük  fordulnak.  Megtetted  ezt,  író? 
Ha  megtetted  volna,  azzal  ugyan  nem  válnál  jobb  íróvá, 
különb  gondolkodóvá,  de  igenis  emberebb  emberré, 
s  ez  többet  ér,  mint  középszerű  írónak  lenni.  Az  erdé¬ 
lyieket  végtelenül  sajnálom. 

Nemzetőrséget  állítunk  fel,  ami  nyilván  azt  jelenti, 
hogy  minden  gonosz  terv  majd  legális  úton  jut  fegyver¬ 
hez.  A  mozgósítás  mind  szélesebb  körökre  terjed  ki. 
A  honvédelmi  miniszter  önkéntes  jelentkezésre  hívja  fel 
a  lakosságot,  elsősorban  azokat,  akik  „a  közvélemény 
irányítására  hivatottak”.  „A  honvédség  várja  az  ország 
politikai  vezetőit,  szellemi  életének  irányítóit,  törvény¬ 
hozóit,  írókat,  újságírókat.  Várja  önkéntes  jelentkezé¬ 
süket,  hogy  példaadásukkal  a  szent  harc  legfontosabb 
táplálóját,  az  elszánt  küzdeniakarást  törhetetlenné 
tegyék.”  Földdel  jutalmazzák  azokat  a  katonákat,  illető¬ 
leg  családjukat,  kik  ellenséges  páncélosokat  küzdenek 
le.  Öt  katasztrális  hold  középminőségű  földet  kap,  ha 
használhatatlanná  tesz  vagy  zsákmányul  ejt  egy  harcko¬ 
csit,  és  tíz  holdat  kap  családja,  ha  a  katona  e  küzdelem¬ 
ben  életét  veszti. 

Lord  Cranborne,  az  angol  kormány  képviselője,  a  lor¬ 
dok  házában  nyilatkozott  a  szövetségesek  szándékairól 
a  legyőzött  Németországgal  szemben.  Nyilatkozatának 
lényege,  melyet  persze  csak  az  angol  rádió  rövid  közlé¬ 
sében  hallottam,  az  volt,  hogy  a  bűnösök  elveszik  bün¬ 
tetésüket,  de  egyébként  „nem  fogunk  úgy  bánni  a 

német  néppel,  ahogy  a  németek  bántak  az  általuk 
megszállt  területek  lakosságával”.  (Bátran  hozzátehette 
volna:  és  saját  szövetségeseikkel.)  Szegény  program  ez. 
Hát  vajon  egyáltalán  fölmerülhet  annak  lehetősége, 
hogy  a  szövetségesek  úgy  bánjanak  a  legyőzött  Német¬ 
országgal,  ahogy  az  Franciaországgal,  Lengyelország¬ 
gal,  Jugoszláviával,  Görögországgal,  Ukrajnával  stb. 
bánt?  Kirabolják,  Gestapót  ültetnek  nyakába,  polgárait 

i 

internálják,  rabszolgamunkára  elhurcolják?  Ez  a  felte¬ 
vés  józanul  gondolkodó  ember  agyában  meg  nem  for¬ 
dult,  ha  tehát  lord  Cranbome  ennek  cáfolatát  mint 
jövőbeli  tervek  lényegét  tárta  a  lordok  háza  elé,  ezzel 
csak  azt  dokumentálta,  hogy  Németországot  illetően 
tulajdonképp  nincs  is  programjuk  a  szövetségeseknek, 
ilyenben  eddig  megállapodni  nem  tudtak.  Hogy  is  tud¬ 
nának! 

Szeptember  29. 

Mit  izgat  téged  Németország  sorsa?  Mi  közöd  hozzá? 
Micsoda  nagyzási  hóbort  azt  hinni,  hogy  a  te  dobogó¬ 
sodból  bármi  is  eljut  oda,  ahol  Németország  jövője  felől 
döntenek?  Nem  elég  neked  a  magad  baja?  Nem  elég 
félelemmel  tölt  el  a  sors,  mely  hazádnak  jut  osztályré¬ 
szül,  még  mielőtt  a  győzők  bármit  is  döntenének  felőle? 
Szétbombázva  a  szövetségesek  által,  kirabolva  a  néme¬ 
tek  által,  végigpusztítva  az  egymással  küzdő  német¬ 
orosz  hadseregek  által.  Nem  elég  ez?  S  a  sors,  mely  téged 
és  tiéidet  közvetlenül  fenyeget?  Itt  ülni  magatehetetle- 
nül,  egy  városban,  melyet  majd  a  németek  védenek,  az 
oroszok  ostromolnak.  S  végigélni  mindazt,  amit 
a  német  „védelem”  jelent  rablásban,  gyilkolásban. 
Végigélni,  tanúja  lenni,  és  esetleg  nem  is  végigélni. 
Ezzel  törődj,  azzal  az  egy  héttel,  két  héttel,  mely  az 
oroszoknak  a  város  alá  érkezése  és  bevonulása  között 
eltelik.  Ez  ellen  lázadozz,  ez  ellen  próbálj  menedéket 
keresni  -  Németország  sorsa  nem  tartozik  rád. 


Általában  tanuld  meg,  ha  eddig  meg  nem  tanultad 
volna,  hogy  a  hatalommal  nincs  vitatkozás.  Éppen  arról 
lehet  a  hatalmat  megismerni,  hogy  a  vitatkozás  lehető¬ 
sége  vele  ki  van  zárva.  A  hatalom,  mely  nem  azzal 
indokolja  cselekedeteit:  „quia  ego  sum  leo,,  -  nem 
hatalom.  Próbálj  könyörögni  neki,  de  ne  vitatkozz  vele. 
„La  justice  est  sujette  á  dispute,  la  force  est  trés  recon- 
naissable  et  sans  dispute.  Ainsi  on  n’a  pu  donner  la  force 
á  la  justice,  parce  que  la  force  a  contredit  la  justice  et 
a  dit  que  c’était  elle  qui  était  juste.  Et  ainsi  ne  pouvant 
fairé  que  ce  qui  est  juste  fut  fórt,  on  a  fait  que  ce  qui  est 

fórt  fut  juste.”  (Pascal.)  Elfelejtetted?  Victrix  causa 

* 

piacet  diis,  séd  victa  Catonis?  így  van  ez,  nagy  képű 
barátom!  Magaddal  törődj. 

Churchill  kitűnő  beszédben  számolt  be  az  alsóházban 
az  utolsó  három  hónap  eseményeiről.  Magyarországról 
nem  nyilatkozott  barátságtalanul.  „Németország  vas¬ 
markában  tartja”  -  mondotta,  ami  elismerése  annak, 
hogy  a  kiugrás  nem  egészen  a  mi  elhatározásunktól 
függ. 

Beszédének  egyik  passzusában  Churchill  a  Führert 
igazi  nevén  aposztrofálta:  Schickelbauer  káplárnak 
nevezte,  s  ezzel  a  Hitler-probléma  lényegére  mutatott 
rá.  Mert  valóban  úgy  áll  a  dolog,  hogy  Hitler  egyetlen 
eredeti  elgondolása  -  trouvaille-a  -,  karrierjének  kulcsa 
az  volt,  hogy  a  Schickelbauer  név  helyett  a  Hitler  nevet 
vette  fel.  Minden  más  a  fasisztáktól  kölcsönvett  orna¬ 
mentika  volt:  a  camicia  nerából  lett  a  barna  ing,  a  Giovi- 
nezzából  a  Horst-Wessel  Lied,  a  fascesből  a  Hacken- 
kreuz...  eredeti  gondolat  egyedül  a  Schickelbauer  név¬ 
nek  Hitlerre  történt  átváltása  volt.  Soha  a  Schickelbauer 
névvel  Adolfunk  meg  nem  tudta  volna  művelni  azt, 
amit  a  Hitler  névvel  tudott.  Heil  Schickelbauer!  Még 
a  németek  is  a  szemébe  röhögtek  volna  annak,  aki  őket 
Heil  Schickelbauerral  köszöntötte  volna.  Schickel- 

bauer,  aki  féltékeny  Napóleonra,  Schickelbauer,  aki 
Nagy  Károly  páncéljában  parádéroz,  és  Nagy  Frigyes 
pózait  utánozza:  bohózati  figura.  Churchill  kiváló  pszi¬ 
chológus. 

A  mi  miniszterelnökünk  kevésbé.  Mert  ha  pszicholó¬ 
gus  volna,  akkor  nem  mondotta  volna  beszédében,  hogy 
egy  „idegen  hatalom”  megsértette  szuverenitásunkat. 
Neki  tudnia  kellett  volna,  hogy  a  németek  finom  húro- 
zatú  lelke  nem  bírja  azt  el,  hogy  őt  „idegen  hatalomé¬ 
nak  titulálják.  Végül,  a  német  nemcsak  Hitler  és  Himm- 
ler  nemzete,  hanem  Hölderliné  is,  érzékeny  nemzet, 
mely  fájóbban  reagál  az  ilyen  sértésre,  éppen  mert 
úribb,  ősibb,  tisztább  fajú,  mint  Európa  más  nemzetei. 
Németország  „idegen  hatalom”,  amely  sehol  Európá¬ 
ban  nem  idegen,  mert  ahová  eddig  a  lábát  tette,  ott  azok 
idegenek,  akik  eddig  ott  laktak,  s  a  németek  kegyeimé- 
bői  tovább  ott  lakhatnak.  Es  éppen  magyar  részről 
nevezzék  őket  idegen  hatalomnak,  akit  Németország 

egyedül  tartott  meg  szövetségesének,  és  abban  a  kitün- 

* 

tetésben  részesített,  hogy  az  ő  oldalán  Uj-Európa  egye¬ 
düli  részese,  más  senki:  Németország  és  ő.  Németorszá¬ 
got  mondani  idegen  hatalomnak,  aki  borunkról, 
búzánkról,  minden  jószágunkról,  iparunkról  és  mező- 
gazdaságunkról,  életünkről  és  vérünkről  úgy  rendelke¬ 
zik,  mint  a  magáéról,  súlyos  tévedés,  s  joggal  hívta  ki 
Veesenmayer  úr  elégedetlenségét.  A  németek  megsér¬ 
tődtek.  Azon  is,  hogy  Lakatos  a  fegyverletétel  lehetősé¬ 
gét  említette. 


Szeptember  30. 

A  rézkilincseket  és  rézzárakat  megpucoltam  a  lakásban. 
Szidollal.  Remekül  sikerült.  Mikor  elkészültem,  olyan 
önérzettel  néztem  művemre,  mint  ahogy  Benvenuto 
Cellini  nézhetett  az  arany  sótartóra,  amit  I.  Ferencnek 
csinált.  (Az  adat  helyessége  ellenőrizendő,  ha  majd  újra 

ember  leszek,  és  könyveim  lesznek.  A  hetyke  hang  sem 
őszinte,  fáradt  vagyok,  és  már  félni  sem  tudok.) 

Rémhír:  v.  Imrédy  megegyezett  Szálasival.  Átveszik 
a  kormányt.  Program:  zsidóirtás,  magyarirtás.  Jaross, 
Baky,  Endre  László,  a  csendőrség  velük  van.  A  Gestapo 
is.  Ma  még  tán  rémhír,  holnap  szörnyű  valóság.  Az  idő 
lassan  múlik. 


Október  1. 

Vasárnap  van.  A  rádió  istentisztelet  szép  hangjait  hozza 
el  hozzám.  Mennyivel  könnyebb  ez,  mint  az  embertisz¬ 
telet! 

Tegnap  egy  előadást  hallgattam  az  angol  rádióban, 
melyben  a  népakarat  megnyilvánulásáról  volt  szó,  a  par¬ 
lamentáris  alkotmány  útján.  Milyen  egyszerű  is  ennek 
a  teóriája.  A  nép  túlnyomó  többségében  jó  szándékú, 
becsületes,  józan  eszű;  ha  minden  presszió  nélkül,  sza¬ 
badon  választhat,  akkor  jó  szándékú,  becsületes  embe¬ 
reket  küld  a  parlamentbe,  akik  intellektuális  képessé¬ 
geiknél  fogva  erre  a  leghivatottabbak.  A  parlament  az 
optimaták  gyülekezete  lesz,  melyben  magasrendű  viták 

során  a  közügyet  legjobban  szolgáló  törvények  hozat- 

✓ 

nak.  így  látták,  így  szándékolták  a  girondisták  is,  és 
jutottak  el  a  királygyilkosságig,  a  francia  társadalom 
egyik  osztályának  a  kipusztításáig.  A  parlamentarizmus 
bölcsessége  éppoly  fizikai,  mint  az  abszolút  monar¬ 
chiáé.  „IV.  Henrik”  -  példálóztak  az  abszolút  monar¬ 
chia  hívei  Franciaországban,  holott  Franciaországnak 
több  III.  Henrikje,  IX.  Károlya,  XIV.  Lajosa  volt,  mint 
IV.  Henrikje.  Prévost-Paradol  felfogását  e  problémáról 
egy  történettudós  a  következőképpen  ismerteti:  „A  sze¬ 
mélyes  és  korládan  monarchia  fikciója  abból  áll,  hogy 
minden  nemzedék  bölcs  és  hivatott  fejedelmet  produ¬ 
kál.  Az  arisztokratikus  kormányforma  fikciója,  hogy 
a  nemesi  osztály  uralma,  mely  nagy  vagyonok  birtoká- 

bán  inkább  hajlik  az  önzetlenségre,  valójában  a  nemzet 
legkiválóbbjainak,  színe-javának  uralmát  jelentik. 
A  demokratikus  fikció  lényege,  hogy  a  szuverén  nép 
igazságos  és  felvilágosult;  hízelgés,  vesztegetés  nem  ér 
föl  hozzá;  hogy  két  jelölt  közül,  kiknek  egyike  kellemet¬ 
len  igazságokat  tár  eléje,  másika  pedig  legotrombább 
előítéleteinek  és  legaljasabb  ösztöneinek  hízeleg, 
a  becsületesnek  adja  az  elsőbbséget.  De  ha  nem  ez 
történik,  ha  a  becsületes  emberek  kiszorulnak  a  köz¬ 
ügyek  intézéséből,  s  helyüket  csalók  és  gazemberek 
foglalják  el,  az  állam  csakhamar  rendetlenségnek,  anar¬ 
chiának  van  kitéve:  küszöbön  áll  a  diktatúra.” 

Ki  állíthatja,  hogy  azok  a  pártok  és  emberek,  kik 
nálunk  a  nácizmus  eszméit  vallották,  és  a  nácizmus 
gengszter  módszereivel  annak  minden  gazságát  elkövet¬ 
ték,  vagy  elkövetni  hajlandók  voltak,  ki  mondhatja, 
hogy  ezek  nem  tiszta  választás  útján  kerültek  a  Parla¬ 
mentbe.  Ellenkezőleg,  ahhoz  kellett  presszió  és  veszte¬ 
getés,  hogy  ne  még  nagyobb  számban  jussanak  mandá¬ 
tumhoz.  A  szuverén  népakarat  követelte  érvényesülésü¬ 
ket.  Amit  mi  gazságnak  mondunk,  azt  a  szuverén  nép¬ 
akarat  megvalósítandó  eszmének  érezte,  s  a  maga  hatal¬ 
mát  állította  szolgálatába.  Ne  mondják,  hogy  a  nép  félre 
volt  vezetve!  miért  is  talált  volna  kivetnivalót  azon,  amit 
a  magyar  középosztály  nagy  része  -  egyesületei,  sajtója, 
iskolája  -  meggyőződéssel  vallott  a  magáénak?  Hiszen 
éppen  ez  az,  ami  kérdésessé  teszi  a  népképviseleti  alkot¬ 
mány  értékét.  Ha  így  lehet  félrevezetni,  uszító  jelsza¬ 
vakkal  fellelkesíteni  a  nép  nagy  tömegeit,  hogyan  vár¬ 
hatjuk,  hogy  a  legderekabbakat  küldje  a  Parlamentbe, 
s  a  Parlament  a  legtisztességesebbek  és  legképzettebbek 
gyülekezete  legyen?  A  népképviseleti  alkotmány  mel¬ 
lett  alig  is  hozható  fel  más  érv,  mint  Clemenceau  érve 
(gondolom,  idéztem  is  már),  aki  a  Parlamenttel  elége¬ 
detlenkedő  titkárjára  azzal  förmedt:  „Tud  ön  jobbat?” 

Képzeljük  el,  hogy  egy  alkotmányreform  megpróbál 
megbirkózni  ezzel  a  nehéz  problémával.  Mit  tehet? 
Milyen  tilalomfákat  állíthat  fel?  Melyik  az  a  fórum, 
amelyik  tekintéllyel  és  igazságosan  eldöntheti,  hogy  hol 
végződik  a  képviselői  vagy  képviselőjelölti  lelkiismeret 
megnyilatkozása,  és  hol  kezdődik  az  uszító  demagógia? 
Mikor  először  szólaltam  fel  a  Házban  egy  okosan  elgon¬ 
dolt  földbirtokreform  dolgában,  tettem  azért,  mert 
beható  tanulmányok  ezt  lelkiismereti  kötelességemmé 
tették.  A  Ház  nagy  része  demagógiának  érezte  felszóla¬ 
lásomat:  ki  az,  aki  itt  igazságot  tehet?  S  aki  jelölt  vagy 
képviselő  az  államfő  számára  nagyobb  részt  követel 
a  végrehajtó  hatalomból,  ki  dönti  el,  hogy  mennyi 
ebben  az  amerikai  demokrácia  példája  és  mennyi  a  dik¬ 
tatúrára  törekvés?  Melyik  fórum  és  milyen  kritériumok 
alapján  fogja  fémjelezni  az  eszméket,  melyeket  polgár¬ 
jog  illet  meg  a  Házban,  és  indexre  tenni  azokat,  melye¬ 
ket  vészesnek  ítél?  (Vészes?  Minek,  kinek  a  szempont¬ 
jából?  A  valláserkölcs  szempontjából?  Az  uralkodó  osz¬ 
tály  szempontjából?  A  hatalom  biztonságának  szem¬ 
pontjából?)  És  hogy  lehet  majd  megkülönböztetni 
a  csempészárut  attól,  ami  törvényszerű  behozatali  enge¬ 
déllyel  jelentkezik? 

És  még  egy  egész  sor  aggodalmaskodó  kérdést  vethet¬ 
nénk  föl,  és  végül  azzal  döntenénk  a  népakaraton 
nyugvó  parlamentáris  alkotmány  mellett,  hogy  nem 
tudunk  jobbat.  Hát  persze,  mindent  meg  kell  tennünk, 
hogy  a  választók  is,  a  jelöltek  is  különbek  legyenek. 
Talán  ha  szociális  helyzetük  jobb  és  biztatóbb  lesz,  talán 
ha  iskoláztatásukra  különb  gondot  fordítunk,  talán  ha 
a  hatalom  szakít  egy  negyed  század  kontraszelekciós 
gyakorlatával,  és  a  közügyek  intézéséhez  a  legjobbakat 
igyekszik  kiválasztani,  talán  mindez  a  választópolgárt  is 
alkalmasabbá  teszi  arra,  hogy  több  judíciummal  ejtse 
meg  a  választást.  Mit  tudom  én?  (A  hatalom  mindig 

csak  olyanokat  választ,  akiktől  hatalmának  öregbítését 
várja  -  autokráciákban  és  demokráciákban  egyformán.) 

Talán  hozzájárulna  a  Parlament  szintjének  emelésé¬ 
hez,  ha  a  választások  vegyes  rendszer  alapján  ejtetnének 
meg:  a  kerületi  rendszer  együtt  futna  a  listaválasztással. 
A  következőképpen.  Tegyük  fel,  hogy  Magyarország 
háromszáz  képviselőt  küld  a  képviselőházba.  Ebből 
kétszázat  kerületenkénti  választás  alapján,  százat  a  legi¬ 
timált  pártok  listája  alapján,  melyeket  ebből  annyi  hely 
illetne  meg,  amilyen  arányban  az  ország  összes  kerüle¬ 
teiben  elnyert  szavazatok  egymáshoz  állnak.  Például,  ha 
három  párt  küzd  egymással,  s  az  egyiknek  jelöltjei, 
függetlenül  attól,  hogy  megválasztották-e  mindüket 
vagy  sem,  a  kétszáz  választókerületben  összesen  egymil¬ 
lió-kétszázezer  szavazatot  kaptak,  a  másikéi  hatszázez¬ 
ret,  a  harmadikéi  kétszázezret,  akkor  az  első  pártnak 
listájáról  az  első  hatvan,  a  második  pártnak  listájáról 
az  első  harminc  és  a  harmadik  pártnak  listájáról  az  első 
tíz  jelölt  lesz  képviselő.  A  pártoknak  így  módjuk  van 
arra,  hogy  a  közélet  olyan  kiválóságait  is  bejuttassák 
a  törvényhozásba,  akikben  az  agitációs  képesség  vagy 
hajlandóság  kevéssé  van  meg.  Hát  persze,  a  Forintos 
Mihályok  még  így  is  többen  lesznek  a  Parlamentben, 
mint  a  Deák  Ferencek,  de  ha  csak  harminc-negyven 
kiváló  ember  lesz  az  új  képviselőházban,  már  az  is  olyan 
mértékre  és  mértéktartásra  kényszeríti  a  Forintosokat, 
hogy  a  Ház  soha  a  züllöttségnek  olyan  jeleit  nem  fogja 
mutatni,  mint  1938-tól  napjainkig.  „A  történelem  vég 
nélküli  botrány”  -  írja  valahol  Taine;  az  utolsó  tíz  esz¬ 
tendőben  a  történelem  ebben  önmagát  szárnyalta  felül. 

Ma  már  eleget  dolgoztam  a  közért;  illene,  hogy  most 
már  magamra  is  gondoljak.  De  magammal  való  vonat¬ 
kozásban  soha  olyan  kitűnő  dolgok  nem  jutnak 
eszembe,  mint  mikor  a  közügyekről  elmélkedem.  Teg¬ 
nap,  mikor  a  kilincseket  pucoltam,  eszembe  jutott, 

hogy  Spinoza  lencséket  köszörült.  A  párhuzam  teljessé¬ 
géhez  nem  hiányzik  semmi  más,  mint  hogy  én  is  kijöjjek 
az  én  Etikámmal.  A  Fliegende  Blátter  professzora  mon¬ 
dotta:  Wir  brauchen  einen  neuen  Lessing:  wenn  ich 
bloss  Zeit  hátte! 

Október  2. 

Eleinte  orosz  kegyetlenségekkel  rémítették  a  lakossá¬ 
got.  A  nomenklatúra  kéznél  volt:  csak  az  oroszokra 
kellett  fogni  mindazt  a  rémséget,  amit  a  németek  a  meg¬ 
szállt  területeken  elkövettek,  s  a  lakosság  fejvesztetten 
menekült  lakóhelyéről.  A  kitűnően  bevált  propagandá¬ 
nak  aztán  az  volt  a  következménye,  hogy  a  menekülők 
tízezerszámra  tódultak  Budapestre,  lakást  követelve, 
amit  már  a  kibombázottaknak  sem  igen  tudtak  adni,  és 
élelmiszert,  melynek  felhozatala  körül  a  legnagyobb 
bajok  vannak.  Most  aztán  le  kellett  mondani  erről 
a  csinos  made  in  Germany-propagandaeszközről,  és 
a  lakosságot  felszólítani,  hogy  maradjon  meg  szépen 
lakóhelyén,  és  folytassa  foglalkozását.  A  lapok  most  már 
nem  írnak  orosz  rémségekről,  de  persze  az  élőszó¬ 
propagandát  nem  tudják  megakadályozni. 

Az  újabb  puccskísérlet  csütörtököt  mondott.  A  kor¬ 
mány  elfogásával  akarták  kezdeni.  A  kormány  azonban 
fölkészült  rá,  kellő  számú  katonaságot  vont  össze,  és  az 

A 

összeesküvés  néma  maradt.  Úgy  látszik,  a  Gestapo  sem 
merte  kitenni  az  országot  egy  polgárháború  zavarainak; 
végül  egy  polgárháborúban  mindenki  rabol,  holott 
a  Gestapo  ezt  náci  monopóliumnak  tartja.  Hogy  kik  az 
összeesküvés  részesei,  és  milyen  sors  vár  rájuk,  erről 
nem  kaptam  hírt.  Hogy  kik  felelősek  érte,  azt  pontosan 
meg  tudnám  mondani,  csak  föl  kellene  sorolnom  kor- 
mányférfiainkat  és  kreatúráikat  Gömbös  Gyulától  máig. 

A 

Érdekes,  hogy  azok  a  nagyhangú  szövetkezések, 
melyek  különböző  hősi  elnevezések  alatt  -  „Rongyos 

gárda”,  „Turáni  vadászok”,  „Kettős  vérkeresztség”, 
„Orgoványi  istennyila”  s  hasonló  címeken  -  alakultak, 
az  ország  védelmére,  egymás  védelmére,  úgy  eltűntek, 
mint  a  tavalyi  hó.  Sehol  nem  látni  nyomukat;  egy  árva 
szabotázsakciót  nem  jegyezhetnek  föl  krónikájukba. 
A  Keleti  Front  bajtársi  szövetsége,  ha  megvetéssel  for¬ 
dul  is  el  a  keleti  fronttól,  és  székhelyét  -  úgy  hallom, 
inkább  a  nyugati  határszélen,  Ausztria  szomszédságá¬ 
ban  készül  fölütni,  legalább  zsidóellenes  röpcédulákat 
terjeszt,  de  a  régiek  mintha  meghaltak  volna.  Majd 
föltámadnak,  ha  már  nem  lesz  szükség  rájuk.  A  demok¬ 
rácia  kénytelen  lesz  a  maga  rezsimjét  némi  intoleranciá¬ 
val  kezdeni.  Attól  félek  azonban,  hogy  ezt  az  intoleran¬ 
ciát  a  demokrácia  pártjai  egymás  ellen  fogják  gyako¬ 
rolni,  s  nem  a  régi  szellem  ellen. 

Drámai  alkudozás  egy  liba  megvásárlása  körül, 
melyet  én  rejtekhelyem  mélyéről  hallgatok  végig.  Sze¬ 
mélyek:  a  cigányasszony,  a  üba,  Manci  és  én.  (Én  csak 
mint  néma  kórus.)  A  liba  a  cigányasszonyé;  valószínű¬ 
leg  úgy  lopta,  ami  erkölcsös  és  közérdeket  szolgáló 
cselekedet,  mert  különben  a  németek  lopnák  el.  (Ami 
bizonyítja,  hogy  milyen  relatív  értékűek  az  erkölcsi 
fogalmak.)  A  cigányasszony  -  ellentétben  Reményi- 
Schnellerrel,  aki  az  aranyat  taszította  le  a  trónjáról 
-  a  pengővel  végezte  el  ezt  a  műveletet,  s  nem  hajlandó 
a  nemes  állatot  nemtelen  pénzért  árusítani.  Manci,  ki 
teljesen  tisztában  van  a  közgazdasági  tudomány  mai 
állásával,  nem  is  ajánl  pénzt,  ellenben  egy  remek  flanell- 
nadrágot,  melyet  a  molyok  igen  kismértékben  foglaltak 
el  életterül.  A  cigányasszony  lelki  szemei  előtt  megjelent 
Rudi  csábító  alakja  a  flanellnadrágban,  elfogadja  ezt 
első  számú  cseretárgyul,  de  persze  mindjárt  kijelenti, 

hogy  kevés.  Manci  előszedi  a  második  számú  cseretár- 

✓ 

gyat,  Paü  sínadrágját,  melyet  a  molyok  Uj-Európa  jog¬ 
címén  szintén  megszálltak.  Nem  egészen  náci  módra. 

mert  a  nadrág  csak  csekély  részben  volt  általuk  kipusz¬ 
títva,  úgyhogy  hatása  a  cigányasszonyra  igen  jelentős 
volt.  Nem  lehetetlen,  hogy  tudata  alatt  st.-moritzi 
hómezők  vakító  fehérsége  revelálódott:  Rudi  sítalpa¬ 
kon,  hercegnőktől  körülrajongva,  ahogy  megcsinálja 
a  Telemarkot.  De  az  is  lehet,  hogy  a  sínadrág  csak  egy 
egyszerű  nadrágot  jelentett  szemében,  mert  mialatt 
megforgatta  a  kezében,  röviden  annyit  mondott:  édes 
nagyságos,  méltóságos  asszonyom,  kevés.  („Poco” 

-  mondják  az  olasz  bérkocsisok,  bármennyit  is  fizetsz 
a  fuvarért.)  Manci,  aki  megértő  pillantásokat  vált  a  libá¬ 
val,  két  kevéssé  rongyos  inggel  és  egy  nem  kevéssé 
rongyos  blúzzal  toldja  meg  csereáruját.  „Kevés”  -  álla¬ 
pítja  meg  a  cigányasszony.  Rajtam  határozottan  az  izga¬ 
lom  jelei  mutatkoznak;  mi  lesz,  ha  Manci  elveszti 
a  türelmét.  De  nem  veszti  el:  egy  bolerós  szoknyát  ajánl 
még  azzal,  hogy  most  már  elég,  egy  árva  rongydarabot 
nem  ad  hozzá.  Hát  akkor  legalább  toldja  meg  az  egészet 
nyolcvan  pengővel,  követeli  a  cigányasszony,  akinek 
figyelmét  nem  kerülte  el  az  a  mély  benyomás,  melyet 
a  liba  Mancira  tett.  „Még  ötven  pengőt  adok,  egy 
fillérrel  sem  többet”  -  keményítette  meg  magát  Manci. 
Nálam  az  izgalom  a  tetőpontjára  hágott;  az  volt  az 
érzésem,  hogy  harminc  pengővel  a  zsebemben.  Zrínyi 
Miklós  módjára,  ki  kell  rontanom  a  cselédszobából,  de 

-  kevésbé  hős,  mint  Zrínyi  -  nem  tettem,  s  a  cigány asz- 
szony  a  libával  eltávozott. 

Ria  meghozta  Hitler  Mein  Kampf-)ának  magyar  for¬ 
dítását.  Hitvány  munka,  méltó  az  eredetihez.  A  fordító 
boldog,  ha  az  eredetinek  egy-egy  mondatát  elsikkaszt¬ 
hatja.  Páratlan  szemtelenség,  és  az  is,  hogy  a  fordítók 
bevezetésükben  Adyt  idézik. 

Október  3. 

A  rémhírek  nem  akarnak  elhallgatni.  A  puccs  még 
távolról  sincs  elintézve.  SS-csapatok  megszállták  a  Vá¬ 
rat.  Sopronban  ellenkormány  alakult  Bakyval,  Jaros- 
sal  s  hasonlókkal.  A  hírek  nyilván  hamisak,  de  hogy 
a  németek  nem  hagyják  el  a  várost  valami  vérengző  gaz¬ 
ság  nélkül,  azt  biztosra  vehetjük. 

Délelőtt  Gyuriékat  látogattam  meg;  Gyuri  otthon 

V 

volt,  igen  megörültem  neki.  O  beszélte,  hogy  a  gellért¬ 
hegyi  munkatáborban,  ahol  ő  dolgozik,  a  bánásmód  egy 
idő  óta  igen  emberséges.  A  felügyelő  katonák  pedig 
mind  háborúellenesek.  „Nekünk  semmi  bajunk  az 
orosszal  -  mondják  -,  csupán  az  uraknak.”  Gyuritól 
hallom  azt  is,  hogy  azon  a  képviselőházi  ülésen,  melyen 
Lakatos  bemutatkozott,  volt  két  műsoron  kívüli  ellen¬ 
zéki  felszólalás  is. 

A  két  képviselő  javasolta,  hogy  a  Ház  maradjon 
együtt,  és  vitassa  meg  a  miniszterelnöki  nyilatkozatot. 
A  szavazás  elől  a  képviselők  túlnyomó  része  a  folyosóra 
ment;  a  bennmaradtak  elvetették  az  indítványt.  Az 
elnök  pedig  ült  remegve  trónusán,  s  nem  azt  figyelte, 
hogy  e  felszólalásokból  mi  jó,  mi  rossz  származhat  az 
országra,  hanem  hogy  a  felszólalók  mit  mondanak  olyat, 
ami  a  németek  haragját  őellene  keltheti  fel,  merthogy 
nem  fojtotta  beléjük  a  szót.  A  felsőházban  is  megszólalt 
az  emberség  hangja.  Valami  Hegyesi-Igmándi  altábor¬ 
nagy  -  gondolom,  a  vitézi  szék  funkcionáriusa  -  állítólag 
felszólalt,  hogy  ő  többé  nem  ölti  fel  egyenruháját,  mert 
szégyelli  olyan  hadsereg  egyenruháját  viselni,  amelynek 
csendőrsége  részt  vett  a  zsidók  deportálásában.  Az  erről 
szóló  közleményt  Iván  olvasta,  de  persze  nem  a  „Hivata¬ 
los  Közlönyében.  Meg  kell  tudnom,  hogy  történt. 
Annyi  gazság  tornyosodik  előttünk:  jóleső  dolog  ember¬ 
rel  találkoznunk. 

Sétám  minden  incidens  nélkül  zajlott  le.  Először 

láttam  szétbombázott  házat:  Czigler  vendéglőjét  a  Nap¬ 
hegyen. 

Iván  és  Panni  végre  megkapták  a  kivételezettséget. 

Azt  beszélik,  hogy  a  korrupció  most  teljesen  erre  a  térre 

*  •• 

vetette  magát.  (Es  minden  területre.)  M.  O.  állítólag 
tízezreket  kap  egy  ilyen  kivételezési  okmányért.  Annyi 
bizonyos,  hogy  M.  Ö.  már  március  19.  előtt  is  dúsan 
keresett  abból,  hogy  mint  ügyvéd  segített  megkerülni 
a  zsidótörvényt,  melyet  annak  idején  mint  igazságügy¬ 
miniszter  tehetséggel  képviselt. 

Ideges,  rosszkedvű  vagyok.  Ria  még  idegesebb,  még 
rosszkedvűbb.  Komoran  reklamálja  nálam  a  beígért 
terminusokat,  s  neheztel  rám  be  nem  következésükért. 
Én  is  neheztelek  magamra,  az  emberekre,  az  egész 
világra.  „Pascal  avait  són  gouffre,  avec  lui  se  mou- 
vant...”  -  így  kísér  engem  is  az  örvény,  de  tán  minden 
embert. 


Október  4. 

Négy  napja  vigasztalanul  esik  az  eső;  hideg  van,  és  az 
idő  lassan  múlik.  Magamnak  sem  merem  bevallani,  de 
az  az  érzésem,  hogy  nem  történik  semmi  megszabadítá¬ 
somra.  Sem  az  angolszászok  nyugaton,  sem  az  oroszok 
keleten  nem  teljesítik  kötelességüket  velem  szemben. 
Elégedetlenségem  abban  fejeződik  ki  a  legeklatánsab- 
ban,  hogy  feléje  se  nézek  a  rádiónak.  Csak  nézzék,  mire 
mennek  nélkülem! 

Sok  értelmük  ezeknek  a  napló  jegyzeteknek  sincs. 
Mario  számára  sem.  Kétségbe  kellene  esnem,  ha  azt 
gondolnám,  hogy  az  embertelenség  megvetéséhez  azok¬ 
nak  a  példáknak  ismeretére  volna  szüksége,  melye¬ 
ket  -  nagyon  halványan,  és  a  valóságot  meg  se  közelí¬ 
tően  -  ezeken  a  lapokon  fölvonultattam.  Ahhoz,  hogy 
ember  legyen,  nem  kellenek  a  náci  példák.  De  talán 
ahhoz,  hogy  férfi  legyen.  De  különben,  mit  tudom  én! 

Talán  méltóbb  volna  hallgatni,  s  csak  nézője  lenni  az 
eseményeknek.  Egy  marsbeli  páholy  korlátjára  könyö¬ 
kölve. 

Hallgatni.  „Das  grosse  Schweigen”,  „a  nagy  hallga¬ 
tás”  -  olvasom  ma  egy  német  napilap  vezércikkét.  Az 
angolszászok  beszélnek,  Roosevelt  beszél,  Churchill 
beszél,  holott  milyen  szívesen  hallgatnának,  állapítja 
meg  a  cikk.  „Hogy  Hitler  Adolf  megteheti  azt,  hogy 
hallgasson,  amikor  hallgatni  akar,  hogy  a  világ  semmi¬ 
lyen  hatalma  nem  tudja  őt  arra  kényszeríteni,  hogy 
beszéljen,  ha  nem  kíván  beszélni,  ezt  ők  rendkívül  rossz 
néven  veszik.  Egy  olyan  államférfinak  a  hallgatása,  aki 
a  szavak  mestere,  sorsszerűbb  lehet,  mint  egy  nagy 
beszéd.  Mindig,  ha  Hitler  Adolf  beszél,  az  egész  világ 
füle  figyel  rá,  mert  Hitler  Adolfon  keresztül  maga 
a  birodalom  szól;  minden  szót,  amit  a  Führer  mond, 
a  kormányok  hivatalaiban  és  az  egész  földkerekség  vala- 
mennyi  lapjának  szerkesztőségében  aranymérlegen 
mérlegelnek.  A  Führer  beszédei  sokat  jelentenek ,  de  hall¬ 
gatása  még  többet  jelent” 

Rassay  mondotta  el  passzióval  barátainak  a  következő 
élcet:  A  férj  súlyos  betegen  fekszik;  a  kétségbeesett 
feleség  a  leghíresebb  professzort  hívja  el  betegágyához. 
A  professzor  alaposan  megvizsgálja  a  beteget,  s  azután 
az  asszonyhoz  fordulva  azt  mondja:  „Asszonyom, 
legyen  erős,  az  ön  férje  meghalt.”  „De  professzor  úr, 
hogyan  halt  volna  meg,  hiszen  még  beszél”  -  veti  ellen 
a  megrémült  asszony.  „Beszélhet  már!”  -  legyint  kezé¬ 
vel  a  professzor.  Hallgathat  már!  -  legyintek  én  is  Hitler 
felé  és  magam  felé. 

A  német  Mitleid  nem  ismer  határt.  Most  Belgium 
sorsa  aggasztja.  Hogy  vigyázott  négy  esztendőn  át  erre 
az  országra,  hogy  óvta  a  fúvó  széltől,  s  most  „a  megszál¬ 
lás  terrorja,  éhezéssel,  munkanélküliséggel,  tömeges 
letartóztatásokkal”.  Mikor  fogja  már  megszánni  Ma¬ 
gyarországot? 

Október  5. 

Tegnap  estefelé  elmerészkedtem  a  Lukács-fürdőbe 
Á.  M. -ékhoz.  Nagyon  örültünk  a  viszontlátásnak.  Amit 
Lili  és  édesanyja  átéltek,  nem  emberi  dolog.  Ha  semmi 
egyéb  dokumentum  nem  maradna  a  nácikról  és  arról 
a  fertőzésről,  melyet  maguk  körül  terjesztettek,  már 
egyedül  ebből  is  olyan  kép  tárulna  elénk,  melyhez 
foghatót  Dante  poklában  is  hiába  keresnénk.  (Nem 
először  használom  ezt  a  hasonlatot;  jobb  nem  jut 
eszembe.)  Ahogy  Lili  kálváriájuk  egy-egy  stációját  elbe¬ 
szélte  -  minden  színezés  nélkül,  egyedül  a  puszta  ténye¬ 
ket  -,  arca  eltorzult  a  fájdalmas  emlékezéstől,  ajka 
vonaglott  a  felindultságtól...  én  kértem,  hogy  már  ne 
mondja  tovább.  Rosszullét  fogott  el  a  szörnyűségek 
hallatára.  A  Melinda- villabeli  kihallgatások  aránylag 
enyhe  prélude-jét,  ahol  a  Juden-Hure,  Sau-Jude,  Du 
wirst  verfaulen  s  hasonló  kifejezések  csak  úgy  záporoz¬ 
tak  le  a  kihallgatottakra,  kik  ellen  semmi  egyéb  vádat 
nem  tudtak  emelni,  mint  hogy  zsidók.  A  kihallgatottak 
közül  akárhány  véres  csíkokkal  az  arcán,  nyakán 
támolygott  ki  a  szobából.  Azután  a  rendőrség  200-as 
cellája,  melynek  őrizetét  a  Gestapo  végezte.  Két  priccs 
volt  a  szobában,  és  a  két  priccs  között  annyi  hely,  hogy 
alig  lehetett  keresztülfémi,  láthatóan  arra  berendezve, 
hogy  két  betörő,  ki  ellen  nyomozás  folyik,  itt  töltse  az 
éjszakát.  Huszonnégy  nőt  gyömöszöltek  be  ebbe 
a  lyukba  -  akiknek  túlnyomó  része  állva  vagy  guggolva 
töltötte  itt  napjait.  Bűz  és  férgek  és  az  őrség  állandó 
szitkozódása.  Egy  WC,  amelyikhez  csak  a  Gestapo- 
legénység  szobáján  lehetett  keresztülmenni,  ott  feküd¬ 
tek  hiányos  öltözetben,  röhögésük  jelezte,  hogy  ez  a  hiá¬ 
nyosság  inszcenálva  van,  és  trágár  és  piszkolódó  meg¬ 
jegyzéseket  dobáltak  arcukba.  Mikor  innen  Kistarcsára 
vitték  őket,  az  első  pillanatban  paradicsomnak  tűnt  fel 
előttük,  a  Zrínyi  utcai  pokolhoz  képest.  A  kistarcsai 

internálótábort  annak  idején  síberek,  valutázók,  árdrá¬ 
gítók  számára  létesítették.  Egy-egy  szobát  egy  úgyneve¬ 
zett  társalgó  kötött  össze;  harminckét  embernek  volt 
szánva  egy  ilyen  lakosztály.  A  nácik  most  százhúsz 
embert  helyeztek  itt  el;  ember  ember  mellett  szoron¬ 
gott,  szinte  közvetlenül  szívták  be  egymás  lélegzetét. 
Négy  WC  volt,  de  rendszerint  csak  egy  volt  használ¬ 
ható.  Fél  ötkor  kellett  felkelniök,  akkor  felolvasták, 
hogy  kinek  kell  rapportra  jelentkeznie,  hogy  valami 
kihágásért  feleljen.  Nyolc  előtt  nem  volt  szabad  senki¬ 
nek  a  WC-re  menni;  nyolc  után  megkezdődött  a  sorban 
állás  a  WC  előtt.  Pofozások,  rúgások,  botozások  napi¬ 
renden  voltak.  Néha  megindokolták,  hogy  miért,  akár¬ 
hányszor  még  csak  nem  is  indokolták.  Ha  eszükbe 
jutott,  lábvizsgálatot  tartottak.  (A  márciusi,  sőt  még  az 
áprilisi  éjszakák  is  hidegek  voltak;  emlékszem,  Panni- 
nál  még  minden  reggel  fűtöttünk.)  Akit  harisnyában 
leltek  ágyában,  vagy  akinek  lábát  nem  találták  elég 
tisztának,  ami  a  higiénikus  berendezések  hiányánál  fog¬ 
va  természetes  volt,  annak  éjjel  mezítláb  ki  kellett 
menni,  hogy  jéghideg  vízben  megmossa  lábát.  Ha 
eszükbe  jutott,  és  gyakran  jutott  eszükbe,  hogy  az 
internált  nőknél  valami  után  kutassanak,  akkor  azok¬ 
nak  mindenki  szeme  láttára  meztelenre  kellett  vetkőz¬ 
niük,  különböző  guggoló  mozdulatokat  végezniök, 
hogy  a  Gestapo  előtt  semmi  rejtve  ne  maradhasson. 

Néhány  hét  múlva  a  Gestapót  magyar  rendőrség  vál¬ 
totta  föl;  a  bánásmód  ugyanaz  maradt.  A  tábor  katonai 
parancsnoka  szadista  volt,  aki  e  hajlamát  itt  bőségesen 
kielégítette.  Liliék  mellett  feküdt  egy  hetvennégy  éves 
öregasszony,  kit  tüdőgyulladással  cipeltek  el  hazulról. 
Sérve  is  volt.  Két  hétig  feküdt  ott  magatehetetlenül, 
súlyos  betegen,  ágyában  végezve  szükségét,  orvos  nél¬ 
kül,  gyógyszer  nélkül,  ápolás  nélkül.  Mikor  meghalt, 
a  rendőrök  nem  engedték,  hogy  a  bűzös  ágyat  kivigyék. 

Egy  nap  kétszázötven  lakója  a  tábornak  reggel  fél 
ötkor  a  parancsot  kapja,  hogy  cókmókjaikkal  le  az 
udvarra.  Viszik  őket  Németországba.  Reggel  fél  öttől 
késő  estig  ültek  az  udvaron,  s  vártak  az  autókra  („rabo- 
mobil”-nak  nevezték  egymás  között),  mely  elszállí¬ 
tandó  volt  őket.  Ha  valamelyik  a  WC-re  akart  menni, 
a  rendőrök  -  magyar  rendőrök  -  azzal  tagadták  meg  ezt, 
hogy  csak  „szarjatok,  hugyozzatok  magatok  alá!”  (Más¬ 
nap  az  ott  maradiaknak  kellett  ezt  összeszedni,  kézzel, 
vagy  ha  volt,  papírral,  mert  söprűt,  lapátot  nem  adtak 
nekik.)  Este  megjött  néhány  rabomobil;  puskaaggyal 
betuszkolták  azokba  a  kétszázötven  embert,  vitték  őket 
valamelyik  vasúti  állomásra,  ahol  aztán  kitudódott, 
hogy  elszállításukról  nem  történt  intézkedés.  Visszavit¬ 
ték  őket,  ezúttal  a  toloncházba,  újabb  borzalmak  közé, 
úgyhogy  amikor  négynapi  távoliét  után  újra  Kistarcsára 
kerültek,  az  volt  az  érzésük,  hogy  valami  délszaki  kikö¬ 
tőbe  jutottak.  Néhány  nap  múlva  megint  jött  a  parancs, 
hogy  le  az  udvarra,  a  cókmókjaikkal.  Lementek,  de 
elszántan  kijelentették,  hogy  egyikük  sem  megy  egy 
lépést  sem,  még  ha  halomra  lövik  is  őket,  ha  meg  nem 
tudják,  hogy  hová  és  mi  végből  viszik  őket.  A  parancs¬ 
nok  megmutatta  a  parancsot,  hogy  Sárvárra,  mivel  itt 
már  nincs  elég  hely.  Belenyugodtak.  Valóban  Sárvárra 
is  vitték  őket;  onnan  azonban,  ezerötszáz  társukkal 
együtt,  a  Gestapo  Lengyelországba  szállította  őket,  és 
azóta  nyomuk  veszett.  Rövidre  rá  a  kistarcsai  táborba 
behatolt  tizennyolc  SS-legény,  fiatal  fickók,  automati¬ 
kus  pisztollyal,  és  szörnyű  káromkodásokkal  és  becs¬ 
mérlésekkel,  és  innen  is  elszállított  ezerötszáz  embert 
-  nőt,  férfit  vegyesen  -  lengyelországi  gázkamraüze¬ 
mükbe.  Tán  nem  pontosan  reprodukálom,  lehet,  hogy 
ez  a  két  szörnyű  eset  egy  és  ugyanaz:  a  borzalmak, 
melyek  Lili  előadásából  rám  meredtek,  szörnyűbbek, 
mint  amennyire  én  azt  e  rövid  összefoglalásban  érzékel- 

tetni  tudtam.  Hitler  élethű  portréja  ez.  Egy  tébolyulté, 
akit  egy  nemzet  éppen  azok  miatt  a  kvalitásai  miatt, 
melyekben  tébolyultsága  a  legmarkánsabban  fejeződött 
ki,  vezérének  tett  meg.  Akit  Anglia,  Franciaország 
hosszú  időn  keresztül  „államférfidnak  respektált,  s  aki¬ 
ről,  úgy  látszik,  egyedül  Roosevelt  sejtette,  hogy  tébo¬ 
lyult.  (Meg  én.)  Akit  a  magyar  középosztály  túlnyomó 
része  „nemzeti  ideál”-nak  választott,  akiért  érdemes 
volt  Petőfit,  Eötvöst,  Kossuthot,  Deákot  megtagadni. 
Akiért  érdemes  volt  magyar  fiúk  tízezreit  halálba  kül¬ 
deni.  Akinek  oltárán  érdemes  volt  négyszáz-ötszázezer 
vagy  még  több  magyar  zsidót  feláldozni.  Németország 
„Volk  dér  Denker”;  ma:  Volk  dér  Henker.  Churchill 

-  az  angol  rádió  szerint  -  kijelentette  az  angol  alsóház¬ 
ban,  hogy  Hitler,  Himmler,  Göring,  Göbbels  a  háborús 
bűnösök  listáján  vannak.  Hát  persze  sok  mindent  nem 
értek  meg  én  az  angol  lélekből,  s  nagy  tiszteletem 
irántuk  tán  inkább  ösztönös,  mint  ismereten  alapuló, 
mert  például  az  ilyen  kijelentéssel,  mint  Churchillé, 
teljesen  értelmetlenül  állok  szemben.  A  fejemhez  kapok 

-  mi  az,  hogy  ezek  a  háborús  bűnösök  listáján  vannak? 
Mi  az,  hogy  ezt  Churchillnek  ki  kell  jelentenie?  Hát  volt 
angol,  aki  ezt  kétségbe  vonta?  S  az  ilyen  kijelentés  nem 
arra  mutat,  hogy  ebben  a  kérdésben  kétségek  merültek 
fel,  hogy  erről  még  vitázni  lehet?  A  kistarcsai  okmányok 
már  magukban  is  ítélet  Hitler  ellen,  s  mindenki  ellen, 
aki  e  tébolyult  szellemének  szolgálója,  parancsainak 
végrehajtója  volt. 

Ahogy  a  zsidók  a  kistarcsai  tábor  megaláztatásait,  testi 
és  lelki  kínjait  viselték,  gyakran  még  humorral  is,  ahogy 
a  legtöbbjük  meg  nem  törve,  meg  sem  hajolva  menetelt 
az  úton,  melyről  tudta,  hogy  a  gázkamrákba  visz,  erről 
nem  lehet  elég  meghatottsággal  és  elég  hódolattal 
megemlékezni.  Jobbak  lettek  ebben  a  szörnyű  összete- 
reltségben,  tisztábbak  a  náci  rondaságok  között.  Néha 

szinte  szégyellem  magam,  hogy  nem  voltam  közöttük. 
Lehetetlen  nem  emlékeznem  Maurice  Bouchor  költe¬ 
ményére: 

C’est  le  pain  de  Vangoisse  et  Veau  de  la  détresse 

Qu’un  peuple  sans  merd  lux  fait  bőire  et  manger. 

Vagy  Ady  tanúságára:  A  bélyeges  sereg-ben. 

Tegnap  este  riasztás  volt.  Riával  egy  szomszédos  ház 
légoltalmi  pincéjét  kerestük  fel.  Két  hölgy  beszélgetett 
mellettünk  rokonaik,  barátaik  meneküléséről  a  Szé¬ 
kelyföldről,  Erdélyből.  Az  egyik:  „Akkor  jött  a  német 
százados,  hogy  mindenkinek  el  kell  hagyni  a  községet. 
A  tiszteletes  nem  akart  távozni;  hogy  nem  hagyhatja  ott 
híveit.  »De  én  megparancsolom,  mégpedig  azonnal« 
-  förmedt  rá  a  német  százados.  Mit  volt  mit  tennie, 
a  tiszteletes,  felesége  és  kisfia  összecsomagolták  néhány 
szükséges  fehérneműjüket,  és  útnak  indultak  gyalog, 
mivelhogy  a  német  nem  tudott  kocsit  adni  nekik.  Ott¬ 
hagyták  házukat,  bútoraikat,  a  polgári  élet  annyi  min¬ 
denféle  nélkülözhetetlen  holmiját.  Később  az  ország¬ 
úton  összeakadtak  más  menekülőkkel;  egy  ökrös  szekér 
fölvette  őket.  A  menekülők  kocsijai,  marhái,  targoncái 
összetorlódtak  az  úton,  és  a  torlódásban,  az  ökrös  szekér 
mellett,  melyen  a  tiszteletes  ült  a  családjával,  egyszer 
csak  megáll  egy  teherautó,  a  sofőr  mellett  a  német 
százados,  az  autón  a  tiszteletes  bútorai,  ágyneműi.  Már 
éppen  hálálkodni  kezd,  hogy  a  százados  mindezt  utána¬ 
hozta,  amikor  a  százados  ránevet,  int  a  sofőrnek,  és  az 
a  kocsik  által  engedett  résen  tovaszáguld.” 

Erre  a  másik  nő:  „X-ékkel  meg  Y-ékkal  (neveket  nem 
mondott)  pedig  az  történt,  hogy  két  német  teherautóval 
megállapodtak,  nagy  pénzekben,  hogy  őket  is,  bútorai¬ 
kat  is  felhozzák  Pestre.  Előre  ki  kellett  a  fuvart  fizet- 
niök.  A  német  sofőrök  úgy  rendezték,  hogy  a  két  család 

üljön  az  első  teherautóra;  a  másodikra  maradjanak 

✓ 

a  bútorok.  így  is  volt.  A  két  család  meg  is  érkezett 
Budapestre;  a  bútoros  autónak  nyoma  veszett.”  Göb- 
bels  azt  írta  a  napokban  a  „Reich”-ban,  hogy  Európa 
nehéz  óráiban  nemegyszer  a  német  szellem  gyújtott 
világosságot.  Lehet,  hogy  így  volt,  sőt  bizonyosan  így 
volt.  Ma  náci  Németországban  a  tolvajlámpa  világos¬ 
sága  ez.  Nekem  ugyan  idézheti  a  Völkischer  a  Louvre 
igazgatójának  nyilatkozatát,  hogy  a  nácik  onnan  semmit 
sem  vittek  el. 

A  soproni  ellenkormányról  szóló  hírek  tartják  ma¬ 
gukat.  Imrédy  volna  a  miniszterelnök,  Szálasi  minisz¬ 
terelnök-helyettes,  Bárdossy  külügyminiszter,  Jaross 
belügyminiszter,  Baky  igazságügy-miniszter,  de  lehet, 
hogy  Endre  László,  Rácz  honvédelmi  miniszter,  s  így 
tovább.  Nem  hiszem,  hogy  idáig  fejlődött  volna  a  dolog. 
Imrédyre  mindenesetre  hasonlít  ez  a  bochermakacsság. 
Budapest  utcái  tele  vannak  szórva  röpcédulákkal, 
melyeken  ez  áll:  „Válasszatok!  Szálasi  vagy  Sztálin!” 

Egyébként  a  kormányzó  elrendelte,  hogy  a  jövőben 
a  „lovasság”  elnevezés  helyett  a  „huszárság”  elnevezés 
használtassák.  Örvendetesen  tudomásul  vétetik.  A  bu¬ 
dapesti  kórházak  tele  vannak  katonasebesültekkel; 
többnyire  gránát  és  akna  okozta,  súlyos  sérülések. 
Vajon  a  gránát  és  akna  jobban  respektálja-e  a  huszársá- 
got,  mint  tette  azt  a  lovassággal? 

A  kormány  halállal  fenyegeti  meg  a  röplapok  terjesz¬ 
tőit.  Néhány  kölyköt  már  el  is  fogtak.  Szálasi  röplapo¬ 
kat  dobáltat  szét.  „Magyar  Rendőr!  Most  a  nyilasokat 
kell  őrizned,  hogy  ne  vedd  észre  határaink  védtelensé- 
gét!  De  mi  lesz,  ha  a  »hátad  mögött«  a  hazaárulók 
beengedik  a  bolsevistákat?  Mit  gondolsz,  mi  vár  akkor 
Rád?  Tarkólövés!  A  bolsiknak  nem  kell  a  nemzeti  érzésű 
karhatalom,  nekik  a  máris  Rád  leselkedő  csőcselék 
karhatalma  kell!  Gondolkozzatok  és  cselekedjetek! 

Éljen  Szálasi!  Hungarista  Mozgalom.”  Néhány  kölyköt 
elfogtak,  de  azt  nem  tudják,  vagy  nem  akarják  tudni, 
hogy  valahányszor  egy  gép  -  nem  ellenséges  -  repül  át  az 
utcánk  fölött,  ezrével  hullanak  a  röplapok. 


Október  6. 

Ria  találkozott  P.-néval,  aki  a  következőket  sírta  el 
neki.  Az  ura  munkaszolgálatos,  a  testvérbátyja  munka¬ 
szolgálatos;  őt  és  két  lányát  -  ikrek  voltak,  tizenkilenc 
évesek,  a  legszerényebb,  legdolgosabb  teremtések  - 
kirendelték  Csepelre  munkára.  Reggel  négykor  keltek, 
este  hétkor  tértek  vissza  lakásukra,  de  otthon  voltak. 
Néhány  hét  múlva  a  katonai  parancsnok  meghagyta 
nekik,  hogy  vigyenek  valami  takarót,  mert  ezentúl 
a  gyártelepen  kell  maradniok.  Egy  hét  múlva  a  két  lányt 
elvitték  Békásmegyerre,  ahonnan  több  száz  fiatal  lány¬ 
nyal  együtt  bevagonírozták  a  leggyalázatosabb  körül¬ 
mények  között,  és  Németországba  vitték  őket.  Három 
hónap  múlt  el  azóta,  az  anya  egy  árva  hírt  nem  kapott 
felőlük.  Kétségbe  van  esve,  Istent  és  embert  káromol. 
Ki  tudja  ezt  valaha  jóvátenni?  Amellett  a  szegény  anya 
mindig  remél;  egyre  azon  sopánkodik,  hogy  a  lányoknál 
semmi  téli  holmi  nincsen.  A  lányok  aligha  kerülnek  elő; 
a  jobbik  eset  a  gázkamra,  a  rosszabbik  ennél  is  gazabb 
német  bestialitás.  Mint  más  oldalról  hallom,  a  gyár 
katonai  parancsnoka  -  fontos  hadiüzem  lévén  -  ott 
tarthatta  volna  a  lányokat.  A  parancsnok  passzióval 
szolgáltatta  ki  őket  a  náciknak.  Elégtétel  az  a  szerencsét¬ 
len  anyának,  ha  az  ember  megjegyzi  a  parancsnok 
nevét,  s  annak  idején  bírái  elé  állítja?  Szó  sincs  róla. 
Másrészt,  szabad  megbocsátó  gesztussal  napirendre 
térni  e  szörnyűség  fölött?  S  ha  logikusan  végiggondolja 
az  ember,  milyen  végtelen  sorozatát  a  felelősségnek  kell 
megállapítani  a  két  ártatlan  leány  testi-lelki  legyilkolá- 
sáért.  A  kormány  felelősségét,  mely  a  zsidókat  kiszol- 

gáltatta  a  németeknek;  az  államfő  felelősségét,  ki  ezt 
a  kormányt  kinevezte,  és  cselekedeteit  hónapokon  át 
eltűrte.  A  katonai  parancsnok  felelősségét;  a  békás- 
megyeri  tábor  őrségének  a  felelősségét,  s  végül  a  náci 
felelősségek  hosszú  sorát.  És  mindez  nem  adja  vissza  két 
lányát  az  anyának. 

Egy  rádióhíradás,  melynek  leadási  helyét  nem  tud¬ 
tam  megállapítani,  olyasvalamit  állít,  hogy  Horthy,  egy 
külföldre  szökött  bizalmasa  útján,  fegyverszüneti  tár¬ 
gyalásokat  próbál  kezdeményezni  az  angoloknál. 
A  fegyverletétel  feltételéül  elsősorban  azt  kívánja 
kikötni,  hogy  Magyarországot  angolszász  csapatok 
szállják  meg.  Hogy  igaz-e  ez  a  hír,  vagy  sem,  s  ha  igaz  is, 
hogy  mennyiben  az,  nem  tudom.  Itt  is  el  van  terjedve, 
hogy  Horthy  egy  bizalmasa,  Nádai  Pál  tábornok,  aki 
kezdettől  fogva  ellene  volt  mindenféle  náci  orientáció¬ 
nak,  és  mindig  az  angolszászok  győzelmének  elkövetke- 
zését  hirdette,  kijutott  Rómába,  s  ott  fegyverletételről 
tárgyal.  Ennek  a  hírnek  a  valódiságát  nem  tudom  ellen¬ 
őrizni,  de  ha  igaz  volna,  hogy  Horthy  a  mi  fegyverleté¬ 
telünk  feltételéül  az  angolszász  megszállást  próbálja 
kikötni,  ezt  én  a  legszerencsétlenebb  diplomáciai  lépés¬ 
nek  tartanám,  mely  alkalmas  volna  arra,  hogy  az  oro¬ 
szoknak  irántunk  táplált  s  joggal  kevéssé  barátságos 
érzését  gyűlöletté  változtassa.  Aminek  következmé¬ 
nyeit  esetleg  súlyosan  megszenvednők.  Ha  Magyaror¬ 
szág  a  fegyverletételről  kíván  tárgyalni,  akkor  idevonat¬ 
kozó  javaslataival  senki  máshoz  nem  fordulhat,  mint 
Oroszországhoz.  Bulgária  is  kénytelen  volt  oda  for¬ 
dulni,  holott  nem  is  volt  hadiállapotban  Oroszországgal 
-  mennyivel  inkább  mi,  akik  nemcsak  hogy  hadiállapot¬ 
ban  voltunk  vele,  hanem  egyedül  ellene  viseltünk 
hadat.  Meg  vagyok  győződve,  hogy  a  legelső  kísérletnél, 
melyet  az  angolszászoknál  teszünk,  azt  a  választ  kapjuk: 
tessék  az  orosz  hadvezetőséghez  fordulni.  Ott  esetleg 

kísérletet  tehetünk  arra,  s  talán  nem  is  kilátástalanul, 
hogy  román  csapatok  ne  vegyenek  részt  az  ország  meg¬ 
szállásában,  de  ami  a  többi  feltételt  illeti,  ezeket  aligha¬ 
nem  ők  fogják  megszabni,  s  nem  mi. 


Október  7. 

Semmi  kétség:  a  nácik  magyar  polgárháborút  készíte¬ 
nek  elő.  Tegnap  repülőgépről  röplapokat  dobáltak, 
melyekben  a  magyar  kormányt  a  kapituláció  előkészíté¬ 
sével  vádolják  meg,  és  a  lakosságot  a  kormány  ellen 
izgatják.  Itt  a  röplap  szövege: 

* Magyarok! 

Akartok-e  nemzeti  öngyilkosságot  elkövetni? 

Akarjátok-e ,  hogy  Hazánk  német-angol-orosz  háború 
pusztító  színterévé  váljék ? 

Akarjátok-e ,  hogy  a  szovjet  hordák  végigpusztítsanak 
hazánkon ,  hogy  vöröskatonák  gy alázzák  meg  asszonyain¬ 
kat  és  leányainkat ? 

Akarjátok-e ,  hogy  elvegyék  a  paraszttól  a  földet ,  parasz¬ 
tot  akasszanak,  és  1918  rémségei  százszoros  borzalmasság¬ 
gal  megújuljanak? 

Akarjátok-e,  hogy  a  munkást  kényszermunkára  Szibéri¬ 
ába  hurcolják,  hogy  a  magyar  munkáskéz  orosz  házakat 
építsen,  szovjet  otthonokat  teremtsen? 

Akarjátok-e,  hogy  kiirtsák  a  vezető  réteget,  eltüntessék  az 
értelmiséget,  hogy  a  tudósainkat  a  bolsevizmus  szellemi 
rabszolgáivá  tegyék? 

Akarjátók-e,  hogy  a  magyar  nőt  és  ifjúságot  koncentrá¬ 
ciós  táborokba  vigyék,  Szovjetföldre  szállítsák  »átnevelés 
végétté? 

Akarjátok-e,  hogy  a  hadsereget,  katonáinkat  és  tisztjein¬ 
ket  lengyel  Katyn  példájára  lemészárolják,  kiirtsák,  névte¬ 
len  tömegsírokba  földeljék  el  Nemzetünk  színe-virágát, 
a  honvédséget? 

Akarjátok-e,  hogy  az  angolok  »garantálják«  nemzeti 

függetlenségünket,  és  ezáltal  Lengyelország,  Szerbia  sor¬ 
sára  jussunk? 

Akarjátok-e,  hogy  újabb,  borzasztóbb  és  halálosabb 
Trianonnal  sújtsanak  bennünket  ellenségeink? 

Akarjátok-e,  hogy  kibéküljünk  azokkal  az  angolszá¬ 
szokkal,  akik  egyszer  már  Trianont  hoztak  ránk,  és  most 
Nagy-Csehszlovákiát,  NagySzerbiát,  Észak-Erdéllyel 
rendelkező  Romániát  és  Csonka-M agyarországot  akarnak 
létrehozni? 

Magyarok!  Döntsetek! 

Akartok-e  gyáva  és  szégyenteljes  megalkuvást,  különbé¬ 
két  az  angolszász  ellenséggel? 

Akartok-e  feltétel  nélküli  megadással  behódolni  a  szovjet 
veszedelemnek? 

Magyarok! 

Ez  a  sors  várna  ránk,  ha  hallgatunk  azokra,  akik 
idebenn  is  hisznek  az  ellenség  ígéreteinek!  Akik  eddig 
Anglia  barátságát  keresték,  azoknak  földjén  ma  mindenhol 
pusztulás,  szenny,  bűn,  nyomor  és  kétségbeesés  az  úr! 
Családtalanul,  otthontalanul  mindenütt  földönfutóvá  lett 
a  nép,  nincs  most  se  hazájuk,  se  becsületük! 

Mi  nem  engedjük  kiszolgáltatni  Nemzetünket  azoknak, 
akik  eddig  csak  pusztulást,  Trianont,  szegénységet  és  elnyo- 
mottságot  hoztak  Nemzetünkre.  Nem  áruljuk  el  a  német 
szövetségeseinket,  akik  segítségével  visszaszereztük  a  Felvi¬ 
déket,  Észak-Erdélyt,  a  Délvidéket,  akik  most  velünk 
együtt  védik  Hazánk  határait,  és  akik  velünk  együtt  mene¬ 
telnek,  hogy  visszaszerezzük  Erdélyt! 

Harcoljunk  idebenn  azok  ellen,  akik  Anglia  felé  kacsint¬ 
gatnak,  különbékét  akarnak  kötni,  akik  Sztálint  akarják 
a  nyakunkra  hozni.  Nem  hiszünk  a  mézesmázos  ígéretek¬ 
nek,  ellenséges  propagandának,  mert  magunk  bőrén  tapasz¬ 
taltuk,  mit  jelent  az  angol  barátság,  az  amerikai  Wilson 
pontjai,  1918  bolsevista  uralma.” 

A  soproni  ellenkormányról  elterjedt  hírek  is  a  polgár- 

háború  szcenériájára  mutatnak.  Valószínűnek  látszik 
a  következő:  ellenkormány  még  nem  alakult,  de  Sop¬ 
ronban  -  nyilván  német  biztatásra,  de  saját  lelki  szük¬ 
ségletüknek  is  engedve  -  készenlétben  állanak  az  ország 
sírásói,  hogy  a  legelső  német  utasításra  kormányt  alakít¬ 
sanak.  Hogy  kik  ezek,  nem  tudom;  úgy  hallatszik,  hogy 
azok  a  politikusok,  kiket  tegnap  felsoroltam,  Imrédyvel 
és  Bárdossyval  az  élükön.  Választhattak,  hogy  vagy 
a  honvédelmi  miniszter  felhívására  önként  jelentkeznek 
az  oroszok  ellen,  vagy  pedig  menekülnek  az  oroszok 
elől.  Az  utóbbit  választották.  Imrédy,  Bárdossy!  Ki 
emlékszik  még  Lavalra?  Nevük  még  egy  percre  felme¬ 
rül  majd  a  feledés  tengeréből,  mikor  mint  háborús 
bűnösök  állanak  bíráik  előtt,  s  azután  vége...  nicht 
genannt  soll  seiner  werden. 

Tegnap  az  összes  lapok  megírták,  hogy  a  honvédelmi 
miniszter  múltkori  felhívásának  már  volt  is  foganatja: 
egy  országgyűlési  képviselő  önként  jelentkezett  harctéri 
szolgálatra.  Az  írókról,  tudósokról,  művészekről  semmi 
hír. 

Beszélgetések.  Ria  a  villamoson  a  következő  párbe¬ 
szédet  hallotta.  Egy  férfi  beszélte  a  kalauznak.  „Akkor 
azt  mondja  nekem,  te  még  mindig  olyan  konok  vagy, 
hogy  nem  változtatod  meg  véleményedet  a  zsidókról? 
Nem  én,  feleltem  én,  soha,  amíg  élek.  Elég  marhaság, 
mondotta  ő.  Hát  erre  elhagyott  a  türelem,  és  lekentem 
neki  egyet,  de  hatalmasat.  Hát  nem  elszalad  a  bíróhoz, 
hogy  engem  feljelentsen.  Kihallgattak  bennünket,  és  jót 
nevettek  a  dolgon.” 

Este  előriasztáskor  lementem  az  utcára,  és  a  ház  előtt 
sétáltam,  melynek  pincéjét  riasztáshoz  fel  szoktam 
keresni.  Egy  férfi,  ki  a  Délivasútról  jött,  megállt  mellet¬ 
tem,  s  a  következő  percben  már  politizáltunk.  Illetőleg, 
ő  politizált,  én  csak  hallgattam,  legfeljebb  egy-egy  meg¬ 
jegyzéssel  segítettem  politizáló  útjában  tovább.  Azt  fej- 

tegette,  hogy  bármily  gyöngék  is  vagyunk,  s  bármilyen 
kilátástalan  a  helyzet,  nekünk  védekeznünk  kell  az 
utolsó  emberig.  (Ilyenkor  persze  mindenki  az  utolsó 
előtti  embert  gondolja.)  Különben  sincs  elveszve  min¬ 
den.  A  németek  hősiesen  védekeznek,  aggok  és  gyerme¬ 
kek  ragadnak  fegyvert,  s  le  nem  teszik,  míg  egy  szál 
ellenséges  katona  áll  német  földön.  A  baj  csak  az,  hogy 
bennünk  nem  bíznak,  s  igazuk  van,  ha  nem  bíznak 
bennünk.  Helytelen  politikát  folytattunk  és  folytatunk 
ma  is  a  németekkel  szemben.  A  zsidókérdésben  sem 
jártunk  el  okosan.  (Nem  tudom,  azt  jelentette-e  ez, 
hogy  kár  volt  legyükolni  négyszázezer  zsidót,  vagy  hogy 
kár  volt  életben  hagyni  a  másik  négyszázezret.)  De 
hiszem  az  Istent  -  folytatta  -,  nem  hagy  el  bennünket. 

Az  oroszok  jelentik,  hogy  Makót  és  Gyulát  jelenté¬ 
keny  erőkkel  megszállották.  Mára,  holnapra,  holnap- 
utánra  nyilván  Belgrád  is  esedékes. 

Manci  rám  bízta  a  töltött  paprikát,  hogy  úgy  tízper¬ 
cenként  forgassam  meg.  Dacára,  hogy  ezt  a  műveletet 
órával  a  kezemben  végeztem,  a  töltött  paprika  odaégett. 
Restelltem  a  dolgot.  Maradok  a  diótörésnél  és  kilincs- 
pucolásnál. 

Gömbös  Gyula  szobrát  halálának  évfordulóján  föl¬ 
robbantották.  A  merénylők  történelmi  érzékére  vall 
e  cselekedet.  Valaki  azt  beszélte  nekem,  hogy  Gömbös 
leánya  kiutaltatott  magának  egy  zsidó  lakást,  F.-ék 
lakását  az  Attila  utcában.  Gömbös  leánya  megtekintette 
a  lakást,  melynek  zsidó  lakói  arra  kérték,  hogy  ne 
ragaszkodjék  azonnali  kiköltözésükhöz,  adjon  nekik 
erre  harminchat  órai  haladékot.  Nagy  nehezen  bele¬ 
egyezett  ebbe.  Két  óra  múlva  detektívek  jelentek  meg, 
elvitték  F.-éket,  akiknek  azóta  nyomuk  veszett.  Lehet, 
hogy  ebben  a  deponálási  gazságban  Gömbös  leánya 
ártatlan;  tény  azonban,  hogy  az  ilyen  különös  koinci¬ 
denciák  mostanában  nem  is  különösek. 

Október  8. 

Az  oroszok  jelentékeny  erőkkel  a  Mezőtúr-Szarvas- 
Szentes-Hódmezővásárhely  vonalon  állnak,  mintegy 
százhúsz  kilométernyire  Budapesttől.  A  németek  itt 
nálunk  polgárháborúra  izgatnak;  elkerülhetetlen 
a  velük  való  összecsapás.  Még  ha  nem  is  lazult  meg 
-  hogy  Churchill  kifejezésével  éljek  -  vasmarkuk  szorí¬ 
tása,  vállalnunk  kell  a  feltétlen  fegyverletételt,  vállal¬ 
nunk  a  németekkel  való  összecsapás  kockázatát,  még  ha 
ez  százezrek  tragikus  sorsát  is  jelenti.  Inkább  tragikus 
sors  a  németek  ellen,  mint  tragikus  sors  az  ő  feltétlen 
kiszolgálásukban.  Ahogy  ezt  a  soproni  kormány  vállalni 
kész.  Biztos  tudatában  az  ország  elvesztésének,  és  biztos 
tudatában  annak,  hogy  kormányzatunk  egyetlen  csele¬ 
kedete  néhány  százezer  zsidó  bestiális  deportálása  és 
politikai  ellenfeleik  félretétele  lesz.  Gonoszságuk  és 
butaságuk  beéri  ennyivel.  Lehet  azonban,  hogy  még 
ennél  is  fontosabb  számukra  az  a  valutamennyiség, 
melyről  a  hatalom  birtokában  menekülésük  számára 
gondoskodni  tudnak.  Es  ez  már  nem  is  olyan  butaság. 

Október  9. 

Az  oroszok  százhúsz  kilométernyire  tőlünk.  Lettor¬ 
szágban  széles  vonalon  áttörték  a  német  védelmet,  és 
jobbszárnyuk  Litvániát,  balszárnyuk  Kelet-Poroszor- 
szág  határát  közelítette  meg.  Az  amerikaiak  Aachentől 
északkeletre  és  délkeletre  nyomulnak  előre,  és  újabb  és 
újabb  tartalékok  harcbavetésével  kényszerítik  a  néme¬ 
teket  tartalékaiknak  mind  fokozottabb  igénybevételére. 
Ugyanez  történik  Hollandiában,  s  ugyanez  Nancy  és 
Metz  között.  Taktika,  melyet  a  túlerőben  lévő  és  tökéle¬ 
tesebben  fölszerelt  hadsereg  biztos  sikerrel  alkalmazhat 
a  korlátolt  létszámú,  gyöngébben  fölszerelt  ellenséggel 
szemben.  Taktika,  aminek  az  angolszászok  a  norman¬ 
diai  döntő  sikert  köszönhették.  S  a  németeknek  ezzel 

a  túlerővel  szemben  az  egyetlen  reményük  a  partizánhá¬ 
ború.  Nem  mintha  azt  hinnék,  hogy  ez  győzelmet  hoz¬ 
hat  számukra,  hanem,  mert  esetleg  néhány  hónap 
kegyelmi  időt  jelenthet  a  vezérgengszterek  számára. 
Néhány  hónap  kegyelmi  idő  néhány  százezer  német 
polgár  kiirtása,  néhány  ezer  még  ép  német  község  szét- 
dúlása  árán.  „Utánam  az  özönvíz”  -  Schickelbauer 
sírfelirata. 

Föl  kell  valamit  jegyeznem,  ami  nagyon  szégyellni 
való  mostani  életemben.  Büntetni  kívánom  magamat 
azzal,  hogy  Mariónak  gyónok  erről.  Tegnap  valaki  azt 
a  hírt  hozta,  hogy  D.  G.-t  nemcsak  kibocsátották  vala¬ 
melyik  internálótáborból,  de  még  kivételezettséget  is 
kapott.  „Ezt  igazán  sajnálom”  -  mondottam.  De  nem¬ 
csak  mondottam,  éreztem  is.  Igaz,  D.  G.  antipatikus 
ember,  „áldott  rossz  ember”,  ahogy  Hegedűs  Lóránt 
egy  neves  bankárunkról  mondotta,  de  ha  ezt  elég  ok¬ 
nak  találom  az  internálásra,  akkor  mi  jogon  lázadozok 
a  Gestapo  ellen,  mely  szintén  csak  azokat  internálja, 
akiket  antipatikusnak  és  a  német  erkölcsi  világ  távlatá¬ 
ból  ártalmasaknak  vél?  Hadik  János  gróf,  mikor  egy 
antipatikus  emberről,  kit  valamely  vád  ellen  védelmébe 
vett,  azt  mondottam,  minek  exponálja  magát  ezért  az 
emberért,  akit  senki  nem  állhat,  ingerülten  válaszolta: 
„Könnyű  az  olyan  ember  mellett  kiállni,  akit  minden¬ 
ki  kedvel,  de  mit  csináljon  az  a  szerencséden  a  maga 
igazával,  aki  mindenkinek  ellenszenves.  Te  is  csak 
a  gazdagoknak  adsz  kölcsön”  -  tette  hozzá  megeny¬ 
hülve.  Szégyellem,  hogy  így  éreztem  D.  G.-vel  meg 
feleségével  szemben,  és  még  jobban  szégyellem,  hogy 
most,  mikor  így  számot  adtam  erről  a  gonosz  érzés¬ 
ről,  még  mindig  nem  szabadultam  meg  tőle.  Kempis 
Tamásban  olvasom:  „Dicite  illi  -  már  tudniillik  az 
ősellenségnek  -  Vadé,  immunde,  spiritus,  erubesce 
miser!”  És  Ágostonban:  „Corripe  sapientem  et  amabit 

te.”  „Támadd  meg  a  bölcset,  és  szeretni  fog  téged.” 
Hasztalan  támadom  magamat  e  hitvány  érzésért,  nem 
száll  meg  enyhülés  magammal  szemben.  Bölcsnek  kel¬ 
lene  lenni! 

Vajon  hogy  akarunk  mi  fegyverletételről  tárgyalni, 
illetőleg  erről  megállapodni,  mikor  azt  sem  tudjuk 
elérni  -  tárgyalás  útján  vagy  erőhatalommal  -,  hogy 
a  Gestapo  ne  gyakoroljon  rendőri  hatalmat  Budapesten. 
A  János-kórház  egyik  betege  följelentést  tett  a  Gestapó- 
nál  kezelőorvosa  ellen,  hogy  ez  angolbarát.  A  Gestapo 
azonnal  vizsgálatot  indít,  kihallgatásokat  eszközöl, 
a  kezelőorvos  múltjáról  adatokat  szerez  be,  szóval, 
a  magyar  hatóságok  által  semmiben  sem  akadályozva, 
rendőri  eljárást  folytat  le  egy  még  csak  nem  is  zsidó 
magyar  polgár  ellen.  (Hogy  végül  is  beszüntette  az 
eljárást,  mert  megállapították,  hogy  a  feljelentő  félbo¬ 
lond  hisztérika,  az  nem  érdekes.)  Ha  ezen  a  területen, 
ahol  hatalmi  eszközökkel  rendelkezünk  -  nem  is  szólva 
a  jogiakról  és  erkölcsiekről  -,  nem  tudunk  rendet  terem¬ 
teni,  hogyan  üthetjük  nyélbe  a  fegyverletételt! 

Október  10. 

„Szolnok  még  a  miénk.” 

Október  11. 

Némely  hírek  szerint  az  oroszok  Szolnoktól  északra 
átkeltek  a  Tiszán,  és  Budapest  felé  nyomulnak.  Hogy 
mi  igaz  ebből,  nem  tudom;  annyi  tény,  hogy  ma  hajnal¬ 
ban  távoli  ágyúdörgés  moraja  jutott  el  hozzám.  A  város¬ 
ban  rémület.  A  rémhírek  lavinája  borítja  el  a  várost. 
Erdély,  Nagyvárad,  Debrecen,  Szeged,  Szolnok  és  egy 
egész  sor  más  magyar  város  menekültjei  -  már  csak  azért 
is,  hogy  kellően  indokolják  menekülésüket  -  a  legfan¬ 
tasztikusabb  borzalmak  képét  rajzolják  meg,  és  Buda¬ 
pest  polgárságának  egy  része  -  főleg  a  tehetősebbek  már 

menekülnek  is,  vagy  menekülést  terveznek.  De  nem¬ 
csak  a  tehetősebbek,  a  szegény  emberek  is  meg  vannak 
ijedve  -  a  munkásság  kivételével  -,  olyanok  is,  kiknek 
a  közelmúlt  gyilkos  jobboldaliságában  semmi  részük 
nem  volt,  fogvacogva  beszélnek  az  orosz  invázióról. 
Mintha  csak  egy  ország  lelkiismerete  mozdult  volna 
meg.  A  lakásukat  féltik,  ruhaneműiket,  lányaikat,  fiai¬ 
kat,  s  még  mindig  Hitler  hattyúlovagos  vértezetje  az, 
amiben  védelmüket  látják. 

Egy  röplapot  hoztak  el  hozzám,  melyben  a  magyar 
ellenzéki  pártok  üzennek  a  magyar  népnek.  Már  az  is 
tett,  hogyakadt  nyomda,  mely  ezt  kinyomtatta.  így 
szól: 

fyA  magyar  ellenzéki  pártok  első  üzenete  a  magyar 
néphez! 

Történelmünk  legválságosabb  óráiban  szólunk  Hozzá¬ 
tok.  Váltakozó  kormányok  nemzetáruló  politikája  halálos 
szakadék  szélére  sodorta  hazánkat.  Idegen  kalandorok  és 
elfajzott  magyarok  összeesküdtek  Hitlerrel ,  a  porosz  mili- 
tarizmussal  és  a  pángermán  rögeszme  megszállottjaival 
Európa  eltiprására ,  kifosztására  és  meggy alázására.  E  he- 
rostratesi  terv  megvalósítására  a  magyar  kardot ,  a  magyar 
erőt ,  a  magyar  búzát ,  a  magyar  becsületet ,  a  magyar  jövőt 
a  német  náciuralom  prédájául  dobták. 

Mi,  magyar  ellenzéki  pártok,  a  törvényhozás  két  házá¬ 
ban,  a  közélet  fórumain,  a  sajtóban  hosszú  évek  óta  küzdöt¬ 
tünk  a  magyar  történelmi  hivatást,  a  magyar  szellemet, 
a  magyar  jellemet  eláruló  politikai  bűnszövetkezet  ellen. 
Hitlerék  kezdeti  sikerei  azonban  megbabonázták  a  magyar 
értelmiség,  kispolgárság  és  közhivatalnoki  státus  nagy 
részét,  a  százezernyi  meg  százezernyi  svábság  elözönlötte 
a  vezető  és  hangadó  pozíciókat,  kézrekerítették  a  közvéle¬ 
mény  irányításának  minden  eszközét,  és  elnémították 
a  magyar  lelkiismeret  szavát. 

Amikor  1944  tavaszán  már  a  vakok  is  láthatták,  hogy 

a  III.  Birodalom  elvesztette  a  háborút ,  a  magyar  nácik 
a  leszámolástól  való  rettegésükben  március  19-én  behívták 
a  németeket ,  és  puskalövés  nélkül  kiszolgáltatták  Magyar- 
országot  a  Gestapónak ,  az  SS-nek,  a  hitleri  önkénynek, 
Berlin  zsákmányának.  Magyarország  ezzel  az  árulással 
megpecsételte  balsorsát.  A  szövetkezett  ellenzéki  pártok 
vezéreit,  a  törvényhozás  legderekabb  és  leghűségesebb  tag¬ 
jait  börtönökbe  hurcolták,  deportálták;  alkotmányunkat, 
törvényeinket,  jogérzetünket  sárba  tiporták;  cinkosává  sze¬ 
gődtek  a  nemzeti  vagyon  elrablásának,  hogy  osztozkodja¬ 
nak  a  koncokon... 

Megindult  a  lavina!  A  szövetséges  hatalmak  a  nyá¬ 
ron  pozdorjává  zúzták  a  német  seregeket  Olaszországban, 
Oroszországban,  Franciaországban,  Belgiumban,  Romá¬ 
niában,  Finnországban,  Bulgáriában,  és  az  emberiség  leg¬ 
nagyobb  megpróbáltatása,  amelyet  Hitlerék  idéztek  fel, 
már  előre  látott  végéhez  közéig. 

Három  orosz  hadsereg  átlépte  Magyarország  határát,  és 
az  ország  szíve,  Budapest  felé  nyomul  előre. 

A  magyarok  Istene  e  hazaárulók  által  ránk  zúdított 
végveszély  közepette  is  gyenge,  gyáva  és  bűnös  kormányzat¬ 
tal  vert  meg  bennünket,  amelyik  nem  ismeri  fel,  vagy  nem  is 
akarja  felismerni  a  katasztrofális  helyzet  sürgető  parancs¬ 
szavát. 

A  háború  folytatása  pedig  nemzetgyilkosság! 

Haladéktalanul  új  kormányt  kell  alakítani,  fegyverszü¬ 
netet  kérni,  véget  vetni  a  kizárólag  idegen  célokat  szolgáló 
háborúnak,  és  így  az  utolsó  percben  megakadályozni,  hogy 
boldogtalan  hazánk  üszkös  romhalmazzá,  Kelet-Európa 
temetőjévé  váljék. 

A  hazugságok  ideje  lejárt.  Nem  kendőzzük  a  helyzet 
tragikus  komorságát.  A  szenvedések  óceánján  kell  átgázolni 
népünknek,  míg  újra  dicső  fényben  ragyog  Szent  István 
koronája.  A  magyar  nép  szenvedéseiből  születik  meg  az  új 
demokratikus  és  szociális  Magyarország! 

Ez  a  szövetkezett  ellenzéki  pártok  első  fájdalmas  üzenete 
a  magyar  néphez !” 

Hogy  kik  állanak  e  röplap  mögött,  nem  tudom.  Az 
ellenzéki  pártok  legtöbb  vezető  embere  le  van  fogva; 
tiszteletre  méltó  a  második  sorban  állók  bátorsága,  egy- 
lépésnyire  a  Gestapo  borzalmaitól. 

Micsoda  véres  könyv  lesz  ez,  melyben  ezeket  a  bor¬ 
zalmakat  majd  ismertetni  fogják.  A  magyar  Gestapóét 
is.  Hogy  az  emberek  undorral  forduljanak  el  a  német¬ 
ségtől,  mely  ezeket  a  szörnyetegeket  a  világra  szabadí¬ 
totta.  Vagy  azt  mondhatnám,  hogy  szánalommal  fordul¬ 
janak  a  német  nép  felé,  melyet  egy  tébolyult  ember 
mániákus  akarata  erre  a  szörnyű  útra  tudott  terelni.  Ma 
fölkeresett  F.  Ödön,  aki  a  zsidókkal  történtekről  megle¬ 
hetősen  jól  van  informálva;  elmondotta,  hogy  a  zsidó 
hitközség  adatai  szerint  közel  hatszázezer  zsidót  hurcol¬ 
tak  el;  lehet,  hogy  nem  mind  ölték  meg.  A  borzalmak 
egész  soráról  informált,  melyeket  a  Gestapo  követett  el, 
önállóan,  de  igen  gyakran  a  magyar  csendőrség  és  rend¬ 
őrség  asszisztenciájával.  (Zsilinszky  Bandival  elfogatása 
után  a  német  Gestapo  rendesebben  bánt,  mint  a  magyar 
rendőrség.  Az  utóbbi  komisz  volt.  A  Gestapo  felvirá¬ 
gozta  szobáját,  mikor  megnősült,  s  pezsgővel  kínálta, 
amit  Zs.  B.  csak  nehezen  s  nagy  noszogatásra  fogadott 
el.  „Szentimentális  gyilkosok”  -  mondotta  róluk  Anny 
barátnőm.)  Ami  gazsággal  ember  emberre  támadhat, 
azt  a  Gestapo  nálunk  mind  elkövette.  Tömeggyilkosság¬ 
tól  a  tyúklopásig.  Ölt,  rabolt,  agent  provocateuröskö- 
dött,  lopott,  megvesztegettette  magát,  a  megvesztegeté¬ 
sét  néha  megszolgálta,  gyakrabban  azonban  elpusztí¬ 
totta  a  vesztegetőket,  kiket  vagy  nem  akart,  vagy  nem 

✓ 

tudott  megmenteni.  Es  ezek  itt,  az  ország  közepén,  az 
ország  fővárosában,  ahol  a  magyar  államfő,  a  magyar 
kormány  székel,  ahol  a  magyar  katonaság  legfőbb 
parancsnoksága  van,  s  nem  tudom,  hány  magyar  had- 


359 


test  -  a  rendőri  hatóságot  bitorolják,  emberi  életekről, 
sorsokról  tetszésük  szerint  döntenek,  oldanak,  köt¬ 
nek...  rongy  kormány  az,  mely  -  akár  ki  akar  tartani 
a  németek  oldalán,  akár  nem  -  ezt  eltűri.  Mi  jogon  dönt 
az  ilyen  kormány  arról,  hogy  letegyük-e  a  fegyvert 
a  Gestapo  előtt?  Rongy  kormány  az  ilyen! 

Mennyi  mindent  írtam  össze  a  Népszövetségről, 
azokról  a  feladatokról,  melyek  megoldására  hivatva 
volt,  és  azokról  a  fogyatékosságokról,  melyek  csődjét 
előidézték  -  s  most  mégsem  tudok  igaz  érdeklődéssel 
fordulni  a  Dumbarton  Oaks-i  értekezlet  határozata  felé, 
mellyel  egy  új  Népszövetség  alapjait  rakják  le.  Lehet, 
hogy  úgy  vagyok  vele,  mint  az  öreg  grófnő,  aki  Széche¬ 
nyit  lebeszélni  próbálta  a  Lánchíd  megépítéséről,  hogy 
nem  érdemes  arra  a  néhány  esztendőre,  amit  ő  -  a 
grófnő  -  még  él.  Nem,  közönyösségemnek  az  oka,  hogy 
nem  tudok  igazán  hinni  az  intézmény  hatékonyságában. 
Németország  ellen,  igen.  Németországgal  végeznek,  sőt 
Németország  maga  végez  magával  -  az  új  Népszövetség¬ 
nek  nem  sok  tennivalója  lesz  ezen  a  vonalon.  De  vajon 
hatékony  lesz-e  azokban  az  ellentétekben,  melyek 
maguk  között  az  alapító  nagyhatalmak  -  USA,  Oroszor¬ 
szág,  Nagy-Britannia,  Kína,  Franciaország  -  között 
felmerülhetnek.  Ha  nem  tudják  elérni  azt,  hogy  ezek  az 
ellentétek  már  most,  az  új  Népszövetség  megalakulása 
előtt  végleg  elintéztessenek,  akkor  az  új  Népszövetség 
aligha  lesz  egyéb,  mint  a  réginek  megismétlése,  pártos- 
kodó  nagyhatalmakkal,  a  nagyhatalmak  érdekei  körül 
kialakuló  kotériákkal  és  egy  főtitkársággal,  melynek 
legfőbb  gondja  az  lesz,  hogy  hogyan  menthetné  meg 
a  Népszövetséget  az  ellentétek  e  zajlásában. 

De  előbb  a  régi  politikusokat  agyon  keH  verni.  Maniu 
nyilatkozott  egy  svájci  lapban,  és  Románia  határául 
a  Tiszát  követeli.  Romániának,  mely  első  kakasszóra 
elárulta  szövetségeseit,  akiknek  pénzéből  hadseregét 

fölszerelte.  Nem  elég,  hogy  megkapja  Erdély  túlnyomó 
részét,  és  ezzel  közel  kétmillió  magyart  kényszerít  talpa 
alá,  nem,  ő  a  tisztán  magyarlakta,  magyar  kézzel 
művelt,  a  román  kultúrától  teljesen  idegen  tiszántúli 
magyar  alföldi  területre  is  bejelenti  igényét,  mert  neki 
Besszarábiáért,  melyet  a  múlt  háború  utáni  zavarokban 
az  oroszoktól  vett  el,  s  melyet  az  oroszok  most  magától 
értetődően  visszavettek,  kárpótlás  jár.  Az  új  Népszövet¬ 
ség  csak  úgy  felelhet  meg  hivatásának,  ha  alkotmányá¬ 
nak  első  szakaszában  kimondja,  hogy  agyon  kell  verni 
az  ilyet. 

A  magyar  rádió  a  Bácskába  telepített  csángó  és  szé¬ 
kely  telepesek  átköltöztetésére  ad  utasításokat.  Száz 
meg  száz  kilométert  kell  gyalogolniok  asszonyaikkal, 
gyermekeikkel,  marháikkal,  cókmókjaikkal.  Minden 
értelmes  és  becsületes  ember  tudta,  hogy  tragikus  sors 
vár  azokra,  kiket  Hitler  magyar  szolgái  -  sokszor  az 
illetők  akarata  ellen  -  szülőföldjükről  kiragadtak,  és 
Bácskába  telepítettek.  Talán  még  Hitler  magyar  szolgái 
is  tudták  ezt,  de  az  ilyen  náci  példák  nyomán  végrehaj¬ 
tott  akciókkal  igaz  náci  szellemben  való  fogantatásukat 
akarták  dokumentálni.  Most  ők  autón  mentek  Sop¬ 
ronba,  nyilván  valutával  is  fölszerelve,  ha  nem  is  olyan 
mértékben,  mint  azt  szerették  volna,  a  telepesek  gyalog 
veszkődhetnek  száz  meg  száz  kilométeren  át  asszony¬ 
nyal,  gyerekkel,  jószággal,  batyuval,  ismeretlen  sors 
felé.  Tárgyilagosan  meg  kell  jegyeznem,  hogy  a  sopro¬ 
niak  sorsa  sincs  valami  tökéletesen  bebiztosítva. 

Október  12. 

Ragyogó  őszi  nap  van,  és  néhány  jó  hírt  kaptam.  Fölke¬ 
restem  Zsilinszky  Endrénét,  hogy  tőle  Bandi  sorsáról 
egyet-mást  megtudjak.  Nagy  újságot  közölt  velem. 
A  Gestapo  a  Pest  vidéki  törvényszéken  őrzött  törvény¬ 
hozókat  -  számra  nézve  hatot  -  átadta  a  magyar  hatósá- 

goknak.  Most  a  gyűjtőfogházban  vannak,  ahol  család¬ 
tagjaik,  barátaik  meglátogathatják,  élelmezhetik  őket, 
s  ahonnét  előreláthatóan  rövidesen  kiszabadulnak.  Zsi- 
linszkyné  fölkereste  Vladár  igazságügy-minisztert, 
hogy  megtudakolja,  hogy  szabadulnak  ki  véglegesen. 
Vladár  azt  válaszolta,  hogy  most  várják  haza  a  Németor¬ 
szágban  internált  törvényhozókat  is.  Amíg  ezek  haza 
nem  érkeznek,  a  kormány  a  gyűjtőfogházbelieket  sem 
engedi  szabadon,  nehogy  a  németek  ennek  ürügyén  újra 
lestoppolják  azokat  a  németországi  internáltakat,  akik 
tudomása  szerint  már  útban  is  vannak  hazafelé.  Vladár 
joggal  mint  nagy  eredményre  hivatkozott  erre:  a  Laka¬ 
tos-kormány  -  mondotta  -  egy  hónap  alatt  elérte  azt, 
amit  a  Sztójay-kormány  hat  hónapon  belül  eredménye¬ 
sen  megakadályozott.  Mert  Sztójayék  nemcsak  hogy 
nem  követelték  ezt  a  náciktól,  hanem  mindent  megtet¬ 
tek,  hogy  a  náciknak  ez  eszükbe  ne  jusson.  Siettem 
Terikéhez,  hogy  neki  mindezt  elmondjam.  Persze  ezek 
az  intézkedések  zsidókra  nem  vonatkoztak.  Vidát,  bár 
törvényhozó,  a  Gestapo  továbbra  is  karmaiban  tartja,  és 
sajnos  Leó  barátom  is  Mauthausenben  marad,  még 
nagyobb  árvaságban. 

Zsilinszky  Bandit  hét  hónap  után  végre  fölkereste 
Gábor  öccse.  Az  oroszok  közeledte  határozottan  fo¬ 
kozza  a  testvéri  együttérzést. 

Manci  születésnapja  van.  Ria  főz,  segítek  neki.  Zöld¬ 
babot  tisztítottam,  kávét  daráltam,  az  utóbbit  passzió¬ 
val.  Most  teríteni  megyek.  (A  diási  borért,  amit  inni 
fogunk,  szégyellem  magam.  De  ismerem  magamat, 
ízleni  fog.)  Kolozsvár,  Szeged,  Nagyvárad  orosz  kézen. 

Október  14. 

Nincs  semmi  baj .  A  jobboldali  pártok  -  a  Magyar  Élet 
Pártja,  a  Magyar  Megújulás  Pártja,  a  Nyilaskeresztes 
Párt,  a  Magyar  Nemzeti  Szocialista  Párt,  a  Nemzeti 

Szocialista  Front  és  a  Német  Népcsoport  „Nemzeti 
Szövetségibe  tömörültek,  melynek  célja  „a  nemzeti 
erők  összefogása  a  sorstól  ránk  mért  harc  végigküzdé- 
sére,  és  helytállás  a  magyarság  örök  jogaiért  vívott 
küzdelemben  az  ősi  földön  és  szövetségeseink  oldalán”. 
„A  Nemzeti  Szövetség  -  így  szól  a  híradás  -  október 
12-én  ülést  tart,  és  megkezdi  súlyos,  nehéz  munkáját 
a  haza  érdekében.”  Az  új  vérszerződés  értelme  világos: 
a  szövetség  együtt  menetel  Sopronig  és  azon  túl,  s  ami 
valutát  közös  erővel  szereznek,  abban  mindenkinek 
része  legyen. 

Akit  azonban  ez  a  szövetkezés  netán  nem  nyugtatna 
meg,  az  feltétien  megnyugszik,  ha  értesül  arról,  hogy 
Rommel  Budapesten  van.  Az  úgynevezett  jobb  polgár¬ 
ság  boldogan  újságolja  e  hírt. 

Anglia  és  Amerika  újból  nyilatkozott  a  német  kegyet¬ 
lenkedések  dolgában,  merthogy  a  lengyel  kormányhoz 
az  a  hír  jutott  el,  hogy  a  németek  elpusztítják  az  ozvicci 
(Auschwitz)  és  birkenaui  táborok  internált jait.  A  két 
kormány  a  legkeményebb  büntetéssel  fenyegeti  meg 
nemcsak  azokat,  akik  e  szörnyűségeket  elrendelik, 
hanem  azokat  is,  akik  ezeket  végrehajtják,  vagy  végre¬ 
hajtásukban  segédkeznek.  „Illetékes  német  hely”  felelt 
e  híradásra.  Teljesen  légből  kapottnak  nyilvánítják 
e  hírt.  Az  ember  e  cáfolat  olvasásánál  arra  gondol,  hogy 
Sundermann  helyettes  német  sajtófőnök  néhány  hónap 
előtt  úgy  nyilatkozott,  hogy  Németországban  egyetlen 
zsidónak  még  csak  a  haja  szála  sem  görbült  meg. 

Az  éjszakai  razziák,  melyekben  a  Gestapo  is  részt 
vesz,  kevésbé  fenyegetőek.  Úgy  látszik,  valóban  fegyve¬ 
rek  után  kutatnak,  de  előnyben  részesítik  a  pénzt, 
ékszert,  élelmiszereket. 

Az  angol  rádió  közli,  hogy  a  magyar  kormány  kife¬ 
jezte  hajlandóságát  fegyverszüneti  tárgyalásokra, 
s  ezeknek  feltételei  iránt  érdeklődött.  A  „Times”  cikke- 

zik  erről.  Hogy  ismerhetjük  a  feltételeket:  vissza  a  tria¬ 
noni  határok  közé;  aktív  részvétel  a  németeknek  magyar 
területről  való  kiűzésében.  A  cikk  hangja  -  amennyire 
azt  a  rádióközleményből  megítélhettem  -  igen  barátság¬ 
talan;  egyetlen  mentő  körülményt  nem  talál  mellettünk, 
holott  lehetett  volna.  A  mentő  körülményeket,  melye¬ 
ket  a  „Times”  is  értékel,  a  jövőben  kell  megszereznünk. 

Október  15. 

Megalakult  a  Törvényhozók  Viszontbiztosító  Társa¬ 
sága.  Egy  tizenhat  tagú  állandó  bizottság  intézi  a  Társa¬ 
ság  ügyeit,  ezek  között  nagy  többségben  a  deportációs 
gengszterek  és  puccsisták,  kisebbségben  a  csak  hitvá¬ 
nyak  és  vitéz  Rajniss,  a  kapitány.  Céljuk  nyilvánvaló: 
kormányra  jutni,  Horthyval  vagy  Horthy  ellen,  el¬ 
odázni  a  fegyverletételt,  hogy  így  biztosítsák  maguknak 
a  nácik  kegyét,  elintézni,  ami  gazságrestanciájuk  van,  és 
előkészíteni  -  ez  a  fontos!  -  Németországba  szökésük 
útját,  hamis  papírokkal  és  valódi  arannyal.  Most  fog 
kitűnni,  hogy  milyen  mellbőségű  legény  a  miniszterel¬ 
nök.  Mert  azzal  nyilván  tisztában  van,  hogy  az  oroszok 
ellen  nem  tudja  megvédeni  az  országot;  nagyon  kétsé¬ 
ges,  hogy  meg  tudja-e  védeni  a  németek  ellen.  De,  ha 
valóban  van  benne  valami  katonás  elszántság,  akkor  ezt 
a  belső  ellenséget  könnyen  lebírhatja.  Fel  kell  oszlatnia 
a.  Házat,  a  durván  meghamisított  parlamentarizmus 
e  gyűlöletes  alkotmányát,  katonai  szolgálatra  hívni ' 
a  Nemzeti  Szövetség  végrehajtó  bizottságának  ta$jait, 
vagy  elterjeszteni  azt  a  hírt,  hogy  a  kormány  internál¬ 
tatni  készül  őket,  és  tűrni,  hogy  Sopronba  menekülje¬ 
nek.  Csak  meneküljenek! 

A  kistarcsai  tábort  feloszlatták;  az  internáltak  túl- 

*  * 

nyomó  részét  szabadon  bocsátották,  kisebb  részét  -  sub 
titulo  szakemberek  -  a  Rózsadomb  egyik  házában  inter¬ 
nálták.  Nem  tudni,  mi  céljuk  van  velük. 

Déli  egy  órakor  a  magyar  rádió  a  kormányzó  szózatát 
olvasta  föl,  melyben  bejelentette,  hogy  fegyverszünetet 
kért  a  szövetségesektől.  Megindokolta  ezt  a  lépést  a 
következőképpen:  Kezdte  azzal,  hogy  Magyarország 
külpolitikájának  gerince  a  trianoni  szerződésnek  békés 
úton  való  revíziója  volt.  Békés  úton  érte  el  a  tőlünk 
elszakított  területeknek  részbeni  visszaadását  Csehszlo¬ 
vákiával  és  Romániával  szemben,  és  Jugoszláviába  is 
csak  azért  vonult  be,  hogy  ott  a  tőlünk  elszakított 
területen  élő  magyarokat  megvédelmezze.  A  háborúba 
német  nyomás  alatt  keveredtünk,  de  soha  arra  nem 
gondoltunk,  hogy  akár  egy  négyzetméter  területet  bár¬ 
kitől  is  elragadjunk.  Gondolkodó  ember  előtt  ma  már 
nem  lehet  kétséges,  hogy  Németország  elvesztette 
a  háborút.  Ennek  le  kell  vonni  a  konzekvenciáját.  Fele¬ 
lős  államférfi  nem  kapcsolhatja  nemzete  sorsát  egy  ügy¬ 
höz,  melynek  vesztét  látja:  Bismarck  is  úgy  értelmezte 
a  szövetségi  hűséget,  hogy  ez  csak  addig  őrzendő  meg, 
míg  az  országra  nem  idéz  fel  veszélyt.  Nem  lehet  az, 
hogy  egy  vesztett  háborúban  a  magyar  csapatok  hátvé¬ 
dei  legyenek  a  visszavonuló  német  hadseregnek.  Né¬ 
metország  nem  teljesítette  a  velünk  szemben  vállalt 
kötelezettségeit.  „Már  március  19-e  előtt,  megállapodás¬ 
ellenesen,  magyar  csapatokat  külföldön  vetett  harcba, 
s  amikor  én  ezért  Hitler  főhadiszállására  utaztam,  hogy 
nála  a  magyar  csapatok  visszarendelését  kisürgessem, 
közölte  velem,  hogy  csapatai  megszállták  Magyarorszá¬ 
got.  Ez  történt  március  19-én,  mialatt  engem  erőszakkal 
visszatartottak.  Közben  a  német  rendőrhatóság,  az 
ország  szuverenitásának  megsértésével,  letartóztatta 
a  törvényhozás  egyes  tagjait  és  más  magyar  polgárokat, 
s  miniszterelnököm,  Kállay  Miklós  csak  úgy  kerülhette 
ezt  el,  hogy  egy  semleges  követségre  menekült;  tíz  évig 
volt  belügyminiszteremet  pedig  külföldre  hurcolták. 
Arra  a  német  ígéretre,  hogy  egy  nekik  megfelelő  kor- 

mány  kinevezése  esetén  helyreállítják  az  ország  szuvere- 

a 

nitását,  kineveztem  a  Sztójay-kormányt.  ígéretüket 
nem  tartották  meg,  deportálták  a  zsidókat,  hogy  velük 
a  közismert  módon  bánjanak  el,  s  folytatták  magyar 
állampolgárok  letartóztatását.  Szerződéses  kötelezettsé¬ 
güknek  sem  tettek  eleget,  s  távolról  sem  adták  az  ország 
védelmére  azt  a  segítséget,  melyet  kilátásba  helyeztek. 

Visszavonulásuk  alkalmával  pusztítottak  és  fosztogat- 

✓ 

tak.  A  budapesti  hadtestparancsnokot,  Bakay  Ákost, 
rendőrségük  megleste  lakása  előtt,  és  elhurcolta.  Röpla¬ 
pokat  dobáltak  német  repülőgépekről,  és  a  lakosságot 
legitim  kormányom  ellen  izgatták,  sőt  rendőri  alakula¬ 
taik  arra  is  felkészültek,  hogy  ők  állítsanak  kormányt  az 
ország  élére.  Ebben  a  helyzetben  az  ország  létének  és 
jövőjének  biztosítására  nem  láttam  más  lehetőséget, 
mint  fegyverszünetet  kérni  a  szövetségesektől,  amint 
ezt  Németország  budapesti  követével  közöltem  is.  Fel¬ 
hívom  a  katonákat,  hogy  híven  esküjükhöz,  teljesítsék 
elöljáróik  parancsait.” 

Nagyjából  így  hangzott  a  kormányzó  szózata.  Aggo¬ 
dalommal  hallgattam,  rossz  sejtelmeim  voltak.  Vajon 
tisztában  van-e  lépésének  következményeivel?  Elég 
erős-e  katonailag,  hogy  a  németeket  akarata  respektálá¬ 
sára  kényszerítse?  A  kormányzó  szózatát  semmiféle 
magyarázat,  bátorító  felhívás  nem  követte.  Vártam, 
hogy  a  miniszterelnök  is  üzen  a  rádión,  nem  történt 
meg. 

Délután  három  óra.  A  kormányzó  rövid  hadparancsát 
olvasták  fel.  Közli  a  katonákkal,  hogy  fegyverszünetet 
kért,  s  megint  esküjükre  figyelmezteti  őket.  Hogy 
a  fronton  küzdő  katonáknak,  illetőleg  parancsnokaik¬ 
nak  mit  kell  tenniük,  ebből  egyáltalán  nem  derül  ki.  Az 
ügy  mind  aggasztóbb  lesz. 

Délután  hat  óra. 

A  rádió  közli  Vörös  János  vezérkari  főnök  parancsát, 

mely  szerint  a  kormányzó  hadiparancsa  nem  úgy 
értendő,  hogy  az  ellenségeskedést  abba  kell  hagyni. 
A  szövetségesek  által  közölt  fegyverszüneti  feltételek 
súlyosak,  s  míg  ezek  dolgában  nincs  végleges  megálla¬ 
podás,  folytatni  kell  keményen  a  harcot. 

Vajon  ez  azt  jelenti,  hogy  a  vezérkar  vagy  annak 
néhány  fontos  embere  nincs  egy  véleményen  a  kor¬ 
mányzóval,  s  nem  hajlandó  akaratát  végrehajtani? 

Azt  jelenti.  Este  kilenckor  megtudjuk,  hogy  azt 
jelenti.  A  magyar  rádió  Szálasi  üzenetét  közli.  A  német 
megszálló  csapatok  Szálasit  tették  meg  államfőnek,  és 
a  rádión,  melyet,  úgy  látszik,  könnyűszerrel  birtokba 
vettek,  Szálasi  szózatot  intézett  a  nemzethez.  Szálasi  is, 
pártja  is,  a  keleti  front  is. . .  kétségtelen,  Horthy  kísérlete 
tragikusan  megbukott. 

Hogy  mit  éreztünk,  milyen  rémségek  víziója  jelent 
meg  szemünk  előtt,  minek  írjak  arról!  Ez  az  októberi 
nap  szörnyűbb  volt,  mint  március  19-e. 


Október  16. 

Le  nem  hunytam  a  szemem.  Ria  szegény  ájult  volt.  Az 
éjszaka  aránylag  csöndben  telt;  néha  hasított  bele  egy 
ágyúlövés,  géppuskaropogás.  Hajnalban  azonban  meg¬ 
kezdődött  a  Vár  ostroma.  A  németek  itt,  az  ablakunk 

alatt  sorakoztak  fel,  és  nyomultak  fölfelé  a  Tábor  utcán. 

✓ 

Agyúlövés,  géppuskaropogás,  bár  nem  túlságosan  sűrű; 
felkeltünk,  felöltöztünk,  és  a  lakás  hátsó  frontjára  men¬ 
tünk,  mert  attól  féltünk,  hogy  golyók  tévedhetnek 
a  szobába.  Az  ostrom  nem  tartott  sokáig...  kilenckor 
már  vége  is  volt;  hogy  elfogták-e  Horthyt,  vagy  még 
tragikusabb  sors  részese  lett-e,  nem  tudom.  Egy  negyed 
századon  át  tartotta  az  ország  sorsát  a  kezében.  Korlát¬ 
lan  ura  volt  az  országnak.  „Országgyarapító”  volt. 
S  alatta  süllyedt  az  ország  olyan  mélyre,  valósággal 
dekomponálódott,  hogy  mikor  életében  először  vállalt 

teljes  felelősséggel  egy  férfias  döntést,  nem  talált  maga 
mellett  egyetlen  embert,  ki  egész  szívvel,  egész  meggyő¬ 
ződéssel  vállalta  volna  azt,  amiért  ő,  a  kormányzó  kiállt. 
Egyetlen  ember?  Bizonyára  akadt  néhány  hű  embere, 
de  a  tömegek  közönnyel  vették  tragikus  sorsát,  a  kato¬ 
naság,  melyet  már  régen  nem  tartott  a  kezében,  cser- 

A 

benhagyta...  tragikus  sors.  Es  milyen  hosszú  sora  a  tra¬ 
gédiáknak,  melyeket  ezzel  elindított.  Nem  is  merek 
gondolni  rá. 

Megjelent  Szálasi  rezsim j ének  első  rendelete.  Azok 
a  zsidók,  kik  a  kivételezettség  folytán  levetették  a  sárga 
csillagot,  kötelesek  ezt  újra  felvarrni,  és  huszonnégy 
órán  belül  visszaköltözni  a  csillagos  házakba,  mert 
különben  internáltainak.  Huszonnégy  óra  alatt,  mikor 
senki  az  utcára  nem  mer  lépni,  mikor  a  hidakon  átmenni 
tilos,  fuvart  vagy  egyéb  alkalmatosságot  szerezni,  mely 
visszaviszi  szegényes  cókmókját  oda,  ahonnan  boldogan 
elhozta.  A  huszonnégy  órás  terminus  azt  jelenti,  hogy 
ezekkel  a  kivételezettekkel  akarják  megkezdeni  az  új 
internálásokat.  A  német  gázkamráknak  új  anyagra  van 
szükségük,  már  régen  nem  kaptak.  Magyarországon 
van  még  kétszázezer  zsidó. 

A  „Magyar  Szó”  közli  Szálasi  szózatát.  Néhány  pasz- 
szusát  ideírom: 

Szabadságharcot  vívunk .  Követelményei  hogy  mindenre 
való  tekintet  nélkül  mindenki  azonnal,  vita  és  csüggedés 
nélkül,  elszántan  és  törhetetlenül  álljon  harcba.  Áruló, 
nemzetvesztő,  néprontó,  aki  meggátolja  Nemzetünk  legtel¬ 
jesebb  erőkifejtését,  megbontja  akarati  egységét.  E  konkoly- 
hintőket,  cselszövőket,  megalkuvásra  kész  szolgalelkeket , 
a  józanság  és  tárgyilagosság  mezében  tetszelgő  velőig  gyává¬ 
kat  kérlelhetetlen  kíméletlenséggel  el  kell  távolítani  tiszta 
cselekvésünk  útjából.  Harcunk  alapelve:  vagy  megsemmisí¬ 
tünk,  vagy  megsemmisülünk!  Más  alapelvet  nem  ismerünk 
el  se  józannak,  se  tárgyilagosnak. 


Fegyveres  nemzetünk  egy  lélek ,  egy  test ,  egy  akarat ,  egy 
elszántság  legyen  az  egyetlen  cél  hűséges  és  becsületes ,  z>eres 
es  munkás  szolgálatában:  a  Hungarista  Magyar  Birodalom 
kiharcolásában  és  felépítésében.  E  nacionalista  és  szocia¬ 
lista  közösségünkből  ki  kell  taszítani ,  el  kell  taposni,  mint 
a  férget,  aki  akár  szóban,  akár  írásban,  akár  magatartás¬ 
ban,  akár  cselekedetben,  nyíltan  vagy  burkoltan,  szándéko¬ 
san  vagy  ostobán  vét  Nemzetünk  e  megmásíthatatlan  aka¬ 
rata  ellen. 

A  cél:  Nemzetünk  nacionalista  és  szocialista  szabad¬ 
sága,  önállósága  és  függetlensége  az  európai  népek  erkölcsi , 
szellemi  és  anyagi  közösségében. 

Ebben  a  hadparancsban  foglaltak  mindenkire  egyformán 
kötelezőek.  A  Fegyveres  Erő  minden  egyes  tagjára  éppen 
úgy,  mint  a  parasztra,  a  munkásra,  az  értelmiségire,  a  nőre 
és  az  ifjúra.  Minden  törvényt,  rendeletet,  szabályrendeletet 
e  Hadparancs  értelme  és  szelleme  szerint  kell  magyarázni, 
hozni  és  végrehajtani. 

Sorsunk,  jövőnk,  jutalmunk  olyan  lesz,  ahogyan  harco¬ 
lunk  értük.  Sem  jobb,  sem  rosszabb,  sem  több,  sem  keve¬ 
sebb.  Érdemünk  szerint  kapjuk.  Rajtunk  múlik  minden.  És 
hogy  jól  múljék  minden:  ez  Fegyveres  és  Dolgozó  Nemze¬ 
tünk  történelmi  feladata,  áldozatos  kötelessége ,  örömteljes 
felelőssége,  de  legelsősorban  élni  akarásának  és  becsületének 
kérdése. 

A  gyávát  ketten fogjuk  elemészteni:  mi  Hungaristák  és  az 
ellenség  pusztítani  akarása. 

A  bátrat  ketten  fogjuk  elismerni:  mi  Hungaristák  és 
Nemzetünk  el  nem  múló  hálája. 

Hitem  és  meggyőződésem,  hogy  Nemzetünk  történelmi 
kötelességét  teljesíteni  fogja,  és  hogy  Németország,  Itália, 
Japán,  valamint  szövetségeseik  oldalán  a  biztos  győzelem 
felé  halad. 

Nemzetünk  szolgálatában  hálás  köszönetét  mondok 
a  német  nép  lánglelkű  Vezérének:  Hitler  Adolfnak,  hogy 

mint  hűséges  hajtárs,  segítségére  van  Nemzetünknek  az 
életét  eldöntő  sorsnapjaiban.  Ez  a  cselekedete  újra  törté¬ 
nelmi  bizonyítéka  annak,  hogy  Hitler  Adolf,  a  német  nép 
Vezére  mindenkor  a  nacionalista  és  szocialista  Európa- 
közösség  minden  egyes  népének  jólétét,  életbiztonságát  és 
életösszhangját  alakítja  ki.  A  Gondviseléstől  rendelt  útján 
mint  a  nacionalista  és  szocialista  Európa-közösség  elhiva¬ 
tott  Vezetője,  minden  időben  és  minden  körülmények  között 
számolhat  azzal,  hogy  Nemzetünk  becsületesen  és  hűségesen 
fogja  teljesíteni  kötelességét. 

Nemzetünk  szolgálatában  meghalni  lehet,  de  elfáradni 
soha! 

Isten  áldását  kérem  Nemzetünk  nagy  döntésére  és  előtte 
álló  nagy  harcára! 

Kitartás! 

Budapesten,  1 944.  évi  október  15.  Szálasi  Ferenc. 

Egy  közeli  ház  ablakából  állítólag  egy  lövést  adtak  le. 
Zsidók  vagy  kommunisták  -  így  mondották  a  környéket 
megszálló  német  katonák  (nóta  bene:  nagy  részük 

A 

magyar  volksbundista).  Átkutatták  a  szomszédos  háza¬ 
kat,  félő  volt,  hogy  ide  is  benéznek.  Bennem  nem  volt 
semmi  félelem;  hát  akkor  vigyenek  -  mondottam 
magamban.  De  azért  meg  voltam  hatva,  mikor  Ria 
remegő  ajkát  láttam.  De  nem  jöttek,  eddig  nem  jöttek. 

Egy  ismerősöm  öngyilkossága  hírét  hozzák.  Holnap 
tíz  másikét,  derék,  jó  emberekét,  mártírokét.  És  én  itt 
ülök  és  jegyzek.  Mi  ez,  ha  nem  szívtelenség? 

Riának  ki  kellett  merészkednie,  mert  Mariót  kell 
meglátogatnia.  Vajon  látom-e  még  Mariót? 

Október  17. 

Van  értelmük  ezeknek  a  feljegyzéseknek?  Az  esemé¬ 
nyekről  csak  igen  hiányosan,  tökéletlenül  számolnak 
be.  A  gazság  és  butaság  megnyilvánulásai  sokkal  terje- 


370 


delmesebbek,  mint  amennyi  róluk  itt,  búvóhelyemen 
tudomásomra  jut.  Arról  nem  is  szólva,  hogy  Mario 
maga  is  látja  ezeket...  mi  újat,  különb  benyomásokat 
keltőt  jelenthet  számára  tíz  év  múlva  az  én  krónikám? 
(Riától  hallom  -  nagy  megütközéssel  -,  hogy  tegnap 
délután  volt  kisasszonyával,  ahol  jelenleg  bújik,  a  pesti 
oldalon  voltak,  a  Rádió  épülete  előtt  megbámulták  az 
utcát  elzáró  német  páncélosokat,  visszafelé  jövet  akkor 
léptek  a  hídra,  mikor  a  németek  azt  elzárni  készültek... 
Kincses  sziget- kalandok  az  ő  számára.)  Jegyzem,  jegy¬ 
zem  az  eseményeket,  bár  tudom,  hogy  ennek  a  munká¬ 
nak  nincs  sok  értelme.  Annak  tán  volna  értelme,  ha  azt 
a  lelkiállapotot  tudnám  Dosztojevszkij-analízissel  vá¬ 
zolni,  melyben  az  események  folytán  vagyok,  s  ha  ez 
a  lelkiállapot  megírása  érdemes  gondolatsorokat  -  vallá¬ 
sosakat,  filozófiaikat  -  keltene  bennem,  vagy  szép  utó¬ 
piákat  arról,  hogy  hogyan  kell  a  gazembereket  jó  szán- 
dékúakká,  a  butákat  értelmesekké  varázsolni.  De  hát  az 
én  lelkiállapotom  semmiféle  ilyen  gondolatsort  nem  hoz 
számomra:  amit  érzek,  azt  pedig  igen  szimplán  kifejez¬ 
hetem  azzal,  hogy  mélységesen  meg  vagyok  bántva, 
hogy  nincs  földi  és  mennyei  hatóság,  ahová  megbántott- 
ságomért  panasszal  fordulhatnék. 

D.  Pali  tegnap  a  körúton  több  száz  zsidót  látott,  kiket 
német  SS-katonák  kísértek.  Mindkét  kezüket  kénytele¬ 
nek  voltak  magasra  emelni,  nehogy  bármelyikük  is 
merényletet  követhessen  el  a  nácik  ellen.  Nők,  férfiak, 
öregek,  fiatalok,  felnőttek,  gyerekek,  a  hátukon  batyu, 
így  mentek,  lehajtott  fejjel  kárörvendő,  vagy  jobb  eset¬ 
ben  közömbös  tömeg  sorfala  között,  tragikus  sorsuk 
beteljesülése  felé.  A  tömegben  úgy  magyarázták  Pali¬ 
nak,  hogy  abban  a  csillagos  házban,  ahol  ezek  laktak, 
megtalálták  egy  német  őrnagy  és  egy  magyar  tiszt  hullá¬ 
ját,  s  most  büntetésül  viszik  ezeket. 

Mariónak  megint  menekülnie  kell;  kisasszonyánál 

nem  maradhat,  mert  abban  a  házban  zsidók  is  bújnak, 
s  így  könnyen  lehet,  hogy  ott  házkutatás  lesz.  Ria  most 
szaladgál,  szegény,  hogy  valahogy  elhelyezze. 

A  zsidók  lakásaikat  további  intézkedésig  nem  hagy¬ 
hatják  el.  A  csillagos  házak  kapuja  zárva  tartandó. 
Szóval,  éhen  dögölhetnek. 

Déli  1  óra.  Riasztás.  Most  már  megint  nem  mehetek 
a  légoltalmi  pincébe.  Fenn  maradok  az  emeleten.  Hat 
hónapon  át  kibírtam,  újra  megpróbálom. 

1  óra  7  perc.  Távoli  ágyúzás. 

1  óra  30.  A  dolog  komolyodik.  A  Karamazov  testvé¬ 
rek-e  t  olvasom,  le  tud  kötni. 

2  óra.  Légiveszély  elmúlt.  Nem  volt  semmi. 

Most  hozzák  a  hírt,  hogy  a  németek  és  nyilas  pribék¬ 
jeik  az  összes  zsidókat  elhurcolják.  Egy  rendőr  beszéli, 
hogy  tegnap  este  hétszázat  a  Dunába  géppuskáztak. 
Vajon  igaz  lehet  ez?  Tegnap,  mikor  D.  Pali  a  Nagykör¬ 
úton  a  zsidó  menetet  nézte,  hallja,  amint  egy  egyszerű 
asszony  örömmel  felkiált:  Hála  Istennek,  hogy  viszik 
őket,  mert,  tetszik  tudni,  kibombázott  vagyok,  zsidó 
lakásba  utaltak,  s  most  legalább  az  enyém  lesz  az  ott 
hagyott  bútoruk  is.  Mondjam  azt,  amit  Savonarola 
mondott:  o  sancta  simplicitas?  Vagy  essem  még  jobban 
kétségbe? 

A  Magyar  Távirati  Iroda  jelenti:  „A  Kormányzó  Úr 
visszavonult  az  államügyek  vitelétől,  és  tudomásul  vette 
Lakatos  Géza  miniszterelnök  és  kormánya  lemondását. 
A  rendkívüli  intézkedéseket  követelő  helyzetre  és 
körülményekre  tekintettel  hozzájárult  ahhoz,  hogy  az 
államfői  kérdés  rendezésére  háromtagú  kormányzóta¬ 
nácsot  alakítsanak,  s  a  kormányzótanács  megalakítá¬ 
sáig,  valamint  az  államfői  hatalom  gyakorlására  vonat¬ 
kozó  javaslatnak  előterjesztése  és  törvényes  formák  közt 
történő  elfogadása  időpontjáig  m.  kir.  miniszterelnöki 
minőségemben  ideiglenesen  a  kormányzói  jogkört  gya- 

koroljam,  nehogy  a  késedelemből  Nemzetünkre  és 
Hazánkra  súlyos  kár  és  veszedelem  származzék.  Buda¬ 
pesten,  1944.  okt.  16.  Szálasi  Ferenc  s.  k.” 

Tegnap  még  „áruló”,  ki  az  országot  a  bolsevisták 
kezére  akarta  játszani,  mára  „Kormányzó  Úr”.  Mi  tör¬ 
tént?  Sok  mindenfajta  hitványsággal  találkoztam  az 
utolsó  esztendők  folyamán,  s  nem  lep  meg,  ha  e  tekin¬ 
tetben  még  mindig  lehetséges  a  fokozás  -  Horthy  Mik¬ 
lóst  mindig  is  gyönge  ítéletű  és  gyönge  jellemű  ember¬ 
nek  ítéltem;  de  azt  a  hitványságot  mégsem  teszem  fel 
róla,  hogy  legalitást  ad  Szálasi  trónfoglalásának.  Nem, 
hanem  közben  rájöttek,  hogy  Horthynak  van  valami 
presztízse  a  hadsereg  némely  körében,  miért  ne  használ¬ 
ják  azt  fel  Szálasi  javára,  és  miért  ne  változtassák  át 

a  német  erőszakot  törvényes  utódlássá?  így  lett  az 

✓ 

„áruló”-ból  Kormányzó  Ur,  nyilván  anélkül,  hogy  erről 
a  rangemeléséről  fogalma  volna.  (Állítólag  a  Gestapo 

foglya  a  Sváb-hegyen.) 

✓ 

A  Kormányzó  Urnák  még  egy  nyilatkozatát  hozta 
a  tegnap  esti  rádió,  melyben  kijelenti,  hogy  semmisnek 

nyilvánítja  október  15-i  kiáltványát,  és  visszavonja  had- 

// 

parancsát.  O  helyesli  Szálasinak  a  háború  folytatására 
tett  intézkedéseit. 

A  kormányzótanács  megalakult.  A  kabinet  is  meg- 
van.  Úgynevezett  nagykabinet,  mert  annyi  tagja  van, 
amennyi  magyar  kabinetnek  még  soha.  Tizenöt.  Pénz¬ 
ügyminiszternek  sikerült  Reményi-Schneller  Lajost 
megkapniok.  Ugyanazt,  aki  ereje  teljében  az  aranyat 
ledöntötte  trónjáról. 

Október  18. 

Karamazovot  kiolvastam.  Utolsó  fejezetének  olvasásá¬ 
nál,  mely  Illéske  temetéséről  szól,  ahogy  apja  és  iskola¬ 
társai  búcsúznak  tőle,  sírva  fakadtam.  Magamat  sirat¬ 
tam,  aki  talán  soha  többet  viszont  nem  látom  Mariót. 
Nagyon  fáj  a  szívem. 

Október  19. 

Estére  valamennyire  megnyugodtam,  s  reggelre  kelve 
már  új  hióbhír.  Gyuri  fiammal  baj  van.  Vasárnap, 
Horthy  szózata  után  otthagyta  a  munkatábort,  s  máig 
nem  jelentkezett.  S  most,  úgy  látszik,  veszélyben  van. 
A  hideg  ráz.  Le  kellene  feküdni,  átaludni  a  telet...  Mi 
lesz  velünk? 

Tegnapra  a  győztes  nyilasok,  halálfejesek  s  hozzájuk 
csatlakozott  egyéb  szemét  nép,  mintha  valamennyire 
kialudták  volna  mámorukat.  A  tömegmészárlást  abba¬ 
hagyták,  s  a  csillagos  házakból  elhurcolt  zsidókat  kezd¬ 
ték  visszavinni  lakásaikba.  Már  akiket.  Mert  a  tegnap¬ 
előtti  s  azelőtti  győzelmüknek  sok  száz  zsidó  áldozata 
van.  A  nyilasok,  halálfejesek,  német  gépfegyverek 
segítségével,  megrohantak  csillagos  házakat,  mint 
mondtam,  azon  az  ürügyön,  hogy  onnan  gránátot  dob¬ 
tak  ki  a  németekre.  S  aztán  megtörtént,  hogy  a  megtá¬ 
madott  zsidók  nem  voltak  hajlandók  magukat  szelíd 
bárányokként  elhurcoltatni,  ellenálltak  fegyverrel,  fej¬ 
szével,  kalapáccsal.  Az  első  ellenállás  -  tudomásom 
szerint  -  Zsilinszky  Bandi  március  19-i  ellenállása  óta. 
A  német  nácik  által  gépfegyverekkel  és  gránátokkal 
támogatott  magyar  nácik  győztek  -  az  új  rezsim  első 
győzelme!  -,  behatoltak  a  hullákkal  elbarikádozott 
házakba,  az  életben  maradt  férfiakat  nyakon  lőtték 
-  hogy  ebben  is  előnyösen  különbözzenek  a  propagan¬ 
dájuk  által  hirdetett  orosz  tarkólövéstől  -,  az  életben 
maradt  nőket,  gyerekeket  pedig  a  legyőzött  házakból, 
de  más  csillagos  házakból  is,  a  városon  kívüli  üres 
telkekre  hajtották,  ahol  számosakat  közülük  agyonlőt¬ 
tek.  Tegnap  -  úgy  hallom  -  megkezdődött  a  visszaszállí¬ 
tásuk.  Hogy  pontosan  így  történt-e,  nem  tudom,  annyi 
valószínűnek  látszik,  hogy  tegnapra  az  ilyen  tömegatro¬ 
citások  megszűntek:  a  zsidók  ugyan  még  mindig  nem 
mozdulhatnak  ki  a  csillagos  házakból,  nem  is  igen 

mernek  kimozdulni,  ellátásukról  már  a  negyedik  napja 
hogy  senki  sem  gondoskodik,  de  egyelőre  nem  gyilkol¬ 
ják  őket,  dacára,  hogy  a  belügyminiszter  ezt  ékes  sza¬ 
vakkal  kilátásba  helyezte.  De  hát  ami  késik,  nem  múlik. 

Egyik  esti  lap  szó  szerint  közölte  az  „Országépítés 
első  tervét”.  Eltettem  magamnak.  Nem  mintha  azt 
gondolnám,  hogy  ennél  nagyobb  butaságot  nem  produ- 
kált  a  náci  szellem  -  bár  a  butaságok  rangsorában  ezt  az 
országépítő  tervet  nagyon  előkelő  hely  illeti  meg  -, 
hanem  eltettem  mint  fényes  dokumentumát  annak 
a  szellemnek,  mely  a  népek  millióit  közel  egy  évtizeden 
át  bűvöletében  tartotta,  bennük  a  legaljasabb  szenvedé¬ 
lyeket  fölkeltette,  és  aljasságuk  moslékával  csaknem  az 
egész  világot  a  megfulladásig  elöntötte. 

Az  országépítő  terv  -  Szálasi  pártvezető,  miniszterel¬ 
nök  és  magyar  poglavnik  legsajátabb  elmeszüleménye 
-  éppúgy  kilencvenöt  pontból  áll,  mint  annak  idején 
Gömbös  terve.  (Lehet,  hogy  ennek  a  számnak  valami 
misztikus  jelentősége  van.)  Az  országépítő  terv 
„Alapja”  „Veesenmayer  budapesti  német  követ  kijelen¬ 
tése  szeptember  26-án  és  október  11-én”.  A  magyar 
történelemben  a  vérszerződés,  a  Szent  István-i  gondo¬ 
lat,  az  aranybulla,  a  Szent  Korona  tana,  a  tripartitum, 
a  pragmatica  sanctio,  a  67: XII.  mellett  bevonult  mint  az 
Országépítés  „Alap”-ja:  Veesenmayer  kijelentése.  Az 
„Alap”-ból  megtudjuk  azt  is,  hogy  a  kormányzó  -  már 
tudniillik  Horthy  Miklós  -  1944.  október  16-án  a  kora 
reggeli  órákban  német  védelem  alá  helyezte  magát. 
Lakatos  miniszterelnökkel  egyetemben.  Ugyancsak  az 
„Alap”  fejezetből  tudjuk  meg,  hogy  a  belpolitikai  hely¬ 
zetből  adódó  tény  „a  Kormányzó  szóbeli  kijelentése  és 
felhatalmazása  október  16-án  reggel,  melynek  alapján 
sürgősen  intézkedni  kellett  az  ország  felelős  legfelsőbb 
vezetésének  megalkotásáról,  nehogy  egy  pillanatra  is 
vezetés  nélkül  maradjon  a  magyar  nemzet  ezekben  a  vál- 

ságos  időkben”,  továbbá  „a  Kormányzó  október  16-án 
délelőtt  szóbelileg  visszavonja  mindazt,  amit  reggel 
kijelentett,  hogy  ti.  nem  ura  szabad  akaratának,  így  nem 
folyhat  az  ügyek  további  intézésébe;  államfőnek  tekinti 
magát,  aki  nem  tud  ténykedni;  a  Kormányzó  1944. 
október  16-án  este  írásban  visszavonja  október  15-én 
tizenhárom  órakor  a  harc  beszüntetésére  vonatkozó 
deklarációját,  a  Kormányzó  írásban  1944.  október 
16-án  este  beadja  lemondását,  és  a  kormányzati  ügyek 
vitelével  a  Pártvezetőt  bízza  meg”.  Remek!  A  jogfolyto¬ 
nosságban  a  legkisebb  hézag  sem  mutatkozik. 

Azután  jön  „a  rögzített  alapokból  adódó  kormány¬ 
feladat”,  három  pontban:  „1.  A  nemzet  totális  harcba 
állítása,  a  háború  politikai,  gazdasági  és  társadalmi  veze¬ 
tése  a  győzelmes  befejezésig  a  Hármashatalmak  oldalán; 

2.  a  belpolitikai  és  közjogi  helyzet  megalapozása  a  fenn¬ 
álló  törvények  és  az  élet  parancsoló  szüksége  alapján; 

3.  a  két  feladatnak  minden  rendelkezésre  álló  erkölcsi, 
szellemi  és  anyagi  eszközzel  való  feltétlen  biztosítása.” 
No  és  aztán  jön  az  1945.  január  1-ig  végrehajtandó  terv. 
(Itt  aztán  kitűnik,  hogy  ki  a  legény  a  talpán;  amire  a  sváb 
Hitlernek  négy  esztendő  kellett,  azt  a  magyar  Szálasi 
nem  egészen  három  hónap  alatt  végzi  el.  Viszont  abban 
igaza  van,  hogy  sietnie  kell.) 

A  zsidókérdés  az  igazságügy-miniszter  hatáskörébe 
tartozik:  „A  zsidók  Magyarországon  maradnak,  mun¬ 
kaszolgálatot  teljesítenek  a  nemzet  számára.”  „A  zsi¬ 
dókkal  szemben  tanúsítandó  bánásmód  a  zsidók  szemé¬ 
lyes  magatartásától  és  az  ellenség  légitámadásaitól 
függ.”  „A  zsidóság  a  háború  után  kikerül  Magyarország 
területéről  oda,  ahová  nemzetközi  megállapodás  ültetni 
fogja;  a  magyar  nemzet  életterébe  többé  nem  térhet 
vissza.  Zsidó  és  zsidó  között  különbség  nem  tehető. 
A  zsidó  tulajdon  a  nemzet  tulajdona.  A  zsidókkal  kötött 
házasságok  érvénytelenítése.  Alap:  a  kapott  joggal  való 

élés  mindenkinek  szabad  elhatározásától  függ;  aki  vele 
nem  él,  zsidó  házastársának  sorsában  részesül;  a  gyer¬ 
mek  zsidónak  számít.” 

Ez  az  országépítő  halandzsa  kiadatott  aznap,  mikor  az 
orosz  hadsereg  kétszázhetvenöt  kilométeres  fronton, 
ötven  kilométeres  mélységben  átkelt  a  Kárpátok  hét 
szorosán,  közöttük  a  Duklai-,  Vereckei-,  Uzsoki-,  Jab- 
lonkai-hágókon,  a  városok  és  falvak  egész  sorát  szállta 
meg  -  köztük  Máramarosszigetet,  Munkácsot,  Nagyká¬ 
rolyt  -,  és  ereszkedik  le  az  Alföld  felé.  Ha  a  másik  odaát 
tébolyult  gazember,  a  tanítvány  itt  eszelős  gazember. 

Tersánszky  Józsi  Jenő  volt  nálam.  „Vége  Magyaror¬ 
szágnak  -  mondotta  -,  nem  lehet  rajta  segíteni.  Egy 
nép,  melynek  most  megadatott  az  utolsó  alkalom,  hogy 
ebből  a  borzalomból  valamennyire  megmenekedjen, 
úgy  dönti  el  sorsát,  hogy  ő  nem  akar  megmenekülni, 
ő  harcolni  akar,  ő  vérezni  akar,  egy  idegen  hatalom 
érdekében  -  ez  a  nép  elveszett.  Finis  Hungáriáé!” 
Mindezt  a  nála  megszokott  élénk  taglejtésekkel  és  komi¬ 
kus  fintorokkal  -  kétségbeesetten. 

Ria  most  hoz  egy  déli  lapot,  melyben  megjelent  a 
mentesített  zsidókról  szóló  kormányrendelet.  Ma  este 
nyolc  óráig  kötelesek  csillagos  házakba  költözni.  Hogy 
hova,  kihez,  hogyan?  Erről  egy  szó  sincs  a  rendeletben. 
Új  tragédiák.  Családok  szétbontása,  a  gyerekek  meg¬ 
fosztása  valamelyik  szülőjétől.  Csak  az  én  rokonsági  és 
baráti  körömben  hirtelen  tíz-tizenöt  családot  számoltam 

össze,  kiket  ez  a  rendelet  szétbomlaszt,  kétségbeesésbe 

✓ 

kerget.  „Állampolgárságra  való  tekintet  nélkül”  - 
mondja  a  rendelet  gőgösen.  Fene  nagy  legények!  Már 
felháborodni  sem  tudok.  Néha  irigykedve  nézek  az 
ausztriai  táborok  felé,  ahol  barátaim  internálva  vannak. 

Október  20. 


Szinte  elképzelhetetlen,  hogy  a  vegyes  házasságokat 
szétbontó  rendeletnek,  melyet  délben  hoztak  a  lapok 
azzal,  hogy  este  nyolcig  végrehajtandó,  milyen  borzal¬ 
mas  hatása  volt.  Az  anyának,  mert  zsidó  származású, 
magára  kellett  hagynia  kisfiát,  merthogy  a  keresztény 
férj  katonai  szolgálatot  teljesített.  G.  Oszkárnak  el  kel¬ 
lett  hagynia  családját,  holott  két  fia  mint  a  magyar 
hadsereg  tisztje,  az  ország  védelmében,  a  fronton  teljesít 
szolgálatot.  Egy  zsidószármazású  apának  magára  kellett 
hagynia  keresztény  feleségét  három  kisgyerekkel,  akik¬ 
nek  eltartásával  senki  törődni  nem  fog.  Gyermekeknek 
búcsút  kellett  venniök  öreg  anyjuktól,  kit  eddig  vala¬ 
hogy  meg  tudtak  óvni  a  nyilas  agressziótól.  S  így  tovább 
a  tragédiák  szakadatlan  sora,  méregtablettákkal  poénül. 
Derék  D.  Pali  barátom  egész  délután  mint  „árvízi 
hajós”,  emberéleteket  próbált  menteni,  lakásába  is 
újabb  jövevényeket  fogadott:  T.  J.  J.-nét  és  Gyuri  fia- 
mát,  aki  otthagyta  táborát.  Es  jöttek  a  hírek  menekülés¬ 
ről,  elbújási  és  bújtatási  tervekről,  öngyilkossági  kísér¬ 
letekről...  az  ember  végül  is  úgy  döntött  magában: 
mindegy,  jöjjön,  aminek  jönnie  kell. 


Délután  hatra  aztán  hirtelen  változás.  A  rádió 
közölte,  hogy  vissza  az  egész,  ilyen  rendeletet  a  kor¬ 
mány  nem  bocsátott  ki.  Hogy  mi  történt  közben,  nem 
tudom;  valószínűnek  látszik,  hogy  az  egyházak  bele¬ 
avatkoztak,  esetleg  a  pápai  nuncius  eljárt  a  külügymi¬ 
niszternél  -  elég  az  hozzá,  hogy  estére  ez  a  közvetlen 
veszély  elmúlt.  Mancinak  egy  hívő  római  katolikus 
barátnője  beszélte,  hogy  délelőtt  a  templomban  a  pápa 
üzenetét  olvasták  fel  a  zsidókon  elkövetett  atrocitások 
ellen.  A  pápa  igaz  ember.  (Szinte  megbántom  a  dicséret¬ 
tel.)  A  zsidók  továbbra  is  be  vannak  zárva  a  csillagos 
házakba,  már  ötödik  napja;  némelyik  házba  a  nyilasok 
beadnak  valami  kenyeret  és  krumplit,  másokba  nem. 

Emellett  gyakori  eset,  hogy  csillagos  házak  lakóit  a  nyi¬ 
lasok  beparancsolják  a  pincébe,  és  kifosztják  lakásukat 
fegyverkeresés  ürügyén...  A  gazság  mind  imponálóbb 
méreteket  ölt.  Szépség,  jóság,  igazság.  (Hol  szégyenke¬ 
zik  e  hármas  jelszó  szerzője?) 

Magam  előtt  is  komikusán  hatna,  ha  én  most,  az 
események  mellett,  harctéri  eseményeket  jegyeznék  föl. 
Mi  jelentősége  van  az  amerikaiak  partraszállásának 
a  Fülöp-szigeteken  ahhoz  képest,  ami  tragédiák  itt  ma 
lejátszódnak,  ahogy  „új  meg  új  csapat  tűn  egyre 
szembe,  a  Misereré-t  versről  versre  zengve”.  (Nem 
tudom,  helyesen  idézem-e  ezt  a  Purgatóriumból?) 

A  dokumentumgyűjteményembe  elteszem  az  új 
magyar  külügyminiszter  beszédét.  Aki  ebben  a  „legtel¬ 
jesebb  élet-,  társ-  és  sorsszövetség  akarásával  és  vállalá¬ 
sával”  köszönti  Ante  Pavelicset,  Horia  Simát,  Tisót, 
Quislinget,  Mussert-t,  Degrelle-t,  Doriot-t  (Láváit 
kutyába  se  veszi),  Vlaszov  tábornokot  (a  gyöngébbek 
kedvéért  meg  kell  mondanom,  hogy  ez  az  orosz  Quis- 
ling)  és  Francót,  aki  bizonnyal  hálás,  hogy  ebbe  a  társa¬ 
ságba  jutott.  És  dokumentumgyűjteményembe  való 
a  magyar  poglavnik  azon  kijelentése,  hogy  az  október 
15-i  Horthy  elleni  harcokban  agyonlőtt  három  német 
katona  a  nemzet  halottja.  A  magyar  nemzeté. 

Október  21. 

Reggelre  gyönyörű  őszi  nap  kellette  magát  az  ablako¬ 
mon  át.  Tudom,  hogy  gyönyörű,  látom  is  a  Vár-oldal 
sárgába,  rőtbe  boruló  fáit,  a  hulló  levelek  őszi  parfümjét 
is  behajtja  a  szél  az  ablakon  -  mindezt  inkább  tudom, 
mintsem  hogy  részem  volna  bennük.  „íme,  az  új  tavasz 
kiesett  az  évből.”  Kiesett  a  tavasz,  kiesett  a  nyár,  az 
ősz...  utak,  szépségek,  szép  emberségek  mind  kiestek, 
s  ami  most  jön,  kemény  megpróbáltatások  tele  lesz.  De 
nem  a  gyilkosok  lesznek  az  urak,  ha  nem  is  lesz  tökélete- 

sen  „félelem  nélküli”  a  világ.  Majd  meglátjuk.  Az 
embernek  mindent  el  kell  követnie,  hogy  meglássa. 

A  gyilkosságoknak  új  korszaka  következett  el.  Aki 
nyilasban  valami  cselekvési  vágy  támad,  az  rendőri, 
csendőri  vagy  német  katonai  segédlettel  elhurcolja  egy 
csillagos  ház  minden  zsidóját,  és  a  géppuskázást  gyako¬ 
rolja  rajtuk.  Rákospalotán  egy  ilyen  gyakorlat  alkalmá¬ 
ból  a  munkások  megtámadták  a  nyilasokat:  több  halott. 
A  zsidók  még  mindig  nem  mozdulhatnak  ki  házaikból, 
ablakaikat  zárva,  elsötétítve  kell  tartaniok  hatodik 
napja.  Nyilas  osztagok  most  szedik  össze  a  tizenhat-hat¬ 
van  éves  férfiakat,  s  viszik  őket  erődítési  munkálatokra 
Pest  környékén,  az  aggok,  asszonyok,  gyerekek  to¬ 
vábbra  is  rabok  maradnak.  Isten,  ki  a  mezők  liliomát 
felruházza,  majd  gondoskodik  róluk.  Szörnyűbb  sors 
egy  népnek  sem  jutott  osztályrészül. 

A  nép  szava.  Eszti  néni,  a  vasalónő  meséli:  a  külső 
Váci  úti  telkeken  százszámra  hevernek  a  zsidó  hullák. 
Meztelenül,  de  az  arany  karpereceket,  nyakláncokat 
rajtuk  hagyták,  ahhoz  nem  nyúltak  a  nyilasok.  A  fod¬ 
rásznő  meséli  Riának:  nagyon  sajnálom  Horthyt,  de  az 
sem  lett  volna  jó,  ha  az  történik,  amiben  ő  az  oroszokkal 
megegyezett.  Az  oroszok  száznyolcvanezer  magyar  tisz¬ 
tet  követeltek  és  az  összes  magyar  gyerekeket  öttől  ti¬ 
zenhat  éves  korig.  Egy  ismerőse  látta  ezeket  a  feltétele¬ 
ket  a  kormányzónál. 

Dokumentumok.  Azt  a  szörnyű  rendeletet,  mely 
a  vegyes  házasságú  családok  ezreit  bontotta  szét  -  mon¬ 
dottam  -,  visszavonták.  A  visszavonó  rendelet  így  szól: 
„A  belügyminiszter  a  zsidók  költöztetése  tárgyában 
a  nemzet  totális  mozgósításával  kapcsolatban  kiadott 
rendelkezés  foganatosítását  azonnali  hatállyal  felfüg¬ 
gesztette.”  „Költöztetési  rendeletinek  nevezi  a  bestiá¬ 
lis  intézkedést:  az  anya  elköltözött  kisgyermekeitől. 

Egy  másik  rendelet  szerint  munkaszolgálatra  igénybe 

veszik  a  tizenhat-hatvan  éves  zsidó  férfiakat,  akik 
„1944.  október  15.  előtt  megkülönböztető  zsidó  jelzés 
(sárga  csillag)  viselésére  voltak  kötelezve,  és  zsidó  jel¬ 
zésű  házakban  laktak”. 

9  óra  50.  Riasztás. 

A  dokumentumok  közé  be  kellene  venni  a  magyaror¬ 
szági  német  hadsereg  parancsnokának  napiparancsát 
a  honvédekhez.  „Németország  sohasem  hagy  cserben 
benneteket.  A  német  katona  éppúgy  ontja  vérét  Ma¬ 
gyarországért,  mint  a  Birodalomért.”  Ez  áll  benne. 
Arról  egy  szó  se,  hogy  a  magyar  katona  ontja  vérét  nem 
is  a  birodalomért,  hanem  Hitlerért  és  pribékjeiért. 

Aachen,  Athén,  Belgrád,  Debrecen  a  szövetsége¬ 
seké.  Budapestet  a  németek  védeni  készülnek.  Aachen 
sorsára  jut. 

10  óra  55.  Az  első  ágyúszó.  Távolról. 

11  óra.  Erős  géppuskatűz.  Gyuri,  aki  itt  van  fenn 
velem,  azt  állítja,  hogy  ez  nem  is  légi  küzdelem,  hanem 
itt  lenn  lehet  valami  bonyodalom.  Nem  tudom.  Repülő¬ 
gépzúgást  eddig  nem  hallottunk. 

11  óra  50.  Légiriadó  elmúlt. 

A  zsidóknak  ma  megengedték,  hogy  négytől  hatig 
kijöhessenek  házaikból,  és  élelmiszereket  szerezzenek 
be.  Minthogy  azonban  az  élelmiszer-fölhozatal  teljesen 
megbénult,  hát  legfeljebb  valami  főzeléket  és  gyümöl¬ 
csöt  vásárolhatnak.  Kenyér  nincs,  vaj,  zsír  nincs,  húsra 
már  gondolni  sem  merünk,  és  a  holnap  még  mostohább 
lesz.  A  feketepiac  igen  lanyhán  működik  -  a  zsidók 
számára  sehogy,  mert  hiszen  csillagos  házakba  nemcsil¬ 
lagos  be  sem  teheti  a  lábát  -,  ami  áru  néha  jelentkezik, 
annak  ára  ijesztően  emelkedik  -  zsír  negyvenöt,  vaj 
ötvenöt  pengő  -,  s  még  így  is  csak  különös  összekötteté¬ 
sek  útján  jut  hozzá  az  ember.  Most  pedig,  hogy  az 
árdrágításra  halálbüntetést  mondtak  ki  -  mit  is  jelent 
ezeknek  az  otthon  hatalmaskodó  és  Sopron  felé  sandító 

hősöknek  a  halál!  -,  az  árak  még  rohamosabban  fognak 
felszökni. 

Aki  látogató  jön,  újabb  borzalmak  hírét  hozza.  Most 
már  nem  tömeggyilkosságokról  -  állítólag  ezt  már  a 
Wehrmacht  is  sokallja,  és  leintette  a  magyar  poglavnik 
párthíveit  -,  hanem  egyéni  igazságtevésekről,  bosszúál¬ 
lásokról,  rendszeres  rablásokról  és  fosztogatásokról. 
Abból  a  csillagos  házból,  melyben  Latabárék  mint 
egyetlen  nemcsillagosok  laknak,  kiköltöztették  a  zsidó¬ 
kat,  és  átnyomták  őket  -  vagy  kétszáz  embert  -  egy 
másik  csillagos  házba.  Persze  holmijaik  túlnyomó 
részét  kénytelenek  voltak  hátrahagyni.  Tegnap  aztán 

-  a  riadó  alatt,  mikor  a  fosztogatásokra  halálbüntetés  jár 

-  megjelent  ott  néhány  fémjelzett  nyilas  család,  és  ami 
megtetszett  neki,  azt  elhordta. 

A 

Molnár  Ákos  íróra  valamelyik  nyilas  megneheztelt, 
vagy  tán  nem  is  neheztelt  meg,  hanem  egyszerűen  a 
lakását  és  bútorait  akarta  -  Molnár  mint  a  múlt  háború 
százszázalékos  rokkantja,  kivételezett  zsidó  volt,  és  nem 
lakott  csillagos  házban  -,  vagy  más  egyéb  okból,  ki 
tudná  felsorolni  mindazokat  az  okokat,  melyek  a  náci 
pribékeknek  elégségesek  arra,  hogy  gyilkoljanak!  Szó¬ 
val  Molnár  Ákosra  és  feleségére  három  nappal  ezelőtt 
rázárták  a  lakásukat,  és  tegnap  este  nyilas  autón  aligha¬ 
nem  elhurcolták  őket.  Tersánszky  tegnap  odament, 
hogy  kiszabadítsa  őket,  s  látta,  hogy  nyilas  autó  áll  a  ház 
előtt,  és  nyilas  őrség  leskelődik  a  kapuban.  Rendőrt 
küldött  oda,  aki  azzal  jött  vissza,  hogy  „zsidó  ellenállást 
küzdenek  ott  le,  merthogy  onnan  lövöldöztek”,  nem 
avatkozik  bele. 

Egy  filmvállalkozónak  (árja)  valami  differenciája  volt 
egy  Szilassy  nevű  színésszel.  A  napokban  három  halálfe¬ 
jes  jelent  meg  a  filmes  lakásán,  elvitték,  s  csak  harmad¬ 
napra  került  haza  véresen,  összeverve.  Aláírattak  vele 
egy  nyilatkozatot,  hogy  Szilassyn  nincs  semmi  követel- 
nivalója. 

Az  esti  lap  hozta  az  „Országépítő  terv”  átdolgozott 
kiadását.  Futólagos  összehasonlítás  az  eredeti  tervvel 
meggyőzheti  az  embert  arról,  hogy  Szálasi  legsajátabb 
művébe  a  régi  szellem  emberei,  a  csáklyások,  mint 

Rajniss  vagy  Szász  Lajos,  belekontárkodtak,  és  a  lég- 

szebb  dolgokat  kiradírozták  belőle.  így,  nagy  fájdal- 
mamra,  s  nyilván  a  poglavnikéra  is,  kihagyták  az 
„Alap”-ot,  a  Veesenmayer  által  szeptember  26-án  és 
október  11-én  tett  nyilatkozatokat.  E  nélkül  pedig  az 
egész  országépítés  nem  ér  egy  ütet  taplót.  Csodálom, 
hogy  Szálasi  tűrte  ezt  a  kasztrációt,  különb  legénynek 
gondoltam.  Kimaradt  az  is,  hogy  a  zsidókkal  szemben 
tanúsítandó  bánásmód  az  ellenség  légitámadásaitól  is 
függ.  És  ebben  az  újsütetű  országépítő  tervben  már  az 
sincs  benne,  hogy  az  október  16-án  elesett  három  német 
katona  a  nemzet  halottja.  Szegény  dolog  így  az  egész! 

Október  22. 

Vasárnap.  A  magyar  rádió  jelenti,  hogy  a  miséket 
műszaki  okból  nem  közvetítheti.  Nem  kétséges,  a  kato¬ 
likus  templomokban  újra  felolvassák  a  pápának  vagy 
a  hercegprímásnak  a  zsidóüldözést  elítélő  üzenetét. 

Kiragasztották  az  új  munkaszolgálatos  plakátokat. 
Minden  zsidófajú  férfiú  tizenhattól  hatvan  évig  és  min¬ 
den  zsidófajú  nő  tizenhattól  negyvenéves  korig  köteles 
holnap  reggel  munkaszolgálatra  jelentkezni.  Kivételt 
képeznek  a  külföldi  útlevéllel  bírók,  ami  azt  jelenti, 
hogy  komoly  svéd  demars  lehetett,  mely  a  magyar 
poglavnikot  külpolitikára  tanította.  Esetleg  Veesenma¬ 
yer  beleegyezésével.  Kötelesek  három  napra  való  elesé- 
get  vinni  magukkal  -  miután  hat  napon  át  nem  engedték 
meg  nekik,  hogy  élelmiszereket  szerezzenek  be.  Jó 
cipőt  és  téli  ruhát  is  kell  magukkal  vinniük,  miután  az 
utolsó  napok  fosztogatásai  során  egy  részüket  minden 
rendesebb  ruhadarabjaiktól  megfosztották.  A  német 


383 


tankok  sehol  nem  találtak  oly  fogékony  talajra,  mint 
nálunk.  Igaz,  hogy  csak  március  19-e  óta,  német  nyo¬ 
másra,  de  az  is  igaz,  hogy  a  nemzet  egy  része  passzióval 

engedett  a  német  nyomásnak.  Es  aztán  megmutatta, 
hogy  nálunk  nem  külföldi  példák  szolgai  utánzásáról 
van  szó,  hanem  nemzeti  sajátosságainknak  megfelelő 
eljárásról;  a  német  rendszeres  zsidóirtás  helyett  egy 
ötletszerűbb,  naturistább,  mondhatnám,  Rácz  Lacis 
eljárást  választottak,  mely  tágabb  teret  nyit  az  egyéni 
kezdeményezésnek:  minden  nyilas  és  halálfejes  úgy 
bánik  el  a  zsidókkal,  ahogy  az  neki  tetszik.  Kikergetheti 
őket  lakásukból,  kifoszthatja,  internálhatja  őket, 
agyonverheti,  agyonlőheti  őket,  ez  utóbbi  esetben  azon¬ 
ban  némi  magyarázattal  tartozik.  Például:  hogy  a  zsidó 
ellenállt,  mikor  internálni  akarták;  a  zsidó  kilőtt  az 
ablakon;  a  zsidó  lakásában  kézigránátot  találtak.  (Egy  új 
rendelet  halálbüntetéssel  sújtja  a  magánlaksértést.  Ha 
egy  nyilas  be  akar  hatolni  egy  zsidó  lakásába,  és  a  zsidó 
ezt  oktalan  félelmében  megakadályozni  próbálja,  akkor 
a  zsidó  magánlaksértést  követ  el.) 

A  lapok  undorítóak.  Az  emberek  undorítóak.  Az  élet 
undorító. 

Október  24. 

Az  eső  reménytelenül  esik.  A  nácik  és  nyilas  pribékjeik 
gyilkolnak,  rabolnak,  fosztogatnak,  kegyetlenkednek, 
a  Szálasi-kormány  hozzálátott  a  totális  mozgósításhoz, 
hogy  a  magyarok  százezreit  bocsáthassa  Himmler  ren¬ 
delkezésére...  mi  van  mindezen  följegyezni  való?  Vagy 
azon,  hogy  az  oroszok  Félegyháza  környékén  vannak, 
száz  kilométernyire  a  fővárostól,  és  benyomultak  Kelet- 
Poroszországba,  száznegyven  kilométeres  fronton,  har¬ 
minc  kilométer  mélységben.  Mintha  mindehhez  semmi 
közöm  nem  volna.  Az  ágyúszót,  robbanás  zaját  már  meg 
sem  hallom:  egyedül  a  végzet  szárny  csapásait  fölöttem 

és  enyéim  fölött.  S  minél  közelebb  nyomulnak  a  végze¬ 
tes  órák,  annál  több  embert  érzek  „enyéim”-nek, 
s  annál  több  emlék  -  gyermekkoromból,  ifjúkoromból 
-  varázsolja  széppé  ezt  a  bitangok  kezére  jutott,  szeren¬ 
csétlen  országot.  Nincs  menekvés.  A  németek  Budapest 
védelmét  határozták  el;  a  várost  -  száz  esztendő  polgári 
munkájának  ragyogó  eredményét  -  romhalmazzá  lövik, 
lakossága  elpusztul  -  ágyúgolyó,  bomba,  Gestapo,  nyi¬ 
las,  éhség,  betegség  öli  ki  -,  s  mire  az  oroszok  a  várost 
megszállják,  csak  néhány  tucat  kísértet  vánszorog  elő 
föld  alatti  menedékhelyéről. 

Nagyon  szerencsétlen  ország  ez.  Úgy  töröm  a  fejem, 

hogy  mit  is  lehetne  tenni  érdekében,  semmi,  de  semmi 

nem  jut  az  eszembe.  Mintha  az  Úristen  teljesen  elvesz¬ 
tette  volna  az  eszét.  Az  enyimet  is.  Tegnap  az  egyik 
lapban  egy  „közönség  köréből”  levelet  olvasok,  mely¬ 
ben  az  illető  megírja,  hogy  az  Üllői  úton  végignézte, 
amint  ott  öt-hatszáz  foglyot  tereltek.  „Rongyokba  öltö¬ 
zött,  szörnyű  alakok  -  írja  -,  nagy  részük  mezítláb  vagy 
rongyokba  csavartan.  Az  egyiken  civil  kabát  lógott, 
a  másik  pokrócba  burkolta  meztelen  felsőtestét.  Haja¬ 
donfővel,  báránybőr  sapkában,  katonasapka-maradvá- 
nyokkal  jöttek,  hajuk  csapzott,  arcukat  belepte  a  több¬ 
hetes  piszok  és  szakáll.  Egyiknek  csak  fél  nadrágszára 
volt.  A  szokásos  katonai  felszerelésnek,  kenyérzsák, 
hátizsák,  kulacs,  csajka,  semmi  nyoma.  Ez  a  népsöpre¬ 
dék  a  Szovjettől  csak  fegyvert  kapott,  az  élelmezést  és 
ruházkodást  »a  felszabadított  ország«  lakosságától  kel¬ 
lett  volna  igényelniök.  Ahogy  elhaladtak  előttünk,  mel¬ 
lünket  megülte  a  mosdatlan,  izzadt  testek  savanyú 
bűze.  (Bezzeg  a  mieink  zsebe  tele  van  Guerlain  szappan¬ 
nal!)  A  közönség  kiabált,  átkozódott,  az  asszonyok 
sivalkodtak:  Dobjátok  be  a  Dunába  ezeket  a  rablókat. 
Ezek  akarnak  minket  felszabadítani?  Most  még  ezeket 
is  etessük!  A  zsidók  hozták  az  oroszt  a  nyakunkra! 
Tisztelettel  P.  L.” 

Hát  nem  szerencsétlen  ország,  ahol  ilyen  hangok 

* 

hangozhatnak  el,  és  találnak  meghallgatásra!  Es  nem 
érzik  annak  szégyenét,  hogy  ez  az  ellenség,  mely  így  néz 
ki,  mintha  „valamelyik  vidék  csavargóit  szállítanák 
toloncházba”,  ez  a  „ruhátlan,  piszkos,  fölszerelés  nél¬ 
küli  népsöpredék”  kiverte  a  világ  legerősebb  katonai 
hatalmát  Oroszországból,  elfoglalta  Erdélyt,  a  Tiszán¬ 
túl  túlnyomó  részét,  s  most  a  Duna-Tisza  közén  jön  fel 
Budapest  felé!  Nem  butaság  és  gazság  ez  az  ocsmány 
kötődés  egy  hadsereggel,  mely  az  ország  nagy  részét 
s  nemsokára  az  egészet  megszállva  tartja!  Nagyon  kell 
imádkoznunk,  hogy  az  oroszok  józanabbak,  becsülete¬ 
sebbek,  emberebbek  legyenek  nálunk,  mert  ha  csak 
olyanok,  mint  azok,  kik  ma  itt  a  nácik  javára  a  hatalmat 
gyakorolják  és  elbolondított  híveik,  akkor  valóban  finis 
Hungáriáé. 

A  nép  szava:  Riának  magyarázta  egy  asszony,  ahogy 
korán  reggel  kenyérért  sorban  álltak,  hogy  nem  lesz 
bombázás,  mert  az  angoloknak  három  hétre  van  szüksé¬ 
gük,  míg  a  bombázásra  felkészülnek. 

Manci  hozza  a  hírt,  hogy  barátjukat,  B.  E.-t  (árja) 
a  nyilasok  letartóztatták.  Vád:  zsidót  rejtegetett,  és 
a  minisztériumban  több  kollégája  előtt  kijelentette, 
hogy  ilyen  rongy  kormányra  nem  esküszik.  A  zsidót 
meg  is  találták  a  lakásán.  Manci  imponáló  energiával 
szaladgál  kiszabadítása  érdekében;  nyüas  összekötteté¬ 
seket  szerzett,  járt  a  rendőrségen,  fölment  a  sváb-hegyi 
hiénabarlangba...  és  mint  férjének  mondotta,  ki  ezt  az 
utánjárást  joggal  veszélyesnek  találta:  „Te  véded  a  te 
fajtádat,  én  is  védem  az  én  fajtámat.”  Ebből  a  fajtamé¬ 
telyből  nehéz  lesz  ezt  a  generációt  kigyógyítani. 

Október  25. 

Nem  tudom,  van-e  szerencsétlenebb  ország  ezen  a  föl¬ 
dön.  Szétbomlott  adminisztráció,  szétrohadt  társada¬ 
lom,  szétzüllött  hadsereg  -  nincsen  remény,  nincsen 
remény.  És  ha  az  ember  végiggondolja,  hogy  ez  az 
adminisztráció  kiknek  a  kezében  volt  és  van,  akkor  csak 
azt  mondhatja:  bomoljon  szét  -  lökni  szeretne  rajta 

egyet.  Was  falit,  soll  mán  stossen  -  mondja  Nietzsche. 

✓ 

Es  ha  arra  gondol,  amit  ez  a  társadalom  az  elmúlt 
évtizedben  produkált,  helyeselt,  követelt,  ha  a  példákat 
idézzük,  melyeket  ideálokként  maga  elé  és  a  nemzet  elé 
állított,  a  bestialitásokat,  melyeknek  buzgó,  akárhány¬ 
szor  túlbuzgó  kiszolgálója  volt,  akkor  nem  mondhatunk 
mást:  a  legfőbb  ideje,  hogy  egészen  szétrohadjon,  rosz- 
szabb  nem  jöhet  helyébe. 

S  a  hadsereg!  Ki  csodálkozik  teljes  szétesésén,  aki 
tudja,  hogy  attól  a  pillanattól  kezdve,  mikor  Gömbös 
életre  hívta,  hogy  vált  melegágyává  a  legundorítóbb 
jelszavaknak,  s  hogy  árasztotta  szét  jóvátehetetlenül 
ezeknek  miazmáit  az  egész  országban.  Voltak  a  tiszti¬ 
karban  igen  tiszteletre  méltó  kivételek,  akik  megpróbál¬ 
ták  útját  állni  a  náci  szellem  terjedésének,  s  a  hadsereget 
a  régi  magyar  katonai  szellem  számára  megmenteni,  de 
mit  tehettek  ezek,  szemben  egy  társadalommal  és  annak 
züllött  sajtójával,  mely  azt  követelte,  hogy  a  hadsereg 
a  náci  eszmék  harcos  letéteményese  legyen,  és  szemben 
egy  kormányzattal  és  parlamenttel,  mely  jog-  és  lélek- 
tipró  törvények  és  rendeletek  hosszú  sorával  dokumen¬ 
tálta,  hogy  a  hadseregnek  kötelessége  a  náci  szellemű 
politizálás.  Mire  ráeszméltek  a  politizáló  és  e  réven  az 
államhatalmat  jórészt  kisajátító  hadsereg  által  felidéz¬ 
hető  katasztrófára  -  ez  Kállay  rezsimjének  második 
féüdejében  történt  -,  már  késő  volt,  az  ország  sorsának 
irányítása  a  hadsereg  kezébe  került.  Bárdossy  Lászlót 
nem  lehet  fölmenteni  a  vád  alól,  hogy  az  ország  kataszt- 

rófájához  a  legerősebb  lökést  ő  adta  meg;  az  ő  kormány¬ 
zata  alatt  vonultunk  be  Bácskába,  ő  izent  hadat 

* 

Oroszországnak  és  az  Egyesült  Államoknak.  De  -  nem 
menteni  akarjuk  ezzel,  hiszen  százszor  is  elmondotta, 
hogy  ezeket  a  lépéseket  nem  is  német  nyomásra,  hanem 
saját  államférfiúi  belátásából  tette  meg  -  próbálta  volna 
nem  megtenni!  A  vezérkar  feltédenül  kényszerítette 
volna,  és  a  vezérkar  e  tekintetben  a  tisztikar  nagy  része 
hajlamának,  akaratának  kifejezője  volt.  A  német  diadal¬ 
menetből  nem  maradhattunk  el.  S  meneteltünk,  a  legfo¬ 
gyatékosabb  katonai  fölszereléssel,  merthogy  azokat, 
kiknek  kötelességük  lett  volna  a  hadsereg  ellátása,  az 
elmúlt  esztendők  ádáz  politikai  harcai  annyira  elfoglal¬ 
ták,  hogy  komoly  katonai  dolgokra  nem  volt  érkezésük. 
Többet  törődtek  azzal,  hogy  a  zsidókat  munkatábo¬ 
rokba  gyűjtsék,  és  bestiális  parancsnokok  alatt  (tisztelet 
a  kivételnek)  halálra  kínozzák,  éhen  döglesszék,  hónak, 
fagynak  odadobják  őket,  mint  azzal,  hogy  a  magyar 
katonaság  megfelelően  föl  legyen  készülve.  S  akkor  jött 
a  keleti  front  katasztrófája,  a  voronyezsi  összeomlás.  Az 
egész  magyar  hadsereg  odaveszett.  Az  ember  azt  várta 
volna,  hogy  egy  ilyen  katasztrófa  kijózanítja  az  országot. 
A  népben  -  munkásokban  és  parasztokban,  kik  eleitől 
fogva  idegenül  álltak  szemben  ezzel  a  háborúval 
-  nagyon  is  megvolt  erre  a  hajlandóság,  de  a  magyar 
középosztály  nagy  része  -  az  országgyűlés  többsége, 
a  bürokrácia,  a  textil-nagykereskedő  -  nem  engedte 
szóhoz  jutni  sem  a  józanság,  sem  az  emberség  szavát. 
S  Magyarország  rohant  föltartóztathatadanul  a  szaka¬ 
dék  felé.  Az  orosz  győzelmek,  fölvonulások  a  Kárpátok 
szomszédságában  azonban  sok  olyan  ember  szemét  nyi¬ 
tották  fel,  kik  eddig  vakon  hittek  a  németek  legyőzhe¬ 
tetlenségében.  Közöttük  számos  tisztét  is,  kik  végre 
rájöttek  arra,  hogy  sportkifejezéssel  éljek:  nem  jó  lóra 
tettek.  A  német  csodafegyverekben,  Hitler  katonai  zse- 

nijében,  az  orosz-angol  összekapásban  való  hit  is  alapo¬ 
san  legyöngült,  s  a  németek  viselkedése  pedig  lassan- 
lassan  arról  győzte  meg  a  magyar  tisztikart,  hogy  nem 
szövetségessel,  hanem  hódítóval  van  dolga.  A  március 
19-i  német  megszállás  ezt  a  lelki  szakadást  még  mélyí¬ 
tette,  s  ha  az  egyelőre  nem  jelentkezett  konkludens 
tényekben,  annak  a  nácik  s  magyar  híveik  által  folyta¬ 
tott  agitációnak  volt  tulajdonítható,  mely  a  bolsevista 
megszállás  rémségeivel  korbácsolta  a  magyar  lelket 
további  ellenállásra.  Láttuk,  ez  az  ellenállás  nem  volt 
a  legvehemensebb,  a  német  segítség  is  gyöngén  mutat¬ 
kozott,  Finnország,  Románia,  Bulgária  sorra  kiváltak, 
az  orosz  hadsereg  átkelt  a  Kárpátok  hágóin,  melyeken 
ostoba  plakátok  szerint  a  magyar  honvéd  acélmozdulat¬ 
lansággal  áll  helyt,  elfoglalta  Erdélyt,  átkelt  a  Tiszán... 
Horthy  kész  volt  az  egyetlen  józan  lehetőségre:  fegyver- 
szünetet  kért. 

Tegnap  reggelre  három  rendeletet  ragasztottak  ki.  Az 
egyik  elrendeli  a  tizennyolc-negyvennyolc  évesek  álta¬ 
lános  sorozását;  a  másik  a  már  régebben  besorozottak 
bevonulását,  a  harmadik  a  motoros  járművek  bevonulá¬ 
sát.  Estére  aztán  a  rádió  hozta  a  hírt,  hogy  a  három 
rendelet  nem  érvényes,  mint  mondották,  „nyomdatech¬ 
nikai  okokból”.  Valami  bölcsebbet  készülnek  kisütni. 

A  munkaszolgálatra  berendelt  zsidóasszonyok  közül 
hazabocsátották  a  másállapotosokat,  a  gyerekekkel 
bírókat  és  azokat,  kiknek  férjük  munkaszolgálatot  telje¬ 
sít.  Legtöbbjük  hazaérve,  kifosztva  találta  lakását.  Az 
ember  kénytelen  még  így  is  ezt  az  intézkedést  az 
„emberség”  rovatba  elkönyvelni. 

Az  egyik  képeslap  hozza  azt  a  jelenetet,  melyről  már 
D.  Pali  elbeszélése  alapján  írtam,  hogy  nyilasok  és 
Gestapo-őrizet  alatt  zsidók  vonulnak,  föltartott  kézzel. 
A  lap  e  képhez  a  következő  kommentárt  fűzi:  „A  vérte- 
len  nemzeti  forradalmat  követő  hétfőn  a  hadban  és 

munkában  álló  nemzet  jobb  sorsáért  kezdődött  a  céltu¬ 
datos  és  határozott  munka...  A  magyar  megfeszített 
izmokkal  dolgozott,  a  zsidó  hitványság  pedig  megkísé¬ 
relte,  hogy  zavart  keltsen:  fegyverek  dörrentek  a  házak 
padlásablakaiban,  kézigránát  robbant  az  utcán,  magyar 
és  német  katona  lába  előtt  -  Izráel  népe  megmutatta 
igazi  arcát,  s  ízelítőt  adott  abból  a  bosszúszomjas  düh¬ 
ből,  amely  eltöltötte,  s  amely  -  ha  minden  úgy  sikerül, 
ahogy  a  gyalázatos  árulás  klikkje  kitervezte  -  véres 
Szent  Bertalan-éj szakát  rendezett  volna  Budapesten 
október  15-én.  A  nemzeti  akarat  elszánt  céltudatosságát 
semmi  sem  zavarhatja  meg  többé;  a  kormány  kiáltvá¬ 
nya,  a  miniszterek  beszédei  felgyújtották  a  hitet  és 
a  szilárd  bizonyosság  érzését  az  ország  népében,  hogy 
védekezésünk  a  bolsevizmussal  szemben  erősödik, 
hűségünk  az  Európáért  s  benne  értünk  is  küzdő  szövet¬ 
ségeseinkkel  szemben  szilárd  marad,  s  a  közös  végső 
győzelemért  a  magyarság  minden  erkölcsi,  szellemi  és 
anyagi  tartaléka  felmozdul.”  Es  a  kép  alá:  „Fegyvert 
rejtegettek  és  honvédekre  lövöldöztek  egy  Népszínház 
utcai  csillagos  házból  a  zsidók!  Az  épület  férfi  lakóit 
a  házkutatás  után  őrizetbe  vették,  köztük  három  ejtőer¬ 
nyős  bolsevista  katona  is  volt,  akiket  Júda  bosszút 
lihegő  fiai  napok  óta  tartottak  a  házban.” 

Ugyanez  a  szellem  lengi  át  azt  a  beszédet,  melyben  az 
új  igazságügy-miniszter,  a  magyar  pecsétőr,  Garde  des 
sceaux,  Szilágyi  Dezső  tárcájának  örököse,  programja 
lényegét  kifejtette.  Az  „Alap”,  melyre  Justitia  új  csar¬ 
nokát  felépíteni  készül,  a  következő:  „Ma  egy  hete  az 
őrjöngő  réteg  ömlött  ki  a  főváros  utcáira,  amely  leszag¬ 
gatta  sárga  csillagjait,  a  német  katonákra  kézigránátot 
dobált,  a  zsidó  házakban  elhelyezett,  kibombázott 
keresztény  lakosokat  kiverte  az  utcára,  és  azt  ordította, 
hogy  keresztény  vér  fog  folyni  Budapesten.”  Majd 
tovább:  „A  Hungarista  munkaállam  a  zsidósággal  szem- 

ben  is  igazságos  lesz.  Amennyit  és  ahogy  dolgozik  a  zsi¬ 
dóság  a  háború  alatt,  úgy  látják  majd  el  élelemmel. 
Összefüggésbe  hozzuk  a  zsidókérdést  a  légitámadások¬ 
kal  is:  tömbökbe  fogjuk  őket  elhelyezni,  és  meglátjuk, 
igaz-e,  hogy  a  zsidókat  nem  bombázzák.” 

S  végül  még  egy  derűs  dolog,  melynek,  tudniillik 
a  tréfának,  viccnek  Schopenhauer  szerint  ebben  a 
„durchwegs  unzweideutigem”  életben  mindig  is  helye 
van.  (Ha  szabad  ember  leszek,  pontosabban  fogom 
megállapítani,  hogy  hogy  is  mondta  ezt  Schopenhauer, 
akinek  sötét  pesszimizmusát  az  utolsó  tíz  esztendő 
dúsan  igazolta.)  Tehát  a  derű:  A  tudományos  antiszemi¬ 
tizmus  lapjában  Zola  Emilé  képe  alá  ezt  írták:  „Zola 
Emil,  aki  tudvalévőén  Dreyfus  kapitány,  az  áruló  fran¬ 
cia  tiszt  érdekében  a  »J,accuse«  (Igazságot!)  című  regé¬ 
nyét  írta,  különösen  jól  feküdt  a  zsidóknak...” 

Ez  is  a  derű  fejezetébe  tartozik:  „Oroszországban 
ellenforradalom  tört  ki,  Sztálint  megölték,  a  magyaror¬ 
szági  orosz  hadak  megkezdték  a  visszavonulást.”  így 
tudja  a  kalauz,  a  fodrász,  a  csapos,  a  köztisztviselő; 
sugárzó  arcok  kiabálják  át  egymásnak  a  villamos  egyik 
részéből  a  másikba.  A  Szálasi-rezsim  döntő  sikere.  Köz¬ 
ben  Erdély  teljesen  orosz  kézen:  a  Duna-Tisza  közén  az 
orosz  csapatok  Félegyházáig  nyomultak,  Budapesttől 
száz  kilométernyire. 


Október  21 . 

Az  éjjel  az  oroszok  két  óra  hosszat  bombázták  Budapes¬ 
tet.  Gyurival  fenn  maradtunk.  Komisz  dolog  volt. 
Mégis  kevésbé  féltem.  Az  ember  szégyell  egy  másik  férfi 
előtt  félni. 

A  helyzetünk  D.  Paliéknál  kezd  tarthatatlanná  válni. 
Manci  már  nehezen  bírja  ezt  a  sodronysövény-össze- 
zártságot,  mely  immár  fél  esztendeje  tart.  Megfordított 
esetben  én  nyilván  három  hónapig  sem  bírtam  volna  el 

vadidegen  emberek  ilyen  szoros  szomszédságát,  szűk 
kis  lakásban,  ahol  a  rabicfal  indiszkréciója  minden 
magánéletet  lehetetlenné  tesz.  Manci  már  rosszul  bírja, 
s  ha  nem  is  mondja,  sőt  célzást  sem  tesz  rá,  állandó 
rosszkedve,  mely  néha  a  barátságtalanságig  éleződik, 
nyilván  akarata  ellenére  is  elárulja  ezt.  Néha  maga  is 
konstatálja,  hogy  nem  kell  törődni  az  ő  rosszkedvével; 
de  ez  nem  változtat  a  tényen,  hogy  sok  az,  amit  számára 
három  idegen  ember  állandó  s  igen  kockázatos  jelenléte 
okoz.  Ezt  már  előbb  be  kellett  volna  látnunk,  s  más 
búvóhelyet  keresnünk.  Elmulasztottuk,  visszaéltünk 
házigazdáink  szívességével,  hitegettük  magunkat  s  őket 
is,  hogy  még  csak  néhány  hét,  néhány  nap  kérdése  az 
egész,  és  itt  ragadtunk  hosszú  hónapokra.  S  most, 
a  nyilas  rezsim  alatt,  más  búvóhelyet  találni  szinte 
lehetetlenség.  De  mindent  meg  kell  tennünk  a  lehetet¬ 
lenség  leküzdésére,  annál  is  inkább,  mert  Riára  is  súlyo¬ 
san  nehezedik  az  így  kialakult  áldatlan  helyzet,  s  nem 
bír  már  idegeivel.  B.  Jusztinra  gondoltam,  aki  március 
19-én  igen  lekötelezőén  ajánlotta  fel;  Ria  hiába  kereste: 
vagy  internálták,  vagy  sikerült  megbújnia.  Holnap  Ria 
más  helyeken  is  fog  kísérletezni  -  igen  kicsiny  remény¬ 
séggel.  S  az  idő  lassan  múlik,  s  most,  hogy  két  hét  óta 
újra  szigorú  fogságban  vagyok,  még  lassabban. 

„Ne  törődj  magaddal!”  -  biztatom  magamat,  és  min¬ 
denféle  ravasz  játékot  eszelek  ki,  hogy  elvonjam 
magamról  figyelmemet.  Számolni  kezdek,  hogy  1, 2, 3, 
aztán  kettővel  emelve  5,  7,  9,  aztán  hárommal  emelve 
12,  15,  18;  néggyel  22,  26,  30,  s  így  tovább  egészen 
húszig,  amikor  is  590  jön  ki.  De  csak  nagy  ritkán  sikerül 
eddig  eljutnom;  gondolkozásom  rendszerint  már  az  első 
félidőben  letér  erről  a  vágányról,  s  visszakanyarodik 
önmagamhoz.  Fantasztikus  spekulációkban.  Hol  nagy¬ 
szabású  stratégiai  terveket  kovácsolva,  melyeknél  az 
oroszok  erőteljes  menetben  egyszerre  érkeznek  a  Duna 

jobb  és  bal  partján  Budapest  alá,  s  a  németek  visszavo¬ 
nulnak  anélkül,  hogy  a  hidakat  felrobbantanák,  a  gáz¬ 
gyárat  és  elektromos  központot  elpusztítanák.  Hol 
pedig  békekoncepciókat  eszelek  ki,  melyek  lehetet¬ 
lenné  tennék,  hogy  a  németek  a  jövőben  bárkire  is 
rátámadhassanak,  de  lehetővé  tennék,  hogy  dolgozza¬ 
nak,  és  termelésükkel  és  tudományos  munkájukkal 

expiálják  azt,  ami  szörnyűt  az  emberiség  ellen  vétettek. 

✓ 

Es  „Országépítő  terv”-et  Magyarország  számára,  mely- 

* 

nek  „Alap”-ja:  el  a  gazemberekkel!  Es  lényege:  a  féle¬ 
lem  nélküli  világ;  az  egyén  jogainak  biztosítása;  a  meg¬ 
vadult  állammolochnak  ketrecbe  szorítása.  (Mindezt 
Veesenmayerrel  való  megegyezés  nélkül,  egyedül  saját 
szuverenitásom  alapján.)  Aztán  újra  visszakényszerítem 
magamat  a  számzsonglőrködés  játékához,  hogy  néhány 
perc  múlva  már  megint  elkanyarodjak,  és  azon  törjem 
a  fejemet,  hogy  milyen  elégtétel  dukál  Heltai  Jenőnek, 
Szomory  Dezsőnek  és  más  kiváló  magyar  Íróknak,  azo¬ 
kért  a  megaláztatásokért,  melyeket  esztendők  óta 
elszenvednek?  S  hogy  mennyire  nem  elégtétel  s  nem  is 
érdekes,  hogy  a  férgek,  kik  nekik  e  megaláztatásokat 
okozták,  el  lesznek-e  taposva  vagy  sem! 


Október  28. 

Tegnap  új  rémségek  támadtak  ránk.  V.  Dezsőné  telefo¬ 
non  felhívta  Riát,  és  zokogástól  elcsukló  hangon  közölte 
vele,  hogy  férje  „elutazott”,  és  Ria  rögtön  menjen  oda. 
Meg  voltunk  győződve,  hogy  Marióval  nagy  baj  történt, 
mert  egyedül  férje  ügyében  Mária  nem  sürgette  volna 
oda  Riát.  Ria  elrohant;  szörnyű  óra  következett,  tele 
rémlátással,  míg  aztán  egy  óra  múlva  Ria  megjött  a  gye¬ 
rekkel.  Mi  történt?  Nyilasok  szállták  meg  a  házat, 
állítólag  azért,  mert  annak  kapujából  kijövő  két  keresz¬ 
tény  rászólt  egy  nyilasjelvényes  papra,  hogy  pap  ne 
politizáljon.  Egy  fél  órára  rá  három  nyilas  rendőrkísé- 

rettel  megszállta  és  átkutatta  az  egész  házat,  és  a  vegyes 
házasságban  élő,  zsidó  eredetű  házastársakat  elvitte. 
Mariót  is  kihallgatták,  aki  -  így  lévén  betanítva  -  magát 
Raskó  Dénesnek  mondotta,  s  arra  a  kérdésre,  hogy  apja 
munkaszolgálatos-e  vagy  katona,  azt  válaszolta,  hogy 
katona,  de  szülei  lakásaként  Editék  valódi  lakását  mon¬ 
dotta  be,  úgyhogy  nyilaséknak  módjukban  van  most 
a  Raskó-nyomon  tovább  kutatniok.  Dezsőt  elvitték, 
hogy  miért,  milyen  szándékkal,  senki  sem  tudja. 
A  vegyes  házasságok  kérdésében,  nyilván  az  egyház 
közbenjárására,  visszavonták  szétválasztó  rendelkezé¬ 
süket,  de  a  gyakorlatban  a  legbrutálisabb  eszközökkel 
oldják  meg  a  házasfelek  szétválasztását. 

Mario  most  itt  van,  nem  tudunk  vele  mit  kezdeni. 
Idegbaja,  melyből  csaknem  teljesen  kigyógyult,  tegnap 
délután  rohamosan  erőt  vett  rajta.  Amellett  nem  is  volt 
rosszkedvű;  okosan,  szeretetre  méltóan  beszélt  életve¬ 
szélyes  kalandjáról...  sírni  tudtam  volna.  A  legborzasz¬ 
tóbban  a  dolog  Riára  hatott.  Reménytelennek  látja  a 
helyzetet,  minden  órában  várja  fölfedeztetésünket.  És 
ebben  a  reménytelenségben  kell  Riának  öt  személy 
számára  háztartást  vezetni,  beszerezni,  főzni,  moso¬ 
gatni,  takarítani,  a  gyerek  elhelyezésével  törődni, 
állandó  rémületben  élni  magunkért,  másokért. . .  hogy  is 
lehet  ezt  kibírni!  Még  két  hétig,  három  hétig,  de  az  is 
lehet,  hogy  két  hónapig,  három  hónapig. 

S  az  ember  ebben  a  kétségbeesett  helyzetben  még 
mindig  tud  mellékes,  a  félt  katasztrófától  távol  eső 
dolgokra  gondolni.  Tegnap,  mialatt  Ria  távol  volt,  és  én 
szívdobogva  lestem,  hogy  vajon  Marióval  tér-e  vissza,  és 
a  legsötétebb  látomások  rohantak  meg,  arra  is  tudtam 
gondolni,  hogy  a  magyar  ruhanevek  mind  idegenből 
vannak,  a  magyar  suba  az  olasz  giubbából,  a  magyar 
bandzsur  a  francia  bonjourból  és  a  magyar  lajbi  a  német 
Leiblből,  s  így  tovább.  Ma  délelőtt  pedig  volt  energiám 

arra,  hogy  szakállamat,  melyet  hónapokon  át  ápoltam, 
növesztettem,  lenyírjam,  leborotváljam.  Dosztojevszkij 
írja  valahol,  hogy  mialatt  a  vesztőhelyre  vitték,  egész 
mellékes  dolgok  jutottak  eszébe,  és  olyanokat  figyelt 
meg,  hogy  például  a  kísérő  katonának  milyen  nagy  hasa 
van. 


Október  29. 

Mariót  még  mindig  nem  tudtuk  elhelyezni,  viszont  itt 
nem  maradhat,  a  légópincében  nem  lehetne  számot  adni 
róla,  hogy  kinek  ija-fija.  Viszont,  hogy  a  bombázás  alatt 
velem  fenn  maradjon,  istenkísértés  volna.  Ria  tegnap 
több  helyen  is  próbálkozott,  hiába;  a  könyörületes  lel¬ 
kek  nem  szaporodtak  el.  Akinek  semmi  baja,  az  nem 
vállal  kockázatot,  akinek  baja  van,  óvakodik,  hogy 
sokasítsa.  Hogy  semleges  államokban  nincs  annyi 
önzetlenség  vagy  szív,  vagy  becsület,  nem  is  tudom,  mit 
mondjak,  hogy  valami  mentőakciót  küldenének  a  gye¬ 
rekek  érdekében  -  a  felnőtteket  nem  érdemes  menteni, 
azok  megérdemlik  sorsukat  -,  az  sehogy  sem  megy 
a  fejembe.  Néhány  ezer  gyerekről  van  szó,  kik  rabló¬ 
kézbe  kerültek  vagy  kerülhetnek,  és  senki  a  kisujját 
meg  nem  mozdítja  érdekükben. 

Általában  a  totális  nekikészülésnek  semmi  nyoma; 
ellenkezőleg,  mintha  az  volna  a  hivatalos  szándék,  hogy 
ne  legyen  mozgósítás,  vagy  ha  van  is,  ne  sikerüljön. 
A  menekült  katonaköteleseket  sorozzák,  a  bevonultakat 
leszerelik:  besorozottak  és  bevonultak  mindent  elkövet¬ 
nek,  hogy  elkerüljék  a  szolgálatot.  A  dolognak  csak  egy 
magyarázatát  képzelem  el:  Németország  nem  bízik  csa¬ 
patainkban,  s  nem  vet  különösebb  súlyt  fölfegyverzé- 
sükre,  pláne,  hogy  nyilván  nincs  is  mivel  fölfegyverezni 
őket. 

A  napokban  említettem  Heltai  Jenőt,  hogy  milyen 
elégtétel  jár  neki  a  megaláztatásokért,  miket  elszenve- 

dett.  Most  hallom,  hogy  tegnap  a  nyilasok  fölcipelték 
a  Mirabelle-be,  s  ott  „eljárás”  indult  ellene.  Lesújtott 
a  hír;  ez  a  kiváló  szellem,  akit  előkelősége  soha  nem 
engedett  a  politika  piszkaihoz,  a  náci  pribékek  kezében. 
Megalázva,  meggyötörve,  megkínozva...  hogy  lehet  ezt 
valaha  is  jóvátenni! 

11  óra  55.  Riasztás.  12.15.  Vége. 

A  pengő  értékének  zuhanását  mi  sem  jellemzi  jobban, 
mint  hogy  valaki  kishirdetésben  tízezer  pengőt  ajánl 
annak,  aki  háromtonnás  Opel  kocsijának  nyomára 
vezeti.  A  vaj  kilója  hatvanhat  pengő;  a  gyenge  bor  literje 
tíz-tizenkét  pengő;  szőlő  kilója  huszonöt  pengő. 

13  óra  15.  Riasztás. 

József  főherceg  felhívást  intézett  a  felsőház  tagjaihoz, 
hogy  jelentsék  be  nála  csadakozásukat  a  Nemzeti  Szö¬ 
vetséghez,  ami  a  nyilas  kormányzat  hithű  támogatását 
jelenti.  Örülök,  hogy  ez  a  haszontalan  ember  így  komp¬ 
romittálja  magát.  A  jövő  felsőházában  vagy  szenátusá¬ 
ban  ez  az  ember  nem  foglalhat  helyet;  egyedül  az  Aka¬ 
démia  elnökségét  tarthatja  meg.  Végtelenül  sajnálnám, 
ha  Ottót  ennek  a  két  magyar  főhercegnek  -  Józsefnek  és 
Albrechtnek  -  viselt  dolgaiból  ítélnék  meg. 

18  óra.  Riasztás.  Harmadszor.  Már  le  is  fújták. 

19  óra  45.  Riasztás  negyedszer.  Egy  fél  óra,  és  lefúj¬ 
ják.  Három-négyszeri  riasztással,  ahogy  most  csinálják, 
meg  lehet  bénítani  az  egész  város  életét,  még  ha  egyeden 
bombát  sem  dobnak  le. 

A  Führer  Veesenmayer  budapesti  német  követet, 
abból  az  alkalomból,  hogy  Szálasi  Országépítő  tervéhez 
az  „Alap”-ot  szolgáltatta,  magas  kitüntetésben  részesí¬ 
tette. 

Október  30. 


9  óra  30.  Riasztás. 

Újabban  azt  a  módszert  követik,  hogy  néhány  gép  -  öt¬ 
tíz  -  megjelenik  Budapest  légterében,  úgy  találomra 
ledobja  bombáit,  melyek  hol  hadicélokat,  hol  polgári 
életeket  pusztítanak  -  a  napokban  százhatvan  halott  -, 
s  aztán  tovarepülnek,  hogy  egy-két  óra  múlva  ezt  meg¬ 
ismételjék.  Fölháborító  a  polgári  életnek  ez  az  emberte¬ 
len  és  oktalan  pusztítása  -  amelyben  már  nincs  semmi 
gátlás  és  semmi  mérték  -,  de  nekem  semmi  jogom 
felháborodni  ezen.  Nem  háborodtam  fel,  mikor  azt 
a  német  városok  fölött  űzték,  azzal  okolva  meg  bele- 
egyezésemet,  hogy  a  németek  ugyanígy  csinálták,  s  ha 
ma,  repülőgép  híján,  nem  is  csinálhatják,  másfajta 
embertelenséggel  messze  túlszárnyalják  a  bombázók 
embertelenségét.  Szóval  ha  nem  háborodtam  fel  akkor, 
nincs  jogom  most  felháborodni.  (A  légelhárító  ágyúk 
szólnak,  robbanások  döreje,  a  repülőgépek  olyan  ala¬ 
csonyan  zúgnak,  hogy  szinte  szárnyukba  lehet  kapasz¬ 
kodni.)  Azután  még  egy  ok,  amiért  nem  szabad  felhábo¬ 
rodnom.  Akik  így,  céltalanul,  oktalan  bombáikkal  pol¬ 
gári  életeket  oltanak  ki,  ellenségeink,  akiknek  mi  üzen¬ 
tünk  háborút,  s  kik  részünkről  ugyanilyen  tortúrákban 
részesülnek.  Hogy  várhatunk  ezek  részéről  kíméletet, 
emberséget,  amikor  itt  nálunk  magyarok,  kiknek 
a  német  gazság  a  hatalmat  kezükbe  adta,  a  legkíméletle¬ 
nebbül,  a  legembertelenebbül  ölik  embertársaik  testét- 
lelkét.  Nem  múlik  el  nap,  hogy  rá  ne  rontanának 
néhány  magyar  zsidóra  -  akárhányszor  nem  zsidóra  is  -, 
és  ne  végeznének  velük  gyilkosán.  És  mégis,  milyen 
lesújtó  tudat,  hogy  azok,  akik  ma  ilyen  válogatás  nélkül 
irtják  bombáikkal  a  polgári  életeket  -  olyan  időben, 
mikor  a  győzelem  már  a  kezükben  van,  és  száz  vagy 
ezer,  vagy  tízezer  férfi,  nő,  gyermek  kiirtása  annak 
időpontját  nem  is  hozza  közelebb,  hogy  ugyanezek  az 

emberek  készülnek  fölépíteni  az  új  Európát  -  mely 
állítólag  szebb,  emberibb,  biztonságosabb  lesz,  mint 
a  mostani.  De  hát  honnan  vegyék  ezt  a  különb  szelle¬ 
met,  mikor  ma  ennek  ellenkezőjével  fertőzik  a  vüágot  és 
önmagukat?  Attól  félek,  hogy  Roosevelt  félelem  nélküli 
világának  ideje  még  Németország  kapitulációja  után 
sem  fog  elkövetkezni.  Lehet,  hogy  más  csoportok  lesz¬ 
nek  azok,  melyek  félelemre  lesznek  ítélve,  más  lesz 
a  kalapács,  más  lesz  az  üllő,  de  a  félelem  nélküli  vüág 
eljövetelében  nemigen  tudok  hinni.  S  aztán  az  is  lehet, 
hogy  lesz  egy  ország,  terület,  folt  a  világon,  ahol  az 
ember  ember  lehet,  de  ide  azokat  az  embereket,  kiket 
sorsuk  arra  ítélt,  hogy  féljenek  a  félelmesektől,  nem 
eresztik  be. 

Mariót  még  mindig  nem  tudtuk  elhelyezni.  Ria  két¬ 
ségbe  van  esve,  öngyilkosságról  beszél;  alig  tudom  vi¬ 
gasztalni. 

Október  31. 

Reggel  nyolckor  riasztásra  ébredtem,  nyugtalan  éjszaka 
után,  mely  a  jelen  és  jövő  rémképeivel  volt  benépesítve. 
Tíz  perc  múlva  már  le  is  fújták,  hogy  egy  óra,  kettő 
múlva  újra  kezdjék.  A  totális  munka  totális  bénulássá 
lesz,  amin  senki  sem  sajnálkozik.  Legkevésbé  a  nyila¬ 
sok,  akik  a  riasztás  csendjében  is  nyugodtan  folytatják 
fosztogató  munkájukat. 

Ma  egy  üdítő  nyilas  misztérium  híre  jutott  el  hozzám, 
melynek  valódiságáról  persze  nem  volt  alkalmam  meg¬ 
győződni.  Ideírom,  hogy  tárgyilagosságommal  kérked¬ 
jem.  Egy  nyilas  volt  megbízva,  hogy  egy  csillagos  ház 
asszonyait  összeszedje,  és  elvigye  egy  kaszárnya  tiszto- 

A 

gatására.  Útközben  egy  élelmiszerüzlet  előtt  elhaladva, 
az  egyik  asszony  azt  mondja,  hogy  de  kár,  hogy  nem 
válthatjuk  be  jegyeinket.  „Már  hogyne  válthatnák  be!” 
-  mondja  a  nyilas,  s  a  várakozó  tömeget  félreállítva 

azzal,  hogy  itt  hadiérdekről  van  szó,  segíti  az  asszonyok 
bevásárlását.  Az  után,  hogy  a  kaszárnyában  elvégzik 
munkájukat,  kiállít  számukra  egy  igazolványt,  hogy 
a  kaszárnyában  állandó  munkát  végeznek,  s  más  mun¬ 
kára  igénybe  nem  vehetők.  S  többet  -  legalább  egyelőre 
-  nem  jelentkezik  náluk.  Ha  túlleszünk  a  becstelensége¬ 
ken,  ez  az  ember  -  kár,  hogy  nem  tudom  nevét!  -  tovább 
is  viselheti  nyilasjelvényét. 

Tegnap  este  Ria  meghozta  a  „Revue  des  deux 

Mondes”  két  kötetét,  melyek  Gyuriéknál  voltak  letéve. 
•• 

Örültem  ennek:  egy  pillanatra  valami  békehangulat 
szállt  meg.  Otthon,  ha  ugyan  szabad  e  kifejezéssel 
élnem,  könyvtáramban  megvannak  a  „Revue  des  deux 
Mondes”  összes  kötetei  1873-tól  1890-ig  vagy  1906-ig. 
(Hányszor  kérkedtem  már  ezzel  ezekben  a  feljegyzések¬ 
ben?)  Húsz  év  előtt  vásároltam  meg  egy  antikváriusnál, 
s  barátaimnak  tréfálkozva  mondottam,  hogy  egyszer,  ha 
nyugalomba  vonulok,  beletemetkezem  ezekbe  a  köte¬ 
tekbe  -  egyéb  olvasmányra  már  nem  is  lesz  szükségem. 
Valóban  gazdag  olvasmányhoz  jutottam:  minden  kötet¬ 
ben  két-három  tanulmányt  találni,  melyet  gyönyörrel  és 
haszonnal  olvas  el  az  ember,  s  melyek  még  ma  sem 
avultak  el,  sőt  legtöbbjüknek  direkt  aktualitásuk  van. 
(Eltekintve  a  szépirodalmi  közleményektől,  melyek 
bizony  gyöngék.)  Nos,  hát  ennek  a  gazdag  sorozatnak 
két  kötete  -  egy  távoli,  boldog  földrész  elmosódott 
palacküzenete  -  jutott  el  hozzám,  s  én  önfeledten  éltem 
magamat  egy  pillanatra  bele  az  „in  angolo  cum  libello” 
hangulatba. 

Milyen  furcsán  hat,  ha  egy  francia  tanulmányban  azt 
olvasom:  „Mint  minden  zendülés,  mint  minden  forra¬ 
dalom,  a  március  18-i  felkelés  is  a  Szabadság  nevében 
történt,  az  elvont  Szabadság  nevében  történt,  vagyis 
annak  az  elvnek  nevében,  amely  minden  polgár  részére 
biztosítja  mindenfajta  szabadság  gyakorlását.”  S  azután 

a  tanulmány  jeles  írója  -  Maximé  du  Camp,  Flaubert 
barátja  -  méltatlankodva  állapítja  meg,  hogy  hogyan 
némították  el  a  szabadság  nevében  a  sajtót.  Huszon¬ 
nyolc  lap  közösen  megszerkesztett  tiltakozást  közölt  az 
elnyomó  rendszabályok  ellen,  mire  a  hatalom  elhatá¬ 
rozta,  hogy  energikusabb  rendszabályokhoz  fog  nyúlni. 
Micsoda  ártatlan  dolgok  ezek  azokhoz  képest,  amiket 
mi,  német  példák  nyomán,  tíz  esztendő  óta,  de  különö¬ 
sen  a  háború  folyamán  a  szabadságjogok  és  különösen 
a  sajtószabadság  elnyomása  körül  tapasztalunk.  Az 
ürügy  ma  is  ugyanaz:  salus  populi  suprema  lex,  de  hová 
tökéletesedtek  a  módszerek  és  eszközök,  melyekkel  ezt 
az  üdvöt  érvényesítik!  Hogy  huszonegy  lap  ma  egyhan¬ 
gúan  tiltakozzék  a  szabadságjogok  elnyomása  ellen,  az 
nem  pszichológiai,  hanem  egyenesen  technikai  képte- 
lenség.  A  hatalom  abban  a  percben,  hogy  a  hatalmat 
német  segítséggel  megkapja,  ráteszi  kezét  a  telefonra, 
rádióra,  sajtóra,  s  nincs  az  a  Mazzini,  akinek  ilyenkor 
módja  volna  tiltakozását  a  nyilvánosság  elé  vinni  - 
ennek  már  a  kísérlete  is  életveszélyes  volna.  (Ezért  kell 
sokat  megbocsátanunk  íróinknak,  kik  „száraz  ágon, 
hallgató  ajakkal”  várják  az  idők  változását.  A  baj  csak 
az,  hogy  olyankor  is  hallgattak,  mikor  ez  nem  volt 
életveszélyes,  legfeljebb,  ha  kenyerük  nagyságát  befo¬ 
lyásolta.) 

Mariót  tegnapelőtt  elhelyeztük  Viola  szüleinél,  ahol 
jól  érezte  magát  mindaddig,  míg  a  ház  ura  haza  nem  jött, 
és  ki  nem  jelentette,  hogy  nem  tűri  meg  a  gyereket. 
Indokolás:  nem  tőle  kértek  erre  engedélyt,  hanem  fele¬ 
ségétől;  azonkívül  öt  év  előtt  egyszer  az  autóbuszon 
köszönt  nekem,  és  én  nem  elég  barátságosan  viszonoz¬ 
tam  köszönését.  (Mikor  tegnapelőtt  este  Mario  kedve¬ 
sen  köszönt  neki,  egyáltalán  nem  viszonozta...  a  fő 
pedagógus.)  Szóval  új  kétségbeesés,  új  reménytelen¬ 
ség,  míg  aztán  estére  D.  Faliék  barátja  -  egy  embersé- 

ges  tanár  házaspár  -,  H-ék  szívesen  vállalták  a  gye¬ 
reket. 

Ez  a  probléma  most  néhány  napra  megoldódott.  De 
itt  a  másik  probléma.  Az  oroszok  elfoglalták  Kecskemé¬ 
tet,  hetvenöt  kilométernyire  vannak  Budapesttől.  Logi¬ 
kusan  nézve  a  helyzetet  -  bár  minden  illogikusan  követ¬ 
kezik  be  azt  kell  gondolnunk,  hogy  az  oroszok  a  pesti 
oldalon  vonulnak  fel,  s  legelőbb  Pestet  kerítik  kézre. 
A  németek  visszavonulnak  a  budai  oldalra,  felrobbant¬ 
ják  maguk  mögött  a  hidakat,  és  védik  Budát,  illetőleg 
a  Dunántúlt.  Vagyis,  aki  Budán  marad,  az,  ki  tudja 
meddig,  német  és  nyilas  fennhatóság  alatt  marad,  ami 
számomra  és  enyéim  számára  állandó  életveszélyt 
jelent.  Szóval  Pesten  kellene  elhelyezkednünk,  de 
kinél?  hogyan  és  mikor?  Aztán  az  is  megeshet,  hogy 
minden  másképp  jön:  Buda  kevésbé  lesz  veszélyes, 
mint  Pest...  ki  tudja  a  gazság  és  szerencsétlenség  min¬ 
den  eshetőségét  kiszámítani! 


November  1. 

Tegnap  egy  cikket  olvastam,  mely  a  Hungarizmus  ge¬ 
nealógiáját  tárgyalta.  „A  nemzet  jelenlegi  élethalálhar¬ 
cában  -  írja  -  a  hungarista  államvezetés  hangsúlyozni 
kívánja,  hogy  a  mozgalom,  akkor,  amikor  az  Árpádok 
ősi  lobogóját  választotta  jelképül,  Szent  László  nyilas¬ 
keresztjével,  a  magyar  hagyományokban  való  gyökere- 
zettségét  fejezi  ki.  A  felelős  kormány,  ízig-vérig  magyar 
belátásból:  a  Nagy  Lajos  és  Mátyás  király  korában 
uralkodó  feltétlen  tekintély  elvét  veszi  például,  valamint 
a  honfoglalás  korabeli  vezérgondolatra  támaszkodik, 
amikor  az  élő  magyar  államhatalmat  az  ország  lakossá¬ 
gával  szemben  akként  alkalmazza.  A  magyar  történelem 

* 

legfényesebb  napjai  bizonyítják,  hogy  Árpád,  Solt, 
Fájsz,  Taksony  és  Géza  úgy  érték  el  a  magyarságot 
összetartó  és  a  foglalás  határait  tágító  országiások  sike- 

rét,  hogy  az  »egy  mindenkiért  elvet  szigorú  fegyelemmel 
megtartották.  Később  pedig  Nagy  Lajos  és  Mátyás 
király  feltétlen  tekintélye  véget  vetett  az  oligarchák 
hatalmi  túlkapásainak,  ugyanakkor  azonban,  a  hűbéri¬ 
ség  széthullásával,  a  nép  széles  tömegeire  támaszkodva 
megerősítette  a  nemzet  egyetemét.  Az  állam  nem  lehet 
dinasztiák  vagy  érdekcsoportok  eszköze:  a  nemzetiszo¬ 
cializmus  ezt  fejezi  ki.  Az  egyén  haszna  a  közösség 
érdekével  szemben  háttérbe  szorul.  A  nemzetiszocializ¬ 
mus  számít  arra,  hogy  minden  népnél  a  legigazibb  és 
legősibb  erőket  hozza  felszínre,  és  ezért  Hitler  Adolf 
elgondolását  a  XX.  században  sok  közép-európai  nép 
más  és  más  megnyilvánulási  formában  vette  át,  bár 
kétségtelen,  hogy  az  alapgondolat  közös.  A  hungarizmus 
ennek  a  Közép-Európában  történelmet  írt  újjáalakító 
eszmének  a  magyar  megnyilatkozása.” 

Szerencséden  ország!  Nem  elég,  hogy  történelmének 
legsúlyosabb  katasztrófája  szakadt  rá,  hogy  gazok 
undok  cselekedetekkel  mocskolják  be  nevét,  melynek 
Kossuth  és  Petőfi  az  egész  világon  rokonszenvet  szer¬ 
zett,  most  mindezeken  felül  még  nevetségessé  is  teszik. 

A  Szálasi-kormány  sorra  kicseréü  a  régi  rezsim  embe- 

A 

reit,  és  helyükre  a  magáéit  teszi.  Es  az  elbocsátottak 
méltadankodnak,  egyelőre  nagy  csendben.  Egyiknek 
sem  jut  eszébe,  hogy  ők  voltak  azok,  kik  tíz  esztendőn  át 
előkészítették,  érlelték  ennek  a  rezsimnek  eljövetelét. 
Tíz  esztendőn  keresztül  szembeállásuk  a  nyilas  párttal 
abból  állt,  hogy  kisajátították  programját,  s  e  program 
megvalósításával  „kifogták  a  szelet  vitorlájukból”. 
(„Míg  a  toryk  fürödtek,  a  wighek  ellopták  ruháikat” 
-  mondotta  Disraeli  vagy  másvalaki.) 


November  2. 

Reggel  riasztás  volt,  de  tán  tíz  percig  sem  tartott. 
Tegnap  Kn.  járt  nálam,  aki  elmondta,  hogy  Horthy 
rádiószózata  későbbi  időpontra  volt  tervezve,  de  egy  őt 


közelről  érintő  náci  gazság  kényszerítette  a  kiállásra. 
Előző  vagy  azt  megelőző  napon  Miklós  fiát  a  Gestapo 
tőrbe  csalta,  megrohanták  kocsiját,  melyben  testőrkísé¬ 
rettel  ült,  megsebesítették,  tán  meg  is  ölték,  és  elhurcol¬ 
ták.  Erre  tette  meg  Horthy  kétségbeesett  lépését. 
Különb  apa  volt,  mint  amilyen  államfő. 

Kn.-t  megkértem,  hogy  szerezze  meg  számomra 

a 

a  svéd  útlevelet.  Úgy  látszik,  ez  az  egyetlen  nemzetközi 
eszköz,  melyet  nyilasok  még  respektálnak,  tán  valami 
védelmet  jelent  az  utolsó  hetek  előrelátható  borzalmai¬ 
ban.  Nehezen  szántam  el  magamat  erre  a  lépésre;  úgy 
éreztem,  mintha  a  hazámhoz  fűző  kötelékeket,  melye¬ 
ket  gaz  kezek  már  esztendők  óta  lazítanak,  tépnek, 
magam  is  gyöngíteni  próbálnám.  Hiába  mondom 
magamnak,  hogy  ez  a  jogos  önvédelem  esete,  s  hogy 
lelkem  mélyén  én  magyar  akarok  maradni,  hogy  a  Ges- 
tapo-pribékek  karmaiból  menekülve,  szélnek  eresztem 
a  svéd  útlevél  papírszeleteit:  nem  tudok  szabadulni  az 
érzéstől,  hogy  hűtlenséget  követek  el...  ki  ellen?  Egy 
érzés  ellen,  mely  gyermekkorom  óta  s  mindinkább 
erősbödőn  bennem  él,  a  falu  iránt  ott  lenn  a  Duna-Tisza 
közén,  ahol  születtem  (ahol  magyar  zsandárok  minden 
rokonomat  kiirtották),  a  templomhegy  akácfái,  a 
Templom  utca  eperfái  iránt  -  fiúkra-leányokra  gyöngé¬ 
den  és  szépítőn  emlékezve  -,  a  főváros  iránt,  ahol 
nevelkedtem,  a  lutheránus  gimnázium  iránt,  ahol  az 
alapjait  lerakták  annak  a  fogyatékos  műveltségnek, 
mely  tökéletlenségében,  rendszertelenségében,  szeszé¬ 
lyességében  bennem  évtizedeken  át  a  gazdagság,  a  kivá¬ 
lasztottság  illúzióját  tudta  kelteni,  míg  az  utolsó  eszten¬ 
dők  meg  nem  tanítottak  rá,  hogy  ezzel  ugyan  egy  kutyát 
sem  tudok  a  kemencéből  kicsalni.  Ezek  ellen  az  érzések 
ellen  követek  el  hűdenséget  a  svéd  údevéllel.  Az  ifjúkori 
álmok  ellen,  melyek  az  irodalomban  jelöltek  ki  szá¬ 
momra,  soha  be  nem  teljesedőn,  kiváló  helyet.  Férfiko- 

rom  tartalma  ellen,  melyben  sok  mindenfajta  férfi¬ 
munka  és  némi  beteljesülés  -  a  „Nyugat”  alapításától 
a  közgazdasági  és  politikai  életben  vállalt  tevékenységig 

-  fejezte  ki  a  viszonyt,  mely  engem,  törvényes  és  tör¬ 
vénytelen  gazságokkal  meg  nem  másíthatóan,  ennek  az 
országnak  fiává  tett.  Ady,  Babits,  Móricz  barátsága 
ellen  s  amit  számukra  jelenteni  akartam.  Frázis  az,  ha 
Kiss  József  szép  verssorait  idézem,  hogy: 

ó  pedig  szeretlek,  én  földem,  te  drága , 

mint  talaját  a  fa,  hol  elhullt  virága. 

Frázis  ez?  Öncsalás?  Konvenció?  Magamat  csapom  be, 
ha  azok  után,  miket  átéltem,  ennek  a  földnek  szereteté- 
ről  úgy  beszélek,  mint  a  Nessus-ingről,  melyet  csak 
húsommal  együtt,  véresen  lehet  leszakítani  rólam? 
Néha  úgy  érzem,  hogy  frázis,  önámítás,  igénybejelentés 
valami  közéleti  szerepre  -  s  most,  hogy  svéd  útlevél 
iránt  teszek  lépéseket,  nem  tudok  szabadulni  az  érzés¬ 
től,  hogy  hűtlen  leszek  valamihez,  ami  „jobb  részem 
vágyálma”. 

Az  oroszok  Lajosmizsénél  állnak,  tán  hatvan  kilomé¬ 
ternyire  Budapesttől.  A  németek  egy  egész  sor  magyar 
város  -  Kecskemét,  Nagykőrös,  Cegléd  stb.  -  kiürítését 
rendelték  el,  s  hajtották  brutálisan  végre.  A  kiürítések¬ 
nek  mindenütt  principális  pontja  volt,  hogy  mivel  szállí¬ 
tóeszközök  hiányában  a  lakosság  bútorait,  ágyneműit 
stb.  nem  vihette  magával,  ezeket  a  dolgokat  a  németek 
teherautóikra  rakják  -  erre  mindig  van  autó  és  benzin  -, 
és  viszik  Németországba.  Indokolás:  nehogy  orosz 
kézre  jusson.  Persze  szállíthatnák  Dunántúlra,  hogy 
ott  az  odarendelt  menekültek  között  kiosszák,  de  ők 

-  s  ebben  Gestapo,  SS,  Wehrmacht  egy  húron  pendül 

-  hazafiasabbnak  vélik,  ha  a  Lebensraumot  direkt  haza¬ 
szállítják. 

Néhány  napon  át  Budapest  polgári  kiürítésének  ter¬ 
vével  foglalkoztak.  Másfél  millió  embert  terelni  a 
Dunántúlra  s  mind  nyugatabbra,  télvíz  idején,  az  elszál¬ 
lásolás,  élelmezés  minden  reménye  nélkül.  Azt  hallom, 
hogy  főleg  a  nemzetvezető  volt  ennek  a  hősi  megoldás¬ 
nak  híve,  aki  teljesen  fölégetni  kívánja  az  orosz  előnyo¬ 
mulás  területét.  „Egy  kutyát,  egy  fűszálat  nem  szabad 
számukra  meghagynunk”  -  így  mondotta.  Most  aztán 
mintha  mégis  elfelejtették  volna  Budapest  kiürítésének 
tervét,  belátván  lebonyolításának  lehetetlenségét.  Amíg 
a  náci  gazság  -  ha  jónak  véli  -  rájuk  nem  parancsolja, 
amikor  is  vakon  fognak  engedelmeskedni. 

Ria  meglátogatta  Mariót  H.-éknál.  El  van  tőlük 
ragadtatva,  gyöngédségüktől,  legnemesebb  emberiessé¬ 
güktől.  Talán  mégsem  kell  kétségbeesni  az  emberiség 
jövője  felől,  ha  ilyen  emberek  is  akadnak.  (De  minthogy 
éppen  csak  „akadnak”,  bátran  kétségbeeshetünk.)  Ria 
most  számomra  keres  odaát  valami  szállást. 

10  óra  40.  Riasztás. 

Thomas  Mann  bibliai  regényét  olvasom.  Remekmű. 
Az  ótestamentum,  tolla  nyomán,  mélyebb  értelmet  kap. 
Eddig  csak  „isteni”  volt,  most  Mann  által  emberi  lett. 
A  német  szellem  Hauptmann  Dér  Narr  in  C/imío-jával 
és  Thomas  Mann  József-regényeivel  nagyot  művelt. 
Még  hány  egészen  nagy  dolgot  kell  művelnie,  hogy 
félig-meddig  expiálja,  amit  a  világ  ellen  vétett! 

Távolról  állandó  tompa  dübörgés;  az  orosz  ágyúk 
szava,  vagy  a  visszavonuló  németeké. 


November  3. 

Egész  éjjel  távoli,  nem  is  nagyon  távoli  ágyúszó;  az 
oroszok  negyven  kilométernyire  Budapesttől.  Lehet, 
hogy  csak  az  előőrseik,  és  lehet,  hogy  a  németek  ma 
visszaszorítják  őket.  (Hajnal  óta  már  nem  is  hallok 
ágyúszót.)  Ma  visszaszorítják,  holnap  aztán  nagyobb 

erőkkel  jelennek  meg,  s  holnapután  megkezdődik 
Budapest  ostroma.  A  hidak  alá  vannak  aknázva;  ha  az 

oroszok  Pest  felől  nyomulnak  előre,  a  németek  felrob- 

✓  / 

bántják  a  hidakat.  Es  a  gyárakat  is.  Es  lövik,  bombázzák 

✓ 

a  pesti  oldalt,  és  az  oroszok  lövik,  bombázzák  Budát.  Es 
két  emberöltő  minden  érdemes  munkája  elpusztul.  És 
nem  lesz  mit  enni,  és  nem  lesz  mivel  fűteni;  nem 
hiszem,  hogy  van  város  Európában,  melynek  szomo¬ 
rúbb  a  sorsa,  mint  amilyen  Budapesté  lesz.  Talán  még 
Varsóé.  De  Varsó  szövetséges  ország  fővárosa,  oda  majd 
küldik  elfoglalása  után  -  ha  szűkén  is  -  az  élelmiszere¬ 
ket,  ruházatot,  fűtőanyagot,  de  ide  -  ellenséges  ország 
fővárosába  -  nemcsak  hogy  nem  küldenek  semmit,  de 
még  majd  azt  is  le  kell  adnunk,  ami  kévésünk  meg¬ 
marad. 

Ria  tegnap  S.-éket  kereste  fel,  hogy  tán  engem  befo¬ 
gadnának.  Ötszobás  lakásuk  van,  cselédjük  nincs, 
alkalmas  búvóhely  lett  volna  az  oroszok  bejöveteléig. 
Nem  fogadtak  be.  S.  beteg  ember,  őt  izgatná  a  dolog; 
a  házmester  nyilas;  nem  tehetik;  már  több  effajta  kérés- 
sel  jöttek  hozzájuk,  mindet  visszautasították.  Mindezt 
S.  mondotta  el,  mert  S.-né  visszavonult,  és  nem  is 
mutatkozott  többet.  Az  ember,  ha  bajban  van,  hajlandó 
mindenkit  hitványnak  bélyegezni,  aki  bajában  nem  jön 
segítségére.  így  voltam  én  is  igazságtalan  S.-sel  szem¬ 
ben,  aki  valóban  súlyosan  beteg,  s  akinek  minden  izga¬ 
lom  megárthat.  Rögtön  kicsinyesen  eszembe  jutott 
egyik-másik  szolgálat,  amit  én  tettem  neki,  de  nagyon 
hamar  leintettem  magamat;  amit  én  ma  tőle  kérek 
toloncházat,  internálást  s  egy  beteg  ember  számára 
a  halált  jelentheti:  nem  lehet  a  két  dolgot  összehasonlí¬ 
tani.  Végtelenül  sajnálom,  hogy  az  üldözöttekhez  tar¬ 
tozva,  nincs  módomban  kitapasztalni,  hogy  hogyan 
viselkednék  én,  ha  ma  olyan  körülmények  között  élnék, 
hogy  nekem  volna  módom  másokon  segíteni.  Vajon  én 

vállalnám-e  azoknak  a  veszélyeknek  kockázatát,  melyek 
ilyen  segítséggel  fölidézhetők?  Azt  hiszem,  hogy  igen; 
de  valójában  ez  csak  in  concreto  dönthető  el;  teóriában 
sok  bátor,  nemes  szívű  ember  van.  Annyi  bizonyos, 
hogy  a  tétel:  „Csak  szenvedő  értheti  meg  a  szenvedőt” 
-  hamis.  A  szenvedőnek  nincs  más  szenvedés  számára 
szeme,  csak  a  magáéra.  Ezt  nem  S.-nek  mondom, 
hanem  magamnak.  Annyi  tán  igaz,  hogy  az  elmúlt 
szenvedés  megértőbbé  teszi  az  embert  mások  szenve¬ 
dése  iránt.  De  ma  nincsenek  elmúlt  szenvedések; 
a  szenvedés  -  és  a  szenvedéstől  való  félelem,  ami  egyre 
megy  -  mint  Ding  an  sich  üli  meg  a  lelkeket;  szinte  árad 
minden  ember  minden  pórusán,  és  éppolyan  hitványság 
ilyenkor  többet  követelni  embertársától,  mint  amire  az 
képes,  mint  amilyen  gyengeség  az  ilyet  megtagadni. 
Abba  is  kell  hagynunk  az  emberek  ilyetén  próbára 
tevését:  lesz,  ahogy  lesz. 

Holnap  államfőt  választ  az  országgyűlés.  Nemzetve¬ 
zetőt.  Összegyűlnek  az  ország  nagyjai,  grófok,  bárók, 
főpapok,  nyilas  nyilasok  és  nem  nyilas  nyilasok,  és 
megválasztják  Szálasi  Ferencet,  Isten  és  Veesenmayer 
kegyelméből. 

Feketehalmi  Czeidner  Ferencet,  az  újvidéki  gyilkost, 
a  honvédelmi  miniszter  helyettesévé  nevezték  ki.  Töb¬ 
bet  erről  a  rezsimről  nem  is  kell  tudni. 

A  városban  pánik.  Az  oroszok  Soroksáron  vannak. 
Az  oroszok  Téténynél  átkeltek  a  Dunán.  Az  oroszok 
a  Keleti  pályaudvart  lövik,  s  hasonló  hírek.  A  Déli 
pályaudvart  megszállták  a  menekülők,  aki  csak  tud, 
igyekszik  Sopron  felé.  Sok  mindenfajta  gazember 
hagyja  el  a  várost,  de  még  azért  elég  marad  itt. 

November  4. 

Bujdosásunk  új  állomásához  értünk.  Tegnap  délután 
búcsút  vettünk  Paliéktól,  és  -  nem  minden  meghatott¬ 
ság  és  elérzékenyülés  nélkül  -  elhagytuk  a  helyet,  ahol 
egy  fél  éven  át  nemcsak  búvóhelyünk,  hanem  majdnem 
otthonunk  is  volt.  Ha  voltak  is  apróbb  félreértések 
Manci val,  akinek  idegeit  ez  a  közelség  néha  nagyobb 
próbára  tette,  mint  amennyit  elviselni  képes  volt,  azt, 
amit  értünk  ő  és  férje  tettek,  és  ahogy  tették,  ezt  soha¬ 
sem  tudjuk  meghálálni. 

Eljövetelünk  döntő  oka  az  volt,  hogy  a  pesti  oldalon 
akartunk  lenni,  nehogy  a  nácik  a  hidak  felrobbantásával 
elszakítsanak  bennünket  Mariótól.  S  most  itt  vagyunk 
H.-éknál,  kik  szíves  szeretettel  fogadtak  bennünket, 
ahogy  néhány  nap  előtt  Mariót  fogadták  és  -  mint 
meglepetve  láttuk  -  még  négy,  csillagos  házból  mene¬ 
kült  zsidót,  akik  a  nyilasok  elől  náluk  kerestek  menedé¬ 
ket.  H.-ék  páratlan  emberek,  akik  szinte  gyönyörrel 
mondanak  le  a  maguk  kényelméről,  hogy  embertársai¬ 
kon  segítsenek.  Nem  beszélve  a  súlyos  kockázatról, 
melyet  így  vállaltak. 

Mert  a  helyzet  a  következő:  H.-ék  lakása  a  gimná¬ 
zium  épületében  van,  ahol  H.  igazgató.  Az  iskola  ma 
kórházzá  van  alakítva,  ahol  százötven-kétszáz  sebesült 
magyar  katona  van  jól-rosszul  -  de  inkább  rosszul 
-  elhelyezve.  (Két  hulla  már  három  napja  fekszik 
a  halottaskamrában,  és  nincs  mód  arra,  hogy  elszállít- 

0 

sák.)  Az  a  körülmény,  hogy  az  épület  kórház,  bizonyos 
védelmet  jelent  nyilas  betolakodók  ellen.  Viszont  H.- 
éknak  két  cselédjük  van,  akik  természetesen  mindent 
látnak,  s  bár  régi  cselédek,  és  gazdáik  megbíznak  ben¬ 
nük,  akaratlanul  is  elszólhatják  magukat.  Nagyon  bosz- 
szantana,  ha  így,  a  finisnél  kerülnénk  bajba.  Finis?  Az 
orosz  ágyúkat  szakadatlanul  halljuk,  s  mégis  az  ember 
Varsóra  gondol,  melynek  ostroma  több  mint  két 

hónapja  tart.  Amíg  az  orosz  a  maga  nagyon  hosszú 
étappe-ján  ide  erősítéseket  kap  -  ágyúkat,  péncélosokat 
stb.  hetekig  eltarthat.  A  németek  ugyan  közelinek 
érzik,  mert  a  hidak  aláaknázása  szakadatlanul  folyik. 

Tegnap  Szálasi  a  felsőház  egybegyűlt  tagjainak  mutat¬ 
kozott  be.  Ez  alkalommal  állítólag  a  következő  történt: 
Széchenyi  Domokos  (?)  gróf  két  kérdést  intézett  hozzá: 

1.  Vajon  valóban  önszántából  mondott-e  le  a  kor¬ 
mányzó,  vagy  őt  géppisztollyal  kényszerítették  erre? 

2.  Vajon  a  kormányzó  önszántából  keresett-e  menedé¬ 
ket  Németországban,  vagy  a  Gestapo  hurcolta  el?  Szála- 
sit  zavarba  hozta  a  két  kérdés,  de  csakhamar  feltalálta 
magát,  és  azt  válaszolta,  hogy  a  kormányzó  már  több 
ízben  le  akart  mondani:  március  19-én,  Románia  kiug¬ 
rásakor  s  végre  most,  október  15-én,  amikor  ezt  meg  is 
tette.  Vannak  itt  az  urak  között  olyanok,  akik  ezt  tanú¬ 
síthatják.  Amire  József  főherceg,  Zadravetz  István  és 
Haász  István  tábori  püspökök  tanúsították  is.  (József 
főhercegről  minden  hitványságot  elhiszek.)  „Ami  pedig 
a  kormányzónak  Németországba  való  menekülését  illeti 

-  folytatta  a  magyar  poglavnik  -,  becsületszavamat 
adom,  hogy  a  kormányzó  maga  kívánta  ezt.”  Ezek  után 
a  poglavniknak  nemzetvezetővé  való  megválasztása  elől 

-  úgy  látom  -  minden  akadály  elhárult. 

A  nemzetvezető  minden  zsidó  vagyont  igénybe  vett 
a  nemzet  javára;  kivéve  azt,  amit  hívei  eddig  szét¬ 
hordták. 

14  óra  30  perckor  a  Margit  hídnak  a  Szigettől  a  pesti 
partig  terjedő  része  a  levegőbe  röpült.  Hogy  hány  ember 
pusztult  el,  senki  sem  tudja,  a  lapok  nem  írhatnak 
e  szörnyű  szerencsétlenségről.  Nyolc  villamoskocsi  volt 
akkor  azon  a  részen,  ami  ma  öt-hatszáz  utast  jelenthet  és 
többszázra  tehető  a  gyalogjárók  száma.  Ezenkívül 
kocsik,  teherautók  és  német  tankok;  a  közönség  a  leg¬ 
könnyebben  az  utóbbiba  törődött  bele.  Szóval  nyilván 

ezren  felül  van  az  áldozatok  száma.  Mondanom  sem 
kell,  hogy  már  ismerik  a  robbanás  okait:  kommunisták, 
munkaszolgálatosok.  A  valószínűség  amellett  szól,  hogy 
az  aknákat  fölszerelő  német  katonák  hanyagsága  vagy 
elővigyázatlansága  okozta  a  katasztrófát;  bizonyos, 
hogy  az  ártatlan  emberek  egész  sora  fogja  ezt  megszen¬ 
vedni. 


November  5. 

Hírek:  „Az  oroszok  ultimátumot  intéztek  Budapesthez; 
ma  estig  át  kell  adni  a  várost,  mert  ha  nem,  lövik, 
bombázzák.”  „Az  oroszok  lövik  Kispestet.”  „A  néme¬ 
tek  elrendelték  Kispest  kiürítését:  nők,  gyermekek, 
aggok  maradhatnak,  a  tizenhat-hatvan  éves  férfiaknak 
távozniok  kell.”  „A  Jugoszláviából  feljövő  német  csapa¬ 
tok  elfoglalták  Zombort,  egyesültek  a  Duna  túlsó  part¬ 
járól  átkelt  német  csapatokkal,  s  most  alulról  támadják 
a  Duna-Tisza  közi  orosz  vonalat;  a  Dömsöd-Cegléd- 
Szolnok  vonalon  operáló  orosz  csapatok  két  tűz  közé 
kerültek.”  „A  németek  vállalják  Budapestnek  három 
hónapon  át  való  megvédését.”  „A  németek  holnap  kez¬ 
dik  meg  a  fagyasztó  sugarak  alkalmazását.”  S  így 
tovább,  a  rémületnek,  reménységnek,  önámításnak, 
butaságnak  zavaros  fantazmagóriái. 

Az  MTI  jelenti:  Szálasi  Ferenc  miniszterelnök  ma 
délben  a  magyar  országgyűlés  két  házának  együttes 
ülésén  a  királyi  Várpalota  fehér  márványtermében 
a  Szent  Korona  előtt  nemzetvezetői  esküt  tett.  Az  eskü¬ 
tétel  alatt  a  nemzetvezető  mögött  a  kormányzótanács 
tagjai:  Beregfy  Károly  honvédelmi  miniszter,  dr.  Csia 
Sándor  országgyűlési  képviselő  és  Rajniss  Ferenc  vallás- 

és  közoktatásügyi  miniszter  állt. 

✓ 

Es  följegyzem  még  „a  nemzetvezetői  tisztet  megal¬ 
kotó  törvénycikk”  indokolásából  a  következőt:  „1944. 
október  15-én  a  magyar  nemzetet  rendkívüli  helyzetbe 

sodorták,  mert  olyan  végzetes  elhatározásra  akarták 
kényszeríteni,  amely  ellenkezett  nemzetünk  leikével,  az 
ősök  tisztes  hagyományaival,  egész  történelmünkkel  és 
önérzetes  észjárásunkkal.  Ebben  a  rendkívüli  helyzet¬ 
ben  a  nemzet  valódi  belső  elhatározását  kifejező  ténye¬ 
zők  és  élükön  a  nemzet  széles  népi  rétegeit  képviselő 
Nyilaskeresztes  Párt  Hungarista  Mozgalom,  annak 
vezére,  Szálasi  Ferenc  még  aznap  győzelemre  juttatták 
a  nemzet  lelkében  mélyen  gyökeredző  töretlen  élet-  és 
küzdőerőt,  a  fegyvereihez  és  csorbítatlan  jogaihoz 
ragaszkodó  nemzeti  akaratot.  A  rendkívüli  helyzet  és  az 
abból  való  felemelkedés  áldozatokat  is  követeltek.  Ezek 
az  áldozatok  csak  növelték  az  október  15-i  nacionalista 
és  szocialista  forradalom  hősi  elszántságát.  Ez  a  forrada¬ 
lom  mégis  nemcsak  abban  volt  elszánt  és  határozott, 
hogy  érvényre  juttassa  minden  körülmények  között 
a  nemzet  széles  rétegeinek  őszinte  törekvéseit,  hanem 
abban  is,  hogy  még  a  rendkívüli  viszonyok  között  is 
méltóan  az  ősi  hagyományokhoz  és  különösen  az  ősi 
közjogi  hagyományok  megtörése  és  sérelme  nélkül 
vigye  tovább  a  nemzet  szuverén  életét.”  S  így  tovább, 
úgyhogy  a  magyar  poglavnik  megválasztása  -  mint 
ebből  kitűnik  -  történelmi  szükségszerűség  volt. 

Kn.  közölte  Riával,  hogy  a  svéd  útlevél  megszerzése 
aligha  fog  sikerülni.  Örültem  a  hímek,  lelki  nyomás  alól 
szabadított  föl.  (Mely  lelki  nyomásnak  nem  is  tudnám 
józan  okát  adni.) 

A  házban  lévő  kórház  gondnoka  minden  követ  meg¬ 
mozgat,  hogy  a  kórházat  áthelyezzék  a  Dunántúlra. 
A  betegek  erről  hallani  sem  akarnak,  de  a  gondnok 
főhadnagy  mindenáron  menekülni  akar,  mégpedig  úgy, 
hogy  a  kórház  élelmiszerraktára  is  vele  legyen.  Ezért 
kell  kétszáz  sebesültnek,  köztük  ötven  igen  súlyosan 
sebesültnek  megkezdenie  vándorlását  nyugat  felé.  Ami¬ 
ből  persze  számomra  az  a  probléma  adódik,  hogy  távo- 

zásuk  után  kik  jönnek  ide,  s  milyen  mértékben  teszik 
lehetetlenné  ittmaradásunkat.  Mario,  aki  eddig  már  tíz 
helyen  bújt  meg,  maradni  szeretne.  H.-ék  szeretik  őt,  és 
ő  is  szereti  H.-ékat. 


November  6. 

Az  lehet,  hogy  csak  az  SS  meg  a  Gestapo  gyilkol,  és 
a  Wehrmacht  nem.  De  hogy  a  Wehrmacht  éppúgy 
fosztogat,  mint  az  SS  vagy  a  Gestapo,  az  iránt  semmi 
kétség.  Morális  alapja  fosztogatásaiknak,  bátran  mond¬ 
hatjuk,  rablásaiknak:  hogy  ne  kerüljön  orosz  kézre. 

Sajnálom  a  német  népet,  hogy  milyen  megvetésben  lesz 

✓ 

része  a  háború  után.  Es  nekünk  magyaroknak  is. 

Azokat  a  törvényhozókat,  kiket  a  Gestapo  a  Lakatos¬ 
kormánynak  átadott,  köztük  Zsilinszky  Bandit  és  Bara¬ 
nyait,  október  14-én  kiengedték  a  gyűjtőfogházból. 
Október  15-én,  mikor  Veesenmayer  pribékül  fogadta 
Szálasit,  úgy  hallom,  barátaimnak  sikerült  elbújniuk. 
Tildynek  is.  Bennük  látom  a  kibontakozás  kristályoso¬ 
dási  pontjait,  mert,  sajnos,  az  Ausztriában  internált 
barátaim  hamaros  visszatérésében  nemigen  bízom. 

Tegnap  közli  az  angol  rádió,  hogy  az  oroszok  „lövik 
Budapest  centrumát,  és  utcáit  végigsöprik  gépfegyve¬ 
reikkel”.  A  valóság  az,  hogy  eddig  az  oroszok  nem 
lőtték  Budapest  központját,  s  nem  gépfegyverezték 
a  polgári  lakosságot.  Hiszem,  hogy  ez  utóbbit  egyáltalán 
nem  is  fogják  tenni,  s  Budapest  centrumát  is  csak  akkor 
lövik,  ha  erre  a  német  gazság  kényszeríti  őket.  De  nem 
különös,  majdnem  azt  mondtam:  félelmetes,  hogy  az 
angol  rádió  mint  a  világ  legtermészetesebb  dolgát  közli, 
hogy  gépfegyverekkel  söprik  végig  a  polgári  lakosságot. 
Mit  felelnek  erre,  ha  az  ember  azt  kérdi  tőlük,  hogy 
miért  teszik  ezt?  Azt  felelik:  quia  ego  sum  leo?  Vagy  még 
ennyit  sem,  mert  ki  intézhet  kérdést  a  hatalomhoz? 
Vagy  ha  nagyon  leereszkedő  a  hatalom,  hát  felelheti  azt, 

hogy  a  németek  is  így  csináltak?  Ami  azt  jelenti,  hogy  az 
új  morálkódex  a  náci  erkölcs  szelleméből  merít. 

Együtt  vagyok  egy  kitűnő  magyar  emberrel,  aki  az 
Anschluss  előtt  egy  nagy  bécsi  szálloda  igazgatója  volt, 
és  a  náci  gazság  elől  Bécsből  Párizsba,  majd  onnan 
Budapestre  menekült,  ahol  a  zsidóüldözés  kényszerí¬ 
tette  bujdosásra.  Ha  tőlem  kérnének  valakit  a  magyar 
idegenforgalom  megszervezésére,  különb  embert  erre 
nem  tudnék,  mint  bujdosótársamat,  aki  ma  hatvankét 
esztendős,  csupa  reménység  és  csupa  tettvágy.  Ha  néha 
erőt  is  vesz  rajta  a  csüggedés,  a  másik  pillanatban  már 
úgy  látja,  hogy  holnap  átveszi  a  bécsi  Grand  Hotel  vagy 
a  párizsi  Prince  de  Galles  vezetését,  s  ott  folytatja,  ahol 
1938-ban  abbahagyta.  Egy  kissé  magamra  ismerek  az 
effajta  képzelgésekben.  Szívesen  feledkezünk  meg 
arról,  hogy  új  Fáraók  jönnek,  kik  nem  ismerik  Józsefet. 

Tegnap  este  a  magyar  rádión  elrendelték  az  összes 
teherautók  mozgósítását.  Egy  órán  belül  kellett  jelent¬ 
kezniük  a  kijelölt  helyeken.  Úgy  látszik,  a  minisztériu¬ 
mok  és  egyéb  hivatalok  költöztetéséről  van  szó.  Vagy 
egyszerűen  arról,  hogy  a  németek  birtokba  veszik 
a  magyar  kocsiparkot.  Vagy  mind  a  kettőről. 

A  „Pest”  ma  a  következő  hírt  közli:  „A  Margit  hídi 
szerencsétlenség.  A  Magyar  Távirati  Iroda  jelenti: 
A  Margit  hídon,  munkálatok  közben,  úgy  látszik,  a  gáz¬ 
vezeték  hibája  folytán,  számtalan  robbanási  szerencsét¬ 
lenség  történt,  amelynek  folytán  a  forgalom  a  hídon 
megszakadt.  Sajnálatosképpen  a  szerencsétlenségnek 
emberélet  is  esett  áldozatul.  A  hivatalos  vizsgálat  folya¬ 
matban  van.  A  forgalmat  egyelőre  másfelé  terelik. 
A  többi  hídon  át  történő  forgalom  zavartalanságának  és 
biztonságának  biztosítására  a  kellő  intézkedéseket 
nyomban  megtették.”  Ennyit  Szálasi  nemzetvezető, 
országtervező  poglavnik  sajtója  erről  a  német  gazság 
által  okozott  szörnyű  katasztrófáról.  Veesenmayer  Ges- 

tapo-főnök  tudta,  hogy  kinek  kezébe  kell  letenni  az 
ország  sorsát. 

Ugyanez  a  lap  közli  József  főherceg  rádióbeszédét 
a  magyar  honvédekhez.  A  szemérmetlenségnek  és 
hülyeségnek  akadémiai  egyvelege. 

Az  a  hír  járja,  hogy  Eckhardt  Tibor  Szegeden  van. 
A  dolgok  örök  visszatérése:  1919-  ben  is  onnan  indult  el. 
Sok  vad  hírt  adnak  suttogva  tovább  az  emberek;  az 
Eckhardt-hír  is  nyilván  ezek  közül  való. 

Két  minorita  atyáról  beszélnek  nekem,  kik  nyilaske¬ 
reszttel  karjukon  és  géppisztollyal  övükben  hirdetik  az 
igét:  valami  Ladomerszky  páter  és  Kun  páter.  Ez 
utóbbi  a  pasaréti  templomban  mise  alkalmából  hirdette, 
hogy  Szálasi  Jézus  Krisztus  földi  helytartója,  amivel 
egyszerre  detronizálta  a  pápát  és  Hitiért.  Sem  elég 
tébolyda,  sem  elég  börtön  nincs  a  földön. 

Egyébként  H.-ék  két  újabb  menekültet  fogadtak  be, 
s  ezzel  a  létszám  kilencre  emelkedett.  A  cselédek  tudnak 
a  dologról,  a  portás  is  sejt  valamit,  Isten  csodája,  ha  ez  ki 
nem  pattan.  H.-ék,  hogy  az  idemenekülteknek  minden 
lehető  kényelmük  meglegyen,  minden  kényelemről 
lemondanak.  A  földön  hálnak,  és  a  napot  élelmiszer¬ 
beszerzéssel  töltik.  S  mindezt  jókedvvel  és  szeretettel. 

November  8. 

A  káosz  a  városban  nőttön-nő.  A  náci  és  nyilas  fosztoga¬ 
tók  aratnak.  Ma  reggelre  plakátok  jelentek  meg,  melye¬ 
ken  felszólítják  a  férfilakosságot  tizenhat-ötven  év 
között,  hogy  tekintettel  arra,  hogy  „Budapest  átmeneti¬ 
leg  harctér  lesz”,  önként  hagyja  el  a  várost,  és  a  Dunán¬ 
túlon  álljon  ki  a  haza  védelmére.  Háromnapi  élelem,  téli 
ruha,  bakancs.  Hozzátartozóit  is  viheti,  de  fuvarról  csak 
a  betegek  és  terhes  asszonyok  számára  történik  gondos¬ 
kodás.  A  lakosság  többségének  azonban  semmi  kedve 
a  várost  itthagyni,  még  kevésbé  német  szolgálatba  állni. 

A  kórházat  a  házból  elvitték;  a  betegeket  részben  Budán 
helyezték  el,  részben  Bécsbe  irányították.  Hogy  oda 
megérkeznek-e,  csak  az  Isten  tudja.  Kispest  egész 
lakosságát,  férfiakat,  nőket  -  tizenhattól  hetvenéves 
korig  -  erődépítési  munkára  rendelik  ki:  sáncokat 
ásnak,  tankcsapdákat  konstruálnak.  Az  a  boldog,  ki  ez 
elől  meglóghatott. 

A  képeslapok  a  nemzetvezető  eskütételének  és  a  nyi¬ 
las  kormány  parlamenti  bemutatkozásának  felvételeit 
hozzák.  József  főherceg  mindenütt  ott  vigyorog.  1918 
októberében,  mikor  Hadik  János  kereskedelmi  minisz¬ 
ternek  hívott  meg,  József  főherceg  kezébe  kellett  volna 
letennem  az  esküt.  Direkt  hálás  vagyok  Károlyi  Mihály¬ 
nak,  hogy  ezt  megakadályozta. 


November  9. 

Mókás  dolgok.  Egy  szökött  munkatáboros  beszéü:  Alig 
hagyták  el  Budát  -  mert  most  a  Dunántúlra  terelik 
őket-,  német  katonákkal  találkoztak  össze,  akik  elszed¬ 
ték  tőlük  bakancsaikat,  jobb  ruhadarabjaikat  és  értékei- 

✓ 

két  -  már  tudniillik  azoktól,  akiknek  éppen  volt.  Éjjelre 
egy  kis  faluban  szálltak  meg,  ahol  tűz  ütött  ki.  Keresz¬ 
tülvonuló  SS-csapat,  melynek  soraiban  sok  magyaror¬ 
szági  sváb  volt,  rögtön  megállapította,  hogy  a  tüzet 
zsidó  munkatáborosok  okozták,  néhányat  agyonlőttek 
közülük,  többeket  megsebesítettek,  s  másnapra  tizede¬ 
lést  helyeztek  kilátásba.  Az  éjjel  aztán  a  zsidók  -  már  aki 
épkézláb  volt  -  megszöktek.  Persze  a  Dunántúlon  egész 
reménytelen  a  helyzetük;  hova  is  bújhatnak  a  visszavo¬ 
nuló  német  hadsereg  és  menekülő  nyilas  banda  elől, 
akik  ott  menetelnek  „harcba,  háborúba,  hírvirágot 
szedni  gyöngyös  koszorúba”. 

Rooseveltet  megválasztották  az  USA  elnökévé, 
negyedszer.  Vitéz  Rátz  Jenőt  a  magyar  felsőház  elnö¬ 
kévé.  Elnöki  beköszöntőjében  kifejtette,  már  tudniillik 

vitéz  Rátz,  hogy  „ma  nem  lehet  arról  beszélni,  hogy  hol 
a  helyünk  és  melyik  úton  kell  járnunk,  mert  az  e  feletti 
vita  a  nemzet  egységének  megbontása”.  S  azután  kijelöli 
helyünket  a  németek  oldalán.  „Kitartás,  éljen  Szálasi!” 


November  10. 

Tegnapelőtt  plakátok  jelentek  meg,  melyekben  a  honvé¬ 
delmi  miniszter  felszólítja  a  pesti  oldalon  lakó  fegyver¬ 
fogható  férfilakosságot  -  tizenhattól  ötvenéves  korig  -, 
hogy  esetleg  családjával  együtt  átmenetileg  vonuljon  át 
a  Duna  másik  oldalára.  Irány  tatai  és  váli  járás.  Tegnap 
nyilas  bandák  szállták  meg  a  Berlini  teret  és  környező 

utcákat,  férfiakat  és  nőket  összetereltek,  s  sáncok  ásá- 

* 

sára  Budára  hajtottak.  így  próbálják  végrehajtani  az 
önkéntes  kiürítést.  És  ezúttal  minden  fajkérdéstől  füg¬ 
getlenül.  Ha  nem  volna  olyan  megrendítő  a  polgári 
egzisztenciáknak,  családi  kötelékeknek  ez  a  szétbon¬ 
tása,  az  ember  némi  kárörömmel  szemlélné  a  dolgokat. 
Jókai  A  jövő  század  regényé-t  lapozgatom.  Vidám 

dolgok.  Előszavában  a  repülőgépről  beszél  -  1872-ben 

✓ 

-,  mondván:  „En  pedig  hiszek  ennek  a  találmánynak 
létre  jövetelében,  amint  Icarustól  kezdve  Coxwellig  és 
Lamountainig  annyian  keresték  az  ég  rejtélyének 
megoldását,  s  jártak  az  égben,  nem  találva,  amit  keres¬ 
tek.  Egyszer  majd  megtalálja  valaki.”  Idáig  jövőbe  látás, 

a 

s  most  jön  a  vidámság.  „Es  ez  fogja  -  már  tudniillik 
a  repülőgép  -  a  határát  kiszabni  az  örök  harcnak. 
A  lefegyverezésre  kényszerítendi  az  egymás  kiirtására 
készen  álló  milliókat,  ágyút,  puskát  visszaküld 
a  kohóba,  azokból  dolgozó  gépeket  öntet;  a  lőport  elemi 
csapások  elfordítására  használja,  a  katonát  lovával 
együtt  hazaküldi  szántani...  Az  megszünteti  az  őrült 
fajgyűlöletet,  s  megismerteti  a  testvért  az  ellenségben... 
Az  szilárd  alapra  helyezi  a  társadalmi  erkölcsöket, 
s  a  családi  életnek,  a  szerelemnek,  az  ideálnak  oltárait 

újra  fölszenteli”...  -  s  így  tovább  egy  ragyogó  himnusz, 
ameddig  az  ember  soha  nem  ér  föl,  s  nem  is  érdemli 
meg,  hogy  fölérjen. 

A  zsidók  három  napon  át  nem  hagyhatják  el  a  csilla¬ 
gos  házakat,  hogy  kényelmesebben  összefogdoshassák 
őket.  Kisebb-nagyobb  csoportokban  barmokként  tere¬ 
lik  őket  a  Dunántúlra,  a  biztos  pusztulás  elé.  S  nincs 
követ,  nuncius,  hercegprímás,  aki  megmentené  őket. 
A  követek  itt  ülnek,  osztogatva  igen  mérsékelten  és 
ímmel-ámmal  a  kétes  értékű  védőleveleket,  keveset 
törődve  azzal,  hogy  mi  történik  a  védettekkel,  megje¬ 
lennek  a  külügyminiszter  estélyén,  s  küldik  bizonnyal 
tárgyilagos  jelentéseiket  országaiknak  arról,  hogy  itt 
a  gyilkosság  és  fosztogatás  suprema  lex.  Ahelyett,  hogy 
ultimátumszerűén  bejelentenék,  hogy  amennyiben 
a  gyilkolást  és  fosztogatást  abba  nem  hagyják,  elhagyják 
az  országot.  Talán  ez  sem  mentené  meg  a  halálra  taszí¬ 
tottak  életét,  de  a  jó  szándékú  kevesekben,  kik  ebben  az 
országban  megmaradtanak,  megerősödne  a  hit,  hogy 
a  világnak,  melyet  a  háború  után  készülnek  felépíteni, 
ilyen  emberséges  téglahordozói  vannak.  így  mit  vár¬ 
junk  az  új  világtól,  melyben  a  lanyha  megalkuvásnak, 
a  gazságok  fölött  való  napirendre  térésnek  ilyen  tág  tere 
lesz?  Hjah,  belügy,  mondják  a  semleges  államok,  amibe 
mi  nem  avatkozhatunk  be:  ez  a  be  nem  avatkozás  okozta 
a  világháborút. 

Pénzünk  elfogyott.  De  meg  sem  próbálunk  szerezni, 
keserűn  emlékezve  arra,  hogy  mikor  néhány  hónap  előtt 
egy  gazdag  nagyiparos  ismerősömtől  kértünk  ötezer 
pengőt,  megtagadta.  Szegény  ember.  Azt  mondja,  nem 
meri.  A  lelke  mélyén  talán  maga  sem  tud  róla,  a  pénzt 
sajnálja.  Mely  már  akkor  sem  ért  semmit,  s  holnap,  ha 
az  oroszok  bejönnek,  még  annál  is  kevesebbet.  Viszont 
tőlem  botorság,  hogy  én,  aki  koldus  vagyok,  próbálom 
X.  Y.-t  a  pénz  értékére  tanítani.  Pénzünk  elfogyott, 

s  ami  ennél  még  nagyobb  baj,  idegeink  is.  Ria  ma 
megpróbálja  F.  Pált  megkeresni,  aki  október  15-e  óta 
eltűnt  szemünk  elől,  ő  bizonnyal  örömmel  segít  rajtunk. 

H. -ékhoz  új  menekültek  érkeztek,  ezúttal  olyanok, 
kik  a  bombázás  elől  menekülnek.  A  régebben  elbújta¬ 
tottak,  kik  a  nyilasok  elől  menekültek,  már  a  később 
jöttékét  akkor  sem  látták  szívesen,  ha  ugyanaz  a  „világ¬ 
nézet”  hajtotta  őket  ide,  hát  még  az  ellenkező  világnéz- 
letűeket.  Most  aztán  vannak  itten,  kik  abban  remény¬ 
kednek,  hogy  a  németek  megvédik  a  várost,  vannak 
itten,  kik  a  náci-nyilas  gazság  alól  való  szabadulást  az 
oroszoktól  várják:  H.-ék,  kik  az  utóbbiakhoz  tartoznak, 
egyformán  jók,  szívesek  mindenkihez,  aki  barátságukra 
rászorult.  Páratlan  emberek. 

Tegnap  valahogy  szóba  került  a  bankett,  melyen 
a  „Nyugat”  ötvenedik  születésnapomat  ünnepelte, 
s  melyen  Babits  egy  gyönyörű  versben  örökítette  meg 
barátságunkat.  Úgy  mondottam:  „szegény  Babits”. 
Mért  szegény,  kérdezte  Mario.  Mert  meghalt,  válaszol¬ 
tam.  „Örülj  neki  -  mondotta  Mario  -,  ilyen  világban 
nem  érdemes  élni.”  Mario  idegbaja  fokozódott;  nyolc 
hónap  óta  -  mely  idő  alatt  tíz  helyen  bújtattuk  el 
-  egyebet  sem  hall,  mint  szörnyűségeket.  Hogy  lehet 
majd  ezt  emlékezetéből  kitörülni? 

A  spenót  kilója  nyolc  pengő;  normális  időkben  fillére¬ 
kért  lehetett  kapni.  Az  alma  tizenhat-huszonnégy 
pengő,  máskor  egy-két  pengő;  ízeden  körte  huszon¬ 
négy,  máskor  egy  pengő,  egy  pengő  húsz.  A  Schutzpas- 
sok  ára  ötezer-húszezer  pengő.  Hogy  kik  osztoznak 
ezen  az  összegen,  az  nem  állapítható  meg. 

November  11. 

K.  Aurél  jött  látogatóba  H. -ékhoz.  Igen  megörült,  hogy 
életben  talált.  Az  ő  révén  alkalmam  lesz  találkozni 
Zsilinszky  Bandival,  akire  a  jövőben  komoly  szerep  vár. 

Alighanem  neki  kell  vállalnia  a  kormányalakítás  fel¬ 
adatát,  a  legnehezebb  körülmények  között,  mely  valaha 
is  politikusnak  osztályrészül  jutott.  Rassay  náci  fogság¬ 
ban,  Sigray,  Gratz,  Peyer,  Mónus  náci  fogságban,  Zsi¬ 
linszky  vállalkozása  nem  lesz  könnyű  dolog.  Éspedig 
nemcsak  azok  miatt,  kik  távol  vannak,  hanem  azok 
miatt  is,  kik  jelen  vannak,  s  a  legkülönbözőbb,  több¬ 
nyire  maguk  kifundálta  jogcímeken  jelentkeznek 
a  „hatalomban”  való  részvételre.  Hány  önzés  előtt  kell 
majd  szemet  hunynia  szegény  Bandinak,  vagy  bárki¬ 
nek,  akinek  a  kormányalakítás  osztályrészül  jut;  hány 
korlátoltságot  bölcsességnek,  hány  aljasságot  jogforrás¬ 
nak  elfogadnia! 

Ha  csak  valamennyire  is  boldogulni  akar,  s  az  intriká¬ 
kat,  melyekkel  a  megszálló  hatalomnál  majd  ellene  és 
intézkedései  ellen  operálnak,  a  lehető  legszűkebb  térre 
akarja  szorítani,  akkor  -  kitartásék  példájára  -  új 
minisztériumokat  lesz  kénytelen  kreálni.  Vagyis  az 
eddigi  tíz  minisztérium  -  miniszterelnökség,  belügy, 
honvédelmi,  igazságügy,  pénzügy,  kereskedelmi,  ipar¬ 
ügyi,  földművelésügyi,  közoktatásügyi,  külügyi  mi¬ 
nisztériumok  mellett  még  a  következőket  megszervez¬ 
nie:  népjóléti  minisztérium,  közlekedésügyi  miniszté¬ 
rium,  földbirtokreformot  előkészítő  minisztérium,  az  új 
alkotmányt  előkészítő  minisztérium,  a  béketárgyaláso¬ 
kat  előkészítő  minisztérium  és  információs  miniszté¬ 
rium.  Összesen  tizenhat  tárca;  ennyivel  talán  ki  lehet 
elégíteni  a  jelentkező  jogos  és  kevésbé  jogos  ambíciókat. 
Hogy  ezek  kik  legyenek,  nehéz  volna  megmondani. 
A  legegyszerűbb  lesz  a  szocialistákat  és  kommunistákat 
megillető  tárcák  betöltése,  mert  itt  csak  arról  fog  folyni 
a  vita,  hogy  hány  tárca  és  melyek  illetik  meg  őket;  hogy 
aztán  e  tárcák  kikkel  töltessenek  be,  azt  a  két  illetékes 
párt  fogja  eldönteni.  Nehezebb  lesz  a  polgári  tárcák 
betöltése.  Tildynek  benn  kell  lennie  a  kabinetben. 

Baranyai  Lipótot  azért  nem  említem,  mert  alighanem 
szükség  lesz  egy  háromtagú  kormányzótanács  felállítá¬ 
sára,  melynek  legfőbb  feladata  a  kormányválságok  elin¬ 
tézése  volna.  Ez  a  kormányzótanács  a  legalkalmasabban 
Baranyai  Lipótból,  Szent-Györgyi  Albertból  és  Pallavi- 
cini  Györgyből  állhatna,  illetőleg,  ha  ez  utóbbi  egészségi 
állapota  miatt  nem  vállalhatná,  tán  Mónus  Illésből  vagy 
Tombor  Jenőből.  Egy  zsidószármazásút  is  be  kellene 
venni  a  kormányba.  A  kormánynak  megalakulása  után 
egy  tanácskozó  testületet  kellene  szerveznie,  francia 
mintára,  mondjuk,  kétszáznegyven  taggal.  Ebből  száz¬ 
hatvan  tagot  azonnal  meghívna,  a  többit  az  ország  többi 
részének  felszabadulása,  az  internáltak  visszatérése 
után.  Ebbe  a  tanácskozó  testületbe  meghívandók  volná¬ 
nak  azok  a  felsőházi  és  képviselőházi  tagok,  kik  az 
elmúlt  tíz  esztendőben  tisztességesen  vagy  legalábbis 
okosan  viselkedtek,  a  szocialista  és  kommunista  pártok 
küldöttei,  megállapodásszerű  számban,  és  a  magyar 
közélet  olyan  reprezentánsai,  kik  ezt  tehetségüknél 
fogva  megérdemlik,  kik  egy  bizonyos  foglalkozási  terü¬ 
leten  embertársaik  bizalmát  bírják,  persze  mindig  felté¬ 
telezve,  hogy  az  elmúlt  tíz  esztendőben  nem  kompro¬ 
mittálták  magukat.  (Az  a  körülmény,  hogy  valakit  már¬ 
cius  19-e  után  lefogtak,  még  nem  expiálja  az  előző 
időkben  elkövetett  gazságokat.)  Csak  úgy  példázva 
említem  meg:  Illyés  Gyula,  Pátzay  Pál,  Veres  Péter, 
Barankovics  István,  Joó  Tibor,  Kertész  Róbert,  Fellner 
Pál,  Knob  Sándor,  nagybaczoni  Nagy  Vilmos  nevét. 
Vagy  egy  ilyen  ember  nevét,  mint  Hittrich  József. 

R.  L.  megint  csak  R.  L.  volt.  Körlevelet  intézett  az 
egyházkerület  valamennyi  lelkészéhez.  A  szükségessé 
vált  erődítési  vonalak  építése  -  mondja  a  körlevél  -  több 
százezer  embernek  egységes,  gyors  munkára  való 
beszervezését  jelenti,  és  rendkívül  fontos,  hogy  minden 
község  polgársága  közösségi  feladatának  tekintse  a  ráeső 

munkát,  és  azt  egész  leikéből  végezze.  Erre  kell  példát 
adni  a  lelkipásztornak,  állapítja  meg  R.  L.  Szóval  R.  L. 
arra  buzdítja  híveit,  hogy  álljanak  ásóval,  kapával, 
kaszával  a  nácik  mellé,  és  tegyenek  meg  mindent,  hogy 
a  Gestapo  és  nyilas  pribékjei  mennél  tovább  gyilkolhas¬ 
sanak  és  fosztogathassanak.  R.  L.  arra  buzdítja  híveit, 
hogy  segítsék  a  további  kilátástalan  ellenállást,  Buda- 
pest  és  más  magyar  városok  romjaiból,  magyar  férfiak, 
nők  -  nem  zsidók,  mert  a  zsidókat  könnyű  szívvel 
áldozza  fel  a  püspök  úr  -  hulláiból  emeljenek  barikádo¬ 
kat  a  Bécs  felé  vivő  úton.  Egy  ügyben,  mely  sohasem 
volt  az  igaz  magyarság  ügye,  és  amelynek  kilátástalansá- 
gát  minden  józan  megfigyelő  Sztálingrád  és  El  Álaméin 
óta  tudta  -  néhányan  még  régebben  -,  s  amelyet  Horthy 

Miklós  október  15-i  szózata  óta  R.  L.-nak  is  tudnia 

* 

kellett.  Es  nemcsak  azt  kellett  tudnia  a  kormányzói 
üzenetből,  hogy  a  németek  elvesztették  a  háborút, 
hanem  azt  is,  hogy  a  németek  magyar  polgárokat, 
közöttük  törvényhozókat  a  külföldre  hurcoltak,  hogy 
gyilkolnak,  rabolnak,  fosztogatnak,  hogy  szerződéses 
kötelezettségeiket  nem  teljesítik...  mindezt  tudnia  kel¬ 
lett  volna  R.  L.-nak.  Tudja  is,  s  dacára  ennek,  szép 
metaforákban  felhívja  híveit,  papjait,  hogy  álljanak 
a  nácik  szolgálatába.  Olyan  időben,  mikor  minden  ren¬ 
des  ember  az  orosztól  várja,  hogy  a  náci  istencsapástól  az 
országot  megszabadítsa. 


November  12. 

Azoktól,  kiket  a  sors  itt  egybevert,  kik  azonban  mégis 
kijárhatnak,  hallom,  hogy  a  magyar  társadalom  túl¬ 
nyomó  része  most  már  -  nagypolgár,  kispolgár  -  rémü¬ 
lettel  látja  a  fejleményeket.  Tízesztendei  csalás  és  öncsa¬ 
lás  után,  tízesztendei  vakság  után  most  egyszerre  kinyíl¬ 
nak  a  szemek.  A  náci  ideál  most  szemük  láttára  omlik 
össze.  A  legyőzhetetlen  német  hadsereg,  mellyel  Hider 

Adolf  a  világ  uralmát  szerzi  meg,  most  egyszerre  sötét 
valóságban  mutatkozik  előttük.  Ahogy  dúl,  pusztít, 
rabol,  gyárakat  szerel  le  és  rak  autóra,  polgári  otthono¬ 
kat  zúz  szét,  nőket,  férfiakat  terel  össze,  különösen 
a  munkabírókat,  s  hajt  maga  előtt  mind  távolabbi  vidé¬ 
kekre,  áruraktárakat  ürít  ki,  honvédcsapatokat  szállít 
nyugatra,  leplombált  vagonokban,  s  tizedeli  őket,  ha 
nem  hajlandók  túlmenni  az  ország  határán,  s  ahogy 
mindezen  dúlásnál,  pusztulásnál,  terrorizálásnál  a  nyi¬ 
lasokat  veszi  maga  mellé...  mindezt  most  látják,  átélik, 
a  főváros  teljes  dezorganizációját,  az  ország  szétzüllését, 
jogok  megszüntetését,  erkölcsök  összeomlását,  és  felhá¬ 
borodnak.  Nagyon  felháborodnak.  Pedig  milyen  szé- 

✓ 

pen  alakult  minden.  Átadni  a  németeknek  kivégzésre 
hat-nyolcszázezer  zsidót,  s  azzal  megoldódik  a  lakás¬ 
kérdés,  bútor  is  jut  a  kibombázottaknak,  meg  mások¬ 
nak  is,  megszabadulnak  attól  az  ijesztő  elképzeléstől, 
hogy  valaha  is  zsidó  versenyt  támaszthat  boltban,  büró- 
bán,  a  gazdasági  és  szellemi  élet  bármely  területén... 
szép  lett  volna.  S  most  a  nácik  úgy  bánnak  a  magyar 
polgárral,  mintha  zsidó  volna...  nincs  jog,  morál,  hitté¬ 
tel,  mely  ebben  megállítaná  őket.  Johann,  H.-ék  sváb 
szolgája  mondja  gazdájának:  Nagyságos  úr,  mialatt  mi 
a  zsidókat  hajtjuk,  a  németek  elhajtják  csordáinkat  és 
nyájainkat. 

A  szövetségesek  rádiói  két  nap  óta  állandóan  Vörös 
János  volt  magyar  hadseregparancsnok  üzenetét  sugá¬ 
rozzák  szét,  aki  november  2-án  átment  az  oroszokhoz. 
Nem  igaz,  hogy  Horthy  lemondott,  nem  igaz,  hogy 
a  fegyverletételre  vonatkozó  parancsát  visszavonta,  nem 
igaz,  hogy  ő  maga  kérte  Németországba  vitelét,  mindez 
a  Gestapo  és  a  nyilas  kormány  hazugsága  és  hamisítása 
-  mondotta  Vörös  János  üzenetében.  Felszólítja  a  magyar 
honvédséget,  hogy  híven  Horthy  Miklósnak  tett  eskü¬ 
jükhöz,  aki  még  ma  is  az  ország  kormányzója,  engedel- 

meskedjenek  Horthy  parancsának,  álljanak  át  az  oro¬ 
szokhoz,  s  azokkal  együtt  verjék  ki  a  németeket,  akik  az 
országot  felvonulási  területnek  tekintik  Németország 
megvédésére,  s  visszavonultukban  felperzselik  azt.  Sze¬ 
mélyes  tapasztalatból  állíthatja  -  mondotta  -,  hogy  azok¬ 
ban  a  községekben,  melyeket  az  oroszok  megszállnak, 
biztonságban  s  normális  körülmények  között  élnek  az 
emberek.  A  nácikat  láthatóan  idegesíti  Vörös  János  üze¬ 
nete.  Röplapokat  szórnak  szét,  mely  szerint  az  orosz 
megszállás  enyhe  rezsimje  csak  álcázott  dolog,  mely 
előbb-utóbb  bolsevista  kegyetlenkedésnek  ad  helyet. 

November  13. 

9  óra.  Riasztás.  Egy  fél  óra,  s  már  vége  is  van.  Az 
oroszok  kímélik  a  várost,  melyet  téli  szállásul  választot¬ 
tak.  Annál  kevésbé  a  németek.  Ami  hír  vidéki  dúlásaik- 
ról  jön,  elképesztő.  Egy  magyar  katona,  aki  sebesült 
testvérét  kereste  a  kórházban,  mikor  megtudta,  hogy 
azt  plombáit  vagonban  Bécsbe  szállították,  azt  mondta 
H.-nénak:  „Nagyságos  asszony,  két  évig  voltam  az 
orosz  fronton,  nem  tudom,  lőttem-e  agyon  embert, 
mert  csak  úgy  vaktában  lövöldöztem.  De  aki  német 
kezem  ügyébe  kerül,  azt  én  irgalmatlanul  elpusztítom, 
még  a  kölykeiket  is  széttaposom.”  Rémdolgokat  beszélt 
a  falubeli  német  rablásokról  és  pusztításokról. 

A  német  ideál  összeomlott;  a  hívők  légüres  térben 
imbolyognak.  Mit  lehet  nekik  az  összeomlott  ideál 
helyett  adni? 

Este  9  óra;  látni  lehet  az  ágyútoroktüzeket,  s  hallani 
az  ágyúszót,  úgy  húsz-huszonnégy  kilométer  távolság¬ 
ból.  És  mégis,  milyen  rettenetesen  messze  van  ez. 
S  milyen  messze  van  a  félelem  nélküli  élet;  milyen 
messze  van  az,  hogy  az  ember  ijesztett  vadból  emberré 
válhasson.  Milyen  messze  van  minden,  amit  az  életben 
szépnek,  kívánatosnak  éreztünk.  A  szörnyű  sors  most 
terjeszti  ki  fekete  szárnyait  egy  ország  fölött. 


November  14. 

A  nyilaspárt  két  kemény  rendeletet  bocsátott  ki.  Az 
egyik  nyilasék  kötelező  kiürítésére  vonatkozik.  Nyila¬ 
sék  asszonyai,  gyerekei,  öregjei  haladéktalanul  elhagyni 
tartoznak  a  várost.  A  nyilas  férfiak  maradnak,  s  csak 
a  kivonuló  hadsereggel  távoznak;  vezető  nyilas  emberek 
az  utóvéddel. 

A  másik  nyilas  rendelet  arról  szól,  hogy  nyilasok 
ezentúl  csak  kellő  igazolással  vihetik  el  a  zsidó  lakások 
holmijait.  Az  igazolást  a  párt  állítja  ki. 

Hogy  a  nyilas  testvérek  nehezen  jutnak-e  ilyen  igazol¬ 
ványhoz,  azt  nem  tudom.  Azt  tudom,  hogy  vagy  egy 
esztendő  előtt  a  vitézi  szék  átiratát  láttam,  melyben 
kiutal  vitéz  Meskó  Zoltán  felsőházi  tag  számára  húsz 
hold  vagy  negyven  hold,  vagy  nem  tudom,  mennyi  hold 
szőlőt.  Aláírva:  vitéz  Meskó  Zoltán.  Még  azt  a  fügefale¬ 
velet  sem  tartotta  szükségesnek,  hogy  legalább  mással 
utaltassa  ki  maga  részére  a  vitézi  telket.  Hát  ilyen 
tehetségesek  a  nyilasok  is  lesznek. 


November  15. 

Milyen  közömbös  számunkra,  hogy  Hitler  él-e  vagy 
meghalt,  megvakult-e  vagy  látnok,  nyilvánvalóvá  vált 
a  tébolyultsága  vagy  sem...  a  mi  sorsunkon  ez  már 
aligha  változtat.  A  németek  folytatják  gengszterharcu¬ 
kat,  s  példájuk  nyomán  s  rendelésükre  itt  körülöttünk 
a  legszörnyűbb  események  történnek.  A  nyilas  famí¬ 
liáknak  eszük  ágában  sincs  elhagyni  a  fővárost,  amíg 
zsidó  lakásokban  csak  egy  ruhadarabot  sejtenek,  és 
amíg  férjeik,  fiaik  a  zsidókkal  nem  végeznek  s  minden¬ 
kivel,  akiben  az  emberség  egy  szikráját  sejtik.  A  legfan¬ 
tasztikusabb  dolgokat  eszelik  ki  a  zsidók  pusztítására. 
Tegnapelőtt  a  pesti  oldalon  kiürítettek  egy  csillagos 
házat,  összeterelték  lakóit  -  tán  háromszáz  zsidót  -,  és 
hajtották  őket  át  a  budai  oldalra,  valamelyik  téglagyár 

udvarára,  ahol  az  éjszakát  a  szabad  ég  alatt  töltötték. 
Azután  másnap  terelték  őket  tovább  Budafok,  Tétény, 
azután  vissza  Pestre,  Kispest,  Rákosszentmihály  s  végül 
abba  a  házba,  ahonnan  kikergették  őket.  Három  napig 
tartott  ez;  három  napig  meneteltek  étlen-szomjan,  ille¬ 
tőleg  csak  azt  ették,  amit  magukkal  tudtak  vinni;  két 
éjszakát  a  szabad  ég  alatt  töltöttek,  egyet  valami  pajtá¬ 
ban.  S  aki  nem  bírta  tovább,  azt  agyonlőtték.  Tizenöt 
ember  pusztult  el  így  az  úton;  a  többi  is  hullaként 
érkezett  meg  lakására. 

Tegnap  nyilasék  egész  bandája,  fegyveresen,  hajtóva¬ 
dászatot  kezdett  a  zsidókra.  Lakásaikban,  az  utcán, 
a  villamoson  összefogdosták  és  hajtották  őket  sok  százas 
csoportokban,  állítólag  a  budai  téglagyárba.  Férfiakat, 
nőket  hatvan  éven  alul,  gyermekeket  tíz  éven  felül.  A  tíz 
éven  aluliakat  otthagyták  a  lakásokban,  minden  fel¬ 
ügyelet,  ellátás  nélkül.  A  férfiak  túlnyomó  része  már 
úgyis  munkaszolgálatot  teljesít,  főleg  az  asszonyok  meg 
gyermekek  ellen  ment  a  hajtóvadászat.  Az  asszonyokat 
elszakították  férjüktől,  gyermekeiktől,  a  lányokat  szü¬ 
leiktől;  szidalmazással,  veréssel  fenyítették  meg  azokat, 
kik  emberségre  apelláltak...  Dante  semmit  sem  látott. 

A 

Es  az  oroszok  messzebb  vannak,  mint  valaha,  és  az 

A 

angolok  még  messzebb,  és  az  Úristen  legmesszebb 
-  nem,  abból  a  száznyolcvanezer  zsidóból,  kiket  Sztó- 
jayék  deportációja  itt  felejtett,  kevesen  fognak  megme¬ 
nekülni. 

Mi  sem.  Lehetetlen,  hogy  bennünket  itt  föl  ne  fedez¬ 
zenek.  Vagyunk  itt  mi  hárman:  én,  Ria,  Mario,  vegyes 
házasság.  Van  itt  egy  férfi,  felesége  és  sógornője,  akik¬ 
nek  csillagos  házban  kellene  lakniok,  és  munkaszolgála¬ 
tot  teljesíteniök.  Egy  házaspár  -  az  asszony  árja,  a  férj 
zsidó,  plusz  katonaszökevény.  Egy  árja  család  -  férj, 
feleség,  leány  -,  akik  Zuglóból  menekültek  ide,  a  bom¬ 
bázástól  való  féltükben,  s  végül  itt  vannak  H.-ék,  kik 

könnyelmű  emberségükben  mindezek  sorsát  vállalták. 
S  erről  tudnak  a  cselédek,  akik  igen  rendesen  viselked¬ 
nek,  tud  az  egyik  cseléd  unokaöccse,  sejti  az  iskola- 
szolga...  nincs  menekvés.  Az  életünk  a  fűtőtől,  Borközi 
mestertől  és  a  segédfűtő  testvértől  függ,  aki  nyilas 
hatalma  önérzetében  rögtön  kiszolgáltat  bennünket,  ha 
gyanút  fog. 

Tegnap  egy  lakótársmik  a  klinikára  költözött,  hogy 
ekcémáját  gyógyíttassa.  Mennyire  helytelenítettem,  ha 
az  illető  bőrbajával  napközben  végigfeküdt  mások 
ágyán,  nem  törődve  azzal,  hogy  esetleg  bajt  okoz  azok¬ 
nak,  akik  abban  az  ágyban  hálnak.  De  mi  ez  ahhoz 
képest,  amit  mi  H. -ékkai  művelünk,  ami  kockázatot 
ittlétünkkel  a  fejükre  idézünk!  A  java  ember  is  utolsó 
ember! 

Ria  délután  odakünn  volt;  amit  látott,  amit  hallott, 
kétségbeejtő.  Szakadó  esőben  végeérhetetlen  sora  a  sze¬ 
rencsétlen  zsidóknak,  kiket  ismeretlen  sors  felé  tuszkol¬ 
nak.  Ismeretlen?  Megkínzatás,  pusztulás,  halál.  Az 
a  bestialitás,  mivel  a  magyar  rendőrök  és  nyilasok  irtó 
hadjáratukat  végzik,  szinte  példa  nélküli.  A  Gestapo 
sem  lehet  becstelenebb.  Ha  valaki  kidől  a  menetből, 
lelövik;  hullák  hevernek  az  utcán.  Egy  fiatal  lánnyal 
találkozott,  aki  háromheti  szörnyű  megpróbáltatás 
után,  vesztegetés  által  szabadult  karmaikból.  Három 
hét  előtt,  rendelet  szerint,  jelentkezett  munkaszolgá¬ 
latra.  Munkát  nem  adtak  neki,  de  elkezdték  hajszolni  őt 
és  társait  egyik  helyről  a  másikra.  Enni  nem  kaptak, 
fedél  alá  nem  jutottak.  Végre  a  Bécsi  útra  jutottak,  ahol 
csatlakoztak  a  Bécs  felé  terelt  zsidók  tömegeihez,  akik 
több  kilométeres  hosszúságban  lepték  el  a  bécsi  or¬ 
szágutat.  Télvíz  idején  szabad  ég  alatt  töltötték  az  éjjele¬ 
ket:  nagy  néha,  ha  vízben  főtt  szárított  főzelékhez  jutot¬ 
tak.  Százával  pusztultak,  amihez  a  kísérő  katonák  buz¬ 
gón  hozzájárultak.  Három  fiatal  lány  Kenyérmezőnél 

néhány  száz  pengőt  adott  az  egyik  kísérő  katonának,  aki 
aztán  szökni  engedte  őket.  Parasztok  bújtatták  a  lányo¬ 
kat,  segítették  őket  a  vonatra,  s  így  kerültek  vissza 
Pestre,  ahol  bujdosásuk  új  fejezete  kezdődött  meg. 

Az  enyhébb,  de  sűrűn  előforduló  esetek  közé  tarto¬ 
zik,  hogy  egy  katona  vagy  nyilas  vagy  rendőr  megjele¬ 
nik  éjnek  idején  a  zsidóházban,  összegyűjti  őket,  s  elin¬ 
dul  velük.  Aztán  megállapodik  a  váltságdíjban,  átveszi 
a  pénzt,  s  visszaengedi  őket.  Hogy  másnap  egy  másik 
cinkosát  szabadítsa  rájuk,  míg  aztán  tényleg  a  Dunába 
nem  dobják  őket. 

Mit  adnak  vissza  ezek  a  kusza  feljegyzések  abból 
a  mérhetetlen  szenvedésből,  melyet  ezeknek  az  embe¬ 
reknek  elszenvedniök  kell?  S  milyen  elégtételt  adhat 
e  szerencséden  fajtának,  joggal  mondhatni:  hősi  fajtá¬ 
nak,  szenvedéseiért,  amibe  a  világ  közönyössége,  érzés- 
telensége  taszította  őket?  Ha  Amerika,  Anglia,  Francia- 
ország  és  Oroszország  1934-ben,  mikor  Hitier  a  zsidóir¬ 
tás  felé  az  első  lépést  megtette,  mellőzték  volna  a  „nem 
avatkozunk  más  országok  belügyeibe”  gyáva  megalku¬ 
vást,  és  szankciós  tiltakozást  jelentettek  volna  be  ellene, 
akkor  nem  fejlődhettek  volna  a  dolgok  idáig,  nem  kel¬ 
lene  miihóknak,  egy  tébolyult  hit  tételeinek  igazolása¬ 
ként,  kegyetienül  elpusztulniok,  s  a  kultúrnemzetek- 
nek  bűnös  mulasztásukért  szégyenkezniök.  Állítom,  ha 
ezt  megtették  volna,  soha  Németország  abba  a  hely¬ 
zetbe  nem  jut,  hogy  a  világot  tűzbe-vérbe  borítsa.  Sok¬ 
szor  megírtam  ezt,  s  még  egynéhányszor  el  fogom  mon¬ 
dani. 


November  16. 

Elolvastam  -  nehezen  s  nagyon  kényszerítve  magamat 
-  Hitier  utolsó  beszédét.  Hattyúdalát.  Mert  nem  kétsé¬ 
ges,  ez  az  ember  befejezte.  A  pusztulás,  melybe  Európát 
döntötte,  teljes;  hivatása  beteljesedett,  a  tébolyult  bevo- 

nul  zárkájába.  (A  következő  viccet  kolportálják:  Hitler 
és  Göring  egy  torpedó  fedélzetén  künn  vannak  a  tenge¬ 
ren:  „Nézd  csak  meg,  Göring  -  mondja  Hitler  láthat 
bennünket  valaki?”  „Nem,  senki!”  -  válaszolja  Göring. 
„Akkor  megpróbálok  végigsétálni  a  hullámokon” 
-  mondja  Hitler.)  A  hatalom  Himmler  kezében  van;  aki 
mindenképpen  legméltóbb  munkatársa  és  leghivatot- 
tabb  utóda  Hitlernek,  és  a  vezér  pusztító  munkáját 
méltóan  fogja  befejezni.  De  mit  érdekel  ez  bennünket! 

Hatvanhét  évesnek  kellett  lennem,  hogy  rájöjjek 
arra,  milyen  furcsa  állat  is  az  ember.  Hogy  milyen  széles 
skálája  van  érzelmi  megnyilatkozásainak  a  gyilkosság¬ 
tól,  rablástól  egész  a  hitig  és  szeretetig.  Néhány  eset 
furcsaságaiból. 

Hit.  Tegnap  váratlanul  beállított  a  menekült  zsidó 
házaspár  munkatáboros  fia,  aki  után  a  szülők  hetek  óta 
hiába  tudakozódtak.  A  szülők  boldogsága,  érthetően, 
nem  ismert  határt.  „No,  most  hiszel,  mama?”  -  mon¬ 
dotta  az  apa  az  anyának.  Az  anya  szelíd  megadással  igent 
intett.  Tíz  lépésre  tőlük  a  legborzalmasabb  tragédiák 
játszódnak  le.  A  zsidók  ezreit  kergetik  kétségbeesésbe, 
halálba,  tízezreit  taszítják  ki  a  téli  éjszakába,  és  terelik 
a  Bécsi  úton  a  német  gázkamrák  felé,  de  mivel  a  sors 
kegye  visszavezette  fiukat,  ez  elég  arra,  hogy  az  isteni 
Gondviselés  bölcsességébe  vetett  hit  megerősödjék 
bennük. 

Pénz.  Ebben  az  összeomló  vagy  helyesebben  szétro¬ 
hadó  világban  a  pénz  még  mindig  meg  tudta  őrizni 
a  maga  pozícióját.  Egynémely  prerogatívá járói  le  kellett 
mondania,  de  hatalma  még  mindig  nagyobb,  mint  bár¬ 
mely  nemzettestvéré.  E  történeti  tény  ismeretében  pró¬ 
báltam  pénzt  szerezni,  merthogy  pénzünk  teljesen  kifo¬ 
gyott,  s  e  történeti  tény  ismeretében  és  hódolatában 
tagadták  meg  a  pénzt  olyanok,  kiknek  megvan  a  mód¬ 
juk  arra,  hogy  ezzel  megsegítsenek.  H.-ék  életük  koc- 

káztatásával  segítenek  a  bujdosókon,  viszont  M.  J.  vagy 
H.  H.  megtagadnak  száz  svájci  frankot,  vagy  még 
annyit  sem  jelentő  pénzösszeget,  mert  nyilas  korszak¬ 
ban  -  mondják  -  az  embernek  óvatosnak  kell  lennie. 
Különösen,  ha  az  óvatosság  ötezer  pengő  megtakarítá¬ 
sát  jelenti.  Viszont  az  ember  annyi  gazságot  és  hitvány¬ 
ságot  lát  maga  körül,  hogy  az  ilyen  apróbb  gyöngesége- 
ken  nem  szabad  fennakadnia.  Pláne,  ha  egy  értéktárgy 
vagy  ruhadarab  eladásával  tud  segíteni  magán.  A  télika¬ 
bátomért  hatezer  pengőt  ígértek.  F.  Pali  barátom  segít¬ 
sége  a  kellő  pillanatban  érkezett  meg. 

Szerelem.  Elragadó  esetnek  vagyunk  szemtanúi, 
s  örömmel  konstatáljuk,  hogy  ez  a  szép  intézmény 

-  miként  a  pénz  is  -  megőrizte  integritását  és  hatalmát. 
Jánosnak  egy  kislány  iránt  érzett  szerelme  itt  sugárzik 
körülöttünk.  János  tán  a  legszebb  fiú,  akit  életemben 
láttam,  szép  fej,  gönyörű  szemek,  melyekből  sugárzik 
az  intelligencia.  S  mégis  mintha  szerelme  tárgyával 
a  Mars  bolygón  húzódna  meg;  ebből  az  összeomlásból, 
melynek  fülsiketítő  robaja  minden  más  hangot  elnyom, 
alig  jut  valami  füléhez. 

Bestialitás.  Szemtanú  beszéli.  Zsidókat  tereltek  össze 
a  Szent  István  körúton;  egy  nyilas  fickó  -  tizenöt¬ 
tizenhat  éves  -  gumibotjával  verte  a  nőket,  akik  a  cso¬ 
port  szélén  álltak.  Majd  egy  másik  nyilast  kapacitált, 
hogy  adja  át  neki  géppisztolyát,  mert  -  úgymond 

-  gumibottal  semmire  sem  megy. 

Sajtó.  Egy  reggeli  lap  tükre  november  15-én.  Első 
oldal  és  a  második  oldal  fele:  német  győzelmek.  Egy 
cikk  arról,  hogy  ma  reggel  óta  fűthet  Budapest.  Arról 
egy  szó  sem,  hogy  a  házak  túlnyomó  részében  nincs 
fűtőszer.  Egy  cikk  arról,  hogy  hat  német  katona  Ernő¬ 
dön  hogyan  futamított  meg  egy  szovjet  péncélososzta- 
got,  s  foglalta  el  páncélosait,  lövegeit,  gépfegyvereit. 
A  harmadik  oldal  Szálasi  Ferenc  táviratait  hozza, 

melyeket  Mussolinihoz  és  a  másik  poglavnikhoz  inté¬ 
zett,  és  a  beérkezett  válaszokat.  „Nem  felejtjük  el 
Önnek  -  üzeni  hungarista  szószátyársággal  szerkesztett 
táviratában  a  Dúcénak  hogy  mint  a  fasizmus  láng¬ 
lelkű  alapítója,  elsőnek  hirdette  a  fiatal  és  kisemmizett 
nemzet  jogait  az  életre,  s  ezzel  megindítója  volt  annak 
a  világrendezésnek,  amely  a  jelenlegi  nagy  küzdelem 
győzelmes  befejezése  után  Nagy-Németország,  Itália  és 
Japán  vezetésével  a  világ  javainak  elosztását  az  igazság 
és  élet  jogán  fogja  az  arra  rátermett  fiatal  nemzetek 
között  megejteni”  -  stb.  stb.  Szegény  Mussolini,  kese¬ 
rűen  kell  lakolnia  tévedéséért.  A  belügyminiszter  beik¬ 
tatta  Budapest  főpolgármesterét,  és  megbélyegezte 
Horthy  árulását.  „A  Dunától  és  Tiszától  nyugatra  él 
a  magyar  nemzet”  -  mondotta,  ami  német  hungarista 
túlzás,  ha  tudjuk,  hogy  a  Duna-Tisza  köze  az  orosz 
seregek  hatalmában  van. 

11  óra.  Riasztás. 

Az  árkormánybiztos  rendeletét  is  hozza  a  lap,  mellyel 
az  albérleti  lakások  béreit  szabályozza.  Nincs  ennél 
egyszerűbb  dolog.  „A  havi  alapdíjat  úgy  kell  kiszámí¬ 
tani,  hogy  az  albérlő  és  háza  népe  kizárólagos  használa¬ 
tára  rendelt  helyiségek  alapterületéhez  hozzá  kell  adni 
a  közös  használatú  mellékhelyiségek  alapterületének 
a  felét,  az  eredményt  meg  kell  szorozni  az  albérletbe  adó 
által  fizetett  bruttó  lakbérösszeg  egy  hónapra  eső  össze¬ 
gével,  a  szorzatot  pedig  el  kell  osztani  az  egész  lakás 
alapterületével.”  (Mennyivel  egyszerűbb  dolog  lelőni 
lánya  zsidó  vőlegényét.)  Schopenhauer  mondja  valahol, 
hogy  a  vörös  szín  tízmilhárd-huszonhétmillió  stb.  rez¬ 
gés,  a  zöld  szín  tizenhétmilliárd-ötszáztizenötmillió  stb. 
rezgés,  aki  ezt  nem  képes  megszámolni,  az  színvak. 

Egy  kultúrközlemény  következik  Mányoki  Ádám 
hungarista  festőről.  Az  ötödik  oldalon  egy  terjedelmes 
közlemény  Vlaszov  generális  berlini  szervezkedéséről 

a  bolsevizmus  megbuktatására,  aminek  különös  aktua¬ 
litást  ad  és  sürgősségét  igazolja  a  szövetségesek  előretö¬ 
rése  német  területen.  „A  nemzetvezető  rehabilitálta 
Ruszkay  Jenőt”  -  amit  nem  vehetünk  rossz  néven,  ha 
arra  gondolunk,  hogy  Horthy  rehabilitálta  Feketehalmi 
Czeidner  Ferencet,  az  újvidéki  gyilkost.  „Kiárusítják 
a  bezárt  zsidó  üzleteket”  -  ami  azt  jelenti,  hogy  a  rend¬ 
őrök  és  nyilasok  fillérekért  széthordják  a  készletet. 

12  óra.  Lefújnak.  Volt  valami  bombázás,  ha  nem  is 
túlságosan  erős. 

Délutánra  a  H. -lakáson  siralomházi  hangulat  vett 
erőt.  A  bujdosókon  éppúgy,  mint  a  háziakon.  Az  történt 
ugyanis,  hogy  az  elköltöztetett  kórház  katonai  személy¬ 
zetének  egy  része  s  néhány  munkaszolgálatos,  parancs 
ellenére,  nem  ment  el  a  kórházzal,  hanem  elbújt  itt 
a  házban.  A  háziak  előtt  nyilvánvalóvá  vált,  hogy  ezek¬ 
nek  keresésére  patruj  fog  megjelenni,  s  akkor  az  egész 
bujdosófront  felgöngyöltetik.  Ami,  tekintettel  az  ittlévő 
két  vagy  három  katonaszökevényre,  H.-ékat  szörnyű 
katasztrófába  dönti.  Súlyosbítja  a  helyzetet,  hogy  H.-ék 
tudomása  szerint  holnap  plakátok  jönnek,  melyek  az 
összes  tizennyolc-negyvenöt  éves  férfiak  bevonulását 
rendelik  el,  ami  azt  jelenti,  hogy  a  két  H.  fiúnak  is  be 
kell  vonulnia.  Ezeknek  azonban  semmi  kedvük  bevo¬ 
nulni,  ami  még  nehezebbé  teszi  az  amúgy  is  komplikált 
helyzetet.  Egyszóval,  H.-ék  képtelenek  tovább  itt  tar¬ 
tani  a  bujdosó  társaságot.  Bennünket  még  mernek  vál¬ 
lalni,  de  a  másik  öt  bujdosót,  közöttük  három  katona- 
szökevényt  nem.  S  most  ez  az  öt  ember  nem  tudja,  hogy 
mitévő  legyen.  Akárhogy  is  törik  a  fejüket,  nem  látják 
semmi  lehetőségét  a  menekülésnek.  Nincs  hely,  ahol 
megbújhatnak,  a  férfiakra  agyonlövetés,  a  két  nőre  az 
agyonlövetésnél  keservesebb  sors  vár.  Végtelenül  sajná¬ 
lom  őket,  s  végtelenül  szégyellem,  hogy  e  pillanatban 
helyzetem  az  övékénél  valamivel  kedvezőbb.  De  hát 

ami  késik,  nem  múlik.  Holnap  én  is  sorra  kerülök.  Az 
idő  lassan  múlik;  van  itt  a  lakásban  egy  falióra,  mely 
szép,  szomorú  hangon  kongatja  az  órákat.  Lélekharang. 

S  most  még  valamit  följegyzek  az  infernósorozatból, 
aztán  elég.  Toll,  fantázia  úgysem  tud  versenyezni 
rohanó  gazságaikkal.  Az  este  egy  munkaszolgálatos,  aki 
a  kórházban  teljesített  szolgálatot,  fölhozta  Elvirához 
tizenegy  éves  fiacskáját.  A  kisfiú  elmondotta,  hogy 
nyilasok  jöttek  a  házba,  és  a  többiekkel  együtt  anyját  is 
elhajtották.  (Nóta  bene:  Szálasi  úgy  rendelte,  hogy 
munkaszolgálatos  zsidó  felesége,  ha  gyereke  van,  ott¬ 
hon  maradhat.  De  hát  mit  ezeknek  törvény,  még  ha  az 
saját  szemetjükön  termett  is.)  Szóval  az  anyát  elhajtot¬ 
ták,  tizenhárom  éves  kislánya  elmenekült  valahová, 
nem  tudni,  hová,  a  kisfiú  pedig  szaladt  az  anyja  cso¬ 
portja  után,  s  folyton  kiabálta:  Anyám!  Anyám!  „De 
a  nyilasok  nem  könyörültek  meg”  -  mondotta  a  kisfiú, 
rám  támadtak,  s  azt  mondták,  agyonütnek,  ha  tovább  is 
követem  őket.  A  kisfiú  visszament  a  lakásba,  ahol  egye¬ 
dül  maradt  éjszakára,  mert  a  többieket  elhurcolták. 
Másnap  reggel  megint  egy  nyilas  csoport  állított  be, 
lekergették  a  házbeli  gyerekeket  pofonokkal  és  rúgások¬ 
kal  a  pincébe,  kifosztották  a  lakásokat,  s  azután  a  gyere¬ 
keket  vették  gondjaikba:  amelyiken  csak  egy  ép  ruhada¬ 
rabot,  cipőt  láttak,  azt  leszedték  róluk  -  s  ez  megint  nem 
ment  verés  nélkül  -,  s  a  tíz  éven  felülieket  aztán  levitték 
magukkal  az  óbudai  téglagyár  telepére.  Étlen-szomjan, 
szakadó  esőben,  szidalmakkal  és  veréssel.  Amint  besö¬ 
tétedett,  a  kisfiú  kiosont  a  telepről,  és  idegyalogolt 
apjához.  „Most  már  sohasem  hagylak  el  -  mondotta 
apjának.  -  Elvitték  a  nagyapát,  elvitték  anyámat,  nővé¬ 
remet  -  én  mindig  veled  maradok.”  Köteteket  lehetne 
megtölteni  az  ilyen  esetek  felsorolásával.  Ahogy  nyila¬ 
saink  csinálják,  nagyon  alkalmas  arra,  hogy  a  németeket 
rehabilitálják  a  világ  előtt. 

A  Bécsi  úton  hullák  százai  jelzik  a  kilométereket.  „A 
hungarista  államban  nincs  helyük  a  fáradtaknak,  bete¬ 
geknek”  -  mondja  a  nyilastestvér,  s  már  bele  is  lő. 
Akárhányszor  nem  zsidókat  is,  akik  felháborodva  nyi¬ 
latkoznak  a  látottakról.  De  abbahagyom.  A  harctéri 
helyzetről  sem  írok,  nem  érdekel.  Nagyon  elfáradtam. 

November  18. 

A  riasztásokat  nem  jegyzem.  A  bombák  érdektelenek. 
Ártatlan  játékok  a  nyilas  dúlásokhoz  képest.  „Bestiali- 
tás”,  „rémtett”,  „embertelenség”,  „ördögi”  -  milyen 
kevéssé  szemléltető  jelző;  valami  újat  kelleni  kitalálni, 
melynek  kimondásakor  torok  elszorulna,  gyomor  keve¬ 
redne,  haj  az  égnek  meredne. 

Nyilasok.  De  hát  nem  igazságtalanság,  s  nem  túlságo¬ 
san  szimpla  történelmi  szemlélet  egyedül  a  nyilasokat 
vonni  felelősségre?  A  Sztójay-kormány  nem  volt  nyilas 
kormány;  élén  a  magyar  hadsereg  egy  „előkelő”  tisztje 
állt,  diplomata,  követ;  belügyminisztere  a  visszacsatolt 
terület  elnyomott  magyarja,  Imrédy  bizalmasa  volt, 
s  ötszázezer  vagy  hatszázezer  magyar  zsidót  szállítottak 
német  gázkamrákba.  De  a  történelem  a  maga  vádlevelé¬ 
vel  még  itt  sem  állhat  meg.  Mert  Gömbös  óta  szakadat¬ 
lanul  és  egyre  fokozódóan  folyt  a  magyar  közélet  meg- 
mételyezése;  legintenzívebben  a  hadseregé  és  köztiszt¬ 
viselőké,  de  utánuk  rangsorban  mindjárt  a  tanároké,  az 
iskoláké,  az  egyházaké,  házmestereké  és  kalauzoké.  Hát 
persze,  hogy  voltak  tisztességes  tisztek,  akik  megvetés¬ 
sel  és  aggodalommal  nézték  a  hadsereg  züllését  -  és 
bölcs  tanárok,  kik  megérezték,  sőt  megjósolták  e  pokoli 
karnevál  böjtjét  -  és  nemes  egyházi  férfiak  -  hiszen  ha 
nem  lettek  volna,  akkor  a  jó  szándékú  ember  számára 
nem  maradt  volna  más  megoldás,  mint  az  öngyilkosság, 
de  a  magyar  közélet,  kormányok,  parlament  és  sajtó 
céltudatos  irányítása  mellett,  szükségszerűen  jutott  el 

-  uszításokon,  gyűlölködéseken,  internálásokon,  jog¬ 
fosztásokon,  vagyonelkobzásokon,  gyilkosságokon  ke¬ 
resztül  a  nyilas  bestialitásig. 

A  Horánszky  utcai  gimnázium  egyik  tanára  levelet 
kapott  néhány  leérettségizett  tanítványától.  Kortörté¬ 
neti  dokumentum,  ideírom.  „Budapest,  1944.  XI.  17. 
Kedves  Tanár  Úr!  »Mert  hőn  szeretem,  imádom,  gyalá¬ 
zatában  is  nemzetem !« (Petőfi.)  »Inkább  lenni  egy  pilla¬ 
natig  hős,  mint  egy  egész  életen  át  rabszolga!«  (Szálasi.) 
Bizonyára  meglepi  levelünk,  még  inkább  tettünk. 
Ugyanis  négyen  a  gimnázium  tanulói  (VIII.  A  és  B.) 
közül,  a  rendkívüli  háborús  helyzetre  való  tekintettel, 
miután  súlyos  helyzetünkben  más  választás  nem  volt 
lehetséges  és  számunkra  tisztességes,  önként  beléptünk 
a  honvédség  kötelékében  működő  Szent  László  hadosz¬ 
tályba.  Nem  tudjuk,  mi  fog  következni,  de  valószínű, 
hogy  már  a  közeli  napokban  kimegyünk  az  arcvonalba, 
és  egy  új  fegyverrel,  életünk  kockáztatásával,  védeni 
fogjuk  szent  hazánkat.  Biztosíthatjuk  a  Tanár  Urat, 
hogy  órái  nem  voltak  hiábavalók,  hogy  az  értünk  hozott 
munkásságának  meglesz  a  gyümölcse.  Új  fegyverünk¬ 
kel  és  kiváló  bajtársainkkal  megkíséreljük  a  leheteüent, 
és  megpróbálunk  úgy  verekedni,  hogy  ne  következzen 
be  az,  amire  egyes  jellemtelen  és  gerinctelen  alakok 
számítanak.  Kitartás!  Éljen  Szálasi!  Bajtársi  üdvözlet- 
tel”  -  négy  aláírás.  „Feladó  H.  Gy.  karp.  honvéd, 
Nagysáp,  Damjanich  János  röppentyűs  üteg.”  Sírni 
lehetne.  S  amellett  a  tanár,  kinek  a  levél  szól,  úgy 
hallom,  becsületes  gondolkodású  magyar  ember,  kinek 
lelkülete  mindig  is  lázadozott  a  náci  szellem  ellen.  Talán 
rossz  pedagógus;  vagy  ha  jó  pedagógus,  akkor,  úgy 
látszik,  a  legbölcsebb  pedagógusnál  is  többet  nyom 
a  legbutább  propaganda. 

A  pecsétőr  beszélget  egy  ügyvéd  barátjával,  aki 
néhány  hét  alatt  sok  százezer  pengőt  keresett  Schutz- 

passok  szerzésével,  és  most  már  pengőért  nem  is  vállal 
ügyet,  csupán  ékszerekért.  A  pecsétőr:  „Hagyd  már 
abba  a  zsidómentést,  próbálj  pénzedért  aranyat  sze¬ 
rezni,  s  aztán  gyerünk.  Olyan  útlevelet  kaphatsz,  ami¬ 
lyent  csak  akarsz,  persze  csak  Németországba  és  néme¬ 
tek  által  megszállt  területre,  de  onnan  könnyen  kijut¬ 
hatsz  valamely  semleges  országba.  Napok  kérdése,  és 
megyünk.” 

A  nyugat  felé  menekülők  azzal  áltatják  magukat, 
hogy  ott  angol  megszállás  alatt  lesznek,  s  hajuk  szála 
sem  görbül  meg,  holott  itt  tarkólövés.  S  ami  aranyat, 
ékszert,  valutát  csak  összeszedni  tudnak,  viszik  maguk¬ 
kal.  Aki  zsidó  tíz  Napóleon-aranyat  tud  adni,  az  két 
napra  megmenti  magát.  Mert  harmadik  nap  megint 
elviszik  a  nyilasok.  „Vivent  nos  amis,  les  ennemis!” 
-  kiáltották  a  párizsiak,  mikor  1814-ben  bevonultak 
a  szövetségesek. 


November  19 

Ma  nyolc  hónapja,  hogy  elhagytam  házamat.  S  azóta 
állandóan  bujdosva,  szinte  négykézláb,  gyilkos  szaka 
dékok  szélén,  romba  dőlt  polgári  életek,  szétdúlt  csalá¬ 
dok,  legyilkolt  emberek  során.  Meddig  még  és  merre? 

November  20. 

Hat  szövetséges  hadsereg  döngeti  a  németek  nyugati 
frontját,  kik  hátukat  a  Rajnának  vetve  védekeznek.  Ha 
a  normandiai  vereség  megismétlődik,  a  németek  lete¬ 
szik  a  fegyvert,  s  Budapest  meg  van  mentve.  Ilyen 
freskót  tervezgetek  magamban.  Másképp  Budapestet 
a  német  gazság  maga  alá  temeti  s  mi  mindent  még! 

A  Magyar  Távirati  Iroda  jelenti:  Aki  most,  hazánk 
e  sorsdöntő  napjaiban  gyáván  vagy  hitványul  kivonja 
magát  a  katonai  szolgálatteljesítés  alól  és  megszökik, 
számoljon  azzal,  hogy  nemcsak  saját  személyében  halál- 

büntetéssel  bűnhődik,  hanem  hozzátartozóit  is  a  legna¬ 
gyobb  veszélybe  dönti.  Az  igazságügyi  hatóságok  azon¬ 
felül,  hogy  minden  vagyonát  elkobozzák,  a  katonaszö¬ 
kevények  minden  hozzátartozóját  is  felelősségre  von¬ 
ják,  és  így  azok  katonaszökevény  rokonuk  miatt  a  leg¬ 
súlyosabban  fognak  lakolni. 

,Jgaz  szó  az  igaz  magyarokhoz”  megszólítással  egy 
terjedelmes  írást  kolportáltak,  mely,  úgy  látszik,  elég 
hitelességgel  adja  elő  Magyarország  elárulásának  törté¬ 
netét.  Az  írás  így  szól: 

„1.  Sztálingrád  óta  megfordult  a  hadiszerencse ,  és  a  2. 
magyar  hadsereg  Don  menti  katasztrófájából  a  felelős 
magyar  államvezetés  már  1943  januárjában  felismerte , 
hogy  Németország  az  egész  világ  ellen  folytatott  második 
világháborúját  is  elvesztette .  Ezért  Magyarország  1943 
februárjától  a  további  hadműveletekben  már  nem  vett  részt. 
Az  arcvonal  mögötti  összeköttetések  biztosítására  kirendelt 
megszálló  csapatok  visszavonását  földrajzi  helyzetünk  nem 
tette  ugyan  lehetővé ,  de  a  megszálló  csapatoknak  utasítása 
volt ,  hogy  az  arcvonalhoz  ötven  kilométernél  közelebb 
sohasem  kerülhetnek.  A  magyar  kormány  emez  elhatározá¬ 
sáról  a  szövetségesek  kormányait  megfelelően  tájékoztatta , 
aminek  eredményeképpen  Magyarország  mint  egyedüli  dél¬ 
kelet-európai  állam  bombatámadásokat  nem  kapott.  A  m. 
kir.  kormány  ezenkívül  megfelelő  tárgyalásokat  is  folya¬ 
matba  tett  a  célra ,  hogy  a  harctereken  kialakuló  helyzet 
szerinti  időpontban  Magyarországnak  az  európai  hegemó¬ 
niáért  folyó  háborúból  idejekoráni  kiválása  biztosítva  le¬ 


gyen. 

2.  A  fejlődés  eme  egészséges  menetének  gátat  vetett 
a  német  kormány  ama  kifejezetten  ellenséges  cselekedete, 
amellyel  az  országot  1944.  március  19-én  hajnalban  min¬ 
den  oldalról  megrohanta ,  s  a  kezdetben  itt-ott  mutatkozó 
fegyveres  ellenállást  letörvén ,  az  ország  területét  pár  nap 
alatt  teljesen  megszállotta.  A  német  kormány  minősíthetet- 

len  ravaszsággal  az  ország  felelős  vezetőit:  az  államfőt, 
a  honvéd  vezérkar  főnökét  és  a  honvédelmi  minisztert  a  meg¬ 
szállást  megelőző  napokban  német  területre  csalta  ki,  és  így 
határunk  megrohanása  pillanatában  az  irányítás  nélkül 
maradt  országban  a  vezérkari  főnök  közismerten  erélytelen 
helyettese  a  megszállási  tervbe  beavatott  árulók  olcsó  eszkö¬ 
zévé  vált  -  a  további  fegyveres  ellenállás  beszüntetését 
elrendelő  végzetes  parancs  kiadásával.  A  német  megszálló 
csapatok  a  Tisza-Bodrog-átj árókat  minden  forgalom  elől 
nyolc  napon  át  lezárván,  az  országot  két  részre  szakították, 
amivel  a  magyar  hadsereg  további  mozgósítását  megbéní¬ 
tották. 

A  Budapesttől  napokon  át  elvágott  tiszántúli  területek 
rangidős  tábornoka,  a  kolozsvári  IX.  hadtest  parancsnoka, 
a  helyzetet  felismervén,  saját  hatáskörében  elrendelte 
a  tiszántúli  részek  azonnali  mozgósítását,  készen  arra,  hogy 
a  haderővel  az  akkor  már  a  Kárpátok  lábánál  álló  szovjet 
hadsereggel  a  szövetségi  hűséget  lábbal  tipró,  és  az  országot 
gáládul  hátba  támadó  Németország  ellen  forduljon.  Emez 
elhatározását  akkor  érdemleges  tettek  nem  követték,  mert  az 
ország  kormányzója,  polgárháborútól  való  félelmében, 
a  német  megszállók  előtt  meghajolt,  és  a  német  parancsra 
beültetett  Sztójay-féle  bábkormányt  utólag  törvényesítette. 
A  katonai  alparancsnok  tisztánlátásának  megzavarását 
szolgálta  az  is,  hogy  a  honvéd  vezérkar  főnöke  ideig-óráig 
hivatalában  még  változatlanul  megmaradt,  azt  a  látszatot 
keltve,  hogy  Magyarország  háborúból  kilépési  szándékai 
nem  a  felelős  magyar  politikai  államvezetés  megnyilvánulá¬ 
sai  voltak,  hanem  csupán  egy  baloldali  csoport  felelőtlen 
manipulációi. 

3.  A  Sztójay-bábkormány  az  akkor  mozgósítható  teljes 
magyar  haderőt ,  az  1.  magyar  hadsereget  fenntartás  nélkül 
kiszolgáltatta  a  németeknek  azzal,  hogy  ezt  a  Heeresgruppe 
Nordukraine  parancsnokának ,  Model  vezértábomagynak 
rendelte  alá.  Ezzel  a  honvéd  vezérkar  főnöke  a  hadvezetés¬ 

bői  teljesen  kikapcsolódott.  Nádai  vezérezredes ,  hadsereg¬ 
parancsnok  azonnali  nyugdíjaztatását  kérte ,  de  a  már  több 
mint  egy  éve  megszálló  csapataink  élén  harctéri  szolgálatot 
teljesítő ,  és  ebben  az  időben  még  közismerten  németbarát 
Lakatos  vezérezredes  a  hadsereg-főparancsnokságot  ilyen 
körülmények  között  is  elfogadta. 

Model  vezérezredes  az  első  magyar  hadsereget  a  hóval 
borított,  úttalan  utakon  és  hágókon  át  azonnal  Kolomea , 
Stanislaw  térségébe  rendelte  előre,  hogy  itt  április  hó  máso¬ 
dik  felében,  a  beérkezés  ütemében,  hadosztályonként,  sőt 
zászlóaljanként  vezetve,  a  már  teljesen  áttört  német  keleti 
arcvonal  helyzetét  a  pótolhatatlan  magyar  vér  és  magyar 
fegyver  feláldozásával  ismét  megszilárdítsa. 

4.  1944  nyarán  a  németek  katonai  helyzete  minden 
arcvonalon  katasztrofálisan  reménytelenné  vált.  A  nyári 
nagy  orosz  támadás  rövid  hetek  alatt  Vityebszktől  Varsóig 
jutott  előre.  Nyugaton,  a  német  propaganda  szerint  »várva 
várta  angolszász  invázió  a  háborút  nem  billentette  a  néme¬ 
tek  javára,  sőt  az  angolszász  hatalmak  számára  a  hadtörté¬ 
nelem  legragyogóbb  megsemmisítő  győzelmét  eredményezte. 
A  kolomeai  csatában  feleslegesen  elvéreztetett  első  magyar 
hadseregnek  alig  volt  ereje  ahhoz,  hogy  a  galíciai  mezőkről 
a  Kárpát-átjárókba  visszavonulván,  ott  a  várt  további 
orosz  előnyomulásnak  gátat  tudjon  vetni.  Ilyen  körülmé¬ 
nyek  között  a  Sztójay-kormányt  a  közfelháborodás  augusz¬ 
tus  elején  elsöpörte. 

5.  A  rossz  emlékű  Sztójay-kormány  működésének  ered¬ 
ményei  az  alábbiakban  foglalhatók  össze: 

a)  vállalkozott  arra,  hogy  az  ellenségként  fellépő  német 
birodalom  által  katonailag  megszállt,  szabad  akaratától  és 
cselekvőképességétől  megfosztott  magyar  hazában  a  német 
parancsnokok  alázatos  kiszolgálója  legyen,  sőt  azoknak 
magyar  alkotmányos  színezetet  kölcsönözzön; 

b)  az  ország  közvéleményének  figyelmét  hónapokon  át 
elterelte  a  tényleges  katonai  helyzet  súlyosságáról  azzal, 

hogy  a  világháború  ötödik  esztendejében  népek,  nemzetek  és 
birodalmak  élethalálharcában  a  fontosságban  eltörpülő  zsi¬ 
dókérdést  a  legaljasabb  emberi  indulatok  középpontjába 
állította,  sőt  azáltal,  hogy  a  Magyarországra  betelepedett 
Gestapo  zsidólikvidáló  módszereihez  helyenkint  magyar 
karhatalmi  segítséget  is  nyújtott ,  a  világ  közvéleménye  előtt 
a  magyar  nemzet  szeplőtelenül  lovagias  jó  hírnevét  hosszú 
időre  eljátszotta ; 

c)  eltűrte  azt,  hogy  a  német  politikai  titkosrendőrség 
Magyarországon  szabadon  garázdálkodjék,  s  mindazokat, 
akik  a  független  és  önálló  magyar  államiság  zászlóhordozói 
voltak,  letartóztassa ,  és  az  országból  elhurcolja; 

d)  az  országhatárok  közvetlen  védelmére  szánt  első 
magyar  hadsereget  kiszolgáltatta  német  vezetésnek,  hogy 
ezzel  Magyarország  haderejének  magva  az  ország  határai¬ 
tól  távol,  idegen  érdekek  szolgálatában  idő  előtt  elvérezzen; 

e)  az  ország  területét  védtelenül  kiszolgáltatta  az  ellensé¬ 
ges  légitámadásoknak.  Ezzel  Magyarország  hosszú  évtize¬ 
deken  át  verejtékes  munkával  felépített,  szép  reményekre 
jogosító  ipari  termelése  három  hónap  alatt  üszőkké  és 
hamuvá  változott. 

6.  Az  új  kormányelnöknek:  Lakatos  vezérezredesnek 
mint  az  első  hadsereg  volt  parancsnokának  módja  és  lehető¬ 
sége  volt  közvetlen  közelről  meggyőződnie  a  tényleges  kato¬ 
nai  erőviszonyokról,  a  német  ígérgetések  megbízhatatlansá¬ 
gáról.  Midőn  Románia  háborúból  kilépésének  kísérőjelen¬ 
ségei  a  német  katonai  erők  tehetetlenségéről  az  utolsó  fátylat 
is  föllebbentették,  s  a  délkeletről  előretörő  orosz  erők  az 
országot  teljes  pusztulással  fenyegették,  az  államfő  utasítá¬ 
sára  a  Lakatos-kormány  megkísérelte  a  szövetségesekkel 
való  tárgyalásokat  ott  folytatni,  ahol  azokat  a  német  meg¬ 
szállás  okozta  átmeneti  szomorú  epizód  március  19-én  meg¬ 
szakította. 

A  Lakatos-kormány  békepolitikája  és  ezzel  a  magyar  és 
német  érdekek  szétválása  Lakatos  miniszterelnök  1944. 

szeptember  22-i  parlamenti  bemutatkozó  beszédéből  már 
kétséget  kizáró  módon  kiérezhető  volt .  A  tárgyalások  új 
felvételével  volt  kapcsolatos,  hogy  a  Magyarországot  szep¬ 
tember  15.  és  21.  között  ismét  rendkívül  erősen  sújtó  angol¬ 
szász  bombázások  azonnal  megszakadtak. 

7. 1944.  szeptember  26-án  a  felelős  magyar  államvezetés 
háta  mögött  Veesenmayer  budapesti  német  követ  rábírta 
a  hatalomvágyó  és  nagyobbára  kétes  elemekből  álló  magyar 
nemzetiszocialistákat  arra,  hogy  a  Magyarországnak  hábo¬ 
rúból  való  kilépése  esetére  tervezett  német  katonai  rendsza¬ 
bályokat  saját  nevükkel  cégjelezzék,  s  ezzel  a  német  hadse¬ 
reg  Magyarországból  kivonulásához  szükséges  négy-hat 
hetet  a  német  hadvezetés  számára  biztosítsák. 

8.  1944.  október  3-án  Magyarország  kormányzója 
magához  rendelte  a  Kárpátalján  parancsnokló  1.  és  az 
Erdélyben  parancsnokló  2.  magyar  hadsereg  parancsnokait 
(. Miklós  Béla  és  Veres  Lajos  vezérezredeseket),  és  arra  az 
esetre,  ha  őt  az  államvezetéstől  a  németek  erőszakkal  kikap¬ 
csolnák,  utasította  őket,  hogy  hadseregeikkel  a  megkötés 
alatt  álló  fegyverszüneti  szerződés  szellemében  cseleked¬ 
jenek. 

9.  1944.  október  6-án  megindult  az  orosz  nagy  támadás 
Arad  térségéből ,  Magyarország  területén  át,  a  német  keleti 
arcvonal  végső  felszámolására.  1944.  október  15-én  az 
orosz  csapatok  már  Debrecen  alatt  állottak,  és  Kolozsvárt  és 
Szegedet  elfoglalták.  Velük  szemben  csak  alárendelt 
magyar  és  német  erők  halogattak,  míg  a  német  részről 
Magyarország  megtisztítására  kilátásba  helyezett  tíz  páncé¬ 
loshadosztályból  mindössze  kettő  érkezett  meg.  Ezek  közül 
az  egyik  a  debreceni  csatába  avatkozott  be,  hogy  ott  időnye¬ 
reséggel  biztosítsa  az  Erdélyben  álló  német  csapatok  vissza¬ 
vonulásának  lehetőségét,  míg  a  másik,  lábhoz  tett  fegyver¬ 
rel,  Budapesten  állomásozott.  Az  orosz  előnyomulás  vissza¬ 
vetésére  vagy  csak  megállítására  semmi  remény.  A  német 
csapatok  visszavonulása  a  Balaton  mögé  tervszerűen  fo¬ 
lyik. 

Október  15-én  a  Gestapo  a  kormányzó  fiát  letartóztatta, 
sőt  a  letartóztatás  közben  támadt  lövöldözés  során  életveszé¬ 
lyesen  megsebesíti. 

10.  Ilyen  körülmények  között  hangzott  el  a  kormányzó 
október  15-i  hadparancsa  az  ellenségeskedések  beszünteté¬ 
sére.  A  németek  -  akik  árulás  folytán  a  hadseregparancsno¬ 
kok  kormányzótól  kapott  utasításairól  is  tudtak  -  azonnal 
elrendelték  az  első  és  második  magyar  hadseregparancsno¬ 
kok  és  vezérkari  főnökeik  letartóztatását.  A  2.  hadseregpa¬ 
rancsnoknál  ez  sikerült  is,  míg  az  1.  magyar  hadsereg 
parancsnoka,  Miklós  Béla  vezérezredes,  vezérkari  főnöké¬ 
vel,  Kéry  Kálmán  vezérkari  ezredessel  a  német  letartóztatás 
elől  az  utolsó  percben  a  szovjet  hadseregnél  keresett  mene¬ 
déket. 

Budapesten  ezalatt  a  németek  megrohanták  a  Stúdiót, 
letartóztattak  minden  magasabb  katonai  és  politikai  veze¬ 
tőt,  akikről  feltételezhető  volt,  hogy  állásuknál  vagy  tekinté¬ 
lyüknél  fogva  a  kormányzó  bizalmát  bírták,  sőt  október  16- 
án  hajnalban  tigrisekkel  megrohanták  a  Várat  is,  ahol 
a  testőrséget  rövid  tűzharc  után  lefegyverezvén,  a  kormány¬ 
zót  és  környezetét  foglyul  ejtették  és  elhurcolták.  Nem  feled¬ 
keztek  meg  a  királyi  palota  azonnali  és  teljes,  szégyenteljes 
kirablásáról  sem.  A  királyi  arany  és  ezüst  étkészletek, 
porcelánok  stb.  mind  a  felszabadító  SS  Unter-  és  Oberfüh - 
rerek  személyes  zsákmányává  váltak. 

A  német  külső  erőszak  ez  újabb  megnyilvánulását  készsé¬ 
gesen  elősegítette  a  honvéd  vezérkar  hadműveleti  osztályá¬ 
nak  előre  beszervezett  fél  tucat,  magyarosított  nevű,  de 
vérében  német  és  németül  érző  vezérkari  tisztje  is.  Ezek 
eszközeire  jellemző,  hogy  a  németek  által  elfoglalt  rádióba 
a  honvéd  vezérkari  főnöknek,  Vörös  János  vezérezredesnek 
nevében  a  harcot  továbbfolytató  kiáltványt  olvastak  be, 
noha  ez  időben  Vörös  vezérezredes  már  német  letartóztatás¬ 
ban  volt. 

11.  A  jó  érzésű  magyar  tömegeket  a  német  zsoldban  álló 

hazaárulók  azzal  az  irányított ,  de  teljesen  alaptalan  suttogó 
propagandával  igyekeztek  félrevezetni ,  hogy  most  majd 
egyszeriben  megjelennek  az  alföldi  harcmezőkön  azok 
a  német  páncéloshadosztályok ,  amelyeket  a  német  katonai 
vezetés  eddig ,  a  magyar  politika  kétlakisága  miatt ,  nem 
mert  Magyarország  területére  küldeni.  Ezek  a  mesebeli 
német  páncéloshadak  két  hét  alatt  ki  fogják  seperni  az  egész 
Kárpát-medencéből  a  szovjet  hadsereget.  Valójában  pedig 
ezekben  a  napokban  még  a  katonailag  iskolázatlan ,  csupán 
nyitott  szemmel  járó  magyar  polgár  előtt  is  nyilvánvalóvá 
vált ,  hogy  a  német  katonai  vezetés  Magyarország  területét 
megvédeni  nem  akarja.  A  német  katonai  vezetés  kizárólagos 
célja  az,  hogy  a  Nagyalföldön  a  magyar  falvak  lángjánál  és 
a  magyar  nép  kálváriájának  árán  biztosítsa  magának  azt 
a  három-négy  hét  időt,  ami  a  Magyarországon  levő  német 
csapatok  tervszerű  hátraviteléhez  szükséges.  Magyarország 
területének  megtisztítása  a  német  katonai  vezetésnek  eszébe 
sem  jutott.  Bécs  közvetlen  védelmére  tervbe  vett  védőállása 
a  Balaton  és  Velencei-tó  vonalán  húzódik;  de  ugyanakkor 
készül  már  a  Fertő  tó  és  a  Lajta  mentén  új  védőállás  is.” 
Stb.  stb.  A  kolportált  írás  további  idézését  mellőzöm: 
a  konzekvenciák  itt  bontakoznak  ki,  szemünk  előtt. 

Néhány  megjegyzés  ehhez.  A  március  19-i  és  rákövet¬ 
kező  események  leírása  még  élesebb  világításba  helyezi 
Horthy  gyöngeségét.  A  zsidólikvidáláshoz  a  Sztójay- 
kormány  nem  „helyenként”  nyújtott  magyar  karha- 
talmi  segítséget;  a  magyar  csendőrség,  vitéz  Jaross  úr 
minisztériumának  utasítása  szerint,  vehemens  ügybuz¬ 
galommal  végezte  a  deportálás  feladatát. 


November  21. 

Kn.  S.  megszerezte  számomra  a  pápai  nuncius  védleve¬ 
lét.  Nincs  az  a  nyilas  vagy  náci  hatóság,  melynek  én  ezt 
elő  merném  mutatni.  Azoknak,  akiket  nem  politikai 
múltjukért,  hanem  zsidóságukért  üldöznek,  ideig-óráig 

tán  jelent  némi  védelmet.  Vagy  precízebben:  az  egyik¬ 
nek  jelent,  a  másiknak  nem.  Az  egyiknél  a  nyilas  közeg 

> 

tekintettel  van  a  védlevélre,  s  miután  négy  napon  át 
kergette  maga  előtt  a  védettet  az  országúton,  ahol  sem 
enni,  sem  inni  nem  kapott,  legfeljebb  ha  esővizet,  végül 
szabadon  bocsátja.  A  másiktól  a  nyilas  közeg  egysze¬ 
rűen  elszedi  a  védlevelet,  s  azzal  megszűnik  védettsége. 
Kvalifikált  eset,  mikor  azzal  kéri  el  a  védlevelet,  hogy 
óra,  jegygyűrű,  pénz  ellenében  rávezetteti  a  nyilaspárt 
védelmét,  s  aztán  eltűnik  zsákmányával.  Sokan  a  nyila¬ 
sok  közül  egyszerűsítették  az  eljárást,  pláne  azokkal 
szemben,  kik  nem  bírják  a  tempót,  melyben  a  nyilasok 
a  zsidótömeget  kergetik.  Agyonlövik,  s  ezzel  automa- 
tice  megszűnik  védettsége;  ruhája  s  értéktárgyai 
a  vadászt  illetik  meg. 

A  háború  után  ragaszkodni  fogok  ahhoz,  hogy  nem¬ 
zetközi  zsűri  vizsgálja  meg,  hogy  eleget  tettek-e  a  semle¬ 
ges  államok  az  emberiesség  követelményeinek,  szem- 

ben  a  nácizmus  irtó  hadjáratával.  En  azt  hiszem,  hogy 

nem.  En  azt  hiszem,  hogy  több  szívvel  és  energikusabb 
fellépéssel  egészen  más  eredményeket  tudtak  volna  pro¬ 
dukálni.  Vizsgálja  meg  ezt  egy  pártatlan  zsűri,  mondja 
ki,  hogy  nincs  igazam,  mert  a  semlegesek  mindent 
megtettek,  amit  emberileg  megtenniük  lehetett;  erélye¬ 
sek  voltak  a  gengszterbandával  szemben,  megértőek, 
szívesek,  áldozatkészek  a  szerencsétlenekkel.  Kimerí¬ 
tették  mindazokat  a  hatalmi  eszközöket,  melyek  még  az 
ilyen  elvetemült  bandával  szemben  is  rendelkezésükre 
álltak.  Nagyon  félek  attól,  hogy  azzal,  hogy  tízezer  vagy 
húszezer  embert  ilyen  kétes  értékű  védelemhez  juttat¬ 
tak,  ők  maguk  húzták  meg  -  akaratuk  ellenére  -  a  lélek¬ 
harangot  a  másik  százezer  vagy  százhúszezer  fölött. 
Mert  ezekre  úgyszólván  most  már  hivatalosan,  s  kül¬ 
földi  hatalmaktól  megpecsételten  volt  megállapítva, 
hogy  nem  védettek,  „vogelfrei”-ok,  akiket  bárki  nyüas, 
náci,  Gestapo  leüthet,  trágyadombra  taszíthat. 


A  rendőrség  és  csendőrség  frontján  -  információim 
szerint  -  némi  javulás  mutatkozik  az  emberiesség  irá¬ 
nyában.  Magyarázata:  sem  a  rendőrségnek,  sem 
a  csendőrségnek  nem  tetszik,  hogy  velük  nyilas  fickók 
rendelkeznek.  Önérzetüket  bántja  az  is,  hogy  a  nyilasok 

zsákmányolhatnak,  s  ők  nem.  A  szobalány  rendőre  ezt 

// 

nyíltan  meg  is  mondta.  „Ok  mindent  elszedhetnek;  de 
két  rendőrnek  az  életével  kellett  lakolnia,  mert  valamit 
elvitt  egy  elhagyott  zsidólakásból.”  Aztán,  a  nyilas  ször¬ 
nyűségek  tükrében,  nem  minden  lelkifurdalás  nélkül 
döbbennek  rá  az  általuk  elkövetett  gazságokra.  Amely 
rádöbbenésnek  némi  aktualitást  ad  az  oroszok  közel¬ 
sége.  Végül  a  rendőrök  és  csendőrök  között  nyilván  már 

a  múltban  is  voltak  emberséges  emberek,  kik  a  mai 

* 

végkatasztrófában  visszanyerték  hangjukat.  így  jelentik 
nekem;  nem  szeretném  azonban,  ha  ez  állítás  igaza 
a  saját  személyemen  próbáltatnék  ki. 

A  H.  házban  új  zsidó  menekültek  jelentkeztek.  Elvi¬ 
rának  mindenik  számára  van  szalmazsákja,  elesége, 
s  ami  mindennél  több:  szíve  és  szíves  vigasztaló  szava. 
Mindegyikkel  végigszenvedi  nyomorúságát.  Páratlan 
ember,  s  úgy  látszik,  hogy  példája  ragadós.  A  fűtő, 
a  segédfűtő,  kik  eddig  nem  fogytak  ki  a  nyilas  fogadko¬ 
zásokból,  s  ezzel  nekem  is,  a  házbelieknek  is  nem  egy 
nyugtalan  éjszakát  okoztak,  zsidókat  bújtatnak.  Remé¬ 
lem,  több  eredménnyel,  mint  a  semleges  államok. 

Az  összes  nyilaspártok  és  a  keleti  front  fuzionáltak. 
A  szerződésben,  melyet  egymással  kötöttek,  az  ősi 
magyar  tradíció  tiszteletében  kimondották,  hogy  amit 
közös  erővel  szereznek,  abban  mindnyájuknak  részük 
legyen.  A  szerzés  tempója  jelentékenyen  meggyorsult. 
Kell  a  nyugati  útra;  a  minisztériumok  már  költöznek 
Budára. 

A  szörnyűségek  sokasodnak.  Ma  este  nyolcig  kellett 
beköltözni  a  „védett”  zsidóknak  a  kijelölt  Pozsonyi  úti 

házakba.  Már  délben  körülfogták  a  nyilasok  a  Lipótvá¬ 
ros  északi  részét,  s  a  negyedszer-ötödször  átköltöztetett 
zsidóktól  elszedték  utolsó  batyuikat,  egyes  csoportok 
elől  pedig  elzárták  a  kijelölt  házat,  és  átkergették  őket 
Budára,  a  biztos  pusztulás  elé. 

A  körúton  egy  csillagos  házaspár  szembekerül  egy 
nyilassal.  Rájuk  veti  magát,  és  ütni  kezdi  őket  a  puska¬ 
tussal  kegyetlenül.  A  férfi  védekezik,  visszaüt.  Rögtön 
ott  terem  másik  négy  nyilas;  a  zsidó  veszve  van.  Egy 
oldalkosaras  motor  áll  meg  ott,  egy  százados  száll  ki 
belőle.  „Nincs  magukban  emberség?”  -  szól  rá  a  nyila¬ 
sokra.  „Nincs!”  -  felelik,  s  már  vonszolják  is  a  férfit 
a  kapualjba,  ahol  végeznek  vele.  Az  összegyűlt  tömeg 
morogva  oszlik  szét.  Itt  forradalom  lesz,  csak  éppen 

hogy  ezzel  megvárják  az  oroszok  bejövetelét.  Folytas- 

✓ 

sam?  írjak  arról  a  fiatal  ludovikás  tisztről,  akinek 
a  Ludovikából  hozott  szelleme  versenyez  a  nyilasok 
szellemével?  Átvesz  a  kísérő  nyilasoktól  egy  csoport 
zsidót  azzal,  hogy  „magukat  lajstrom  nélkül  adták  át 
nekem;  annyival  számolok  el,  amennyivel  jólesik”. 
S  a  legközelebbi  napokban  gondoskodik  is  a  létszám- 
apasztásról.  A  nevét  meg  kell  tudnom,  mondom.  Az¬ 
után  legyintek:  minek!  Más  százé,  meg  ezeré,  ebből 
a  fajtából,  ismeretlen  marad.  A  jókét  kell  följegyezni;  ez 

kevesebb  munkát  ad. 

✓ 

így  nevezetesen  egy  ezredes  nevét  közölték  velem. 
Farkashidy  József.  Csillagos  házban  lakik  (Légrády 
Károly  utca  43.),  és  feleségével  együtt  a  legemberibb 
módon  próbál  segíteni  a  ház  szerencsétlen  zsidóin, 
vigasztalja,  élelmiszerrel  látja  el  őket,  s  felháborodással 
beszél  a  gazságokról,  melyeknek  tanúja.  Lehetséges  az, 
hogy  ezt  az  embert  ugyanaz  a  föld  termette,  amelyik 
a  másik  ezredest,  aki  a  Markó  u.  1/b.  légópincéjében 
követelte,  hogy  az  a  zsidónő,  aki  a  bombázás  alatt 
odamenekült,  távozzék  onnét,  mert,  úgymond,  „nem 

azért  volt  a  harctéren,  hogy  most  zsidóval  egy  levegőt 
szívjon”? 

A  pápai  nunciatúra  és  a  Keresztény  Szociális  Misszió 
azzal  a  kérelemmel  fordultak  a  fővároshoz,  engedje  át 
a  Horánszky  utcai  gimnáziumot  a  Szociális  Missziónak, 
hogy  ott  menekülteket  és  védetteket  helyezzen  el. 
A  főváros  a  kérelmet  azzal  utasította  el,  hogy  „nem 
időszerű”. 


November  23. 

Barátom  beszéli  a  következő  villamosvasúti  jelenetet: 
„1944.  november  22-én  este  a  Nyugati  pályaudvar  előtt 
egy  hatos  villamos  utolsó  kocsiján  ültünk  együtt,  négy 
fegyveres  katona,  egy  civil  úr,  a  társaságomban  lévő 
hölgy  és  a  kalauznő.  Közvetlenül  a  kocsi  indulása  előtt 
egy  idősebb  vidéki  asszony  szállt  fel,  akitől  társasága 
elmaradt,  miután  a  vülamos  közben  hirtelen  elindult. 
Az  asszony  -  akiről  látszott,  hogy  hosszú  útról  érkezett 
-  jegyet  akart  váltani,  de  kiderült,  hogy  nincsen  apró¬ 
pénz  nála.  Felajánlottam,  hogy  kifizetem  a  villamosje¬ 
gyét,  mire  kedves  közvetlenséggel  mesélni  kezdett 
a  kocsiban  ülők  előtt  arról,  hogy  Hatvan  és  Hort  között 
lévő  Ecséd  községből  menekült,  miután  a  németek, 
ötpercnyi  időt  sem  engedve  számukra,  a  község  lakóit 
eltávolították. 

-  Két  napig  ültünk  egy  borospincében  százharminc- 
ketten  -  beszélte  -  anélkül,  hogy  tudtuk  volna,  mi 
történik  körülöttünk.  A  nagy  lövöldözéstől  ijedtünk 
meg,  és  menekültünk  a  föld  alá.  Az  első  éjszaka  után, 
hajnaltájban,  közveden  a  pince  előtt  idegen  beszédet 
hallottunk,  emberek  ordítoztak,  majd  valaki  belőtt  az 
ajtón  keresztül.  A  golyó,  szerencsére,  senkit  sem  talált, 
a  falba  fúródott.  Erre  elkezdtünk  kiabálni  belülről: 
»Magyarok,  civilek«  -  mire  felnyitották  a  pinceajtót, 
bejött  egy  orosz  katona,  aki  németet  keresett  közöt- 

tünk.  Ennek  is  megmagyaráztuk,  hogy  nincs  itt  német, 
valamennyien  magyarok  vagyunk  és  nem  katonák.  Az 
orosz  nem  is  okvetetlenkedett  sokat,  hanem  azt 
mondta,  hogy  maradjunk  nyugodtan,  semmi  bántódá- 
sunk  nem  lesz.  Nem  is  volt.  Ettől  az  időtől  kezdve  az 
ágyúgolyók  röpködtek  keresztül  a  pince  felett.  Hol 
németek  lőttek,  hol  oroszok.  A  pince  négy  telitalálatot 
kapott,  de  jó  mélyen  a  föld  alatt  meg  sem  rezzent  a  fal, 
senkinek  sem  történt  semmi  baja. 

Amíg  az  oroszoké  volt  Ecséd  -  folytatta  beszédét  az 
asszony  -,  végig  bent  ültünk  a  föld  alatt,  csupán  néhá- 
nyan  merészkedtek  ki,  akik  látták,  hogy  az  uradalom 
istállóiba  apró  muszka  lovakat  kötöttek  be,  az  ökröket 
és  teheneket  kihajtották,  és  azok  szabadon  legeltek  az 
épületek  körül.  Két  nap  múlva  megváltozott  a  világ,  az 
oroszok  visszahúzódtak,  és  németek  jöttek  a  helyükbe, 
akik  annyi  időt  sem  engedtek,  hogy  a  legszükségesebb 
holmit  magunkhoz  vegyük,  hanem  ránk  parancsoltak, 
hogy  nyomban  hagyjuk  el  a  községet  úgy,  ahogy 
vagyunk,  egy  szál  ruhában,  minden  felszerelés  nélkül. 
Gyalog  vágtunk  neki  az  útnak,  Hatvan  felé  nem  jöhet¬ 
tünk,  mert  az  már  az  oroszoké  volt,  hanem  Balassagyar¬ 
matnak  indultunk,  és  Vácon  keresztül  most  érkeztünk 
ide.  De  amíg  gyalogoltunk,  láttuk  ám,  hogy  az  urada¬ 
lom  nyolcvan  ökrét  elhajtják.  De  nem  az  oroszok, 
hanem  a  németek... 

Ebben  a  pillanatban  felemelkedett  a  helyéről  az 
asszonnyal  szemben  ülő  katona,  és  odaült  közvetlenül 
az  asszony  mellé.  Azt  kérdezte  tőle: 

-  Hát  most  mondja  meg,  néni,  melyik  az  igazi  ellen¬ 
ség,  az  orosz  vagy  pedig  a  német? 

Az  asszony  óvatosan  felelt: 

-  Egyformán  félek  mindkettőtől... 

De  a  honvéd  pontos  választ  akart: 

-  Mondja  meg  csak  bátran,  melyik  a  nagyobb  el¬ 
lenség? 

-  A  német... 

-  Nahát  -  felelte  elégedetten  a  katona. 

Ezt  a  beszélgetést  a  kocsi  egész  közönsége  feszült 
figyelemmel  hallgatta  végig.  Az  asszony  utolsó  szavaira 
azután  megoldódtak  a  nyelvek.  A  kalauznő  kezdte: 

-  Persze  hogy  a  német.  Bennünket  is  kiürítettek, 
négy  napja  járok  haza,  hogy  mentsem,  ami  menthető, 
de  már  második  napon  láttam,  hogy  kirabolták  az  egész 

A 

lakást.  En  azonban  nem  hagytam  annyiban  a  dolgot, 
hanem  botrányt  csináltam,  felmentem  a  német  parancs¬ 
nokságra,  és  ott  visszaadták  a  párnáimat,  meg  a  varró¬ 
gépet... 

-  Az  Isten  verje  meg  az  ilyen  szövetségest  -  szólt 
közbe  most  a  második  honvéd  is.  -  Rosszabb  ez,  mint 
akármilyen  ellenség,  és  ezek  miatt  kell  nekünk  meg¬ 
halni. 

Most  külön  beszélgetés  indult  meg  a  társaságomban 
lévő  hölgy  és  a  harmadik  katona  között. 

-  Az  a  baj,  hogy  minden  helységet  kiürítenek 
-  kezdte  a  hölgy,  de  a  honvéd  közbevágott: 

-  Nem  kell  senkinek  elmenni.  Nem  kell  félni,  mert 
nincs  mitől,  de  aki  a  lakását  otthagyja,  annak  mindene 
elvész.  Elviszik  a  németek.  A  szakaszvezetőm,  aki  szin¬ 
tén  Szentlőrincen  lakik,  csak  az  üres  négy  falat  találta 
meg,  mikor  visszatért. 

Ismét  a  kalauznő  vette  át  a  szót: 

-  Mindenütt  csak  ilyent  lehet  hallani  róluk,  hát  miért 
kell  félni  az  ellenségtől,  amikor  a  barát  így  viselkedik? 

Mire  a  negyedik  honvéd  sapkáját  feltolta  a  homlo¬ 
kára,  és  keservesen  átkozódni  kezdett: 

-  Hinnye,  a  keservit! 

Eközben  a  kocsi  a  Baross  utcához  ért,  bár  valameny- 
nyien  a  Rákóczi  útnál  akartunk  leszállni.” 

November  25. 

Elvira  két  pár  selyemharisnyát  ajándékozott  Riának. 
Mondottam  neki,  ha  valaki  a  mostani  gyilkos  időkben 
megpróbálja  embertársát  a  gyilkosok  elől  elrejteni,  saját 
és  hozzátartozói  biztonságának  kockáztatásával,  ez 
nagylelkű,  de  bizonnyal  nem  egyedülálló  cselekedet. 
De  hogy  nő  ma  két  pár  selyemharisnyát  ajándékozzon 
egy  másik  nőnek,  erre  alig  hiszem,  hogy  ma  példa 
legyen.  Ezért  Mária  Terézia-rend  jár. 

Egy  szakaszvezető  hőstetteiről  olvastam  tegnap  az 
egyik  napilapban  lendületes  közleményt.  Egymaga 
néhány  közkatona  kíséretében  szétvert  egy  orosz  ezre¬ 
det.  (Hogy  ilyen  hősi  kiállások  mellett  hogyan  jutott  el 
az  orosz  hadsereg  Kolozsvártól  Budapestig,  az  örök 
rejtély  marad.)  Egy  másik  szakaszvezető  hőstetteiről  is 
kaptam  hírt.  Egy  nő  megjelent  volt  zsidó  gazdájánál,  és 
követelte,  hogy  adja  át  neki  ebédlőbútorait  és  leánya 
kelengyéjét.  A  zsidó  ezt,  hivatkozással  arra,  hogy 
mindezt  az  államkincstár  igénybe  vette,  megtagadta. 
Másnap  két  fegyveres  nyüas  elhurcolta  a  zsidót  és 
agyonverte.  Nem  érdekes  eset,  naponta  többször  meg¬ 
történik.  De  érdekes,  hogy  az  agyonvert  zsidó  sofőrje, 
aki  most  szakaszvezető,  megjelent  autóval  a  csillagos 
családnál,  kivitte  őket  a  temetésre,  vissza  is  vitte  őket, 
s  azóta  is,  amiben  csak  tud,  segítségükre  van.  Gondo¬ 
lom,  ez  a  nagyobb  hőstett,  s  amellett  igaz. 

Hírek.  A  nyilasok  elfogták  Kállay  Miklós  családját, 
és  beüzentek  a  török  követségre,  hogy  elbánnak  velük, 
ha  Kállay  nem  jelentkezik.  Kállay  jelentkezett,  a  nyila¬ 
sok  átadták  a  Gestapónak.  Kornis  Gyulát  a  pestvidékire 
vitték.  A  lapok  utasítást  kaptak,  hogy  vezércikkben  és 
egyéb  közleményekben  értessék  meg  a  közönséggel, 
hogy  a  gyárak  leszerelése  és  Németországba  vitele  nagy 
nemzeti  érdek,  mert  a  magyar  nemzeti  vagyon  megmen¬ 
tését  jelenti.  Ebbe  a  hírkategóriába  tartozik  a  másik  hír 

is,  hogy  a  Balkánról  feljövő  milliós  német  sereg  Temes¬ 
várnál  megverte  az  oroszokat,  és  elvágta  őket  hátsó 
összeköttetéseitől:  a  magyarországi  orosz  haderő  össze¬ 
omlása  napok  kérdése.  A  szomorú  csak  az,  hogy  minden 
eddigi  tapasztalata  dacára,  a  magyar  középosztály  egy 
része,  meg  a  házmesterek  és  villamoskalauzok  hiszik  is 
ezt,  más  része  reméli. 

Barátaimról  semmi  hír.  Egyedül  F.  Paliról  és  Á.  M.- 
ékról  tudom,  hogy  jó  helyen  vannak.  Mi  van  Rassayval, 
Leóval?  H.  Alberttel?  Sok  mindenféle  gyöngeségen 
kaptam  magamat  rajta  az  elmúlt  hónapokban,  de  egy 
tekintetben  jó  bizonyítványt  állíthatok  ki  magamról. 
Bármilyen  veszélyes  helyzetben  voltam  -  és  vagyok  még 
ma  is  -,  barátaim  sorsa  legalább  olyan  aggodalommal 
tölt  el,  mint  a  magamé.  Időnként  való  lelki  összecsuklá- 
saim  egyik  fő  oka  a  tehetetlenség  kínos  érzése:  hogy 
semmit  sem  tehetek  érdekükben.  (Vajon  írjam-e  azt  is 
javamra,  hogy  az  elmúlt  nyolc  hónapban  soha  senki 
előtt  rosszkedvet  nem  mutattam,  fejemet  nem  lógattam, 
lemondó  vagy  pesszimista  nyilatkozatokkal  senkinek 
reménykedését  le  nem  törtem?  A  magamét  egynéhány¬ 
szor.) 

Folytonos  ágyúdörgés.  Az  oroszok  Csepel-szigeten 
vannak,  Dunaharasztin,  Maglódon.  A  németek  kerge¬ 
tik  befelé  a  Budapest  környéki  falvak  polgári  lakossá¬ 
gát.  Amit  lakásaikban,  udvaraikon,  gazdaságukban 
hagynak,  az  a  németeké.  (Hát  nem  jobb,  ha  az  övéké, 
mint  az  oroszoké,  mondja  a  buta  polgár,  akinek  szelle¬ 
méhez  igazodik  tíz  esztendő  óta  az  ország  bel-  és  külpo¬ 
litikája.  Nincs  az  a  demokrácia,  mely  ezzel  a  butasággal 
meg  tudna  küzdeni.) 

„Sírtam,  nagyságos  asszony  -  mondotta  Elvira  édes¬ 
anyjának  egy  vasúti  kalauz  -,  amikor  láttam,  hogy 
a  zsidókat  karikás  ostorral  terelik  össze.”  Terelik  tízez¬ 
rével  Bécs  felé;  Hegyeshalomba  már  olyan  állapotban 

érkeznek  meg,  hogy  a  németek  állítólag  már  be  se 
akarják  fogadni  őket.  A  nőket,  öregeket,  gyerekeket 
visszaküldik.  Szálasiék  kénytelenek  lesznek  itthon 
agyonütni  őket.  Ehhez  már  alaposan  elvégezték  a 
Schule  dér  Geláufigkeitot. 


November  26. 

Nem  tudtam  aludni,  de  sikerült  meglógni  a  jelen  borzal¬ 
masságai  elől.  Gondolatban  Mélykúton  jártam,  apám 
műhelyében.  Apám  a  horgosi  vásárra  készült;  úgy  volt, 
hogy  a  kocsi  hajnali  háromkor  jön,  akkor  fölpakolják 
a  portékát,  és  hatra  már  Horgoson  lesznek.  Apám  le  sem 
feküdt;  gondosan  átvizsgálta  a  brokátlajbikat  -  nagyon 
tudott  gyönyörködni  mintájukban,  s  mikor  először  néz¬ 
tem  meg  a  Bargello  textilgyűjteményét,  fájdalmasan 
gondoltam  arra,  hogy  milyen  kár,  hogy  apám  ezt  nem 
láthatja.  (Aminthogy  életem  vétkes  mulasztása,  amit 
soha  nem  bocsátók  meg  magamnak,  hogy  nem  vittem  el 
apámat-anyámat  Veneziába,  Firenzébe,  Rómába.) 
Engem  nem  vitt  magával  a  vásárra,  pedig  szívesen 
mentem  volna;  lefeküdtem,  de  mikor  Bódi  bácsi  kocsija 
már  három  előtt  a  ház  elé  állt,  fölkeltem,  és  fázósan 
néztem,  ahogy  a  nagy  ládát  fölpakolják.  Mélykútra 
gondoltam  az  éjjel,  csendes  boldogságomra  a  nyári 
vakációkban,  azután  első  pesti  barangolásomra,  amikor 
ide  felhoztak,  és  beírattak  a  lutheránus  gimnáziumba, 
és  én  nekiindultam,  hogy  fölfedezzem  magamnak  ezt 

a  temérdek  várost.  A  mostani  Szabadság  tér  helyén 

✓  ✓ 

akkor  még  állt  a  Neugebáude,  az  Uj  Épület;  szürke  falai 
előtt  borzongva  osontam  el,  s  félve  tekintettem  föl 
ablakaira,  kutatva,  hogy  melyik  mögött  raboskodott 
Kossuth  Lajos.  A  Gyapjú  utcai  német  színház  akkor 
égett  le;  a  mi  osztályunk  lelkesen  fogadta  e  hírt;  a  torna¬ 
óra  helyett  odamentünk,  hogy  személyesen  győződjünk 
meg  a  hír  valóságáról.  S  mikor  néhány  nap  múlva  arról 

értesültünk,  hogy  a  budapesti  német  polgárok  akciót 
indítottak  a  német  színház  újból  való  fölépítésére,  elha¬ 
tároztuk,  hogy  ezt  minden  úton  és  minden  eszközzel 
meggátoljuk.  S  bár  ez  elhatározásunk  végrehajtására 
semmit  sem  tettünk,  mégis  örök  dicsőségünknek  érez¬ 
tük,  ma  újra  annak  érzem,  hogy  a  német  színház  nem 
épült  fel.  „Ha  kérdezzük,  hogy  minden  emberi  képze¬ 
let,  akár  fiatalos,  akár  elaggott,  akár  vidám,  akár  borús, 
miért  fordul  egyforma  kíváncsisággal  a  múlt  felé,  akkor 
minden  bizonnyal  azt  kell  válaszolnunk,  hogy  a  múlt 
egyetlen  sétánk,  egyetlen  helyünk,  ahol  megmenekül¬ 
hetünk  mindennapi  bajainktól,  nyomorúságainktól, 
önnönmagunktól.  A  jelen  meddő  és  kuszáit,  a  jövőt 
titok  fedi.  Minden  gazdagság,  minden  fény,  a  világ 
valamennyi  gyönyörűsége  a  múltban  lakozik.’’ 

Egyik  uszály  a  másik  után  úszik  fölfelé  a  Dunán, 
szőnyegekkel  megrakottan.  Csodálatosan  rendben  van 
a  németek  lelkiállapota:  keleten,  nyugaton  hullanak 
seregeikre  a  kemény  pörölycsapások,  és  mégis  a  sző¬ 
nyegtolvaj  lásokat  nagy  műgonddal,  szakavatottsággal 
és  fáradhatatlanul  hajtják  végre.  A  Szálasi-kormány 
magyar  leventékkel  szedeti  össze  számukra  a  szőnyege¬ 
ket.  De  persze  egyéb  szükségleti  cikkekről  sem  feled¬ 
keznek  meg:  ezüst,  arany  már  mind  künn  van,  most 
a  bútorokat,  ruhaneműeket,  élelmiszereket  viszik. 
Néhány  szerencsétlen  parasztasszonyt  -  az  uruk  katonai 
szolgálatot  teljesít  -,  akik  szerettek  volna  gyermekeik 
számára  néhány  falatot  megmenteni,  agyonlőttek. 
A  cseléd  barátai,  kik  a  Pest  környéki  falvakból  jönnek 
ide,  egyébről  sem  beszélnek,  mint  német  förtelmekről. 
És  most  próbáljam  meggyőzni  magamat,  hogy  Goethe, 
Schiller,  Mozart,  Beethoven,  Kant,  Schopenhauer, 
Nietzsche  nemzete!  Nem,  ez  Hiüer  nemzete;  száz  év 
sem  elég  arra,  hogy  ennek  a  tébolyultnak  Káin-bélyegét 
lemossa  magáról. 

Mario  beteg;  őserdőtörténeteket  olvastam  fel  neki, 
többek  között  a  brazíliai  vadon  mérges  kígyóiról  szólót. 
Egy  német  ültetvényes  beszéli  el  négy  néger  munkásá¬ 
nak  tragikus  halálát,  akiket  egy  zsakaraka  (trigonoce- 
phalus  atrox)  nevű  mérges  kígyó  mart  meg.  „Ez  szo¬ 
morú  nap  volt  -  mondotta  este  Kilder  úr,  a  német 
ültetvényes.  -  E  gazdag  országnak  ezek  a  legrettenete¬ 
sebb  ostorai,  s  én  sokszor  beteges  vágyódást  érzek 
hazám  után,  melynek  nincsenek  ilyen  halálos  szörnyei.” 
„Kilder  úrhoz  -  jegyezte  meg  Mario  -,  úgy  látszik,  még 
nem  jutott  el  Hitler  híre.” 

A  Zensurstelle  für  Ungarn  felhívta  egy  pro  domo 
közleményben  a  lapok  figyelmét  arra,  hogy  közlemé¬ 
nyeikben  az  „orosz”  szó  helyett  a  „szovjet”,  a  „vörös” 
vagy  „bolsevista”  szavakat  használják.  A  lapok  meg  is 
teszik,  ez  azonban  nem  akadályozta  meg  Malinovszkij 
hadseregét  abban,  hogy  Hatvant  elfoglalja  és  a  Hat¬ 
vanba  vivő  útnak  egy  jelentős  szakaszát.  A  németek 
Budapest  utcáin  bunkerokat  és  védőállásokat  építenek. 

Egy  napilap  apróhirdetéseiből:  „Pátyiak!  Ki  Bolla 
Péter  Pálról  és  feleségéről  tud,  értesítsen.  Aláírás.” 
„Kérem  Mátyás  Marianne-t  Nagykőrösről,  hol-  és 
hogylétükről  értesítsen.  Fehérkutiné  stb.”  „Gere  Ist- 
vánné  Kábáról  keresi  Budapesten  lakó  Gere  Istvánt.” 
„Jászberényiek!  Aki  tud  valamit  szüléimről  stb.”  Albér¬ 
leti  szobát  keres  Pesten  menekült  úr  feleségével  és 
tizenegy  éves  fiával.  Ajánlatokat  „Minden  pénzt  meg¬ 
adok”  jeligére.  Az,  hogy  Pesten  keres  szobát,  és  nem 
Budán,  mutatja,  hogy  megelégelte  a  menekülést. 
„Szombathelyre  egy  koffert  ki  visz  jutalomért?”  „Öt¬ 
ezer  pengő  jutalom  Teréz  körút  18.  alatti  fáspincéből 
elveszett  bő  hátú,  nercgalléros  fekete  perzsabunda 
nyomravezetőjének.”  „Kolláth  Anni  vöröskeresztes 
testvér  Szolnokról  adjon  életjelt  nővérének!”  „Gödöllő- 
Budapest  közötti  úton  november  14-én  elveszett  egy 

G.  G.  monogramos  bőrönd,  ezüst  evőeszköz  és  családi 
okmány  tartalommal.  Kétezer  pengő  jutalom  a  megtalá¬ 
lónak,  ötszáz  pengő  a  nyomravezetőnek.”  „Jászberé¬ 
nyiek,  ki  tud  öcsémről...  stb.”  „Jászkiséri  főjegyzőt 
keresik  barátai...”  „Várhegyi  Győző  zászlós  keresi  fele¬ 
ségét.  . .”  „Jászberényiek,  ki  tud  valamit  Király  József  és 
családjáról...”  „Kiskunlacházáról  menekült  Havrilla 
Julianna  közölje  címét...”  „Frontszolgálatot  teljesítő 
orvos  menekült  orvos  házaspárt  keres  két  szoba-hallos 
lakásába...”  „Tíz  mázsa  tűzifát  adok  annak,  aki  Budán 
két-három  szobás  komfortos  üres  lakást  szerez.”  „Szü¬ 
leit  keresi  Drebik  Józsefné  Füzesgyarmatról.”  „Faházat 
vennék,  télen  is  lakhatót.”  „Duka  Dénes  keresi  hozzá¬ 
tartozóit  Krasznáról,  illetve  Korondról.”  „Tűzifáért 
bútorozott  szobát  adok.”  „Vasadiak,  ha  tud  valaki 
Monori  János  és  családjáról,  értesítsen...”  „Jászberé¬ 
nyiek!  Kérek  szíves  értesítést,  ha  valaki  hírt  tud  adni 
feleségemről...”  „Kolozsvári  és  marosvásárhelyi  hozzá¬ 
tartozóimat  keresem.”  „Tűzifát  vagy  szenet  adok 
annak,  ki  garázsát  istállónak  átengedi.”  „Alsópályi 
Antal  fhdgy  keresi  családját  Sajóörsről  és  Sajóköröm- 
ről.”  „Komádiból  id.  Nagy  P.  Istvánt  keresi  családja.” 
„Gödér  Gábor  keresi  feleségét.”  -  S  így  tovább,  a  tragé¬ 
diák  végtelen  során  át. 


November  28. 

Ady  posztumusz  kötetének  utolsó  versében  azt  írja: 
„Elhasznált,  szegény  magyarok,”  „vérvesztes,  szegény 
szép  szívünkről”  ír.  Vajon,  ha  ma  élne,  írna-e  üyen 
féltő-gyöngéd  sorokat?  S  nem  dörögne-e  inkább  berzse- 
nyies  dühvei:  „Nekünk  Mohács  kell!” 

November  29. 

Nincs  menekvés.  Terrorfiúk  csapatai  járnak  házról 
házra,  elbújtatott  zsidókat  és  katonaszökevényeket 
keresve...  vége  mindennek.  A  házban,  ahol  megbúj¬ 
tunk,  valóságos  kirakatban  ülünk. 

A  cselédek  tudnak  a  dologról,  és  sejtik  vagy  tudják  az 
iskolaszolgák,  a  fűtők,  a  mosónők  s  mindazok,  kik  még 
a  kórházszemélyzetből  itt  maradtak.  S  ezek  egymással  is 
marakodnak,  eldugott  élelmiszereken,  kényelmesebb 
ágyon,  s  feljelentéssel  fenyegetik  egymást.  És  a  fűtő 
állandóan  részeg,  és  fél  a  nyilas  segédfűtőtől,  a  nyilas 
segédfűtő  nem  fél  senkitől,  dacára  hogy  a  pincében  két 
zsidóasszonyt  rejteget,  és  Dárday,  a  janitor  fél  minden¬ 
kitől,  mert  kórházi  élelmiszereket  rakott  félre,  s  azt  úgy 
védi,  mint  Fafner  a  Rajna  kincsét. 

Rendőrök  járnak  a  házba,  hogy  megbeszéljék  a  ház¬ 
beli  cselédséggel  az  eseményeket,  hol  az  oroszokat  szid¬ 
ják,  hol  a  németeket,  a  zsidókat  mindig. . .  lőporos  hordó 

* 

felett  ülünk,  egy  szikra,  és  vége  mindennek.  Es  H.- 
ékon,  kik  mindezt  éppolyan  jól  látják,  mint  én,  az 
idegességnek  semmi  nyoma,  szívesek,  jók,  bátorítok, 
együttérzők.  Holott  azt  kellene  mondaniok:  ami  ember¬ 
ségünkből  telt,  megtettük,  messzebb  már  nem  mehe¬ 
tünk  a  magunk  és  gyermekeink  életének  kockáztatása 

nélkül,  most  már  próbáljátok  meg  másutt  és  másképp. 

* 

Es  ha  ők  nem  mondják,  nekünk  kellene  mondanunk:  az 
öreg  zsidóasszonynak,  aki  csillagos  házból  szökött  ide 
unokájával,  a  szökevény  zsidó-munkaszolgálatosnak 
s  nekem,  kit  politikai  múltamért  keres  a  Gestapo,  és 
zsidóságomért  fog  kivégezni  a  nyilas.  És  nem  mondja 
egyik  sem.  Magunkban  konstatáljuk  ezt,  néha  szemfor¬ 
gatón  egymásnak  is  elmondjuk,  s  aztán  hagyunk  min¬ 
dent  csodavárón  a  régiben. 

Egy  ismerősöm,  aki  eddig  is  nem  egy  megbízhatatlan 
hírrel  látott  el,  újságolja,  hogy  Veesenmayer  már  nem 

bízik  a  Szálasi-kormányban.  Mert  nem  tud  rendet  tar¬ 
tani,  és  nem  tud  érvényt  szerezni  rendelkezéseinek,  és 
mert  jelentései  hozzá  hazugok.  A  hazugság  pedig  náci 
privilégium. 

A  nyilasoknak  két,  a  magyar  poglavnik  által  engedé¬ 
lyezett  terrorcsapata  működik,  mindenik  a  számára 
megállapított  területen.  Állítólag  elfogták  nagybaczoni 
Nagy  Vilmost,  és  végeztek  vele.  Attól  félek,  hogy  Zsi¬ 
linszky  Bandi  is  kezükre  jutott;  nagy  csapás  volna. 

A  H.  házba  új  menekült  érkezett:  megint  egy  munka¬ 
szolgálatos  fiú,  ki  nem  hajlandó  Németország  felé  venni 
útját. 

November  30. 

Churchill  ma  hetvenéves.  Próbáltam  egy  imaginárius 
üdvözlő  levelet  írni  hozzá,  tele  barátságos,  sőt  majdnem 
hódoló  érzésekkel,  de  nem  minden  malícia  nélkül  az 
ideálok  tekintetében,  melyeket  háborús  célokként  han¬ 
goztatni  szokott.  Főleg  ez  utóbbira  vetném  a  súlyt,  mert 
minek  írjak  annak  a  lépésnek  világtörténelmi  jelentősé¬ 
géről,  amikor  Dunkerque  után,  kissé  clemenceau-i 
pózban,  de  Anglia  fiának  tengereket  átölelő  távolbalátá¬ 
sával  és  határozottságával  a  háború  szívós  folytatására 
szánta  el  magát  és  nemzetét.  Ahogy  kiállt,  háromszáz- 
ezer  csupasz  katonával  és  néhány  száz  vadászgéppel, 
szálegyedül,  s  ahogy  ezt  a  világ  legfélelmetesebb  katonai 
erejévé  izmosította  -  egy  birodalomban,  mely  1918  óta 
és  a  múlt  világháborúra  emlékezőn,  a  háborúról  hallani 
sem  akart,  ez  churchilli  cselekedet,  brit  cselekedet 
volt...  De  minek  írnék  erről!  Ezer  meg  ezer  vezércikk¬ 
ből  fogja  hallani  ennek  a  szólamnak  végtelen  melódiáját, 
s  bizonnyal  akad  majd  Carlyle  is,  ki  -  joggal  -  hősei  közé 
sorolja.  Amiről  írhatnék  -  a  szkeptikus  Churchillnek,  az 
embernek  és  emberi  dolgok  ismerőjének  -,  az  Nagy- 
Britannia  pozíciója  a  háború  után.  Mert  dacára,  hogy 

a  német  propaganda  ordítja  világgá,  az  európai  egyen¬ 
súly  kérdése  újból  nagy  problémája  lesz  a  háború  utáni 
Nagy-Britanniának.  Anglia  világpolitikai  dogmája  volt 
az  európai  egyensúlynak  mindenáron  való  fenntartása. 
Végzett  a  napóleoni  Franciaországgal,  s  az  európai 
egyensúly  kérdése  körülbelül  egy  fél  évszázadra  el  is 
volt  intézve.  1871-ben  egy  új,  félelmetes  nagyhatalom 
született  meg  Versailles  tükörtermében...  új  felhők 
Nagy-Britannia  homlokán.  Az  1914-18.  évi  háborúban 
Nagy-Britannia  végzett  a  német  nagyhatalommal. 
Tökéletlenül.  Engedte,  hogy  a  Monarchia  szétzúzassék, 
viszont  tűrte  azt  -  megértőn  tűrte  -,  hogy  a  weimari 
Németország  romjain  még  félelmetesebb  méretekben 
felépüljön  Hitler  országa.  Két  megfontolás  bírta  rá 
a  brit  birodalom  akkori  vezetőit  Németország  fölfegy- 
verzésének  tűrésére.  Az  egyik  Franciaország  kontinensi 
túlsúlyának  megnövekedésétől  való  félelem.  A  másik  az 
a  meggyőződés,  hogy  Németország  mint  katonai  hata¬ 
lom  a  leginkább  alkalmas  Oroszország  törekvéseinek 

✓ 

sakkban  tartására.  Es  Németország  pálmája  az  angol 
megértés  melegében  az  égig  nőtt,  s  felborította  az  euró¬ 
pai  egyensúlyt.  Ami  azt  jelentette,  hogy  most  már  nem 
éri  be  Oroszország  sakkban  tartásával,  hanem  letöri  és 
megrabolja  Oroszországot,  és  azután  jön  a  náci  világura¬ 
lom.  S  most  Chruchill  Angliája  végez  Hitler  világuralmi 
álmaival:  az  európai  egyensúlyt  azonban  nem  tudja 
helyreállítani,  szeme  láttára  nő  a  kontinens  egyetlen 
hatalmaként  Oroszország.  Erről  írtam  volna  Churchill- 
nek  imaginárius  levelet,  az  angolszász-orosz  megértés 
fontosságáról,  és  még  a  „szabadságról”  írtam  volna, 
melyet  e  véres  háború  árán  az  európai  nemzeteknek 
adni  készülnek,  s  melynek  annyi  tartalma  lesz,  ameny- 
nyit  a  felszabadító  nemzet  majd  adni  hajlandó.  Kérdője¬ 
lekkel  tűzdeltem  volna  meg  levelemet,  és  arról  elmél¬ 
kedtem  volna,  amit  Churchill  nyilván  nálamnál  sokkal 

jobban  tud,  hogy  a  hatalom  már  lényegénél  fogva 
gonosz,  die  Macht  an  sich  ist  bőse.  Végül  a  Németor¬ 
szágnak  nyújtandó,  helyesebben  sújtandó  békefeltéte¬ 
lekről  írtam  volna,  melyek  tekintetében  aligha  volna 
eltérés  köztem  és  Churchill  között.  De  ezzel  nem  is 
szabadna  beérnem.  Az  utókor  elvárhatja  tőlem,  hogy  az 
imaginárius  levélre  az  imaginárius  választ  is  megszer¬ 
kesszem.  Abban  a  stílusban,  ahogy  Churchill  a  múlt 
háború  történetét  vagy  a  maga  életét  megírta  -  szere- 
tetre  méltó  fölényességgel,  józan  dogmamentességgel 
a  realitás  talaján  maradva,  ami  azt  jelenti,  hogy  némi¬ 
nemű  kétkedésekkel  az  apodiktikus  igazságokban. . .  így 
kellett  volna. 

De  persze  mindezt  csak  elképzeltem,  s  aztán  fárad¬ 
tan,  idegesen  ejtettem  kezemet  ölembe.  Már  az  is,  amit 
az  előbbiekben  összedadogtam,  nagy  megerőltetésembe 
került.  Végleg  kifáradtam,  nem  bírom  tovább.  Ha  e  pil¬ 
lanatban  belépnének  a  Gestapo  emberei,  talán  meg  se 
rémülnék,  egy  pattanásig  feszült  helyzet  nyugvópontra 
jutna.  A  többi,  ami  azután  következik,  már  nyílegye¬ 
nes,  szimpla  dolog:  végeznek  velem.  (De  azért  lehet, 
hogy  megrémülnék.) 

Még  egy  körülmény  gátol  a  levélírásban.  Mialatt 
e  sorokat  írom,  a  szomszéd  szobában  hat  ember  tanács¬ 
kozik,  hat  összeesküvő,  kik  itt  gyűltek  össze,  hogy 
mentsék,  ami  menthető.  Ha  nem  tudnám,  hogy 
komoly,  tisztességes,  nemes  szándékú  magyar  embe¬ 
rek,  akkor  Verdi  Álarcosbál- ja  összeesküvő-csoportjá¬ 
nak  gondolnám  őket,  melyet  -  sors  iróniája!  -  éppen  ma 
adnak  az  Operában.  Összeülnek,  összesúgnak,  roman¬ 
tikus  terveket  koholnak,  melyek  megvalósításának 
lehetőségét  már  a  legközelebbi  óra  halomra  dönti. 
Derék  emberek  naiv  elképzelése,  hogy  itt,  ahol  a  német 
arcvonal  keresztülvonul,  a  német  lövészárok  mélyén, 
hátuk  mögött  a  Gestapóval,  nyilas-  és  csendőrpribékjei- 

vei,  akár  az  ujjúkat  is  meg  tudják  mozdítani  a  nácik  és 
hadaik  ellen.  Sem  a  munkásokat,  sem  a  katonákat 
felvonultatni  nem  tudják,  mert  nincs  is  módjuk  a  töme¬ 
gek  fölfegyverzésére  és  megmozgatására.  Azok  a  lehető¬ 
ségek,  mik  a  maquis-nak  adódtak  a  szavojai  hegyekben 
vagy  egyebütt  is,  ahol  a  lakosság  kilencven  százaléka 
németellenes  volt,  itt  nem  állnak  rendelkezésükre.  Sza- 
voja  több  száz  kilométerre  volt  a  német  arcvonaltól, 
hegyekben,  erdőkben,  külön  német  divíziókat  igényelt 
-  a  mi  maquis-nknak  itt  kellene  küzdenie,  a  németek 
megerősített  arcvonalának  kellős  közepén,  élelem  nél¬ 
kül,  fegyverek  nélkül,  egyedül  a  seregek  urának  nevé¬ 
ben  -,  arról  nem  is  szólva,  hogy  a  kollaboracionisták 
száma  itt  még  mindig  nyomasztóan  nagy,  s  jóval  túlter¬ 
jed  a  nyilasok  körén.  Az  ilyen  magyar  kísérlet  egy 
eredménnyel  járhat:  elsodorja  azt  a  néhány  jóravaló 
embert  is,  kikre  szükség  lesz  az  orosz  megszállás  idején 
meginduló  kibontakozásnál.  Aminthogy  most  erősítik 
meg  a  hírt,  hogy  Zsilinszky  Bandit,  ki  részt  vett  néhány 
ilyen  megbeszélésen,  nejével  együtt  elfogták,  s  elfogták 
Tildy  Zoltánt,  továbbá  Kis  János  tábornokot,  ki  annak 
idején  az  újvidéki  gyilkosok  perében  a  katonai  bíróság 
elnöke  volt,  Zsilinszky  meghitt  barátja,  terveinek  isme¬ 
rője. 


December  1. 

„Folyamatban  van  az  angolszász  légi  fölény  kiegyenlí¬ 
tése  Nyugaton”  -  olvasom  a  magyar  poglavnik  lapjában. 
Az  angol  rádió  nem  egészen  így  látja.  Azt  állítja,  hogy 
tegnap  kétezer  amerikai  gép  támadta  Németország  nyu¬ 
gati  felét,  s  ebből  mindössze  négy  veszett  el,  merthogy 
német  vadászgépekkel  egyáltalán  nem  találkoztak. 

1943  augusztusából  egy  német  képes  újság  jutott 
kezembe.  Ha  valaha  is  kételkedéssel  fogadtam  a  német 
idegenforgalmi  invitációt,  hogy  „jöjjön  a  vidám  Né- 

metországba”,  a  folyóirat  lapozása  alaposan  rám  cáfolt. 
„Vidám”  tán  nem  is  kifejezés;  boldog,  sugárzó,  „glück- 
lich  und  strahlend”.  Es  a  németeknél  -  így  mutatják 
a  képek  -  legfeljebb  ha  azok  sugárzóbbak,  kik  szolgált¬ 
jukra  állhatnak:  a  flamandok,  az  észtek,  a  lettek, 
a  románok,  a  hollandok,  a  norvégok.  Minket  magyaro¬ 
kat  a  lap  kirekesztett  e  sugárzó  boldogságból,  merthogy 
csak  most,  Szálasiék  idején  ismertük  fel  ennek  teljes 
jelentőségét.  A  címlap:  Eine  gute  Ernte,  jó  aratás. 
Gazdag  kévék,  három  ember  sürgölődik  a  kévék  körül, 
arcukon  írva  áll:  „S  ha  egész  Európa  éhen  döglik  is, 
nekünk  lesz  mit  ennünk.”  „Eine  Idee  erobert  den  Kon- 
tinent”  -  olvassuk  egy  képsorozat  fölött,  mely  azt  ábrá¬ 
zolja,  hogy  a  német  munkaszolgálat  hogyan  szervezte 
meg  Európát  a  németek  szolgálatára.  Holland  munka¬ 
szolgálatosok  haladnak,  szélmalmaiknál  magasabban  és 
önérzetesebben,  ásóval  a  vállukon  a  nácizmus  felé. 
Pompás  fickók.  És  norvég  munkaszolgálatos  nők  quis- 
lingi,  boldog  mosollyal  arcukon  kapálnak  a  német 
krumpliföldön.  Pompás  leányzók.  Aminthogy  min¬ 
denki  Siegfried  és  mindenki  Senta,  aki  hajlandó  meg¬ 
halni  azért,  hogy  a  náci  gengszterség  háborítatlanul 
élvezze  uralmát.  Flamand  munkások  és  román  munká¬ 
sok  feszült  figyelemmel  lesik  el  német  mestereik  ajkáról 
a  magyarázatokat,  melyekkel  őket  a  titkos  fegyverek 
misztériumába  avatják  be.  Egy  gyönyörű  park  közepén 
a  náci-Gretchen,  aki  rájött,  hogy  bolondság  a  saját 
újszülött  csecsemőjét  megölni,  egyszerűbb,  biztonságo¬ 
sabb  és  a  Führernek  tetszőbb  a  zsidó  gyerekek  megölé¬ 
sénél  segédkezni,  szóval,  ez  a  Gretchen  a  flamand  lányo- 

✓ 

kát  oktatja  ki  a  Führer  isteni  eredetéről.  Észt  munka¬ 
szolgálatosok  -  pompás  fickók  -  sugárzó  arccal  és  hála¬ 
telten  mutatják  még  pompásabb  lábbelijüket,  melyeket 
számukra  a  német  hódítás  szerzett.  Front  nincs,  ezt  az 
intézményt  a  fölényes  német  vezetés  eltörölte,  mert  az 

otthon  mindenütt  követi  a  katonát.  Katonazenekarok 
vidítják  fel  lelkét.  A  konyhán  vidám  arcú  nők  készítik 
számukra  a  jóféle  eledeleket  -  „d’abord  un  petit  vérré” 
-  előbb  egy  kupica  pálinkát;  „le  wagoncuisine  offre 
ensuite  d’autres  délices”  -  azután  vadat-halat  s  mi  jó 
falat,  szem-szájnak  ingere.  S  a  jámbor  hinterlandbeli 
polgár  persze  úgy  képzeli,  hogy  miután  a  pompás  fickók 
ily  pompásan  megebédeltek,  egyet  nyújtózkodnak, 
s  aztán  veszik  pisztolyaikat  és  gránátjaikat,  s  mennek  az 
oroszok  ellen,  nekik  jó  éjszakát  mondani  örökre.  Szó 
sincs  róla,  sachte  nur  sachte.  Ebéd  után  egy  kártyaparti, 
terített  asztal  mellett  -  „aprés,  un  jeu  de  cartes  á  un 
table  bien  servie”,  s  végül  „ein  kleines  Varieté  aus 
eigenen  Reihen”.  Persze  ez  nem  mindenkire  kötelező, 
aki  akar,  az  egy  jó  könyvvel,  lehetőleg  a  Mein  Kampf- 
fal  leheveredhet  a  zizegő  szalmára.  Megelégedett, 
mosolygó  arcok  -  mi  már  nem  is  megyünk  a  harctérre, 
Göbbels  elintézi. 

Egy  másik  képsorozat  a  Führer  vendégeit  mutatja  be 
az  1943.  évi  bayreuthi  hadiünnepi  játékoknál.  „Als 
Gáste  des  Führers  bei  den  Bayreuther  Kriegsfestspie- 
len.”  Ezrével  érkeznek  a  katonák,  pompás  fickók,  hogy 
a  Nürnbergi- 1,  a  Führer  kedvenc  operáját  meghallgas¬ 
sák.  Még  két  hadirokkant  is  akadt,  Frau  Winifred 
Wagner  cseveg  vidáman  velük.  Frau  Winifred  Wagner 
is  pompás  nő.  „Ein  Ritterkreuztráger  erfüllt  Autó- 

a 

grammwünsche  dér  Jugend.”  Es  mikor  elhagyják  Bay- 
reuthot,  „Dank,  Freude  und  Erholung  strahlt  aus  den 
Gesichtern  dér  Scheidenden.”  Hála,  öröm,  üdülés 
sugárzik  a  távozók  arcából.  Furtwánglerrel  is  találko¬ 
zunk,  civilben  van,  de  éppúgy  örül  az  Új-Európának, 
mint  a  bayreuthi  polgármester,  aki  náci  egyenruhában 
van.  Pompás  fickó.  A  német  tudományos  kutatás  sem 
pihen,  meg  kell  nézni  csak  a  képeket.  A  gyárak  munkás¬ 
sága  pedig  pihenő  óráit  nagyszerű  parkban  tölti,  mely- 

nek  vízmedencéjét  vízililiomok,  pünkösdi  rózsák  és 
virágos  cserjék  varázsolják  tündérivé.  „Erholung  in  dér 
Arbeits  pause  im  Garten  dér  Fabrik.”  Most  viszik  ebbe 
a  tündérországba  a  magyar  ifjakat  ágyútölteléknek. 

A  honvédelmi  miniszter  felhívást  intézett  a  tisztek¬ 
hez:  legyenek  férfiak,  ezt  követelik  tőlük.  „Olyan  fér¬ 
fiak,  kik  a  férfiúi  erények  legszebbjével,  a  bátor  kiállás¬ 
sal,  harcias  tulajdonságukkal,  személyük,  vagyonuk, 
vérük,  ha  kell,  családjuk  feláldozásával  is  -  kiverekedik 
a  célt.”  Minden  jel  arra  mutat,  hogy  erre  az  áldozatra 
kevés  tiszt  hajlandó.  A  tizennyolc-harminckét  évesek 
kötelező  munkaszolgálatát  elrendelő  parancsnak  sem 
igen  tesz  eleget  a  magyar  ifjúság.  A  nyilasok  azonban 
megtalálták  a  helyes  megoldást:  az  utcán,  villamoson 
szedik  össze  a  fiatalságot,  s  viszik  munkára.  Horthy 
rehabilitációja  megkezdődött:  tegnap  este  egy  húsz¬ 
huszonöt  főnyi  csoport  haladt  el  ablakunk  alatt,  hangos 
danolással,  hogy  Horthy  Miklós  katonája  vagyok.  Hal¬ 
lom,  hogy  az  utcai  plakátokra  több  helyen  ráfirkálták: 
Hozzák  vissza  Horthy  Miklóst. 

H.  J.  ma  a  következő  jelenetet  látta:  fiatal  gimnazis¬ 
ták  -  piaristák  és  Eötvös  gimnáziumbeliek  -,  tizenhá¬ 
rom-tizennyolc  évesek,  nyilas  jelvényekkel,  az  időseb¬ 
bek  fegyveresen,  egy  zsidó  boltból  jöttek  ki,  ahonnan 
halomszámra  hordták  a  ruhaneműeket.  „Ha  mi  nem 
visszük  el,  elviszi  más”  -  ezzel  a  jelszóval,  mellyel 
a  nagyhatalmak  rendszerint  hódításaikhoz  láttak  (lásd: 
Burckhardt),  teszik  agresszívül  túl  magukat  a  keresz¬ 
tény  civilizáció  minden  tanításán.  A  legszörnyűbb  bűn 
a  Szentlélek  ellen,  amit  ezzel  az  ifjúsággal  műveltek. 
Van  erre  elég  súlyos  büntetés? 

A  gettó-összeköltöztetés  befejeződött:  a  Király  utca 
környéke  zárt  városnegyed  lett,  ahová  lélek  se  be,  se  ki. 
Ami  élelmiszerük,  ruhájuk  vagy  értéktárgyuk  még  volt, 
a  nyilasok  kezére  került.  Hogy  hányán  érték  meg  get- 

tóba  helyezésüket,  s  hányán  érik  meg  onnan  való  szaba¬ 
dulásukat,  ki  tudná  megmondani?  Ahasvérus-útjuk 
még  nem  ért  véget. 

Némi  jelei  mutatkoztak  a  magyar  partizánság  kiala¬ 
kulásának  is.  Bombát  dobtak  a  Royal-szállóba  és  egy 
Miksa  utcai  házba:  mindkét  helyen  német  katonák 
voltak  elszállásolva. 


December  2. 

A  honvédelmi  miniszter  bevonulási  parancsot  intézett 
az  egyetemi  hallgatókhoz.  Minden  külön  behívó  nélkül, 
és  tekintet  nélkül  arra,  hogy  be  vannak-e  sorozva  vagy 
sem,  katonai  szolgálatra  kötelesek  jelentkezni.  A  női 
egyetemi  hallgatók  honvédelmi  munkaszolgálatra. 
Viszik  őket  -  fiúkat,  lányokat  -  Németországba.  Ez 
ugyan  nincs  a  behívó  parancsban,  de  ma  már  ezt  min¬ 
denki  tudja.  Legfeljebb,  ha  a  nyilas  pribékek  terjesztik, 
és  a  kollaboracionisták  hiszik,  hogy  az  ifjak  ott  egyetemi 
tanulmányaikat  fogják  folytatni.  Állítólag  a  Műegyetem 
egész  felszerelését  is  viszik  a  németek. 

A  kormány  és  a  minisztériumok  vezető  tisztviselői 
ma  elhagyják  a  várost.  Sopronba  mennek.  Nem  állítom, 
hogy  ezzel  a  ochlokrácia  még  féktelenebb  lesz;  nem  is 
lehet.  Szenny,  piszok,  véres  gazságok  már  nyakig  elbo¬ 
rították  a  várost. 

A  svéd  sajtó  közleményei  nyomán  a  világsajtó  felhá¬ 
borodva  közli  azokat  a  szörnyűségeket,  melyeket 
a  németek  Észak-Norvégia  kiürítése  során  az  ottani 
polgári  lakossággal  elkövetnek.  Azokról  a  szörnyűsé¬ 
gekről,  miket  a  magyarokkal  követnek  el,  azokról 
a  szenvedésekről,  miket  a  Duna-Tisza  közének  lakos¬ 
sága  a  németektől  elszenvedett  s  a  Dunántúl  lakossága 
most  szenved  el,  vajon  tud  erről  a  világ?  Miért  is  tudna? 
Mit  érdekli,  hogy  a  németek  hogyan  bánnak  hűséges 
szövetségesükkel?  Még  csak  szánalom  sem  jár  azért. 

nemhogy  segítség  vagy  majdan  kártérítés.  Holott 
a  magyarokon  elkövetett  gazságaik  -  talán  éppen  mert 
tudják,  hogy  ezt  senki  a  világon  nem  tartja  számon 

-  minden  képzeletet  felülmúlnak.  Egy-egy  község  ki¬ 
ürítésére  rendszerint  néhány  órai  időt  adnak;  azokat, 
kik  a  kiürítő  parancs  dacára  ott  maradnak,  agyonlövik; 
ami  értékeset  találnak  ingóságokban,  állatállományban, 
élelmiszerekben,  azt  elhordják.  A  kiürített  és  a  Dunán¬ 
túlra  terelt  lakosság  nyomora  leírhatatlan.  A  Dunántúl 
élelmiszerkészletei  fogytán,  egyedül  -  úgy  hallom 

-  Sopronban  van  elegendő  élelem,  hogy  az  oda  mene¬ 
kült  kormány  és  kísérete  és  Sztójayék  és  Imrédyék  és 
a  többi  vitézek  ne  lássanak  szükséget.  Mindenütt  má¬ 
sutt  nyomor  és  kétségbeesés,  amit  a  hatóságok  oroszel¬ 
lenes  propagandával  próbálnak  enyhíteni.  (A  Honvé¬ 
delmi  Minisztérium  sajtófőnöke  utasítja  a  haditudósító¬ 
kat,  hogy  írjanak  cikkeket  a  következő  slágvortokkal: 
„Timosenko  egy  3,5  milliós  hadsereg  élén  elfoglalta 
Kijevet.  A  magyarországi  orosz  hadsereg  hátsó  össze¬ 
köttetései  el  vannak  vágva.  Dunántúli  előnyomulását 
megállította  a  Balkánról  feljött  egymilliós  német  hadse¬ 
reg.”  S  így  tovább. . .  megírás  ideje:  fél  óra.)  A  propagan¬ 
dának  még  mindig  van  hatása:  a  középosztály  egy  része, 
a  villamoskalauzok  és  házmesterek  még  mindig  hisznek 
Hitler  csodatevő  erejében,  s  ez  elnézővé  teszi  őket  a  nyi¬ 
las  gazságokkal  szemben.  A  német  gazságokra  pedig  ott 
a  megértő  jelszó:  inkább  ők,  mint  az  oroszok.  (Persze 
azok,  akiket  a  németek  kiraboltak,  már  nem  mondják 
ezt.) 


December  3. 

A 

Uj  komplikációk,  új  menekülés.  A  helyettes  igazgató 
jött  H. -ékhoz,  és  közölte  velük,  hogy  a  nyilas  segédfűtő 
mindenki  előtt  fogadkozik:  „az  igazgató  úr  zsidókat 
rejteget,  majd  én  befőtök  neki  a  pártnál”.  Menekülni 

kell,  mégpedig  rögtön,  a  magunk  érdekében,  H.-ék 
érdekében.  Két  lehetőséget  látunk:  vissza  Budára,  ahol 
Elvira  édesanyja  készséggel  ajánlotta  fel  lakását,  mely 
búvóhelyül  elég  alkalmasnak  látszik,  vagy  Pesten  Edi- 
éknél,  ahol  azonban  a  nyilas  szomszéd  és  nyilas  házpa¬ 
rancsnok  jelentett  veszedelmet.  Pest  mellett  döntöt¬ 
tünk,  és  a  szent  család  menekült.  Mario  volt  a  legidege¬ 
sebb,  „mert  -  úgymond  -  én  már  átéltem  egy  razziát, 
nem  valami  kellemes  dolog”.  Sírva  búcsúztunk,  már 
tudniillik  Elvira  sírt,  akit  úgyszólván  nekünk  kellett 
vigasztalnunk,  s  útra  keltünk,  részemről  olyan  érzések¬ 
kel,  mintha  a  legsötétebb  Afrikába  indulnánk.  (A  ha¬ 
sonlat  rossz  és  oktalanul  sértő  Afrikára.)  Délután 
háromkor  hagytuk  el  Horánszky  utcai  búvóhelyünket, 
és  mentünk  gyalog  a  Belvároson,  Duna-parton  keresz¬ 
tül  a  Markó  utca  1/b  alá,  Edi  lakására.  Nyolc  hónap  óta 
első  ízben,  hogy  egy  pillantást  vethettem  a  pesti  oldal 
utcáira.  (Mikor  négy  hét  előtt  Budáról  a  Horánszky 
utcába  mentünk,  vak  sötétség  volt.  Azóta  sem  csök¬ 
kent.)  Rettenetesen  sivár  kép,  ami  elém  tárult.  Leron¬ 
gyolódott  emberek,  gondterhes  arcok.  (Hogy  amellett 
állandóan  gonosz  arcokat  is  láttam,  azt  részben  a  bujdo- 
sáspszichózisnak  kell  tulajdonítanom.)  Az  üzletek  egy 
része  zárva,  másokénak  kirakata  farácsokkal  védve 
-  hogy  mit  védtek,  nem  tudtam  megállapítani,  mert 
a  kirakatok  üresek  voltak,  vagy  éktelen  holmival  éktele- 
nítve.  A  Károlyi  utcán  nem  lehetett  keresztülmenni, 
egy  szétbombázott  iskola  törmelékei  torlaszolták  el  az 
utat.  Az  Egyetem  utcai  Centrál  kávéházban  -  melynek 
dohányfüstös  levegőjében  ifjúkorom  legszebb  álmai 
gomolyogtak  írói  dicsőségről  -  három  ember  lézengett. 
Az  Irányi  utca  végén  találkoztunk  a  pesti  hídfők  szak¬ 
avatott  s  beveheteüen  védelmével.  Azon  a  szűk  utcán, 
melyben  a  Mátyás-pince  van  -  a  neve  nem  jut  eszem¬ 
be  -,  két  szétbombázott  ház  törmelékéből  barikádok 

épülnek.  Ugyanott  két  tankcsapdát  is  ásnak;  arrább 
a  rakparton  drótsövénykerítések  védik  az  Erzsébet  híd 
alatti  átjárókat.  A  híd  bevehetetlen:  nyilas-  és  középosz¬ 
tálykedélyek  meg  vannak  nyugodva.  A  Ritz  szétbombá¬ 
zott  dependance-a  már  épülőben;  milyen  gyönyör  lesz 
a  németek  számára  ezt  távozásuk  előtt  újra  szétbom¬ 
bázni!  A  Duna-part  mentén  uszály  uszály  után:  a  néme¬ 
tek  rakodnak,  viszik  magyar  segítséggel  a  főváros  min¬ 
den  összerabolt  holmiját.  Az  egyik  uszályon  mezőgaz¬ 
dasági  gépek,  a  másikon  amerikai  íróasztalok  és  írógé¬ 
pek,  a  harmadikon  ponyvák  és  szőnyegek,  a  negyediken 
lisztes  zsákok,  az  ötödiken  gerendavasak,  a  hatodikon 
bútorok,  s  így  tovább,  egy  emberöltő  munkásságának 
minden  eredménye,  a  rendes  polgári  élet  minden  rekvi- 
zituma,  előfeltétele.  Jó  lesz,  ha  ötven  esztendő  béke¬ 
munkája  megint  összehordhatja  mindezt.  A  házba  sike¬ 
rült  úgy  bejutnunk,  hogy  a  házmester  észre  sem  vett 

bennünket.  Edi  is,  Gyula  is  szíves  szeretettel  fogadtak 

bennünket.  Gyulától  hallom,  aki  az  Allatforgalminál 
dolgozik,  a  Közvágóhíd  mellett,  hogy  ami  állatot  felhaj¬ 
tanak,  azt  azonmód  elviszik  a  németek.  Az  utóbbi 
napokban  az  állatfelhajtás  már  lényegesen  lecsökkent, 
részben  mert  a  németek  már  útközben  elszedik  a  marhát 
-  tegnap  egy  nógrádi  községből  útnak  indított  nyolcszáz 
marhából  csak  huszonkettő  érkezett  meg,  de  főleg 
azért,  mert  az  ország  kétharmada,  vagy  még  ennél  is 
több,  orosz  kézen  van. 

Viszont  a  gyalogséta  a  Horánszky  utcából  a  Markó 
utcába  jólesett  -  direkt  hálás  vagyok  érte  a  nyilas  fűtő¬ 
nek.  Szinte  megnyugtatta  az  idegeimet,  úgyhogy  vágyó¬ 
don  gondolhattam  vissza  a  diós  és  mákos  bejglire,  amit 
délben  H.-éknál  ideges  sietségünkben  nem  ettem  meg. 

Edi  lakásának  ablakaiból  a  leszakadt  Margit  hídra 
látni.  A  forgalmat  komphajó  bonyolítja  le;  ezenkívül, 
a  leszakadt  hídrészen  túl,  egy  pontonhíd,  mely  a  Szi- 

getre  s  onnan  Budára  visz.  Barátságtalan  eső  szitál;  az 
utca  -  vasárnap  van  -  elég  csendes,  legfeljebb  ha  néhány 
katonai  autó  rohan  végig  rajta,  meg  időközönként  a  ket¬ 
tes  villamos,  mely  azonban  csak  vasárnap  közlekedik. 
Az  eső  ködén  a  múltak  emlékei  egymásba  omlón  és 
egymást  elhomályosítón  tolulnak  elém.  A  gyerek-gim¬ 
nazista  robinsoni  felfedező  útjai.  A  Parlament  már 
épült,  tán  közel  is  volt  a  befejezéshez.  (A  régi,  Sándor 
utcai  képviselőházban  kétszer  voltam*  egyszer  gimna- 
zista  koromban,  mikor  meghallgattam,  ahogy  egy  unal- 
más  egyetemi  tanár  valamely  kereskedelmi  szerződésről 
beszélt,  kiérdemelve  megvetésemet,  mivelhogy  beszé¬ 
dében  egyetlen  cicerói  fordulatot  nem  fedeztem  fel, 
,  s  másodszor  1929-ben,  mikor  én  tartottam  előadást 
a  trianoni  szerződés  revíziójáról  -  természetesen  tele 
cicerói  fordulatokkal.) 

Az  új  Parlamenten  túl  üres  telkek,  aminthogy  az  új 
Lipótvárosnak  akkor  még  nyoma  sem  látszott,  ócska¬ 
vastelepek,  kocsiszínek,  fészerek,  lebujok  -  barátságta¬ 
lan  és  bizonytalan  környék  volt,  de  távolról  sem  olyan 
barátságtalan  és  bizonytalan,  mint  most  az  egész  fő¬ 
város.  Aztán  elmúlt  tizenöt  esztendő:  első  irodalmi 
sikereim  emlékei  a  Lipótvároshoz  fűződnek.  A  Lipót 
körúti  Club  kávéházban  szerkesztette  a  fiatal  Osvát 
Ernő,  akinek  akkor  már  az  írók  előtt  tekintélye  volt, 
a  „Magyar  Géniusz”- 1.  Kovács  Jenő,  gyermekkori  jó 
barátom,  kitől  a  nácik  elrabolták  berlini  színházait, 
s  most  öreg  fejjel  Angliában  kezd  új  életet,  segített  neki 
a  szerkesztésben...  első  szigorú,  nagy  képű  bírálataim 
ott  jelentek  meg.  Osvát  szeretetre  méltóan  fölényes 
kritikája  által  néha  szerényebbre  hangolva.  Szini  Gyula, 
Cholnoky  Viktor,  Kaffka  Margit  s  drága  Elek  Artúr 
barátom,  Jób  Dániel,  Kemény  Simon,  Inczédy  László, 
Gellért  Oszkár  dolgozik  a  lapba,  külföldi  írók  közül 
csak  Raoul  Auernheimer,  André  Gide  és  Barbu  Delav- 

rancea  neve  jut  eszembe.  (André  Gide-et  akkor  Fran¬ 
ciaországon  kívül  csak  Osvát  Ernő  ismerte,  de  voltak 
neki  olyan  francia  kiválasztottjai  is,  kiket  még  Francia- 
országban  sem  igen  ismertek,  így  például  Ernest  Lajeu- 
nesse  vagy  Léon  Blum.)  Kedves,  friss,  tiszta  lap  volt 
a  „Magyar  Géniusz”,  olyan,  amilyet  a  magyar  szellem 
azóta  sem  produkált;  belőle  terebélyesedett  ki  a  magyar 
irodalom  leggazdagabb  korszaka,  olyan  egyéniségek¬ 
kel,  mint  Ady,  Babits,  Ignotus,  Móricz  s  azokkal,  kik 
nyomukba  léptek  vagy  melléjük  sorakoztak.  Ha  egy  új 
fél  évszázad  itt  is  hasonló  gazdagságot  produkál,  akkor 
boldogok  lehetünk.  (Egy  kiváló  írónk  azzal  a  bravúrral, 
melyet  nagy  tehetségéhez  nem  méltóan,  politikailag 
veszélytelen  témakörökben  szokott  tanúsítani,  apodik- 
tikusan  megállapítja,  hogy  a  magyar  széppróza  megte¬ 
remtője  Kosztolányi  Dezső;  ugyanannyi  elszántsággal, 
de  több  joggal  megállapíthatom  -  ha  már  ezzel  a  kérdés¬ 
sel  ilyen  szimplán  akarunk  végezni  -,  hogy  a  magyar 
széppróza  megteremtője  Ambrus  Zoltán  és  Heltai  Jenő. 
Anélkül,  hogy  Kosztolányi  méltán  megérdemelt  nagy 
tekintélyét  a  legkevésbé  is  csorbítani  akarnám.) 

Újabb  tizenöt  év,  én  képviselőjelöltként  lépek  fel 
a  Lipótvárosban;  ezzel  a  jelöltségemmel  kezdődik  meg 
bukásaim  komikus  és  költséges  sorozata.  S  megint 
elmúlik  tizenöt  esztendő...  Tátra  utca,  életem  legszebb 
korszaka,  gazdag  kárpótlás  mindazért,  amitől  az  utolsó 
esztendőkben  a  vaksors,  emberi  gonoszság  vagy  meny- 
nyei  igazságtevés  megfosztott.  S  ma...  öreg,  hontalan, 
rongyos  életéért  remegő  bujdosó.  Holott  mi  az,  amire 
vágyom,  amivel  szépen  beérném?  Még  néhány  esztendő 
független  nyugalma,  a  félelem  nélküli  szemlélődés  lehe¬ 
tősége  küszködő  s  önmagával  talán  soha  megbékülni 
nem  tudó  világban,  a  hozzám  tartozóknak  egy  polgári, 
akár  nyárspolgári  világban  való  elhelyezkedése,  séták 
Rómában  s  e  sétákról  való  följegyzések,  azzal  az  ön- 

ámító  elhatározással,  hogy  ebből  könyv  lesz;  néha  egy 
ebéd  Párizsban,  osztrigával  meg  Anjou  borral.  (Lehet 
Chablis  is.) 

Ez  a  program  hét-nyolc  év  alatt  -  ennyi  van  még 
számomra  hátra  -  szépen  lebonyolítható,  s  mennyivel 
különb  ez  és  mennyivel  ígéretesebb,  mint  a  közügyek 
terére  lépni,  s  mint  képviselő  vagy  publicista,  vagy 
miniszter  vállalni  azt  a  kilátástalan  feladatot,  hogy  átne¬ 
velje  az  embereket,  s  a  butákból  okosakat,  a  gazokból 
becsületeseket  próbáljon  csinálni.  Bízzuk  ezt  a  győ¬ 
zőkre,  hadd  kompromittálják  magukat  legalább  ezen 
a  téren,  mert  különben  gőgjük  elviselhetetlen  lesz. 
(Hazudsz!  -  mondja  másik  énem,  te  nem  a  békés  nyuga¬ 
lom  mellett  döntesz,  hanem  a  kilátástalan  küzdelem 
mellett...  egyedül  az  menthet  meg,  ha  a  viszonyok 
szépen  félreállítanak.  Meg  kellene  nézni,  hogy  miket  is 
gondol  a  Háború  és  béke  Andrej  hercege  a  becsvágyról, 
mikor  súlyosan  megsebesülve  fekszik  a  csatatéren.) 

Reggelire  Edi  békét  varázsolt;  tejeskávé  volt,  a  kávé 
babkávé,  a  tej  gazdagon  föllel,  szép  fehér,  foszlós 
kalács,  akácméz,  minden  „boldog  órák  szép  emlékekép¬ 
pen”.  Hogy  az  így  kiváltott  hangulat  szétfoszoljon,  elég 
egy  pillantás  a  lapokba. 

Piszok  és  genny.  A  hadi  helyzetről  szóló  jelentések 
úgy  vannak  megszövegezve,  hogy  nyÜasok,  középosz¬ 
tálybeliek,  villamoskalauzok  és  házmesterek  további 
bizonyosságot  szerezzenek  a  német  győzelemről.  Mert¬ 
hogy  közeledik  a  balkáni  német  hadsereg.  Meg  hogy  „a 
fejlődések  itt  még  meglepetéseket  hozhatnak”  s  hasonló 
katonai  megállapítások.  Latrinenparole.  Annyit  azon¬ 
ban  mégis  kénytelen  bevallani  -  szerényen  és  rangrejt¬ 
ve  -,  hogy  Pécs  elesett,  Eger  elesett.  Hogy  Dombóvár, 
Kaposvár,  Szekszárd,  Paks  is  elesett,  arról  egyelőre 
nem  szól.  A  nyilasok,  középosztály,  házmesterek  és 
villamoskalauzok  lelki  egyensúlyának  biztosítását  szol- 

gálja  az  a  hír  is,  hogy  a  „Vlaszov-féle  mozgalom  a  sza¬ 
badságszerető  emberek  millióit  állítja  csatasorba  a  bol- 
sevizmus  ellen”.  „Kelet  népének  egységes  arcvonalba 
tömörülése  Vlaszov  bizottsága  körül  súlyos  csapást 
jelent  Sztálinra.”  Ezenkívül  „Japán  még  kétmillió  kato¬ 
nát  mozgósíthat”.  „A  V  2  eposza”  szintén  igen  meg¬ 
nyugtató  cikk  a  nyilasok,  villamoskalauzok  stb.-k  szá¬ 
mára. 


December  4. 

Estére  jön  a  hír,  hogy  az  oroszok  elfoglalták  Miskolcot, 
Gödöllőt,  délnyugaton  pedig  elérték  a  Balaton  déli  part¬ 
ját.  Veszprém  és  Székesfehérvár  polgári  lakosságát  ürí¬ 
tik;  a  Balaton  melléki  községek  lakossága  menekül; 
ezúttal  azonban  nem  nyugat,  hanem  Budapest  felé. 
Ezzel  kapcsolatban  megtudjuk,  hogy  „a  német  hadveze¬ 
tőség  maga  választja  meg  a  terepet,  ahol  szembeszáll  az 
ellenség  támadásával”.  Nagyon  megnyugtató  volna,  ha 
ezt  Sopronon  túl  választaná  meg. 

Hírek.  Hitler  alig  várja,  hogy  a  hőmérséklet  négy 
fokra  süllyedjen,  mert  fagyasztó  gépeit,  melyekkel  pil¬ 
lanatok  alatt  százezreket  fagyaszt  meg,  csak  ez  alatt 
a  fok  alatt  tudja  beállítani.  Az  angol  flotta  nincs  többé. 
A  németek  nyersolajjal  árasztották  el  a  csatornát,  és 
tűzbe  borították;  az  angol  flotta  bennégett.  Veesenma- 
yer  és  a  nemzetvezető  között  komoly  ellentétek  kelet¬ 
keztek.  A  nemzetvezető  hajlandó  minden  középület 
felrobbantásába  beleegyezni,  de  nem  engedi,  hogy  a  vil¬ 
lamosközpontot,  gázmüveket  és  vízműveket  elpusztít¬ 
sák.  Sopronból  tiltakozik.  Veesenmayemek  az  az  állás¬ 
pontja,  hogy  a  kutya  sem  kérdezte  a  magyar  poglav- 
nikot. 

Edi  tojást  vásárolt,  darabját  kettő  ötvenért  és  disznó¬ 
húst  harmincöt  pengőért.  Egy  skatulya  gyufa  egy 
pengő;  a  leghitványabb  cigaretta  darabja  fél  pengő,  de 

mivel  a  németek  elszállították  az  összes  dohánygyári 
készleteket  és  gépeket,  a  dohányellátás  teljesen  megszű¬ 
nik.  Ugyanez  a  helyzet  a  cukorfronton;  hetvenöt  pengőt 
kémek  egy  kilóért,  s  mikor  az  ember  meg  akarja  venni, 
kisül,  hogy  nincs. 

A  Népoperában  -  Magyar  Művelődés  Háza  -  a  nyila¬ 
sok  vasárnap  nagygyűlést  tartottak.  Két  pokolgép  rob¬ 
bant;  nagy  kárt  -  azt  hallom  -  nem  csinált,  de  a  nyilaso¬ 
kat  megakadályozta  abban,  hogy  művelődjenek.  „Van 
magukban  emberség?”  -  kérdezte  a  százados  a  nyilaso¬ 
kat,  mikor  a  zsidókat  verték.  „Nincs”  -  válaszolták 
a  nyilasok.  Mennyivel  tisztességesebb,  derekabb  legé¬ 
nyek,  mint  őseik,  az  Imrédyk,  Rajnissok,  akik  ezt 
a  világért  sem  vallották  volna  be,  hanem  az  ész-  és 
érzelmi  okok  logikus  során,  ragyogó  metaforák  orna¬ 
mentikájával  bizonyították  volna  be,  hogy  igenis  van 
bennük  emberség,  sőt  tele  vannak  emberséggel,  s  éppen 
ez  az  emberség  kötelezi  őket  arra,  hogy  a  zsidó  agyonpü- 
fölésével  hárítsák  el  fajtájukról  a  végveszedelmet.  Hol 
vannak  most  ezek  az  urak  -  államférfiak,  szentek  és 
szónokok  -,  mikor  tévedéseiknél  és  bűneiknél  nyilván¬ 
valóbban  tárul  eléjük  a  magyarság  veszedelme,  ahogy 
a  német  veszedelem  koldussá,  földönfutóvá  teszi,  s  fiait 
elhurcolja  a  német  határok  védelmére?  Vajon  ez  csak 
Budapestről  látszik  így,  Sopronból  nem?  Edi  beszéli, 
hogy  soha  annyi  bottal  járó  embert  az  utcán,  hivatalban 
nem  látott,  mint  néhány  nap  óta.  A  bot  azt  jelenti,  hogy 
az  illető  gyöngélkedik,  alig  áll  a  lábán,  nem  hagyhatja  el 
Budapestet.  Mind  többen  rettennek  vissza  Soprontól, 
Nyugat-Magyarországtól,  az  Ostmark  vendégszereteté¬ 
től,  és  mind  kevesebb  a  hatásuk  a  lapok  oroszellenes 
rémtörténeteinek.  Ha  az  oroszok  csak  némi  méltányos¬ 
ságot  tanúsítanak  e  szerencséden  országgal  szemben, 
a  „csapatainkat  örömrivalgással  fogadták”  frázis  valóság 
lesz. 

December  5. 

Ma  éjjel  Bethlennel  álmodtam.  Komor  volt,  rossz¬ 
kedvű,  én  szólítottam  meg,  amiért  mindjárt  el  is  szé¬ 
gyelltem  magam  magam  előtt,  mert  Bethlen  egyszer 
nem  válaszolt  egy  szíves  levelemre.  De  hát  megszólítot¬ 
tam  -  szolgalelkűségből  vagy  hazafias  aggodalomból, 
nem  tudom  -,  s  arról  beszéltünk,  hogy  nincs  senki 
arravaló  itthon,  ki  az  orosz  megszállás  alatt  kormányt 
alakíthatna.  „Rassay  volna  a  leghivatottabb  -  mon¬ 
dotta  -,  de  hát  a  németek  aligha  engedik  haza.  Zsilinsz- 
kyt  is  szívesen  láttam  volna,  s  most  ő  is  náci  kézre 
jutott.”  „S  mi  volna,  ha  te  vállalnád...”  -  itt  hirtelen 
elhallgattam,  éreztem,  hogy  az  őszinteség  hiánya  meg¬ 
érzik  hangomon. 

Nem  tudom,  hogyan  folyt  tovább  a  beszélgetés,  talán 

✓ 

nem  is  érdekes.  Érdekesebb,  hogy  mi  oka  lehet  annak, 
mivel  tudom  magyarázni,  hogy  Bethlennek  sem  az  eljö¬ 
vendő  új  kormányban,  sem  pedig  a  hármas  kormányzó- 
tanácsban  nem  szántam  szerepet.  Freud  módjára  kiana¬ 
lizálni  próbáltam,  hogy  vajon  -  tudatom  alatt  -  nem  az 
a  válasz  nélkül  hagyott  levél  vitt-e  rá  üyen  büntető 
cselekedetre?  Nem,  kétségtelenül  nem.  Azt  még  el 
tudom  képzelni,  hogy  Bethlen  a  hármas  kormányzóta¬ 
nácsnak,  mondjuk  Baranyai  Lipóttal,  Szent-Györgyi 
Alberttel  vagy  Mónus  Illéssel  együtt  tagja  legyen.  Ez 
elképzelhető,  ha  ugyan  a  megszálló  hatalomnak  ez  ellen 
nem  lesz  kifogása.  S  talán  nem  lesz.  Annak  idején,  talán 
legkorábban  Európában,  mindjárt  az  olasz-orosz  kap¬ 
csolat  létrejötte  után,  Bethlen  azon  volt,  hogy  szorosabb 
gazdasági  kapcsolatot  létesítsen  Oroszországgal.  Engem 
küldött  Berlinbe,  hogy  a  berlini  orosz  nagykövet  útján 
gazdasági  tárgyalásokat  kezdjek.  (Létre  is  jött  egy 
kereskedelmi  egyezmény,  melyet  az  oroszok  a  legkor- 
rektebbül  hajtottak  végre.)  Nemsokára  aztán  Bethlen 
szabályszerű  kereskedelmi  szerződés  megkötésére  tett 

kísérletet;  ez  a  kísérlete  a  törvényhozás  ellenállásán 
meghiúsult. 

Szóval  el  tudom  képzelni,  hogy  Bethlen  esetleg 
helyet  foglalhat  a  kormányzótanácsban.*  Politikai 
múltja,  politikai  hitvallásának  dogmái  azonban  lehetet¬ 
lenné  teszik,  hogy  az  új  kormányban  helyet  foglaljon. 
Az  ő  felfogása  a  szociális  kérdések  gyökeres  megoldásá¬ 
ról,  a  földbirtokreformról,  a  népi  tömegeknek  az  állam- 
hatalomban  való  részeltetéséről  stb.  nehezen  illeszthető 
be  a  demokrácia  fogalmába,  ahogy  azt  az  új  kormány 
vallani  fogja  és  megvalósítani  szándékozik. 

A  vasárnapi  pokolgépes  merénylet  szerzőit,  melynek 
állítólag  négyszáz  áldozata  volt,  vagy  még  kevesebb, 
nem  sikerült  kinyomozni.  Ezért  a  nyilasok  a  legegysze¬ 
rűbb  eljárási  módot  választották:  egy  csomó  zsidót 
agyonlőttek.  Az  oroszok  Sárbogárdnál  vannak,  sietni 
kell  a  zsidók  kipusztításával. 

Szálasi  Sopronban  tovább  dolgozik  azon  a  beszédén, 
amelyet  decemberben  a  magyar  országgyűlésen  készül 
elmondani,  hogy  ott  a  nemzetet  új  alkotmányával  -  az 
„Országépítő  terv”  alapjaival  -  megismertesse.  Az 
a  terve,  hogy  amennyiben  átmenetileg  ez  a  fővárosban 
lehetetlen  volna,  nemzetvezetői  jogköréből  kifolyóan 
Cenket  nevezi  ki  fő-  és  székvárosának,  és  sorsdöntő 
beszédét  Széchenyi  sírja  mellett  tartaná  meg. 

Egy  maglódi  nő  járt  ma  Edinél,  hozzátartozóiról 
beszélt.  Földhözragadt  szegény  emberek  -  gyári  mun¬ 
kás,  kishivatalnok  -,  akiket  Erzsébetfalváról  költöztet¬ 
tek  a  nagy  bombázások  idején  Maglódra.  Ott  húzódtak 
meg  szegényes  holmijaikkal,  míg  aztán  most  jönnek 
a  németek,  és  elrendelték  kiköltözésüket.  Rendelkezé¬ 
sük  végrehajtását  azzal  kezdték,  hogy  elszedték  minden 

*  Sok  mindenfajta  tévedés  van  e  feljegyzések  jóslásaiban;  ez  egyike 
a  legvaskosabbaknak. 

ruhaneműjüket  az  utolsó  ingig,  az  utolsó  pár  cipőig,  az 
utolsó  konyharuháig  -  elszedték  összes  élelmiszereiket, 
baromfijaikat,  burgonyájukat;  egy  hetvenöt  éves  nénit, 
aki  tiltakozni  próbált,  hasba  rúgtak,  s  aztán  eltávoz¬ 
tak.  . .  Űj-Európába.  Azt  is  elmondta  a  maglódi  nő,  hogy 
családjából  hét  katonaszökevény  bujdosik  a  kukoricás¬ 
ban,  közöttük  egy,  aki  annak  idején  önként  állt  be  az 
SS-csapatba,  és  több  mint  egy  esztendeig  szolgálta 
Himmlert.  Bujdosnak,  mert  tudják,  hogy  a  magyar 
csapatokat  viszik  Németországba;  a  magyar  kormány 
már  kormánybiztost  is  nevezett  ki  melléjük.  Az  orosz 
hadsereget  úgy  várják,  mint  a  Megváltót. 


December  6. 

Éjjelente  álmomban  barátaim  látogatnak  meg.  Biztató, 
reményteljes  jeleneteket  varázsolnak  elém;  a  háttérben 
még  ott  a  náci  tíz  csapás  gyilkosságaival,  rablásaival, 
terrorizmusával,  pribékjeivel,  de  már  inkább  csak  mint 
díszlet,  sajgó  emlék,  halványuló  múlt.  A  jelen,  ahogy 
barátaimmal  alakítjuk,  csupa  biztató  aktivitás,  építés, 
szépítés,  tevékeny  munka.  Új  élet  a  Vezúv  lejtőjén. 
A  vízművek  ontják  a  vizet,  szénnel  megrakott  vonatok 
sűrűn  érkeznek  a  fővárosba,  a  munkások  munkahe¬ 
lyükre  állnak,  a  gyárak  nekilátnak  a  termelésnek,  a  kör¬ 
nyék  szállítja  az  élelmiszereket,  az  ország  az  okos  és 
becsületes  embereket,  s  aztán  felébredek.  S  tudom, 
hogy  nincsen  remény.  Tudom,  hogy  barátaimat  nem 
látom  viszont  többé  már  soha,  hogy  az  a  négy-öt 
magyar,  kivel  összehajolnék  búsulásra  és  búsulásból 
felocsúdó  munkára...  mit  kuvikoskodom,  lesz,  ahogy 
lesz! 

December  7. 

Tegnap  újból  fölkerekedtünk,  otthagytuk  Ediéket, 
s  visszajöttünk  H.  I. -ékhoz.  Ezúttal  minden  kénysze¬ 
rítő  körülmény  nélkül,  néhány  jelentéktelen  kényelmi 
szempont  által  indítva.  Főleg  pedig,  mert  H.-ék  ragasz¬ 
kodtak  ahhoz,  hogy  visszajöjjünk. 

Események.  A  nemzetvezető  részvétsürgönyt  me- 
nesztett  Kínába  Vang  Ceing-vej  halála  alkalmából.  „Az 
új  élet  új  embere”  küldte  ezt,  ahogy  szép  kínaiasan 
a  nemzetvezető  kifejezte  magát.  Az  egyik  régens  beszé¬ 
det  mondott.  Néhány  figyelemre  méltó  momentum  volt 
benne.  Ideírom  ezeket:  „Most  végre  ütött  a  szabadulás 
órája!  Az  élen  hivatott  vezető  áll,  aki  ki  fogja  vezetni 
a  fenekeden  mélységből  hőn  szeretett  nemzetét.”  „Párt¬ 
vezérünk  parancsa:  elszegényedett  magyarjainkat  fel¬ 
emelni.”  S  mivel  érzi,  hogy  a  parancs  némi  ellentmon¬ 
dásban  áll  a  németek  gyökeres  fosztogató  tevékenységé¬ 
vel,  erről  is  nyilatkozik.  „Az  ellenséges  propaganda 
egyik  fő  szólama,  hogy  a  magyarságot  Németországba 
hurcolják.  Mi  nemcsak  új  Magyarországért,  hanem  új 
világrendért,  benne  egy  új  Európáért  s  ebben  új  Ma¬ 
gyarországért  harcolunk.  Németországnak  csak  hálásak 
lehetünk,  ha  harcunkban  segítséget  nyújt  nekünk.” 
A  pártról  is  elmondja  véleményét:  „az  elv  az  legyen, 
kiselejtezni  magunk  közül  az  oda  nem  valókat”.  Lehet, 
hogy  az  elv  érvényesítésének  tulajdonítható,  hogy  teg¬ 
nap,  mikor  idejöttünk,  az  egész  úton  egyetlen  nyilassal 
nem  találkoztunk.  Egyébként  az  a  hír  járja,  hogy  tegnap 
elindult  az  első  nemzettestvérvonat,  mely  a  nyilasokat 
a  gyepűre  szállítja.  Rendelet  jött  a  beteg  hivatásos  tisz¬ 
tek  és  tiszthelyettesek  kitelepítéséről.  Ezeknek  is  a  gye¬ 
pűre  kell  menni,  még  ha  félholtak  is.  A  családjukat 
vihetik  magukkal.  Tábornokok  és  vezérkariak  kötelesek 
családjukat  magukkal  vinni.  A  gyepűszállásra.  Ha  nem 
teszik,  katonaszökevények. 

A  honvédelmi  miniszter  nyilatkozott  „németországi 
útjának  eredményéről”.  „A  honvédelmi  miniszter  az 
elragadtatás  hangján  emlékezett  meg  a  Führerrel  való 
beszélgetésről.”  „A  Führer  -  mondotta  a  miniszter  - 
személyes  beszélgetésünk  folyamán  kijelentette,  hogy 
Magyarország  sorsa  éppúgy  szívén  fekszik,  mint  saját 
birodalmáé.”  „A  német  birodalom  vezére  annyi  német 
erőt  bocsát  rendelkezésre  már  most  is,  amennyit  a  ha¬ 
dászati  helyzet  megenged.  Fölszerelést,  fegyverzetet, 
hadieszközöket  teljes  mértékben.  A  hadigyártás  a  Biro¬ 
dalomban  az  utolsó  hónapokban,  a  bombakárok  és 
egyéb  behatások  ellenére,  nagyobb  volt,  mint  bármikor 
a  háború  alatt,  s  még  fokozódni  fog.  Olyan  harci  eszkö¬ 
zök  kerülnek  majd  a  közeljövőben  alkalmazásra,  ame¬ 
lyek  leküzdésére  az  ellenségnek  nem  lesz  módja,  és 
a  német  fölényt  minden  téren  biztosítani  fogja.”  „A 

Führer  a  hadműveletek  folytán  átmenetileg  feladott 

✓ 

területről  mindenkit  befogad  saját  területére.  így  befo¬ 
gadja  katonai  alakulatainkat,  katonai  iskoláinkat,  intéz¬ 
ményeinket  stb.  Iparunkat  pedig  máris  nagy  részben  befo¬ 
gadta  (az  aláhúzás  tőlem  való),  a  katonák  és  áttelepített 
személyek,  polgári  munkások  családtagjaival  együtt. 
Csak  egy  a  követelmény:  szövetségünkhöz  való  hűség  és 
a  munkavállalás  készsége,  ami  természetes  az  élethalál¬ 
küzdelemben,  amikor  hazánk  létéről,  jövőjéről  vagy 
elpusztulásáról  van  szó.” 

Az  oroszok  Ercsinél  átkeltek  a  Duna  nyugati  partjára. 
Északon  Vácot  meg  Gödöt  lövik. 

Riának  beszéli  a  fodrásznője.  Tegnap  egy  idősebb  és 
egy  fiatalabb  nő  ült  egymás  mellett  a  fodrászműhely¬ 
ben.  Mikor  az  idősebbik  elkészült,  s  fizetni  akart,  a  fia¬ 
talabbik  felszólalt:  „Ez  a  nő  zsidó,  ismerem,  tessék 
igazolni  magát!”  Az  idősebb  nő  elővesz  egy  igazolványt, 
mely  szerint  kivételezett.  „Az  nem  számít  -  rikácsolt 
a  fiatalabb  -,  magának  nincs  joga  idejönni.  Majd  én 

teszek  erről.”  S  a  fodrásznő  alkalmazottaihoz  fordulva: 
„Én  majd  rendőröket  hozok,  akik  gondjaikba  veszik  ezt 
a  hölgyet.  Maguk  ne  engedjék  távozni,  mert  akkor 
magukat  csukatom  le!”  Elment,  öt  perc  múlva  két 
nyilassal  tért  vissza;  az  egyik  -  lehetett  tizenöt  éves 
-  fegyveres  volt.  „Mi  az?  -  mondották.  -  Frizura  kell 

a  zsidónak,  lökni  kell  a  zsidónak?  Hát  mi  majd  adunk 

✓ 

neki  loknit.”  Es  elvitték.  Erre  a  nőre  családja  nyilván 
hiába  vár.  A  fiatalabb  nő  -  úgy  mondják  a  fodrászüzlet 
alkalmazottai  -  „úrinő”  volt.  Magyar  középosztály. 
Vasárnap  misét  hallgat.  Jótékonysági  napokon  ott  ül 
a  gyűjtőpersely  mellett.  Úrinő. 


December  8. 

Születésem  napja  van.  Nagyon  sokasodik.  Az  éjszaka 
szemlét  tartottam  a  múltakon.  Ahogy  indultam,  amit 
szándékoltam,  mi  volt  az,  ma  már  magam  sem  tudom. 
Amit  betakarítottam  -  bármily  szánakozó  elnézéssel  is 
legyek  magam  iránt  -,  koldusszegény  eredmény.  Egyet¬ 
len  igazi  jó  cselekedetet,  például  olyat,  mint  H.-ékét 
-  nem  találtam  múltamban,  de  még  -  ami  mint  esztétát 
különösen  érdekel  -  egy  jó  mondást  sem  tudtam  múl¬ 
tamban  felfedezni.  Az  ellenkező  irányban  -  a  gonoszság 
felé  -  sem  vittem  sokra,  s  aligha  lehet  rám  mondani  azt, 
amit  az  angolok  Viktória  királynő  nagybátyjáról,  a  cum- 
berlandi  hercegről  mondottak,  hogy  minden  bűn  terheli 
lelkét,  kivéve  az  öngyilkosság  bűnét.  Itt  is  csak  az  arany 
középszerűségig  vittem,  s  határozottan  túloztam,  ami¬ 
kor  életem  egyetlen  gyónása  alkalmával  vallottam,  hogy 
gyilkosságot  kivéve,  már  minden  bűnt  elkövettem.  S  ha 
ennek  a  kilenc  hónapnak  megpróbáltatásai  talán  túl  is 
emeltek  a  középszerűségen,  mit  érek  vele  magam  és 
mások  számára,  a  néhány  esztendőben,  ami  még  szá- 
momra  hátravan.  Rosszul  rendeztem  be:  ennek  a  hábo¬ 
rúnak  negyvenéves  koromban  kellett  volna  befeje¬ 
ződnie. 

A  mérleg,  amit  ma  életemről  felállíthatok,  siralmas 
mérleg,  a  pótolhatatlan  veszteségek  hosszú  sorával. 
Ahogy  barátaim  -  túl  korán,  fiatalon  -  elköltöztek, 
s  elköltöztek  azok  is,  akikhez  nem  kötött  ugyan  benső 
barátság,  de  akiknek  létezése,  munkája  segítette  telje¬ 
sebbé  tenni  életemet.  (Immer  strebe  zum  Ganzén  und 
kannst  du  selber  kein  Ganzes  werden,  als  dienendes 
Glied  schliess’  an  ein  Ganzes  dich  an.)  Ady  Endre 
meghalt,  Osvát  Ernő  meghalt,  Kaffka  Margit,  Tóth 

a 

Árpád,  Karinthy,  Kosztolányi  sorra  eltávoztak,  azután 
Babits  Mihályom  hagyott  itt,  s  legutóbb  drága  Elek 
Artúr  barátom,  Ignotus  emigrációban...  egyedül  va¬ 
gyok. 

Az  orosz  ágyúk  tiszteletemre  hajnal  óta  szakadatlanul 
bömbölnek.  Nem  százegy,  mint  Horthynak  neve  nap¬ 
ján,  hanem  ezernél  is  több.  Budát  alulról  közelítették 
meg  az  oroszok,  s  Tétényt  lövik.  Pestet  északról,  kelet¬ 
ről,  délről  körülkerítették,  közben  csapataink  a  Bala¬ 
tonról  délre  törnek  az  osztrák  határ  felé,  amitől  hetven 
kilométernyire  lehetnek.  A  magyar  kormány,  bután  és 
gazul,  tovább  játssza,  igen  lelkiismeretesen,  a  pribék 
szerepét.  Minél  több  magyar  vért  és  minél  több  magyar 
vagyont  iiferálni  a  németeknek.  Napok  óta  tartó  razziá¬ 
kon  fogdossák  össze  és  viszik  gyepűszállásra  a  katona- 
szökevényeket,  műegyetemieket,  tiszteket  és  tiszthe¬ 
lyetteseket  -  ami  pedig  a  magyar  vagyon  náci  kézre 
juttatását  illeti,  ebben  még  radikálisabban  járnak  el, 
úgyhogy  tallózó  nyilas  híveiknek,  kik  levente  segédlet¬ 
tel  végzik  fosztogatásaikat,  már  csak  a  kevésbé  értékes 
holmik  jutnak. 

Híven  tíz  esztendő  tradíciójához,  a  magyar  poglavnik 
és  kísérete  tisztelgett  a  Führemél.  „A  tanácskozások 
során  a  felfogások  egyöntetűségéből  és  összhangjából 
kialakult,  hogy  a  háború  és  ezzel  Európa  sorsa  a  Führer 
céltudatosan  irányító  kezében  van.”  „A  két  ország 

közötti  viszony  kétségtelenül  új  jelentőséget  és  tartal¬ 
mat  nyert  a  hungarista  mozgalomnak  a  magyar  államve¬ 
zetésbe  beépítése  által.”  Tárgyalások  és  megállapodá¬ 
sok,  in  quo  vis  et  dolus  sunt  virtutes  cardinales. 

Friedrich  Heinrich  Jacobi  elfelejtett  német  filozófus 
egy  kötetére  akadtam  H.  J.  könyvtárában.  Véletlenül 
éppen  a  következő  passzusnál  ütöttem  fel:  „Az  erőszak, 
akárhol  is  fordult  elő  a  világon,  többek  között  meg¬ 
oszolva,  vagy  csak  egy  által  gyakorolva  -  a  zsarnok 
erőszak,  amely  csak  önmagán  és  önkényén  keresztül  írja 
elő  az  utat  a  belátáshoz  minden  más  felismerés  számára 
s  a  cselekvések  számára  a  boldogsághoz,  az  ilyen  erő¬ 
szak,  mely  csak  törvényeket  ír  elő,  de  a  maga  számára 
nem  ismer  törvényt,  és  a  legszentebb  jogokat  önistení- 
téssel  megsérti  -  soha  az  valódi  igazságot  és  igazi  jólétet 
sehol  az  embereknek  nem  adott.  Ellenben  sok  jó  szár¬ 
mazott  az  ezzel  szemben  támadt  ellenállásból:  a  szabad¬ 
ság  ősszelleméből;  az  értelem  mindig  kész  tevékenysé¬ 
géből,  hogy  gyarapodjék,  s  hogy  megértését  mindenre 
kiterjessze.  És  ahogy  történelem  van,  úgy  van  bizony¬ 
sága  annak,  hogy  a  féktelen,  önkényes  erőszak  csak 
butaságot  tudott  létrehozni  és  terheket,  mindazt,  ami 
megvetendő  és  gyalázatos  és  kicsi  és  még  a  saját  ostoba 
céljainak  elérésére  sem  volt  képes.” 

Lehet  az,  hogy  ezt  a  szellemet  -  Jacobi  szellemét 
-  ugyanaz  a  talaj,  éghajlat  termelte,  amelyik  Hitlerét? 

December  9. 

Ha  valaki  elmondhatja  magáról,  hogy  vivere  pericolosa- 
mente,  vagy  helyesebben:  gefahrlich  leben  (lévén  ez 
nietzschei  mondás),  hát  én  joggal  tehetem.  Kilencedik 
hónapja  nincs  egyetlen  percem,  ahol  nem  kellett  volna 
arra  gondolnom,  hogy  hogyan  bújtassam  rongy  élete¬ 
met,  nekem  szerfölött  fontosat,  a  gyilkos  terror  leselke- 
dése  elől.  Mert  az  nem  nagy  dolog,  fegyverrel  a  kézben 

egy  fegyveres  közületben  lesni  az  arcvonalon  az  ellenség 
mozdulatait,  készen  a  védekezésre,  készen  a  támadásra, 
épségben  maradni  vagy  megsebesülni,  tán  meg  is  halni, 
eseüeg  fogságba  jutni,  nem  nagy  dolog...  De  egy  sötét 
szobában,  hónapokon  át  a  falhoz  szorulva,  visszafojtott 
lélegzettel  hallgatni,  ahogy  a  rémek  utánatapogatódz- 
nak,  néha  fél  karnyira  libegésük  rémkörében,  alig  el¬ 
osonni  az  egyik  veszély  elől,  találkozni  a  másikkal, 
s  abban  a  biztos  tudatban,  hogy  nincs  menekvés,  mert 
egyszer  mégis  karjukba  szalad  az  ember...  csak  ma  ne 
történjen,  holnap  ne  történjen,  s  azután  újra  kezdeni, 
s  újra  könyörögni,  hogy  ma  ne  történjen,  holnap  ne 
történjen...  ez  -  verem  a  mellemet  -  vivere  pericolosa- 
mente. 

S  talán  nagy  dolog  is  volna,  ha  a  sors  egyedül  engem 
tüntetett  volna  ki  a  veszélyes  élet  kamarási  méltóságá¬ 
val.  De  hányán  élnek  így,  Istenem,  százezer  ember, 
kétszázezer  ember,  hajszolva,  üldözve,  a  legválogatot- 
tabb  lelki  és  testi  kínzásoknak  alávetve,  kétségbeeset¬ 
ten,  a  panaszszó  minden  lehetősége  nélkül,  egyedül 
azzal  a  vékony  reményszállal  kapcsolva  az  élethez,  hogy 
„ha  ezren  meg  ezren  belepusztulnak  is,  én  tán  megma¬ 
radok,  Isten  ki választott j a”. 

A  svéd  követségnek  van  egy  kórháza,  ahová  zsidó 
menekülteket  helyezett.  A  kórház  zsidó  vezetés  alatt  áll; 
a  zsidó  vezető  a  menekültek  egy  részét  kiintrikálta,  hogy 
a  maga  embereit  helyezze  el.  Panaszolják  azt  is,  hogy 
zsidó  munkaszázadok  zsidó  parancsnokai,  kik  katonai 
érdemekért  kaptak  valamifajta  kivételezettséget,  akár¬ 
hányszor  komiszabbul  bánnak  a  zsidókkal,  mint  a  nem 
zsidó  parancsnokok.  A  zsidó  parancsnok  ilyenkor  alibit 
bizonyít.  Egy  tehetséges  fiatal  író  ismerősöm:  Havas 
Géza  állítólag  ilyen  parancsnok  komiszságának  köszön¬ 
heti  tragédiáját.  Védelmem:  miért  legyen  a  zsidó  ember¬ 
ségesebb,  okosabb,  mint  más  náció.  Una  eademque 
innobilitas. 

Az  esti  lap  megrendítő  hírt  hoz.  „A  magyar  kir. 
honvéd  vezérkar  főnökének  bírósága  nagy  horderejű 
bűnügyben  hozott  ítéletet.  A  dec.  6.,  7.  és  8-án  megtar¬ 
tott  rögtönítélő  tárgyalás  alapján  hozott  ítéletével  hűt¬ 
lenség  bűntette  miatt  halálbüntetésre  ítélte  Kiss  János 
ny.  á.  altábornagyot,  Nagy  Jenő  ezredest,  Almássy  Pál 
hadiműszaki  törzskari  alezredest,  dr.  Tartsay  Vilmos 
ny.  á.  vk.  századost,  Révay  Kálmán  ny.  á.  századost  és 
Makkay  Miklós  polgári  egyént.  Nevezettek  azt  a  bűn- 
cselekményt  követték  el,  hogy  ez  év  okt.  és  nov.  havá¬ 
ban  az  őrizetben  levő  Bajcsy-Zsilinszky  Endre  ország- 
gyűlési  képviselő  és  a  szökésben  lévő  Tildy  Zoltán 
vezetése  alatt  álló  Ellenállási  (Felszabadítási)  Mozgalom 
és  Magyar  Front  néven  szereplő  szervezkedésben  részt 
vettek,  mely  szervezkedések  kitűzött  célja  a  törvényes 
kormány  és  államfő  eltávolítása,  a  harcoló  magyar  had¬ 
sereg  és  szövetséges  német  haderők  harci  szellemének 
megtörése  és  gyöngítése  és  hadászati  intézkedéseinek 
megakadályozása  mellett  az  ellenséges  szovjetorosz 
haderő  által  esetleg  megszállás  alá  kerülő  területeknek 
és  lakosságának  e  célra  való  előkészítése  volt.”  Kiss 
Jánost,  Nagy  Jenőt  és  dr.  Tartsay  Vilmost  már  fel  is 
akasztották,  a  többiek  tekintetében  kegyelmet  gyako¬ 
roltak,  és  a  halálbüntetést  tíz-tizenöt  évi  fegyházra  vál¬ 
toztatták  át.  „Bajcsy-Zsilinszky  Endre  kikérése  iránt  az 
országgyűlés  képviselőházához  megkeresést  intéztek. 
Nevezett  mint  az  egész  mozgalom  irányítója,  kiadatása 
után  fog  felelni  bűneiért  a  hadbíróság  előtt.”  Sorsa  nem 
kétséges.  Megrendültén  gondolok  rá,  barátságára,  tra¬ 
gikus  sorsára. 


December  10. 

Zsilinszky  Bandi  esete  megrendített.  Amikor  október 
elején  lakására  merészkedtem,  s  ott  feleségétől  hallot¬ 
tam,  hogy  kiszabadulása  küszöbön  áll,  mennyire  a  lel- 

kére  kötöttem  üzenetemben,  hogy  bújjon  el,  s  elő  ne 
kerüljön,  míg  az  oroszok  a  várost  meg  nem  szállták. 
Kifejtettem,  hogy  ma  semmi  mód  a  cselekvésre,  s  hogy 
a  legnagyobb  kockázat  vállalásával  sem  tudja  ma  a  leg¬ 
csekélyebb  eredményt  elérni.  S  hogy  egy  tisztességes 
magyar  ember  számára,  aki  polgártársai  bizalmát  bírja, 
nincs  ma  fontosabb  kötelesség,  mint  életben  maradni. 
Ezeket  és  ilyeneket  üzentem  neki,  mint  látszik,  hatás 
nélkül.  Talán,  ha  mindezt  közvetlenül  neki  tudtam 
volna  kifejteni.  Az  utolsó  esztendők  csupa  elszalasztott 
alkalom,  végzetes  következményekkel. 

Jacobi  írja  Hamann-nak  1785.  október  13-án:  „A 
rossz  időjárás  mindnyájunknak  sok  dolgot  adott.  Szá¬ 
momra  a  vihar  mindennél  ellenszenvesebb,  és  borzasz¬ 
tóan  hat  idegeimre.  Ilyenkor  a  természet  olybá  tűnik 
nekem,  mintha  részeg  lenne  és  veszekedést  keresne. 
Ilyen  viharunk  volt  két  héttel  ezelőtt,  és  két  fám  pusz¬ 
tult  el  benne.”  Két  fáját  kiszakította  a  szél.  Boldog  idők 
és  boldog  élet.  Most,  amikor  kerteket,  erdőket  szakít  ki 
tövestül,  házakat  sodor  el,  családokat  zülleszt  szét, 
lelkek  szennyvizeit  kavarja  föl  és  százezrek  meg  százez¬ 
rek  hulláját  söpri  trágyává  össze. 

Tegnap  orosz  repülőgépek  röpcédulákat  dobáltak  le, 
melyeken  „Debrecen  város  lakossága”  intéz  felhívást 
„Budapest  és  a  Dunántúl  népéhez,  valamint  a  m.  kir. 
honvédséghez”.  „Magyar  Testvérek!  Az  orosz  hadsereg 

utolsó  rohamra  készül  a  hiderista  Németország  ellen. 

✓ 

Útja  Budapesten  és  a  Dunántúlon,  kicsiny  hazánk  ama 
területén  vezet,  melyet  a  háború  eddig  megkímélt.  Itt 
zsúfolódtak  össze  lakóhelyükről  indokolaüanul  elmene¬ 
kült  véreink  százezrei,  ide  mentődött  át  nemzed  vagyo¬ 
nunk  jelentékeny  része.  Pusztulást  és  halált  okozó  harci 
eszközök  tömege,  elképzelheteden  mennyiségű  hadi¬ 
anyag  halmozódott  fel  Budapest  előtt  és  a  Duna  vona- 
* 

Ián.  Ébredjetek,  Testvérek!  Ha  egy  percig  késlekedtek. 

és  tüstént  le  nem  rázzátok  magatokról  az  átkos  német 
igát,  a  küszöbön  álló  vihar  halálos  veszedelemmel  fenye¬ 
geti  nemzetünket.  Elég  volt  az  úgynevezett  német  szö¬ 
vetségből,  mely,  akaratunk  ellenére  is,  idegen  érdeke¬ 
kért  háborúba  rántott  bennünket.  Elég  volt  a  németek¬ 
ből...”  stb.  Leírja  a  röplap,  hogy  pusztítottak,  raboltak 
a  németek  Debrecenben,  s  aztán  így  folytatja:  „Az 
oroszoktól  ne  féljetek.  Az  oroszok  segítenek  nektek,  ha 
hozzájuk  csatlakoztok.  Ha  tevékenyen  vesztek  részt 
nemzeti  szabadságunk  kivívásában,  akkor  az  orosz 
barátnak,  és  nem  ellenségnek  fogja  tekinteni  a  magyart. 
Ha  tovább  harcoltok,  a  nemzet  hóhérai  lesztek.  Ne 
higgyetek  a  német  propagandának.  Ok  nélküli  gyújto¬ 
gatás,  a  nép  deportálása  Szibériába,  templomok  bezá¬ 
rása  és  papok  meggyilkolása  nem  következett  be! 
A  közigazgatás  régi  tisztviselői  helyükön  vannak.  Új 
rendszert  senki  sem  kényszerített  ránk,  templomaink 
nyitva  vannak,  papjaink  zavartalanul  végzik  hivatásu¬ 
kat.  Munkásaink  megmaradt  munkahelyeiken  dolgoz¬ 
nak.”  Aláírások... 


December  11. 

Az  éjjel  a  szívemmel  volt  bajom.  Komiszul  vert,  s  nem 
akart  lecsillapodni.  Ha  sikerül  is  bőrömet  biztonságba 
helyezni,  letört  öregúr  leszek,  magamnak  és  másoknak 
terhe.  Zsilinszky  tragikus  sorsa  nagyban  hozzájárulha¬ 
tott  szívbajom  jelentkezéséhez.  A  magyar  képviselőház 
tegnap  felfüggesztette  mentelmi  jogát,  az  az  érzésem, 
hogy  Bandi  már  nem  él.  Szeretettel  gondolok  rá.  És 
szeretettel  gondolok  mindazokra  a  barátaimra,  kiket 
hasonló  sors  fenyeget. 

A  képviselőház  szombaton  ülést  tartott;  nyilván  nem 
is  volt  egyéb  tárgyalnivalója,  mint  Bandit  kiadni  a  bitan¬ 
goknak.  Hóman  Bálint  felszólalt  napirend  előtt.  Hogy 
mit  beszélt,  nem  tudom,  nem  hozzák  a  lapok,  de  nem  is 


483 


érdekes.  Nem  érdekes,  ha  helyeselte  a  fertőt,  melybe  az 
országot  süllyesztették,  és  nem  érdekes,  ha  distanciálni 
próbálta  magát  ettől.  Ez  az  ember  azok  között  van, 
éspedig  az  első  sorban,  akik  felelősek  az  ország  kataszt¬ 
rófájáért.  História  est  magistra  vitae.  De  a  történelem 
tanára  még  nem  szükségképpen  magister,  mint  ezt 
Hóman  hitványsága  bizonyítja.  Tagja  volt  annak  a  kabi¬ 
netnek,  mely  a  németekkel  együtt  útnak  indította 
a  magyar  csapatokat  Jugoszlávia  ellen,  mely  hadat  üzent 
Oroszországnak,  s  a  magyar  fiúk  tízezreit  véreztette  el 

az  orosz  mezőkön;  mely  bután  és  nevetségesen  hadat 

✓ 

üzent  az  Egyesült  Államoknak;  mely  a  munkatáboros 
zsidófiúk  tízezreit  kínoztatta  halálra;  mely  megértőén 
tűrte  az  újvidéki  tömeggyilkosságot,  és  pártfogásába 
vette  a  gyilkosokat. . .  ha  általában  van  értelme  e  szónak, 
felelősség:  Hóman  Bálintnak  bírái  elé  kell  állnia. 
A  miniszternek,  a  politikusnak.  De  a  történelem  tanárá¬ 
nak  is,  akinek  tudadansága  és  judíciumtalansága  súlyos¬ 
bító  körülmény.  Mert  az  1914-18-as  háború  indítóokai¬ 
ban,  kimenetelében  még  tévedhetett  az  ember,  ott  még 
mondhatta:  ránk  kényszerítették,  megsemmisítésünkre 
törtek,  az  erkölcsi  szempontok  mellettünk  szóltak,  és 
végül  is  győzni  fogunk.  Ott  még  a  történelem  tanára  is 
tévedhetett,  hiszen  a  háborús  bűnösség  kérdésében 
nagyon  megoszlottak  a  vélemények  a  világon,  s  magá¬ 
ban  Angliában  is  sokan  voltak  -  értelmes  és  becsületes 
emberek  -,  kik  azt  vallották,  hogy  az  angol  imperializ¬ 
mus  van  olyan  bűnös,  mint  a  porosz  militarizmus.  De 
ma  hol  a  szó,  írás,  mely  egyetien  mentő,  magyarázó 
körülményt  találna  a  nácizmus  hadjáratára.  A  náci 
rezsim  erkölcstelenségben  fogantatott,  erkölcstelenség¬ 
gel  tartotta  magát,  és  erkölcsének  szennyével  készült 
elönteni  a  világot.  Nem  látta  azt  a  történelem  tudósa, 
amit  hollandi  kartársa,  Huizinga  oly  világosan  látott, 
hogy  ez  a  szellem  -  rombolóbban,  mint  valaha  is  a  keleti 


484 


pestis  -  két  évszázad  minden  munkájának  és  két  évezred 
keresztény  civilizációjának  a  végét  jelenti  -  ha  érvénye¬ 
sülnie  sikerül?  És  nem  látta  azt  -  történelmi  példák 
során  -,  hogy  e  rontó  szándék  ellen  végül  is  olyan 
hatalmak  kelnek  fel,  melyek  erejükről  már  a  múlt  hábo¬ 
rúban  tanúságot  tettek?  Pétain  még  tévedhetett,  Musso¬ 
lini  még  tévedhetett,  hiszen  amikor  Itália  a  háborúba 
avatkozott,  mindketten  abban  a  meggyőződésben  vol¬ 
tak,  hogy  a  Franciaország  legyőzetése  után  magára 
maradt  Anglia  kénytelen  lesz  béketárgyalásokat  kez¬ 
deni  Németországgal.  De  Hóman  Bálint  és  a  másik 
történelemtudós,  Bárdossy  László,  Magyarországot 
olyan  időben  vitték  háborúba  -  Bárdossy  nyilatkozata 
szerint  német  nyomás  nélkül  -,  amikor  Anglia  egész 
erővel  folytatta  a  háborút,  amikor  az  USA  egész  erejével 
Anglia  mellett  állt,  s  amikor  Hitlernek  Oroszország 
elleni  támadásával  a  kétfrontos  háború  és  ezzel  a  háború 
kimenetele  bizonyossággá  vált.  De  azért  mégis  mellette 
szólana,  ha  a  Házban  Bandi  kiadatása  ellen  szólalt  vol¬ 
na  fel. 

A  képviselőház  szombati  ülésén  az  elnök  bemutatta 
két  országgyűlési  képviselő  levelét,  melyben  bejelentet¬ 
ték  lemondásukat  mandátumukról.  Nem  tudom,  mi  az 
oka  lemondásuknak,  személyükben  érte  őket  sérelem, 
vagy  a  közélettől  undorodtak  meg?  Egyet  tudok,  hogy 
lemondások,  melyek  nem  közvetlen  március  19-e  után 
történtek,  senkit  sem  mentesítenek,  alibiül  nem  szolgál¬ 
hatnak,  talán  még  enyhítő  körülményül  sem.  Aki  szó 
nélkül  tűrte  azt,  hogy  hazáját  egy  idegen  hatalom  -  szö¬ 
vetséges  hatalom  -  megszállja,  szuverenitását  megra¬ 
bolja,  polgárait  elhurcolja,  köztük  a  törvényhozás  leg¬ 
jobbjait,  s  ezt  nemcsak  tűrte,  hanem  azáltal,  hogy  a  tör¬ 
vényhozás  tagja  maradt,  ezt  szentesítette  is,  soha 
e  gazságok  ellen  tiltó  szavát  fel  nem  emelte,  az  önmaga 
ítélt  maga  felett.  Nem,  ezek  az  urak  tíz  esztendőn  át 
érlelték,  dúsították  a  szellemet,  melynek  gyümölcseitől 


most  undorral  fordulnak  el...  a  mandátumról  való 
lemondás  -  ismétlem  -  még  csak  nem  is  enyhítő  körül¬ 
mény.  Ellenkezőleg,  arra,  amit  ezek  az  urak  tíz  eszten¬ 
dőn  át  műveltek,  hivatkozhatnak  majd  a  nyilasok  mint 
enyhítő  körülményre. 

„A  hivatalos  lap  vasárnapi  száma  a  nemzet  totális 
mozgósításával  és  harcba  állításával  megbízott  miniszter 
rendeletéit  közli  az  általános  honvédelmi  kötelezettség 
kiterjesztéséről  és  a  nemzet  totális  harcba  állításához 
felelős  vezetők  megbízásáról,  a  munkás  totális  harcba 
állítása  felelős  vezetőjének,  az  ifjúság  totális  mozgósí¬ 
tása  és  harcba  állítása  felelős  vezetőjének,  az  értelmiség 
totális  harcba  állítása  felelős  vezetőjének  feladatáról  és 

A 

hatásköréről.”  így  mondja  a  Magyar  Távirati  Iroda. 
Magyarul  azt  jelenti,  hogy  tizenöttől  negyvennyolc  évig 
minden  férfilakosnak  el  kell  hagynia  a  fővárost,  és 
gyepűszállásra  mennie,  ahonnan  továbbviszik  Német¬ 
országba.  A  leventék  -  tizenöt- tizennyolc  éves  fiúk 
-  már  el  is  indultak;  egyik  csoportjuk  Tatán  rekedt, 
szállítóeszközök  híján  továbbmenni  nem  tudtak,  enni 
nem  kaptak,  parancsnokuk  visszavezette  őket  Buda¬ 
pestre.  De  azért  a  leventék  és  az  egyetemi  ifjúság 
nagyobb  részét  elvitték.  A  nyilasok  is  szép  számmal 
távoznak.  A  munkások  nem  mennek.  A  parasztok  sem, 
hacsak  erőszakkal  nem  viszik  őket.  Az  oroszok  népsze¬ 
rűsége  szemlátomást  nő. 

Nagy-Budapest  területén  statáriumot  rendeltek  el. 
A  rögtönítélő  bírósági  teendőket  közös  német-magyar 
katonai  bíróságok  intézik. 

Az  este  itt  járt  K.  A.  (Nem  tudom,  följegyeztem-e, 
hogy  fényképes  menekültigazolványt  szerzett  nekem. 
Frankó  Mihálynak  hívnak,  s  fülöpszállási  menekült 
bankhivatalnok  vagyok.)  Hogy  beszéljük  meg,  tehe- 
tünk-e  valamit  Bandi  ügyében.  Két  bujdosó  ember,  aki 
az  utcára  se  teheti  ki  lábát,  legfeljebb  este,  mikor  egyik 

búvóhelyről  a  másikra  sompolyog.  Mit  tehetünk?  Véle¬ 
ménye  szerint  Bandival  nem  fognak  hamarosan  vé- 
gezni.  Őrá  nem  vonatkoznak  a  rögtönítélő  bíráskodás 
intézkedései,  mert  az  negyvennyolc  órán  belül  való  eljá¬ 
rást  ír  elő,  amit  Bandinál  elmulasztottak,  hogy  a  Ház¬ 
tól  kikérhessék,  azonkívül  az  ítélet  végrehajtása  céljából 
újból  ki  kell  őt  kérni,  szóval  néhány  hét  van  még 
a  cselekvésre.  Jogi  okfejtésének  helyességét  nem  tud¬ 
tam  ugyan  ellenőrizni,  azonkívül,  német  példára,  „jog 
az,  amit  a  poglavnik  akar”,  de  talán  a  gazoknak  egy 
másnemű  megfontolása  megmentheti  Bandi  életét.  Azt 
a  hírt  hozták,  hogy  Herczeg  Ferencet  is  gaz  módon 
elhurcolták,  túszként,  hogy  valami  rongy  élet  megmen¬ 
téséért  majd  visszaengedjék.  Van  valami  valószínűsége 
annak,  hogy  Bandival  is  szándékolnak  ilyen  túszmegol¬ 
dást.  S  akkor  a  megszálló  orosz  hadseregnél  talán  ki 
lehet  eszközölni,  hogy  nyilas  foglyai  közül  néhányat 
Bandi  ellenében  az  ausztriai  magyar  kormánynak  -  mert 
már  Ausztriában  székel  -  átengedjen.  Bár  így  volna! 

December  13. 

Bandit  vasárnap  kivégezték.  Első  találkozásom  vele  egy 
polémia  volt.  Adyról  cikket  írt  -  1920-ban  vagy  21- 
ben  -,  melyben  a  magyar  társadalmat  támadta,  amiért 
Adyt  a  Fenyő  Miksáknak  engedte  át.  A  „Nyugatiban 
válaszoltam  neki,  nem  agresszívül,  mert  a  távolból  ki- 
éreztem,  hogy  becsületes  emberrel  van  dolgom,  de 
határozottan  és,  gondolom,  meggyőzően  cáfolva  meg 
okfejtését.  Nem  válaszolt  cikkemre,  de  kereste  a  velem 
való  megismerkedést.  Vagy  talán  én  kerestem  az  övét, 
már  nem  is  tudom.  Megismerkedtünk,  és  az  ismeretség 
az  esztendők  folyamán  igaz  barátsággá  izmosuk.  Szíve¬ 
sen  beszélte  meg  velem  a  problémákat,  melyek  nyugta¬ 
lanították,  és  mint  Ady  mondja,  hajtották,  mint  a  szíj  a 
gépkereket  -  soha,  egy  pillanatra  nem  volt  probléma 

nélkül  figyelmesen  hallgatta  meg  kritikámat,  örülve, 
ha  nézeteink  találkoztak,  fájlalva,  néha  sértődötten,  ha 
más  véleményen  voltam,  de  mindig  tudatában  őszinte 
baráti  érzéseimnek.  Aminthogy  sziklaszilárdan  építhet¬ 
tem  barátságára:  helytállóbb,  igazabb  emberrel  nála 
a  politikai  életben  nem  találkoztam.  Ez  a  megbízhatóság, 
a  helytállásnak,  a  felelősségérzetnek  ez  a  teljessége  sugár¬ 
zott  ki  egész  lényéből,  és  adott  neki  nap  nap  után  növekvő 
tekintélyt,  mely  e  nehéz  időkben  vezető  pozícióra  képesí¬ 
tette.  Politikai  felfogásában  lehettek  tévedések,  politikai 
stratégiája  -  épp,  mert  mindig  az  action  directe  híve  volt 

-  lehetett  és  volt  is  gyakran  céljatévesztett,  kátyúba  vivő 

-  egyéniségének  bronzán  egyetlen  hasadás  nem  volt. 
Nagy  vesztesége  életemnek  az  ő  távozása,  és  nagy  veszte¬ 
sége  ennek  a  kirabolt,  legjobbjaitól  megfosztott  ország¬ 
nak.  De  ahol  a  sors  az  Imrédyknek,  Rajnissoknak,  Sztó- 
jayknak,  Szálasiknak  vezető  szerepet  szán,  ott  Bajcsy- 
Zsilinszky  Endrének  valóban  nincs  helye. 

A  hadbíróság  egy  főhadnagy  tagja  a  halálos  ítélet  ellen 
szavazott,  mire  szabotázs  címén  letartóztatták.  Állító- 

y 

lag.  Es,  ugyancsak  állítólag,  előléptették  a  per  terhelő 
koronatanúját,  valami  Hegedűs  őrnagyot,  aki  a  német 
spicliszervezet  szolgálatában  be  tudta  lopni  magát  Ban- 
diék  társaságába,  s  aztán  leleplezte  terveiket.  Naiv, 
becsületes  terveiket. 

y 

Es  most  mi  lesz?  Az  egyetlen  ember,  aki  igazán 
hivatott,  a  leghivatottabb,  hogy  az  ország  sorsát  kezébe 
vegye  -  Rassay  Károly  -,  német  kézben;  nélküle  semmi 
lehetőségét  nem  látom  a  kibontakozásnak.  „Mint  oldott 
kéve,  széthull  nemzetünk.”  Az  ő  tekintélye,  okossága, 
acélkeménysége  és  rugalmassága  valahogy  össze  tudná 
fogni  a  széthulló  kévét  -  nélküle,  attól  félek,  széthúzás, 
anarchia.  De  hát  kár  ezért  emészteni  magam,  nem  illik 
hozzám  ez  a  világelrendezés.  „Törődj  magaddal  és  tiéid- 
del”:  a  jövőben  ilyen  laposságok  szabályai  szerint  kell 
berendeznem  életemet. 

December  16. 

Nem  hallgatom  a  rádiót  -  az  az  érzésem,  hogy  össze  is 
kellene  zúznom.  Megkorbácsolom  a  tengert. 

Középkori  szerzetesekre  gondolok  -  nem  a  Beato 
Angelicókra,  kiknek  emlékét  egész  könyvtárak  zaklat¬ 
ják  fel,  hanem  boldog  ismeredenekre,  kik  egész  életü¬ 
ket  azzal  töltötték,  hogy  könyveket  másoltak,  szépséges 
betűkkel,  melyeknek  rengetegébe  mentették  álmaikat, 
és  remek  iniciálékkal,  lapszéü  díszítésekkel,  melyeknek 
angyalidillje,  fácskái,  virágai,  báránykái,  arabeszkjei- 
nek  pirosa,  aranya,  égkékje  elfedte  előlük  a  világot, 
mely  odakünn  tépte,  zúzta,  pusztította  önmagát. 

A  tragédiákat  nem  jegyzem  sem  iniciálékkal,  sem 
anélkül.  Pedig  reggeltől  estig  és  estétől  reggelig  jegyez¬ 
hetném.  Zsidó  és  nem  zsidó  tragédiákat.  Ideírhatnám 
a  sváb  Johann  kétségbeesett  levelét  egy  Komárom 
megyei  faluból,  a  sváb  Johannét,  aki  maga  is  nem  tudom 
hány  hónapig  volt  SS-katona,  s  most  kétségbeesve  írja, 
hogy  tegnap  kihirdették,  hogy  el  kell  hagyniuk  faluju¬ 
kat,  otthagyniuk  házukat,  bútoraikat,  teheneiket,  disz¬ 
nójukat,  és  Németországba  vándorolniok  gyalogszerrel, 
✓ 

télvíz  idején.  Es  ideírhatnám  az  iskola  fűtőjének  esetét 
(aki  miatt  -  vagy  tán  a  segédfűtő  miatt?  -  egyszer  el  is 
mentünk  H. -éktói),  kitől  tegnap  szedték  el  a  németek 
tizenhat  esztendős  fiát,  immár  a  harmadikat,  s  viszik 
Németországba,  hogy  magyar  véren  náci  életeket  véd¬ 
jen  meg.  „De  az  istenit!  -  fogadkozik  a  fűtő  -  ha  ide  náci 
vagy  nyilas  beteszi  a  lábát,  van  fegyverem,  előbb  őket 
puffantom  le,  aztán  feleségemet  és  magamat.”  Az  apa 
tragédiáját  írhatnám  le,  aki  szabadságra  érkezett  fiának 
a  német  pusztításokat  panaszolja,  mire  a  fia  rátámad: 
„Igazuk  van  a  németeknek;  sorozatos  magyar  árulások 
miatt  szenvednek  veszteségeket,  holott,  ha  kétszázezer 

magyar  kiállana  mellettük,  akkor  megnyerhetnék  a 

háborút.  Aminthogy  meg  is  nyerik,  csak  azért  is.”  Es 

jegyezhetném  az  országutakra  terelt,  menekülésre 
kényszerített,  hajlékot  nem  lelő,  mindenükből  kifosz¬ 
tott  bátyus  magyarok  tragédiáját  és  a  zsidó  tragédiáknak 
szűnni  nem  akaró,  ahasvérusi  sorát.  A  német  szövetsé¬ 
ges  fosztogatja,  gyilkolja  a  magyart,  de  tán  a  németnél  is 
kegyetlenebbül  a  magyar  a  magyart,  és  a  zsidót  min¬ 
denki.  Nem,  ez  elől  a  látomás  elől  nincs  hova  menekül¬ 
nöm.  Egy  legyilkolt  ország.  A  lelke  megölve,  a  teste 
széttaposva.  A  feltámadás  reménye  nélkül. 

Révai-lexikon  kapható  két  pár  női  cipőért.  Szimfónia 
cigaretta  kapható  ugyancsak  női  cipőért.  Bőrkabátért 
adna  valaki  gyapjúpokrócot  vagy  -öltönyt,  vagy  egy  kály¬ 
hát.  Téli  sportruhákért  füstölt  húst,  szalonnát  adna. 
Cipőt  tűzifáért.  Halinát  cukorért.  Eleimet,  kerékpárt 
cipőért  és  csizmáért.  Ruhát,  cigarettát  sonkáért,  szalon¬ 
náért.  Bakancsokat,  cipőket  fáért,  szénért.  Tűzifát,  sze¬ 
net  férfibundáért.  Dohányt  cukorért.  Anód-  és  fűtőtele¬ 
pet  füstölt  húsért.  Szenet  szövetért.  Ágyhuzatot  krumpli¬ 
ért.  Kerékpárt  tüzelőért.  Ablaküveget  élelemért.  S  így 

tovább.  Az  üzletek  üresek.  Élelmiszert  még  drága  pénzen 
is  nehezen  lehet  kapni.  Nyugdíjat  elsején  háromszáz 
pengőt  hozott  Ria.  Hármunknak  három  napra  elég. 

December  17. 

Surányi  Miklós  Széchenyi-regényét  -  Egyedül  vagyunk 
-  olvastam  el.  Tákolmány.  Annak  idején  Kosztolányit 
próbáltam  rábeszélni,  hogy  írjon  egy  Széchenyi- 
regényt.  Vállalta  is,  de  az  Édes  Anná-x  írta  meg.  Nyilván 
neki  volt  igaza.  Hegedűs  Széchenyi-életrajza  egy  kissé 
az  én  bűnöm;  van  benne  két  jó  fejezet. 

Széchenyi.  Ki  lesz  ennek  a  kifosztott,  elpusztított, 
koldussorsra  juttatott  Budapestnek  Széchenyije?  Ki 
építi  fel  az  új  Lánchidat?*  Az  új  Hengermalmot?  Ki 

*  Tán  mondanom  sem  kell,  hogy  ez  a  Lánchíd-kérdés  metafora,  mert 
akkor  -  december  17-én  -  a  Lánchíddal  még  nem  volt  semmi  baj. 

indít  el  a  Dunán  új  gőzhajókat,  ki  ad  pénzt  egy  új 
akadémiára,  mely  jobban  megbecsüli  magát,  mint 
a  régi?...  Tíz  új  Széchenyire,  százra  van  szükség,  ha 
a  sárból,  hol  nemzet  süllyedt  el,  a  magyar  hazát  kiemelni 
akarjuk.  Már  a  romok  eltakarítása  is  -  és  itt  nem 
imaginárius  romokra,  hanem  igaziakra  gondolok  - 
teherautók,  igás  fuvarok  nélkül  megoldhatatlannak  lát¬ 
szó  feladat.  És  ezt  a  milliós  várost  élelmezni  kell,  de  mi 
minden  kell  ehhez,  jó  Isten?  Kell,  hogy  tavaszra  már 
vetőmag  legyen  és  emberi  erő  és  igáserő,  mely  a  földet 
megmunkálja,  holott  embert  is,  állatot  is,  mindent  elra- 
bolt  a  német.  Es  trágya  kell  és  mezőgazdasági  gépek 
kellenek  és  Széchenyi  kell,  ki  mindezt  előteremti,  és 
a  maga  helyére  állítja.  És  mozdonyok  kellenek  és  vasúti 
kocsik. . .  a  német  mind  széj  jelhordta.  És  elrabolta  a  gyá¬ 
rak  gépi  berendezését,  amelyekben  mozdonyokat  és 

* 

vasúti  kocsikat  lehetne  gyártani.  Es  szélnek  kergette 

a 

munkásaikat.  Es  kioltotta  a  kohókat,  ahol  vasat  állítaná¬ 
nak  elő.  S  mindez,  hogy  mégis  meginduljon,  hogy  az  érc 

vassá  és  a  vas  géppé  váljon,  megint  csak  egy  másik 

Széchenyi  után  kiált.  Es  egy  harmadik  Széchenyi  kell, 
aki  hajlékot  épít  az  embereknek,  kis  lakásokat  a  munká¬ 
soknak,  emberséges  szállásokat  parasztnak,  béresnek. 
És  egy  negyedik,  ötödik,  hatodik  Széchenyi,  aki  ember¬ 
ségre  tanítja  a  polgárt,  parasztot,  munkást,  férfit  és  nőt, 
öreget  és  ifjút,  emberségre,  melynek  parancsairól  töké¬ 
letesen  megfeledkeztünk.  „Mindenre  tanítottuk  az  ifjú¬ 
ságot  -  mondotta  H.  J.-nek  egy  tanártársa  -,  a  minden¬ 
kori  tanterv  szellemében.  Volt  idő,  amikor  arra  tanítot¬ 
tuk  őket,  hogy  szociálisak  legyenek.  Aztán  elkövetke¬ 
zett  az  idő,  amikor  nacionalistáknak  neveltük  őket. 
A  közösségi  gondolatnak  is  megvolt  a  maga  korszaka  az 
ifjúság  nevelésében.  Csak  éppen  egyre  nem  tanítottuk 
őket,  hogy  emberek  legyenek.” 

December  18. 

Most  megint  azt  a  hírt  kaptuk,  hogy  Zsilinszky  Bandi 
él.  Sopronban  tartják  fogságban.  Bár  így  volna.  Annyi 
tény,  hogy  amíg  társainak  kivégzését  azonnal  közölték, 
Bandiról  eddig  nem  nyilatkoztak.  Persze  ez  nem  sokat 
bizonyít;  elvégre,  ha  Kiss  János  tábornokról  megírják, 
hogy  hazaárulás  miatt  kivégezték,  ez  felizgathat  néhány 
becsületes  embert,  kik  ismerték  a  tábornokot,  és  tudták 
róla,  hogy  derék  ember  volt,  aki  mint  az  újvidéki  ügy¬ 
ben  ítélkező  bíróság  elnöke,  a  gyilkosokról  meg  merte 
állapítani,  hogy  gyilkosok,  de  nem  izgatja  fel  az  orszá¬ 
got,  mely  létezéséről,  cselekedeteiről  mit  sem  tud.  De 
Bandi  neve  országos  név,  róla  senki  sem  hiszi  el,  hogy 
hazaáruló,  az  ő  kivégzésének  híre  felizgathatja  s  talán 
meg  is  mozgatja  a  kedélyeket.  Itt  tehát  jó  lesz  óvato¬ 
sabbnak  lenni  a  híradásban.  Egyszóval:  Bandi  sorsáról 
bizonytalanságban  vagyok. 

Viszont,  ami  a  magyar  közvélemény  felizgatását  illeti, 
hát  erről  is  megvan  a  tapasztalatunk.  Horthy  Miklós, 
a  nemzetnek  több  mint  két  évtizeden  át  bálványa, 
huszonnégy  óra  alatt  vált  a  nemzet  széles  rétegeinek 
szemében  árulóvá.  Mert  Veesenmayer  úr  így  rendelte. 
(Az  én  szememben  már  a  húszas  évek  elején  az  volt. 
Nem  éppen  hazaáruló  -  gyűlölöm  ezt  a  szót  -,  hanem 
gyönge  ember,  aki  lehet,  hogy  megállta  helyét  egy 
torpedózúzón,  de  nem  Magyarország  élén.  Ez  alatt  a  két 
évtized  alatt  soha  egy  lépést  nem  tettem,  hogy  közelébe 
juthassak,  s  amíg  én  valamely  intézmény  élén  álltam, 
portréja  ott  nem  került  a  falra.) 

Boris  ma  reggel  a  vásárcsarnokban  volt,  hogy  valami 
élelmiszert  kutasson  fel.  Semmit  sem  kapott.  Csak 
fehérrépát;  volt  ott  valami  kevés  sárgarépa  is,  mely  előtt 
hosszú  sorban  tolongtak  az  emberek.  Ha  fölteszem, 
hogy  a  magánháztartásokban  még  van  valami  liszt,  bab, 
borsó,  akkor  is  legfeljebb  két  hét  alatt  ennek  is  a  végére 

járunk,  ha  ugyan  a  nyilas  söpredék  előbb  rá  nem  veti 
magát  a  spájzokra.  Hogy  aztán  mi  lesz,  Isten  a  meg¬ 
mondhatója. 

Angol  és  amerikai  bombázók  éjjel-nappal  bombázzák 
a  dunántúli  városokat,  a  német  visszavonulás  útját. 
Sopronból,  Szombathelyről,  Komáromból,  Győrből 
aligha  marad  valami. 

Némi  szerény  partizántevékenység  is  jelentkezik. 
Egy  nyilas  boltba,  a  Kossuth  Lajos  utcában,  gránátot 
dobtak.  A  Rökk  Szilárd  utcai  nyilasházba  -  azelőtt 
rabbiképző  intézet  -  gránátot  dobtak.  S  a  Dörbentei 
téren  is  robbantottak  valami  bunkerfélét;  talán  a  Göm¬ 
bös-szobor  robbantója,  aki  ott  a  topográfiai  viszonyok¬ 
kal  ismerős.  A  Kossuth  Lajos  utcai  merényletet  a  nyila¬ 
sok  már  meg  is  torolták.  Odavittek  tizenöt  zsidót  romel¬ 
takarításra,  s  azután  agyonlőtték  őket. 

Végre  hírt  kaptam  V.  Dezsőről.  Dacára,  hogy  árja 
felesége  van,  és  ő  is  áttért,  a  nyilasok  gettóba  hurcolták, 
holott  ezeket  az  úgynevezett  árja  párjákat  Szálasi  is 
mentesítette.  A  nyilasok  fütyülnek  a  nemzet  vezető 
intézkedéseire,  s  ebben  az  egyben  tökéletesen  igazuk 
van.  A  Szálasi-féle,  drága  pénzen  szerzett  mentesítése¬ 
ket  sem  respektálják,  merthogy  ezek  ára  nem  az 
ő  kezükhöz  futott  be.  Viszont  hajlandók  tárgyalni 
a  mentességek  újabb  érvényesítéséről.  A  baj  csak  az, 
hogy  a  zsidóknak  már  semmijük  sincs. 

Milyen  keresetforrásokat  fejleszt  ki  ez  a  rezsim!  Egy 
szökött  munkatáborost  kell  elbújtatni.  Egy  zsidónő 
kitűnő  helyet  tud  számára:  egy  házmesternél,  aki  heti 
kétezer  pengőért  még  élelmezi  is.  A  menekült  vállalja, 
mikor  azonban  beköltözik,  közli  vele  a  házmestemő, 
hogy  tekintettel  az  őt  fenyegető  veszélyre,  a  heti  díj 
négyezer  pengő,  és  előre  fizetendő.  A  zsidó  lefizeti,  mit 
is  tehetne  mást;  a  házmestemő  elhelyezi  a  kazánházban, 
és  két  nap  múlva  közli  vele,  hogy  haladéktalanul  hagyja 

el  a  házat,  mert  a  búvóhely  gyanús  a  nyilasok  előtt. 
A  zsidó  elmegy,  s  a  zsidónő  új  szökevényt  közvetít 
a  házmestemőnek,  s  a  dolog  elölről  kezdődik.  Nincs  az 
a  piszok,  gazság,  romlottság,  amit  ezek  az  idők  ki  ne 
váltanának  az  emberekből.  A  lapok  dicsekedve  írják 
-  persze  központi  utasításra,  hogy  mennyire  nem 
izgatja  Budapest  közönségét  az  oroszok  ágyúzása.  Való¬ 
ban  igy  is  van.  Nem  izgatja,  mert  ha  egy-egy  ágyúgolyó 
be  is  téved  a  város  belterületére,  egészben  véve  az 
oroszok  nem  ágyúzzák  Budapestet.  A  másik  ok,  hogy 
a  város  közönsége  kevésbé  tart  az  orosztól,  mint  a  hatal¬ 
mat  bitorló,  szemét  néptől.  Ha  nagy  feladat  is  lesz 
élelmet  teremteni  ennek  a  városnak,  s  nagy  feladat  lesz 
a  termelőmunkát  itt  megindítani,  a  legnehezebb  feladat 
lesz  a  lelkiekben  rendet  teremteni,  s  a  várost  ebből 
a  lezüllöttségből  kiemelni. 


December  19. 

Tegnap  estére  elég  hitelesnek  látszó  hírt  kaptam  Zsi¬ 
linszky  Bandiról,  K.  A.-tól,  aki  értesüléseit  Bandi  fele¬ 
ségétől  kapta,  akit  szabadlábra  helyeztek.  E  szerint 
Bandi  él,  sopronkővári  fogságban  van,  Kánya  Kál¬ 
mánnal,  Vladárral,  Komissal,  Szombathelyivei  s  más 
politikai  foglyokkal.  (Szombathelyi!  Vezérkari  uralmá¬ 
hoz  a  zsidó  munkatáborosokon  elkövetett  sötét  gaztet¬ 
tek  emlékei  tapadnak.)  Bandit  a  nyomozó  csendőrható- 

ság  félholtra  verte,  de  ő  egyetlen  emberét  ki  nem  adta. 

így  összeverve  került  a  bíróság  elé,  melynek  elnöke 
Feketehalmi  Czeidner  tábornok  volt,  ugyanaz,  ki  az 
újvidéki  gyilkosságok  fő  szerzője  volt.  Ő  ítélte  halálra 
Kiss  János  tábornokot,  aki  annak  idején  az  újvidéki 
gyilkosságok  ügyében  fölötte  ítélkezett.  Bandit  nem 
ítélhették  el,  mert  ki  kellett  kérni  a  Háztól:  a  magyar 
poglavnik  súlyt  helyez  a  jogfolytonosságra. 

Sopronból  megjött  egy  napra  T.  Tibor.  Újságíró 

barátainak  sötét  képet  festett  a  soproni  állapotokról.  Ott 
van  a  kormány,  az  országgyűlés  két  háza,  bíróságok, 
hivatalok,  katonák  és  nép.  Sopron,  az  urbs  fidelissima, 
vad  gyűlölettel  nézi  a  betolakodottakat,  éspedig  a  sop¬ 
roni  magyarok  éppen  úgy,  mint  a  soproni  németek. 
(Isten  ments,  hogy  újból  népszavazás  döntsön  Sopron 
hovatartozandóságáról !) 

Az  angol  rádió  a  legtökéletesebb  intézmény;  semmi¬ 
féle  más  ország  rádiója  vele  össze  nem  mérhető.  Sem  az 
amerikai,  sem  a  német,  még  ha  nem  is  a  mai  náci  le¬ 
adásokat  vesszük  az  összehasonlítás  alapjául,  hanem 
a  győzelmes  idők  német  rádióját.  Az  angol  rádió  adásai 
okosak,  mértéktartók,  becsületesek,  tartalmasak,  tár¬ 
gyilagosságra  törekvők  és  sohasem  unalmasak  -  áll  ez 
különösen  az  angol,  német  és  francia  nyelvű  adásokra. 

Tegnap  egy  angol  szemle  cikkét  közölte  Ausztria 
jövőjéről.  Irigységgel  hallgattam.  Mi  minden  vár  Auszt¬ 
riára.  Függetlenség,  nemzetközi  megsegítés,  vezető 
politikai  és  kulturális  szerep  a  Duna  medencéjében. 
Bécs  tovább  fogja  fejleszteni  a  Habsburg-birodalom 
legszebb  tradícióit,  Bécs  lesz  az  új  népszövetségi  intéz¬ 
mények  központja,  az  új  Mozart  és  az  új  Beethoven 
Bécsben  fogja  szórakoztatni  az  új  Európa  rendőrségét. 
S  mindezt  miért?  Semmi  egyébért,  csak  azért,  hogy 
elszakadjon  Németországtól.  Nácibb  volt  a  náciknál, 
kegyetlenebb  a  zsidókhoz,  mint  maga  a  Reich,  a  hitle- 

rizmusért  őskatolicizmusát  felejtő,  s  most  az  egész  világ 

azon  töri  a  fejét,  hogyan  állíthatja  talpra?  Es  velünk  mi 
lesz?  Ki  gondol  erre,  mikor  mi  magunk  sem  gondo¬ 
lunk  rá. 


December  20. 

Rettenetesen  távolodom  a  dolgoktól.  Vagy  helyeseb¬ 
ben:  nincs  már  távol,  és  nincs  már  közel.  Mintha  már 
semmihez  semmi  közöm  nem  volna.  Hallom,  hogy 

a  Führer  hónapok  óta  tartó  titokzatos  hallgatásának 
a  világ  megkapta  a  magyarázatát:  A  Führer  a  nyugati 
fronton  véghez  vitt  sikeres  áttörést  készítette  elő  és 
hajtotta  végre.  Mi  közöm  hozzá!  És  mi  közöm  ahhoz, 
-  amit  valaki  Elvirának  magyarázott  hogy  az  oroszok 
nem  is  szándékoznak  betömi  Budapestre,  s  ezzel  vál¬ 
lalni  egy  milliós  város  ellátásának  gondját.  Nekik 
kényelmesebb  megvárni,  míg  a  lakosság  nagy  részét 

a  nyilasok  innen  kikergetik,  a  zsidóságot  legyilkolják, 

* 

s  azután  jelenni  meg  szabadítóként.  így  van-e  vagy  sem, 
mit  törődöm  vele!  És  mit  törődöm  azzal,  hogy  felfedez- 
nek-e  búvóhelyemen,  félholtra  vemek-e,  mielőtt  egész 
holtra  vernek!  Hogy  pénzem  kifogyott,  s  ott  tartunk, 
hogy  télikabátom  eladására  kell  gondolnunk!  Tegnap 
este  konstatáltam  magamban,  hogy  már  tíz  napja  nem 

érdeklődtem  gyermekeim  sorsa  iránt,  holott  nem  a  lég- 

biztonságosabb  helyen  vannak.  Es  úgy  gondolatban 
leszámolok  mindennel:  a  magam  és  enyéim  sorsával, 
barátaim  sorsával,  holott  mennyit  búslakodtam  eddig 
azon,  hogy  semmit  sem  tudok  érdekükben  tenni  -  Leó 
hogy  várja  szabadító  kézszorításomat!  -,  a  haza  sorsá¬ 
val.  „Haza!”  Mi  is  az?  Terület  úgy,  abban  a  kiterjedés¬ 
ben,  ahogy  születésemkor  volt?  Egy  nyelvet  beszélő 
emberek  közössége?  Fluidum,  melyben  benne  van  táj, 
éghajlat,  nyelv,  múlt,  egymásrautaltság?  Mindez  mit 
jelent  számomra?  Pláne,  hogy  gaz  módon  mindebből 
kirekesztettek!  Csak  úgy  mondom,  hogy  „gaz  módon”, 
a  lelkem  mélyén  már  nem  is  érzem  gazságnak,  és  már 
nem  is  vagyok  felháborodva.  Tegnap  H.-ék  meglátogat¬ 
ták  a  Boross-klinikán  háziorvosukat,  aki  ott  halálos 
betegen  fekszik.  Fehérvérűség.  Vérátömlesztéssel  talán 
még  meg  lehetne  hosszabbítani  életét  vagy  haldoklását, 
de  a  klinikai  orvosok  már  nemigen  néznek  feléje.  Egy 
részük  Németországba  ment,  aki  itt  maradt,  keveset 
törődik  vele,  merthogy  zsidó.  Vagy  tán  nem  is  ezért, 

hanem  mert  menthetetlen.  (Egy  vámtiszt  fekszik  mel¬ 
lette  a  klinikán;  egyedül  az  törődik  vele.  Meg  kell 
jegyeznem  nevét.  Pál  Gyula.  A  betegek  azt  vallják  róla, 
hogy  figyelmesebben,  gyöngédebben  bánik  betegtársai¬ 
val,  mint  az  ápolónők.)  Ilyen  lelki  fehérvérűség  az  én 
bajom  is;  menthetetlen  vagyok. 

A  Goethe-Eckermann  beszélgetéseket  olvasom.  Ide¬ 
gesen,  türelmetlenül.  Máskor  fölényes,  bölcs  mester. 
Most  minden  szavába  belekötök;  ellentmondók  neki, 
cáfolom,  olcsónak  érzem.  „Gehindertes  Glück, 
gehemmte  Tátigkeit,  unbefriedigte  Wünsche  sind  nicht 
Gebrechen  einer  besonderen  Zeit,  sondem  jedes  einzel- 
nen  Menschen.”  Mit  feleljek  erre! 

December  22. 

Az  éjjel  Ria  fölriasztott  mély  álmomból.  Hogy  vadul 
verik  az  iskola  kapuját.  Figyeltem...  semmi...  azután 
pufogó  zaj...  valaki  az  autójával  bajlódott,  melyet 
a  hideg  miatt  nem  tudott  beindítani.  Minden  zörej 
mögött  valami  rémség  fenyegetőzik.  S  azután  nem  tud¬ 
tam  elaludni,  nem  is  akartam.  Szégyelltem  magamat, 
hogy  én  harmadmagammal  fűtött  szobában  alszom, 
egyedül  egy  kényelmes  ágyban  (még  ha  ez  egy  földre 
vetett  szalmazsák  is),  míg  mások  -  ezrek,  tízezrek 
-  most  élik  át  a  megkínzatások  szörnyű  szenvedéseit. 
A  gettó  lakóira  gondolok,  kik  tizenöten,  húszán  szoron¬ 
ganak  egy  fűteden  szobában,  hol  annyi  helyük  sincsen, 
hogy  a  csupasz  földön  kinyújthassák  lábaikat.  És  nincs 
más  takarójuk,  mint  a  ruha,  mely  le  nem  jön  testükről, 
és  nincs  más  élelmük,  mint  vízbe  áztatott  szárított 
főzelék,  melyet  egymás  szájából  lesnek  el.  És  nincs  más 
orvosuk,  mint  a  halál.  Mely  állandóan  ott  lappang 
körülöttük  betegség,  méregpor,  nyilas  golyó  formájá¬ 
ban.  (A  tőzsde  előtt  napokon  át  öt  hulla  feküdt,  összekö¬ 
tött  kezekkel,  és  ezzel  a  felirattal:  „Egy  megölt  nyilasért 
öt  zsidó.”) 

December  23. 

Hát  persze,  hogy  bocsánatot  kell  kémem  Goethe  szelle¬ 
métől  azért  a  tiszteletlenségért,  melyet  néhány  nap  előtt 
vele  szemben  elkövettem.  Ha  arról  kellene  beszámol¬ 
nom,  hogy  ki  az  a  külföldi  író,  akinek  legtöbbet  köszön¬ 
hetek,  esztendőket  érő  órákat,  életem  gazdagodását, 
bizonnyal  Goethét  említeném.  Talán  Schopenhauert  is, 
talán  még  másokat  is,  de  Goethét  mindenesetre.  (Vajon 
ott  találom-e  könyvtáramban,  ha  majd  nyomorúságos 
odysseámból  hazatérek,  a  Cotta-féle  jó  Goethe-kiadást 
és  a  még  nem  teljes  kritikai  Schopenhauer-kiadást? 
Mennyire  sajnálhatja  Móczi  barátom,  hogy  a  nagyszerű 
weimari  Goethe-kiadást,  szép  könyvtára  díszét  itt  kel¬ 
lett  hagynia.) 

Nagy-nagy  tisztelet  dukál  Goethének,  és  én  igen 
fájlalom,  hogy  ennek  a  kolosszusnak  jelentőségéről  nem 
beszélhettem  Petőfivel;  hiszem,  hogy  meggyőztem 
volna  őt  Goethe  mindenekfölött  való  értékéről.  Viszont 
igaz,  hogy  aki  oly  nagyra  tartotta  Béranger-t,  az  nehezen 
jöhetett  Goethe  ízére,  bár  -  különös  -  Goethe  is  igen 
becsülte  Béranger-t.  Milyen  sorok,  mondatok  az  Ecker- 
mann-féle  beszélgetésekben,  milyen  gleccsermagassá- 

a 

gok  és  sashorizontok.  Es  amellett  mennyi  szeretetre- 
méltóság!  Vajon  ideírjam-e  azokat  az  elragadó  sorokat, 
melyekben  a  túlvilági  életben  való  hitről  tesz  goethei 
vallomást. 

Voilá  un  hőmmel  -  mondotta  róla  Napóleon,  amit 
Nietzsche  így  fordított:  Ein  Mann,  dér  sich  hat’s  sauer 
werden  lassen.  S  mégis,  mi  az  a  baj,  bú,  bánat,  ami 
Goethét  érte,  a  mainak  perspektívájából  nézve?  Nyári 
lakának  kertjét  mutatja  Eckermann-nak:  „Ezeket 
a  fákat  negyven  év  előtt  mind  saját  kezemmel  ültettem, 
s  megvolt  az  örömöm,  hogy  láthattam  növekedésüket, 

s  már  jó  ideje,  hogy  árnyékuk  enyhét  élvezhetem.”  Kell 

ennél  tartalmasabb  önéletrajz?  Es  Goethének  így 

dukált.  Nekem  nem,  tehát  meg  sem  adta  a  sors.  1924- 
ben  barátaim  támogatásával  kertes  házat  építettem, 
tizennégy  év  múlva,  mikor  a  zsidótörvények  helyemből 
kimozdítottak,  ott  kellett  hagynom,  jövedelmemből 
nem  győztem.  S  akkor  szerényebbet  építettem,  három 
évig  laktam  benne,  s  mire  könyveimet  elhelyeztem, 
s  rózsatőim  megizmosodni  kezdtek,  egy  új  kataklizma 
kivágott  belőle.  Vajon  visszakerülök  oda  valaha?  S  ha 
igen,  mit  találok  ott  könyveimből  és  rózsáimból?  És 
lesz-e  erőm,  hogy  újra  kezdjem.  Arany  Jánossal  fogad- 
kozva:  ha  későn,  ha  csonkán,  ha  senkinek.  Nehezen 
hiszem.  De  Goethének  a  legnagyobb  tisztelet  adassék. 

Zelter  levelet  ír  neki,  melyben  gúnyolódva  ír  arról, 
hogy  Goethe  színházat  készül  építeni  a  nép  számára. 
„Bámulatos  dolog  -  mondta  Goethe  -,  milyen  könnyen 
kerül  az  ember  hamis  látszatba  a  közvélemény  előtt! 
Nincs  róla  tudomásom,  hogy  valaha  is  vétettem  volna 
a  nép  ellen,  de  a  vád  -  bármit  is  tegyek  -  az,  hogy  én  nem 
vagyok  a  nép  barátja.  Természetesen  nem  vagyok 
barátja  a  forradalmi  csőcseléknek,  amely  rablásra,  gyil¬ 
kolásra  és  gyújtogatásra  tör,  és  a  közjó  hamis  védőpajzsa 
mögött  csak  a  legaljasabb  önző  célokat  tartja  szem  előtt. 
Nem  vagyok  barátja  ilyen  embereknek,  mint  ahogy 
nem  vagyok  barátja  egy  XV.  Lajosnak  sem.  Gyűlölök 
minden  erőszakos  felforgatást,  amellyel  éppannyi  jó 
megy  veszendőbe,  mint  amennyi  jót  nyernek  vele.  Gyű¬ 
lölöm  azokat,  akik  véghezviszik,  és  azokat  is,  akik  okot 
adnak  rá.  De  ezért  nem  lennék  barátja  a  népnek?  Hát 
van  józanul  ítélő  ember,  aki  másképp  gondolkozik?” 

És  még  valamit.  „Az  Egyesült  Államoknak  feltétlenül 
szüksége  van  rá,  hogy  a  Mexikói-öbölből  kijáratot  léte¬ 
sítsenek  a  Csendes-óceán  felé,  és  biztos  vagyok,  hogy 
ezt  el  is  fogják  érni.  Szeretném  ezt  még  megérni,  de  nem 
fogom.  Másodszor,  szeretném  még  megérni,  hogy  lás¬ 
sam  a  Duna  és  a  Rajna  összeköttetésének  megvalósulá- 

sát.  És  végül,  harmadszor,  szeretném  az  angolokat  egy 
Szuezi-csatoma  birtokában  látni.  Ezt  a  három  nagy 
dolgot  szeretném  megélni,  és  valóban  megérné  a  fárad¬ 
ságot,  hogy  miattuk  még  vagy  ötven  évig  kitartsak.” 
Mondotta  1826-ban. 

No,  még  egyet,  mert  aktuális:  „Minthogy  évezredek¬ 
ben  élek  -  mondotta  -,  mindig  olyan  furcsa  nekem, 
mikor  szobrokról  és  emlékművekről  hallok.  Nem  tudok 
egy  szoborra,  melyet  valami  érdemes  embernek  emel¬ 
nek,  gondolni,  anélkül  hogy  gondolatban  ne  lássam  már 
ledöntve  és  szétzúzva  eljövendő  háborúk  által.  Conrady 
vasoszlopait  a  wielandi  sír  körül  már  mint  patkóvasat 
látom  egy  eljövendő  lovas  csapat  lópatái  alatt  megvil¬ 
lanni.” 

Zárolták  a  pékek  lisztkészletének  egy  részét  és  min¬ 
den  gyümölcsöt.  Mert  gondoskodni  kell  arról,  hogy  az 
ünnepre  a  nyilas  asztalokra  bőségesebben  kerüljön  ele¬ 
del,  mint  más  halandókéra.  Viszont  erről  nyilasék 
maguk  is  gondoskodnak.  Tegnap  este  egy  fiatal  lány  két 
fegyveres  nyilas  kíséretében  megjelent  Juliskáéknál,  és 
felhívták  őket,  hogy  igazolják  magukat.  Az  igazolás 
hamis  papírokkal  meg  is  történt.  Ezután  az  emeletre 
mentek,  ahol  hat  zsidó  lakott,  ugyancsak  hamis  papí¬ 
rokkal.  Ezek  közül  az  egyik  házaspár,  kik  a  szállást  és 
papírjaikat  Juliskáéktól  kapták,  hogy  kényelmesen 
intézzék  el  a  razziát,  figyelmeztették  a  nyilasokat,  hogy 
csak  térjenek  vissza  Juliskáékhoz,  mert  azok  hamis 
papírokkal  félrevezették  őket.  A  nyilasok  visszatértek, 
újabb  faggatás,  melynek  irányítója,  lelke  a  kislány  volt. 
Juliskáék  vallottak,  s  aztán  megkezdődött  a  fosztogatás, 
melynek  az  irányítója,  lelke  ugyancsak  a  kislány  volt, 
aki  az  egyik  nyilas  intésére,  hogy  „ne  szedj  már  mindent 
el  a  fiatalasszonytól!”  -  határozott  „ne  pofázz !”-zal 
válaszolt.  Összeszedtek  minden  összeszedhetőt,  ruhát, 
bundát,  élelmiszert,  pénzt,  a  kislány  lehúzta  a  jegygyű- 

rűt  Juliska  ujjáról,  a  két  nyilas  kezet  csókolt  Juliskának, 
és  eltávoztak.  Másnap  még  telefonoztak,  hogy  Juliskáék 
maradjanak  nyugodtan  a  lakásban,  ez  az  ügy  be  van 
fejezve.  Filmesíteni  kellene  ezt  a  jelenetet,  annál  is 
inkább,  mert  a  nyilas  látogatás  legritkább  esetben  vég¬ 
ződik  ilyen  operettszerűen. 

A  lapok  karácsonyi  számából  jegyzem  a  követke¬ 
zőket: 

R.  Schneller  Lajos  pénzügyminiszter,  nemzettestvér, 
a  felsőházban  a  felhatalmazási  javaslat  tárgyalásakor  azt 
mondotta:  „Szeretném,  hogyha  az  elkövetkező  fél  esz¬ 
tendő  alatt  be  tudnók  nyújtani  az  új  költségvetést,  és 
1945  második  felében  már  rendszeres  költségvetéssel 
dolgoznánk.”  A  naplóból  kimaradt  az  a  szokásos  záróje¬ 
les  megjegyzés:  (derültség).  Egyébként  róla  kolportál- 
ják,  hogy  a  kaszinóban  megkérdezte  tőle  valaki:  „Te 
Lajos,  mit  csinálsz,  ha  bejönnek  az  oroszok?”  Mire  ő: 
„Akkor  veszem  a  kalapomat,  és  elmegyek.”  „Veszed 
a  kalapodat?  De  mire  teszed?” 

A  költészet  is  a  nyilas  párt  mellé  szerződött.  Minden 
nemzettestvér  született  költő.  A  miniszterelnök-helyet¬ 
tes  cikkében  olvashatjuk:  „1944.  december  24.  Az  első 
hungarista  karácsony.  Hópelyhek  táncolnak  az  abla¬ 
kom  előtt,  az  erdők  hófehér  lepelbe  burkolódznak. 
Tompa,  ünnepélyes  csendbe  süllyed  a  világ,  és  megille- 
tődve  várja  a  szentestét,  amelyen  kétezer  év  felgyűlt 
emberiessége,  bizakodása  és  örök  messiásvárása  teljese¬ 
dik  be  évenként.  A  természet  egyetemes  halálában, 
a  fák,  az  élőlények,  a  föld  és  életnedvek  megdermedésé- 
ben:  a  karácsony,  a  megváltás,  a  feltámadás,  a  jövő,  az 
örök  tavasz  ígérete:  messzehangzó  hívás  a  jóság,  a  csa¬ 
ládi  élet  melegsége  és  harmóniája,  a  csodára  nyüt,  ártat¬ 
lan  gyermekszemek  karácsonyfa-bámulása,  az  adni 
tudás  boldogsága  után.”  S  így  tovább,  s  az  olvasó  érzi, 
hogy  szóról  szóra  így  van,  kivéve  a  hópelyheket,  melyek 

egyáltalán  nem  szállingóznak.  Vagy  tán  ez  is  igaz,  Sop¬ 
ronban,  vagy  abban  az  ausztriai  városkában,  ahonnan 
a  miniszterelnök-helyettes  a  magyarság  sorsát  intézi. 

Goethe  Eckermanhoz:  „Ahogy  Guizot  azokról  a  befo¬ 
lyásokról  beszél,  melyek  a  gallokat  a  régi  időkben  ide¬ 
gen  nemzetek  részéről  érték,  különösen  hatott  rám, 
amit  a  németekről  mond.  »A  germánok  -  mondja 
-  adták  nekünk  a  személyes  szabadság  eszméjét,  amely 
mindenekfölött  eleven  volt  ebben  a  népben. «  Hát  nem 
találó  ez,  és  nincs-e  neki  tökéletesen  igaza,  és  vajon  nem 
hatékony-e  ez  az  eszme  mind  a  mai  napig  bennünk? 
Ebből  a  forrásból  eredt  a  reformáció  éppúgy,  mint 
a  wartburgi  összeesküvés,  sok  okos  és  ostoba  dolog 
egyaránt...  A  németek  mindannyian  ki-ki  a  saját  feje 
után  megy,  csak  saját  magának  akar  eleget  tenni,  s  nem 
érdekű,  hogy  a  többi  mit  csinál;  mert  mindegyikben  él, 
amint  Guizot  helyesen  ismerte  fel,  a  személyes  szabad¬ 
ság  gondolata,  amelyből,  mint  már  mondottuk,  sok 
helyes  származott,  de  sok  abszurdum  is.”  Nem  tudom, 
hogy  volt  a  reformáció  németségénél,  vajon  ezt  valóban 
a  német  nép  szabadságszeretete,  individualizmusra  való 
hajlandósága  idézte-e  elő?  (Kötve  hiszem.  Burckhardt 
is  másképp  tanítja.)  De  hogy  a  mai  világkatasztrófa 
a  német  nép  szolgalelkűsége,  kritikai  érzékének  teljes 
hiánya  nélkül  nem  következett  volna  el,  az  bizonyos. 

December  24. 

Vasárnap.  Karácsony  első  napja.  „Mennyből  az  angyal 
lejött  hozzátok.”  „Karácsony  a  szeretet  ünnepe.” 

Tegnap  harangoztak , 

Holnap  harangoznak , 

Holnapután  az  angyalok 
Gyémánt-havat  hoznak. 

(Ady) 

„Valának  pedig  pásztorok  azon  a  vidéken,  akik  künn 

a  mezőn  tanyáztak,  és  vigyáztak  éjszakán  az  ő  nyájok 

/  / 

mellett.  Es  íme  az  Urnák  angyala  hozzájuk  jőve,  és  az 
Urnák  dicsősége  körülvevé  őket,  és  nagy  félelemmel 
megfélemlének.  S  mondá  az  angyal  nékik:  Ne  féljetek, 
mert  íme,  hirdetek  néktek  nagy  örömet,  mely  az  egész 

népnek  öröme  lészen:  Mert  született  néktek  ma  Meg- 

✓ 

tartó,  ki  az  Ur  Krisztus,  a  Dávid  városában.”  (Lukács, 

2,8-11.) 

Hogy  is  volt?  Hiszem,  erősen  hiszem,  hogy  megfeszí¬ 
tették.  A  keresztre  feszítés  valóság.  De  vajon  mindaz, 
amit  születéséről  olvasunk,  több-é,  mint  a  jóakaratú 
emberek  vágyálma?  Egy  Clemenceau-anekdota  jut 
eszembe  -  titkára,  Martin  írta  meg  emlékezéseiben. 
(Emlékezetből  idézem.)  Martin,  aki  látja,  hogy  Clemen- 
ceau  egy  új  autóból  száll  ki:  „Szép  új  kocsija  van  elnök 
úrnak.”  Clemenceau:  „Hát  igen!  Bevittem  a  régi  kocsi¬ 
mat  Citroénékhoz,  hogy  javítsák  meg,  mire  Citroen 
mérnök  hozzám  jön,  s  azt  mondja:  »Elnök  úr,  igen-igen 
nagy  megtiszteltetés  volna  cégem  számára,  ha  elnök  úr, 
aki  megmentette  Franciaországot,  elfogadna  tőlünk  egy 
új  kocsit. «  Elfogadtam.  Ez  a  Citroen  zsidó.  Derék 
zsidó.”  Martin:  „Hát  persze,  nem  minden  zsidó  ölte 
meg  Krisztust.”  Clemenceau:  „Nem  minden  zsidó? 
Minden  ember  minden  órában  megöli  Krisztust.” 

Az  este  H.-ék  szépen,  melegen  ünnepelték  a  szentes¬ 
tét.  Megható  volt  látni,  milyen  örömet  okoz  nekik  az 
ajándékozás.  És  megható  volt  látni,  ahogy  négyen, 
mikor  egy  szoba  sarkában  egyedül  maradtak  -  mi, 
bujdosók  valamivel  odébb  álltunk  -,  milyen  könnyes 
szeretettel  borultak  egymásra,  az  örök  jóság  valami 
néma  fogadalmával.  És  ezt  az  egymás  iránti  szeretetet 
sugározták  az  egész  este  ránk,  kiket  a  maguk  életének 

kockáztatásával  barátokul  fogadtak. 

✓ 

Es  én  e  szép,  szerető  érzésnek  közepette  egyedül 

voltam.  Nem  tartoztam  senkihez,  és  hozzám  sem  tarto¬ 
zott  senki,  láttam,  hallottam  mindazt,  ami  körülöttem 
történt,  de  érzéseimmel  nem  tudtam  bekapcsolódni.  És 
még  azt  sem  mondhattam  magamnak,  hogy  az  erős 
a  legerősebb,  ha  egyedül  van.  A  gyöngeség,  az  elhagya- 
tottság,  a  rokontalanság,  baráttalanság  egyedülléte  volt. 

Az  oroszok  Székesfehérvár,  Bicske  elfoglalását, 
Budapest  teljes  körülzárását  jelentik.  Talán  csak  még 
a  bécsi  országút  van  nyitva  a  visszavonuló  németek  és 
pribékjeik  számára.  Tudomásul  vettem.  A  magyar 
rádió  erről  nem  szólt,  merthogy  ő  a  szentestén  csak 
emelkedett  dolgokról  beszél.  Felhívta  a  nyilas  testvére¬ 
ket,  hogy  haladéktalanul  vonuljanak  be  kétnapi  élelem¬ 
mel  és  valami  meleg  ruhával,  s  aztán  arról  beszélt,  hogy 
Heródes  hogyan  mészároltatta  le  az  összes  zsidógyere¬ 
keket,  és  hogy  ez  milyen  helytelen  volt  tőle.  Persze 
a  használati  utasításban  Heródes  az  oroszokat  jelentette, 
és  a  lemészárlásra  szánt  újszülöttek  Szálasi  és  bandája. 
Náci-Németország  pedig  Egyiptom,  ahová  a  náci  pribé¬ 
kek  menekülnek. 

Az  ágyúk  pedig  szakadatlanul  szólnak,  hol  távolodón 
morajlanak,  hol  közeledőn  dörögnek,  egy-egy  golyó  az 
éjjel  az  iskola  közvetlen  közelében  vágódott  be.  Az 
éjszakát  a  város  lakosságának  egy  része  a  pincékben 
töltötte.  Az  orosz  élek  már  Budakeszin  vannak,  és 
onnan  lövik  a  Sváb-hegyet  és  a  Pasarétet. 

Debrecenben  ideiglenes  magyar  nemzetgyűlés  ült 
egybe,  és  ideiglenes  magyar  kormány  alakult.  Talán  he¬ 
lyesebb  lett  volna  Budapest  megszállását  bevárni,  de  így 
sem  baj,  sőt  ha  a  fő  cél  egy  magyar  hadsereg  felállítása, 
mely  segítené  az  oroszokat  a  németek  kikergetésében, 
akkor  megvan  e  sietségnek  a  kellő  magyarázata.  Meg 
aztán  el  kell  ismernem,  hogy  kényelmesebb  is  Debre¬ 
cenben  alakítani  nemzetgyűlést  és  kormányt,  mint  meg¬ 
várni,  hogy  itt  Budapesten  új  ambíciók  tömegesen  je¬ 
lentkezzenek. 

Szóval  a  dolog  rendben  van.  Van  ideiglenes  kormá¬ 
nyunk  és  ideiglenes  nemzetgyűlésünk,  melyek  bizony¬ 
nyal  menteni  igyekeznek  majd,  ami  menthető.  Én 
ugyan  másképp  képzeltem  el  a  dolgot.  Én  úgy  gondol¬ 
tam,  hogy  egy  megszállott  országban  a  lakosságnak 
nincs  módja  arra,  hogy  akaratát  szabadon  nyilvánít¬ 
hassa,  még  akkor  sem,  ha  a  megszálló  hatalom  nem 
avatkozik  a  választásokba.  Tehát  -  gondoltam  -  oko¬ 
sabb,  nyugatibb  szellemű,  ha  az  algíri  példát  követjük, 
és  egy  tanácskozótestületet  állítunk  össze  a  különböző 
pártok  olyan  férfiaiból,  kiket  az  utolsó  tíz  esztendő 
országrontó  politikájáért  semmi  felelősség  nem  terhel, 
sőt  lehetőleg  olyan  közéleti  emberekből,  kik  e  tíz  esz¬ 
tendő  alatt  szóval,  írással  erről  bizonyságot  is  tettek. 
Hát  persze  e  tanácskozótestület  összeállításának  előfel¬ 
tétele  egy  magát  jogforrásként  geráló  szervezőbizottság 
önkéntes  megalakulása,  mely  megvitatta  volna,  hogy 
kiket  milyen  jogcímen  hívjon  meg  a  tanácskozótestü¬ 
letbe.  A  minisztérium  összeállítása  és  a  tanácskozótestü¬ 
lettel  való  elfogadtatása  is  a  szervezőbizottság  feladata 
lett  volna.  Hát  nem  ez  történt,  de  mondom:  így  is  jó! 

Ami  a  kormány  összetételét  illeti,  ehhez  is  van  némi 
megjegyezni  valóm.  Két-három  ember  kivételével  nem 
ismerem  a  kormány  tagjait;  bizonyosra  veszem,  hogy  jó 
szándékú,  komoly  emberek,  akik  átérzik  a  vállalt  fel¬ 
adat  nagyságát  és  felelősségük  súlyát.  Hogy  a  szakmi¬ 
niszterek  szakemberek-e,  az  e  pillanatban  nem  is  fontos 

-  a  fontos,  hogy  felelős  emberek  legyenek.  A  fontos, 
hogy  olyan  emberek  legyenek,  kiket  nem  érintett  az 
elmúlt  hét  esztendő  mérgezett  atmoszférája,  kik 
e  sovány  hét  esztendő  alatt  nem  inogtak  meg,  kik  ennek 
a  levegőjéből  tiszta  szívvel  és  tiszta  aggyal  mentették  át 
magukat  a  jövőre.  Hogy  a  debreceni  kormány  tagjai 

-  s  a  nemzetgyűlés  tagjai  -  állják-e  azt  a  priorálást,  vagy 
sem,  nem  tudom,  de  szívesen  hiszem,  azonban  a  minisz- 

terelnök,  a  honvédelmi  miniszter  és  a  közellátási 
miniszter  személye  tekintetében  erős  kétségeim  van¬ 
nak.  Lehetetlennek  tartom,  hogy  katonák,  kik  magas 
állásokban  végigcsinálták  Horthy  desastrózus  politiká¬ 
ját,  engedték,  hogy  a  hadseregben  az  a  szellem  váljék 
uralkodóvá,  mely  a  tisztikar  egy  részének  szellemét 
megmételyezte,  őket  a  napi  politika  fertőjébe  rántotta, 
a  zsidóirtás  náci  gazságát  legfelsőbb  dogmává  avatta, 
a  felkészületlen  magyar  hadsereget,  a  nácik  szolgálatá¬ 
ban,  az  oroszok  ellen  indította  -  mondom,  lehetetlen- 
nek  tartom,  hogy  most  ezek  a  férfiak,  csak  azért,  mert 
október  15-én  engedelmeskedtek  Horthy  hadparancsá¬ 
nak,  és  a  maguk  sorsát  az  övéhez  kötötték,  most  egy 
demokratikus  Magyarország  sorsának  intézését  vállal¬ 
ják.  Nem,  ezeknek  az  uraknak  előbb  le  kell  vizsgázniok 
demokráciából,  és  az  erre  való  felkészülést  nem  kezdhe¬ 
tik  miniszteri  állásokban.  Ha  kitűnő  katonák,  és  elhi¬ 
szem,  hogy  azok,  akkor  vállalják  az  új  magyar  hadsereg 
megszervezését  és  a  nácik  ellen  való  fölvonultatását,  de 
az  ország  kormányzásától  tartsák  távol  magukat. 
(Kivéve  persze,  ha  az  orosz  hadvezetőség  szánta  szá¬ 
mukra  ezt  a  szerepet.) 

Az  oroszok  átvágták  a  budapest-bécsi  országutat. 

A 

Budapest  bekerítése  teljes.  Állítólag  csak  két  német 
divízió  van  Budapesten.  Hogy  ezek  megpróbálják-e 
védeni  a  várost  az  oroszok  ellen,  akik  a  legkülönbözőbb 
irányokból  törnek  a  város  belseje  felé,  vagy  pedig 
áttörni  készülnek  az  orosz  vonalakon  Bécs  felé  vagy 
Szlovénia  felé,  azt  nem  tudni  -  katasztrofális  volna,  ha 
az  előbbire  szánnák  el  magukat.  A  város  elfoglalását 
ugyan  nem  tudnák  megakadályozni,  de  azt  elérnék, 
hogy  a  város  az  utcai  harcokban  teljesen  elpusztulna.  De 
hát  elvégre  Aachent,  a  régi  német  koronázóvárost  is  az 
ebek  harmincadjára  juttatták  a  nácik,  miért  kímélnék 
a  magyar  fővárost.  „Az  ilyen  szentimentális  megfontolá- 

sokon  már  túlvagyunk”  -  mondotta  a  semleges  újság¬ 
íróknak  a  német  hadügyminisztérium  sajtófőnöke. 

Villamosok  nem  járnak,  a  színházakban  lemondták 
az  előadásokat,  a  hidakon  korlátozzák  a  forgalmat. 
A  nyilasok  aligha  tudtak  eleget  tenni  a  bevonulási  pa¬ 
rancsnak. 

Az  élelmezési  helyzetről,  nem  az  általánosról,  hanem 
a  H.  házbeliről  néhány  adat,  éspedig  kedvező  adat. 
Mert  kétheti  babfőzelék  és  pirított  gríz  után  a  bőség 
napjai  következtek  el.  Egy  rokonnő  Nyugat-Magyaror- 
szágból  fél  disznót  és  egy  ünnepi  malacot  hozott,  azon¬ 
kívül  némi  vajat  és  tejet.  A  németek  elől  szedte  el. 
Máshonnan  is  állt  hús  a  házhoz;  Ria  is  szerzett  borjú¬ 
húst,  néhány  kiló  cukor  is  érkezett.  Edi  is  küldött  tüdőt, 
tejet,  kalácsot. . .  mindez,  néhány  liter  borral  megtetézve 
-  meg  az  a  hír,  hogy  az  oroszok  Bián  vannak  -,  nagyban 
hozzájárul  a  hangulat  felfokozásához.  A  fél  disznóért  és 
malacért  Elvira  kétezemyolcszáz  pengőt  fizetett. 

A  budapesti  rádió  nem  működik;  nem  tudom,  lesz-e 
valaha  is  alkalmam  a  Szálasi-induló  meghallgatására. 
Semmi  esetre  sem  fogom  elmulasztani  Küzdelmeim 
című  könyvének  beszerzését.  Szálasi  után  Veesenmayer 
is  elment,  s  ezzel  megingott  az  országépítés  legszilár¬ 
dabb  alapja.  A  másik  szilárd  alapról  -  a  gyilkosságokról 
és  rablásokról  -  azonban  még  ma  is  jöttek  hírek. 

December  26. 

Az  éjjel  egy  pillanatra  sem  szűnt  meg  az  ágyúzás.  Ágyú¬ 
zás,  gépfegyverkattogás,  robbanások  vagy  robbantások 
döreje.  A  harctéren  aludtunk.  Néha  eszembe  jutott, 
hogy  le  kellene  a  pincébe  menni,  ahol  H.-ék  mindent 
szépen  előkészítettek  néhány  napi  tartózkodásra,  de 
a  lustaság  győzött  az  aggodalmaskodáson.  Holott  min¬ 
den  amellett  szól,  hogy  az  ember  ez  alatt  a  két-három 
nap  alatt  legyen  óvatos.  Ediék  házába,  ahol  két  hét  előtt 

tartózkodtunk  -  egy  légiakna  csapódott,  de  a  félemele¬ 
tig  nem  hatolt  le.  Viszont  mind  több  ember  pusztulásá¬ 
nak  híre  jut  el  hozzánk;  az  utcán  járó-kelőké,  vagy 
olyanoké,  akik  elmulasztották  a  pincébe  vonulást.  De  ki 
tartja  ezeket  számon,  és  ki  törődik  ezzel;  olyan  erős 
a  „közösségi  érzés”,  hogy  az  egyén  sorsa  senkit  sem 
érdekel. 

Villánk  már  nyilván  orosz  fennhatóság  alatt  van. 
Próbáltunk  telefonozni,  senki  sem  felelt.  A  Gestapo, 
illetőleg  az  a  népség,  amelyik  a  Gestapónak  két  hét  előtt 
történt  távozása  után  a  házat  megszállta,  úgy  látszik, 
elköltözött  onnan.  Ha  oroszok  szállták  meg  a  villát, 
akkor  -  a  németek  kivonulása  után  -  legalább  hazanéz¬ 
hetek,  s  talán  néhány  könyvemet  még  megmenthetem. 

A  németek  védik  Budapestet.  Tegnap  Budaörsnél 
nyolcvan  leventét  vetettek  harcba,  akiknek  nem  volt 
egyéb  fegyverük,  mint  az  ásójuk.  Harminc  közülük  ott 
maradt,  a  többinek  sikerült  megszöknie.  El  lehet  ezt 
hinni?  Igen,  el  lehet. 

Egy  papíráru-kereskedő  telefonon  értesítést  kap, 
hogy  a  németek  hajlandók  kétezer  töltőtollat  á  100 
pengő  átengedni  neki.  Ha  érdekli  a  céget  a  dolog,  küldje 
ki  a  margitszigeti  szállodába  alkalmazottját  a  pénzzel. 
Cég  kiküldi  alkalmazottját,  akit  az  egyik  szobában,  ahol 
SS-katonák  laktak,  meggyilkolva  találnak.  El  lehet  ezt 
hinni?  Igen,  el  lehet. 

Az  oroszok  a  Bolyai  akadémiáig  nyomultak  előre,  de 

a  mieink  (?)  visszaverték  őket.  Azután  még  több  páncé- 

✓ 

lossal  jöttek,  s  most  már  az  Uj  Szent  Jánosnál  vannak. 
Az  oroszok  az  éjjel  a  Marcibányi  téri  iskolában  háltak. 
Az  oroszok  a  Lágymányoson  vannak.  Az  oroszok  Kőbá¬ 
nyán  vannak.  Az  oroszok  üzentek  a  németeknek  -  állí¬ 
tólag  mindössze  két  német  divízió  van  itt  -,  hogy  szabad 
elvonulást  engednek  nekik,  ha  sértedenül  adják  át 
a  várost.  Az  oroszok...  s  így  tovább,  félelem  és  remény 
között. 

Össze  kellene  állítanom  az  első  szabad  és  félelem 
nélküli  napom  programját.  Hogy  tulajdonképpen 
mihez  is  fogjak?  Merre  keressem  az  elveszett  idő  nyo¬ 
mait?  Mi  is  lehet  az,  amit  esetleg  ebből  még  menteni 
tudok?  Néhány  könyvet,  egy-egy  emléknek  megtépett 
foszlányát,  elfakult,  elavult  kézirataim  némely  töredé¬ 
két,  szentenciákkal,  melyeknek  igazságában  már 
magam  is  nehezen  hiszek,  hát  még  mennyire  nem  azok, 
kiket  a  sors  most  rendel  ki  az  új  építőmunkára.  Vajon 
szobám  falán  ott  találom-e  apám-anyám  portréját,  Gyu¬ 
rinak  legsikerültebb  képét  és  Rella  arcképét,  Rippl- 
Rónai  munkáját.  Az  Ady-kéziratgyűjteményemet  ellop¬ 
ták,  egyéb  kézirataimat,  levelezésemet,  múltam  üzene¬ 
teit  szélnek  eresztették,  milyen  badarság  volna  arra 
gondolni,  hogy  én  mindezt  valahogy  rekonstruálom, 
vagy  hogy  helyükbe  -  még  nagyobb  badarság!  -  valami 
mást  tudok  a  magam  számára  építeni. 

És  barátaim!  Hova  lettek,  édes  Istenem!  Egyetlen 
utat  nem  látok,  mely  hozzájuk  vinne.  Nemcsak  azok 
hagytak  itt  örökre,  kiket  megöltek,  hanem  azok  is,  kik 
élve  maradtak.  Egyetlen  szó  nem  jut  eszembe,  melyet 
szólnom  kellene  hozzájuk  -  nem  látom  a  gondolatot, 
nem  érzem  az  érzést,  mely  velük  újra  összekapcsolna. 
Milyen  gőgösen  vigyáztam  mindig  arra,  hogy  én  adjak 
jó  szót,  okos  tanácsot,  kilátásos  tervet...  magam  soha 
senkitől  ilyet  nem  igényeltem...  mi  az,  amit  a  jövőben 
adni  tudok?  Semmi.  A  régi  világból,  melynek  útjait  én 

-  Szindbád,  a  hajós  -  valamennyire  kitapasztaltam,  kő 
kövön  nem  maradt;  az  újból  nem  ismerek  semmit 

-  mások  sem,  de  hol  bennem  az  ifjúság,  melynek  segít¬ 
ségével  rengetegének  nekivághatnék.  Tehát?  Nem 
tudom.  Ha  vagyonos  ember  volnék,  Rómába  vonulnék 
vissza,  és  eljátszogatnék  könyvtervemmel:  egy  új  olasz- 
országi  bedekker,  olyan  jó  ízlésű  emberek  számára,  kik 
azt  kívánják,  hogy  én  kalauzoljam  végig  őket  Itálián.  Öt 

esztendeig  eljátszanék  ezzel,  s  azután  semmi,  ülnék 
a  Palatínuson,  és  elnéznék  Róma  fölött,  Európa  fölött, 
az  egész  emberiség  fölött. 

A  magyar  rádió  újra  megkezdte  szolgálatát.  Közölte 
a  budapesti  hadtestparancsnok  rendelkezéseit:  „Buda¬ 
pest  helyzete  pillanatnyilag  válságos.  Aki  e  válságos 
helyzetben  fegyvert,  robbanószert  rejteget,  felkoncolta- 
tik.  Aki  csüggeteg  nyilatkozatokat  vagy  rémhíreket  ter¬ 
jeszt,  főbe  lövetik.  Az  utcán  tizenhét  óra  után  senki  nem 
járhat;  aki  ez  ellen  vét,  az  -  most  már  nem  tudom 
biztosan,  vagy  főbe  lövetik,  vagy  felkoncoltatik.  - 
Kitartás,  éljen  Szálasi!” 

A  pápa  karácsonyi  üzenetétől  el  voltam  ragadtatva. 
Szerettem  hallani,  amit  az  emberi  szabadságról  és 
emberi  méltóságról  mondott,  és  a  megértő,  barátságos 
szavakat,  melyekkel  a  demokráciák  jelentőségét  mél¬ 
tatta.  XII.  Pius  egymaga  egy  népszövetség. 

December  27. 

Vagy  tíz  nap  óta  Riával  úgy  élünk  egymás  mellett, 
mintha  idegenek  volnánk.  Ria  ezt  az  istenek  közömbös- 
ségével  viseli,  talán  észre  sem  veszi.  En  is,  a  gyöngeség- 
nek  gyakran  visszatérő  perceit  leszámítva,  azt  mondo¬ 
gatom  magamnak:  most  nagyobb  dolgokról  van  szó. 
Végül  is  ennek  be  kellett  következnie.  Tíz  évig  szépen 
éltünk  együtt,  s  ebből  a  tízből  ötig  tökéletesen.  És 
a  tökéletes  dolgok  múlandó  dolgok.  Az  első  öt  év  tökéle¬ 
tes  volt.  Milyen  furcsa  volna,  ha  ma  hallanám  a  lemezre 
vett  vallomásomat,  melyet  Ria  kérésére  mondottam 
mikrofonba.  Van  abban  valami  sorsszerű,  hogy  a  Ges¬ 
tapo  egyéb  lemezeinkkel  ezt  is  fölpakolta.  Általában, 
ahogy  otthonunkat  likvidálta.  Meg  kell  keresnem  Hei¬ 
nében  a  következő  sorokat,  mert  nem  tudom,  hogy 
pontos-e  idézetem:  „Denn  dér  kleinste  Philister  zu 
Stuckert  am  Neckar  viel  glücklicher  ist  er,  als  ich  dér 


510 


Pelide,  de  todte  Held,  dér  Schattenfürst  in  dér  Unter- 
welt.”  „Dér  Schattenfürst  in  dér  Unterwelt”:  közéleti 
pozíciónak  nem  a  legelőnyösebb. 

Eddig  azon  a  véleményen  voltam,  hogy  az  orosz 
csapatok  teljesen  körülzárták  Budapestet.  Egyik  lap 
azonban  felvilágosít  tévedésemről.  E  szerint  „német¬ 
magyar  csapatok  elzárták  az  ellenség  elől  a  Budapestre 
vezető  utat”.  A  Lipótmező,  a  Zugliget,  a  Sváb-hegy 
lejtője,  a  farkasréti  temető,  a  Lágymányos  orosz  kézen, 
innen  látogatnak  be  a  Széna  térre,  a  Krisztinába,  ahol 
a  németek  „elzárták  a  Budapestre  vezető  utat”. 

Plakátokon  hirdetik  a  következő  rendeletet:  Buda¬ 
pesten  számos  zsidó  bujkál  hamis  papírokkal.  Ezeknek 
amnesztiát  hirdetnek,  ha  negyvennyolc  órán  belül 
jelentkeznek  a  zsidó  nagytanácsnál,  mely  lakásukat 
a  gettóban  kijelöli.  Fekvő  betegeknek  erre  öt  napot 
adnak.  Vihetnek  magukkal  a  rajtuk  levőn  kívül  egy  öltő 
ruhát,  fehérneműt,  ágyneműt  és  értéktárgyaikat.  Volt 
idő,  mikor  túlbecsülték  a  zsidók  intelligenciáját,  ma 
alábecsülik. 


December  28. 

Új  bujdosó  érkezett  H. -ékhoz.  Egy  szerencsétlen  zsidó¬ 
asszony,  akinek  férje  kórházban  haldoklik,  egyeden  fiát 
meg,  ki  megszökött  a  munkatáborból,  alighanem  elfog¬ 
ták  és  agyonlőtték,  mert  két  hete  semmi  életjelt  sem  ad 
magáról.  H.-ék  barátsággal  fogadták,  és  gyöngéd  szere¬ 
tettel  veszik  körül.  Mi  kevésbé  tűrjük.  Bíráljuk,  kifogá¬ 
soljuk,  hol  ezt,  hol  amazt  nem  találjuk  rokonszenvesnek 
rajta.  Lehet,  hogy  van  is  valami  alapja  a  mi  intoleráns 
magatartásunknak,  de  az  is  lehet,  hogy  e  mögött  saját 
biztonságunk  féltése  lappang.  Csak  nézzen  jól  befelé 
magába  az  ember,  majdnem  annyi  piszkot  talál,  mintha 
kifelé  tekint. 

Ad  vocem  piszok.  A  szemetet  már  napok  óta  nem 

viszik  el  a  házakból.  Nincs  fuvar,  nincs  ember.  A  hullá¬ 
kat  sem.  A  két  temető  meg  van  szállva,  de  nem  ez  a  baj, 
mert  az  oroszok  átengedik  a  halottas  meneteket.  Ilyen 
tekintetben  s  még  sok  egyébben  a  legjobb  tapasztalato¬ 
kat  tették  velük.  Hanem  mert  nincs  fuvar,  nincs  ember. 
Aki  van,  az  a  maga  hivatását  a  hullák  szaporításában 
látja,  és  nem  eltemetésükben.  A  pék  azt  üzente,  hogy 
holnap  még  jöhetnek  kenyérért,  de  holnapután  már 
nem,  mert  egy  szem  lisztje  nincsen.  A  kenyér  minősé¬ 
gén  meg  is  látszik  ez.  Kellemetlen  szagú  ragacs.  H.- 
éknak  futna  a  maguk  szűkös  készletéből,  mert  hisz  ők 
csak  négyen  vannak,  de  mikor  tíz  embert  látnak  el, 
s  kültag  zsidóknak  is  küldözgetnek. 

A  „Deutsche  Tageszeitung”  1917.  július  20-i  száma 
került  kezembe,  melyben  egy  német  szabadkőműves 
páholy,  a  „Szentlélek”  nevezetű,  egy  hirdetést  tesz 
közzé.  Ebben  azt  mondja:  „A  szőke,  germán  fajú, 
arisztokratikus  érzésű  német  nemzetiségűek,  kiknek 
őszinte  óhajtása  egy  germán  rítusú  komoly  páholy  körül 
csoportosulni,  arra  kéretnek,  hogy  küldjék  be  teljes 
bizalommal  a  lap  szerkesztőségébe  származási  kimuta¬ 
tásukat  és  arcképüket.  Ami  előkelő  német  vér  még 
megmaradt,  annak  ma  jobban,  mint  valaha,  csoporto¬ 
sulnia  kell.  Éspedig  sürgősen.  A  kíváncsiak  és  degene- 
ráltak  ne  próbáljanak  jelentkezni.”  A  felhívás  felett 
pedig  látható  a  páholy  jelvénye:  a  horogkereszt. 

December  29. 

Az  ágyúzás  a  tegnap  folyamán  elviselhetetlenné  vált. 
Este  a  telep  egy  része  leköltözött  a  pincébe,  amelyet 
Elvira  rendezői  talentuma  lakályossá  tett.  Mi  négyen 
-  a  két  Józsi,  én  és  Emilio,  aki  újra  beköszöntött,  és 

a  menekült  zsidók  számát  szaporítja  -  fenn  maradtunk. 

✓ 

Nem  sokáig.  Ejfél  után  az  ágyúgolyók  a  ház  környékét 
kezdték  ostromolni.  Könyörtelenül.  A  ház  minden  tag- 

jában  reszketett;  az  embernek  az  volt  az  érzése,  hogy  ha 
még  egy  percig  marad,  menthetetlenül  rászakad 
a  mennyezet.  Felöltöztünk,  s  indulásra  készen  össze¬ 
szedtük  ágyneműnket.  Aztán  egymás  előtt  elszégyell- 
tük  magunkat  begyulladásunkért,  újra  levetkőztünk, 
visszafeküdtünk.  De  az  ágyúroham  még  erősebbé  vált, 
a  golyók  előttünk,  mögöttünk,  alattunk,  fölöttünk  csa¬ 
pódtak  le...  botorság  lett  volna  tovább  várni.  Újra 
felöltöztünk  -  nagy  nevetések  között,  hogy  miért,  azt 
meg  sem  tudnám  mondani  -,  s  levonultunk.  Éjfél  után 
fél  kettő  volt;  a  pince  még  ébren,  s  helyet  szorítottak 
nekünk  a  heringeshordóban.  Oda  már  csak  tompítva 
jutott  el  az  ágyúszó,  s  hajnalfelé  még  szundítani  is 
tudtunk.  Hogy  mi  volt  az  éjjel,  hiteles  hír  még  nem 
jutott  el  hozzánk.  Az  oroszok  a  Ferencvárosban  vannak, 
az  oroszok  Kispesten  vannak,  az  oroszok  a  Margitszige¬ 
ten  vannak.  A  németek  fölrobbantották  az  újpesti  össze¬ 
kötő  hidat;  a  németek  fölrobbantották  az  összekötő 
vasúti  hidat;  a  Széli  Kálmán  tér  környéke  valóságos 
Sztálingrád,  az  utcán,  a  házakban  hullák  százával; 
a  németek  elpusztítják  és  engedik  elpusztítani  az  egész 
várost. 

És  ez  tény:  a  németek  --  a  város  hősi  védelmében, 
ahogy  a  Führer  Hauptquartier-kommünikéje  fogja  hir¬ 
detni  -  pusztítják  és  pusztulni  engedik  az  egyetlen 
magyar  várost,  száz  esztendő  kemény  munkájának  szép 
eredményét.  A  város  ún.  védelme  semmit  sem  jelent 
számukra,  hiszen  az  orosz  seregek  a  Dunától  délre  és 
a  Dunától  északra  keményen  törnek  Ausztria  felé,  de  ők 
hősiesen  védik  Budapestet,  mert  miért  kímélnék 
a  magyar  fővárost,  „mikor  Aachent,  a  régi  német  koro¬ 
názóvárost  sem  kímélték”.  „Hősiesen”  védik  Budapes¬ 
tet,  ami  azt  jelenti,  hogy  mire  a  fél  város  elpusztul, 
minden  középületével,  helyrehozhatatlanul,  s  tízezer 
meg  tízezer  polgárt  maga  alá  temet,  a  hős  védők,  arány¬ 
lag  csekély  veszteségekkel,  megadják  magukat. 


A  debreceni  ideiglenes  nemzeti  kormány  megkezdte 
a  sorozást.  Hogy  lesz-e  kedve  egy  ilyen  félrevezetett, 
megcsalt,  reményvesztett  nemzet  fiainak  zászlók  alá 
vonulni,  s  komolyabban  küzdeni,  mint  azt  kezdettől 
fogva  az  oroszok  ellen  tette,  nem  tudom.  De  egyet 
tudok,  ha  valaha  volt  nemzetnek  oka  arra,  hogy  egy 
másik  nemzet  ellen  háborúba  vonuljon,  akkor 
a  magyarnak  van.  Ami  szerencsétlenséget  a  német  hét 
esztendő  óta  Magyarországra  zúdított,  ahogy  bűneivel 
inficiálta,  ahogy  uralkodó  osztályának  gyöngeségét 
a  maga  bestialitása  javára  hasznosította,  ahogy  lépésről 
lépésre  szorította  a  háborúba,  ahogy  példájával  a  legna¬ 
gyobb  gazságokból  számára  erkölcsi  ideálokat  terem¬ 
tett,  ahogy  a  magyar  csapatokat  felszerelés  nélkül  elvé¬ 
rezni  hagyta,  ahogy  az  országot  kifosztotta,  ahogy  érde¬ 
mes  embereit  rabszíjra  fűzte,  ahogy  érdemtelen  embe¬ 
reit  gyilkolni,  rabolni  buzdította  (sok  buzdításra  ugyan 
nem  volt  szükség),  ahogy  férfilakosságát  maga  mellé, 
maga  alá  kényszerítette,  ahogy  Budapestet  a  föld  színé¬ 
vel  egyenlővé  tette  -  az  ember  ki  nem  fogy  a  vádpontok¬ 
ból  -,  mindez  olyan  gyalázatos  támadás  az  ország  ellen, 
hogy  -  ha  egy  kis  önérzet  maradt  az  országban,  valami 
szent  harag,  akkor  muszáj  fegyvert  ragadnia.  Nem  is 
látom  e  pillanatban  egyéb  bizonyságát  életrevalóságá¬ 
nak,  elhivatottságának.  Csak  így  teheti  jóvá,  amit 
a  német  ellene  s  amit  ő  maga  önmaga  ellen  vétett. 
Restellem  Tyrteus  voltomat,  de  ezekben  a  szörnyű 
időkben  hányszor  nem  ismer  az  ember  önmagára. 

(A  magyar  rádió  egész  nap  a  legérzelmesebb  slágere¬ 
ket  játssza:  „Ne  félj,  ne  félj,  én  már  a  tied  vagyok”,  „Én 
nem  veszekszem  veled”,  „Tiéd  az  éjszakám”,  meg 
Lohengrin  nászindulóját...  a  pincék  könnyezve  hall¬ 
gatják.) 

December  30. 

Budapest  ostroma  mind  hevesebbé  válik,  bár  az  az 
érzésem,  hogy  hozzám  sohase  fog  eljutni.  A  város  többi 
részétől  el  vagyunk  vágva;  gyermekeimről,  barátaimról 
semmi  hír.  Tegnap  délután,  hogy  az  ágyúzás  fokozó¬ 
dott,  megint  levonultunk  a  pincébe.  Aüg  vagyunk  ott 
fél  órát,  jön  a  szobalány,  és  lelkendezve  jelenti,  hogy  két 
nyilas  -  bőröves  és  géppisztolyos  -  durva  hangon  keresi 
az  igazgató  urat.  Elvira  hármunkat  elrejtett  a  pince 
egyik  szűk  zugában,  ahol  lélegzetet  sem  tudtunk  venni, 
nem  is  mertünk,  ő  maga  pedig  felrohant,  hogy  segítsen 
Józsinak  a  testvérekkel  való  tárgyalásban.  Ria  csaknem 
elájult  a  félelemtől,  én  meglehetősen  nyugodtan  vártam 
sorsom  beteljesülését.  Egy  fél  óra  múlva  visszatért 
Elvira,  az  incidens  el  volt  intézve.  „Ezúttal  a  kivégzés 
elmaradt.”  A  nemzettestvérek  azt  hallották,  hogy  ebből 
a  házból  terjesztik  a  következő  hírt:  a  hatóság  rádión 
felhívta  a  közönséget,  hogy  vonuljon  le  a  pincékbe,  mert 
a  legközelebbi  órákban  a  hidakat  felrobbantják.  A  test¬ 
vérek  megkérdezték  efelől  a  főkapitányságot:  a  hír  nem 
igaz,  s  ők  most  nyomoznak  a  rémhír  eredete  után.  Mert 
ezért  halálbüntetés  jár.  Józsi  és  Elvira  okos  felvilágosítá¬ 
sai  megnyugtatták  a  testvéreket,  kik  aztán  pisztolyukra 
ütve  eltávoztak.  „Mert,  kérem,  én  nem  vagyok  szívba¬ 
jos  ember!”  -  mondotta  az  egyik. 

Az  éjszakát  lenn  töltöttük  a  pincében.  Valamivel 
nyugodtabban  telt  el,  mint  az  előző  éjszaka;  inkább 
a  repülők  szakadatlan  szárnysuhogását  hallottuk,  az 
ágyúzás  távolabbi  vidékekre  vonult.  Reggel  az  iskola 
egyik  szolgája  Zuglóba  akart  biciklizni  családjához,  de 
csak  a  Csengery  utcáig  jutott  el,  ott  kartácseső  állta  el 
útját.  A  holttestek  tucatjával  hevernek  az  utcán;  ezúttal 
nem  a  nyüasok  által  agyonlőtt  zsidók  hullái.  Hullák  és 
hullák,  a  német  vüáguralom  kövezete,  jóravaló  magyar 
emberek,  kik  okos  és  becsületes  vezetés  mellett  okos  és 


515 


becsületes  dolgokra  lettek  volna  kaphatók.  S  most 
együtt  hullnak  a  zsidókkal.  A  zsidók  pusztulnak,  mert 
állítólag  útjába  akartak  állni  Hitler  világuralmi  tervei 
megvalósításának.  A  nem  zsidó  magyarok  pusztulnak, 
mert  segíteni  akarták  Hitlert  világuralmi  tervei  megva¬ 
lósításában.  Ugyanaz  az  őrület  hajtotta  mindüket 
ugyanabba  a  halálba. 

Az  orosz  ultimátum  állítólag  ma  déli  tizenkét  órakor 
lejár,  s  azután  megkezdődik  a  végső  roham.  Hogy  ez 
milyen  lehet,  milyen  ágyúzást,  bombázást  jelenthet, 
nem  tudom,  mert  én  már  az  eddigit  is.  „végső  rohamá¬ 
nak  éreztem. 

Egy  régi  képeslapot  lapozgatok:  az  1941.  évi  katoli¬ 
kus  nagygyűlés  felvételeit  közli.  Erről  a  nagygyűlésről 
nekem  is  van  egy  kedves  emlékem.  A  budai  Vigadóból 
jöttek  ki  a  nagygyűlés  résztvevői;  budakeszi  svábok 
vonultak  el  mellettem,  ünnepi  menetben;  elöl  fehérbe 
öltözött  lányok  díszes  baldachin  alatt  vitték  áhítatos 
arccal  Szűz  Mária  képét.  Es  énekeltek  jó  falusias,  vonta¬ 
tott  hangon.  Azt  énekelték,  hogy  „Wir  ziehen  nach 
Engelland”.  Egyenesen  a  budai  Vigadó  térről. 

A  Horánszky  utca,  ahol  vagyunk,  elejétől  végig  ben¬ 
zinnel  telt  hordókkal  van  megrakva.  Egy  találat,  és 
röpülünk.  A  rádió  rettentheteden:  állandóan  a  Szálasi- 
indulót  közvetíti.  Lendülettel. 

Valaki  egy  régi  francia  hetilap  tréfás  címképét  meséli 
el,  mely  akkor  jelent  meg,  amikor  Hider  -  Chaplinnel 
egy  időben  -  ötvenesztendős  lett.  Tudvalevő,  hogy 
a  hitleri  bajuszviseletet  -  egy-egy  szőrcsomó  a  két  orr¬ 
lyuk  alatt  -  Chaplin  kezdeményezte.  A  kép  a  két  világhí¬ 
rességet  egymás  mellett  ábrázolja.  És  Chaplin,  bajusz¬ 
csomójára  mutatva,  így  szól:  „S  ha  én  meggondolom, 
hogy  ezt  én  azért  találtam  ki,  hogy  a  világot  mulat¬ 
tassam!” 

A  nemzetvezető  üzent  Sopronból.  Imigyen:  „Testvé- 

rek!  Magyarok!  Ezeréves  hazánkat  a  vörös  áradat  ostro¬ 
molja.  Ma  minden  erőnkre  szükség  van,  hogy  ezen 
áradattal  szemben  meg  tudjunk  állni.  Felszólítok  min¬ 
den  magyart,  a  közös  cél  érdekében,  teljesítse  kötelessé¬ 
gét,  az  eredmény  nem  marad  el.  Nemzetvezető.,, 

Egy  másik  felhívás  is  megjelent,  ezt  „Budapest  Harc- 
parancsnoka”  adta  ki.  „Aki  repülőgépről  ledobott  tartá¬ 
lyokat  vagy  azok  tartalmát  eltulajdonítja,  halállal  bűn¬ 
hődik.  A  ledobott  és  megtalált  tartályokat  a  legköze¬ 
lebbi  német  katonai  alakulatnál  vagy  hivatalnál  kell 
jelenteni.”  A  németek  a  levegőből  készülnek  alimen- 
tálni  budapesti  védőcsapat jaikat.  A  hatóságok  száma, 
melyek  a  szerencséden  pesd  polgárt  halállal  sújtják, 
eggyel  megint  szaporodott.  Irtják  is  kegyedenül.  De  hát 

-  olvassuk  egy  cikkben  -  „Krisztus  lecsendesítette 
a  tenger  hullámait,  úgy  fogja  egyszer  lecsendesíteni  azt 
a  vérözönt,  amely  1944.  december  második  felében  már 
szörnyű  ököllel  veri  a  Duna  királynőjének,  a  mesébe  illő 
szép  magyar  fővárosnak  kapuit”.  írni,  azt  tudnak,  csak 
a  „kapu”  kifejezés  nem  elég  precíz. 

A  Nyilaskeresztes  Párt  Hungarista  Mozgalom  Karha¬ 
talmi  Parancsnoka  elrendeli:  „Pékek!  Azonnal  vala¬ 
mennyien  álljanak  munkába!  Liszt,  tüzelőanyag  hiá¬ 
nyában  jelentkezzenek  a  Nyilaskeresztes  Párt  Hunga¬ 
rista  Mozgalom  Karhatalmi  Parancsnokánál.” 

„Tisztviselők,  munkások!  -  szól  a  másik  rendelet. 

-  Mindenki  haladéktalanul  foglalja  el  munkahelyét!  Ha 
valaki  ezt  elmulasztja,  a  személyes  felelősségre  vonás 
alól  nem  mentesül.”  Ugyanilyen  parancsot  kaptak  az 
újságárusok,  lapkihordók,  előfizetés-kézbesítők.  Több 
parancs  nincs.  Arról  nem  adtak  ki  parancsot,  hogy  az 
élelmiszerek  nyugatról  visszatérjenek,  hogy  az  elrabolt 
és  fölrobbantott  gépek  -  itt  a  fővárosban  -  működésbe 
jöjjenek,  a  szeméthegyek  az  utcákon  és  a  szemétembe¬ 
rek  mindenütt  a  városban  spiritualizálódjanak,  a  hullák 
magukat  temessék  el. 

Az  írni  tudás  további  példája,  melyben  egyúttal  az 
apák  könyörtelenül  lelepleztetnek:  „  Bevetették  a  Hun¬ 
garista  Légió  önkéntes  harcosait,  küzdenek  a  Hunyadi 
Páncélosok,  harcolnak  az  önként  jelentkező  ifjak  gép¬ 
pisztollyal,  aknavetővel,  sokszor  a  puszta  öklükkel 
-  úgy  kell  őket  visszatartani  az  ellenségtől,  visszatartani, 
hogy  puszta  életüket  ne  dobják  oda  esztelenül,  mert  ők 
vérükkel  is  győzni  akarnak...  Láttuk-e  már  ezeket 
a  harcoló  ifjú  óriásokat?  Láttuk-e  már  ezeknek  a  gyerek- 
embereknek  a  tekintetét  lángolni?  Nem?  Hát  nézzünk 
egy  kicsit  szét,  nézzünk  egy  kicsit  körül,  és  akkor  azt 
fogjuk  látni,  hogy  ezek  a  gyermekek  ott  vannak,  ahol 
a  halált  osztogatják,  míg  apáik  sokszor,  nagyon  sokszor 
az  árulások  szennyes  árjával  úsznak.” 

A  debreceni  kormány  fegyverszüneti  bizottsága 
Moszkvában  tárgyal.  A  tárgyalás  alapja  azok  a  fegyver¬ 
szüneti  feltételek,  melyeket  Moszkva,  Angliával  és  az 
USA-val  egyetértésben,  szeptember  közepén  Horthy- 
nak  adott.  Nem  hiszem,  hogy  ezek  a  feltételek  kemé¬ 
nyek,  ellenben  hiszem,  hogy  a  tárgyalások  folyamán 
még  ezek  is  enyhülni  fognak.  Moszkva  a  Romániával  és 
Finnországgal  folytatott  fegyverszüneti  tárgyalásokban 
megértőnek  és  méltányosnak  mutatkozott. 

December  31. 

A  benzintartályok  még  mindig  a  kapu  előtt  vannak.  Az 
iskola  tele  katonákkal.  A  tisztek  azt  beszélik,  hogy 
a  legénység  teljesen  hasznaveheteden;  a  legénység  azt 
beszéli,  hogy  a  tisztek  az  első  puskalövésnél  meglógtak. 
Ria  tegnap  hallotta,  amint  a  katonák  megállapították, 
hogy  mindennek  a  zsidók  okai,  ők  idézték  elő  a  háborút, 
s  őmiattuk  vesztjük  el.  Miért  lennének  ezek  a  katonák 
okosabbak,  mint  azok  az  urak,  akik  hét  esztendőn  át 
igazították  az  ország  dolgát? 

Emilio  előadta,  hogy  ha  megmenekül,  és  békességes 

körülmények  közé  jut,  akkor  megírja  hányattatásait 
attól  kezdve,  hogy  az  Anschluss  megtörtént,  és  neki 
Bécsből  menekülnie  kellett.  És  előszónak  megírja 
a  következőt:  1942  elején  el  kellett  hagynia  Párizst,  ahol 
a  viszonyok  már  tűrhetetlenek  voltak.  Magyar  útlevelét 
a  megszálló  német  hatóság  ellátta  horogkeresztes 
vízummal,  és  ő  a  Gare  de  l’Est-en  beszállt  a  kelet  felé 
menő  vonatra.  Egy  német  tiszt  -  százados  -  volt  az 
útitársa,  aki  tüstént  barátságos  beszélgetést  kezdett 
vele.  „Wohin  reisen  Sie?”  -  kérdezte.  „Magyaror¬ 
szágra”  -  volt  a  felelet.  „Was  machen  Sie  dórt?”  „Az  az 
én  hazám.”  „Ihr  Vaterland?  alsó  sie  sind  kein  Deut- 
scher,  Sie  sprechen  doch  vorzüglich  deutsch.”  „Sokáig 
éltem  Bécsben,  és  műveltségemet  is  jórészt  a  német 
kultúrának  köszönhetem.”  Az  egész  éjszakát  átbeszél¬ 
gették;  a  kapitány  egyre  közlékenyebb  lett,  végre  már 
életének  komoly  problémáit  tárta  Emilio  elé.  Valahol 
a  német  határon  kiszállt,  érzékenyen  búcsút  vett  Emili- 
ótól.  „Sie  müssen  mir  schreiben  und  nach  dem  Krieg 
mich  in  Erfurt  unbedingt  besuchen.”  Két  gyászfátyolos 
nő  szállt  be  abba  a  szakaszba,  tíz  perc  múlva  elkérték 
Emilio  francia  lapjait,  beszédbe  elegyedtek  a  képes¬ 
lapok  közleményeiről,  a  háború  viszontagságairól 

-  anya  és  lánya  voltak:  zwei  Söhne  sind  mir  fúr  Führer 
und  Vaterland  gestorben  -  beszélte  az  anya,  s  büszkén 
mutatta  az  elesett  hősök  fényképeit.  Remek  fiúk  lehet¬ 
tek,  mondotta  Emilio  vigasztalón.  Az  után,  hogy  meg¬ 
tudták,  hogy  Emilio  magyar,  Budapest  szépségét  emle¬ 
gették,  ahol  egykor  nagyon  kellemes  napokat  töltöttek. 
Az  idő  barátságos  beszélgetésekkel  telt;  a  hölgyek 
nagyon  sajnálták,  mikor  Münchenben  búcsút  kellett 
venniük  Emiliótól.  Megígértették  vele,  hogy  ha  Mün¬ 
chenben  jár,  meglátogatja  őket.  Milyen  különös 

-  vetette  fel  Emilio  magában  a  kérdést  -,  ha  mindezek  az 
emberek  tudták  volna,  hogy  ő  zsidó  származású,  egy- 

szerre  hogyan  merevedtek  volna  meg,  hogyan  tekintet¬ 
tek  volna  el  fölötte,  s  milyen  zavarónak,  kényelmetlen¬ 
nek  érezték  volna  jelenlétét.  „Holott  én  akkor  is  ugyan¬ 
az  az  ember  lettem  volna,  ugyanazzal  a  külsővel,  ugyan¬ 
azzal  a  gondolkozással,  ugyanazzal  a  kifejezési  móddal. 
Különös!” 


1945.  január  1. 

1939,  1940,  1941,  1942,  1943,  1944  s  most  1945.  Hét 

rettenetes  esztendő,  s  mindegyik  rettenetesebb  az  előző- 

* 

nél.  S  a  genny  és  piszok  az  egeket  verdesi.  Es  én  már 
kifogytam  a  jelzőkből,  mikkel  undorodásomat  fejezhet¬ 
ném  ki. 

1945  újéve.  Se  bor,  se  búza,  se  békesség.  S  vajon 
lesznek-e  számomra  valaha?  Ellenben  három  nap  óta 
nincs  világítás;  a  karácsonyfáról  lementett  kis  gyertyák 
fénye  mellett  ülünk  a  pincében.  Mára  már  ez  is  kifo- 

i 

gyott.  T.  Gyuszi  most  önt  mécseseket,  faggyúból  és 

✓ 

padlóviaszból.  Es  ma  reggelre  már  a  vízvezeték  is  abba¬ 
hagyta  a  működést;  valami  vizet  tartalékoltunk,  de  hogy 
holnap  mi  lesz,  vagy,  mondjuk,  holnapután,  senki  se 
tudja.  Fűtés  egyelőre  még  van  és  némi  ennivaló  is.  (Sőt 
tegnap  délben  bőrös  sertés.)  Kenyeret  azonban  csak 
nyilas  összeköttetéssel  tudtunk  szerezni. 

Persze,  hogy  világítás  nincs,  hát  a  rádió  sem  műkö¬ 
dik.  Süketek  és  vakok  vagyunk.  Fogalmunk  sincs  arról, 
hogy  a  nyugati  fronton  hogy  áll  a  Rundstedt-offenzíva; 
nem  ismerjük  a  szövetségesek  magyar  fegyverszüneti 
feltételeit,  a  görögországi  fejleményekről  sem  tudunk 
semmit,  kivéve,  hogy  a  görögök  az  angoloktól  kapott 
fegyverekkel  ölik  egymást  és  az  angolokat.  Budapest 
német  parancsnokának  küldött  orosz  ultimátum  híre 
igaz:  tegnap  délben  járt  le,  Budapest  német  parancs¬ 
noka  elutasította,  és  megkezdődött  a  németek  „hősi” 
ellenállása.  Ami  azt  jelenti,  hogy  a  város  és  benne  az 

emberek  ezrei  pusztulnak,  míg  végül  a  bunkerokban  és 
romok  között  védekező  német  katonák  -  c Sekély  veszte¬ 
ségek  árán  -  megadják  magukat,  élén  parancsnokukkal. 
S  attól  kezdve  hősök;  a  parancsnok  megkapja  az  Eichen- 
laubhoz  a  gyémántot,  s  egy  hónap  múlva  hallani  fogjuk, 
hogy  teljes  meggyőződéssel  csatlakozott  ahhoz  az  orosz 
fogságban  levő  tábomokcsoporthoz,  mely  Hiüert  el¬ 
ítéli,  és  a  német  hadsereget  felszólítja,  hogy  tegye  le 
a  fegyvert. 

Mario  volt  kisasszonya  valahogy  kinyomozta,  hogy 
hol  vagyunk.  Felhívott  bennünket,  és  én  boldogan 
hallottam,  hogy  gyerekeim  megvannak  és  jól  vannak. 
Négy  nap  óta  éjjel-nappal  a  pincében,  de  fekvőhelyük 
van  és  egyelőre  ennivalójuk  is.  Kartácsdarabok  bevá- 
gódtak  Viola  lakásába,  Panni  konyhájába,  de  különö¬ 
sebb  bajt  nem  okoztak.  A  front  házuknál  vonul  el, 
invitáltak  bennünket,  hogy  a  szilveszter  estét  töltsük 
velük,  de  Ria  azzal,  hogy  nincs  itt  a  fréz  csipkeruhája, 
elhárította  a  meghívást. 

A  front  itt  van  a  mi  házunknál  is.  Szakadatlan  ágyú¬ 
zás,  gépfegyverezés.  Az  egyik  szobába  itt  is  bevágódott 
egy  szilánk;  nem  csinált  bajt.  Az  utcasarkon  akna  rob¬ 
bant;  aggódunk  F.  Paliért,  aki  itt  a  közelben  lakik. 
Tizenöten  vagyunk  a  pincében,  melynek  semmi  szellő¬ 
zése  nincs.  Az  emberek  kezdik  nem  bírni  el  egymást  -  az 
egyiknél  az  önzését,  a  másiknál  a  modorát,  a  harmadik¬ 
nál  a  szagát. . .  mennyivel  könnyebb  a  Seid  umschlungen 
Millionen,  mint  az  egyes  embereket  átölelni.  A  ház  tele 
van  katonával,  vagy  háromszázan  vannak  itt,  akik 
különböző  fel  nem  használt  formációkból  verődtek 
össze.  (S  most  a  WC  vízöblítés  nélkül!)  Ezekből  az  itt  és 
egyéb  épületekben  tartalékolt  formációkból  merít  aztán 
a  front,  a  felmerülő  szükségletek  szerint.  Tegnap  hu¬ 
szonöt  embert  vittek  el,  akik  augusztusban  vonultak  be 
a  tüzérséghez,  de  kiképzést  nem  kaptak,  mert  sáncmun- 

kálatokhoz  állították  őket.  Most  aztán  néhány  géppisz¬ 
tolyt  kaptak,  kétórai  kiképzést  kezelésükben,  és 
a  frontra  küldték  őket.  Ketten  tértek  vissza,  a  többi 
vagy  megszökött,  vagy  elesett.  Az  utcán  katonai  őrségek 
járnak,  s  aki  férfit  előtalálnak,  viszik,  akár  alkalmas, 
akár  nem.  (Rettenetes  gépágyúzás  közepette  írom 
e  sorokat,  fenn  a  lakásban.  A  spájz  ablakai  e  percben 
törtek  be.) 

Az  éjjel  az  ágyúzás  egy  percig  sem  engedett  aludni. 
Ráértem  engedni  a  „közösségi  érzésének,  és  azokról 
a  problémákról  gondolkozni,  melyek  azonnal  az  orosz 
megszállás  után  elemi  erővel  adódnak.  Élelmezés,  köz¬ 
lekedés,  lakás,  munkanélküliség,  fűtés,  közigazgatás, 
közbiztonság,  vetőmag,  igáserő,  állatállomány,  közok¬ 
tatásügy...  kár  is  folytatni...  és  egy  vitéz  katona 
a  miniszterelnök  s  mellette  a  tapasztalatlan  emberek 
garnitúrája.  De  ebbe  -  a  tapasztalatlan  emberekbe, 
feltéve,  hogy  intelligensek  és  jóhiszeműek  -  könnyeb¬ 
ben  bele  tudok  egyezni,  mint  a  vitéz  katona  miniszterel¬ 
nökségébe. 

Meine  Unmöglichen,  ez  alatt  a  cím  alatt  emlékezik  meg 
Nietzsche  a  művészet  és  irodalom  olyan  kiválóságairól, 
kiket  ő  indokoltan  nemigen  szível.  Régi  magyar  képes¬ 
újságokat  nézegetek:  hány  ilyen  „leheteden”  kerül 
a  szemem  elé.  Voltak  évjáratok,  amelyek  csak  úgy 
hemzsegtek  Hóman  képétől. 


Január  2. 

Hányadik  éjszakát  töltjük  a  pincében?  Tizediket?  Szá¬ 
zadikat?  Nem  tudom.  A  gépágyúzás  jégesőszerűen 
zuhog  a  városra,  és  soha  meg  nem  fog  szűnni.  És  itt 
fogunk  ülni  a  pincében  bután,  reménytelenül,  és  fölöt¬ 
tünk  eltűnik  a  város,  házak,  utcák  omlanak  össze, 
s  válnak  ezrek  temetőjévé.  A  nácik  tovább  hősök,  és 
a  magyarok  tovább  pusztulnak.  Előbb  felmentünk 

mosakodni,  de  hamar  visszaszaladtunk,  mert  sorra  zúg¬ 
tak  le  a  bombák  a  szomszédos  utcákba,  a  szomszédos 
házakba,  és  füst  és  törmelékpor  felhőjétől  sötét  lett 
a  Horánszky  utca.  Es  most  itt  ülünk  a  pincében,  a  babi- 
lőni  sötét  vizeknél.  Es  Hitler  védi  Magyarországot,  és 
a  nácik  hősök.  És  az  emberek  -  magyarok  -  lassan 
rájönnek  arra,  hogy  borzasztó,  ha  az  emberek  irtodnak, 
és  borzasztó,  ha  az  emberek  lakásai,  javai  pusztulnak,  és 
borzasztó,  ha  az  ember  az  embernek  farkasa. 

Mellettem,  petróleumlámpa  világánál  -  új  szerze¬ 
mény  -  tarokkoznak.  Elvira  egyeden  pihenő  órája. 
Többet  és  különbet  érdemelne. 

A  Belváros  -  hozzák  a  hírt  -  romokban  hever.  Félig 
elpusztult,  egészen  elpusztult  házak;  azok  a  Szerencsé- 
sek,  melyeknek  csak  az  ablakai  zúzódtak  be.  Es  a  pusz¬ 
tulásnak  ugyanilyen  képét  nyújtja  a  városnak  a  Körúton 
túl  eső  része.  Egy  szanitéc  beszéli,  hogy  lovas  kocsival 
hozott  sebesülteket  a  rákoskeresztúri  frontról.  Az  utat 
végigsöpörték  az  orosz  repülők,  egy  bomba  szétszag¬ 
gatta  a  lovakat.  Az  emberek  kirohantak  a  házakból,  egy 
pillanat  alatt  szétdarabolták  a  lovakat,  és  diadalmasan 
vitték  a  párolgó  húsdarabokat  búvóhelyeikre.  „Elpusz¬ 
tulunk,  mindannyian  elpusztulunk,  nagyságos  asszo¬ 
nyom”  -  mondotta  a  szanitéc  Elvirának.  Az  úton  idefelé 
húsz  hullát  számolt  meg.  „De  ezek  nem  maiak  -  mon¬ 
dotta  -,  négy-öt  napja  feküsznek  ott,  s  már  feloszlásnak 
indultak.”  Ki  törődik  a  hullákkal?  Ki  törődik  az 
élőkkel? 

A  gépágyúk  kattogása  az  elviselhetetíenségig  fokozó¬ 
dott.  Az  elviselhetetíenségig?  Az  ember  -  a  hős  -  végül 
is  elviseli.  És  hogy  a  kép  teljes  legyen:  a  pince  folyosóján 
tüzérek  oktatást  kapnak  a  géppisztoly  kezelésében. 
Aztán  húsz-huszonötös  csoportokban  viszik  őket 
a  frontra.  Mára  a  magyar  hadvezetőség  a  Beszkárt- 
kalauzokat  készül  harcba  dobni. 

Parlamentereket  megöltek.  El  lehet  ezt  hinni?  Igen, 
el  lehet  hinni. 

Hős  német  katonák,  nyilas  vezetés  mellett,  betörtek 
a  gettóba;  levetkőztetik  a  zsidókat,  és  elszedik  szegé¬ 
nyes  ruháikat,  maradék  pénzüket  és  élelmüket.  A  gettó¬ 
beli  Vöröskereszt-kórházat  állítólag  teljesen  kifosztot¬ 
ták.  A  német  hősök. 

Két  diakonissza  beszélget.  Az  egyik:  „Egészen  bizo¬ 
nyos,  hogy  a  nyüasok  valami  szörnyűségre  készülnek 
a  gettó  ellen.”  A  másik:  „Sajnálom  a  szerencsétleneket. 
De  talán  jó  ez  így,  mert  akkor  nem  lesz  alkalmuk 
bosszút  állni.” 

Étrend.  Ebéd:  köménymagleves  és  krumplis  tészta; 
vacsora:  zsíros  kenyér. 


Január  3. 

Az  éjszaka  aránylag  nyugodtan  telt  el.  Reggel  kilenckor 
felmentem  Elvirával  a  lakásba  -  Józsi  és  Emilio  már 
fenn  voltak  -,  hogy  kissé  rendbe  szedjem  magamat. 

a 

Éppen  egy  vízzel  telt  sajtárt  tartottam  kezemben,  hogy 
a  WC-t  öblítsem,  amikor  rettenetes  orkán  süvített 
végig  a  házon.  Földindulás,  égszakadás,  a  ház  rettenetes 
robajjal  beszakadt,  a  falak,  plafonok  összeomlottak,  ami 
üvegfal  és  ablak  volt,  mind  betört,  az  üvegdarabok 
végigzúgtak  a  lakáson,  csak  az  a  néhány  négyzetméter¬ 
nyi  hely,  ahol  mi  álltunk,  nem  szakadt  le.  Egy  pillanat, 
túlvoltunk  az  első  rémületen,  és  rohantunk  le  a  pincébe. 
A  valóság:  egy  bomba  egész  a  földszintig  átszakította  az 
épületnek  azt  a  részét,  ahol  a  tantermek  voltak,  közvet¬ 
len  a  H. -lakás  udvari  frontján,  magát  a  lakást  megkí¬ 
mélte,  csak  az  udvari  front  ablakait  zúzta  be  és  az 
éléskamra  kincseit  hányta  összevissza,  és  keverte  meg 
üvegtörmelékkel.  A  „la  séance  continue”  pózát  azért 
nem  engedtem  el,  az  öblítést  a  WC-ben  elvégeztem. 
A  halált  a  könyökünkkel  súroltuk.  És  velünk  együtt 

még  egymillió  ember.  A  pincében  maradtak  -  köztük 
Ria  és  Mario  -  boldogok  voltak,  mikor  leértünk  a  pin¬ 
cébe.  Ria  sírógörcsöt  kapott.  Nagyon  szerettem.  A  pin¬ 
cében  a  létszám  már  húszra  emelkedett,  köztük  egy 
évek  óta  nagybeteg  cseléd,  akit  H.-ék  megható  gyön¬ 
gédséggel  ápolnak. 

Az  utca  még  mindig  meg  van  rakva  benzintartályok¬ 
kal.  Az  oroszok  nyilván  erre  utaznak,  s  minthogy  sző- 
nyegszerűen  kezelik  bombáikkal  a  várost,  hát  aligha¬ 
nem  minket  is  meg  és  el  fognak  találni.  Hogy  a  százszá¬ 
zalékos  veszély  száztíz  százalékos  legyen,  a  pincefolyo¬ 
sókat  a  katonák  telehordták  gumikerekekkel.  Ha  tűz  üt 
ki,  mind  itt  fulladunk  meg. 

Az  egyenáramú  villanyvilágítást  bekapcsolták  a  pin- 

cébe.  Nyomorunk  teljes  fényben  ragyog.  Es  reményte¬ 
lenségünk. 

Délután  fél  öt.  Felmentünk  a  lakásba,  hogy  néhány 
vacakot  lehozzunk,  de  tíz  perc  után  már  iszkoltunk 
lefelé.  Piros  néni,  a  mosónő,  a  fő  nyilasspicli  meglátott 
-  de  ki  fél  most  a  nyilasoktól! 

Most  újságolják,  hogy  a  debreceni  kormány  hadat 
üzent  Németországnak.  Szent  Isten,  hogy  én  már  mióta 
vagyok  hadiállapotban  Németországgal!  (Hogy  mik  az 
orosz  fegyverszüneti  feltételek,  arról,  rádió  híján,  sem¬ 
mit  sem  tudok.)  Délben  buktát  ettünk;  este  bablevest, 
az  élelmezéssel  egyelőre  semmi  baj.  És  Elvira  a  legjobb 
szívvel  tűri,  hogy  hogyan  esszük  el  családja  elől  a  falato¬ 
kat,  melyekkel  ők,  ha  egyedül  vannak,  hónapokig  el¬ 
gazdálkodnának  . 


Január  4. 

Az  oroszok  a  Hajtsár  útnál  vannak,  s  ha  meggondolom, 
hogy  Budapest  ostroma  november  elején  kezdődött, 
vagyis  tíz  hét  előtt,  akkor  március  idusára  hulláink 
szabad  földben  pihennek.  Pedig  szívesen  lennék  még 

egy  ideig  nézője  a  földi  dolgoknak.  Nem  baj,  ha  jóság  és 
bölcsesség  nélkül  is. 

Hírek:  a  német  offenzíva  Komárom  terében  megin¬ 
dult,  éspedig  sikerrel.  A  német  felszabadító  csapatok 
Pilisvörösvárnál  vannak.  Budapest  parancsnoka  elren¬ 
delte,  hogy  minden  férfi  tizenhat  és  negyvennyolc 
között  vonuljon  be  a  hungarista  csapatokhoz. 

D.  Tibor  kimerészkedett  az  utcára.  A  Sándor  utcáig 
jutott  el;  a  kép,  mely  eléje  tárult,  siralmasabb  volt,  mint 
amelyet  képzeletünk  festett.  Beomolt,  kibelezett,  front¬ 
jukban  megszaggatott  házak;  az  utcák  tele  tégla-,  ce¬ 
ment-  és  vakolattörmelékekkel  és  üvegcserepekkel.  Az 
utcán  katonai  autók,  gépfegyverekkel  felszerelve.  Embe¬ 
rek  alig  láthatók;  orosz  gépek  jöttek.  Tibor  visszafutott. 

Vizünk  alig  három  napra  való.  Kenyérben  -  hála 
a  nyilas  összeköttetésnek  -  egyelőre  nincs  baj,  sőt  némi 
vajhoz  is  jutottunk.  Szenzáció  volt.  Délben  lencsefőze¬ 
lék,  amibe  Elvira  könnyelműségéből  egy  harapásnyi 

>* 

disznóhús  is  jutott.  Es  egy  darabka  linzer.  Jó  és  elég 
volt;  de  nem  szabad  így  folytatnunk. 

A  tizenhat-negyvennyolc  évesek  behívásáról  szóló 
hír  igaz.  A  Budapest  védelmére  kiküldött  pártmegbí¬ 
zott  elrendelte,  merthogy  az  „áldozatos  helytállás  nem 
lesz  hiábavaló,  mert  napról  napra  közelebb  érnek  a  fel¬ 
mentő  seregek”.  (Azt  hallom,  hogy  az  angol  rádió  is  hírt 
adott  a  Komáromnál  megindult  német  offenzíváról.) 
A  pesti  oldalnak  a  körutaktól  befelé  eső  részei  több  mé¬ 
ter  magas  torlaszokkal  eltorlaszolva.  Ezen  belül  készül¬ 
nek  a  németek  a  végsőkig  védekezni.  Helyzetük  re¬ 
ménytelen:  a  mienk,  pincelakóké  még  reménytelenebb. 

A  Mátyás-templomot  bomba  érte,  a  Parlament  egyik 
szárnyát  bomba  érte.  Illőbb  is,  hogy  az  új  Magyarország 
a  Sándor  utcai  régi  épületben  tanácskozzék.  Különös 
gondjaim  vannak.  Elvira,  Emilio,  Gyuszi  és  Tibor  ta¬ 
rokkoznak.  Mióta  tudom,  hogy  nincs  víz,  állandóan 
szomjas  vagyok. 

Január  5. 

Ma  reggel  beállított  T.  Gy.  testvérbátyja,  T.  A.  gimná¬ 
ziumi  tanár.  Mintha  azért  jött  volna,  hogy  igazolja 
a  portrét,  melyet  tegnap  a  kispolgárról  rajzoltam. 
Ahogy  megjelent,  ahogy  bemutatkozott,  ahogy  kifej¬ 
tette,  hogy  náthája  attól  múlt  el,  hogy  lakásában  egy  fok 
hideg  volt,  ahogy  előadta,  hogy  hősebb  nemzetség  nincs 
a  német  SS-katonánál...  minden  coll  a  kispolgár.  Elvira 
alig  tudta  türtőztetni  magát,  olyan  ellenvetéseket  tett, 

melyek  „a  helyszínen  való  felkoncolás”-ra  feltétlenül 

okot  adnak,  de  T.  A.-t,  a  történelem  tanárát  ez  nem 
tudta  megállítani  a  német  hősök  iránt  való  mélységes 
hódolatában. 

Ellenben  Elvira  igazgatója  a  Práter  utcai  iskola  német 
lakóiról  a  következőket  beszéli:  az  iskola  SS-kórház,  SS- 
ápolókkal.  Ötven  beteg  fekszik  a  pinceóvóhelyen;  tizen¬ 
öt  halott  az  udvaron  és  húsz  lónak  a  hullája.  Egyetlen 
SS-katona  nem  vállalkozik  eltemetésükre.  Egy  pilla¬ 
natra  sem  jönnek  fel  az  óvóhelyről  (mi  minden  pillanat¬ 
ban  felszaladunk),  s  az  ágy  tálak  tartalmát  közvetlenül  az 
óvóhely  elé  öntik.  Hősi  világszemlélet. 

Egy  nyilas  katona  beszéli  itt  a  folyosón,  hogy  az  éjjel 
ő  és  társai  harmincöt  zsidót  koncoltak  fel.  Hősi  világ- 
szemlélet. 

Hírek.  A  németek  offenzívája  sikerrel  járt.  Székesfe¬ 
hérvárt  és  Bicskét  visszafoglalták;  még  egy  rukk,  és 
bekerítik  a  fővárost  bekerítő  orosz  sereget. 

„Budapest  vesszőfutása”  -  írja  a  mai  lap.  Egymillió 
ember  él  a  pincékben;  víz  nélkül,  fűtés  nélkül,  szűk 
rációra  fogyatkozott  élelemmel.  Telefon  nincs,  közleke¬ 
dés  nincs,  a  házak  sorra  dőlnek  össze,  hullák  hevernek 
temetedenül  az  utcán,  s  ezt  a  nyilas  zseni  „vesszőfutás”- 
nak  nevezi. 

A  nagymama,  aki  rokonszenvez  velünk,  ideadta  „A 
Szív”  című  lapot,  épülésül.  Első  cikke:  „Jönnek  a  pogá- 

nyok.”  Jönnek?  Itt  vannak  hosszú  hónapok  óta,  rabol¬ 
nak,  gyilkolnak,  szentségtelenítenek.  A  másik  cikk 
arról  szól,  hogy  „emberek  közé  kell  menni”.  De  hol 
vegyük  őket?  A  szerkesztő  halomszámra  kapja  a  levele¬ 
ket  a  magyar  anyáktól.  Azt  írják:  mi  lesz  gyermekeink¬ 
kel?  Érdekes,  hogy  annak  idején  soha  nem  kérdezték: 
mi  lesz  a  gyermekekkel?  Pedig  az  Isten  előtt  ez  nagyobb 
érdem  lett  volna.  (De  az  is  lehet,  hogy  rosszul  ismerem 
Istent.) 


Január  6. 

A  német  ellenoffenzíva  Komárom-Bicske  térségében 
megindult.  Mondanom  sem  kell,  hogy  én  azt  ígérem 
magamnak,  hogy  a  németeket  ott  megverik,  s  ezzel 
hamar  eldől  Budapest  sorsa:  felszabadul  a  német  csont¬ 
kéz  nyomása  alól.  Arra  a  hírre,  hogy  a  német  ellentáma¬ 
dás  megindult  -  Székesfehérvárt,  Bicskét  visszafoglal¬ 
ták  -,  Kispolgárék  arca  mosolygósra  szélesült.  Arra 
nem  gondolnak,  hogy  ha  a  hír  igaz,  ez  a  szenvedéseknek 
hetekkel  és  hónapokkal  való  meghosszabbítását  jelent¬ 
heti.  Egyébként  az  ellenoffenzíva  sikereiről  terjesztett 
hírek  erősen  túlzottnak  látszanak.  Sőt  itt  a  pesti  oldalon 
nyilvánvaló  az  oroszok  előnyomulása.  Az  Orczy  útnál 
kemény  harcok  dúlnak. 

Az  iskola  épületében  levő  mintegy  nyolcvanfőnyi 
tüzérséget,  vagy  ennek  egy  csoportját  ma  bedobják. 
Minden  kiképzés  nélkül;  itt  lenn  a  pincefolyosón  adtak 
le  néhány  lövést  géppisztolyukból.  Az  ágyúzás,  gép- 
fegyverezés  szakadatlan  és  elviselhetetlen.  Felszalad¬ 
tam  az  emeletre  némi  dolgok  elintézése  végett;  de  nem 
jutottam  a  lakásba,  mert  elfelejtettem  a  kulcsot  felvinni. 
Aminek  igen  megörültem,  mert  így  önmagam  előtt  való 
szégyenkezés  nélkül  siethettem  vissza  a  pincébe...  az 
ágyúk,  gépfegyverek  egybeolvadó  zaja  az  idegeimre 
ment. 

Tíz  perc  előtt  a  következő  jelenet:  kopogás  az  ajtón. 
„Karhatalom!  Kérem  az  igazolványokat!”  Én  Elvira 
intésére  még  el  tudtam  bújni  az  ágyak  sötét  szögletében. 
Az  ellenőrzés  lezajlott  anélkül,  hogy  észrevették  volna. 
Ha  fölfedeznek,  végem.  A  jövőben  nem  bújok  el; 

inkább  kísérletet  teszek  Frankó  igazolványommal.  Ria 

szíve  a  megpattanásig.  Es  így  szüntelenül,  immár  a  tize¬ 
dik  hónapja. 

Hol  vannak?  Az  Orczy  útnál  vannak?  Igaz,  hogy 
a  Keleti  pályaudvart  megszállták?  Az  egyik  nyilas  lap 
SS-tudósítója  írja:  „Ha  egyes  külső  városrészeket,  ház¬ 
tömböket  ki  is  ürítettek,  fel  is  adtak  átmenetileg  a  hős 
védők,  amit  az  ellenségnek  mindig  szinte  felbecsülhe¬ 
tetlen  véráldozattal  kellett  megfizetnie,  a  harc  tovább 
folyt,  és  senki  sem  gondolt  a  megadásra.  Budapest  sokat 
vesztett  szépségéből,  s  nincs  egyetlen  kerülete  ennek 
a  hatalmas,  Duna  menti  metropolisnak,  amelyen  ne 
szántott  volna  végig  a  kegyeden  háború  véres  vihara 
-  lelki,  erkölcsi  téren  azonban  felmérheteden  kincsekre 
lelt  a  szorongatás  ésmegpróbál  tatás  napjaiban  Budapest 
népe.  Ráébredt  arra,  hogy  elemi  kötelessége  példát 
mutatni  az  egész  ország  népének.  Példát  mutatni  jó  és 
rossz  időben,  magyarnak  lenni,  hinni  a  magyarság  elhi- 
vatottságában,  hinni  a  honvédségben,  az  adott  szó 
szentségében,  a  hatalmas  német  szövetséges  hűségé¬ 
ben.”  Egy  SS-fickó  tanítja  ki  a  magyart  magyarnak 
lenni.  Igaz,  hogy  rászolgált  a  tanításra. 

H.-éknak  egy  különben  jóravaló  unokaöccse  volt  itt. 
Az  Új  Szent  János  környékéről  szökött  meg,  a  Vörös 
Hadsereg  elől.  „Senki  nem  vállalkozott  arra,  hogy  őt 
a  Szent  János  környékéről  a  városba  hozza,  csak  egy 
nyilas  testvér.  Háromszázezer  főnyi  német  hadsereg 
védi  Budapestet”  -  újságolta.  A  hivatalos  közlések  sze¬ 
rényebbek,  több  tízezer  főnyi  védőseregről  beszélnek. 
Reménytelen  dolog  itt  átnevelésről  beszélni. 

Január  7. 

Mario  beteg.  Köhög,  fülét  fájlalja,  semmi  kilátás  or¬ 
vosra. 

Mellettem  is,  jobbról  is,  balról  is,  lázas,  köhögő 
szomszédok.  A  „közösségi  érzés”  -  a  világcsalás  frazeo¬ 
lógiájának  egyik  legbutább  kifejezése  -  azt  parancsolná, 
hogy  el  legyek  ragadtatva,  mikor  az  egyik  állandóan  rám 
köhög,  a  másik  rám  tüsszög,  és  én  hiába  vizsgálom 
magamat,  bármennyire  is  sajnálom  őket,  ebből  a  közös¬ 
ségből  szabadulni  szeretnék.  A  „közösségi  érzés”, 
melyet  közösségi  írók,  náci  törvények  és  gyilkosok  gép¬ 
pisztolyai  és  egyéb  háborús  rémségek  kényszerítenek 
rám,  nem  kell  nekem.  Vajon  megérem-e  az  időt,  mikor 
magam  szabom  meg  magam  számára  a  közösségi  érzés 
szabályait. 

Klári  vöröskeresztes  ápolónői  ruhában  bemerészke¬ 
dett  gyalog  a  Nyugati  pályaudvarig,  a  Kertész  utcán, 
Jókai  téren  keresztül.  Polgári  személyek  nem  járnak  az 
utcán;  az  üzletek  zárva  vagy  bombák  által  kiszaggatva; 
egyik-másikból,  ahol  még  valami  található,  a  nyilasok 
hordják  ki  és  el  az  árut.  A  házak  romokban  vagy  megté¬ 
pázva,  az  épek  is  ablakok  nélkül;  a  telefonhuzalok 
szanaszét  kuszáivá,  és  lépten-nyomon  hullák.  A  Jókai 
téren  temettek:  három-három  hullát  egy  gödörbe. 
Odébb,  a  Gyár  utcában  targoncán  toltak  megcsonkított 
polgári  hullákat  valamelyik  másik  tér  temetője  felé, 
a  körutakba  torkolló  utcák  eltorlaszolva,  egy  bombaszi¬ 
lánkok  által  kibelezett  ló  az  utca  közepén,  szimbóluma¬ 
ként  ennek  a  városnak,  országnak. 

Hírek.  A  németek  kiürítik  Pestet,  visszavonulnak 
Budára,  a  hidakat  felrobbantják  maguk  mögött,  s  ott 
egyesülve  a  nyugatról  előretörő  német  seregekkel,  verik 
az  oroszokat.  Vagy  nem  is  -  mondja  egy  másik  hír  -, 
a  németek  nem  ürítik  ki  Pestet,  mert  a  felmentő  sereg 
már  közvetlen  Buda  alatt  van,  s  átkelve  a  Dunán,  Pest 
alól  is  elveri  az  oroszokat.  „Nagyságos  asszonyom 


-  mondotta  egy  megsebesült  katona  -,  nem  jobb  lett 
volna  október  15-én  engedelmeskedni  Horthy  szózatá¬ 
nak!  Sok  magyar  fiú  és  magyar  vagyon  maradt  volna 
meg.”  „Inkább  egy  hónapig  pincében,  mint  örökké 
szovjet  rabságban!”  -  mondotta  ugyanennek  a  katoná¬ 
nak  a  hadnagya. 

Vasárnapi  ebédünk  volt:  paradicsomleves,  rizs  disz¬ 
nóhússal.  Este  lekváros  kenyér.  Kenyerünk  kifogyott, 
ha  nyilas  Juci  nem  segít  rajtunk,  akkor  baj  van. 

H.  Józsit  egy  nyolcadikos  gimnazista  tanítványa  láto¬ 
gatta  meg,  aki  tizenhat-tizennyolc  éves  leventékkel  tel¬ 
jesít  szolgálatot.  A  kelenföldi  vasúti  töltésnél  vetették  be 
őket:  száznyolcvanán  voltak,  hatvan  elesett,  hatvan 
megsebesült,  s  most  hatvanadmagával  tartja  a  frontot. 

Január  8. 

Mario  állapota  nem  javul.  Nem  is  tudjuk,  mit  kezdjünk 
vele.  Helyzetünk  tovább  komplikálódott:  sógoromnak 
menekülnie  kellett  hazulról,  és  idejött.  S  most  Ria  is,  én 
is  kétségbe  vagyunk  esve,  lehetetlen  követelmény  ez 
H.-ék  angyali  jóságával  szemben.  Elvira  arca  egy  pilla¬ 
natra  el  nem  borult,  rögtön  megvolt  a  terve  a  segítés 

módjáról,  intézkedett  a  nála  megszokott  határozottság- 

/ 

gal.  Es  a  kis  Józsi  is  olyan  szívességgel,  mintha  a  világ 
legtermészetesebb  dolga  volna,  hogy  akit  veszély  fenye¬ 
get,  az  H. -ékhoz  menekül,  az  ő  biztonságukat  fenye¬ 
geti,  az  ő  élelmiszerüket  apasztja.  Nem,  én  erre  nem 
volnék  képes.  S  velem  együtt  még  sok  százezren  sem. 

A  nyilas  főigazgatók  megszöktek  Budapestről,  s  most 
az  elcsapott  főigazgatónak:  F.  Józsefnek  kellett  vállalni, 
hogy  végzi  a  főigazgatósággal  járó  adminisztratív  teen¬ 
dőket.  Ma  személyesen  hordta  szét  a  tanároknak  szóló 
miniszteri  rendelkezéseket,  nem  törődve  az  ágyúzással 
és  gépfegyverek  szórásával.  Elvira  annyira  meg  volt 
hatva,  hogy  kenyere  felét  azonnal  átengedte  neki.  Ha 

volna  még  valami  értelme  ennek  a  szónak,  „hős”,  Elvi¬ 
rát  megilletné.  És  az  Ady-féle  becsületrend:  „Ember  az 
embertelenségben !  ” 

Nehogy  félreértsed,  Mario,  amikor  azt  mondom, 
„kispolgár”,  akkor  én  ezalatt  nemcsak  a  szatócsokat, 
pénzügyőröket,  textilkereskedőket,  segédhivatali  alkal¬ 
mazottakat,  házmestereket,  borbélyokat  értem.  Mert 
a  „kispolgár”  kategóriába  sorolhatjuk  bátran  a  közép- 
osztály  széles  rétegeit,  akiknek  szelleme,  erkölcse,  intel¬ 
ligenciája  melegágya  volt  a  nyilas  rendszer  sudárba 
szökésének.  A  magyar  középosztály  túlnyomó  része 
kisebb  polgár  a  kispolgárnál.  Valami  jó  -  Jacques 
Bonhomme-szerű  elnevezést  kellene  kitalálni  a  magyar 
kispolgár  számára.  De  nem  jut  semmi  sem  eszembe. 

Ma  környékünkön  teljes  szélcsend.  A  szomszéd 
udvarban  rekedten  bőg  egy  légelhárító  ágyú,  melynek 
egyetlen  hivatása  felhívni  az  oroszok  figyelmét  isko¬ 
lánkra.  De  az  oroszok  nem  reagálnak.  Talán  mert  orosz 
ünnep  van,  vagy  mert  holnapra  nagyobb  támadást  ké¬ 
szítenek  elő?  Vagy  tán  nem  is  holnapra,  hanem  holnap- 
utánra,  a  jövő  hétre,  húsvétra,  ki  tudná  megmondani? 
Mikor  november  elsején  Budáról  ide  futottunk,  meg 
voltunk  győződve,  hogy  három  nap  alatt  felszabadu¬ 
lunk.  Azóta  hány  ilyen  három  nap  múlt  el  felcsillanó, 
tovatűnő  reményekkel!  Hány  nekikészülés,  hány 
lemondás...  Meddig  bírjuk  még?  Gyermekeimről 
semmi  hír;  az  éjjel  álmomban  összebombázva  láttam 
házukat,  de  ők  jókedvűen  ültek  a  romokon.  Annyék 
a  Hűvösvölgyben  talán  túlvannak  a  problémán.  És 

a  * 

Sándor,  Bella,  Ági?  S  Leó  családja,  Agostonék,  Tériké, 
Paliék,  Vitézék. . .  Hova  forduljon  az  ember  kétségeivel? 

A  mai  lapban  olvasom:  „Budapest  hősiesen  kitartó 
lakosságához!  Magyarok!  Testvérek!  A  bolsevista  zsidó 
hadvezetés  azt  ígérte  az  orosz  katonáknak,  hogy  ha 
január  1-ig  elfoglalják  Budapestet,  úgy  negyvennyolc 

órás  szabad  rablást  engedélyez  számukra.  Isten  akaratá¬ 
ból  és  a  német  bajtársak  áldozatos  segítségével  ez  nem 
sikerült.  Stb.  stb.”  Aláírva  a  „Budapest  védelmére 
kiküldött  pártmegbízott,,.  A  nyilasok  közel  három 
hónapi  szabad  rablása  után  ez  a  pártmegbízotti  fenyege¬ 
tés  már  senkit  sem  rémít. 

Az  élelmezési  kérdést  megoldották,  éspedig  három 
intézkedéssel.  1.  Közhírré  tették,  hogy  a  közvágóhídon 
háromezer  vágómarha  van  Budapest  ellátására,  és  ez 
háromszor  hetenként  kerül  a  mészárosoknál  szétosz¬ 
tásra.  (Akik  ma  -  az  első  szétosztási  napon  -  a  mészáro¬ 
sokhoz  merészedtek,  vagy  nem  kaptak  semmit,  vagy 
valami  büdös  csontot.  Egyébként  sógorom,  ki  ma  reggel 
a  közvágóhídon  próbált  menedéket  keresni,  azt  teljesen 
szétlőve  találta.  Egyetlen  élőlény  nem  volt  ott,  sem 
ember,  sem  marha.)  2.  Rendeletet  bocsátottak  ki,  mely- 
lyel  megtiltják,  hogy  bárki  is  más  úton,  mint  a  közellá¬ 
tási  testvér  nyüt  parancsával,  élelmiszert  vételezzen.  3. 
Majoros  György  budapesti  lakost,  a  Nyilaskeresztes 
Párt  karhatalmi  parancsnokának  rendelkezése  alapján, 
a  Nyilaskeresztes  Párt  Hungarista  Mozgalom  járőre 
a  helyszínen  felkoncolta,  mert  túllépte  a  hatósági 
árakat. 

Vastag  betűvel  a  következőket  hirdeti  a  lap: 

„Január  2-án  szovjet  gépek  röplapokat  szórtak  le 
Budapest  utcáira.  A  szovjet  hadvezetőség  december  30. 
határidőig  megadásra  szólította  fel  Budapest  védő  sere¬ 
geinek  parancsnokait. 

A  felhívás  olyan  nevetséges  ígéreteket  tartalmaz, 
hogy  épeszű  ember  ilyet  el  nem  hihet. 

Ki  hiszi  el  a  bolsevistákról  azt  az  emberséget ,  hogy 
a  hadifoglyokat  tetszésük  szerint  hazájukba  vagy  bármely 
más  országba  szállítják ,  magántulajdonaikat  megtarthat¬ 
ják ,  a  magukat  megadó  csapatokat  a  GPU  csupán 
»kihallgatja  és  lajstromozzam 

Az  ilyen  kihallgatásokat  és  lajstromozásokat  már 
ismerjük.  Nem  egy  megbélyegzett  és  pirosra  festett  fülű 
menekültet  láttunk  Budapest  utcáin. 

Budapest  védői  és  lakossága  figyelmen  kívül  hagyja 
a  vörösök  minden  próbálkozását.  Tudjuk ,  hogy  a  magyar  és 
német  vezetőség  erős  kézben  tartja  fővárosunk  védelmét. 

A  felmentő  seregek  közelednek! 

Kitartás!” 

így  biztatják  a  szegény  „bevetett”  magyar  katonákat. 

Január  9. 

Mario  átköhögte  az  éjszakát.  Láza  valamivel  csökkent. 

✓ 

Agyszomszédaim  állapota  is  javult.  Nekem  pedig  -  a 
minősített  életveszélyen  kívül  -  semmi  bajom. 

A  lapok  hasábjai  tele  vannak  „Rendelet”,  „Parancs”, 
„Utasítás”  és  hasonló,  törvénypótló  rendelkezésekkel. 
Közjogászok  évekig  elrágódhatnak  majd  azon,  hogy  mi 
az  egyiknek  a  funkciója  és  mi  a  másiké.  A  „felkoncolás” 
mindegyikben  egyformán  benne  van. 

Egy  vállalkozó  ifjú  hírt  hozott  a  Nagy  boldogasszony 
útról.  Gyerekeim  jól  vannak;  Mario  volt  kisasszonya  jó 
falatokat  küldött  Mariónak. 

A  vasárnap  a  németek  által  bevetett  harmincnyolc 
magyar  tüzér  közül  most  tizenöt  visszavánszorgott, 
a  többi  vagy  ott  pusztult,  vagy  -  ami  valószínű  -  megló¬ 
gott.  Az  oroszok,  hacsak  nem  provokálták  őket,  nem 
lőttek  rájuk.  Annál  keményebben  a  németekre.  Enni 
egy  falatot  sem  kaptak.  Az  egyik  azt  beszéli,  hogy  egy 
szövőgyárban  állt  őrt  harmadmagával.  Hét  orosz  tört  be 
géppisztolyokkal,  náluk  csak  közönséges  puskák  vol¬ 
tak,  és  egy  pillanat  alatt  lefegyverezték  őket.  Azután 
barátságosan  kezet  fogtak  velük,  s  mutatták,  hogy  elme¬ 
hetnek.  Ma  az  iskolában  állomásozó  tüzérség  újabb 
csapatot  vetett  be. 

Vizet  tudunk  szerezni.  Egyelőre  még  kenyérrel,  zsír- 

ral  is  el  vagyunk  látva,  világításunk  is  van,  valami 
Kazinczy  utcai  kis  telep  ad  áramot,  s  ha  tizenkilencen 
vagyunk  is  egy  tíz  lépés  széles  és  tíz  lépés  hosszú 
helyiségben,  ezren  meg  ezren  olyan  nélkülözések  között 
élnek  -  a  gettó  ellátatlanságára  gondolok  elsősorban,  de 
más  negyedekből  is  a  legelképesztőbb  híreket  kapjuk 
a  pincék  lakóiról  -,  hogy  semmi  jogot  nem  érzek  a  pa¬ 
naszkodásra. 


Január  10. 

Még  mindig  pince  és  állandó  prolongálása  a  felszabadu¬ 
lásnak.  Az  idegesség  a  pincében  fokozódik,  de  az  ellen¬ 
tétek,  mik  kialakulnak,  aránylag  könnyen  elsimulnak. 
Ami  nem  akadályozott  meg  bennünket  abban,  hogy 
tegnap  este  lefekvés  után  a  legbadarabb  dolgokon  ne 
nevessünk  vagy  egy  óra  hosszat.  Emilio  és  Józsi  (a  fiatal) 
elmés  szócsatája  mulattatott  bennünket.  Vesztünket 
éreztük  és  érezzük  állandóan. 

Tibor  felfedezett  a  II.  emeleten  egy  békebeli  WC-t. 
Békebeli  annyiban,  hogy  mások  még  nem  fedezték  fel. 
Aljas  önzéssel  kettős  vérszerződést  kötöttünk,  hogy 
senkinek  e  helyről  topográfiai  felvilágosítást  nem 


adunk.  Őrizzük,  mint  a  kincses  sziget  titkát.  Igaz,  hogy 
a  második  emeletre  senki  nem  megy  föl  szívesen,  csak 
a  hősi  világnézettel  bírók.  A  hősi  világnézlet  rádiusza 
mindinkább  megrövidül.  Senkit  itt  a  pincében  már  nem 
érdekel,  hogy  mi  történik  a  Fülöp-szigeteken,  sőt  az 
sem,  hogy  mi  van  az  Ardennesekben.  Budapest  a  fon¬ 
tos,  sőt  tán  nem  is  Budapest,  csak  Pest,  s  itt  is  csak 
a  Horánszky  utca. 

Tibornak  beszélte  a  „Függetlenség”  egyik  szedője: 
A  hajnalban  zajra  lett  figyelmessé;  kifülelt  a  szelelőlyu¬ 
kon,  s  a  következő  párbeszédet  hallotta:  „Hová  mennek 
maguk?”  Karhatalmiak  lehettek  a  kérdezők.  „Csalá¬ 
dunkhoz  igyekeznénk”  -  volt  a  felelet.  „Ilyenkor  nem 

mászkálnak  az  utcán.  Álljanak  a  falhoz!”  Puskaropogás. 
Csend.  Tibor  öt  hullát  látott  ott  hóval  letakarva;  csak 
a  lábuk  látszott  ki. 

A  mai  lapból:  „Felhívás.  Felkérem  az  összes  színész¬ 
nőket,  színészeket,  énekeseket,  artistákat,  hogy  szolgá¬ 
latukat  bocsássák  a  megviselt  lakosság  rendelkezésére, 
és  e  célból  jelentkezzenek  aláírt  kormánybiztosnál  az 
igazolványok  és  utasítások  átvétele  céljából.” 

A  zsidóprobléma  megoldásához  még  távolról  sem 
érkeztek  el  a  nyilasok.  A  védett  házakból  -  pápai,  svájci, 
norvég,  svéd  -  most  áttelepíteni  kezdték  a  zsidókat 
a  gettóba.  Amellett  razziákat  tartanak  légoltalmi  pin¬ 
cékben,  s  aki  zsidót  ott  előtalálnak,  felkoncolják.  Nin¬ 
csenek  híreim  a  gettóról;  nem  kétséges,  ott  éhhalál 
pusztít.  Egy  nyilas  karhatalmi  csoportnak  több  géppisz¬ 
tolya  van,  mint  a  vasárnap  bevetett  tüzérségi  csoport¬ 
nak.  Ezeknek  egy  sem  volt.  Csöves  puskákkal  dobták 
be  őket,  a  kitűnően  felfegyverzett  oroszok  ellen.  Volt 
azonkívül  három  rohamsisakjuk  és  néhány  kézigránát¬ 
juk.  A  zászlós,  aki  vezette  őket,  azt  mondotta  nekik: 
fiúk,  ilyen  felszereléssel  lehetetlen  háborút  viselni;  aki 
akar,  tűnjön  el,  ő  nem  fogja  keresni. 


Január  11. 

Mario  a  mai  éjszakát  is  átköhögte.  Aludni  különben  sem 
lehet:  szakadatlan  ágyúzás,  géppuskázás,  bombázás. 
A  repülőgépek  egész  alacsonyra  ereszkednek  le,  súrol¬ 
ják  idegeinket.  De  mi  van  ezen  föl  jegyezni  való?  Tud¬ 
juk:  romhalmaz...  börtöntöltelék...  hullák...  legyilkolt 
ország. 

Ha  Stendhal  Chartreuse  de  Parme-]ának  hőse  ma  vág¬ 
tatna  végig  a  budapesti  harctéren,  aligha  rajzolna  olyan 
idilli  képet,  mint  amilyet  Waterlooról  írt.  Az  iskola 
hátsó  frontját  megint  bombatalálat  érte. 

A  kis  Józsit  ma  reggel  egy  hivatalbeli  kollégája  láto- 

gáttá  meg.  Mint  hadnagy  teljesít  szolgálatot,  egy  mun¬ 
kaszolgálatos  csapat  élén.  Harminchat  órai  munkaszol¬ 
gálat  után  jött  ide:  a  Hősök  tere  szomszédságában  ásnak 
árkokat.  Kétszáz  ember  dolgozott  ott,  negyven  elesett; 
mögöttük,  az  Andrássy  út  torkolatánál  németek,  előt¬ 
tük,  a  tavi  hídon  túl  és  Gundelnél  oroszok.  Az  ő  csapatá¬ 
ból  minden  harmadiknak  ha  volt  fegyvere.  Bezzeg  van 
a  nyilasoknak  -  mondotta  -,  de  azt  arra  használják,  hogy 
a  belső  frontot  tartsák,  rablással,  gyilkossággal. 
A  németeknek  és  nyilasoknak  mindenük  van:  sonka, 
csokoládé,  francia  borok  stb.,  ők,  a  magyar  katonák, 
harminchat  óra  alatt  egyszer  jutottak  élelemhez:  lekvá¬ 
ros  kenyérhez.  A  fiú,  aki  ezeket  elmondotta,  1937-ig 
a  nyilas  párt  tagja  volt,  azután  már  nem  nézett  feléjük. 
Október  15-én  megpróbálta  igazoltatni  magát,  de  nem 
igazolták.  Ma  tele  van  nyüas-  és  németgyűlölettel. 

A  gettóról  azt  a  hírt  kaptam,  hogy  ott  éhség,  tífusz 
pusztít,  s  százával  szedi  áldozatait.  A  rémségek  nőttön- 
nőnek.  „De  az  emberek  meg  nem  könyörülnek.”  Hősök 
vagyunk,  hősi  világszemléletnek  örvendünk,  és  veszé¬ 
lyesen  élünk. 

Tibor  beszéli.  Egy  aktív  csendőr  ezredes  unoka¬ 
bátyja,  Baky  jobb  keze,  a  legvadabb  orosz-  és  zsidófaló, 
tegnap  fölkereste  Tibor  feleségét  a  pincéjében,  és  meg¬ 
kérdezte,  hogy  nincs-e  ott  alkalmas  hely,  ahol  civil  ru¬ 
hában  megbújhatna.  A  front  kínos  elkerülése,  úgy  lát¬ 
szik,  legfőbb  dogmája  a  nyilashitnek.  Viszont  tizenöt¬ 
húszezer  emberre  becsülik  azok  számát,  kiket  a  nyila¬ 
sok  a  belső  front  védelmében  felkoncoltak.  Nem  zsidó¬ 
kat. 

Kis  Józsi  és  T.  között  nagy  viták  a  németekkel 
kötendő  béke,  illetőleg  a  velük  való  bánásmód  tekinte¬ 
tében.  Kis  Józsi  az  abszolút  vansittartista.  A  germano- 
fóbiát  úgyszólván  az  anyatejjel  szívta  magába.  A  buda¬ 
pesti  német  elemibe  járt,  s  már  ott  megérezte  és  nehezen 

bírta  el  osztálytársai  faji  fensőbbségét  és  pökhendiségét. 
A  jogi  fakultás  elvégzésével  egy  német  vállalathoz,  az  I. 

A 

G.  Farbenindustrie-hoz  került.  Újabb  ok  és  alkalom 
a  németgyűlöletre.  S  ma. . .  nem  kell  már  kutatni  az  okok 
után.  Esse  delendam.  Végezni  velük,  mert  amíg  egy 
német  lesz  a  világon,  addig  nem  lesz  béke.  T.  más 
véleményen  van.  Szerinte  egy  „nagy  nép”-pel,  mint 
amilyen  a  német,  nem  lehet  így  elbánni.  Sőt  megcsonkí¬ 
tani  sem  szabad  Németországot,  mert  ha  németlakta 
területet  vesznek  el  tőle,  ezzel  csak  új  háború  magvát 
hintik  el.  Éppen  így  új  háborúra  ingerük,  ha  teljes 
lefegyverzésre,  hadiüzemeinek  elpusztítására  kénysze¬ 
rítik  őket. 


Január  12. 

Petróleummécses  világítása  -  sötétítése  -  mellett  írom 
e  sorokat.  A  villanyvilágítás  végleg  megszűnt.  A  front 
házunkhoz  mind  közelebb  jön;  a  Nagykörúton  már 
civilek  nem  kelhetnek  át.  A  Magyar  Rádió  tegnap  beje¬ 
lentette,  hogy  Budapest  a  végveszély  óráit  éh.  Meg  is 
állapította,  hogy  a  felelősség  ezért  Dálnoki  Miklós  Bélát 
és  Vörös  Jánost  terheli.  De  azért  győzni  fogunk,  mert 
a  felmentő  sereg  már  közeledik.  Már  itt  is  van.  Sopron 
küldte.  A  Führer  is  kijelentette,  hogy  annyi  csapatot 
küld  segítségünkre,  amennyit  más  frontokon  nélkü¬ 
lözni  tud. 

Itt  volt  a  Práter  utcai  leánygimnázium  igazgatója. 
Német  katonák  vannak  elszállásolva  az  iskolában,  akik 
az  egész  iskolát  kirabolták.  Elvették  az  iskolaszolga 
üsztjét  és  zsírját;  hölgyeket  fogadnak,  akiknek  tisztelet¬ 
díját  az  iskolából  elszedett  törülközőkkel  és  az  iskola 
lakóitól  lopott  lepedőkkel  egyenlítik  ki. 

Január  13. 

Csak  úgy  reng  alattunk  a  föld.  Az  épület  hátsó  részébe 
megint  bomba  vágódott.  Az  orosz  repülők  szakadatlan 
zanzarasziszegéssel  suhannak  át  fölöttünk.  Az  az  érzé¬ 
sem,  hogy  úgy  kellene  csapkodnom  a  kezemmel  magam 
körül,  mint  ahogy  éjjelente  a  Lídón  szoktam.  Az  utak 
aláaknázva,  az  oroszok  épülettömbök  romjain  közle¬ 
kednek  lassan  -  nagyon  lassan  -  felénk.  De  a  nácik 
hősiesen  tartják  magukat,  s  az  oroszok  mindent  meg¬ 
tesznek,  hogy  „kinyírják”  őket.  (Kinyírják,  ezt  a  szót 
egy  altiszttől  hallottam,  aki  elmondotta,  hogyan  fogták 
el  az  oroszok  a  fiát,  s  hogyan  bocsátották  el  barátságos 
megvendégelés  után.)  Mire  föltámolygunk  a  szabad 
levegőre  -  ha  ugyan  föltámolygunk  valaha  -,  Budapest, 
az  egész  Budapest  kietlen  romhalmaz  lesz.  Patkányok  és 
járványok  tanyája.  így  határozott  a  Führer.  S  a  Führer 
akarata  törvény.  Itt  a  pincében  a  németek  teljes  kiirtását 
propagáló  egyesületbe,  melynek  elnöke  Vansittart,  alel- 
nöke  ifj.  H.  I.,  mind  tömegesebben  jelentkeznek 
a  belépni  szándékozók. 

„Vasidegek!  Hiszünk  és  kitartunk!”  -  hirdeti  lapjuk. 
Ellenben  a  tüzérek,  akik  itt  tisztek  nélkül  lézengenek, 
esküdöznek,  hogy  a  pincéből  ki  nem  teszik  a  lábukat. 
Az  altiszt,  akit  előbb  említettem,  esküdözik,  hogy 
emberségesebb  bánásmód,  mint  az  oroszoké  a  magya¬ 
rokkal  szemben,  el  sem  képzelhető. 

* 

Uj  rendelet  jött  a  gettóba  való  bejárásról.  Belépni  oda 
csak  Rettmann  Kurt,  a  Nyilaskeresztes  Párt  Hungarista 
Mozgalom  Budapest  főkerületvezetője,  Nidossy  Imre 
alezredes,  Budapest  karhatalmi  vezetője  vagy  a  zsidó 
ügyek  kormánybiztosa  által  láttamozott  engedéllyel 
lehet.  Minden  egyéb  „felkoncolás”.  Valami  szörnyűség 
készül  a  gettó  ellen. 

De  közeledik  a  felmentő  sereg.  Már  majdnem  itt  van. 
Még  egy-két  hórukk,  és  itt  vannak.  „És  ebben  a  küzde- 

lemben  nem  vagyunk  egyedül.  Ebben  a  küzdelemben 
nem  állunk  egyedül,  hanem  nyugat  legnagyobb 
hatalma,  a  lélek  és  a  szellem,  valamint  az  igazság  emlőin 
naggyá  lett  Németország  áll  mellettünk.  Még  így  is 
kevesen  vagyunk?  Nem!” 

„Bújt  az  üldözött  s  felé  kard  nyúlt  barlangjába”  -  sza¬ 
valja  a  folyosón  egy  becsípett  katona.  Milyen  szegény, 
fantázia  nélküli  kifejezés  ez  arra,  amit  mi  átélünk! 

Most  rontanak  be  a  hírrel:  ég  a  ház!  Gyújtóbombát 
kapott.  A  katonák  oltani  próbálják.  Én  is  kabátot 
kapok,  hogy  kinézzek.  Ria  nem  enged.  „Ezzel  a  külső¬ 
vel  nem  lehet”  -  mondja.  „De  hát  honnan  vegyek  most 
egy  másik  külsőt?”  Azonban  már  jönnek  vissza:  a  tüzet 
eloltották.  Mindenből  részesedünk,  amit  a  pokol 
nyújthat. 

Az  orosz  megafon  hangja  idáig  hallatszik.  A  magyar 
tiszteket  és  legénységet  invitálja.  A  legénységet  nem  kell 
invitálni,  a  tiszteket  sem  nagyon.  A  nácik  igazságát  már 
ők  is  látják.  Ma  szombat;  Elvira  úgy  vetette  ki  a  kártyán, 
hogy  legkésőbb  hétfőn  este  nácimentesek  leszünk,  és 
„felszállhatunk  a  csillagok  látására”. 

Ebéd:  grízes  tészta.  Vacsora:  kenyérleves.  Azonkívül 
fényes  kivilágítás,  a  Kazinczy  utcai  áramfejlesztő  telep 
jóvoltából.  Múzeum  körút  -  szólnak.  Most  dőlt  össze 
fölöttünk  az  épület  egy  része.  Szörnyű  robbanás  volt; 
a  pince  szellőztetőablakát  törmelék  torlaszolta  el.  Ijedt¬ 
ség.  Egy  kicsit  a  halál  lehelete  futott  végig  a  társaságon. 
En  tovább  jegyeztem,  pózból.  Künn  a  folyosón  pedig 
világosan  hallható  az  utcai  harcok  puskaropogása. 
Talán  finálé. 

17  óra  30.  Az  egyik  zászlós  fölment  a  pincéből  a  kapu¬ 
aljba.  Orosz  katonák  szavait  hallotta:  „Sztoj!”  -  mon¬ 
dották.  (Ha  „Ruki  verch!”  -  mondják,  akkor  fel  kell 
tartanunk  kezünket.)  Egyébként  lehet,  hogy  csak  a 
zászlós  fantáziája  működött.  De  hát  „die  Kinder,  sie 
hören  es  gerne”. 

19  óra.  Egy  szanitéc,  aki  Budáról,  a  Fő  utcából  jött 
ide,  meséli:  az  egész  úton  -  Fő  utca,  Lánchíd,  Erzsébet 
híd,  Kossuth  Lajos  utca,  Rákóczi  út,  Vas  utca, 
Horánszky  utca  -  sem  némettel,  sem  orosszal  nem 
találkozott.  Szerinte  a  németek  már  nem  védik  komo¬ 
lyan  Pestet;  odaát  Budán  azonban  a  legkeményebb 
ellenállásra  készülnek.  Budára  ma  tört  rá  a  pokol.  Rette¬ 
netes  ágyúzás,  repülőtámadás  folyt  egész  nap.  Az  utcák 
során  romba  dőlt  házak,  szétlőtt  lövegek,  összeroncsolt 
tankok,  szétmarcangolt  lovak.  A  betegeket  nem  viszik 
el,  a  hullákat  nem  temetik,  a  katonákat  nem  élelmezik. 
Buda  pokol,  gyermekeimre  gondolok.  Itt  most  csend . . . 
vajon  a  mi  poklunk  megszűnt-e? 


Január  16. 

Hajnali  két  órakor  az  oroszok  megszállták  az  iskola 
épületét.  így  történt:  néhány  perccel  kettő  előtt  az 
inspekciós  szolga  jelentette,  hogy  erősen  kopognak  az 
ajtón,  nem  tudja,  németek-e  vagy  oroszok.  A  két  Józsi 
fölkelt,  a  többiek  követték  példájukat.  Én,  a  látogatás 
előérzetében,  már  felöltözve  feküdtem  le  -  mire  felké¬ 
szültünk,  az  oroszok  már  benn  is  voltak,  és  beállítottak 
a  pincébe.  Csak  hangosfilmmel  lehetne  híven  visszaadni 
az  erre  következő  jelenetet.  „Civilszki”,  „nye  ger- 
manszki”,  „magyarszki”  „mio  vasi”  -  egy  szavukat  nem 
értettük,  egy  szavunkat  nem  értették,  de  látták  őszinte 
örömünket.  Puskák  és  németek  után  tudakozódtak,  és 
elindultak  a  pince  átkutatására.  A  vezetőjük  -  egy  jól 
megtermett,  rokonszenves  arcú,  kitűnően  ruházott  fia¬ 
tal  kozák  -  velünk  maradt.  Cigarettával  kínáltuk,  nem 
fogadta  el,  mutatta,  hogy  van  neki  elég  cigarettája, 
szivarja  is.  Dixi  cica  vonta  magára  figyelmét,  kedvesen 
eljátszott  vele,  a  nagymamának  mondott  néhány  kedves 
szót,  s  megállapította,  hogy  a  pincei  kép  igen  artiszti- 
kus.  Ria  legalább  így  értette;  lehet,  hogy  egészen  mást 

mondott.  Közben  Tibor,  szárnyaló  hálóingben,  pa¬ 
pucsban  és  lebegő  hajszálakkal  a  szomszédos  pince- 
helyiségekbe  vezette  őket.  A  nagy  beteg  Kati  iránt  meleg 
érdeklődéssel  voltak,  és  az  egész  ellenőrzést  kedvesen, 
figyelmesen  végezték.  Józsi  és  Elvira  abba  a  helyiségbe 
kísérték  őket,  ahol  a  katonai  holmik  vannak  letéve. 
Van-e  fegyver  itt?  -  kérdezték.  Nincs,  volt  a  felvilágosí¬ 
tás.  Józsi  így  tudta.  Belenyúlnak  az  autógumi  belsejébe, 
kézigránátokat  találnak  ott.  Semmi  baj.  Az  egyik 
oroszt,  aki  bajonettjét  határozottabban  mozgatja, 
a  kozák  vezető  leinti.  Nem  jó  arra  gondolni,  hogy  mi  lett 
volna,  ha  ilyesmi  a  németekkel  történik.  Emberhalál 
nélkül  meg  nem  úsztuk  volna.  Aztán  kiadták  az  utasí¬ 
tást,  hogy  mindenki  nyugodtan  feküdjön  le,  ők  felmen¬ 
tek  a  földszintre  telefont  szerelni.  „Milyen  szervezőké¬ 
pesség!”  -  mondottuk  volna,  ha  a  németek  így  látnak 
a  dologhoz!  Lefeküdtünk,  az  oroszok  ötig  dolgoztak, 
s  akkor  elmentek.  Hét  órakor  új  csapat  jött,  románok. 
Kevésbé  szívesek,  mint  az  oroszok,  de  egészben  véve 
korrektek.  A  fontos  ezeknél  is  a  „germanski”-k  keresése 
volt.  Egy  óra  múlva  ezek  is  elvonultak. 

Bilics  tanár  néhány  nap  előtt  azt  mondotta  Józsinak, 
hogy  én  mégsem  hiszem,  hogy  Budapestre  bejönnek. 

A  németektől  való  megszabadulás  érzése  azonban 
korántsem  bizonyult  olyan  nagy  érzésnek,  mint  én  azt 
gondoltam  volna.  Rákosi  anekdotája  a  parasztfiúról,  aki 
a  nyílt  óceánra  kerül,  jut  eszembe.  „Mit  szólsz  ehhez 
a  vízhez?”  -  kérdik  tőle.  „Nagyobbnak  gondoltam” 
-  feleli.  Valami  fásultság  lesz  úrrá  rajtam,  valami 
bénultsága  a  léleknek  -  mire  fog  ez  fölengedni? 

Az  oroszok  megszállták  a  Horánszky  utcát,  s  törnek 
előre  a  Duna  felé.  (Hány  méter  innen  a  Duna?  -  kérdez¬ 
ték  tőlünk.)  A  rémségek  távozóban...  talán  közeledik 
a  world  without  fear.  Mit  kezdek  vele? 

Józsi,  Elvira  kitűnően  viselkedtek.  Félelem  nélkül. 

Elvira  már  néhány  perc  után  tökéletesen  beszélt  oroszul 

-  legalábbis  az  oroszok  kitűnően  megértették  gesztusait 
és  maga  csinált  szavait.  En  pedig  bejelentettem,  hogy 
a  dolgok  fordulása  engem  arra  késztet,  hogy  Dollencz 
kisasszonyt*  feleségül  vegyem.  Közölték  velem,  hogy 
a  kisasszonynak  kilencéves  kisfia  van  -  Mario  Dénes  -, 
de  ezen  én  fölényesen  túltettem  magam.  János  és  Cia 
számára  az  oroszok  jötte  azt  jelentette,  hogy  nem  reggeli 
tíz  órától  este  tízig  könyökölhettek  egymás  mellett, 
hanem  hajnali  két  órától  este  tízig.  De  azért  lehetséges, 
hogy  az  oroszok  belépését  észrevették. 

Délután  4  óra.  A  küzdelem  közvetlen  közelünkben 
folyik.  Azt  beszélik,  hogy  az  oroszok  még  nem  jutottak 
túl  a  Horánszky  utcán,  s  hogy  az  1.  számú  ház  még 
német  kézen  van.  Borzasztó  lenne  a  visszaütés.  Csend 
van,  mindenki  alszik;  egyedül  én  merem  ígérni  magam¬ 
nak:  warte  nur,  balde  rühest  du  auch. 

16  óra.  Egy  pincebeli  ember  ront  be:  a  pinceablakon 
magyar  katonák  ereszkednek  le  a  szomszéd  házból. 
Nem  tudni  mifajták,  úgy  látszik  menekülni  próbálnak 
az  orosz  elől.  Ebből  baj  lesz  mindannyiunkra.  Izgalom. 
Azután  lecsillapodunk:  orosz  katona  kíséri  a  magyaro¬ 
kat,  foglyok.  Vagy  megadták  magukat,  vagy  pedig  egy 
kiürített  hadikórház  (Pajor-szanatórium?)  betegei 

-  mert  sok  kötéses  katona  van  közöttük  -,  akiket  az 

oroszok  a  harc  színhelyéről  eltávolítanak.  És  éjjel  mi 

✓ 

lesz?  Es  holnap  mi  lesz?  Nem  kívánom  viszondátni 
a  nácikat:  ez  idő  szerint  egyetien  pozitív  életprog¬ 
ramom. 

Némi  képet  kapunk  arról,  hogy  mit  jelentett  a  házról 
házra  való  küzdelem  Sztálingrádban.  A  pinceablakon 
újabb  és  újabb  fogolyszállítmányok  jönnek. 


*  Feleségem  hajadonként  szerepelt,  leánykori  papírjaival.  H.-ék  és 
barátaik  persze  tudták  ezt. 

17  óra.  A  csata  robaja  lassan-lassan  elhalkul.  Talán 
kinyomták  a  németeket  a  Sándor  utcából.  El  a  gyilko¬ 
sokkal! 

Társaim  pillanatnyilag  megnyugodtak.  Menüket  állí¬ 
tanak  össze.  Az  egyik  disznókar monádlit  kíván  káposz¬ 
tával  és  töpörtyűs  pogácsát.  A  másik  húslevest  tortelli- 
nivel,  utána  foglyot  lencsével  és  túrós  palacsintát.  Ria 
párizsi  ebédet  állít  össze:  osztriga,  oeufs  á  la  Bercy  és 
gyümölcstorta.  A  feketekávéban  teljes  a  megegyezés. 
Tibor,  hogy  elzavarja  ezeket  a  víziókat,  egy  tortaszeletet 
állított  a  menübe,  melyet  hagymás  késsel  szeleteltek. 

Január  17. 

Az  éjszaka  nyugodtan  telt  volna  el,  ha  a  magam  és 
társaim  állandó  köhögése  nem  nyomta  volna  el  szövetsé¬ 
gesünk  ágyúzását.  Majdnem  mindenki  beteg,  a  levegő 
a  pincében  tűrhetetlen.  (Józsi  álmában  beszélt;  azt 
mondta:  nemecki  okkupantem.)  Viszont,  dacára  a  foko¬ 
zódó  idegességnek  s  némi  választó  világnézlet-különb- 
ségeknek,  a  pince  lakossága  között  tűrhető  az  egyet¬ 
értés.  Hála  Elviráék  jóságának  és  tekintélyének. 

1 1  óra.  K.  Marci  jött  a  Mester  utcából,  s  hozta  a  hírt, 
hogy  a  németektől  megtisztított  részeken  már  szabad 
a  közlekedés.  Romba  dőlt,  kibelezett  házak,  egyetlen  ép 
ablak,  zsalugáterek  kinyomva,  elferdítve,  szétlőtt  ko¬ 
csik,  tankok,  lóhullák,  emberhullák,  feltört  boltok,  me¬ 
lyekből  széthordják  az  árut,  elhányt  csomagok  az  utcán, 
ő  maga  is  felszedett  egyet,  valami  ruhaféle  volt...  nincs 
egy  ép  pont  az  úton,  amelyen  idáig  jött.  Egy  hentesüzlet 
előtt  nagy  tömeg  állt,  mert  néhány  katona  a  hentes  zsír- 
és  szalonnakészletét  osztotta  szét,  hátrább  terelve  a  tola¬ 
kodókat,  és  előnyben  részesítve  a  hátrább  állókat. 

Tiborral  és  Gyulával  elhagytuk  pinceodúnkat,  és 
kiléptünk  az  utcára.  A  levegő  Davos.  Azt  azonban 
a  legélénkebb  fantáziával  sem  mondhatom,  hogy  „a 

csillagok  látására”.  Elszörnyesztő  volt  a  látvány. 
A  Horánszky  utca,  ahogy  végignéztünk  rajta,  egy 
lupustól  szétrohasztott  tetem  undorító,  elszomorító  lát¬ 
ványa.  Üveg-,  drót-,  malter-,  téglatörmelékeken  oson  át 
a  fal  mellett  néhány  sápadt  alak,  ki  tudja,  élő  kedvesek¬ 
hez-e  -  a  kapu  alól  a  pincék  fölmerészkedő,  elcsigázott 
lakossága  les  ki  kíváncsian  az  utca  végén  munkálkodó 
oroszokra.  Egy  nehéz  ágyút  tolnak  át  az  oroszok 
a  Horánszky  utcából  a  Sándor  utcába.  Intenek -minden 
erőszak  nélkül  -,  hogy  segítsünk.  Nekifekszünk  az 
ágyúnak,  és  toljuk;  nem  nehéz  munka.  Tibort  felismeri 
egy  kapu  alól  az  unokahúga,  odainti.  fHa  németeket 
hagyott  volna  így  ott,  belelőttek  volna;  a  tovaris  keveset 
törődik  vele.  Viszont  az  én  munkámmal  láthatóan  meg 
volt  elégedve.  (Mi  lehet  a  legnagyobb  orosz  hadi  kitün¬ 
tetés?)  Kitekintek  a  Sándor  tér  felé,  s  a  másik  irányban 
a  Múzeum  körút  felé:  ugyanaz  a  lesújtó  látvány.  Ez 
a  város  már  az  én  életemben  nem  tér  magához.  Száz 
esztendő  építőmunkáját,  három-négy  generáció  veríté- 
kes  munkájának,  ízlésének,  művészi  képességeinek 
gyümölcsét,  polgári  otthonok  ivadékról  ivadékra  gyara¬ 
podó  berendezését,  a  „család”  fogalmától  külön  sem 
választható  kincseit  s  mi  mindent  még,  így  zúzott  szét, 
így  porlasztóit  el,  így  változtatott  sivataggá,  pestisfé¬ 
szekké,  esztendőkre  és  esztendőkre  terjedő  bénultsággá 
a  náci  gazság.  Mi  volna,  ha  a  vüág  segítené  a  magyarsá¬ 
got  egy  új  Budapest  felépítésében,  mondjuk  a  Duna¬ 
kanyarban,  és  ezt  a  kibelezett  várost  úgy  konzerválná, 
ahogy  ma  van,  elrettentő  emlékül  a  népekre  tört  germán 
gazságnak.  (Ajánlom  ezt  a  gondolatot  a  Vansittart  Klub 
figyelmébe.  Közben,  ahogy  ezt  írom,  szakadatlan  ágyú¬ 
zás,  mely  a  pincefalakat  is  megremegteti.  Az  ágyúzásból 
világosan  kihallszik  az  én  ágyúm  szava.) 

Józsival  végigmentünk  az  iskolán.  Mikrokozmosza 
a  szétdúlt  városnak.  Jó,  ha  egy  esztendő  múlva  újra 

megindulhat  az  oktatás.  Ehhez  tégla  kell  és  cement  és 
vastartók  és  üveg  és  fa.  Hogy  pedig  mindez  gyártód  jón, 
ahhoz  gépek  kellenek  és  tüzelőanyag  és  vasérc  (ócska¬ 
vas,  az  lesz)  és  vasút  és  autó  és  igás  fuvar...  nem 

folytatom.  Es  ami  még  fontosabb,  tanszemélyzet  kell, 
amelyik  az  emberi  dolgokról,  a  magyarság  dolgairól  úgy 
gondolkozik,  mint  H.  József. 

Felmentünk  a  lakásba.  A  „Légy  üdvözölve,  drága 
hajlék”  belépője  bizony  nem  jutott  eszébe  Elvirának. 
Szomorúságok  szomorúsága.  Elvira,  Ria,  Jolly  nekilát¬ 
tak  a  söprésnek,  mert  arra  gondolunk,  hogy  holnapra 
befűtünk  és  felköltözünk. 

Egyelőre  még  lenn  tanyázunk;  nem  is  nagyon  taná¬ 
csos  az  utcára  kibámészkodni,  mert  egy  eltévedt  golyó 
épp  az  előbb  sebesített  meg  egy  járókelőt.  Az  utcán 
magyar  és  orosz  nyelvű  hirdetmények  láthatók,  melyek 
a  magántulajdon  érintetlenségét  garantálják,  szigorú 
büntetéssel  sújtanak  mindenfajta  erőszakot,  és  felhívják 
a  lakosságot,  hogy  minden  tudomására  jutó  esetet  azon¬ 
nal  jelentsen  a  kerületi  parancsnokságnál. 

A  házba  egy  őrnagy  állított  be  kíséretével.  A  földszin¬ 
ten  rendezkedik  be,  ahol  az  elfogott  németeket  készülnek 
kihallgatni.  Egy  magyar  jezsuita  páter  a  tolmácsuk.  Ma¬ 
rióhoz  igen  szívesek  voltak;  az  egyikük  karjaiba  vette,  dé¬ 
delgette.  Az  őrnagy  a  földszinten  igényelt  egy  írószobát  és 
a  pincében  két  helyiséget.  Amikor  megmutatták  neki  a 
pincebeli  helyiséget,  ahol  a  fűtő  tartózkodott  gyermekei¬ 
vel,  és  közölték  vele,  hogy  ezek  majd  más  helyiségbe 
költöznek,  az  őrnagy  kijelentette,  hogy  nem  szeretné,  ha 
a  gyerekeket  háborgatnák,  maradjanak. 


Január  19. 

Tegnap  felköltöztünk  a  pincéből.  Háromheti  lenntar- 
tózkodás  után.  A  nappal  is,  az  éjjel  is  tele  volt  nyugtalan¬ 
sággal.  Az  utcáról  ágyúszó,  gépfegyverkattogás  szaka- 

datlanul;  orosz  katonák  nagy  lármával  terheket  dobál¬ 
tak  autókra,  lovas  szekerekre  -  ha  nem  szégyelltük 
volna  egymás  előtt,  megint  levonultunk  volna  a  pin¬ 
cébe.  Reggelre  kelve  újabb  rémhír:  az  oroszok  kirámol¬ 
ják,  kocsira  rakják  és  viszik  a  lakások  berendezéseit. 
Ezután  kitűnt,  hogy  ez  a  hír  sem  igaz:  matracokat, 
ágyneműt  rekvirálnak  egy  kórház  részére.  Amit  megint 
a  németeknek  köszönhetünk,  akik  elvitték  a  kórház 
minden  felszerelését. 

Reggel  azután  magam  is  elindultam,  hogy  végigmen¬ 
jek  a  városon.  A  József  körúton,  Erzsébet  körúton, 
Andrássy  úton,  Benczúr  utcán  mentem  végig.  F.  Paüt 
kerestem,  hogy  nála  esetleg  lakást  találjunk.  Hiú 
remény.  A  ház  lakatlannak  és  lakhatatlannak  látszik. 
A  személyzetből  senkit  meg  nem  találtam;  a  ház  tele  van 
orosz  katonákkal,  az  udvaron  autók,  lovas  kocsi,  takar¬ 
mány...  itt  nehezen  fogunk  lakni. 

Ha  arra,  amit  ezen  az  úton  az  ember  lát,  idegei  nem 
omolnak  össze,  akkor  az  ember  komisz  állat.  Amint¬ 
hogy  az.  Nem  hiszem,  hogy  volt  a  modern  háborúk 
történetében  példa  arra  a  szörnyűségre,  mely  Budapes¬ 
tet  romba  döntötte.  Ha  úgy  történt  volna,  mint  régi 
írásokban  olvassuk,  hogy  Budapestet  „a  földdel  egyen¬ 
lővé  tették,  és  helyét  sóval  hintették  be”,  nem  volna 
olyan  tragikus  látvány,  mint  amilyen  a  körútra  lépve 
elém  tárult.  Ebből  már  az  én  életemben  város  nem  lesz. 
De  tán  fiaméban  sem.  Egyetlen  ép  ház  nincs  az  egész 
vonalon;  némelyik  egészen  romokban,  másoknak 
a  frontja  ép,  de  a  tátongó  ablakon  látni  kibelezettségü- 
ket,  vannak  olyanok,  melyeknek  helyreállítása  aránylag 
könnyebben  fog  menni;  tetők  leszedve  vagy  szétszag¬ 
gatva,  balkonok  leszakítva,  ablakredőnyök,  boltredő¬ 
nyök  kiforgatva,  villany-  és  telefonkábelek  és  villamos 
vezetékek  leszaggatva,  a  vezetékek  vasoszlopai  kicsa¬ 
varva  vagy  derékon  törve,  a  járda  és  a  kocsiút  üveg-, 

cement-  és  téglatörmelékekkel,  kilőtt  és  ki  nem  lőtt 
lövedékekkel  eltorlaszolva,  lyukak,  tölcsérek,  kráterek 
által  megszaggatva,  megszenesedett  gerendák  az  útra 
dobva,  szétroncsolt  autók,  páncélosok,  tankmasztado- 
nok  a  járdaszélen,  a  fák  kiszaggatva  vagy  széthasítva. 

A  Sándor  téren  egy  szétroncsolt  fejű  ember,  a  Rákó¬ 
czi  térnél  megint  egy  hulla,  a  Körút  és  Király  utca 
sarkán  hat  hulla,  félig  felöltözött  emberek,  szétrongyol- 
tan,  arccal  a  földnek...  panoptikum  -  rémlátvány. 

És  sárga  csillagos  emberek  százai,  batyuval  a  hátu¬ 
kon,  vagy  tolókocsival,  gyerekkocsival,  targoncával, 
ahogy  szegényes  holmijukkal  a  felszabadított  gettóból 
lakásukra  igyekeznek.  Lerongyolt,  sápadt,  bizonytalan 
tekintetű  alakok;  a  szörnyűségek,  melyeket  átéltek, 
szemük  hártyájára  írva.  Nagy  részük  még  viseli  a  sárga 
csillagot,  nyilván  menlevélnek  érzi  esetleges  újabb 
jogellenességekkel  szemben.  Az  egyiket,  aki  köszönt 
nekem,  megszólítottam:  „Passepartout  ez  a  sárga  csil¬ 
lag?”  „Nem,  uram,  nem!  Ezt  én  örökké  hordani  fogom. 
Mert  nálam,  uram,  jobb,  sovénebb  magyar  nem  volt  az 
országban;  de  most  viselni  fogom,  hogy  megkülönböz¬ 
tessem  magamat  azoktól,  kik  velem  ezt  elkövették.” 
Egy  másik  zsidó  ismerősöm,  középkorú  férfi,  aki  het- 
venesztendősnek  látszik:  „Igazgató  uram,  a  nyilasok 
elhurcolták  feleségemet,  lányomat,  nem  kívánok  élni.” 
Egy  újságíró  ismerősöm  szólít  meg:  „Tíz  szörnyű  hóna¬ 
pot  átéltünk  feleségemmel,  s  most,  mikor  úgy-ahogy 
túlvagyunk  a  bajokon,  szíve  nem  bírta  már  tovább,  ma 
délelőtt  meghalt.  Most  megyek  a  Rákóczi  térre,  hogy  ott 
eltemessem.” 

Akik  megismernek,  szíves  örömmel  üdvözölnek.  Egy 
darab  múltat  jelentek  számukra,  amikor  ők  még  emberi 
életet  éltek.  Vigasztalni  próbálom  őket  a  magam  vigasz¬ 
talanságában,  reményt  önteni  beléjük  a  magam  remény¬ 
telenségében.  Egy  öreg  zsidó  csatlakozik  hozzám:  „Tes- 

sék  körülnézni,  képviselő  uram,  tessék  megnézni,  mi 

lett  Budapestből.  így  pusztul  el  mindenki,  aki  pusztítja 
a  zsidót.”  Volt  valami  elégtételféle  a  hangjában;  a  zsidók 
bosszúálló  istenét  a  maga  oldalán  érezte. 

L.  Miklóssal  találkozom.  Megörülünk  egymásnak. 
Csupa  tettvágy  -  irigylem.  V.  Márk  szobrász  barátom¬ 
mal  is  találkozom;  túlélte  ő  is,  felesége  is,  műterem 
kellene  neki,  dolgozni  akar.  A  Nagydiófa  utcába 
megyek,  ahol  Bella  húgom  lakott,  mielőtt  Sztójayék 
kitették  lakásából.  Ott  találom  a  házmesternél.  Sírva 
öleljük  át  egymást.  Ági  is  megvan,  Sándorék  is.  Holnap 
talán  a  gyerekekről  is  tudok  hírt  szerezni  -  ha  ugyan 
valamelyik  Duna-híd  épen  maradt. 

A  Vörös  Hadsereg  parancsnoksága  röplapokat  szórat 
szét,  mely  felszólítja  a  polgárokat,  hogy  maradjanak 
helyükön,  és  folytassák  békés  munkájukat.  De  hát  hogy 
maradjanak  helyükön,  mikor  alig  van  ember,  kinek 
helye  volna!  Hogy  „gondoskodjanak  a  községi  és  egyéb 
üzemek  zavartalan  működéséről”,  mikor  a  náci  gazság 
német  alapossággal  elintézte,  hogy  ne  legyen  se  gáz,  se 
villany,  se  víz,  se  koksz,  se  élelmiszer!  A  kereskedő 
-  mondja  a  felhívás  -  intézze  ügyeit  aggodalom  nélkül. 
De  mit  kezdjen  szétdúlt  boltjával,  üres  raktárával,  és 
hogyan  folytassa  a  munkás,  az  iparos  munkáját,  mikor 
munkahelye  nincs,  mert  a  náci  gazság  német  alaposság¬ 
gal  kifosztotta  a  gyárakat,  s  ami  még  megmaradt,  azt 
bomba  zúzta  szét!  És:  „Tisztviselők!  Biztosítsátok  vala¬ 
mennyi  hivatal  és  igazgatási  ág  zavartalan  működését!” 
De  hát  a  vezető  tisztviselők  már  a  vidám  Németország¬ 
ban  tevékenykednek,  s  aki  itt  maradt,  annak  túlnyomó 
része  vagy  nyilas,  vagy  előkészítette  a  nyilas  rezsimet. 
(Ami  nyilván  nem  akadályozza  meg  az  urakat  abban, 
hogy  ne  jelentkezzenek  annál  a  politikai  pártnál,  melyet 
éppen  a  legbefolyásosabbnak  vélnek.  Még  ma.) 

Budapest...  Budapest...  nem  tudok  beletörődni. 

Egész  múltam  romokban.  Minden,  amit  éltem,  amit 
szerettem,  amit  szenvedtem,  ami  keveset  tudtam,  ami 
sokat  reméltem...  oda  van.  Moszkva  égése,  Lisszabon 
leomlása,  Kijev  pusztulása  nem  fogható  Budapestéhez. 
Csak  most,  hogy  nincs  már,  tudom,  hogy  mennyire 
egybenőttem  ezzel  a  várossal. 

S.-ék  állítottak  be  Éviékhez.  Szörnyű  dolgokat  éltek 
át.  A  légóhelyen,  ahol  tartózkodtak,  együtt  voltak 
a  Lemezipar  negyven-ötven  nyilas  munkásával,  kik 
főmérnöküket,  mert  zsidószármazású  volt,  a  legváloga- 
tottabb  kínzásokkal  végezték  ki.  Ezek  a  nyilasok  feljár¬ 
tak  az  üres  lakásokba,  azokat  kirabolták,  a  tulajdonoso¬ 
kat,  ha  tiltakoztak,  félholtra  verték,  s  az  egész  pincét 
brutálisan  bántalmazták.  Ha  már  itt  nem  volt  mit 
rabolni,  akkor  mentek  a  szomszéd  zálogházba,  és  azt 
rabolták  ki.  Amint  bejöttek  az  oroszok,  eldobták  nyilas 
jelvényeiket,  és  másnap  már  vörös  karszalaggal  jelentek 
meg. 

Ma  újra  künn  jártam,  hogy  barátaim  után  tudakozód¬ 
jak.  Gyermekeimhez  egyelőre  még  nem  juthatok  el,  bár 
azt  hallom,  hogy  a  Horthy  híd  fölrobbantása  nem  sike¬ 
rült,  azon  át  közlekednek  az  oroszok.  Kétségbeejtőbb 
dolgot,  mint  egy  üyen  séta,  el  sem  tudok  képzelni. 
Amellett  kockázatos  is.  Nem  is  annyira  a  német  repülők 
golyószórása  miatt,  ami  szintén  idegesítő,  hanem 
a  házakról  minden  szélfuvallatnál  lehulló  téglák,  üveg¬ 
cserepek,  redőnyök,  gerendák  miatt.  Egy  öregember 
ült  egy  ilyen  omladozó  ház  előtt  egy  hórakáson,  összevé- 
rezve,  mély  vágásokkal  arcán,  kezén.  A  súlyos  vérvesz¬ 
teségtől  mozdulni  sem  tudott.  Senki  sem  törődött  vele. 

* 

En  sem;  szánakozó  pillantást  vetettem  rá  és  továbbmen¬ 
tem,  és  még  csak  nem  is  szégyelltem  magamat.  Nem 
tudom,  hány  esztendeje  ébresztgetik  az  emberben 
a  „közösségi  érzést”.  Sikerült  nekik. 

Általában  minden  sikerült,  amit  náci  példán  megva- 

lósítani  próbáltak.  Dér  Führer  macht’s  schon.  A  Führer 
majd  elintézi.  Hát  Magyarországot  el  is  intézte,  német 
alapossággal,  évtizedekre.  A  Führer  bosszút  áll  Aache¬ 
nért.  Ha  már  Aachen  elpusztításáért  nem  fenyíthette 
meg  Manchestert,  hát  megfenyítette  szövetségese  fővá¬ 
rosát.  Dér  Führer  macht’s  schon. 

Tegnap  volt  tíz  hónapja,  hogy  a  nácik  megszállták 
Magyarországot.  Rabságom  pontosan  tíz  hónapig  tar¬ 
tott,  s  mikor  sötét  börtönömből  kiléptem  a  szabad  ég 
alá,  egy  pillanatra  az  volt  az  érzésem,  hogy  csak  vissza, 
vissza.  Nem  embernek  való  látvány.  Vae  victis!  Jaj 
a  legyőzötteknek,  és  jaj  azoknak,  akik  a  náci  gazságot 
világnézetként  vallották,  és  jaj  azoknak  a  szerencsétle¬ 
neknek  is,  akik  utálkoztak  a  nácibarátságtól  és  náci 
világnézettől,  s  egész  szívből  a  szövetségesek  győzelmét 
kívánták,  de  Bárdossyékkal,  Imrédyékkel,  Rajnissék- 
kal,  Sztójayékkal,  Szálasiékkal  egy  honban  találtattak. 

Mai  sétám  célja  megint  lakáskeresés  volt.  Egyórai 
séta  és  sikertelen  próbálkozás  után,  lesújtottan  tértem 
vissza  H.-ék  hajlékába.  A  probléma  H.-éknál  nem  is 
annyira  a  lakás,  mint  az  élelmiszer.  Még  egy  hét,  és 
készleteik  végére  jutnak.  Mihez  fogjunk? 

Egy  bőröndösüzlet  holmijait  dobálja  ki  egy  katona  az 
összetört  kirakatablakon.  A  közönség  a  zsákmányon 
összemarakodik.  Az  orosz  katona  szétkergeti  őket. 
A  másik  sarkon  valaki  ép  fűszer-  és  csemegeüzletet 
fedez  fel.  A  redőnyt,  mely  sarkaiból  ki  van  forgatva, 
fölfeszíti,  bejut,  és  kezdi  kihordani  a  bort,  pezsgőt  s  ami 
egyebet  talált.  Nem  volt  épületes  látvány.  Az  Üllői  út 
képe  borzalmas.  Az  Üllői  úti  fák  kicsavarva,  derékon 
törve,  ágaiktól  megkopasztva.  Szegény  Kosztolányi 
Dezső  megfordult  sírjában. 

Ma  délben  a  látottak  láttára  és  a  borzalmak  hallatára 
csüggedten  és  lemondóan  tanácskoztunk  arról,  hogy 
mitévők  legyünk.  És  semmi  nem  jutott  eszünkbe. 

Kivéve,  hogy  jó  volna  Svájcban  lenni,  vagy  Portugáliá¬ 
ban,  vagy  Rómában,  vagy  a  pokolban...  mit  bánom  én! 

Talán  nem  igaz  az  egész,  mondom  magamban,  mikor 
éjjel  ágyúszóra  ébredtem.  S  reggel  újra  útnak  indulunk 
Riával  a  Dorottya  utca  felé,  mert  úgy  mondották,  hogy 
ott  élelmiszerhez  juthatunk.  (Kaptunk  is  vagy  húsz  kiló 
lisztet,  paprikát,  sót,  még  dohányt  is.  „Liszt”  -  mon¬ 
dotta  nagy  csodálkozva  az  öregúr.  Nem  adtunk  neki, 
komiszak  voltunk.)  A  Belváros  képe,  ha  lehet,  még 
vigasztalanabb,  mint  a  Józsefvárosé  vagy  az  Erzsébetvá¬ 
rosé.  A  városháza  lángokban,  az  udvarán  vagy  harminc 
meztelen  holttest,  a  nyilasok  utolsó  áldozatai,  zsidók, 
nem  zsidók  vegyesen.  Az  Adria-palota  romokban, 
a  mellette  levő  házak  félig  vagy  egészen  romokban, 
halottak  lépten-nyomon,  lovak  hullája,  nem,  esküdni 
merek,  ilyet  még  nem  látott  a  világ.  Nem  tudtuk,  merre 
fordítsuk  szemünket,  hogy  mi  se  lássuk.  Elfordultam, 
hogy  Ria  ne  lássa  megrendülésemet.  S  közben  körülöt¬ 
tünk  golyók  záporoztak  a  falakra,  boltredőnyökre,  a  jár¬ 
dákra...  s  mi  vonszoljuk  a  lisztet...  csak  már  kijutnánk 
ebből  a  veszélyzónából  a  Vilmos  császár  útra,  ahol 
mégsem  olyan  közvetlen  a  veszély.  Ahol  csak  lehet, 
a  falak  mentén  vonszoljuk  terhűnket,  hacsak  az  utcára 
lógó  gerendák,  düledező  falak  az  út  közepére  nem 
kényszerítenek  bennünket.  Civil  alig  kerül  utunkba, 
a  harctéren  vagyunk.  Gépfegyverkattogás,  bombák 
zuhanása,  légelhárító  ágyúk  szalvéja,  s  közben  az  orosz 
ágyúk  vadul  lövik  Budát,  ahol  még  tart  a  német  ellenál¬ 
lás.  Lőtték,  és  én  borzadva  gondoltam  arra,  hogy  vajon 
nincs-e  gyermekeim  felé  irányítva  csövük.  „Budapest 
kaputt”  mutatja  mellettem  furcsa  mozdulattal  egy  orosz 
katona.  Budapest  kaputt,  és  mi  mindannyian  kaputt.  És 
az  utca  jobb  oldalán  hulla,  és  bal  oldalán  hulla,  és  az 
egész  ország  hulla.  A  náci  förtelem  égbekiáltó  bűnté¬ 
nye.  A  legyilkolt  ország. 

„Három  hónapig  tartott  - 1944.  jfinius  22-ig  -, 
mire  a  merevgörcs,  mely  a  márciusi  német 
r  megszállás  óta  az  egész  valómat  megülte,  vala¬ 
mit  engedett  merevségéből,  s  én  tollat  foghat¬ 
tam,  hogy  jegyezzem  az  eseményeket  -  a  ma¬ 
gam  konvulzióit,  egy  ország  konvulzióit  -,  úgy 
ahogy  azokat  búvóhelyemről,  a  lichthofra 
wjiyíló  cselédszoba  ablakából  láttam,  vagy  in- 

t  kább  tán  idegeimmel  kitapogattam.” 

